
ALEXANDRU MITRU 


LEGENDELE OLIMPULUI 


Zeii (Vol. I, 1960) 
Eroii (Vol. II, 1962) 


Spre țărmurile Eladei 
Amurgul s-a lăsat pe nesimţite. 
Abia de se mai cern pe masă 
Stropi roșiatici de lumină. 

În călimara de argint, 
Până-mi, din aripă de vultur, 
Pare-o corabie pe care 

O ţine ancora la țărm... 

Mai stă încă la țărm, 

Dă-n noaptea asta 

Voi da semnalul de plecare. 
Și trâmbiţele vor suna. 
Corabia, plină de vise 

Și de legende, 

Și poeți, 

O să pornească iar 

Pe marea 

Învolburată 

A fanteziei. 

Priviţi! 

Pe punte s-a urcat 

Homer cel orb și înţelept. 
„Binevenit să fii, bătrâne, 
Prinţ al aezilor elini! 
Slăvită-ţi fie lira sfântă 

Și glasul tău tremurător 
Care-a rostit atâtea versuri. 
Îți mulțumim că ne-nsoţeşti! “ 
Ci iată, mai cătaţi! Pe punte 
Au poposit și alţi poeți. 

În fruntea lor e Hesiode, 

Cel tânăr şi cu păr bălai, 
Cântându-și lin „Teogonia“, 
Mai sunt şi Pindar, leocrit 
Și Apolonius din Rodos, 
Eschil, Sofocle, Euripide 

Și Pausanias și Virgiliu 


Și exilatul de la Tomis: 
Ovidiu, cel cu grai duios. 
Vom fi-n tovărășie bună... 

În noaptea asta vom pleca 

Și o să colindăm, dragi prieteni, 
Tărm după țărm, toată Elada. 
Poeţii vor suna din lire, 
Vântul va bate-ncetinel 

Și marea ne va legăna, 

Pe valurile-i înspumate, 

Iar noi tăcuți vom asculta 
Fermecătoarele legende, 
Prin care cei de-odinioară 
Atâtea taine-și tâlcuiau... 
Urcaţi-vă deci toți pe punte. 
Urcaţi-vă ... Și, să pornim! ... 


ZEII 


ZEIȚA GHEEA 


Se povestește, în legendă, că lumea noastră cea de astăzi: pământul — 
plin de flori şi fructe, cu râuri limpezi şi izvoare — soarele, luna, ziua, 
noaptea și vânturile, suflând repezi, n-au fost întotdeauna astfel. 

Lumea întreagă era-n haos, haos învârtejit şi negru, fără hotare, fără 
formă. Însă, precum cântau poeţii, din haos s-a desprins pământul. 
Pământul nostru larg și darnic. Iară pământul rupt din haos era însăși zeița 
Gheea. 

Dragostea a unit pe Gheea cu cel dintâi bărbat, Uranus. Și el Uranus, era 
cerul, cerul înalt și plin de stele. 

Ce mult își iubea Gheea soţul! ... Nu mai puţin o îndrăgise Uranus pe 
soţia lui. 

Ca să-i arate dragostea, zeul îi aşternea pe frunte cununi de aur şi 
lumină, atâta timp cât era ziuă, şi noaptea o învăluia într-o hlamidă 
albăstruie, plină de aştri lucitori. O dezmierda cu ploi şi vânturi, şi nu se 
sătura să-i spună că ea va fi mereu a lui, cât o să fie lumea lume. 

lar ea se-mpodobea pentru Uranus și își punea veşminte scumpe, pe care 
le ţesea anume din frunze și din ierburi verzi. Îşi presăra în păr miresme din 
cele mai alese flori. Și îl privea cu ochii limpezi, strălucitori și azurii, ai 
lacurilor de cleştar. 

La vremea sorocită, Gheea i-a dăruit soţului său şase feciori şi şase fete, 
pe care i-a numit titani. 

Primul născut a fost Oceanul! (sau Ocheanos), acela care înconjura, c- 
un brâu de ape scânteietor, întreg pământul. Celui din urmă i-au zis Cronos, 
şi el era cel mai șiret, cel mai dibaci dintre titani. 

S-au născut mai apoi ciclopii: trei fraţi, cu câte un singur ochi așezat în 
mijlocul frunţii. Aceştia erau meşteri buni și învăţaseră într-un lăcaș de sub 
pământ să facă fulgere lucii, orbitoare, tunete grele, ce izbeau urechile ca un 
ciocan, și trăsnete nimicitoare. 

După ciclopi s-au mai ivit alţi trei feciori: hecantohirii sau centimanii, 
numiți așa fiindcă aveau pe trupurile lor uriașe câte o sută de brațe lungi și 
monstruoase. 

Peste un timp, frumoasa Gheea!2! avea să nască și alţi prunci — unii cu 
forme-ngrozitoare, enormi, hidoși, necruţători. 


Zeul Uranus avea darul de a putea citi-n viitor. Și aşa aflase că-ntr-o zi 
urma să fie răsturnat de către unul din feciori din locul de stăpân ceresc. 

Din pricina aceasta dragostea lui față de Gheea pălea mereu. Şi- 
nfricoşat, se frământa să afle un mijloc potrivit ca să înlăture degrabă 
primejdia care-l pândea. 


URANUS ÎȘI ARUNCĂ ÎN TEMNIȚĂ COPIII 


Nu mai avea încredere în nimeni, nici măcar în soția sa. Și atunci a 
chemat într-o seară pe toţi copiii-n jurul lui și i-a zvârlit într-un afund, în 
prea întunecosul Tartar. 

Se zicea că dacă ar fi căzut din cer o nicovală pe pământ, îi trebuiau cam 
nouă zile şi nouă nopţi. Şi tot atâta timp trecea, de o azvârleai de pe pământ 
în mult prea mohorâtul Tartar. Acolo își făcuse zeul o închisoare cu porţi 
grele. Trei ziduri o împrejmuiau, ziduri puternice de aramă şi un râu cumplit 
de foc şi smoală.!3. 

Din închisoarea asta mare feciorii nu puteau ieşi. Doar el, Uranus, avea 
cheia. Era deci liniştit stăpânul şi bucuros că a scăpat de orișice ameninţare. 
Zâmbea din nou soției sale și îi spunea că-i este dragă. Dar cum năștea un 
nou copil, Gheea vedea, plină de spaimă, că zeul i-l smulgea din braţe şi-l 
închidea în temniţă. 

Mai înainte vreme, Gheea nu îndrăznise să încalce voia soțului ei 
Uranus — și îndurase făr-o vorbă poruncile și silnicia. Acum însă îi era 
destul. Se mâniase-n sinea ei. 

Cum? Ea-i năştea atâția prunci şi n-avea parte de nici unul? Zăceau pe 
veci închiși în Tartar și n-avea dreptul să-i mai vadă? Nu. Asta nu putea 
zeiţa să-ngăduie la nesfârşit. Şi-a rugat mai întâi bărbatul, cu umilinţă şi cu 
lacrimi, să-i elibereze copiii din Tartarul cel întunecat. 

— Îndură-te, fii bun, Uranus, îi cerea ea nemângâiată, în timp ce lacrimi 
de izvoare îi lunecau peste obraz. Fii bun, Uranus, dă-le drumul! Nu merită 
osânda asta nişte copii nevinovaţi. Îţi stau chezașă pentru dânşii că nu îţi 
vor răpi puterea, dacă vei fi mai milostiv... 

Zeul Uranus era însă crud şi neînduplecat. Ţinea la stăpânirea lui. Nu se 
înduioşa deloc când își vedea soţia plângând. Și s-a răstit către zeiţă: 

— Vezi-ţi de rosturile tale... Nu e-n căderea ta să judeci faptele ce le 
hotărăsc... 

Era teribil când striga şi când se supăra Uranus, şi Gheea n-a mai spus 
nimic. Și-a înăbuşit plânsul în piept şi şi-a plecat, tăcută, fruntea. 


— Mă voi supune! ... i-a răspuns. 

Însă, în gându-i, tot atunci s-a hotărât să-l pedepsească pe soțul său 
neîndurător. 

Prin farmece necunoscute, Gheea a scos din sânul ei un diamant 
strălucitor. Din el zeiţa şi-a făcut o armă ca o seceră. A pătruns apoi, pe 
furiș, când Uranus se odihnea, până în Iartarul adânc. A deschis porţile 
uriașe, ce erau tot de diamant, prin vrăji numai de ea știute. S-a strecurat 
prin întuneric, până la fiii ei, titanii, şi i-a întrebat cu glas şoptit: 

— Care din voi ar fi în stare să îl înfrunte pe Uranus? Ştiţi că nu poate fi 
ucis, pentru că-i zeu nemuritor. În schimb el poate fi învins cu arma asta 
sclipitoare. Cine se-ncumetă să fie stăpânitor în locul lui? 


CRONOS PRIMEȘTE LUPIA CU URANUS 


Toţi au tăcut înfricoşaţi de vorbele cutezătoare. Uranus era tatăl lor. Cum 
să-şi lovească ei chiar tatăl — deși îi pedepsise greu? Apoi, zeul era puternic, 
şi față-n față nu puteau să îl doboare nicidecum. Iar pe furiș, fiii, titanii, se 
rușinau să dea o luptă. 

Toţi au tăcut afar’ de Cronos. El era foarte îndrăzneţ și, în același timp, 
şiret. Și îl ura pe tatăl său, pentru că-l aruncase-n Tartar, deși era nevinovat. 
Dorea de mult să se răzbune, să pună mâna pe putere, şi iată cel mai bun 
prilej. 

S-a apropiat de mama sa și i-a răspuns, tot pe șoptite, că este gata să se 
lupte și să-l doboare pe Uranus din cerul lui nemărginit. 

Fără să stea prea mult pe gânduri, a luat în mână secera şi, ascunzându-i, 
plin de grijă, tăișul ei scânteietor, s-a furișat pe porți afară. Pe urmă, sfătuit 
de Gheea, s-a ascuns după nişte stânci. Din acel loc putea să vadă, în 
depărtare, orişice; dar el nu putea fi zărit. 

A stat acolo până noaptea, pândind cu dinţii încleștaţi, așteptând clipa 
potrivită când va putea să îl lovească pe tatăl său, zeul Uranus. 

Ştia că lupta-i cu primejdii şi mai ştia prea bine Cronos că neizbânda ar 
fi dus la pedepsirea lui și-a Gheei. Uranus i-ar fi osândit la chinuri 
înfricoşătoare. 

Deci, trebuia, neapărat, să-nvingă pe cârmuitorul de pân-atunci al 
cerului. Nu mai putea să dea înapoi. 

Deodată l-a zărit că vine... Zeul Uranus, din înalt, se coborâse pe 
pământ, ducând cu sine noaptea neagră, căutând-o pe soţia lui. 


Din ascunziș a sărit Cronos cu secera în mâna dreaptă. Până să ia aminte 
zeul că e pândit de fiul său, titanul l-a lovit în pântec.!* 

Uranus a căzut în tină. Rănit în pântec, plin de sânge, se zvârcolea pe jos 
strigând: 

— Cronos, îți doresc să ai parte, cândva, şi tu de aceeași soartă pe care o 
am astăzi eu! Da! Te blestem, fecior nevrednic! Blestem, de tată și de zeu... 
Blestemul meu se va împlini oricât ai fi tu de șiret... 

Dar Cronos n-auzea nimic. El biruise. Era beat de bucurie și de triumf. A 
poruncit să se deschidă, larg, porţile de diamant. Și fraţii lui, ceilalți titani, 
s-au grămădit iute la porţi și au ieşit afară toţi. 

— Eu v-am scăpat! le-a rostit dânsul, cu trufie. Acuma noi suntem 
stăpânii 

— Îţi mulțumim, a spus Ocean. Dar tu eşti fratele cel mic, şi nu se cade 
să ajungi cârmuitor peste ceilalți. De drept, stăpânul aș fi eu, căci sunt mai 
mare şi înțelept. De mine doar ascultă toți... 

Cronos atunci l-a înfruntat: 

— În lupta grea care s-a dat, nimeni nu s-a grăbit să-mi vie cât de puţin 
într-ajutor. Și acum, Ocean, tu vrei puterea? Nu este drept, şi nu ţi-o dau... 

Ocean se cam întunecase. Părea că o să-nceapă zarva. Dar Cronos l-a 
înduplecat pe fratele său mai în vârstă, spunându-i c-o să-l facă sfetnic. 

Şi-n sfârşit, după multă vorbă, s-au înţeles să-l recunoască pe Cronos 
drept cârmuitor. Ceilalţi titani și titanide urmau să-i fie sfetnici lui. 

Aşa a luat Cronos puterea! peste pământ şi peste cer. Visul pe care şi-l 
făcuse titanul cel ambițios, în timpul cât șezuse închis în veşnic mohorâtul 
Tartar, acuma, iată, și-l trăia. N-avea de cine să se teamă, căci frații și 
surorile ţineau cu el, îl ajutau. Putea să cârmuiască-n voie... Să facă tot ce-i 
va plăcea. Și, mulțumit, a hotărât să-și ia în primul rând soţie. 

Și-a ales-o pe mândra Reea!S!, cea mai frumoasă titanidă. Şi a făcut o 
nuntă mare... O nuntă cum nu se văzuse până atunci în univers. La nuntă au 
venit titanii şi titanidele în păr... Au râs și au benchetuit. Se bucurau că sunt 
stăpâni. Dar nu ştiau că-n vremea asta zeiţa Nix!7!, adică noaptea 
întunecată, misterioasă, ce se ivise tot din haos, se hotărâse să-l răzbune pe 
zeul izgonit din cer. 

Ea îl văzuse pe Uranus lovit, însângerat de Cronos, pornind către o 
insulă ca să-şi găsească adăpost. Și asta n-o putea uita prietena lui Uranus, 
noaptea. Mai mult, Uranus o rugase să îl răzbune în vreun fel, să-i 


pedepsească pe titani. Noaptea vroia să-i împlinească această rugăminte a 
sa. 

Şi-n timp ce Cronos sta la nuntă, benchetuind nepăsător, zeiţa Nix năştea 
din beznă niște odrasle monstruoase. Odrasle ce aveau să poarte nenorocire 
pe pământ. Astfel ea aducea în lume pe Hipnos — somnul plin de vise şi de 
fantasme întunecate; Eris — discordia cea cruntă; Nemesis — aspra 
răzbunare; Apate — care avea putinţa să amăgească și să-nşele pe zei şi 
oameni deopotrivă; pe Ker — adică nimicirea şi pe Tanatos — zeul morții. 

— Aş vrea să văd, zeule Cronos, strigase cu glas tare Nix, cum îţi va fi 
domnia ta, ce-ai dobândit-o mişeleşte de la Uranus, înstelatul... O, să te 
văd, tirane Cronos, care te veseleşti atât la nunta ta cu mândra Reea! 

Astfel se începea domnia zeului Cronos cel şiret, sub blestemele lui 
Uranus și uneltirile zeiţei, care-și acoperea tot trupul sub un văl lung, 
întunecat. 


Note: 

{1} Oceanul și zeiţa titanidă Tetis erau socotiți drept părinţii tuturor 
râurilor, în număr de trei mii, cum, spuneau legendele eline, și ai celor trei 
mii de nimfe, numite oceanide. Alt titan, Hiperion şi cu soţia sa, Teea, au 
odrăslit pe Helios — soarele, Selene — luna şi Eos — aurora. lar Eos, aurora. 
La rândul ei, căsătorită cu Astreu, a născut toate stelele care lucesc pe boltă, 
luceafărul de dimineaţă și cele patru vânturi: Boreul — vântul năprasnic 
dinspre miazănoapte, Eurul — vântul prielnic din răsărit, Notul — vântul de la 
miazăzi, cel aducător de ploaie, și Zefirul — vântul răcoros din asfinţit. 

12)4 Într-un imn atribuit bătrânului Homer, Gheea era slăvită astfel: „Eu 

voi cânta pământul... străvechea mamă a tuturor, aceea care nutreşte toate 
fiinţele răspândite în lume. O, te salut pe tine, mamă a zeilor, soţie a lui 
Uranus înstelatul. Îndură-te, fii binevoitoare cântecelor mele şi dăruiește-mi 
o viaţă fericită! ...“ 
Imnul slăvea în acest chip pe Gheea, pentru că vechii greci, elinii, socoteau 
că din unirea pământului cu cerul — și din urmașii lor — s-a născut tot ce se 
găseşte în univers: aştrii, lumina și vânturile, apele și ființele vii, ba chiar și 
nesfârşitele cortegii de zeități, ce populau Olimpul și întreaga lume. 

13)1 Râul de foc şi smoală, care înconjura Tartarul, era numit de către 
elini: Fleghietonul. 


14)1 Povestirea luptei pe viață și pe moarte dintre Uranus şi Cronos o 
face poetul Hesiode, în poemul său „Teogonia“. Din versurile lui s-au 
inspirat, în decursul veacurilor, mai mulți pictori și sculptori. Dintre toate 
aceste opere de artă, cea mai impresionantă pare a fi tabloul zugrăvit de 
pictorul Vasari, intitulat: „Mutilarea lui Uranus“. În mijlocul tabloului, 
artistul a pictat pământul. Cronos, un băietan, o ieşit din ascunzișul său și l- 
a atacat pe Uranus cu secera de diamant, dată de mama sa, Gheea. Zeul 
cerului înstelat a căzut jos. Gemând de durere, își blestemă feciorul să fie şi 
el cândva doborât de propriul său copil. 

15)1 Cronos — la romani Saturn — se confundă, în concepţia elinilor, cu 

timpul care se scurge. 
„Tempus edax Verum“ — „timpul care distruge totul“ — cum zice Ovidiu, 
într-o expresie rămasă celebră. Domnia lui Cronos simboliza tocmai această 
putere a timpului asupra întregii lumi. De aceea, uneori artiștii obișnuiau să- 
| zugrăvească sau să-l sculpteze pe Cronos cu umerii înaripaţi (timpul care 
zboară), având alăturea de el globul și un orologiu cu apă, o clepsidră. În 
mână are, de cele mai multe ori, secera cu care l-a doborât pe tatăl său, 
secera care înseamnă sfârşitul tuturor lucrurilor. 

16)1 Reea la romani închipuia Tera, pentru elini, tot pământul, ca și 
zeiţa Gheea, a cărei fiică era. De aceea avea aceleași însușiri ca și ea. 
Căsătoria ei cu Cronos urma să dovedească oamenilor din antichitate că 
timpul hotărăște cele care se petrec pe pământ. El este tatăl tuturor ființelor, 
şi tot el le înghite, cum se va vedea mai târziu, din legendă. 

{Z} Zeița Nix — noaptea cea veșnică — căsătorită cu Erebul, întunericul 
cel mohorât din subteranele pământului, au avut la început două odrasle: pe 
Eter — lumina veșnică — și Hemera — ziua care înveselește sufletele 
oamenilor. 


ZEUS 


Făcuse nunta zeul Cronos, îşi pregătise o domnie şi lungă și 
îmbelșugată, dar mulțumit tot nu era. Fiicele nopții: răzbunarea, discordia, 
înșelăciunea îi tot tulburau inima. Gânduri ascunse-l frământau. 

Ştia că tatăl său, Uranus, nu se înșală niciodată, atunci când face 
prevestiri. Și tatăl său îi prorocise că va veni o zi în care va-ndura grele 
încercări. Copiii lui, născuţi de Reea, se vor scula cu arme-n mâini și îl vor 
răsturna din slavă. 

Uranus nu voia să spună — deși poate ştia și asta — care dintre feciori 
anume îl va lovi pe zeul Cronos. 


CRONOS SE HOTĂRĂȘTE SĂ-ȘI MĂNÂNCE ODRASLELE 


Dorind să scape de primejdii, Cronos a făurit un plan. La fel ca tatăl său, 
Uranus, își va înlătura copiii, dar nu în temniţă, nu-n Tartar. Ştia el doar, 
destul de bine, că temniţele se deschid. N-a fost el însuși zăvorât, și n-a ieșit 
atât de lesne cu ajutorul mamei sale? 

Primul copil născut de Reea a fost o fată: Hestia. Tatăl a și cerut-o Reei 
şi a-nghiţit-o de îndată, sub ochii-ndurerați ai mamei. O, ce-a mai fost pe 
biata Reea! ... Cât a mai plâns! Însă zadarnic. De câte ori venea pe lume un 
nou copil, Cronos striga să i-l aducă, să-l mănânce. 

Născuse până-n acea zi soţului său doi fii, pe Hades și pe Poseidon, și 
trei fete: pe Hestia, Demetra, Hera. 

Sărmana mamă-nspăimântată era silită să-şi aducă ea însăși pruncii nou- 
născuţi şi să-i dea hulpavului tată. Și el, ca lupul când ajunge în arcul 
mieilor, la stână, îi înghiţea cât ai clipi. 

Simţind apoi zeiţa Reea că este timpul să aducă pe lume-al șaselea copil, 
a alergat la buna Gheea. A hohotit în faţa ei: 

— Ajută-mă, tu, mare Gheea, mamă a zeilor cerești! ... Şi tu ai suferit ca 
mine şi te-ai luptat cu soțul tău, ca să îţi scapi din Tartar fiii. Ajută-mă 
acum, o, Gheea... Vreau să-mi păstrez și eu un fiu, pe ultimul vlăstar al 
meu, de foamea cruntă a lui Cronos... 

Gheea a auzit pe soţia zeului Cronos cum plângea, şi s-a înduioşat 
adânc. A cugetat un timp zeița: cum ar putea s-o ajute pe greu lovita ei 
copilă? A cugetat și a găsit că e mai bine s-o ascundă pe blânda Reea 
undeva, în timpul cât o fi să nască. 


— Să nu mai plângi, i-a grăit Gheea. Te voi călăuzi, sărmano, în insula 
numită Creta. Este o peşteră acolo, adâncă, neagră, răcoroasă, în coasta 
plină de verdeață a unui munte drept, înalt... În peşteră vei naşte-n voie, și 
ce va fi, vom mai vedea... 


REEA ÎȘI NAŞTE CEL DE-AL ȘASELEA COPIL 


Se pare că-n aceeași noapte soția lui Cronos a fugit în insula cea mare, 
Creta, călăuzită chiar de Gheea. S-a dus în peştera de piatră şi, până să-și 
reverse Eos razele ei trandafirii, Reea a şi născut un fiu. 

Era al şaselea copil și cel din urmă ce-l avea. 

Mama și-a-ncredinţat copilul bunicii lui, zeița Gheea, și s-a întors acasă 
iute. A-nfășurat frumos o piatră în scutece moi, de copil, și-a dat-o soţului 
său, Cronos. 

— lată, precum mi-ai poruncit, a glăsuit zeiţa Reea, ţi-am adus ultimul 
vlăstar, pe care l-am născut azi-noapte. 

Şi s-a făcut că lăcrămează. Vroia să nu-nţeleagă zeul că-i vicleşug tot ce 
făcea. 

Cronos, grăbit, a luat pietroiul cel învelit în scutece, și cum n-avea 
vederea bună, a socotit că-i fiul său. A deschis larg gura flămândă și piatra i- 
a căzut pe gât, până în pântecele-i negru, încăpător şi sănătos. 

— Ha, ha, ha, ha! ... S-a mai dus unul. Altă primejdie s-a stins! ... a râs 
cu poftă zeul Cronos. 

Și nu ştia că-n acea clipă începea să se împlinească blestemul zeului 
Uranus. 

Pentru că, iată, colo-n Creta, în peştera muntelui Ida, un copil bucălat se 
află în braţele bunicii sale. 

Făcea, de mic, precum se spune, atât de mare gălăgie, bătea din palme și 
tipa, încât era pericol mare. Cronos, care stătea la pândă, şi chiar vreunul 
dintre ceilalți frați şi surori, sfetnicii săi, puteau s-audă zgomotul. 

lar dacă zeul afla taina, Reea, şi Gheea, și copilul ar fi fost straşnic 
pedepsiţi. 

Trăia însă pe-atunci, în Creta, un neam de semizei războinici, născuţi tot 
de zeița Gheea, ce aveau nume de cureţi. Gheea le-a poruncit să vină și, la 
intrarea peșterii, să facă dansuri zgomotoase, să bată-n scuturi, cu putere, cu 
săbiile şi lăncile. Apoi să cânte şi să strige atât de tare, ca din cer să nu s- 
audă nici un scâncet şi nici un plânset de copil. 


A mai chemat și două nimfe, fiicele regelui din Creta, pe Ida și pe 
Adrasteea. Ele au aşezat băiatul — căruia mama şi bunica i-au spus, din 
prima clipă, Zeus — într-un culcuș făcut din aur. Pentru că mama nu putea să 
vină-n Creta, să-l alăpteze pe fiul său cel mititel, decât arar şi pe ascuns, 
nimfele au adus o capră. Era o capră fermecată. Vestita capră Amalteea. Şi 
nimfele-l hrăneau pe Zeus cu laptele acestei capre și cu o miere parfumată, 
cum nu făceau albinele decât în stupii de pe Ida. 

Crescând puţin mai mare, Zeus alerga peste tot, zburda printre stejarii de 
pe munte, jucându-se cu Amalteea. Capra avea grai omenesc. Vorbea cu 
Zeus ca o mamă și se făcea că îl împunge cu coarnele ei cele lungi. 

Copilul apuca-n mânuţe coarnele caprei Amalteea şi se lupta, voinic, cu 
ea. De mic avea putere-n braţe, cât un bărbat din cei mai zdraveni. Încât, 
odată s-a întâmplat ca Zeus să rămână-n pumn cu unul dintre aceste coarne. 
El o iubea pe Amalteea și s-a mâhnit că i-a făcut rău, fără de voia sa. 

Drept mângâiere Amalteei, a hotărât ca acest corn!!! să fie veșnic plin 
cu fructe: smochine, mere, pere, struguri şi alte bunătăţi de soi. Capra putea 
mânca din fructe de câte ori îi venea poftă, căci cornul se umplea la loc. 

Astfel creştea feciorul cel mai mic al Reei, neurmărit de ochi străini și 
dușmănoși. Și el se înălța-ntr-un an, cât altu-n douăzeci şi cinci. 

Nici nu trecuse bine anul, şi Zeus se făcuse mare, gata să-și împlinească 
soarta cea prevestită de Uranus, să-l răstoarne pe tatăl său și să ia el în 
mâini puterea. 


Notă: 

11)1 Cornul caprei fermecate Amalteea era simbolul belşugului și se 
chema cornul abundenței. Elinii, și mai târziu romanii, își pictau sau 
sculptau uneori pe locuinţe acest simbol, socotindu-l aducător de noroc. 
După moarte, Amalteea a fost pusă de Zeus pe bolta cerească, în amintirea 
copilăriei sale, cum povesteau legendele eline. Este constelația Caprei. lar 
din pielea ei şi-a făcut zeița Atena egida, sau pavăza, care îi ocrotea trupul 
în luptă — pavăză ce nu putea fi străpunsă de nici un fel de armă: sabie, 
lance sau săgeată. 


ÎNFRÂNGEREA TIIANILOR 


Feciorul cel mic al Reei, crescut în Creta, pe ascuns, era la vârsta 
bărbăţiei. 

Se povesteşte că în vremea cât mai era încă micuţ, un cârd de porumbiţe 
albe zburau în fiecare zi pe țărmul marelui Ocean şi-i aducea de acolo în 
ciocuri o hrană dulce, minunată, ce se chema ambrozie. Ambrozia — de zece 
ori mai dulce decât însăși mierea — era o hrană pentru zei. 

Un vultur se înălța, de asemeni, în timpul nopţii, pe un munte. Acolo, 
sub un stei uriaș, ţâșnea din piatră un izvor. Dar nu era izvor cu apă, ci din 
adâncuri izbucnea o băutură fără seamăn, din care nu puteau sorbi decât zeii 
nemuritori. Şi-i aducea această băutură — numită, tot de zei, nectar — lui 
Zeus, ca să bea, în zorii fiecărei zile. 

Mâncând ambrozia cea dulce, sorbind nectarul fermecat, Zeus s-a înălţat 
mai iute, a dobândit puteri cereşti. Și, drept răsplată pentru vultur, Zeus, 
când a ajuns stăpân, l-a luat cu dânsul în Olimp. L-a pus chiar lângă tronul 
lui, să-i stea necontenit de veghe. 

Pe gingașele porumbiţe le-a hărăzit să fie simbol şi al blândeţii și al 
iubirii, să tragă carul din petale de flori albe de trandafir al preafrumoasei 
Afrodita, mândra zeiță a iubirii, şi să vestească primăvara, prin gânguritul 
lor duios. 

Însă toate aceste fapte, Zeus le-a săvârşit pe urmă, când a ajuns și el 
stăpân. Deocamdată mai era în Creta şi avea cu totul alte gânduri... 

Mama sa, Reea, îi spusese despre ciudata prevestire şi de blestemul lui 
Uranus. Ştia că nici bunica, Gheea, nu mai ţinea cu zeul Cronos, cel care 
fără nici o milă își înghiţise cinci copii. 

„Uranus a rostit că una dintre odraslele lui Cronos o să pornească 
răzvrătirea, se frământa voinicul Zeus. Dar cine poate fi acela, dacă nu eu? 
Căci toți ceilalți se află-n pântecul cel negru al hulpavului nostru tată. Este 
neîndoios că soarta, Moirait!., neînduplecată, a hotărât că fapta asta eu 
trebuie s-o săvârşesc.'“ 

Numai că Zeus ştia bine că lângă Cronos sunt titanii. Ei îi juraseră 
credinţă, sprijin în orice împrejurare. 

Erau puternici fără seamăn și nu se-nfricoşau de nimeni. 

În schimb, el, Zeus, era singur. N-avea alături, să-l ajute, decât pe mama 
sa, pe Reea. Dar Reea era mult prea slabă, nu cuteza să se ridice în faţa 
soțului său, Cronos. Era nevoie deci de multă prudenţă și înțelepciune. Și 


Zeus s-a gândit adânc, a cercetat prin ce mijloace și-ar mai putea găsi 
tovarăși gata să-l sprijine în luptă. Și a aflat că vieţuieşte o verișoară a sa, 
Metis, pe malul fluviului Oceani!27. 

Zeița Metis era una din numeroasele copile pe care le avea Oceanul, 
primul născut dintre titani. 


METIS PREGĂTEŞTE O BĂUTURĂ FERMECATĂ 


Din fericire pentru dânsul, Zeus avea în tinereţe o vorbă ademenitoare și 
un chip foarte atrăgător. 

Noi nu cunoaștem întâmplarea prin care Zeus a ajuns s-o întâlnească pe 
copilă. Dar ştim că a vorbit cu ea. S-a prefăcut îndrăgostit şi i-a jurat s-o ia 
de soţie, dacă și ea se va învoi să-i dea un ajutor în lupta contra părintelui 
său Cronos. 

Fiica titanului Ocean, văzând pe Zeus că îi jură, atât de-nflăcărat, iubire, 
şi-a uitat orice chibzuinţă şi i-a promis să-l sprijine. 

— Ce vrei să faci în primul rând? l-a întrebat Metis pe tânărul fecior al 
Reei. 

— Întâi şi-ntâi aş vrea să-i văd ieşiţi din pântecul lui Cronos pe toți cei 
înghițiți de el... 

— Atâta vrei? ... Asta-i uşor! ... a glăsuit copila Metis şi a plecat la 
hotarul lumii, pe malul fluviului Ocean. De aici ea a cules o plantă. O plantă 
verde și spinoasă, din care a făcut îndată o băutură delicioasă, care părea a 
fi nectar. 

Reea, nespus de bucuroasă c-o să-şi revadă toţi copiii, a luat această 
băutură, şi-a pornit repede acasă. 

Abia se întorsese Reea în casa soţului său Cronos, că dânsul i-a strigat s- 
aducă un ulcior mare cu nectar. 

— Grăbeşte-te! Sunt însetat! a grăit Cronos mânios. 

Reea atât a aşteptat. S-a repezit şi i-a umplut un vas de lut încăpător, însă 
deasupra i-a turnat și băutura de la Metis. 

Nebănuind nimic, zeul a luat în mână vasul plin, l-a dus la gură cu nesaţ 
şi a sorbit până la fund nectarul cel înșelător. Dar cum a ajuns băutura în 
pântecele lui divin, a și simţit că-i vine rău. Tot trupul i se încrâncenă şi se 
zbătea ca-n pragul morţii. Gura i se căscase larg și din gâtlejul lui uriaş au 
început să iasă, teferi, copiii: Hestia, Demetra, Hera, și Hades şi Poseidon. 

Mai mult şi mai de necrezut este că toţi aceşti copii erau de această dată 
mari. Ba Hades și Poseidon aveau și bărbi până la brâu. 


CICLOPII ȘI HECATONHIRII SUNI ELIBERAŢI 


Cu toții, fete și băieţi, s-au strâns în jurul blândei Reea, în timp ce 
Cronos, îngrozit de cele ce se întâmplau, se retrăsese pe un munte să 
chibzuiască-n liniște. 

Și Reea le-a împărtășit fiilor şi fiicelor sale că Zeus le e salvatorul, ajutat 
de frumoasa Metis. Și fraţii şi surorile, auzind vestea, s-au grăbit să-l vadă 
pe Zeus, căci ei încă nu-l cunoşteau. 

Zeus s-a veselit grozav, după ce totu-i izbutise. Avea acuma lângă sine 
pe cei cinci fraţi buni, de nădejde. 

— Fraţi şi surori! le-a rostit el, cu îndrăzneală, după ce s-au îmbrățișat. 
A venit timpul să ne luăm puterea ce ni se cuvine. Însă titanii sunt puternici 
şi sunt mai numeroşi ca noi. Deci trebuie să fim uniţi, să mai avem și alți 
câţiva prieteni, ca lupta s-o sfârşim cu bine. Să nu fie nici o-ndoială asupra 
biruinţei noastre. 

Atunci, pe cât se pare, Metis — care era şi ea de faţă — i-a amintit lui Zeus 
că sunt nişte uriași în Tartar. 

Într-adevăr, erau acolo, din timpul zeului Uranus, ciclopii şi hecatonhirii. 

Cronos, când deschisese poarta de diamant, eliberase numai pe fraţii săi, 
titanii. Dar pe ciclopii cei destoinici şi pe hecatonhirii groaznici îi zăvorâse 
iar, la loc. Ba mai pusese şi o strajă, pe monstrul hâd, numit Campe. 

— Noi le vom da drumul îndată, a grăit Zeus fraţilor. Ciclopii şi 
hecatonhirii îl urăsc mult pe zeul Cronos... Deci, haideţi să-i eliberăm! ... 

Fiii şi fetele lui Cronos au luat în mâini câte o armă și au năvălit cu toții- 
n Tartar. Zeus l-a prins de gât pe monstru. Ceilalţi l-au sfârtecat cu seceri şi 
l-au împuns cu sulițe, până ce monstrul a căzut. 

S-au repezit apoi la porţi Hades, fratele cel mai mare, și cu Poseidon, 
mijlociul. Proptindu-se cu umerii, izbind cu pumnii și genunchii, zeii au 
spart porţile largi. 

Din temniţă au răsărit ciclopii şi hecatonhirii. Şi unii și alţii au jurat c-au 
să le fie credincioși noilor zei ce se-nălțau. 

Ca să-şi arate, de îndată, recunoştinţa către zei, ciclopii au şi făurit 
fulgere, tunete și trăsnete, pe care le-au încredinţat lui Zeus, noul lor stăpân. 

De asemeni, au mai făurit și lui Poseidon, mijlociul, o furcă mare, cu trei 
dinți. Dacă izbea zeul cu furca, pământul se cutremura şi apele ieşeau din 
văi, se revărsau şi înecau pășuni, ogoare şi livezi. Iară lui Hades i-au făcut o 
cască tare năzdrăvană. Cum îşi punea casca pe cap, zeul se făcea nevăzut. 


ZEII SE URCĂ PE MUNTELE OLIMP 


Primind și darurile acestea, zeii s-au hotărât s-aleagă un loc de luptă 
potrivit. Au cercetat toată Elada şi au găsit că este bine să-și facă tabără-n 
Olimp. 

Olimpul- muntele semeţ, cu fruntea sa încununată veşnic de ceţuri 
argintii, era-n vecinătatea mării cu ape albăstrii, Egeea, şi priveghea toată 
Elada. Nu era loc mai potrivit decât acesta pentru zei. De aceea Zeus a cerut 
să i se facă un palat pe creasta cea mai îndrăzneață. 

Apoi cei trei fii ai lui Cronos au dat de veste-ntregii lumi: 

— De azi înainte stăpânirea este în mâna altor zei. Sunt zeii ce şi-au 
ridicat palat pe muntele Olimp. Titanii vor fi pedepsiţi. Ţineau puterea pe 
nedrept. Şi toţi câţi s-or alătura zeilor olimpieni, în luptă, vor primi o 
răsplată dreaptă. Iar cei care-i vor înfrunta vor fi în Tartar prăbușiţi... 


ZECE ANI DE RĂZBOI CRÂNCEN 


Războiul a-nceput cu furie... Pământul larg și marea uriașă au răsunat 
de un zgomot greu, ce-ntrecea orice-nchipuire. Cerul a dat parcă un geamăt. 
Olimpul s-a cutremurat până-n adâncuriie sale, și Tartarul cel mohorât a 
bubuit, prelung și surd, când zeii au intrat în luptă. 

În faţa cetei olimpiene sta însuşi Zeus, mâniat. El năvălea peste titani, 
azvârlind tunete cumplite. Din pumnul său neobosit ţâșneau mereu trăsnete 
tari, pe dâre albe de lumină. Pământul roditor ardea. Pădurile, înainte verzi, 
erau schimbate în tăciuni și scânteiau înfiorate. Și totul clocotea în jur: 
Oceanul, marea nesfârşită și râurile de argint. Titanii se înăbuşeau sub 
aburii fierbinţi din ape. Iar ochii le erau orbiţi de fulgerele lucitoare. 

Focul se-ntindea mereu, şi ajunsese până-n haos. Legenda spune că 
pământul ardea parcă din temelii. Flacăra lui se ridica, unindu-se cu aprigul 
pârjol ce mistuia cerul întreg. 

Astfel se-nfățișa năprasna acestei lupte dintre zei. Și, în acest potop de 
foc, hecatonhirii aruncau, cu forță înspăimântătoare, câte o sută de 
pietroaie, înspre mănunchiul de titani. Ciclopii ajutau și ei, lovind pe 
Cronos și pe-ai săi cu mari ciocane de aramă, zdrobindu-le umeri și șolduri, 
picioare, braţe și grumazuri. lar zeii Hades şi Poseidon, Hestia, Hera și 
Demetra luptau cu sulițe și seceri, lovind într-una, vitejeşte. 

Zece ani, poate şi mai bine, a dăinuit acest război, ce nu avea asemănare, 


dar până la sfârşit titanii au fost înfrânți şi nimiciţi. 1# 


Titanii au fost îmbrânciţi, după poruncile lui Zeus, în Tartarul întunecat, 
unde-i ținuse şi Uranus. La poartă, strajă li s-au pus cei trei fârtaţi 
hecatonhiri, să nu mai poată-n veci ieși din temniţă, de sub pământ. 

Zeus era noul stăpân. Toți se plecau în faţa lui. Doar Gheea, mama 
zeilor, se mâniase rău pe el. 

— Titanii sunt copiii mei. Uranus i-a lovit din greu, întemnițându-i sub 
pământ. Abia de i-am putut scăpa, se plângea Gheea zeilor. Și Zeus... Zeus, 
cel pe care l-am ajutat să se înalțe, acuma, când este stăpân, loveşte tot atât 
de crud? Şi-i zvârle iarăși în adânc pe bieţii mei feciori, titanii? Nu. Asta n- 
o pot îndura. Zeus mi-o va plăti curând... 


Note: 

{1}t Moira — fiică a haosului și a nopţii — reprezenta pentru elini 
destinul stabilit dinainte fiecărei ființe, prin legi de neclintit. La romani, 
soarta-Fatum era reprezentată printr-un bătrân orb sau legat la ochi. Acesta 
avea scris destinul oamenilor pe o tablă de aramă. În jurul capului purta o 
cunună de stele, semn că și zeii trebuiau să se supună hotărârilor sale. Zeii 
puteau numai să cunoască voinţa lui și să i-o aducă la îndeplinire. Hotărârile 
soartei erau împărţite fiecărui om de la naștere, cum credeau elinii, prin trei 
surori, ursitoare sau parce: Cloţo, care desfășura firul vieţii, Lahesis, care 
împărțea bucuriile şi nenorocirile, și Atropos, care tăia firul vieţii cu un 
foarfece. Numai pentru zei ursitoarele ţeseau veșnic fire lungi, de aur. Însuși 
Zeus nu putea să se împotrivească sau să înduplece pe Moira, ivită pe lume 
înaintea lui. Hotărârile soartei, cunoscute de zei, puteau fi comunicate 
pământenilor prin oracole. Oamenii nu aduceau însă Moirei — soarta 
neînduplecată — nici rugăciuni, nici jertfe, socotind totul zadarnic. Soarta nu 
o puteau îndupleca prin rugăciuni, însă oamenii luptau adeseori împotriva 
ei, cum ni se povesteşte în numeroase legende eline. 

12)1 Cei vechi îşi închipuiau că pământul era înconjurat de un fluviu 
imens, fără hotare, Oceanul, din care izvorau şi în care se vărsau toate 
apele. Acesta era personificat prin cel dintâi fiu al lui Uranus și al Gheei. 
Metis, fiica lui Ocean, a fost, la elini, cel dintâi simbol al înţelepciunii şi 
prudenţei. 

Poetul Hesiode ne spune că ea știa mai multe taine decât toți zeii şi oamenii 
laolaltă. Mai târziu, Zeus, înghițind-o pe Metis, prima lui soţie, şi-a însuşit 
înţelepciunea și prudenţa, care trebuie să domine totul în lume. 


13)1 Muntele Olimp îşi întinde coastele de la marea Egee și până la 
hotarele 'Tesaliei și Macedoniei. Homer, cântând Olimpul, spune: „El nu 
este niciodată bătut de vânturi, nici atins de zăpezi; aerul cel mai pur îl 
împresoară; o lumină albă îl învăluie şi zeii gustă aici o fericire, care va 
dăinui cât zilele eterne, ce le sunt hărăzite.“ 

14)1 Această luptă fubuloasă — titanică, după cum a rămas de atunci 

cuvântul — ca şi cele care vor urma cu diferiți giganţi și monștri, închipuie 
ciocnirile care aveau loc între forțele tumultuoase ale naturii. Închipuie 
frământările din interiorul pământului, în urma cărora se formau munții și 
mările. 
Într-un loc munţii se ridicau, într-altul se prăbușeau spre afundurile 
clocotinde, în timp ce vulcanii izbucneau cu ropote de piatră și de foc, 
nimicind începuturile de înflorire a vieții. Veacuri de-a rândul această 
alegorie i-a ispitit pe artiști s-o zugrăvească sau s-o sculpteze în forme 
impresionante. Astfel, într-o schiță renumită a pictorului olandez Rubens, se 
văd titanii încolţiţi și izbiţi de blocurile grele de piatră, aruncate asupra lor 
de hecatonhiri. Unuia dintre ei i-a căzut o stâncă pe spinare, încovoindu-l. 
Altul încearcă să-ntâmpine, cu braţele, piatra ce se rostogolește către el. 
Ceilalţi, cu feţele hidoase și ochii sticloşi de spaimă, cad în abisul negru. 
Aburii încinși îi împresoară și parcă vezi cum îi sufocă pe luptători. Fumul 
înecăcios se înalță în valuri, ca într-un vis fantastic, de pe pământul ars. Iară 
de sus te aştepţi să apară Zeus, cu fulgerele în pumni, ţintindu-i nimicitor pe 
cei care se prăvălesc. 


ZEII OLIMPULUI 


Zeus, născutul din titani, trona pe muntele Olimp, asemeni unui mare 
rege. Plin de mândrie privea el cerul albastru, nesfârșit, pământul roditor şi 
larg, mările, fluviile verzui și firele subțiri de argint ale izvoarelor din 
munţi. Totul, totul era al lui. Şi Zeus nu se sătura să-şi mângâie privirile cu 
întinderi şi cu bogății. 

El, ce şezuse altădată ascuns în Creta, domnea acuma în Olimp și 
poruncea... Da. Poruncea pe voia lui, și dacă își dorea ceva, se împlinea 


numaidecât. (1! 


ZEUS, POSEIDON ȘI HADES ÎȘI ÎMPART ÎNTRE EI LUMEA 


— Să vie frații mei cei mari! a sunat prima lui poruncă. Să vie Hades şi 
Poseidon. 

Și fraţii s-au înfățișat, cu mare grabă, iar Zeus a cuvântat aşa: 

— Voi, amândoi născuţi din Reea și zeul Cronos, ca şi mine, m-aţi ajutat 
în lupta împotriva titanilor năprasnici. Deci, împreună am învins și 
împreună vom domni. Suntem stăpâni. Ne bucurăm de tot ce-n lume e mai 
bun. Dacă supuși nemulțumiți vor încerca poate, cândva, să se răscoale în 
vreun chip, să-i pedepsim neîndurători. Eu voi domni. Însă am să vă dau și 
vouă câte-un ținut, să-l cârmuiţi, să mi-l vegheați. 

— Mie ce-mi dai? a grăit Hades. Eu sunt mai mare, primul fecior născut 
de Reea... 

— Dar mie? a-ntrebat Poseidon. Deși sunt mijlociu, ştii bine că m-am 
luptat mult mai vârtos... 

lar Zeus le-a răspuns: 

— Lumea o împărţim în trei. De o parte-i cerul luminos, de unde poţi 
cuprinde tot, de alta fluvii, mări întinse, pline de pești săgetători, și de alta 
tot ce-i sub pământ, cu 'Tartarul întunecos, temnița unde vom păstra pe toți 
câţi ne vor dușmăni și nu vor asculta deplin poruncile Olimpului. 

— Tragem la sorţi? au rostit fraţii. 

— Tragem! le-a dat răspunsul Zeus. lată, eu îmi voi păstra cerul. Voi 
trageţi ce v-a mai rămas... 

Zeii cei doi s-au repezit numaidecât. Lui Hades i-au căzut la sorţi 
ținuturile subterane, iar lui Poseidon apele din mări, din fluvii și izvoare. 


Amândoi zeii au trebuit să se arate mulţumiţi. Hades a și pornit pe loc 
către ţinutul mohorât, care-i fusese hărăzit, și, după cât se povesteşte, 
nicicând nu a mai revenit acolo-n muntele Olimp. Celălalt frate mijlociu a 
devenit zeu peste ape, din răsărit în miazăzi, din miazănoapte-n asfinţit. 

Cei trei și-au împărţit puterea, dar Zeus a rămas stăpân... 


FIICELE LUI CRONOS CAPĂTĂ ÎNSĂRCINĂRI ÎN OLIMP 


După această faptă, Zeus a dat poruncă să s-arate în faţa sa copilele 
zeului Cronos și-ale Reei — una mai mândră decât alta. Ele au venit smerite 
toate şi s-au plecat în faţa lui, întrebând ce porunci le dă. 

Zeus i-a încredințat Hestiei, sora lui cea mai mare, focul. Focul, care 
înseamnă viaţa în oricare cămin, şi din această pricină nu are voie să se 
stingă. Apoi s-a îndreptat cu fală către Demetra, mijlocia, și i-a dat harul de 
a fi zeiţa holdelor bogate și a livezilor cu rod. 

Mai rămăsese numai Hera, ce sta sfioasă-n fața lui, împurpurată la obraz 
şi căta cu privirea-n jos. 

Zeus s-a aplecat spre ea şi, mângâind-o blând pe păr, și-a hotărât-o de 
soţie. În grija ei a-ncredinţat căsătoria şi familia şi copilaşii nou-născuţi. 

Hera s-a învoit şi Zeus a dat porunci să se gătească întreg Olimpul 
pentru nuntă. 

Și când s-a isprăvit şi nunta — o nuntă făr-asemănare — Zeus s-a aşezat pe 
tron, mai mulțumit ca înainte. Totul era orânduit, precum fusese voia lui. 
Privea din nou spre depărtări şi-şi cântărea toată puterea și bogăţia ce le 
avea. 

Totuși, un gând i se vârâse în minte adânc și nu-l lăsa: „Pentru o lume- 
atât de mare, suntem puţini numai noi șase, cugeta Zeus, numărându-și toţi 
frații și surorile. 'Titanii au fost doisprezece, socotindu-l cu ei pe Cronos. Cu 
atât mai mult mi se cuvine şi mie tot atâția zei, zei din cei mari, zei 
olimpieni. Pe lângă ei voi hotărî și zei mai mici, de-a doua mână, ba şi o 
serie de cortegii, să ne-nsoţească pe noi toţi. În acest fel Olimpul meu va fi 
mult mai impunător. Dușmanii olimpienilor vor fi curând dezvăluiţi şi 
nimiciți fără cruţare. Și acum pe cine voi chema? ... A! ... pe Atena, „ochi 
de azur“, copila mea cea mai iubită, a tresărit deodată Zeus, pe ea o voi 
numi întâi! ...“ 

Și a chemat-o pe Atena, să i se-nfățișeze lui. 


ZEIȚA CU OCHII DE AZUR 


Atena, fiica lui cea dragă, nu se născuse ca oricare, ci-n niște-mprejurări 
ciudate. 

Zeus îi promisese copilei lui Ocean, lui Metis — ce-ntruchipa 
înţelepciunea — că-n schimbul sprijinului dat o s-o ia în căsătorie. Și se 
ținuse de cuvânt. 

Trecuse vremea cuvenită, şi Metis trebuia să nască. Copilul era chiar 
Atena. Numai că Zeus se dusese şi-l întrebase pe Uranus ce o să se-ntâmple 
în viitor. 

Zeul Uranus, înstelatul, i-a răspuns că soţia lui, zeița Metis, va naște-n 
primul rând o fată, apoi va naște un băiat. Acest băiat o să-l răstoarne pe 
Zeus de pe tronul său și o să se înscăuneze-n loc. 

Tot ce spunea zeul Uranus se împlinea fără zăbavă. Zeus a tremurat de 
spaimă, auzind ce-i urzise Moira, destinul neînduplecat. 

Și, reîntors acasă, Zeus a poftit-o la el pe Metis. Până să înţeleagă, biata, 
ce are soţul său de gând, acesta a şi înghiţit-o. 

— Numai aşa puteam să fac, a rostit el spre ceilalţi zei, ca să înlătur 
nenorocul ce ne pândea, astfel, pe toţi... 

A înghiţit-o, deci, pe Metis, cu pruncușorul ei cu tot, urmând și el pilda 
lui Cronos, care-şi mânca odraslele. 

A trecut timpul, până-n ziua când Metis, dac-ar fi trăit, urma să nască pe 
Atena. Zeus simţea că-l doare capul tot mai puternic. Neștiind cum să-și 
potolească această mare suferință, a poruncit să vină zeul ce se numea 
Hefaistos și era fiul său și al Herei.!2* El era meşter priceput, avea o 
fierărie-n Lemnos.!3* Zeus i-a poruncit s-aducă şi o secure de aramă, cu tăiş 
bine ascuţit. 

Hefaistos s-a înfățișat şi a grăit tatălui său: 

— Am sosit, iată, la porunca-ţi, cu o secure ascuţită... 

— Bine, Hefaistos, a spus zeul stăpân, despică-mi capul și vezi de ce mă 
doare atât? 

Hefaistos a rămas mut, și de uimire, şi de teamă: 

— Cum?! Să-l lovesc pe tatăl meu, pe tine, Zeus, nu glumești? a cutezat 
să mai întrebe. 

— Ti-am spus odată! a strigat puternic Zeus spre fierar. Despică-mi 
fruntea mai curând. Nu pot să rabd durerile... 

Cu Zeus nu era de glumă, mai ales când se supăra. 


Înăbușindu-şi în el frica, Hefaistos a ridicat securea și-a lovit în ţeasta 
tatălui său, cât a putut. 

Când a izbit securea ţeasta, s-a auzit un strigăt tare de bucurie şi izbândă. 
Din creștetul nemuritor, cum spun legendele eline, s-a ivit o zeiţă mândră, 
purtând o platoșă de aur, pe frunte coif, în mâna dreaptă o lance straşnic 
ascuţită şi-n stânga scut apărător.!* 

Olimpul, cât era de mare, s-a-nfiorat de măreția zeiţei care se năștea. 
Pământul s-a cutremurat. Marea, de asemeni, a vuit, şi valurile sale verzi s- 
au răscolit până-n adânc. Ba chiar și Helios din cer, soarele cel strălucitor, 
fiul titanului Hiperion, și-a oprit carul său de foc și a privit, neliniștit, către 
Olimpul unde Zeus năștea pe fiica lui, Atena. 

Iară Atena, nou-născută, era atât de frumoasă, încât zeul Hefaistos a şi 
cerut-o de nevastă. Ochii zeiţei, mai ales, erau albaștri-verzi, făuriți parcă 
din azur; Hefaistos a stăruit să ia azurul de soţ, însă zeiţa n-a primit și a 
făcut un jurământ, să stea pe veci nemăritată. 

Zeus i-a ascultat dorinţa să n-aibe soţ, și a rostit: 

— Te vei numi Palas-Atena!!2* Vei sta alăturea de mine şi-adesea mă vei 
sfătui... 

De aceea Zeus s-a gândit şi-a hotărât ca ea să fie zeiță a înțelepciunii, a 
cugetărilor adânci şi a priceperii depline, în muncă sau în bătălii. 


TREI FECIORI Al LUI ZEUS 


La puţin timp după aceea stăpânul lumii a cerut să vină trei feciori ai săi. 
Doi dintre ei erau ai Herei, altul îl dobândise Zeus cu o zeiță din Arcadia. 

Unul dintre băieții Herei era urât, dar iscusit în meșteșugul fierăriei, iar 
celălalt frumos la chip, dar zvânturat şi cam neghiob. Cel priceput la 
meșteșug era Hefaistos. Zeul acesta era șchiop, avea picioarele sucite şi 
frânte pe la-ncheieturi. Mama sa, Hera, povestea că într-o zi, când era mic, 
l-a scăpat, nu ştiu cum, din mâini. Copilul s-a lovit cam rău, și astfel a 
rămas beteag. Asta spunea zeița Hera, dar cine nu știa-n Olimp ce se- 
ntâmplase-n acea zi? Hera, când şi-a născut băiatul, văzându-l cât e de urât, 
s-a rușinat și l-a zvârlit în apa mării, să-l înece. Norocul lui a fost că Tetis, 
cea cu picioare de argint, soția marelui Ocean, l-a prins în braţe pe copil, 
altfel se sfărâma de tot. 

Zeița Tetis l-a păstrat în valurile ei verzui; l-a crescut într-o peșteră ce se 
găsea afund, sub mări. 


Peste o vreme, când băiatul se înălțase binișor, s-a întors iarăși în Olimp. 

Tocmai atunci Zeus și Hera se certau. Nu știm ce pricină era, dar Zeus se 
răstea grozav. Băiatul l-a rugat să tacă, să nu-i auză toţi din jur şi să se facă 
de ocară. Zeus s-a supărat mai rău. 

— Mă-nveţi pe mine ce să fac, ologule? i-a răcnit el. Abia călcat-ai în 
Olimp și vrei să te și grozăveşti? ... 

N-a apucat bietul băiat să mai răspundă un cuvânt, şi Zeus l-a şi înșfăcat 
de un picior și l-a aruncat ca pe un pietroi. Băiatul s-a rostogolit şi a căzut în 
Lemnos, frânt. 

S-a ridicat încet... Trupu-l durea mai peste tot. Era acuma și mai şchiop. 
Picioarele i se urneau cu greu, sub trupul lui voinic. Dar cum era de 
priceput, şi-a făcut fierărie-n Lemnos: o fierărie ridicată în întregime din 
aramă, bătută-n stele de argint, cu douăzeci de coșuri mari ce fumegau 
necontenit. Ba şi-a mai luat şi un ajutor, pe un pitic numit Chedalion. 

Apoi, acolo-n fierărie, a început să făurească lucruri ce i-au uimit pe zei. 
Ba chiar l-a ajutat pe Zeus să-și nască fiica, pe Atena. 

Poate mai mult ca o răsplată, după această întâmplare, Zeus și-a hărăzit 
feciorul să fie faur în Olimp, dar şi zeu peste meşteşuguri. 

Celălalt fiu, pe care Hera îl dăruise soţului, era chipeșul tânăr Ares. Era 
frumos, înalt și zvelt, însă încetinel la minte. Cuvântul nu și-l respecta. Era 
întruna pus pe sfadă și se bătea din te miri ce. Nu se simţea în largul lui 
decât în lupte şi războaie şi tare mult îi mai plăcea să vadă sângele curgând. 

Chiar tatăl său, stăpânul lumii, îi spunea uneori așa: 

— Eşti un zeu rău şi nestatornic. Toți te urăsc, flăcău smintit! Fără- 
ncetare îți cauţi ceartă, discordie și bătălii... Crud precum eşti, de nu erai 
feciorul meu, de mult te-aș fi gonit din cer... 

Aşa stând lucrurile, Zeus a poruncit de l-au chemat la el pe zvânturatul 
Ares. 

— Te numesc — cum îţi este firea — zeul războiului nedrept; zeul 
războiului hapsân, săvârșit fără chibzuială, care aduce doar prăpăd, sânge 
vărsat şi lacrimi plânse, i-a rostit Zeus fiului. 

Ares s-a bucurat nespus că era zeu peste război şi, chiuind, s-a repezit cu 
sulița către pământ, să caute sfadă şi măcel. 

Zeus, privind în urma lui, îşi zise sieși, surâzând: 

— Nu mi-a dat Hera fii de soi. Unu-i urât, altul neghiob... o să-mi mai 
iau și alte soții. Doresc să am odrasle multe, și Hera nu mai poate avea... 


Găsindu-și deci acest motiv, Zeus, cu tot necazul Herei, şi-a luat curând 
şi alte soţii. Una din ele a fost Maia, zeiță din Arcadia. Și ea i l-a născut pe 
Hermes. 

Faptele sale preaciudate îl dovedeau pe micul Hermes viclean, și hoţ, și 
mincinos, dar şi isteţ, născocitor, bun de negoţ şi bun de gură. Pentru aceste 
multe daruri, cu care dânsul se născuse, Zeus l-a hărăzit pe Hermes curier în 
ceruri, zeu al negoțului, hoţiei, călătoriilor pe mare şi pe uscat, și al 
născocitorilor. 

Era, precum spunea el însuși, atât de hărțuit, încât nici noaptea nu putea 
să doarmă. 

— Sunt zeul cel mai oropsit, se plângea Hermes celorlalți zei. De 
dimineaţă-n zori mă scol, curăţ palatele lui Zeus. Apoi alerg la el, să-mi dea 
porunci de dus încoa și-ncolo, în ceruri, ca şi pe pământ. Mă ostenesc peste 
puteri. lar noaptea, când vă odihniţi, eu port umbrele celor morţi, jos, sub 
pământ, la zeul Hades. Spuneţi și voi dacă e drept?! 

Astfel se plângea zeul Hermes, şi totuşi, în Olimp, era veșnic pe lângă 
tatăl său, se bucura necontenit de-ncrederea stăpânului. 


PRUNCII ZEIŢEI LETO 


Altă soţie a lui Zeus a fost zeița nopţii, Leto. 

Atâta doară că și Hera aflase-nșelăciunea asta. Iară Uranus o vestise că 
Zeus o să îndrăgească mai mult pe fiii Letei, decât pe propriii ei feciori. 

Nebună de mânie, Hera s-a hotărât să-mpiedice nașterea celor doi copii, 
pe care-i prevestea Uranus. A cerut ajutorul Gheei. Și Gheea s-a grăbit să-i 
dea tot sprijinul zeiţei Hera, fiindcă pe Zeus nu-l iubea, de când îi răpusese 
fiii, giganţii cei îngrozitori. Și amândouă au uneltit. 

Gheea nu i-a dat voie Letei să nască-n nici un colţişor de pe pământ. 
Umbla pe drumuri grele Leto, plângând cu jale, în dureri, și nicăieri nu 
putea naște. 

— Îndură-te, o Gheea, mamă! Cu Zeus eu m-am măritat numai din 
teamă, cu ruşine. Nu-s vinovată cu nimic! Îndură-te şi lasă-mă să-mi nasc 
copiii undeva, și te-oi slăvi, măicuţă Gheea! Ţi-oi mulţumi și te-oi cinsti! ... 

Gheea nici nu vroia s-audă. Şi Leto rătăcea întruna. Ba încă Hera 
trimisese şi un balaur, numit Piton, care o urmărea pe Leto, zvârlind flăcări 
asupra ei. 

Nemaiștiind ce poate face, Leto s-a dus la un oracol. Oracolul i-a arătat 
că e pe mare o insulă care plutește, fără a fi prinsă de fundul mării, nici de 


țărm. Şi Gheea n-avea stăpânire asupra insulei, defel. Nici Piton n-o putea 
ajunge, căci nu ştia să-noate-n mări. Să meargă deci în insulă, să-i ceară 
adăpost, şi-apoi s-aducă-n lume copilașii. 

Astfel s-a dus zeiţa Leto în insula Ortigia, adică-n insula de piatră, cum 
o numeau vechii elini. Era o insulă pustie. Nici iarba nu creștea pe ea. Doar 
nişte pietre albicioase și mărăcini, atât erau. 

Leto a rugat insula să-i dea voie să-și nască pruncii. Insula s-a temut 
întâi. 

— Am auzit, a răspuns ea, după o clipă de gândire, că fiul ce ţi se va 
naşte va fi un zeu orgolios. Când va vedea că sunt de piatră, şi n-am pășuni, 
şi n-am livezi, o să mă-mpingă cu piciorul în mijlocul furtunilor, şi atunci 
mă voi cufunda... 

— N-ai teamă, insulă de piatră, a mai rostit zeiţa Leto, eu, mama zeului, 
îţi jur că fiul meu te va cinsti și-aici se va clădi un templu... 

— Îmi juri tu asta, mândră Leto? 

— Îţi jur pe însuşi fiul meu... 

— Bine, atunci mă învoiesc! ... 

Planul urzit, din slăvi, de Hera, părea că este nimicit. Totuşi Hera nu s-a 
lăsat, căci ea a luat-o pe Ilitia — buna zeiță a nașterii — şi a ascuns-o într-un 
nor, care-i întuneca vederea. Ea nu vedea Ortigia şi nici pe Leto cum se 
zbate în chinurile naşterii. Și nouă zile încheiate și nouă nopţi cumplite, 
Leto a fost întruna sfâșiată de dureri neînchipuite. 

Nici una dintre celelalte zeițe nu puteau însă să rămână atâta de 
nepăsătoare, văzând pe Leto suferind. Ele s-au dus la Ilitia şi i-au făgăduit o 
salbă mare, de nouă coţi, toată din aur, dac-o va ajuta pe Leto să-și nască, în 
sfârşit, copiii. 

Și zeiţa a fost mişcată, aflând de-atâta suferință. S-a prefăcut în 
porumbiţă şi a zburat în insulă. 

Legenda spune că întâi s-a născut Artemis cea castă. Fata s-a înălțat pe 
clipă. Și ea, la rându-i, a dat sprijin măicuţei sale, să-l nască și pe Apolo. 

Când s-a născut zeul Apolo, insula a și înverzit. Prin doi stâlpi, foarte 
nalți, de piatră, s-a prins bine de fundul mării. Lumini de aur s-au vărsat pe 
tot întinsul înverzit. Și zeul nou-născut a spus: 

— Te vei numi de astăzi Delos, sau insula cea luminoasă! Și-aicea va fi 
templul meu... 

Zeiţe s-au ivit din cer și au adus celor doi zei centuri de aur, văluri albe, 
ambrozie, nectar şi flori. 


Cum a mâncat ambrozia și a sorbit nectarul dulce, zeul Apolo s-a făcut 
un tânăr de o frumuseţe cum nu se mai văzuse încă, până atunci, nici în 
Olimp. Toţi zeii s-au mirat privindu-l. Avea în jurul frunţii raze. Ştia să 
cânte minunat! Muzele, cele nouă muze, s-au adunat în jurul lui, cerându-l 
oblăduitor. 

lar Zeus l-a numit, pe dată, zeu al luminii soarelui și al cântărilor alese. 
Și a hotărât ca zeii ceilalți, când va intra dânsu-n Olimp, să se ridice în 
picioare, afară de măicuţa-i Leto şi prea mândra zeiță Hera. 

Pe celălalt copil al Letei, pe Artemis, a hărăzit-o să fie apriga zeiță a 
vânătoarei de dihănii — un meșteșug tare iubit în vremea de odinioară — și 
tot ea să se îngrijească de palida lumină a nopţii, dată de argintia lună. 

Olimpul mai primise, iată, alți şase zei: Atena, Ares, Hefaistos, Hermes, 
Apolo și Artemis. Erau, deci, olimpienii unsprezece — căci Hades sta doar 
sub pământ. Îi trebuia însă stăpânului înc-o zeiță, ca să ajungă şi olimpienii 
doisprezece. 


FIICA ZEULUI URANUS 


De aceea a chemat în slavă pe fiica zeului Uranus. 

Când Cronos îl lovise-n pântec pe soțul Gheei, pe Uranus, sângele i s-a 
scurs în țţărână. Acolo s-au născut giganţii. Dar picături din sucul vieţii i s- 
au prelins şi-n apa mării. Ele s-au prefăcut în spumă. Și din această spumă 
albă s-a ivit cea mai minunată și mai frumoasă dintre zeițe. Era divina 
Afrodita. Purtată de Zefir, zeiţa a tot plutit pe apa mării, până în Cipru — 
insulă ce i-a rămas de-a pururi dragă. 

Iară zeiţele-anotimpuri, sau horele, cum se numeau, s-au pogorât în jurul 
ei. Pe frunte au încununat-o cu flori şi văluri și o bentiță, din aurul cel mai 
curat. I-au pus cercei cu pietre scumpe-n urechile trandafirii. Pieptul cel alb 
şi gâtul subţire i le-au împodobit cu salbe și cu colane de argint; și părul 
blond şi mătăsos l-au strâns uşor, cu multă grijă, într-o pieptănătură mândră, 
ce se numeşte „în corimb“. 

Când au văzut-o pe Afrodita intrând cu pasul legănat în fastuosul lor 
Olimp, zeii s-au ridicat cu toţii, năuci de-atâta frumusețe, și graţie, și 
gingășie. 

Mulţi dintre olimpienii falnici au şi cerut-o de soție; dar Moira hotărâse 
altfel. Cea mai frumoasă-ntre zeițe a avut parte de bărbatul cel mai urât din 
tot Olimpul. S-a însoţit cu zeul faur, Hefaistos cel priceput, harnic, modest, 
însă schilod. 


Copila zeului Uranus a primit de la Zeus cinstea de-a fi zeița dragostei, 
cea jinduită deopotrivă de muritori, ca și de zei. 

Vechea dorință a lui Zeus se împlinise, în sfârşit. Zeii Olimpului'S, 
acuma, erau cu toții doisprezece. 

Dar asta nu-l mai mulțumea. Noul stăpânitor al lumii dorea să aibă, în 
Olimp, o curte mult mai mare decât o avusese Cronos. 

De aceea a mai poruncit să se adune în preajma sa și alți zei mari ca: 
Helios — superbul soare; Selene — argintia lună; Eos — sfioasa auroră cu 
razele-i trandafirii; Leto — zeița cea tăcută; Temis — copila lui Uranus, zeiţa 
ordinei depline şi a dreptăţii-n legiuiri. Un fiu pe care i-l născuse o 
pământeană de la Teba a devenit, de asemeni, zeu, ocrotitorul podgoriei. 
Era Dionisos cel vesel. 

Ba, după cât se povesteşte, Zeus a mai chemat la sine și alte zeități: pe 
Hebe!7!. — ce ocroteşte tinereţea şi-i în Olimp paharnică; apoi pe horet® și 
charite!9! — şase copile ale sale. Horele străjuiau Olimpul, lăsând perdelele 
de nori, să nu se vadă înăuntru, și tot ele ocârmuiau și anotimpurile-n lume. 

Charitele subțiri, mlădii, pline de graţie, dansau, în timp ce muzele îi 
desfătau pe olimpieni cu armonii din cele mai fermecătoare. 

De bună seamă că și alți zei mai populau naltul Olimp, alcătuind cortegii 
mândre, ce-i însoțeau pe olimpieni, când petreceau sau se luptau, sau 
pedepseau pe muritori. 


Note: 

141)1 Poemele homerice ne arată că grecii erau organizaţi în ginte şi 
triburi, ale căror căpetenii se numeau basilei şi îndeplineau, în parte, rolul 
regilor de mai târziu. Zeus este reprezentat în legendele eline având 
purtările unui mare basileu. El cerea să fie slujit şi, dacă îi nedreptăţea pe 
ceilalți, aceştia nu aveau voie să cârtească, fără a fi pedepsiţi. Pretindea că 
are dreptul să hotărască legi, pe care el le putea însă călca oricând. 
Bunăoară, Zeus se supăra pe necredinţa altora, dar el însuși socotea că poate 
fi necredincios soției sale, că poate înșela fete și femei pământene. Purtări 
în mare parte asemănătoare aveau și zeii Hades şi Poseidon, cu care Zeus 
împărțise lumea și care erau, de asemeni, consideraţi un fel de basilei, unul 
pentru ţinuturile subterane, şi altul pentru întinsul mărilor. Ceilalţi zei 
olimpieni, afară de Zeus, Hades şi Poseidon, se asemănau aristocrației 
gentilice, care se afla la curţile basileilor elini, a marilor conducători de 


triburi, beneficiind şi ei de toate bunurile, ca şi stăpânii lor. 

Aristocraţia gentilică şi basileii considerau că au toate aceste drepturi, în 
dauna supușilor, în primul rând pentru că erau din neam ales. Fiecare 
basileu își alcătuise o genealogie, prin care dovedea că se trage dintr-o 
anumită zeitate. Fiind deci de origine divină şi ei, aveau dreptul, ca și zeii, 
să stăpânească, să calce eventual legile și morala, fără a li se putea cere 
socoteală. 

Zeus și toţi olimpienii cereau ascultare deplină, pentru că ei erau neam de 
zei, sămânță de titani, urmașii lui Uranus și ai Gheei, cei care, după cum 
spune legenda, dăduseră viaţă la tot ce se găsea în univers. Erau nemuritori, 
puteau săvârși minuni și aveau puteri și calități neobișnuite. Și totuși aezii — 
cântăreții rătăcitori, care străbăteau toată Elada compunând, pe baza 
vechilor cântece și legende, mari poeme epice, scandându-le apoi, 
acompaniaţi de liră, în palatele basileilor — au știut să strecoare în versurile 
lor destule aluzii despre nedreptăţile săvârşite de zei și, deci, de basilei. 
Homer, bătrânul aed orb, care a creat cele mai minunate poeme epice ale 
lumii antice: „Iliada“ şi „Odiseea“, este o sublimă pildă. Cu amară ironie, 
făcându-se că le proslăveşte faptele, Homer îi biciuieşte în stihurile lui pe 
zeii olimpieni. De aceea un discipol al lui Pitagora povestea că maestrul 
său, coborât în Infern i-ar fi văzut umbra lui Homer spânzurată de un 
arbore, şi a poetului Hesiode de un altul. Amândoi erau strașnic chinuiţi 
pentru că dezvăluiseră faptele rele, ruşinoase și sângeroase ale multora 
dintre zeii olimpieni. 

Zeii elinilor reprezentau și forțele naturii. De pildă, Zeus, cu mult înainte de 
a căpăta reprezentarea socială a unui mare basileu nu era decât forța uriașă, 
care făcea să rodească natura, forța ce trimitea din slāvi ploaia 
binefăcătoare, dar şi grindina nimicitoare, crivățul aspru, fulgerele, 
trăsnetele și tunetele asurzitoare. El guverna anotimpurile, care sunt fiicele 
lui, tot el guverna lumina și întunericul, cele două elemente de bază în viaţa 
omului. Toate acestea au fost poetizate de aezi în cele mai frumoase legende 
ale mitologiei. În legendele eline, zeița Leto, sau Latona — la romani — este 
silită de Zeus să-l nască pe Apolo, zeul luminii, într-o insulă din mijlocul 
mării. Plină de poezie este și această imagine a ivirii luminii în mijlocul 
mării: soarele pare a răsări adesea chiar din valurile mării. Leto nu trebuie 
însă confundată cu Nix. Pe când Nix este noaptea însăși, întunericul 
originar al haosului, Leto este numai o zeiţă a nopţii, noaptea trecătoare. 


42)1 Nu-i de mirare că Zeus căpătase copii de la Hera aşa de repede. 
Vechii elini erau foarte generoși cu zeii lor. Le îngăduiau orice, de pildă să- 
şi nască fii gata crescuţi mari, sau să se înalțe în slăvi cât ai clipi, după cum 
se va vedea în alte legende. 

13)1 Lemnos sau Kastro este o insulă muntoasă din arhipelagul grecesc. 
Fumul și scânteile ce se înălțau din vulcanii insulei, astăzi stinși, erau 
socotite de vechii elini ca ieşind din coșurile fierăriei acestui zeu harnic. 

14)1 Scena naşterii zeiței Atena este povestită, între altele, cu mult haz 
de scriitorul satiric antic grec Lucian, în spiritualele sale „dialoguri“. 

15)1 Numele grecesc: Palas, ce i s-a adăugat Atenei, are înțelesul de 
fată, tânără, curată. Acest nume i s-a dat, pentru că zeița Atena nu a primit 
să se mărite. 

16)1 Numele romane ale principalilor zei elini sunt: Zeus-Jupiter, 
Hades-Pluton,  Poseidon-Neptun,  Hestia-Vesta, Demetra-Ceres, Hera- 
Junona,  Atena-Minerva,  Hefaistos-Vulcan, Ares-Marte, Apolo-Apolo, 
Artemis-Diana, Hermes-Mercur, Afrodita- Venus, Dionisos-Bachus. 

{Z}t După legendă, mai târziu Hebe a fost înlocuită cu un păstor, 
Ganimede, fiu al regelui Troiei. 

18)1 La vechii elini, horele sau anotimpurile erau numai trei: primăvara, 
vara şi toamna. Iarna era dulce şi se pierdea între toamnă şi primăvară. 

19)1 Charitele — cele trei graţii, la romani. 


LUPTELE CU GIGANŢII 


Zeus domnea în Olimp şi nu ştia că Gheea se hotărâse să-l lovească, 
fiindcă îi închisese pe fiii săi, titanii, în Tartar. Ea mai avea niște feciori; 
aceştia se născuseră din picăturile de sânge, curse din rana lui Uranus, 
atunci când îl lovise Cronos cu secera de diamant. Din fiecare picătură 
suptă de ţărâna roditoare ieşiseră aceşti flăcăi. Și ei crescuseră cât muntii, 
luând forme înspăimântătoare. Purtau bărbi lungi și plete dese, ce le cădeau 
până la glezne. Picioarele lor colosale aveau, în loc de piele, solzi. Iar 
tălpile se prelungeau cu câte-un trup hidos de şarpe. 

Fiii aceştia ai zeiţei au fost numiţi de ea giganți. t+ Și ei aveau puteri 
uriaşe, dar nu erau nemuritori, precum fuseseră titanii. Puteau să fie 
doborâți, răpuşi cu armele, uciși. Și mama lor, zeița Gheea, dorind să-i 
apere de moarte, făcuse tainic nişte vrăji. În urma vrăjilor zeiţei, giganții nu 
cădeau învinși, decât dacă erau loviți cu armele, în același timp, de un 
muritor şi de un zeu. Mai mult, ea cunoştea o iarbă cu însuşiri miraculoase. 
Cine punea pe limbă iarba era ferit de lovituri date de fiinţe muritoare. Nu 
mai aveau deci să se teamă de moartea cea neîndurătoare fiii pământului, 
giganţii, dacă aveau această iarbă. 

Fără să piardă vremea, Gheea i-a ațâţat pe aceşti giganţi să-nceapă alt 
război cu Zeus. Și nu e nici o îndoială că ei, giganţii, ar fi învins și l-ar fi 
izgonit pe Zeus, plin de rușine, din Olimp. Dar, cu puterile-i cereşti — de nu 
cumva s-o fi ivit, încă de pe atunci, trădarea — Zeus a și aflat de planul pe 
care şi-l făcuse Gheea. 

Mai înainte ca giganţii să fi putut căuta prin lume iarba aceea magică, 
Zeus a cerut soarelui să-și stingă flacăra, de aur, luna să îşi acopere cununa-i 
mândră, argintie, cu un văl negru, nepătruns, iar aurora să-și ascundă 
luminile-i trandafirii. În bezna care s-a lăsat giganţii n-au putut să afle 
miraculoasa iarbă, care-i ferea de lovituri. Numai șiretul stăpân, Zeus, cu un 
mănunchi de fulgere, își lumina drum pe pământ, căutând acele buruieni. El 
le-a găsit, le-a smuls grăbit şi le-a ascuns. 

Primejdia se spulberase. Zeus era mai liniștit. Dar, împotriva farmecelor 
Gheei, îi trebuia şi un luptător c-o fire muritoare, ca să-i învingă pe giganți. 

Şi Zeus a găsit pe acel erou vestit, Heracle!2!, un luptător voinic, viteaz 
şi neînfricoșat de moarte. 

Războiul ațâţat de Gheea era de neînlăturat... 


NĂVALA SPRE OLIMP 


La început a fost o clipă de liniște pe-ntreg pământul. Toţi așteptau cu 
încordare să vadă ce o să se-ntâmple. 

Pe urmă, cu un urlet groaznic, giganţii au făcut un salt și au pornit către 
Olimp. Au început s-arunce-n ceruri cu stânci uriașe, apoi cu torţe mari, 
aprinse. Lăncile lor brăzdau văzduhul, albe, tăioase, sclipitoare, și treceau 
dincolo de nori. 

Zeus îi înfrunta cu furie, aruncând fulgere din cer. lar lângă dânsul sta 
Heracle și-nsoţea fiecare fulger cu câte-o straşnică săgeată. 

Giganţii au prins apoi să smulgă munţii din temelia lor, să-i pună unul 
peste altul și să-și alcătuiască o scară, să ajungă până în Olimp. 

În această vreme, olimpienii erau mereu mai îndârjiţi. Izbeau cu sulițe, 
cu săbii şi cu săgeți către giganţi. Dar, iată, unul dintre dânşii, Alcioneu, cel 
mai voinic — care avea şi însuşirea că nu putea fi omorât, atâta vreme cât 
lupta în ţara unde se născuse — s-a cățărat sus, peste stânci. Văzându-l pe 
Alcioneu că este gata să pătrundă chiar în palatul din Olimp, Zeus a aruncat 
spre dânsul cu un mănunchi de fulgere. Heracle l-a lovit de asemeni cu o 
săgeată drept în piept. Însă Alcioneu, gigantul, în loc să cadă la pământ, 
izbit de două ori în trupu-i, de un zeu şi de un muritor, a hohotit în râs 
năprasnic: 

— Zadarnic vă munciţi voi doi să-l zdrobiţi pe Alcioneu! Am să vă prind 
şi-am să vă zvâlrl, ca pe niște neputincioşi, până în Tartar, în afund. Să staţi 
şi voi lângă titani... 

Heracie nu putea pricepe de ce gigantul n-a căzut. Noroc că se găsea 
acolo, cu lancea-n mână, și Atena, zeiţă a eroilor, înțelepciunii și prudenţei. 

— Degeaba ești uimit, Heracle, i-a rostit ea. Alcioneu este în ţara unde-a 
văzut lumina zilei. Și pe acest pământ gigantul nu va putea fi omorât. Îl 
ocrotește vraja Gheei. Atrage-l în tărâm străin, şi ai să-l nimicești curând. 

Heracle s-a făcut că fuge, sărind din muntele Olimp. Alcioneu crezând 
că-i scapă eroul cel mai de temut, l-a urmărit până la ţărmul albastrei ape a 
Egeei, și astfel s-a îndepărtat de locul unde se născuse. Heracle s-a întors 
spre el şi l-a ţintit cu o săgeată. Zeus, ce priveghiase totul cu ochiul său 
străbătător, a aruncat şi el un fulger. Gigantul a căzut ucis. 

Mai mulţi giganţi au zărit însă pe soţul lor cel mai voinic căzând cu 
capul în ţărână, sub lovitura lui Heracle. 

— Alcioneu e doborât, să-l răzbunăm, au strigat ei, şi să-l ucidem pe 
Heracle! 


Și opt, nouă giganţi, grămadă, s-au repezit după erou. 

Zeus, băgând de seamă asta, şi vrând să-l scape pe Heracle, s-a sfătuit pe 
loc cu Hermes, pristavul lui cel de credinţă. Hermes, vicleanul, l-a-nvăţat să 
facă-n aşa fel, ca două dintre frumoasele zeițe să iasă grabnic înaintea 
giganţilor ce-l urmăreau, cu ură mare, pe Heracle. Zeus a poruncit să plece 
Hera, iubita lui soţie, şi Afrodita cea gingașă. Ele au ascultat porunca şi, 
plutind pe un nor de aur, au ajuns repede în drumul giganţilor, care erau 
gata să-l prindă pe Heracle. Dulcea zeiță Afrodita, stăpână peste dragoste, 
făcând şi ea nu ştiu ce vrajă, a ameţit pe fiii Gheei şi-ai lui Uranus, 
înstelatul. Uitându-şi ura pe Heracle, giganţii s-au simţit cuprinși de o 
dragoste nesăbuită pentru frumoasele zeițe. Şi le-au mărturisit iubirea, unii 
din ei cerându-le chiar de soții. 

„..În acest timp, Zeus, din slavă, n-a stat să piardă nici o clipă. Lovea 
mereu cu trăsnete. Heracle a ţintit de asemeni, în ei, cu câteva săgeți. 

Nici un gigant din opt sau nouă n-a scăpat teafăr sub săgeți și trăsnete și 
fulgere. 

Ceilalți dintre feciorii Gheei au fost cu toţii încolţiți de către zeii 
olimpieni. Atena l-a târât de chică pe fiorosul Encelade!3!, ducându-l în 
Sicilia și, prăvălindu-l într-o groapă, a trântit peste el un munte. Poseidon, 
Ares şi Hefaistos, Artemis, Hermes și Apolo au biruit în lupte crunte 
întreaga ceată de giganţi şi s-au acoperit cu toţii de glorie nepieritoare!*.. 

Legenda spune că giganţii, pierind acolo, lângă mare, s-au prefăcut şi ei 
în munți. 


Note: 

{1}t Giganţii reprezintă în legendele eline forțele oarbe ale naturii, a 
căror înfrângere a fost întotdeauna râvnită de greci. Cel care, urmând pe 
Hesiode, îi descrie în versurile lui pe giganţi, cu o mare plasticitate de 
imagini, este poetul Apolodor din Atena. 

12)1 Heracle, cunoscut la noi sub numele roman de Hercule, era fiul lui 
Zeus şi al unei regine de pe pământ, ce se numea Alcmena. La început 
muritor, Heracle va dobândi mai târziu, ca o răsplată a vitejiei sale, 
nemurirea. 

13)1 Pe o friză a marelui altar ce-l avea Zeus la Pergam, se vedea Atena 
— Minerva la romani — târându-l după sine pe Encelade. Scena se petrece 
doar cu o clipă mai înainte ca zeița să-l îmbrâncească pe gigant într-o 


groapă și, prăbușind deasupra lui un munte, să-l facă prizonier pe veșnicie, 
în insula Sicilia. Gigantul, cu un genunchi la pământ şi un picior întins, 
căutând un sprijin, nu poate să se opună elanului zeiței, deşi, din toată 
încordarea trupului şi a feţei, se vede că se luptă cu deznădejde. 

{4}t Pe frizele Partenonului și ale altor temple, în splendide 
basoreliefuri și statui, ca și pe amforele vechi, în marmură sau în ceramică, 
artiștii plastici ai antichităţii au imortalizat cântecele poeţilor despre aceste 
lupte ale olimpienilor cu giganţii. 


TIFON 


Un timp, după aceste lupte date de zeii olimpieni, întâi cu Cronos și 
titanii, apoi cu ceata de giganţi, se aşternuse liniște. O linişte înșelătoare, 
pentru că Gheea nu-l ierta pe Zeus, care-i închisese parte dintre feciori în 
Tartar, iară pe alţii-i nimicise. 

Zeița mai avea încă un fiu, pe nume Tifon.!! Tot un gigant. Dar un 
gigant a cărui forță era de zeci de ori mai mare decât puterea celorlalți 
feciori ai Gheei laolaltă. 

Era atât de mare Tifon, cum încă nu se mai văzuse. Cu capul ajungea, se 
pare, până la stelele din cer. lar mâinile-i puteau s-atingă, una — apusul 
argintiu, și alta — răsăritul rumen. Mâinile sale viguroase se tot mişcau 
neîncetat. Picioarele nu-i oboseau. Pământul se cutremura și se pleca sub 
apăsarea paşilor lui copleşitori. Deasupra umerilor largi, cât jumătate de 
pământ, se ridicau, cu şuiere, sute de capete rotunde şi bulbucate de balaur. 
Din boturile de balaur ţâşneau afară, în şuvoi, flăcări ce mistuiau, îndată, 
orice li se ivea în cale. Corpul diform era-nvelit cu pene negre şi zburlite. 
Din coapse se-nălțau spre umeri ghemuri de şerpi încolăciţi. Iară pe capete, 
pe feţe și pe grumazurile groase îi atâmau coame de păr aspru ca niște 
sulițe. Găâtlejurile lui adânci, fierbinţi de-atâta pălălaie, lăsau să-i scape 
sunete ca niște mugete de tauri, sau răgete de lei flămânzi. Chiar zeii se 
cutremurau când îl vedeau de sus pe Tifon. 


FUGA ZEILOR DIN OLIMP 


Pe acest fiu îngrozitor l-a trimis Gheea să se lupte cu victorioșii 
olimpieni. 

El nu a pregetat o clipă. S-a prins cu ghearele-i enorme de bolțile 
Olimpului şi a sărit lângă palatul unde sălășluia chiar Zeus. Atât era de 
fioros, că zeii au simţit în trupuri îngheţ din creştet până-n tălpi. S-au 
repezit care-ncotro. Fugind necontenit, ei au ajuns până-n Egipt. Acolo, toți 
s-au preschimbat, să nu mai fie cunoscuţi, în animale fel de fel.12!. Unul în 
tap, altu-n şacal, în uliu, şarpe și broscoi. Și au rămas tăcând chitic, ascunși 
pe unde s-a putut, fără măcar să mai respire. Atât erau de-nspăimântați. 

Nu rămăsese în Olimp decât stăpânitorul, Zeus, căci el s-a ruşinat să 
fugă. Ba, a-nceput, pe cât se spune, lupta cu monstruosul Tifon. S-a războit 


cu vitejie, lovindu-l fără de răgaz cu fulgere şi trăsnete și secera de diamant 
ce o moştenise de la Cronos. 

Tifon, învins, a tot fugit până în ţara Siriei. Dar aici, Zeus a făcut 
greşeala să se prindă-n luptă cu fiul Gheei corp la corp. Șerpii, care se 
înălțau din coapsele gigantului, l-au prins pe Zeus curmeziș. L-au strâns și 
l-au înlănţuit. Atunci, gigantul i-a smucit şi secera de diamant. Cu ea i-a 
retezat lui Zeus mușchii şi nervii pe de-a rândul și l-a lăsat neputincios. 
Apoi l-a luat, uşor, pe umeri; l-a zvârlit într-o peşteră. Mușchii şi nervii i-a- 
nvelit în pielea unui urs vânat și i-a ascuns numaidecât sub bolovanii unui 
râu. 


ȘIRETLICUL LUI HERMES 


Lumea era încremenită. Zeus căzuse prins; ceilalți zei tremurau ca varga, 
ascunși în trupuri de dihănii. Cel care şi-a venit oleacă în fire, dup-atâta 
spaimă, a fost fiul lui Zeus, Hermes. 

El a-ntrebat şi a aflat peştera unde zăcea Zeus. Dar oricât a mai cercetat, 
nu a putut descoperi nervii și mușchii prețioşi. Atunci Hermes cel prea şiret 
s-a prefăcut în cântăreţ și a venit lângă gigant, cântând din liră-ncetinel. 

Lui Tifon — deşi era un monstru — îi plăcea muzica și l-a lăudat pe 
cântăreţ. Zeul Hermes i-a glăsuit că ar cânta mult mai frumos, dac-ar avea, 
la lira lui, drept coarde, nervii unui zeu. 

Feciorul Gheei a căzut în cursa ce i-a-ntins-o Hermes. A scos pielea de 
urs din râu şi-a desfăcut-o chiar pe mal. 

În acea clipă zeul Hermes s-a repezit lângă gigant. A smuls de sub 
pietroaie nervii și muşchii tatălui său şi, prefăcându-se în vultur, a zburat 
către peştera unde Zeus şedea lungit, neputincios, gemând mereu. I-a prins 
la loc nervii și mușchii ce-i lipseau. lar Zeus s-a și ridicat. Făcând un semn 
către Olimp, s-a ivit lângă el îndată un car de flăcări aurii, tras de doi cai 
înaripaţi. 

Tifon, urlând de supărare, tocmai sosea la peşteră. 

Războiul a reînceput. 

S-au tot luptat Tifon și Zeus, pân-au ajuns în niște munţi, ce se numesc 
astăzi Balcani. Zeus lovea cu trăsnete și fulgere verzi, orbitoare. Gigantu-i 
răspundea, prinzând în brațe munţi întregi și aruncându-i către el cu 
zgomote asurzitoare. 

Totuși de atâtea lovituri, trupul lui Tifon sângera. Munţii s-au înroșit de 


tot- Şi monstrul, mult slăbit, învins, a trebuit să părăsească și acest loc al 


bătăliei, să fugă în Sicilia. 

Aici Zeus l-a prins din urmă, l-a înşfăcat şi l-a trântit pe Tifon, tare, la 
pământ. Deasupra lui a răsturnat greul și-naltul munte Etna. Legenda spune 
despre Tifon că a rămas pe veci acolo. Fumul fierbinte, care iese din 
craterul vulcanului, nu-i decât răsuflarea lui, după poveştile eline. Când el 
se-ntoarce sub povară, gâfâie greu — şi atunci Etna azvârle lavă clocotită. 

Zeii din muntele Olimp s-au aşternut pe mari petreceri, puternici şi 
voioşi acum, după o astfel de victorie. Nimica nu-i mai tulbura. S-au întins 
mese îmbelşugate.!** Zeița Hebe le turna în vasele scumpe de aur nectarul 
şi ambrozia. Zeul Apolo le cânta melodii care-i fermecau, cu glasul său fără 
pereche, lin, însoţindu-se cu lira. lar când tăcea zeul Apolo, începeau cele 
nouă muzeí să cânte imnuri dulci de slavă, ce dezmierdau urechile 
măreţilor zei olimpieni. 

Totuși, stăpânul din Olimp stătea de veghe necurmat şi-n mijlocul 
petrecerii... 

— Să nu cumva să încercați să-mi călcaţi vreuna din porunci, că vă voi 
pedepsi amarnic, a rostit Zeus într-o zi. Vă voi lovi fără de milă, sau, şi mai 
rău, vă azvârl în Tartar, căci nu-i ca mine de puternic nici unul dintre 
olimpieni. De vreţi, cumva, să vedeţi singuri că e adevărat ce spun, ia 
agăţaţi-vă cu toţii de acest lanţ cu belciug de aur. Celălalt capăt am să-l iau 
în mâna mea nemuritoare, şi voi să vă siliți să-l trageţi la vale pe stăpânul 
vostru. N-o să puteţi, v-o spun de-acum. Dar eu, dacă m-oi necăji, am să vă 
salt în sus, spre cer, cu întreg pământul şi cu marea, şi-am să vă spânzur 
laolaltă de piscul ăsta din Olimp. Temeţi-vă! Să nu am pricini să dau 
pedepse. Vă veţi căi atunci amarnic, dar o să fie prea târziu... 

Astfel a glăsuit stăpânul și zeii s-au cutremurat, cu toţii, copleșiți de 
spaimă. 

Cerul senin s-a-nvineţit. Vânturi s-au năpustit pe mări şi valurile au 
clocotit. Pământul a vuit adânc. Vieţuitoarele au fugit, gemând, care-ncotro 
puteau. 

Numai o ființă a rămas, privind în sus, cu ochi semețţi, şi-a glăsuit, în 
timp ce toţi şedeau plecaţi şi tremurau înfricoşaţi: 

— Eu, Zeus, nu — mă tem de tine! Eu, Zeus, nu știu să mă tem! .. 


Note: 


{1}t Gigantul Tifon, aşa cum ni-l descriu poeţii, și mai ales Hesiode și 
Apolodor din Atena, era fiul Gheei și al Tartarului întunecat. El s-a căsătorit 
cu uriașa Ehidna, cea jumătate viperă şi jumătate femeie, şi au avut 
împreună o serie de odrasle fioroase: hidra din Lerna; Cerber — paznicul 
Infernului; Ortos — un alt câine cu două capete — și Himera. 

12)1 Legendele eline arătau că egiptenii au început să se închine 
anumitor animale, socotite sfinte, din vremea când zeii au fugit din Olimp, 
până în Egipt, de frica lui Tifon, și acolo s-au metamorfozat în diferite 
animale, ca să nu mai poată fi recunoscuţi de acest monstruos fiu al Gheei. 

43) În timpurile de odinioară, o parte din munţii Balcani se chemau 
Hemus (hema tâlcuindu-se prin sânge), adică munţii însângeraţi. Numele 
venea de la culoarea roșie a pietrelor în răsăritul și apusul zilei, dar în 
legende se spunea că această culoare se datoreşte sângelui vărsat de Tifon. 
De asemenea, se credea că forma prăpăstioasă a acestor munţi a apărut în 
urma luptelor ce au avut loc aici, între Tifon și Zeus, când monstrul a smuls 
munţii din loc, ca să-l poată lovi pe stăpânul Olimpului. 

44)1 Pe Partenon, templul magnific din Atena, clădit din marmură, 
împodobit cu renumitele sculpturi ale lui Fidias, ca şi în desenele făcute pe 
vasele grecești, erau adeseori înfățișați zeii, petrecând liniștiți în Olimp, 
după victoriile împotriva titanilor, giganţilor și a lui Tifon. 

15)1 Cele nouă muze erau: Caliope — muza poeziei epice; Euterpe — 
muza muzicii; Melpomene — muza tragediei; Talia — muza comediei; 
Terpsihore — muza dansului; Erato — muza poeziei de dragoste; Clio — muza 
istoriei; Urania — muza astronomiei și Polimnia — muza imnurilor de slavă. 
Ele erau fiicele lui Zeus și ale Mnemosinei, zeița memoriei. 


PROMETEU 


Zeus era stăpânitor deplin. Nimic nu-i mai stătea în cale. Vrerea lui era 
lege şi poruncă pentru toţi zeii. Doar cei de jos, de pe pământ, îi făceau 
uneori necazuri, căci ba cârteau, ba ridicau pumnul spre cer şi-ameninţau... 

Mai ales când se abăteau molimi sau revărsări de ape, cutremure, sau foc 
sau moarte adusă de năvălitori, oamenii se-ndârjeau cumplit: 

— El, numai el trimite totul! îi este ciudă că nu vrem să ne supunem 
zeilor, întotdeauna, cum vor ei. Şi-i este teamă că-ntr-o zi vom cuceri 
Olimpul său, cum prorocește Prometeu... 

lar Prometeu, acel pe care oamenii îl proslăveau în cântec, avea, pe cât 
spune legenda, ca tată, pe un titan, lapet. lapet era, la rândul său, fiul 
pământului, al Gheei și al cerului înalt, Uranus. 

Încă de mic, acest urmaş al lui lapet se dovedise isteţ, cutezător în 
gânduri și-l întreba pe tatăl său: 

— Tată, de ce e lumea asta plină de flori şi de atâtea roade, de ce-s atâtea 
animale şi zburătoare? Pentru cine? De ce n-a fost creată o ființă cu minte 
ageră, înțeleaptă, ce-ar putea să le stăpânească și să le folosească bine? 

lapet nu-i răspundea nimic, nepăsător la întrebare... Avea şi aşa multe 
necazuri, cu alți doi fii amestecați în răzvrătirea titanilor contra lui Zeus. 
Unul din ei, Atlas, purta, pe umăr, bolta înstelată. Fusese osândit de Zeus s- 
o ţie pe veșnicie. Celălalt, pe nume Meneceu, fusese aruncat în Tartar. 

Nu mai avea tatăl, lapet, decât doi fii, ca alinare în ceasurile bătrâneţii, 


pe Prometeu, și altul mai mic, ce se chema Epimeteu.(L* 


FIUL TITANULUI IAPET CREEAZĂ OMUL 


Când a ajuns bărbat în toată firea, Prometeu îşi urma mai departe gândul 
ce-l frământase încă din vremea când era copil: cum ar putea să făurească o 
ființă plină de-nsușiri, în stare să conducă bine, să folosească chibzuit tot ce 
se află pe pământ? 

Gândind timp îndelung, titanul a luat în pumnii săi ţărână. Ţărâna asta a 
udat-o cu apă proaspătă și rece, care ţâşnea dintr-un izvor. S-a apucat apoi 
de lucru. A făurit, muncind cu grijă și cu migală, un corp de om, de 
bărbat% ce semăna leit cu zeii. 

Fiind luat din trupul viu al Gheei şi făurit cu măiestrie de către bunul 
Prometeu, omul a început să umble, ca orice ființă pe pământ, să-și caute 


hrana, să trăiască. 

Prometeu nu s-a mulțumit să făurească o nouă fiinţă, ci a rugat-o pe 
Atena să-i dea o mână de ajutor, să-i dăruiască înțelepciune omului său 
făcut din lut. 

Atena, după cât se spune, avea și ea o slăbiciune pentru feciorul lui 
lapet. Îi era drag și poate-n sine dorea să-l aibă de bărbat, deşi făcuse 
jurământul de-a nu se mărita nicicând. De aceea, ascultându-i glasul, Palas- 
Atena s-a-nvoit. Şi a suflat peste acea ființă plămădită de Prometeu. 

Omul a căpătat şi cuget. Gândul lui a-nceput să zboare. 

Zeus n-ar fi fost împotrivă ca fiul lui lapet să făurească vreun animal, 
vreo pasăre. Dar omul, ce semăna leit cu zeii, nu îi era deloc pe plac. 

Și atunci Zeus a hotărât ca omul, nou creat din tină, să-i stea supus, 
îndatorat, şi să-l slăvească-ntotdeauna. 


ADUNAREA DE LA MECONA 


Lăsând deci să mai treacă vreme, dar nu prea multă, într-o zi Zeus a 
poruncit, prin Hermes, să se adune oamenii într-un loc, care se numea pe 
vremea de atunci Mecona. 

— Vom hotărî noi, la Mecona, ce-ndatoriri au cei de jos față de marii 
olimpieni, care le-ngăduie, cu milă, să vieţuiască pe pământ... a glăsuit 
măreţul Zeus. 

Prometeu, aflând vestea asta, s-a încruntat de la-nceput. Se temea, mai 
ales, că Zeus va apăsa pe cei de jos cu mult prea multe-ndatoriri, lăsându-le 
puţine drepturi şi prea sărace bucurii. 

Cum totuşi nu putea să calce poruncile date de Zeus, Prometeu i-a 
chemat pe oameni. Le-a arătat că-l bănuiește pe Zeus c-ar umbla cu gânduri 
nu prea curate pentru ei. Însă i-a sfătuit să aibă răbdare și încredere în cele 
ce va face dânsul, când vor ajunge la Mecona. 

— O să vedem acolo noi, le-a rostit, la sfârșit, titanul, dacă fiul lui 
Cronos, este atoateştiutor, sau alții-s mai isteți ca el... 

Venind şi ziua sorocită, au pornit grupuri spre Mecona. Duceau cu ei un 
taur mare, precum le poruncise Zeus, prin sfetnicul său de credință, Hermes, 
pristavul din Olimp. 

Și-au mers, au mers ei cale lungă, până au poposit în locul unde fuseseră 
chemați. 


ZEUS RĂMÂNE PĂCĂLIT 


N-a trecut mult și s-au ivit, plutind pe nori de aur, zeii. 

Zeus s-a aşezat pe un jilţ şi a grăit în acest fel: 

— Oamenii trebuie să ne slăvească. Altare mândre ne-or zidi. Nu doar 
altare, ci şi temple. Apoi vor face serbări mari, prin care fiecare zeu va fi 
cinstit cum se cuvine. Din tot ce veţi avea pe lume să ne aduceţi sacrificii. 
Dar, pentru că sunt bun şi drept, am să vă dau, pe loc, o pildă de felul cum 
va trebui să împărţiţi a voastre bunuri cu noi, stăpânii din Olimp. Taurul cel 
adus aici va fi-njunghiat de Prometeu. Carnea, tăiată în bucăţi, să se aşeze 
în grămezi. Una dintre grămezi va fi sortită pentru sacrificii, iară cealaltă 
veţi păstra-o pentru voi, oamenii, ca hrană... 

În sine, Zeus cugeta: „Prometeu o să-mpartă carnea într-o grămadă 
pentru oameni, care, desigur, va fi mare, şi alta, mică, pentru zei. Dar eu am 
să aleg grămada ce s-o vădi mai arătoasă și am să-i las în pagubă pe acești 
supuşi făcuţi din lut...“ 

În vremea asta, Prometeu tăiase taurul adus de oamenii săi la Mecona. 
Era un taur mare, gras, cu păr ca neaua de curat. 

El a pus deoparte carnea, bucăţile cele mai bune. Le-a învelit frumos în 
piele şi-a aşezat deasupra lor mațele, fierea și stomacul. De altă parte a 
grămădit ciolanele goale de carne, tigva cu coarne răsucite, copitele, și le-a- 
nvelit într-un strat galben de grăsime. 

Mormanul plin numai de oase se arăta cu mult mai mare decât celălalt, 
unde erau bucăţile bune de carne. 

— Zeus, a glăsuit titanul, taurul este înjunghiat. Carnea e împărțită-n 
două. Alege singur, după voie, grămada pentru sacrificii, şi lasă acolo, 
neatinsă, și o grămadă pentru oameni, să aibă, bieţii, ce mânca... 

Acum era clipa cea mare. Zeus putea să dovedească celor de faţă, zei și 
oameni, că nu greșeşte niciodată. Însă, atins de lăcomie, văzând grămada de 
ciolane atât de mare și-nvelită în stratul galben de grăsime, a-ntins hulpav 
mâna spre ea. 

— O iau pe asta! ... a rostit. 

Dar, scormonind sub seu, stăpânul a nimerit numai ciolane, copite, 
coarne răsucite şi nici un pic, un pic de carne... 

A înţeles că s-a-nșelat. Însă nu mai avea ce face. El singur, nesilit de 
nimeni, alesese acea grămadă. 

În schimb oamenii au izbucnit în râs cu hohote nestăvilite. Chiar zeii şi 
zeițele ce-l însoţiseră, acolo, pe Zeus cel nemuritor, într-un alai măreț, și au 


plecat ochii rușinaţi. 

El, Zeus, Zeus cel puternic, ce-i biruise pe titani și-i nimicise pe giganţi, 
era de râsul tuturor. 

„Dar lasă, lasă, or să afle curând ei toți ce însemnează să-l superi pe 


stăpânitor! ... îşi spunea Zeus, încruntat. Mai repede decât se aşteaptă, pe 
Prometeu, fiu de titan, îl va ajunge o pedeapsă. O! ... Ce pedeapsă-i va 


veni! ... Oamenii-mi vor simţi și ei răsplata, fiindcă au hohotit. Nimeni nu o 
să scape teafăr... Nimeni... Nimeni nu va scăpa...“ 

Astfel s-a isprăvit această mult tulburată adunare. Zeii, pe norii lor de 
aur, s-au ridicat către Olimp, și oamenii au pornit pe cale, râzând și chiuind 
voioși. 


PROMETEU ADUCE OAMENILOR FOCUL 


Numai că Prometeu ceruse, în repetate rânduri, focul, să-l dea și 
oamenilor săi. Zeus îl amâna cu vorba de azi, pe mâine și poimâine. 

Acum, după-ntâmplarea asta, s-a dus la el încă o dată, şi l-a rugat: 

— Oamenii trăiesc greu: îndură frig, îndură beznă. Sălășluiesc numai în 
peşteri. Sunt doar pescari și vânători. Mănâncă fructe din copaci. Eu vreau 
să-i văd meșteșugari, şi pentru asta au nevoie de focul tău, ce se găseşte, 
zăvorit bine, în Olimp... 

Dar Zeus, mânios pentru ocara îndurată, l-a luat pe Prometeu la goană. 

— Tu ce gândeşti? Că Zeus e atât de prost să le dea oamenilor focul? Tu 
i-ai făcut asemeni nouă, și dacă or avea și focul, ar fi în stare să se scoale cu 
armele să mă lovească și să-mi pierd tronul... 

— Eu una ştiu, măreţe Zeus, că oamenii, până la urmă, tot or să capete 
acest foc... 

— Te-nşeli când crezi că mă îndupleci! a răcnit Zeus, spumegând. Focul 
acesta e ceresc. Oamenii-n vale pot să piară, şi focul tot n-am să ţi-l dau. Eu 
nu-l trimit jos, pe pământ, decât când vreau să pedepsesc făpturile-ţi 
nesuferite, însă atunci sub chip de trăsnet. Deci du-te, du-te, Prometeu, până 
n-apuc să te lovesc acum pe tine cel dintâi, fiindcă m-ai îndârjit destul... 

Altul, de spaimă, ar fi cerut grăbit iertare, căutând, cumva, să-l 
îmblânzească pe zeul cel atotputernic. Dar Prometeu, prea îndrăzneţ, nu era 
unul dintr-aceştia. 

Și aşa, precum spune legenda, în toiul nopţii următoare, titanul a pornit 
la drum. S-a furișat în fierăria unde lucra Hefaistos fulgere lucii orbitoare, 
pentru stăpânul din Olimp. 


În fierărie, pe un pat moale, Hefaistos sforăia dus... Focul ardea domol 
pe vatră, cu pâlpâiri albastre, roşii, aruncând umbre viorii pe faţa zeului 
înnegrită de fum, cenușă și scântei, scăldată toată în sudori. 

Deodată, auzind un zgomot, Hefaistos s-a întors pe o parte, cu trupul 
greu și obosit, şi-a îngăimat ceva prin somn. Prometeu s-a oprit puţin. Avea 
cu el, în mâna stângă, tulpina unei plante verzi — plantă de soc, pe cât se 
spune — scobită însă înlăuntru. Luase tulpina asta verde, ca să ascundă în ea 
focul şi totuşi să nu se aprindă. 

A stat şi-a aşteptat o vreme, până ce a văzut că zeul a adormit ca mai 
nainte și, repede, a luat din vatră un bob de jar și l-a ascuns în tulpiniţa 
verde. Apoi s-a repezit afară... 

Noaptea era adâncă, neagră. Prometeu a fugit prin noapte. A tot fugit 
neobosit, până ce-a ajuns în văi. Acolo s-a oprit din fugă. A chemat oamenii 
la el. Cu bobul roșu a aprins o grămăjoară de surcele. Surcelele au pâlpâit, 
şi o flacără strălucitoare s-a-nălțat veselă-n văzduh. Din grămăjoara asta 
mică, alte mormane s-au aprins. Și acum, în peșteri, pe de-a rândul, focul 
ardea vioi, în timp ce oamenii se încălzeau și-i mulțumeau, cu negrăită 
bucurie, celui ce-i ocrotise iar. 

Dar cum s-a văzut arzând focul, pe câmp, pe munte, prin păduri, Hermes 
l-a și vestit pe Zeus: 

— Stăpâne, focul din Olimp a fost răpit de Prometeu și dăruit celor de 
jos. Priveşte-i cum îşi moaie-n flăcări arama şi o ciocănesc. Îşi fac unelte, 
arme, roate, corăbii, case, tot ce vor... Sunt învăţaţi de Prometeu, titanul 
care ne-a trădat... 

— Cum? Focul meu a fost furat? a răcnit Zeus, în Olimp, aşa de tare, că 
pământul s-a zguduit până-n străfund. Cum? Tot titanul Prometeu? ... O! 
Blestematul! A sosit clipa când ne vom răfui. Întâi vreau să-i lovesc pe 
oameni, să vadă el cum i-am lovit. Pe urmă vine rândul său... 


CUTIA PANDOREI 


L-a strigat apoi pe fierar. 

Hefaistos s-a arătat tremurând din încheieturi, galben, în ușa fierăriei. 

— Stăpâne, nu-s de vină eu. Prometeu m-a furat în somn... 

— N-ai stat de veghe! s-a-ncruntat spre el stăpânul din Olimp. Dar 
despre asta, făurare, vom mai vorbi noi amândoi. Acuma, însă, ai să-mi faci, 
din apă și ţărână, o fată. Să fie ființă muritoare, dar chip să aibă de zeiță. 
Prometeu a făcut bărbatul, iar tu să-mi făurești femeia... 


— Mă duc numaidecât. M-apuc de lucru şi sunt gata mai înainte de 
amurg... a zis fierarul, mulțumit că scăpase aşa de uşor. 

— Când îţi vei termina lucrarea, Hefaistos, să chemi toţi zeii. Să spui că- 
i din porunca mea. Și zeii s-o împodobească pe fata ce o vei măiestri, cu 
cele mai alese daruri... a mai rostit Zeus încet, zâmbind viclean, în barba-i 
deasă. Apoi să mi-o înfăţişezi, căci vreau să-i fac şi eu un dar... 

Hefaistos a dat din umeri. Nu pricepea ce vrea stăpânul. S-a apucat însă 
de lucru, luând pildă de la Prometeu, care făcuse primul om. A luat o mână 
de ţărână din trupul cel fertil al Gheei şi a turnat deasupra apă. Din lutul ud 
a făurit un corp de o rară frumuseţe şi un chip dulce de fecioară.(2! 

Zeul meșteşugar făcuse, precum îi poruncise Zeus, cea dintâi fată 
muritoare, pentru că toate celelalte de pân-atunci erau zeițe. 

După aceea a chemat pe zeii din Olimp la el și le-a grăit în acest chip: 

— Fiinţa pe care o vedeţi a fost făcută din porunca înaltului nostru 
stăpân. Şi tot el v-a cerut şi vouă s-o înzestrați, cât mai ales, cu straie și cu 
alte daruri... 

Palas-Atena — supărată pe Prometeu, pentru că dânsul ţinea prea mult la 
muritori — s-a apucat, ca răzbunare, s-o înveşmânte pe copila abia creată de 
fierar. 

I-a ţesut astfel de veșminte, cum nu făcuse pân-atunci nici chiar zeiţelor 
din cer. I-a aşternut o haină albă pe umerii strălucitori. Mijlocul i l-a strâns 
zeița cu o cingătoare aurită, iară pe cap i-a pus un văl cu broderii 
nemaivăzute, făcute chiar de mâna ei. 

Charitele și horele s-au strâns și ele-n jurul fetei, dându-i din însușirile şi 
gingășia ce o aveau. Dalba zeiță Afrodita i-a hărăzit, la rândul său, puterea 
de-a sădi iubirea în inima bărbaţilor. lar Hermes, zeul cel şiret, i-a dat 
copilei glasul lui, mângâietor şi subţirel, i-a dat şi vraja ochilor. 

Hefaistos i-a meşterit şi o cutie de aramă, închisă bine c-un capac. 
Stăpânul lumii a deschis cutia asta de aramă și-a pus în ea mai multe daruri. 

— Te vei numi, frumoasă fată, Pandora, a glăsuit Zeus, pentru că ai 
atâtea daruri primite de la olimpieni. Să le păstrezi toate acestea pentru 
făptura-ţi minunată. Însă cutia de aramă s-o dăruieşti soțului tău, după ce te- 
i căsători... 

Pandora s-a plecat înaintea lui Zeus cel atotputernic. 

— Hermes, condu-o pe pământ, în locul unde se găsește prea- 
îndrăzneţul Prometeu, a mai rostit stăpânul, Zeus. 

Zeul pristav, luând-o de mână, a coborât pe pământ. 


Bărbaţii, câţi erau în lume — erau pe-atunci numai bărbaţi — s-au adunat 
lângă Pandora, mirându-se nespus de mult de frumuseţea ce o avea, de 
gingășia, glasul ei şi de dulceaţa ochilor. 

Nu era unul să nu vrea s-o vadă-n casa lui, soție. Ba da, unul a fost, și- 
acela era titanul Prometeu. Deşi era vrăjit de fată, deși i-ar fi plăcut şi lui s-o 
vadă luminându-i casa, Prometeu sta prevăzător. 

— Când Zeus ne trimite daruri, oricât sunt de ispititoare, feriți-vă de 
vicleșug! ... a spus el către muritori. 

Bărbaţii s-au ferit în lături, ascultându-l pe Prometeu. Numai Epimeteu, 
titanul, frate bun al lui Prometeu, şedea cuprins de dragoste și nu făcea un 
pas înapoi. În acea clipă, Afrodita s-a avântat către pământ şi l-a rugat pe 
micul Erosi4! să tragă iute o săgeată, ţintindu-l pe Epimeteu în inima-i 
fremătătoare. Eros a tras. Epimeteu s-a clătinat și a-ntins braţele spre fată. 
Ea, ca un fulg, s-a îndreptat către Epimeteu, zâmbind. Şi el a glăsuit 
bărbaţilor voios: 

— Pandora o să-mi fie soţie! Voi v-aţi ferit; dar eu o vreau. 

— lată, acesta este darul ce îl trimite, pe pământ, prin mâna mea, 
stăpânul, Zeus, a glăsuit frumoasa fată și i-a dat lui Epimeteu cutia încă 
zăvorâtă, ce o adusese din Olimp. 

Epimeteu a luat cutia și-ncet i-a ridicat capacul. Credea că-s daruri 
prețioase. Când colo, din acea cutie s-au ridicat, zburând în cete, toate 
nenorocirile și relele pe care lumea le-a avut de atunci mereu. S-au 
răspândit minciuna, ura, grija, zavistia, necazul, durerea, suferința, foamea 
şi setea, molimele negre, ba chiar și moartea, hâda moarte. Toate cu 
înfățișări de spaimă, înaripate, însă mute, s-au răspândit care-ncotro, 
umplând pământul şi făcându-și cuiburi în toate cele patru zări. {2} 

Văzând Epimeteu că ies atâtea rele din cutie, a și trântit la loc capacul. 
Dar prea târziu se deşteptase. Năpastele se înălțaseră, și lumea le purta în 
cârcă. Mai rămăsese în cutie numai o arătare mică, firavă şi cu aripi slabe. 
Ea n-apucase să mai zboare şi purta numele Speranţa. 

Asta a fost zestrea pe care Zeus o dăruise fetei, ca s-o aducă pe pământ: 
rele, nenorociri şi boale. 

Numai speranța!S! cea firavă avea să fie lângă oameni, să le-ncolţească- 
n cugete, în ceasuri grele, în restrişti. 


ÎNLĂNŢUIREA LUI PROMETEU 


Aşa se răzbunase Zeus pe oamenii lui Prometeu, care râseseră de dânsul 
în adunarea din Mecona. 

Dar Prometeu, văzând aceasta, l-a înfruntat din nou pe Zeus şi s-a urcat 
până-n Olimp, să-i spună-n față adevărul: 

— Eşti crud și ești răzbunător! ... i-a strigat el neînfricat. Nu-i demn, să 
ştii, ca un stăpân să-și urască atât de mult supușii, pe care el, în primul rând, 
ar trebui să-i ocrotească. 

Zeus, lesne de înţeles, s-a-nfuriat înspăimântător. 

— Hefaistos! a poruncit. Adu-mi niște cătușe tari și niște lanţuri mari şi 
grele, ba şi un piron mai lung și gros... 

— Aduc! s-a repezit fierarul, deşi se pare că în taină îl preţuia pe 
Prometeu, care crease primul om. Și de la dânsul luase pildă când o făcuse 
pe Pandora. 

Ce-i drept, era şi supărat pe Prometeu, fiindcă-i răpise din fierărie focul 
şi-l dăruise omenirii. 

— Aduc cătuşele, a spus, și lanţurile, şi pironul... Și le-a adus, deși în 
sine ofta încetişor: „Păcat...“ 

— Să vie Hermes! ... 

— La poruncă! ... a răsărit şi crainicul. 

— Voi, Hermes și Hefaistos, cu Forţa şi cu Violenţa, slugile mele 
credincioase, plecaţi pe Elbrus!7* și-l legaţi pe acest titan!8!, care iubeşte pe 
muritorii lui nevrednici mai mult decât pe olimpieni. Legaţi-l sus, pe un 
vârf de stâncă. Vârâţi-i şi pironu-n piept. 

— Am înţeles totul, stăpâne, a spus pristavul de îndată. Chemând pe cele 
două slugi, Hermes l-a înșfăcat în braţe pe cel mai bun dintre titani și l-au 
purtat cu silnicie, până pe Elbrus, în Caucaz, pe o stâncă aspră, colțuroasă, 
mai sus, cu mult mai sus de nori. 

Aici, Forţa şi Violenţa l-au cetluit în lanţuri grele. Mâinile şi picioarele i 
le-au strâns aprig în cătuşe. Iară Hefaistos, fierarul, a trebuit să ia ciocanul 
şi să-i bată pironu-n piept. 

Cât a durat osânda asta, Prometeu, fiul lui lapet, n-a scos din piept nici 
un suspin. Sfârşindu-se înlănțuirea!”!, din cer s-a auzit un glas, un glas 
puternic, plin de ură: 

— Acesta-i numai începutul! Am să-ţi trimit vulturul meu, și el o să-ţi 
sfâşie trupul, cu ciocul său încovoiat, smulgându-ţi, zi de zi, ficatul... 

Și-ntr-adevăr, din cer coboară vulturul înspăimântător, cu aripile larg 
deschise, cu cioc tăios, încovoiat. Vulturul ţipă și se lasă peste sărmanul 


trup zdrobit, legat în lanţuri, sus, pe stâncă. Cu ghearele se prinde zdravăn 
de umerii însângeraţi, iară cu ciocul îl sfâșie, smulgând bucăţile de carne, pe 
care le înghite lacom. 

— Vei sta pe stâncă mii de ani, fără odihnă, fără somn, ars de dogori, 
bătut de vânturi, de grindină și de zăpezi... se mai aude din văzduhuri 
vocea de tunet a lui Zeus. 

Dar Prometeu ridică fruntea şi cată către zarea largă, către câmpiile 
întinse şi către fluvii, către mări. Zăreşte-n sate şi oraşe mii, zeci de mii de 
flăcărui. Sunt focurile, ce-s aprinse de către oamenii lui dragi. Beznele 
nopţii-s risipite. Copiii lumii se-ncălzese la vetre, și femeile au învăţat să 
fiarbă-n clocot carnea dihăniilor vânate. Meşteşugarii se trudesc, cu ajutorul 
focului, să făurească pentru dânșii unelte noi de pescuit şi de vânat, şi 
adăposturi și veşminte, ce le fac viața mai ușoară şi mai plăcută tuturor... 

Priveşte peste zări titanul. Zâmbeşte-n el. E mulțumit. Ştie că şi-a- 
mplinit menirea. 

Doar Zeus se mai zbuciumă. 

— O, blestemat să fii, titane! strigă de-acolo, din Olimp. Nici n-ai gândit 
să-mi ceri iertare. Fii blestemat... fii blestemat... 

Cuvintele-i sunt însoţite de fulgere și trăsnete. Marea se tulbură și fierbe. 
Furtuna se dezlănțuie. Pământul, zguduit, se crapă. Valuri uriaşe se lovesc 
de stâncile din țărm, urlând. Cerul ca smoala se despică și sus, în slăvi, se 
vede Zeus, măreț, cu fulgerele-n mâini. Iară pe stâncă Prometeu stă neclintit 
şi fără teamă înlănţuit, și îi răspunde: 

— Nu m-ai învins deloc, stăpâne... Oamenii au să vieţuiască și peste mii 
şi mii de ani... Tu, însă, Zeus, ai să pieri... 

Ecoul munţilor îi duce cuvintele din stâncă-n stâncă, până în sate și 
orașe. Le aud oamenii şi-i poartă cuvintele tot mai departe: 

— Tu, însă, Zeus, ai să pieri! ... 


Note: 

{1}t În limba greacă veche numele Prometeu s-ar tâlcui prin 
prevăzătorul, în vreme ce Epimeteu ar însemna neprevăzătorul. Întâmplările 
prin care trec aceşti doi fii ai titanului lapet explică întru totul numele ce li 
s-au dat în legende. 

{2}1 Pe o piatră antică, gravată de o mână nu încă prea meşteră, se vede 
Prometeu cioplind cu dalta scheletul celui dintâi om. Mai este înfățișat 


Prometeu și pe un sarcofag, aflat în muzeul de la Neapole. De această dată 
însă fiul titanului lapet este prezentat lângă un bărbat în întregime modelat. 
Zeii olimpieni: Hera, Poseidon, Hermes și Apolo, în frunte cu însuși Zeus, 
privesc chipul noii făpturi de lut, fără nici o plăcere. Prometeu nu se arată a 
lua în seamă această nemulțumire a olimpienilor. El stă lângă făptura cea 
nouă, cu spatele la zei, și pare că se gândeşte cum să dea viaţă acestei fiinţe, 
pe care el a numit-o om, după cum spune o altă legendă. 

13)1 Avem şi noi, ca și alte popoare, mai ales orientale, variante ale 
acestei legende, ce reprezintă străvechea dorinţă a omului de a crea viața 
prin mijloace artificiale. Astfel, într-un basm dobrogean, intitulat „Palatul 
de argint“, un meşter creează o copilă cioplind-o din lemn — cum și o visase 
el — un croitor îi face veşminte și un vrăjitor suflă asupra ei, dându-i viaţă. 
În legenda elină, prima fecioară fusese creată cu scopul de a-l face pe 
Epimeteu, fratele lui Prometeu, să se îndrăgostească de ea, și prin mâna ei 
să coboare toate relele în lume. Basmul nostru are însă un conţinut mult mai 
spiritual. Însuşi creatorul fetei se îndrăgosteşte de ea. Iar fata îndrăgită îl 
ajută pe creator să scape lumea de relele ce o bântuiau. Deci femeia nu mai 
aduce râul pe pământ, ci ajută la înlăturarea lui. Nici meșterul nu mai 
întruchipează fecioara după poruncile nu știu cărui zeu, ci din imboldul 
curat al inimii, potrivit cu visurile sale cele mai frumoase. 

14)1 Eros era zeul dragostei, fiu al Afroditei. El purta un arc, cu care 
tintea săgeți în inimile oamenilor. Unele săgeți erau unse cu miere, şi atunci 
dragostea inspirată era dulce și fericită. Alte săgeți erau muiate în fiere şi 
otravă. Dragostea celor atinşi de asemenea săgeți era amară şi ucigătoare. 

15) „Cutia Pandorei“ simbolizează un izvor nesecat de nenorociri. 
Expresia aceasta este deseori folosită, nu numai în literatură, ci şi în 
vorbirea curentă. 

16)1 Într-un imn elin, din secolul al VIII-lea, alcătuit de un autor 
necunoscut, speranţa, însoţitoarea oamenilor la necazuri, este cântată în 
acest fel: „Pe o mare de durere, bătută de talazuri, când totul se cufundă şi 
piere sub furtuna greutăților, doar ea, speranţa, te mai îndeamnă, ca o steluţă 
mică şi albă, care licărește şi-ţi luminează calea, să vâsleşti mai departe şi 
să-ți găseşti limanul... Doar ea te mai mângâie şi-ţi încălzeşte pieptul, când 
te cuprinde frigul şi spaima desnădejdii! ...“ 

17)1 Elbrusul este vârful cel mai înalt al munţilor Caucaz. 

18)1 Deşi Prometeu este numai fiul titanului lapet şi al titanidei Temis, 
el însuşi este denumit, de cele mai multe ori, titan, în legendele eline. 


19)1 Mitul despre Prometeu a fost povestit întâi în cântece, apoi a fost 
reluat de către unul dintre cei mai mari poeţi ai lumii antice, Eschil, care a 
scris celebra tragedie: „Prometeu înlănțuit“, tragedie ascultată cu aceeași 
vie emoție de aproape două mii cinci sute de ani, ea reprezentând, de fapt, 
alegoric, lupta uriașă a omenirii pentru cucerirea naturii și prima ei izbândă 
de seamă, cucerirea focului. Cucerirea focului a deschis drumul omenirii 
spre progres. Reprezentând tocmai această fabuloasă luptă, mitul a fost şi 
mai departe o sursă permanentă de inspiraţie pentru marii artişti ai lumii de 
mai târziu. Poeți, ca: Goethe și Shelley, pictori ca: Michelangelo, Tizian, 
Ribera, Salvator Rossa, Gustave Moreau, sculptori și muzicieni nenumărați 
au proslăvit această titanică luptă pentru progres, întruchipată prin figura lui 
Prometeu. 

În literatura noastră, poetul Victor Eftimiu i-a închinant un cald poem. 

Geo Bogza, privind cândva, din zborul vibrant al unor aripi de oţel, vârful 
înalt, de piatră, de pe muntele Elbrus, a exclamat înflăcărat, într-unul din 
poemele sale în proză: „În clipa aceasta, în care, mai sus de lumea albă a 
norilor, trec în zbor crestele Caucazului, parcă te văd, înlănțuit pe cea mai 
colțuroasă dintre ele, însângerat și mândru, cu fruntea ridicată spre cer, atât 
de nobilă pradă cruntei mânii a zeilor. Deasupra acestor stânci scăldate în 
amintirea suferinţei și măreției tale, te salut, cutezătorule Prometeu! ... 
Cutezătorule Prometeu, din neamul omenesc s-au ridicat titani şi oameni 
prometeici. Deasupra acestor piscuri vinete şi reci, intrate în marea poveste 
a lumii, apleacă-ţi urechea şi ascultă: nu în zadar a fost imensa ta suferință. 
Fiu slăvit al unei mame slăvite, dacă ai vedea ce uimitoare flăcări izbucnesc 
din scânteia pe care ai dăruit-o omenirii! Dacă i-ai vedea pe cei ce se târau 
în întunericul umed al peșterilor, cât de măreț se înalță de la pământ, cât de 
măreț plutesc peste apele mării şi culmile munţilor! O, clipă memorabilă și 
fără seamăn, clipă gigantică și sublimă: nu vulturul lui Jupiter(*) zboară 
peste crestele Caucazului, ci neînfrânţii fii ai pământului, purtaţi de rodul 
enorm al îndrăznelii tale. 

...Te salut, cutezătorule Prometeu, părinte al unei răzvrătiri nemuritoare, 
făuritor al lumii care urcă! ...“ 


(Numele roman al lui Zeus. 


CĂLĂTORIA LUI ZEUS PE PĂMÂNT 


După ce Zeus pedepsise atât de greu pe muritori, trimițându-le în cutia 
înșelătoare a Pandorei boala, durerea, suferinţa și alte rele fără număr, tot nu 
era împăcat cu sine. 

Faptul că oamenii aveau în stăpânirea lor focul ceresc, îl mânia. lar în 
urechi îi suna încă râsul lor plin de voioșie, din acea zi, de la Mecona, când 
Prometeu îl păcălise și îl făcuse de ocară. 

Le-a poruncit, deci, să-i ridice altare multe, temple mari, și să-i aducă 
sacrificii. Și-n primul rând, el a trimis, într-o pădure din Dodona, o 
porumbiţă fermecată, cu pene negre ca tăciunii. Ea s-a lăsat într-un stejari! 
pe o cracă lungă, şi-a-nceput să glăsuiască oamenilor. Vorbea cu voce de 
femeie: 

— Voi, oamenii, spunea porumbiţa, faceţi aicea un oracol. Vântul când 
va sufla prin frunze, vântul trimis de însuşi Zeus, și murmurul izvorului au 
să v-aducă pe pământ poruncile stăpânului 

— Dar poate nu vom înţelege susurul vântului prin frunze, nici şopotul 
izvorului, au răspuns unii dintre ei. 

— Preoţii cei orânduiţi ca să-l slujească pe stăpân au să vă tălmăcească 
totul... a rostit iarăși porumbiţa. Voi aveţi doar să ascultați poruncile lui 
înțelepte. Altminteri o să suferiți pedepse înfiorătoare, cum suferă şi 
Prometeu. 

La vorbe din acestea, mulți s-au cam încrâncenat de ciudă. Toți îl iubeau 
pe Prometeu și deplângeau prea cruda-i soartă. 

Totuşi, pentru că se temeau de Zeus, i-au ascultat poruncile, primite prin 
preoţii săi, care-i slujeau oracolul, i-au înălţat altare multe şi temple mari 
strălucitoare. În cinstea lui, precum dorea, s-au pus la cale jocuri, lupte, 
concursuri şi serbări vestite, numite apoi olimpiade.12! 

Zeus, văzându-şi templele, părea ceva mai mulțumit. Privea triumfător 
din slavă şi se gândea că s-au plecat în faţa lui toți muritorii. Ţinea, cu toate 
astea, fulgerul său necruţător, gata să-l zvârle, fără milă, către pământ, de-ar 
fi aflat cel mai mic semn de împotrivire. 

Era deci Zeus mulțumit, când, iată vine zeul Hermes și îi aduce, în 
Olimp, vești nu prea îmbucurătoare. 

— Nu râd pe față muritorii, îi spune Hermes la ureche, însă zâmbesc cu 
înţelesuri nu prea de cinste pentru tine, când ţi se pleacă la altare, când duc 


ofrande templelor. Iar uneori — e drept că numai aşa, pe-ncetul, pe şoptite — 
pun la-ndoială înţelepciunea zeilor noştri din Olimp. 


PLECAREA SPRE ARCADIA 


Auzind acestea, Zeus şi-a preschimbat sceptrul de aur într-un toiag din 
lemn de corn. Mantia lui sărbătorească, țesută de mâna Atenei, a prefăcut-o 
într-o haină de om sărac și necăjit. Sub haină însă şi-a vârât fulgerul cel 
scânteietor. 

Și a pornit apoi prin lume... 

A luat-o-ntâi şi-ntâi prin munţi, către Arcadia ferice.!5 A străbătut 
înaltul Menala, un munte potopit de fiare, apoi Cilene și Liceul cel tot 
învăluit în brazi, şi a ajuns în Arcadia. Era la vremea când amurgul aduce 
după sine noaptea cea misterioasă pe pământ. Acolo a cerut adăpost, sub un 
acoperiş măreț: palatul regelui Licaon. 

Şi a dat semne tuturor că este el, stăpânitorul. 

— Temeţi-vă! le spunea aspru. Acel pe care-l ospeţiţi nu-i om de rând, şi 
s-ar putea să fie-un zeu... 

Numai că regele Licaon ura pe zei şi s-a gândit: „Stai, am să pun la 
încercare puterea-ţi, călătorule!“ 

Și-a hotărât să îl lovească, în timpul nopţii, pe ascuns. 

Mai înainte, ca să râdă, a vrut să-l şi batjocorească. I-a dat bucate să 
mănânce, din carnea unui rob ucis. 

— Să văd şi eu dacă-șşi dă seama zeul acesta îngâmfat ce carne-nfulecă 
la masă, a spus nechibzuit Licaon slugilor sale din palat. 

Acum, fie c-a fost trădat, fie că Zeus, cu puterea-i, a prins de veste 
înşelăciunea, destul e că s-a înfuriat şi a trântit talgerul plin cu ruşinoasele 
bucate. 

— Nemermice! i-a strigat el. Crima ta este fără margini. Vroiai să-l răpui 
pe însuși Zeus. Pedeapsa mea te va ajunge... 

Și a scos fulgerul său groaznic de sub mantie, și-a lovit. 

Palatul regelui Licaon a ars până în temelii. lar regele, când a-ncercat să 
mai rostească un cuvânt, a şi simţit cum glasul lui se schimbă-n urlete de 
fiară. Trupul i s-a-nvelit în blană. Braţele și picioarele s-au prefăcut şi ele-n 
labe. Licaon!4! s-a făcut un lup, o fiară cruntă, ce-a fugit să se ascundă prin 
păduri. 


ÎN FRIGIA 


De-acolo Zeus a umblat din ţară-n ţară, până când a ajuns şi în Frigia.(2 

Era acum însoțit şi de pristavul său, de Hermes. 

Mergând aşa-ntr-o bună zi, zeii au intrat într-un sat. Zeus, având toiagu- 
n mână, se-nfăţișa ca un bătrân sărac și foarte obosit. Hermes, la fel de 
zdrenţuit, se prefăcea că-l sprijină. Mergeau prin praful drumului. Se arătau 
nepăsători, însă cu ochii cercetau, iscoditori, orişice loc — pe prispe, prin 
ogrăzi, pe drum — să vadă tot ce se întâmplă. 

Era la ceasul când drumeţii îşi caută un acoperiş, să poată înnopta tihniţi. 

Cerul era imens şi roşu ca o tipsie de aramă. Prin arborii grădinilor se 
cerneau ultimele dâre din ziua care-ncet trecea, lăsând în urmă numai pete 
întunecate, de rugină. Murmurul cel molcom al serii chema pe oameni la 
odihnă. 

Tot cercetând cu grijă satul, au ajuns lângă o locuință. O locuință 
arătoasă, ţinută bine, pe stâlpi groși, cu trepte largi şi acoperită, în chip 
temeinic, cu şindrilă. Prin curte mugeau vite grase, ce se-ntorseseră sătule 
de la pășunile din deal. Erau boi mari, cu părul alb, bivoli cu coarnele 
întoarse şi cai puternici, murgi şi roibi. Oile behăiau cuminţi într-un saivan, 
mai la o parte. Caprele, ca de obicei, săltau, tot neastâmpărate, şi, nesătule, 
mai rupeau mlădiţe pe lângă zăplaz. 

În cuhnia din dosul casei se auzeau zgomote de vase. Stăpâna pregătea 
mâncarea. Fumul se ridica alene, în lungi fuioare cenușii. Mirosuri calde, 
aţâţătoare, de carne friptă și fierturi, gâdilau nările lui Zeus. Nemaiputând 
răbda ispita, a şi bătut degrabă-n poartă: 

— Hei, oameni buni, ne găzduiți? Vă-ntreb în numele lui Zeus, 
stăpânitorul din Olimp. 

Nu i s-a dat nici un răspuns. Poate că oamenii aceia nu auzeau în larma 
curții, sau poate nu vroiau s-audă numele ce li se rostea. 

Atunci zeii blestemând au luat-o iarăşi mai departe. 

N-au mers prea mult, şi-n calea lor s-a arătat un alt lăcaș. Aici femeia 
mulgea lapte, un lapte gros, de bivoliță, tocmai cum îi plăcea lui Zeus. De 
aceea a strigat la gazdă: 

— Deschide-n numele lui Zeus! îţi cerem să ne ospeteşti... 

Numai că gospodina aceea era grăbită peste poate. Ridicând capul către 
Zeus, a răsturnat un vas cu lapte. S-a supărat şi a răspuns: 

— Plecaţi de-aici! ... Am răsturnat, din cauza voastră, un șiștar... 
Vedeţi-vă de altă casă. 


Și tot aşa, nu ştie nimeni cum s-a-ntâmplat în acea seară, că dânșii n-au 
găsit nici unde un adăpost şi niscai hrană, deşi le spuneau tuturor că vin în 
numele lui Zeus. 


FILEMON ȘI BAUCIS 


Tocmai se pregăteau să-și facă culcușul, pentru acea noapte, într-o 
căpiță-nmiresmată de fân, ce se afla pe câmp, când iacătă o luminiţă... 

Uitându-se ceva mai bine, au înţeles că-i o colibă, cea mai sărmană 
dintre toate câte văzuseră în sat. 

Hermes s-a apropiat de ușă şi a bătut uşor în ea. 

Uşa micuță s-a deschis încetinel şi scârțâind. În prag s-a arătat un chip. 
Un chip cuminte de bătrân, și-n urma lui o bătrânică. 

— Poftiţi! ... Pofitiţi în casa noastră, au rostit ei, fără să-ntrebe măcar o 
vorbă pe drumeţi, de unde vin și cine sunt. 


Cei doi bătrâni, așa de buni și primitori, se numeau Filemon și Baucis. 
16). 


Deşi erau atât de-n vârstă, rar să fi fost pereche-n lume mai strâns unită 
decât ei. Se îndrăgiseră din vremea când amândoi erau copii. Mai târziu, se 
legaseră prin lanţul dulce-al căsniciei şi rămăseseră-mpreună șaizeci sau 
şaptezeci de ani, dacă nu, poate, şi mai bine... Iar lumea îi dădea drept pildă 
de căsnicie trainică. 

Fetelor, când se măritau, părinţii le făceau urarea: 

— Să fii la fel de fericită, în anii tăi de căsnicie, cum este doar bătrâna 
Baucis. 

Băieţilor, la-nsurătoare, părinţii le spuneau la fel: 

— Să fii iubit ca Filemon de credincioasa lui soție! 

Și dacă e să vorbim drept, nu avuseseră bătrânii nici un belșug în viaţa 
lor. Coliba-n care locuiau era din trestie uscată, cam coșcovită și-aplecată, 
şi-nvelită cu şovar. Alături de coliba lor era un petic de grădină, tăiat în 
două de un pârâu. Aici lucra de dimineaţă şi până seara Filemon, săpând şi 
cultivând legume sau îngrijind pomii şi viţa, care creşteau la marginea 
pământului ce-l stăpâneau. 

Erau săraci, dar acest lucru nu-i împiedica deloc să îşi găsească 
multumirea în dragostea ce îi lega, în înțelegerea deplină ce domnea veșnic 
între ei. Așa se face că puteau să-ndure orişice necazuri şi lipsuri grele, fără 
teamă sau plânsete zadarnice. Ba uneori mai ajutau și pe alţii, care aveau 
nevoie, fie cu roade din grădină, fie cu sfaturi înțelepte. 


In casa lor nu se găseau slugi și stăpâni, ca pe la alţii. Singuri își 
porunceau și tot ei îşi aduceau la-ndeplinire, sârguincios, poruncile. 


O MASĂ ÎNTINSĂ CU TOATĂ INIMA 


Aceştia erau pământenii la care Zeus și cu Hermes au poposit în acea 
seară. 

Cu feţe calde, primitoare, cu firea lor deschisă, bună, i-au poftit grabnic 
în colibă pe cei doi olimpieni mândri, fără să cate nici la haine, nici la 
cuvinte sau la feţe. Ba, tocmai fiindcă olimpienii păreau trudiţi, săraci, 
flămânzi, cei doi bătrâni s-au arătat mai săritori ca totdeauna, mai dornici 
să-i primească bine. lar Filemon i-a îmbiat: 

— Uitaţi-vă... laviţa asta. Şedeţi şi odihniţi-vă de osteneala drumului, 
cât timp o să pregătim masa. 

Baucis a-ntins pe scândură o pătură din lână moale, ţesută chiar de mâna 
ei; apoi, s-a repezit la vatră, dezvelind din cenușă jarul; a pus pe jar frunze 
uscate, surcele şi un lemn mai gros, suflând din răsputeri într-însul. Focul a 
pâlpâit pe-ncetul, iar când a ars cu vâlvătaie, Baucis a potrivit deasupră-i un 
ceaun mare, plin cu apă. În vremea asta, soţul ei îi adusese din grădină 
legume proaspete, pe care le-au și pus în ceaun să fiarbă. Filemon a mai 
coborât și o bucată de slănină, care stătea de mult în grindă, păstrată pentru 
sărbători. Din ea a retezat bătrânul o felioară, nu prea groasă, şi i-a dat 
drumul în fiertură, să-i dea gust puţintel mai bun. 

Pentru că masa-ntârzia, gazdele, ca să-nșele vremea, stăteau cu oaspeţii 
de vorbă, glumind și arătându-se veseli și binevoitori. 

Filemon a turnat apă caldă într-un lighean din lemn de tei. S-a aplecat 
singur de şale, să spele, după datină, picioarele drumeţilor. Pe urmă a luat 
un covoraș, cam învechit şi ros de timp, şi totuşi cel mai bun din casă. L-a 
aşternut frumos pe patul unde urma să doarmă zeii. 

Umblând grăbită, bătrânica ştersese masa c-un mănunchi de mentă 
strânsă din grădină, iară pe masă adusese măsline puse-n saramură, cicoare, 
napi, brânză de vaci și ouă coapte-n spuza caldă. Și-ntr-un vas larg pusese 
vinul, destul de vechi şi aromat. În faţa fiecărui zeu era câte o cană mică, 
din lemn de fag, și smălțuită cu ceară albă de albine. După gustare a-mpărțit 
fiertura caldă de legume. Pe urmă a adus bătrânul un coșuleţ umplut cu 
fructe. Erau acolo nuci, curmale, prune ca niște pietre scumpe, struguri cu 
boabe mari şi roşii, smochine dulci și, la mijloc, un fagure de miere albă. 


Nu mai știau cum să-i slujească pe cei doi oaspeţi, ce să le dea, cum să-i 
îmbie. Mai ales Filemon, bătrânul, le turna vin neîncetat. Dar ce să vezi? 
Oricât turna vinul în căni, vasul de lut rămânea plin. 


ZEII SE ARATĂ CINE SUNT 


Stăpânul cerului dăduse, în acest fel, un semn că este un preaputemic 
olimpian. 

Filemon a priceput semnul. Chemând-o lângă el pe Baucis, s-au plecat 
zeilor cu teamă. Amândoi şi-au cerut iertare că cina a fost prea săracă. 

Pentru că în coliba lor aveau şi o pasăre, o gâscă, s-au repezit s-o prindă 
iute şi s-o gătească zeilor. Numai că ei erau bătrâni. Picioarele le tremurau. 
lar gâsca era sprintenă. Sărea-n colibă ici și colo şi gâgâia înfricoșată. Ba, 
parcă presimţindu-și soarta ce o pândea, pasărea şi-a căutat scăparea chiar 
sub picioarele lui Zeus. 

Acesta însă i-a oprit: 

— Lăsaţi-o, n-o sacrificați. Este destul tot ce ne-aţi dat. 

Și Zeus, mulțumit în sine, pentru c-a fost recunoscut, a mai rostit 
bătrânilor: 

— Aţi fost pentru noi gazde bune. Vecinii voştri însă nu ne-au primit ca 
oaspeţi, precum se cuvenea, deşi cerusem adăpost în numele Olimpului. 
Pentru nelegiuirea asta, ei au să fie pedepsiţi. Numai pe voi vă vom cruța; 
dar trebuie să ne urmaţi pe muntele din apropiere... 

Bătrânii cunoşteau prea bine că nu e chip să stea-mpotrivă, când zeii 
hotărăsc ceva. Le părea rău de casa lor, unde trăiseră o viaţă, în înţelegere 
deplină. Dar nu aveau, bieţii, ce face. Au trebuit să se supună. 

Luându-și câte-un toiag în mâini, au pornit după cei doi zei. 

Au mers ce-au mers, şi au ajuns aproape-n vârful muntelui. Atunci 
Filemon a-ntors capul, să vadă ce s-a petrecut şi ce osândă au dat zeii 
satului lor. Din locurile cunoscute lor, voinţa zeilor schimbase satul întreg 
într-un lac negru, care sclipea tăcut sub lună, închizând taină-n apa sa.17* 

Priveliştea i-a-ndurerat pe cei doi soți, și lacrimi le-au ţâșnit din ochi. 

— De ce ați scufundat tot satul? a spus bătrânul Filemon. Chiar dacă 
unii dintre ei greşiseră față de voi, ceilalţi erau nevinovați. 

— Taci, Filemon, a rostit Zeus. Osânda noastră, cum o fi, este 
întotdeauna dreaptă. Priviţi mai bine spre coliba în care voi ne-aţi ospețit... 


UN STEJAR MÂNDRU, CE PARCĂ-MBRĂȚIȘEAZĂ UN TEI ÎN 
FLOARE 


Într-adevăr, cătând bătrânii înspre coliba lor cea veche, n-au mai văzut- 
o. Însă pe locul unde fusese ea înainte, se ridicase o insulă. Pe insulă era un 
templu din marmură în care Zeus avea o statuie de aur. Porţi mari, sculptate, 
închideau templul. Grădini pline de flori și rodii se întindeau în jurul său. 

— Voi o să locuiţi în templu, a glăsuit solemn stăpânul. Vreau să vă dau 
şi o răsplată, pentru că i-aţi cinstit pe zei. Spuneţi o singură dorinţă. Poate 
vreţi aur, tinereţe sau frumuseţea mult râvnită, putere, slavă sau mărire? 
Spuneţi ce vreţi, și vă voi da. 

Filemon a privit spre Baucis. Ea către el, cu înţeles. Se deprinseseră cu 
timpul să își grăiască fără vorbe, numai privindu-se în ochi. 

— Nu, mare Zeus, nu vreau asta, a dat răspuns Filemon. Aurul mult se 
risipește. Puterea scade. Tinereţea trece cu anii, negreşit. Pacea și dragostea 
în care am vieţuit cu buna-mi Baucis sunt lucruri de neprețuit. De aceea, 
dacă vrei să faci unor bătrâni sărmani un dar, îngăduie să-nchidem ochii, 
amândoi, în aceeași clipă. Să nu-mi vadă soția rugul pe care îmi vor arde 
trupul. Nici eu pe al ei nu vreau să-l văd, căci m-ar îndurera prea tare... 

— Numai atâta vă doriţi? 

— Darul acesta ni-i destul... a dat din cap bătrâna Baucis. 

— Bine. Fie pe voia voastră... 

Și Zeus a făcut un semn. Amândoi zeii au pierit. N-au mai rămas, acolo- 
n munte, decât bătrânii. 

Filemon şi iubita-i Baucis s-au coborât până la templu. S-au aşezat în 
tinda lui, dorind să stea-n aceleași locuri, în care vieţuiseră încă de când 
erau copii. 

Anii s-au scurs pe îndelete. Cei doi s-au gârbovit mai mult. Ochii li s-au 
înceţoșat; nu mai vedeau nici la un pas. 

Și aşa, precum spune legenda, ședeau bătrânii, într-o zi, pe trepte-n faţa 
templului. Nişte drumeți îi întrebau despre-ntâmplarea petrecută odinioară 
în coliba unde se odihnise Zeus. Ei povesteau, cu vorbă moale, 
tremurătoare, tot ce-a fost: cum le-a schimbat coliba Zeus în acel templu 
aurit. 

Pe când vorbea aşa, bătrânul a simţit că îl înfăşoară o scoarță rece, pe la 
tălpi. Scoarța creştea și către mijloc, şi se urca spre gât, spre cap. 

Baucis simţea același lucru. Înţelegând că i-a sosit sfârşitul așteptat, a 
spus ușor lui Filemon: 


— Soţul meu scump, a sosit ceasul! ... îți spun adio... 

— Adio! ... a grăit şi dânsul, şi-a sărutat-o lin pe frunte. Îţi mulțumesc 
pentru credinţa ce mi-ai purtat-o până la ultima suflare! 

Și poate că şi-ar fi spus cei doi bătrâni și alte vorbe de-adio şi de 
mângâiere, dar gurile le-au amuţit. 

În preajmă s-a făcut tăcere. Cei care se-ntâmplaseră să se găsească lângă 
ei priveau înmărmuriți. Bătrânul nu mai era om, ci se făcuse un stejar falnic. 
Baucis, în schimb, era un tei subţire, alb, cu flori micuţe, dar cu mireasmă 
ameţitoare. 

Legenda spune despre templu că s-a sfărâmat, bătut de vânturi; dar 
multă, foarte multă vreme, s-ar fi văzut încă acolo cei doi copaci: un stejar 
mândru şi puternic, ce-mbrăţişa cu ramurile sale un tei cu trunchiul alb şi 
plin de floare... 


Note: 

41)1 Pentru prima oară, legenda stejarului de la Dodona — oraş antic din 
Epir — a fost scrisă de Herodot, „părintele istoriei“, cum a fost numit. Mai 
târziu legenda a căpătat şi alte variante. Și în folclorul nostru, sub altă 
formă, eroii populari ascultă deseori glasul codrului, murmurul izvorului, şi 
află astfel de primejdiile ce-i aşteaptă. Totul se solidarizează cu cauza lor 
dreaptă şi îi ajută. Motivul legendar al stejarului de la Dodona se găseşte 
astfel, mult mai rafinat, şi în baladele noastre populare. Nu este însă, ca în 
legenda greacă, un stejar sau un izvor prin care stăpânul lumii îşi trimite 
asprele lui porunci. 

42). Între toate templele clădite în cinstea lui Zeus, cel mai vestit era cel 
din localitatea Olimpia, din ţinutul Elidei. Urmele acestui templu, blocuri 
enorme şi colosale se mai pot vedea și astăzi. În acest templu măreț, 
sculptorul Fidias crease o statuie a lui Zeus, care era una dintre cele şapte 
minuni ale lumii antice. Era făcută din aur, abanos și fildeş și era aşezată pe 
un piedestal enorm. Zeus ţinea în mâna dreaptă o statuetă, care întruchipa 
Victoria, făcută din aur şi fildeş. În mâna stângă avea sceptrul, care purta în 
vârf un vultur. Pe frunte, Zeus avea o cunună splendidă din cotinos, măslin 
sălbatic, cum se punea pe frunţile învingătorilor, la renumitele olimpiade. 
Se povestea în legendă că Zeus însuși ceruse să aibă loc aceste olimpiade, 
în amintirea unor concursuri, la care luaseră parte fiii săi: Apolo, Hermes și 
Ares. La aceste concursuri biruise fiul său cel mai iubit, Apolo. De bucurie, 


Zeus l-a încununat pe Apolo şi a hotărât ca, în cinstea și pe locul acelei 
isprăvi, să se alcătuiască concursuri, jocuri şi mari serbări, numite 
olimpiade, din patru în patru ani. Ca de obicei, cei care au pus la cale, 
odinioară, aceste jocuri vestite, au vrut să le dea mai multă greutate, 
folosind legenda, după care însuşi Zeus va fi fost iniţiatorul lor. Mai târziu, 
elinii au început să socotească timpul după olimpiade. Astfel ei spuneau: 
„În al atâtelea an de la a patra sau a cincea olimpiadă, s-a petrecut cutare și 
cutare lucru...“ Aceste concursuri, numite olimpiade, au căpătat atâta faimă 
în lumea antică, încât ele au fost reluate și astăzi, și au loc tot din patru în 
patru ani. 

13)1 Scena aceasta — ca și legenda următoare: Filemon şi Baucis — este 
povestită admirabil de poetul latin Ovidiu, cel stins la Pontul Euxin, pe 
meleagurile ţării noastre, din urgia lui August, împăratul Romei. Apoi 
legendele au fost reluate de mulți alți scriitori. 

{4}t Numele Licaon înseamnă, de altfel, în limba elină, lup. 

{5} Frigia era un străvechi ţinut din Asia Mică. 

16)1 Legenda despre Filemon şi Baucis a fost cântată și de renumitul 
fabulist francez La Fontaine. Pe aceeaşi temă s-a compus o operă comică de 
Gounod. 

17)1 Motivul acoperirii cu apă a unor sate, orașe, castele, biserici, 
grădini, de către duhuri, vrăjitoare, vraci etc. supăraţi pe oameni, este 
frecvent în toată literatura populară. Nenumăratele lacuri din ţara noastră, 
ca: Tekirghiolul — cu apa lui sărată, lacul Ursului de la Sovata, lacul lui 
Ovidiu de lângă ţărmul mării, lacul Sf. Ana din creierii munţilor şi altele au 
legende asemănătoare. 


POTOPUL 


Zeus se-napoiase nespus de mâniat din lunga sa călătorie de pe pământ. 
Tot ce văzuse în Frigia și în Arcadia îi dovedise, neîndoielnic, că oamenii 
nu îl iubesc, nici nu-l respectă de ajuns. Se tem numai de el, şi-atât... 

Deci, întorcându-se în Olimp, Zeus a poruncit lui Hermes: 

— Adună-mi, de îndată, zeii! 

Vocea lui Zeus tremura, privirea sa era ca marea când se dezlănțuie 
furtuna, pe frunte i se aduna mânia-n cute-ntunecate, ce nu vesteau nimic 
bun. 

Hermes, cu aripi la picioare, la umeri și la pălărie, zbura prin cer şi striga 
tare: 

— Veniiiţi! ... Veniiiţi! ... Cât mai degrabă... Stăpânul... Zeus... 
poruncește să v-adunaţi. Veniţi în sala de ospeţe. Zeus se şi găsește acolo! 


Cum auzeau porunca adusă de pristav, zeii săreau, şi lăsând toate la o 
parte —petreceri, jocuri sau concursuri-— porneau în goană spre palat. 

Lui Zeus nu-i plăcea zăbava, şi repede-și ieşea din fire. Atunci nu mai 
cruța pe nimeni, chiar de era un fiu al său. 

Calea pe care veneau zeii, după poveștile eline, este aceea ce se vede și 
azi pe cerul mătăsos, atunci când noaptea e senină; noi o numim Calea 
Lactee. 

Palatul marelui stăpân, clădit de fiul său, Hefaistos, din aur şi aramă, era 
cu porţile deschise, și zeii au intrat grăbiţi. Era un freamăt şi o zarvă în tot 
Olimpul, ca atunci când Zeus îşi pregătise lupta cu titanii. 

Lângă palatele lui Zeus erau strânși zeci de slujitori, de zei mai mici, 
aceia care alcătuiau cortegiile și-i însoțeau pe olimpieni. Și ei se frământau, 
cuprinși de teamă. Își şopteau tainic la urechi: 

— Să fi reînceput titanii războiul cu Olimpul nostru? ... 


STĂPÂNUL LUMII CERE PIEIREA OAMENILOR 


În vremea asta, zeii cei mari, zeii olimpieni, se adunaseră în sala unde îi 
aştepta stăpânul. Zeus şedea pe tronul său, cu fulgerele-n mâna dreaptă, şi-n 
mâna stângă purtând sceptrul. Vulturul cel cu pene sure, vulturul care zbura 
zilnic, să-l sfâşie pe Prometeu, era acolo, lângă dânsul. 


Stăpânul şi-a clătinat capul și pletele-i nepieritoare. Marea, pământul, 
stelele, cerul întins s-au zguduit, ca bântuite de cutremur, și au fost gata să 
se sfarme, să se prăvale peste Tartar. 

Fraţi şi surori și fii şi fiice s-au îngrozit şi şi-au şoptit: 

— Ce e cu tatăl?!11!: Ce se-ntâmplă? Atât de tare-i supărat, cum n-a fost 
încă niciodată. 

Hermes, şiretul, ştia taina. El însoţise pe stăpân în lunga lui călătorie. 
Cunoștea gândul, supărarea şi planurile tatălui, dar nu spusese nimănui. 
Păstra secretul pentru el. Și acum zâmbea, văzând pe ceilalți cum se 
frământă și-și șoptesc, neliniștiţi, îngrijorați. 

— Ascultaţi bine, olimpieni! ... a tunat Zeus către ei. A venit vremea ca 
să stingem nesuferita seminţie a fiilor lui Prometeut®, aceia care împânzesc 
câmpiile, pădurile, munţii și țărmurile mării... 

— Cum? ce tot spune? — întrebau zeii. Vrea să distrugă oamenii? 

— Băgaţi de seamă, a urmat Zeus, zvâcnindu-și braţele în sus, eu n-am 
avut atâta grijă pentru Olimpul fericit, în care noi hălăduim, nici când au 
năvălit giganţii şi înfiorătorul Tifon. Oamenii-s mai primejdioşi. Ei seamănă 
cu noi, cu zeii. Mintea lor e prea ageră. Într-o zi se vor răscula. Eu singur i- 
am văzut pe oameni, în Frigia, nepăsători când rosteau numele lui Zeus. 
Iară un rege, Licaon, a vrut să îmi întindă-o cursă și plănuia să mă răpună. 
Aflaţi însă că regele a şi fost pedepsit de mine. L-am prefăcut în fiară, lup... 

— Dar frigienii? 

— Înecați... Tot satul lor l-am scufundat. N-au rămas decât doi bătrâni, 
pe nume Filemon și Baucis. Ceilalţi s-au dus în fundul apei... 

— Dreaptă răsplată le-ai dat, Zeus... au glăsuit toţi olimpienii. 

— Dreaptă! a strigat iarăși Zeus, tăindu-le c-un semn cuvântul. Dar a 
căzut numai un sat, și dincolo un singur om. Și nu de un sat, şi nu de un om 
îmi este mie grijă, ci de toţi ceilalți la un loc. Dacă-ntr-o zi le vine pofta să 
urce în Olimp, la noi? Să nu mai recunoască cerul și să se-nscăuneze ei 
stăpânitori peste pământ? Atunci, zei, ce ne vom face? ... 

— O! ... Asta nu se poate. Nu. Oameni să urce în Olimp? Și să se 
cârmuiască singuri?! Mai bine piară de pe acum! Să-mpiedicăm această 
crimă şi să dispară acest neam de muritori prea îndrăzneţi, care ne amenință 
domnia! a zis la rândul său Poseidon. 

— Însă, mă-ntreb, a spus Atena, cine o să ne aducă jertfe? Cine o să 
ridice temple și o să le umple cu ofrande? Libaţii cine ne va face? Noi ne- 


am deprins să fim slăviţi. Chiar de n-o fac cu bunăvoie, oamenii tot ne mai 
slujesc. Ce zici de acest lucru, Zeus? 

— Hm! ... Asta o să mai vedem... Ne vom gândi să-ți dăm răspuns mai 
la sfârşit, a rostit Zeus. Acuma nu vrem altceva, decât să-i pedepsim pe 
oameni. 

— Să-i pedepsim! ... Să-i pedepsim! ... Loveşte-i tu, cu fulgerul... Să 
ardă-n flăcări tot pământul! s-a repezit neghiobul Ares. 

— Am cugetat și eu la asta, a grăit Zeus, către Ares. Însă mi-am amintit 
că-n timpul cât a fost lupta cu giganţii, era să se aprindă slava, unde se află 
cerul nostru. Și eu mai ştiu de la Uranus că s-ar putea să vie o zi când va lua 
foc însuși eterul.!2* N-am vrut s-aleg această cale... Am cugetat că e mai 
bine să-i înecăm... 

— Dar bine, cum? a întrebat zeiţa Hera. 

— Nu-i greu deloc, a răspuns Zeus. Strâng nori de ploaie din tot cerul. 
Și plouă, plouă, până când dispar, cu toţii înecaţi, toți oamenii lui 
Prometeu... 

Vuia Olimpul de urale. 

Stăpânul a lăsat să treacă uralele pân” la sfârşit. Când s-a făcut din nou 
tăcere, a dat cu sceptrul în podea. 


PLOILE SE DEZLĂNŢUIE 


Să-nceapă, aşadar, potopul! ... Tu, Hermes, fugi până la Hades și îl 
vesteşte că-n curând vor sosi umbre cu duiumul. Umbrele celor morți vor 
sta grămezi, grămezi în jurul porţii ce duce în ţinutul său, ţinutul groazei şi 
al morţii... Voi, zeii Ares şi Apolo, ieşiţi afară şi vedeţi de sunt acolo Boreu, 
vântul de miazănoapte, și toate celelalte vânturi, care, suflând, pot risipi 
norii cei buluciţi a ploaie. Luaţi-i cu voi, ţineţi-i bine... Artemis, cheamă pe 
Eol, vestitul rege peste vânturi! ... 

Și toţi care-ncotro fugeau să-i împlinească vrerile, cât mai cu sârg, și cât 
mai bine. 

Zeii acelor vânturi care împrăștie adesea norii au fost luați grămadă de 
Eol şi duși departe-n niște margini, zăvorâţi într-o peşteră, la gura căreia a 
pus doi monștri-naripaţi de strajă, să nu poată scăpa nicicum. 

În schimb, Eol a poruncit, la cererea stăpânului, să vie Notul, vântul care 
aduce cu el nori şi ploi, vântul cel cald de miazăzi. 

Zeus l-a cercetat, privindu-l pe zeul-vânt din tălpi în creştet. Pe fruntea 
lui sta împletită negura, care mohorăşte văzduhul înaintea ploii. Din penele 


aripilor întinse peste-un sfert de lume, având culoare vânătă, ca şi sânul său 
păros și încărcat cu umezeală, curgea în juru-i numai rouă. Mai mult, când 
apăsa cu mâna norii care pluteau în juru-i, până la mare depărtare, se auzea 
zgomotul ploii, ce răpăia necontenit. Ţinându-se de el, veneau și alte 
numeroase vânturi, înaripate şi purtând burdufuri mari, pline cu apă. 

— Porniţi deasupra astei lumi și înecaţi-o pe de-a-ntregul, a răbufnit 
spre vânturi Zeus. 

Notul a început să zboare, urmat de celelalte vânturi aducătoare de 
furtuni. Ploi nesfârşite se vărsau deasupra lumii, în şiroaie, în timp ce Zeus 
arunca, şi el, cu fulgerele-n oameni. 

Iris{®- — zeiţa curcubeu, zeiţa cu aripi de aur — sugea apa din mări și 
lacuri, şi umplea burdufurile norilor, secate dup-atâtea ploi. 

Ploaia cădea, cădea, tot mai avană peste oameni, peste pământ, peste 
câmpii. Semănăturile pe ogoare fuseseră trântite în noroi. Speranţa 
muritorilor de-a se hrăni prin munca lor de pe ogoare se pierdea şi 
deznădejdea cuprinsese lumea. Munca-ndârjită dintr-un an pierea pe câmp 
fără folos. 


RÂURILE ȘI MAREA ÎNCEP SĂ SE REVERSE 


Dar Zeus nu se mulțumea numai cu apele din ploi. A poruncit fratelui 
său, Poseidon cel stăpân pe mări, să îl ajute. Acesta a chemat la sine, într-un 
palat clădit în mare, din marmură verde și-albastră, pe zeii ce-și aveau 
sălașul sub albiile fluviilor. 

— Daţi drumul forţelor pe care le aveţi în stăpânirea voastră, a spus 
Poseidon zeilor, de cum au intrat în palat. Astfel ne poruncește Zeus. 
Deschideţi deci zăgazurile şi lăsaţi libere să curgă puhoaiele, ca-ntr-un 
vârtej, peste pământ şi peste oameni. 

Poseidon își sfârșise vorba. Zeii priveau nedumeriţi. Ar fi-ntrebat: „de 
ce?“ şi „cum?“ Dar la un semn al lui Poseidon au trebuit să se retragă, să 
plece spre mătcile lor. S-au îndreptat către izvoare. Le-au deschis larg gurile 
reci. Apele au țâșnit bogate şi-au năvălit, urlând, pe văi. 

În acest timp, zeul Poseidon își luase furca cu trei dinţi, bătută în 
mărgăritare, şi o izbise de o stâncă, cu sunet înfiorător. Pământul se 
cutremurase. Stânca se despicase-n două. Vinele apelor, plesnite de violenţa 
izbiturii, scrâşniseră ca niște lanţuri rupte de o mână de uriaş. Apele tăinuite 
acolo se repeziseră afară, sărind nebune peste stânci, în lungi pâraie 
zgomotoase, cu coame albe pe spinare, ca nişte cai înspăimântați. 


Râuri și fluvii, prea umflate, se şi vedeau săltând din mătci. Se 
năpusteau peste câmpii și nimiceau semănături, smulgeau copaci din 
rădăcini şi luau cu ele oameni, vite, case și așezări întregi. 

Toate ar fi fost cum ar fi fost, dar când și-nvolburata mare a început să se 
reverse, să-şi zvârle apa ei sărată în lungi torente peste țărmuri, răspândind 
moarte și prăpăd, sorţi de scăpare n-au mai fost pentru sărmanii pământeni. 

Purtând în clocote turbate tot ce mai era viu prin lume, apa se întindea 
mereu. Marea nu mai avea hotare. Nici nu se mai zăreau limanuri negre sau 
verzi pentru scăpare. Zadarnic se tot trudeau unii, în bărci sau plute ușurele, 
să mai răzbească prin puhoi, sfârşitul lor era aproape. 

Pe câmpuri, unde mai nainte culegeau roade muritorii, în sate, unde se 
jucau copii cu râsete zglobii, era acum domnia mării. Prin crengile 
copacilor înalți, semeţi, odinioară cu frunţile scăldate-n soare, lunecau peștii 
argintii. Frumoasele nimfe ale mării, fiicele zeului Nereu!?!, purtând în păr 
mărgăritare, la gât şiraguri de mărgean, și pe veșminte flori de mare, şi 
scoici, și fluturi de sidef, treceau înot peste podgorii și prin livezi, sau se 
plimbau pe străzile orașelor. Delfinii cutreierau codrii, s-avântau sprinteni 
printre crengi. Leilor, galbeni ca nisipul, tigrilor și mistreţilor, şi altor fiare 
sângeroase nu le mai era de folos puterea mare ce o aveau. Păsări cu aripile- 
ntinse străbăteau zile întregi văzduhul, căutând să-și afle un locşor, unde să 
poată poposi. Căutau zadarnic, şi la urmă cădeau în ape, fără vlagă, ca nişte 
frunze veştejite dintr-un copac bătut de vânt. 

Imensa revărsare a mării acoperea întreg pământul şi pentru-ntâia oară 
valul se legăna pe vârf de munte. 

Cei mai mulți oameni au pierit. Alții, puţini, scăpaţi cu zile, pe câte-o 
creastă mai înaltă, slăbiţi de foamea nemiloasă şi îngheţaţi de frig s-au stins, 
de asemeni, şi au căzut în ape. 

Numai o barcă mai plutea, o barcă mare, construită parcă anume să 
înfrunte nebuna furie-a apelor. Şi-adevărat, precum se spune, barca fusese 
pregătită cu vreme multă înainte... 


POTOPUL ÎNCETEAZĂ 


Prometeu, tatăl omenirii, avea el însuși un fecior, pe Deucalion, ce era 
rege la Ftia, în Tesalia. Și el era căsătorit cu fiica lui Epimeteu și a 
Pandorei: o copilă plină de haruri, ce purta numele de Pira. 

După ce tatăl, Prometeu, a fost înlănţuit de Zeus, Deucalion și soţia lui 
s-au dus să-i mângâie durerea. lar Prometeu, care avea darul prevestirii, ca 


şi bunicul său, Uranus, i-a spus așa lui Deucalion: 

— la seama, fiule, că Zeus vrea să înece tot pământul sub un potop 
nemaivăzut și să distrugă oamenii. Planul lui nu va izbândi, dacă tu ai să mă 
asculți! Să-ţi faci o barcă zdravănă, de lemn, să-nfrunte apa şi furtuna. Pune 
într-însa hrană multă și apă de băut, din plin. Când vor începe ploile — prin 
ploi vrea Zeus să înece pământul nostru! — tu te urcă îndată pe corabie. 
Vâsleşte neînfricat cât timp ploile acelea vor dura. lar cerul când s-o 
limpezi, cată în zări și vei vedea un singur vârf semeţ de munte, ce nu va fi 
cuprins de ape. Acel munte este Parnasul.!€* Îndreaptă-ţi barca într-acolo! 
Și ce va fi vei mai vedea... 

Ascultând sfatul tatălui, Deucalion şi-a pregătit barca, de cum s-a- 
napoiat acasă. Și, când s-au pornit ploile, şi-a luat pe draga lui soție, s-au 
urcat amândoi în barcă, gata de drum către Parnas. Apele au crescut întruna. 
Elada s-a acoperit, pe tot întinsul ei, de valuri. Numai o barcă mai plutea... 
Era barca lui Deucalion.!7. 

Ploaia mai încetase parcă. După aproape nouă zile de necurmată 
scurgere, norii erau secătuiţi, oricât îi tot adăpa Iris, şi cerul se mai 
limpezise. Deucalion a zărit Parnasul şi a vâslit mai încordat, luptându-se 
din greu cu marea, până ce a ajuns acolo. 

Vântul şi marea i-au izbit barca de lemn în nişte stânci. Şi barca i s-a 
sfărâmat. Fiul lui Prometeu și-a luat sub braţul stâng soţia dragă, şi doar cu 
dreapta a înotat, până ce a ajuns la mal. 

Scăpat din valuri, Deucalion privea, încă înspăimântat, pustiul verde al 
apelor. La pieptul său strângea pe Pira, înfrigurată şi flămândă, domică de 
un adăpost. 


ZEIȚA TEMIS INTERVINE 

Legenda spune că, din slavă, i-ar fi zărit pe cei doi oameni zeița 
Temis{®, titanida, împărtțitoarea de dreptate. Temis s-a apropiat de Zeus, și 
arătându-i tot pământul scufundat sub noian de ape, a glăsuit: 

— Măreţe Zeus, dreptate ţi-ai făcut destulă. La Hades morții vin şirag, şi 
nu se mai sfârșesc la poartă. Din mii și mii de oameni, câţi viețuiau până 
acum, au mai rămas pe lume doi... Pentru un sat de frigieni și un rege din 
Arcadia, ce te-au nemulţumit pe tine, plătit-au mult prea mulţi și aşa... 
Lasă-i pe aceşti doi în viaţă... 

— Cine sunt ei și cum se cheamă? a-ntrebat Zeus, în sfârșit. 


— Se cheamă Deucalion şi Pira. El este rege tesalian. Norocul le-a 
surâs, şi iată-i, se află-n muntele Parnas. Au suferit şi ei destul. Deci, pentru 
numele dreptăţii, te voi ruga-n genunchi să-i ierţi! ... 

Zeus, ascultând-o pe Temis, s-a îmblânzit. Și după nouă zile şi nouă 
nopţi, în cea de-a zecea s-a îndurat să facă semn. La acest semn, s-a repezit 
Eol până la peştera unde-l ţinuse pe Boreu, și i-a dat drumul de îndată. 

Boreu, când s-a văzut scăpat din peştera întunecoasă, s-a avântat în 
largul său. Suflând voios, a risipit norii la mare depărtare, și într-un ceas sau 
poate două, cerul s-a-nseninat de tot. 

Aflând că ploaia s-a oprit, Poseidon şi-a lăsat din mână tridentul său cel 
fermecat, şi în aceiaşi clipă marea și-a încetat tot zbuciumul. Pe urmă, a 
chemat la sine pe un fiu ce se chema Triton! un monstru al apelor marine, 
căruia i-a cerut să sune înapoierea apelor în mări, în fluvii și în lacuri. 

Triton a luat o scoică mare și a sunat din ea prelung. Apa, supusă, a- 
nceput să vie către matca sa. Colinele au răsărit de sub povara undelor, şi-n 
timp ce apele scădeau, pământul parcă se-nălţa, de undeva, dintr-un fund. 
După aceste nouă zile, pădurile îşi arătau din nou coroanele-nverzite deşi 
frunzele mai păstrau încă nămolul apelor. 


DEUCALION ARE UN VIS CIUDAT 


Se liniștise iarăşi lumea. Râuri şi fluvii se scurgeau în albiile lor, tihnite, 
de parcă n-ar fi fost tot ele acelea ce înecaseră atâția oameni pe pământ. 
Marea se legăna domoală și visătoare-n matca sa, şi parcă nu-ţi venea a 
crede că ea, haină şi turbată, se năpustise peste țărmuri, urlând și făptuind 
prăpăd. 

Privind până departe-n zări, peste pământul fără viaţă şi fără oameni, 
Deucalion a simţit că-i curg lacrimi amare pe obraz. Și el i-a spus soţiei 
sale: 

— Numai tu, Pira, ai rămas în lume, singură cu mine. Dar mă gândesc: 
ce inimă ai fi avut, iubită Pira, dacă şi eu mă înecam? Cum îndurai atâta 
frică? Cine-ţi mai mângâia durerea? Eu, cel puţin, dacă destinul făcea să 
pieri înaintea mea, te-aș fi urmat. M-aș fi zvârlit în valurile spumegânde. 
Bine c-am scăpat amândoi, deşi sântem atât de singuri... De ce nu am și eu 
putere ca înțeleptul Prometeu, părintele meu chinuit pe stânca din muntele 
Elbrus? De ce nu pot şi eu să fac, din apă şi pământ, alți oameni? 

Vorbind, se coborau pe coasta muntelui Parnas. Când, iacătă, zăresc în 
cale apele râului Cefis. 


— Semn bun! a glăsuit bărbatul. Râul cel sfânt ne-a tăiat drumul. În 
unda lui să ne spălăm de rele și necurăţenii!10, şi poate drumul mai departe 
ne-o fi mai lin şi mai cu spor. 

Rostind cuvintele acestea, Deucalion şi soţia lui s-au cufundat în unda 
rece. După ce s-au spălat pe trup, pe plete, şi și-au stropit veșmintele, cum 
era datina străbună, au pornit veseli iar pe cale. 

Nu prea departe de Cefis era templul zeiţei Temis. Preoți nu mai erau 
acolo. Focul n-avea deci cum să ardă. Pe zidul templului creştea, în voia lui, 
mușchiul cel verde. 

Deucalion și soţia-i, Pira, au curăţat zidul de mușchi, au aprins focul pe 
altar şi au făcut cele de cuviință, pentru ca Temis să se simtă îndeajuns de 
mulțumită.. Dar în același timp cei doi au căzut în genunchi pe trepte şi, 
sărutând marmura rece, au implorat-o pe zeiţă: 

— Tu, care eşti bunica noastră şi ocroteşti dreptatea-n lume, tu, ce 
hălăduieşti în slavă şi stai lângă stăpân, ascultă... Milostiveşte-te, zeiţo, 
învaţă-ne ce putem face, ca să se umple iar pământul cu oameni și celelalte 
vietăţi... 

Coborându-se apoi noaptea, cei doi soți s-au culcat în templu. Deucalion 
a văzut-o-n vis pe Temis, venind lângă el. 

— În zorii zilei, i-a spus Temis, părăsiţi templul şi porniţi amândoi unde 
vă duc ochii. 

— Dar focul cine-l va păstra? a întrebat, prin vis, bărbatul. 

— Focul va arde de la sine! 

— Şi cum vom aduce oameni noi pe acest pământ acum pustiu? 

— Luaţi, a spus zeiţa Temis, oasele străbunicii voastre. Mergând de-a 
lungul fluviilor, zvârliţi oasele-i în urmă, și oamenii vor răsări... 


DIN PIETRE SE NASC NOI OAMENI 


Spunând cuvintele acestea, zeița a pierit din vis. Deucalion s-a trezit 
îndată. Și a strigat soţiei sale: 

— Pira! În vis, în timpul nopţii, mi s-a ivit bunica Temis. M-a învăţat ce- 
i de făcut ca să-i reînviem pe oameni... 

Numai că povestind soţiei cele pe care le visase, aceasta a-nceput să 
plângă: 

— Oasele străbunicii noastre? Ar fi o crimă neiertată să risipim aceste 
oase, zvârlind cu ele peste tot... 


— Dar stai! ... s-a luminat bărbatul. Nu-i Gheea străbunica noastră? 

— Ba da, s-a bucurat femeia. E Gheea, e pământul însuși. Oasele ei sunt 
pietrele... 

— Atunci, totul e limpede. 

Deucalion şi soţia sa au luat în brațe multe pietre, apoi, mergând de-a 
lungul văilor, le azvârleau în urma lor. 

Unde cădeau aceste pietre, ele se prefăceau în oameni. Cele pe care le 
aruncase Deucalion se schimbau în bărbaţi puternici, iar celelalte, azvârlite 
de mâna moale a soției, deveneau niște fete mândre. 

Astfel, pentru a doua oară — prin Deucalion și soția lui — s-au ivit 
oamenii pe lume. 

Iară în humă era viață, erau seminţe rodnice. Căldura soarelui făcea 
seminţele să încolţească. Din ele s-au născut pe urmă, cum spun legendele 
străvechi, vieţuitoare, mii de spiţe, de plante și de animale. 

Lumea s-a înmulţit din nou, mai mult decât la început. 

Deucalion şi-a făcut o casă, vieţuind cu soţia lui în pace, respectat de 
toți. În casa asta i-a născut Pira soţului său un fiu, pe care l-au numit Elen. 

Acesta e, după legendă, strămoșul grecilor, numiţi în vremurile vechi: 
elini. 


Note: 

11)1 Zeus era numit adeseori „tatăl zeilor din cer“, pentru că majoritatea 
zeilor îi erau fii şi fiice. Pe ceilalți: Poseidon, Hades, Hestia, Demetra şi 
Hera, el îi salvase din pântecul lui Cronos, dându-le viaţă a doua oară. În 
sfârşit, mai este numit „tată“ sau „părinte al zeilor şi al lumii“, pentru că el 
pretindea că oblăduieşte totul, pe zei şi pe oameni, ca un adevărat părinte, 
adică plin de bunătate și înţelegere. Basileii sau regii elini se intitulau şi ei 
părinţi ai oraşelor sau ținuturilor pe care le cârmuiau. 

42)1 Din pricină că legendele arătau pe Prometeu drept creator al 
oamenilor, ei sunt numiţi uneori fiii lui. 

13)1 Cei vechi socoteau că din haos s-a despărțit pământul de cer, 
uscatul de apă, şi aerul, pe care-l respiră oamenii, de eterul cel subţire și 
curat. 

Sus de tot era eterul, dedesubt aerul obișnuit, jos pământul, despărţit de apă. 

14)1 Iris cea cu aripi de aur, sau curcubeul, era în mitologia elinilor 
socotită drept o crainică a zeilor, după cum Hermes era pristavul lui Zeus. 


Ea zbura cu iuţeala vântului. Era în același timp și o zeiță a norilor. Sugea 
apele din râuri și mări și încărca norii sleiți după ploi. Iris era fiica lui 
Taumas, un zeu marin, a Electrei, fiica lui Ocean, având deci, de la amândoi 
părinţii, origine acvatică. Taumas era fiul Gheei, din căsătoria ei cu Pontul, 
un alt zeu al mărilor. Cu această complicată genealogie, prin legende, elinii 
îşi explicau faptul că după ploaie apare curcubeul, în culorile lui atât de 
minunate. 

15)1 Zeul Nereu, reprezentat ca un bătrân venerabil, era considerat tot 
un fiu al zeiței Gheea — pământul — și al Pontului. De altfel, zeii mărilor 
erau mai mulţi, dar Poseidon era cel mai mare dintre ei, stăpân olimpian al 
tuturor apelor. Nereu, căsătorit cu oceanida Doris, avusese cincizeci de 
fiice. Ele erau cele cincizeci de nimfe nereide. Imaginea fabuloasă a acestor 
nimfe a pătruns în mai toate basmele popoarelor sub forma unor zâne ale 
mării, așa cum apar și în ale noastre. Adeseori, aceste zâne ale mării sunt 
numite în basme sirene. Cei vechi își închipuiau însă sirenele ca pe niște 
fete cu trupurile jumătate păsări, ce locuiau numai într-o insulă a lor, aflată 
între Capri și coastele Italiei. 

16)1 Muntele Parnas, situat în vechea Grecie, între Dorida şi Focida, 
înalt de 2459 m, era locul unde sălășluiau zeul Apolo şi cele nouă muze. 
Celor vechi li se părea muntele acesta nespus de înalt. Poetul Ovidiu, ale 
cărui minunate „Metamorfoze“ au stat adesea la baza alcătuirii unora dintre 
aceste legende, spune în cântecele lui că Pamasul îşi înalță două dintre 
vârfurile sale până la stele. Era deci firesc să-și închipuie că acesta a fost 
singurul refugiu în timpul potopului. 

17Z)1 Legenda potopului este comună aproape tuturor popoarelor, până 
în Africa şi America de Sud, dovadă că în timpuri foarte, foarte depărtate, 
păstrate în amintirea oamenilor numai prin poveşti, au avut loc mari ploi 
torențiale, cutremure și scufundări. Locuri uscate au fost acoperite de ape, şi 
alte ţinuturi marine au devenit pământuri fertile. Biblia narează şi ea 
legenda despre potop, din care s-a salvat Noe cu arca lui, sfătuit de 
Dumnezeu. La elini, locul lui Noe îl ţine Deucalion, sfătuit de Prometeu, 
tatăl său. Coincidenţa este indiscutabilă. Interesant este însă faptul că 
Deucalion, noul părinte al omenirii — spre deosebire de Noe — se salvează 
împotriva voinţei divinității supreme. 

18)1 Titanida Temis fusese, după unele legende, soţia titanului lapet, 
deci mama lui Prometeu şi a lui Epimeteu. Era deci firesc ca ea să intervină 
în favoarea nepoților săi, Deucalion şi Pira. 


19)1 Despre Triton se va mai aminti când va fi vorba în amănunt de zeul 
Poseidon. El simboliza urletul valurilor și era reprezentat printr-un zeu 
marin cu coadă de peşte, ţinând la gură o scoică din care suna, făcând 
furtuna să se dezlănţuie sau să înceteze. 

{10}t Râurile — apele curgătoare din izvoarele de munte, apele care 
fertilizează pământul, adapă oamenii și vitele şi spală necurăţeniile — se 
bucurau la elini de un respect deosebit şi erau socotite sfinte. Ei credeau că 
apa poate spăla uneori nu numai necurăţenia, ci și relele, necazurile. Ca pe 
toate celelalte elemente ale naturii, elinii personificau şi râurile, socotindu- 
le fiii şi fiicele lui Ocean, de unde izvorau și unde se reîntorceau. Ele erau 
reprezentate, de cele mai multe ori, prin niște oameni cu trupuri de tauri, 
purtând şi coarne, semnul puterii. Ca un omagiu faţa de apele curgătoare, în 
lucrarea lui „Munci și zile“, Hesiode recomandă călătorului ajuns pe malul 
unui râu să-și spele mâinile, să se purifice, altfel riscând să-și atragă mânia 
zeilor. La cei vechi, unele râuri aveau sanctuare și altare proprii şi în cinstea 
lor se organizau serbări. Tradiția aceasta naivă s-a păstrat la unele popoare, 
ca o mulţumire a binefacerii pe care o aduc râurile. Aceasta mai cu 
deosebire în țările cu climă secetoasă, unde apa lipseşte adesea, ca în Egipt, 
Spania, Italia etc. Și în folclorul nostru, apele ocupă un loc deosebit. Multe 
râuri, ca: Oltul, Mureşul etc. au balade și legende legate de numele lor. 

{11}t Tot aşa cum Deucalion şi Pira curăţă templul lui Temis, vedem și- 
n legendele noastre pe eroii populari ajungând în peregrinările lor la sfânta 
Miercuri, sfânta Vineri, cărora trebuie să le aducă apă, să le facă focul, să le 
curețe casa şi grajdurile, primind în schimb o răsplată. Sfânta Vineri, de 
pildă, nu este altcineva decât Venera sau Venus — numele latin al zeiţei 
Afrodita. Numele de sfânta Miercuri vine de la zeul Mercur sau Hermes, 
după cum marţi vine de la zeul Marte — sau Ares — şi joi de la Joe (Jupiter) 
sau Zeus. 


ÎNȘELĂCIUNILE LUI ZEUS 


Trecuse, în sfârşit, urgia potopului dezlănţuit. O lume nouă se năștea. De 
o parte se aflau elinii, din neam de zei, neam de titani. De alta erau 
ceilalți oameni — câţi se născuseră din pietre. 

Zeus era iar mulţumit. 

Într-un sfat tainic îi spunea fiului său, Hermes, pristavul: 

— Acuma toate-mi sunt pe plac. Aș vrea să sorb, la nesfârșit, ce e mai 
bun și mai gustos: ambrozie, nectar divin, fructe de pe pământ și vinul cel 
înmiresmat, dulce şi gros, pe care-l beau toți muritorii cu nesaţ... Eu sunt 
stăpân și fac ce vreau. Mi-am luat zeițe de soţii.!2*: Dar văd, acolo, pe 


pământ, nimfe!3! şi fete pământene, uneori mai fermecătoare decât zeițele 
din cer. Am să fac, Hermes, și alte nunţi... Mie îmi este-ngăduit să calc şi 
legile cereşti, chiar dacă sunt orânduite de mine însumi... 

... Şi Zeus, împlinindu-și vorba, căta nesăţios prin lume. Căta mai mult 
către ţinutul udat de fluviul Asopost**, din pricină că zeul fluviu avea cam 
douăzeci de fete, una mai mândră decât alta. Dar dintre ele o-ndrăgise pe 
cea mai mică, pe Egina. 


O FLACĂRĂ STRĂLUCITOARE 


Zeus, precum se povesteşte, s-a preschimbat în flacără, o flacără 
strălucitoare, care s-a coborât din cer, într-un vârtej ameţitor, pe malurile 
fluviului. El a furat-o pe Egina, a-nvăluit-o-n flacără și, într-o clipă, a 
purtat-o în niște locuri tăinuite, să nu o mai găsească nimeni. Numai că zeul 
fluviu, tatăl, nu s-a lăsat batjocorit. S-a ridicat din matca sa şi a pornit în 
lumea largă să-l afle pe răufăcătorul care-o furase pe Egina. 

A mers, a mers, pân-a ajuns într-un regat numit Corint. Regele locului, 
Sisif, era nespus de necăjit. În ţara lui bântuia foamea, fiindcă fusese lipsă 
de apă în tot anul și grânele nu se coceau, păşunile erau uscate şi în livezi 
nu se vedea decât, ici-colo, câte-o fructă. 

Aflând atâta sărăcie, Asopos s-a înduioșat şi, cu puterea lui de zeu, a 
făcut să țâşnească apa dintr-un izvor de mult secat. Ţinutul s-a înveselit. 
Iarba a început să crească. Oamenii au ieșit la câmp, să facă noi semănături. 

Drept mulţumire fluviului, Sisif i-a spus unde se află Zeus, ascuns, cu 
prada lui. Ba i-a mărturisit că fata avea acuma un copil, ce purta numele 
Eac. 


Asopos a fugit s-o caute. Era atât de mânios, că Zeus — cât e el de Zeus — 
s-a cam temut să nu păţească în acea ziuă vreo rușine. Mai ales nu-i era pe 
plac să i se dovedească fapta. Atunci, şi-a prefăcut iubita într-o bucată de 
pământ, pe care a zvârlit-o-n mare.{2} 

Fluviul n-a mai avut ce face; a trebuit să se întoarcă în albia lui părăsită. 
Fata a rămas insulă, scăldată de albastrul mării. lar fiul ei, micul Eac, 
crescut acolo-n insulă, de nişte oameni milostivi, a ajuns rege mai târziu. 

Lui Zeus nu i-a fost destul. 

— Dar fluviul are şi alte fete, îi spunea el zeului Hermes. Cea mai 
frumoasă-i Antiopa, şi ea va fi soția mea... 

Precum a zis a și făcut. S-a preschimbat într-un satirt® — într-un satir 
încornorat, dar cu chip ademenitor — şi a pândit-o pe Antiopa, când 
adormise-ntr-un umbrar. Și fata, neavând ce face, a trebuit să se-nvoiască. A 
devenit soţia lui. 

Copiii ei au fost doi gemeni, Zetos și Amfion, strămoși ai regilor din 
Teba. 


O NIMFĂ DIN CORTEGIUL ZEIŢEI ARIEMIS 


Asopos îşi plângea destinul. Dar Zeus hohotea în slavă şi îi spunea 
pristavului: 

— Hermes, ce fată crezi tu, oare, că merită cinstirea-naltă de a-mi pleca 
ochii spre ea? 

— Ştiu eu, stăpâne? zicea Hermes. Îmi pare mie, sau aşa e? Nu cred că-i 
alta mai frumoasă decât Calisto!7, nimfa care o însoţeşte în cortegiu pe 
Artemis, la vânătoare... 

— Privirea ta e ageră, a râs cu hohote stăpânul. Eşti gând din gândul 
meu, băiete. Într-adevăr, nu-i alta care să merite, mai mult ca dânsa, cinstea 
de-a-mi deveni soție... 

— Bine, dar nimfele acestea, Zeus, au jurat fiicei tale că vor rămâne 
neîntinate. Dacă își calcă jurământul, zeiţa Artemis își ucide nimfele sale 
din cortegiu... Calisto nu o să primească a-ţi fi soţie. Îi va fi teamă. 

— Nu, Hermes, te înșeli, te asigur, i-a spus pristavului stăpânul. Nimfei 
nici n-o să-i fie teamă. lată ce fac... 

Și într-o clipă Zeus a luat înfățișarea copilei sale, Artemis. Pe umeri 
ținea, ca şi dânsa, un arc măiestru de argint şi o tolbă plină cu săgeți. 
Mergând cu pas uşor, prin munţi, i-a tăiat calea lui Calisto. Cu voce 


limpede, de fată, i-a poruncit nimfei să vină la pieptul său și-a sărutat-o. 
Calisto, nebănuitoare, se bucura că-i strânsă-n braţe şi sărutată de zeiţă. 

Deodată, Zeus şi-a luat chipul său majestuos, impunător, şi a rostit către 
Calisto: 

— De azi vei fi soția mea. Fiul tău o să-ntemeieze regatul din Arcadia! 

Când a-nţeles înșelăciunea, nimfa a început să tipe și a fugit ca o nălucă, 
plângând, spre inima pădurii. Artemis cea adevărată, auzind ţipetele fetei, a 
trimis nimfele s-o cheme. Calisto s-a înfățișat tremurătoare, înlăcrimată, i-a 
căzut în genunchi zeiţei și a rugat-o s-o ierte. Se ruga biata s-o ierte, deşi nu 
avea nici o vină. 

Artemis se uita la nimfă, având o cută-ntre sprâncene. Fără să dea nici 
un răspuns, a cerut arcul și o săgeată și a ţintit-o pe Calisto. 

Zeus, care era acolo ascuns în dosul unor arbori, a vrut să-și scape 
victima de sub săgeata fiicei sale. Făcând un semn, a preschimbat-o pe 
Calisto într-o ursoaică. Ursoaica a-ncercat să scape şi să se urce-ntr-un 
copac. Atâta numai că zeița arareori își greşea ţinta. Fata a fost lovită-n 
piept. Gemând, s-a prăbușit în iarbă și sângele nevinovat a înroșit pădurea 
toată. S-a chinuit aşa un timp. Mai înainte de-a muri a născut un fecior, pe 
Arcaș. 

Sfârşindu-și fata zilele, trupul său a fost pus pe rug. Şi moartă ea era 
frumoasă. Ca să-i păstreze frumuseţea, Zeus a luat-o de pe rug și a zvârlit-o 
între stele, ivind o nouă constelație, ce se numește Ursa mare. 

Fiul său, Arcaș, după cum îi prevestise însuşi Zeus, a-ntemeiat Arcadia, 
ţara cea mai încântătoare ce se afla în acel timp, după cum spun legendele. 
A vieţuit el multă vreme, însă, simțind că i se apropie ceasul din urmă, l-a 
rugat pe tatăl său ceresc, pe Zeus, să-l ducă lângă mama lui. Zeus i-a 
împlinit dorința schimbându-l, de asemenea, în altă constelație care se 
cheamă Ursa mică. 


IO E PRESCHIMBATĂ ÎN JUNINCĂ 


Calisto este sus, pe boltă. Egina-i insulă în mare. Destinul a voit ca eu să 
mi le pierd pe amândouă, glăsuia Zeus către Hermes. 

— Necazul n-are nici un drept să mohorască fruntea ta. Sunt flori pe 
lume câte vrei. Îţi poţi afla alte soţii, îi răspundea șşiretul Hermes. 

Și mai trăia pe-atunci, în Argosi8!, oraş vestit, înfloritor, o preoteasă-n 
templul Herei, ce purta numele de Io. 

Tatăl acestei fete, Io, era alt fluviu zeu, Inahos, ce uda ţara Argolidei. 


Zeus o văzuse pe lo când se scălda în zorii zilei. Din cer o urmărise 
lacom, cum se rotea domol prin unde şi se ivea deasupra apei, ca o petală de 
argint. 

Fecioara Io, terminându-și scăldatul într-o dimineaţă, se îndrepta spre 
țărm, storcându-și cosițele bălaie, lungi, ridicând braţele spre soare. Zeus, 
neostoitul Zeus, ce o pândea din slava lui, s-a repezit înaintea fetei. 

Io s-a-nspăimântat de moarte. A fugit iute, ca o ciută, pe șesul înroșit de 
soare. Voia să se întoarcă-n fluviu. La adăpostul tatălui, era mai greu s-o 
prindă Zeus. Dar Zeus şi-a-ncruntat privirea, și peste fluviu s-a lăsat un nor 
mai negru decât noaptea. Io s-a rătăcit prin beznă. Zeus s-a apropiat de ea 
şi-a-mbrăţișat-o cu de-a sila. 

În acest timp, zeiţa Hera își căuta soţul peste tot. 

„Unde o fi plecat iar Zeus?“ se-ntreba ea şi cerceta cu ochii lumea-n 
lung şi-n lat. 

Pământul era luminat de soare, ca în orice zi, numai în Argos se lăsase 
un întuneric nepătruns. Zeița, cam bănuitoare, a poruncit să i se aducă un 
nor de aur şi, pe loc, s-a coborât în Argolida. 

Ajunsă tocmai lângă fluviu, Hera a început să strige: 

— Stăpâne! ... Zeus! ... Unde ești? ... 

N-a răspuns nimeni, se-nțelege. Zeus tăcea, în întuneric, sperând că nu 
va fi zărit. Dar Hera, bănuind, pesemne, că Zeus totuși este acolo, a 
poruncit norilor negri să se împrăştie-n văzduh. 

Norii s-au ridicat în sus şi s-au împrăștiat ca fumul. Atâta ca șiretul Zeus, 
ca să nu fie prins, schimbase fata-ntr-o junincă și sta, nevinovat, alături. 

— De unde e juninca asta? l-a iscodit zeița Hera. 

— Nu ştiu. A ieșit din pământ. E o junincă fermecată! a trântit Zeus o 
minciună. 

— De e aşa, să mi-o dai mie! a rostit Hera, ascuţit. 

— 'Ţi-o dau, cum nu! a răspuns Zeus, dornic să-i stingă bănuiala soţiei 
sale din Olimp. 


MONSTRUL ARGUS ÎNCEPE S-O CHINUASCĂ PE IO 


Hera n-a aşteptat să-i dea Zeus încă o încuviinţare. A luat pe fiica lui 
Inahos — astfel schimbată în junincă. I-a pus de gât un lanţ de aramă şi-a- 
ncredinţat-o unui monstru, un slujitor de-ncredere, ce avea tot corpul 
presărat cu zeci de ochi pătrunzători. Monstrul acesta, numit Argus{%, 
vedea în toate părțile: sus, jos, în părți şi-n spate, vedea și-n bezne și în apă. 


Nici o mișcare nu scăpa ochilor săi veşnic la pândă. Abia dacă în timpul 
nopţii câte doi ochi se odihneau, unul în faţă, altu-n spate, pe rând, o clipă 
fiecare; dar ceilalți rămâneau de strajă, băgau de seamă orișice. 

Acestui monstru i-a dat Hera pe fiica fluviului Inahos și i-a grăit în acest 
fel: 

— Argus, să iei juninca asta. Eu bănuiesc că e o fată. Tu să mi-o duci cât 
mai departe, să n-o mai poată vedea Zeus. Acolo să mi-o chinuieşti, cât te-i 
pricepe tu mai bine... 

Monstrul a luat de lanţ juninca şi a purtat-o peste munţi, peste câmpii și 
peste ape. Nu îi dădea voie să pască decât o iarbă vestejită, frunze pălite şi 
amare, iar apă nu putea să bea decât din bălți cu sărătură, înnămolite, 
putrede. Noaptea, o aducea să doarmă pe locuri cât mai umede, mai 
îngheţate, mai bătute de vânturile cele reci, lăsând-o pradă frigului. 

lo vărsa lacrimi amare. Ştia că e nevinovată. Zeus, din cer, o oropsise. 
Şi-n loc să dobândească milă, cum se cuvine aceluia ce suferă, Hera o 
urgisea mai rău. Și tot ducând-o monstrul Argus, prin lumea largă, pe 
copilă, au ajuns, într-o bună zi, în ţara fluviului Inahos. 

Tocmai atunci erau pe țărmuri bătrânul fluviu zeu, Inahos, şi cu surorile- 
i iubite. Vorbeau cu toții despre ea. 

— Unde-o fi lo a noastră? se tânguia încet bătrânul. Simt că mă sting, 
mă sting cu zile. Ea îmi era căldura vieţii și mângâierea clipelor de 
bătrâneţe ce m-apasă... 

— Surioara noastră dulce, blândă, ce-nveselea întreg palatul cu râsetele 
ei zglobii, care cânta din zori în noapte, pe unde-o rătăci, sărmana? se 
întrebau şi fetele. 

Io era la depărtare de câţiva pași şi-i auzea. 

— Eu sunt... Eu sunt lo a voastră... Priviți-mă cum am ajuns... mugea 
copila-ndurerată. 

Văzând că tatăl și surorile n-aveau cum s-o înțeleagă, ea şi-a zgâriat, cu 
multă trudă, pe ţărmul nisipos al apei, numele — Io — cu copita. 

— Juninca asta-i fermecată! au strigat toate fetele. Ştie să scrie cu 
copita. Hai să citim și noi ce-a scris. 

— Io! ... Da, da, da, Io scrie... a rostit fluviul zeu, Inahos. Bătrânul se şi 
repezise de gâtul fetei sale dragi. Plângând cu ţipete, Inahos îi mângâia 
pielea rănită de lanţurile de aramă. 

— Aduceţi leacuri, oblojeli! ... Aduceţi iute! ... striga dânsul. Păstorule 
nelegiuit, zeii au să te pedepsească, fiindcă loveşti un animal sub care se 


ascunde-o fată... 

Cât timp s-au petrecut acestea, monstrul cel de credință al Herei se 
aruncase-n apa rece ca să-și împrospăteze trupul. Auzind însă pe Inahos că 
îl blestemă-n acest fel, s-a săltat repede din unde: 

— Fereşte-te, bătrâne, în lături, a răcnit el. N-o mânia cumva pe Hera, ce 
ocrotește acest ţinut, pentru că s-ar putea să-ţi schimbe toate copilele la 
fel... 

A tras apoi tare de lanţ, târând juninca-n urma lui. Tatăl se aruncase jos, 
lovindu-și fruntea, hohotind: 

— E dusă mângâierea mea... Duse îmi sunt orice nădejdi... Fetele își 
smulgeau şi ele părul din cap și se jeleau: 

— Io! ... Iubita noastră soră! Eşti osândită pe nedrept. Și noi, cât vom 
trăi pe lume, vom lăcrima în urma ta... 


ZEUS HOTĂRĂȘTE MOARTEA LUI ARGUS 


Argus nu s-a uitat în urmă. N-a ascultat plânsetul lor. A dus juninca mai 
departe, până ce a găsit, în drum, niște păşuni cu iarbă arsă. Aici a legat-o 
pe Io de un țăruș, cu lanţu-i greu. El însă s-a urcat pe un munte, umbrit de 
arbori rămuroşi. De-acolo priveghea în zare, să nu se apropie nici un om, ce 
ar putea să-i dea lui Io vreun ajutor oricât de mic. 

Erau atâta de departe și-atât de bine o ascundea Argus pe lo-n acel loc, 
încât abia de o vedea Zeus. 

„— E prea destulă suferinţa pe care o îndură Io, nevinovată precum e! 

. a cugetat în sine Zeus. A venit vremea s-o ajut. M-a blestemat fluviul 
Inahos. Îmi fac iarăși prea mulţi dușmani...“ 

A chemat deci pe zeul Hermes şi i-a cerut să plece-n grabă spre locul 
unde era lo. 

— Ai să-l ucizi pe monstrul Argus, i-a poruncit Zeus lui Hermes. Cum? 
Te priveşte. Eşti viclean şi priceput în treburi de-astea... 

Și-a pus Hermes aripile la pălărie, şi la umeri, și la picioarele-i mai iuți 
decât e vântu-n vijelie. A pus sub haină secera de diamant cu care Cronos îl 
sfârtecase pe Uranus, în bătălia dintre ei. A luat în mână caduceul și a zburat 
ca un vârtej... 

A tot zburat, a tot zburat, până ce a ajuns în locul unde monstrul zeiţei 
Hera păzea pe fiica lui Inahos cu atât de mare strășnicie. 

Sosind acolo, zeul Hermes și-a dat deoparte aripile și a lovit cu caduceul 
într-un tufiş de bozie. Cum a lovit cu caduceul, tufişul s-a schimbat pe loc 


în douăzeci de capre roșii şi douăzeci de iezi bălţaţi, având pe lângă ei un 
tap cu părul negru, păcură. Hermes și-a scos din sân un nai. A început să-și 
mâne turma, cântând fermecător din nai. 

De pe înălțimea unde sta, Argus l-a și văzut pe Hermes. 

— Cine ești, măi? i-a strigat el. 

— Sunt un sărman păstor de capre, nu vezi? i-a dat răspunsul Hermes. 

— Frumos mai cânţi, ia vino-ncoace! ... Acolo iarba e pălită, aici e 
grasă... Şi-s izvoare, să-ţi tot adăpi căpriţele. Urcă-te aici! E și răcoare. Şi 
tu poți să te odihneșşti. lar mie-mi vei cânta din fluier. Dar vai, ce fluier e 
acela? N-am mai văzut. Făcut din trestii? ... Frumos mai știi să cânțţi, 
băiete! ... 

Hermes se face-ntâi că nu vrea să urce-n munte, lângă Argus; până la 
urmă se-nvoieşte. Încet-încet îşi urcă turma, cântând mereu, mereu, din nai. 
Lui Argus i se închid ochii. Asta şi urmăreşte Hermes. S-adoarmă monstrul 
ce păzeşte pe fiica fluviului Inahos, și să-l ucidă. Asta vrea. Monstrului i se 
închid ochii, sub cântecul duios din nai. Nu încă toţi. Mai sunt de strajă, ici- 
colo, câte unul. 

— Spune-mi, păstorule iubit, rosteşte Argus moţăind, cine a născocit 
unealta din care cânţi aşa frumos? 

Păstorul prefăcut îi spune, cu glas domol, adormitor, despre un zeu, pe 
nume Pan. Şi-i spune Hermes, îi tot spune, cum zeul a-ntâlnit o nimfă; și... 
zeul Pan s-a-ndrăgostit... 

Vocea lui Hermes e ca vântul, când suflă prin frunzișuri vara. 

Argus a adormit de tot. Pentru întâia oară Argus nu are nici un ochi 
deschis. Sforăie-n tihnă și visează. Visează despre zeul Pan și despre o 
unealtă nouă, pentru cântat, numită nai. Hermes își duce caduceul peste tot 
trupul monstrului. lar caduceul mângâie ochii lui Argus, ca s-adoarmă tot 
mai adânc, ca-ntr-un mormânt. Puterea lui este sfârşită. Hermes își schimbă 
uitătura cea plină de bunăvoință şi se încruntă ucigaș. De sub veșmântul de 
păstor își scoate arma ascuţită. Își scoate arma și loveşte grumazul gros al 
monstrului. 

Capul s-a despărţit de trunchi, rostogolindu-se pe văi. 

Hermes împinge cu piciorul și trunchiul celui ce fusese străjerul de 
credință al Herei. Capul şi trunchiul se zdrobesc. Muntele s-a-nroșit de 
sânge. Ochii lui Argus s-au desprins şi de pe cap și de pe trunchi, și-s risipiţi 
mai peste tot. 


IO ÎȘI RECAPĂTĂ VECHEA ÎNFĂȚIȘARE 


Zeul pristav nu stă pe gânduri și rupe lanţul de aramă, care o priponea pe 
Io. Juninca liberă, scăpată de sub cumplita priveghere, pormeşte-n goană 
către casă, în timp ce Hermes își aşază la loc măiestrele-i aripi și se ridică-n 
zbor spre Zeus, ca să-i arate ce-a făcut. 

Nici nu zburase bine Hermes și s-a ivit zeița Hera. A strâns ochii 
monstrului Argus, căzuţi pe văi, căzuţi pe coaste. I-a strâns în poala ei pe 
toți. 

— Dar ce să fac acum cu ei? se întreba zeița Hera. Gândeam s-o 
urmăresc pe lo. Nu vreau să-mi scape fata asta! 

Voia să-i pună pe o stâncă, dar a zărit jos, în câmpie, trecând o pasăre: 
păunul. Coada păunului, rotată, i-a plăcut mult zeiţei Hera. 

„E numai bună de-ncrustat coada păunului, cu ochii cei risipiţi ai 
monstrului!“ a cugetat zeița Hera. 

Ea a luat ochii strânși în poală, i-a prins de coada cea rotată, ca niște 
pietre nestemate, şi a rostit către păun: 

— Pentru că porţi ochii lui Argus, ochii ce m-au slujit pe mine, tu ai să 
fii pasărea mea... 

Și-ntr-adevăr, din acea clipă, legendele ne spun că Hera n-a avut pasăre 
mai dragă decât păunul cel rotat, cu coada lui strălucitoare. 

Numai că-ndată după aceea, zeița Hera s-a pornit s-o urmărească pe 
junincă, să nu poată ajunge-n ţara unde se afla tatăl său. 


Ea poruncește unei furii!10 să se transforme într-o streche. Strechea o- 
nțeapă pe junincă. Parcă o taie c-un cuţit. De spaimă, lo trece-n goană 
printr-o pădure, pe o câmpie, şi peste văi, și peste dealuri. Se rătăcește. Uită 
drumul. Și fuge, fuge, înțepată necontenit de acea streche. Ea ocoleşte tot 
pământul. Sciţii o văd prin ţara lor. Prometeu, fiul de titan, înlănţuit de zei 
pe Elbrus, o vede şi îi dă curaj. 

Prin Asia gonește lo și se aruncă-n apa mării să-și răcorească trupul ars 
de-nţepătura furiei, în valurile reci şi repezi. Străbate mările înot şi-ajunge-n 
ţara egipteană. 

Nilul, cu apa lui mâloasă, curgea — oglindă-mpurpurată de asfinţitul 
soarelui. Pe țărmul său aleargă Io. Cade-n genunchi, fără puteri. Ridică 
fruntea către cer. Mugește adânc, și-n limba ei cere lui Zeus îndurare. Mai 
bine zeii să-i ia viața; de mii și mii de ori era mai bine, dacă se îneca în 
valuri, decât să îndure atâta, nevinovată, pe pământ. 


Din cer, însuși stăpânul, Zeus, vede că răzbunarea Herei e mult prea 
mare, și a-ntrecut orice măsură. Cu carul său de aur, Zeus coboară grabnic 
în Egipt. Îi pune mâna grea pe spate junincii albe şi... minune! ... părul de 
animal îi cade, se vede pielea mătăsoasă; coarnele i se rup din frunte; pe 
spate, într-un val de aur, cosiţele i se revarsă, umede, ca în ziua-n care Zeus 
căta din cer la ea. cuprins de gânduri pătimașe. 

Io, încă înfricoşată, se saltă repede din tină. Picioarele şi mâinile îi sunt 
aşa precum erau în vremea când sălășluia la tatăl său, fluviul Inahos. Îi vine 
greu parcă să creadă că nu mai este animal. Vorbește, strigă, râde, cântă şi, 
uluită, îşi ascultă glasul şi hohotul senin. 

Totul era ca mai nainte. 

Și, pentru că-i venise ceasul, dânsa s-a tras lângă un mal. Acolo a născut 
un fiu lui Zeus, tatălui ceresc. Feciorul s-a numit Epaios. 

Regele din Egipt, Osirisi11, văzând-o pe frumoasa Io, s-a-ndrăgostit 
nebun de ea şi a cerut-o de soţie. Astfel a devenit regină Io în ţara egipteană. 
După ce ei s-au stins din viață, preoţii le-au făcut altare, numind-o pe 
regină: Isis. 

Pe tron, ca rege în Egipt, a fost urcat fiul lui Io. Când a murit şi el, de 
asemeni preoţii i s-au închinat şi l-au slăvit, zicându-i Apis. 


RĂPIREA EUROPEI 


În timpul când sărmana Io era încă târâtă-n lanţuri de Argus, monstrul 
neîndurat, Zeus îşi aplecase ochii spre altă fată pământeană. Era o tânără 
prinţesă, fiica lui Agenor, un rege care domnea-n Fenicia.(12* 

Prinţesa se juca-ntr-o zi, cu prietenele sale bune, pe o pajiște, la țărmul 
mării. În cântece se povesteşte că fetele strângeau în coșuri trandafiri roşii 
din boschete, pentru altarul Afroditei, mândra zeiță a dragostei. 

Cântând voioase şi zburdând, ele nici n-au băgat de seamă când s-a ivit 
un taur falnic, cu păr galben ca aurul și ochi albaştri cum e bolta senină a 
Feniciei. 

Zeus se preschimbase-n taur. Se amestecase-ntr-o cireadă, care păştea pe 
malul mării. Dar, mai nainte, poruncise fiului său, pristavul Hermes, să se 
prefacă în păstor şi să gonească vitele spre pajiştea unde era ceata de fete 
feniciene. 

Înghesuindu-se-n cireada mânată de pristavul Hermes, Zeus s-a apropiat, 
pe-ncetul, de locul de unde culegea Europa trandafiri roşii pentru altarul 


Afroditei. 

Hermes a mânat mai departe cireada, către o pădure. Nu a rămas pe 
pajiște decât stăpânul din Olimp, schimbat în taurul de aur. 

În acea clipă l-au văzut mai multe fete şi au strigat: 

— Europa, vino să te miri... N-ai mai văzut astfel de taur. Părul lui e ca 
aurul, ochii ca bolta cea senină, pe fruntea lată poartă coarne încovoiate, tot 
de aur, şi o pată de argint luceşte pe creștetu-i strălucitor. 

Fata de rege s-a grăbit să vină până lângă taur. 

— Aşa e, s-a mirat şi dânsa. Ochii acestui animal par ochi de om, parcă 
grăiesc. Ce vrea să spună nu-nţeleg. Însă, de bună seamă, iată-l, ne face 
semn să ne urcăm pe preaputernica-i spinare... şi să ne plimbe. Asta vrea... 

— Da, da! au spus și celelalte copile, într-un singur glas. Cu capul face 
semn spre noi, să ne urcăm și să pornim cu el pe țărmurile mării. Numai că 
nouă ne e frică. Cum? Tu, Europa, îndrăznești? 

— Eu îndrăznesc, a răspuns dânsa. Priviţi-l doară ce blând e. Din botul 
lui se-mprăştie miros de flori, ba... parcă... staţi! ... mireasmă de ambrozie. 

Și, fără nici o chibzuială, Europa saltă graţioasă pe taurul înşelător. 
Acesta se ridică-ndată, pornind cu pașii-i majestuoși, întâi încet, apoi mai 
iute, apoi în goană, şi-n sfârşit se aruncă-n valurile verzi. Se-aruncă... şi 
înoată, înoată, mai către larg, mai către larg... 

Europa, când se vede-n valuri, plânge și ţipă-nfricoşată: 

— Vai, ce mă fac, surorilor? Nu mă lăsaţi să pier în mare! Vestiţi pe tata, 
să trimită corăbiile-n urma mea şi să mă scape de la moarte... 

Dar taurul cu păr de aur, mugind cu glas de trâmbiţă, își purta prada mult 
mai iute decât puteau corăbiile regelui Agenor să zboare pe-ntinsul verde-al 
apelor. 

Zadarnic au purces corăbii și oameni vrednici după fată. Taurul luneca 
pe ape, repede, repede ca vântul. Poseidon, zeul mărilor, înconjurat de 
nereide, îmblânzea marea-n calea lor. Vântul îi mângâia copilei părul bălai 
şi inelat. O muzică tulburătoare se răspândea jur împrejur, iar taurul, Zeus, 
mugea, strigându-și tare biruinţa. 

Fata era înspăimântată. Plutiseră întreaga zi, şi-abia acuma, pe-nserate, 
vedea un țărm, în depărtări. 

Către ţărmul acesta, Zeus își duce prada și o lasă la poalele unui stejar. 
Apoi, dispare ca prin farmec. 

Nu trece mult și se iveşte, acolo, sub copac, un tânăr. Tânărul vine lângă 
dânsa. Are un chip atrăgător şi o vorbă ademenitoare. 


— Cine eşti tu? întreabă el, în ochi c-un zâmbet victorios. (Dar tânărul 
acela era tot Zeus. Își luase altă înfăţişare, numai şi numai ca să-nşele şi pe 
copila feniciană.) 

— Numele meu este Europa, răspunde ea. Un taur m-a răpit din ţara 
părintelui meu, Agenor, care se află-n Asia și, înotând spre asfinţit, m-a dus 
în locurile astea... Spune-mi tu, tinere voinic, poţi să îmi fii de ajutor? Poţi 
să mă ocrotești cumva? 


— Cum să nu! ... grăieşte el. Sunt regele ținutului. Nimeni ca mine n-ar 
putea să-ţi dea atâta ajutor. Numai că-n schimb, îţi cer și eu să-mi fii soţie, 
preafrumoaso! ... 


Fără părinţi şi fără rude, lipsită şi de orice prieteni, Europa plânge. 

— Primesc, şopteşte încet ea. Sunt singură şi fără sprijin... Zeus o 
prinde de mijloc: 

— Vei fi regina insulei, îi spune, pentru că insulă mi-e ţara-mi țară. {13} 
În noaptea asta vom dormi aici, lângă stejar, dar mâine-am să te duc, 
Europa, în oraşul unde domnesc, unde-i palatul meu regal... 


AFRODITA ÎI ADUCE MÂNGÂIERE COPILEI LUI AGENOR 


Târziu, târziu, spre dimineaţă, trezindu-se din somn, Europa vede că a 
fost părăsită de tânărul care spunea că e regele insulei. 

Dorul de casă, de părinţi, începe s-o mistuie. Inima ei e-ndurerată. 
Priveşte cerul sângeriu şi marea vânătă, înspumată. Priveşte, plânge şi 
suspină: 

— Pe unde sunt? ... Ce să mă fac? Voi fi o roabă preaumilă a cine știe 
cărui rege... Ruşinea, jalea mă doboară. Mai bine vreau să pier din lume. 
Uite, aici este stejarul. Am să m-anin cu cingătoarea de ramurile sale lungi, 
sau nu, mai bine urc pe stâncă, iată, pe stânca înnegrită, care se pleacă peste 
apă... iar apa fierbe dedesubt. De-acolo nu mai pot scăpa... 

Europa se şi ridicase, gata să urce pe o stâncă și să s-azvârle-n apa mării. 
Deodată, simte lângă dânsa o adiere parfumată și un zvon de cântece 
duioase. Se-ntoarce iute și zăreşte, într-o lumină orbitoare, pe Afrodita, pe 
zeița ce ocroteşte dragostea. 

Zeița îi opreşte pasul, îi pune palma pe cosiţe şi o mângâie, dându-i 
curaj. 

— Nu plânge, draga mea, îi spune. Taurul care te-a răpit a fost însuşi 
stăpânul lumii. Și tânărul ce te-a cerut, să-i fii soție, e tot el. Deci bucură-te, 
dragă fată! Tu-i eşti nevastă pe pământ, aşa precum îi este Hera, la noi, în 


muntele Olimp. Numele tău o să rămână nemuritor, fiindcă pământul pe 
care Zeus te-a adus o să poarte, în viitor, numele tău... pe lângă Asia 
bătrână, va fi Europa tânără. 41% 

Astfel a glăsuit zeiţa către Europa şi, apucând-o lin de mijloc, a dus-o 
către un oraș, ce se afla nu prea departe-n insulă. Europa i-a născut lui Zeus 
doi fii vestiți. Unul va fi regele Cretei!1%, iar celălalt, judecător al umbrelor 
de sub pământ. 115 


Note: 

{1}t Corăbiile elinilor au cutreierat mările din timpuri foarte, foarte 
vechi Ei debarcau în toate cele trei continente cunoscute pe atunci: bătrâna 
Asie, Africa şi Europa. Dând lupte îndârjite cu localnicii, elinii luau în 
stăpânire pământuri noi şi clădeau orașe înfloritoare, în care adunau aur și 
nenumărate bogății: cirezi de vite, grâne, obiecte preţioase și sclavi, mai 
ales sclavi, pe care îi vindeau în toată lumea. Astfel de orașe au fost 
întemeiate, ca un lanţ, și pe țărmurile noastre: Tomis, Calatis, Istria etc. 
Când popoarele asuprite îi întrebau cu ce drept îi năpăstuiesc, războinicii și 
neguţătorii elini le răspundeau că ei au toate drepturile, fiindcă fac parte 
dintr-un neam ales. Atunci îşi desfășurau strălucita lor origine, afirmând că 
prin Elen, Deucalion şi Prometeu se trag din lapet, deci direct din titani, ca 
şi Zeus, care era fiul lui Cronos. lar Cronos şi lapet erau fraţi. Astfel elinii 
se socoteau, ca şi olimpienii, sămânță bună din titani. lar pe băştinașii 
țărmurilor, unde acostau corăbiile eline, îi considerau născuţi din pietrele 
aruncate de Deucalion și Pira. Băştinașşii trebuiau, deci, să li se supună 
elinilor fără șovăire. 

12)1 Dacă tot neamul elin era atât de nobil, trăgându-se din titani, regii 
elini voiau să fie şi mai nobili. De aceea, ei îşi alcătuiau o genealogie cât 
mai aleasă, întemeiată pe vechile legende. În acest scop, arătau că un zeu 
olimpian își alesese pe o anumită strămoașă a lor de soţie. Ei se trăgeau din 
aceste pământene înșelate. La ospeţele din palatele lor, regii chemau pe 
cântăreții rătăcitori, pe aezi, să cânte, între altele, isprăvile amoroase ale 
zeului respectiv, dovedind astfel „incontestabil“ că se înrudesc cu acel 
olimpian. Dar cum regii doreau cel mai adesea să fie înrudiţi direct cu 
stăpânul Olimpului, s-au folosit în decursul veacurilor de zeci şi chiar sute 
de astfel de „înșelăciuni“ ale lui Zeus. 


13)1 Nimfele erau zeități feminine, mai puţin importante, reprezentate 
prin nişte tinere fete, care locuiau pe pământ, în fântâni, izvoare, fluvii, în 
copaci, păduri, câmpii, dealuri și munţi. Aproape nu era loc să nu aibă 
nimfele sale. Nimfele slujeau și pe zei, mai ales pe zeițele olimpiene: Hera, 
Afrodita, Artemis etc. În basmele noastre, ele se confundă cel mai ades cu 
zânele. 

(4)1 În Elada erau patru râuri care purtau numele de Asopos. Cel din 
legendă uda ţinutul Beoţiei. 

15)1 Insula Egina, situată în golful cu același nume, se află între 
Peloponez şi Atica. Se pare că oraşul Egina a fost în antichitate un 
concurent serios al Atenei. Oraşul era întemeiat, după legende, de Eac, fiul 
frumoasei Egina, cea înșelată de Zeus. Școala de sculptură din acest oraș a 
fost celebră. În 1811 s-au descoperit aici faimoase sculpturi în marmură. 

16).1 Satirii erau fiinţe imaginare — jumătate oameni, jumătate animale. 
Ei purtau coarne şi urechi ascuţite, ca niște ţapi. Picioarele păroase aveau, 
de asemenea, copite de ţapi. Locuiau mai ales prin păduri şi însoțeau 
aproape întotdeauna cortegiul zeului vinului, Dionisos. 

{Z} Numele de Calisto se tălmăceşte din limba elină prin 
„preafrumoasa“. 

18)1 Argos era capitala străvechii Argolida. Prin Argolida se înțelegea 
ținutul așezat în jurul golfului Argolic, fiind mărginit la vest de munții 
Arcadiei, şi separat, la nord, de Corint, printr-un alt şir de munţi. Argosul 
era aşezat la vest de fluviul Inahos. Acest fluviu, fiu al lui Ocean, era, după 
legende, chiar întemeietorul oraşului. 

19)1 Hera reprezintă, de fapt, cerul. De aceea, monstrul ei de credință, 
Argus, are atâția ochi, care simbolizează stelele. Stelele par a veghea 
noaptea din înalt, după cum și Argus străjuia pe Io pe un munte. Hermes, 
care întrupa uneori şi răsăritul zilei, taie capul lui Argus, făcând să i se 
închidă ochii. La fel, stelele nopţii se sting și ele în zori. Sângele monstrului 
scurs pe stâncă este lumina roșie ce însoţeşte zorii zilei şi colorează parcă 
munţii. Tot ca un simbol al stelelor de pe cer, elinii i-au închinat zeiței Hera 
păunul, a cărui coadă pare presărată cu nişte ochi deschişi. Asociaţia poetică 
dintre păunul cu coada lui splendidă şi ochii monstrului Argus este una 
dintre cele mai interesante din mitologie. 

{10}t Furiile erau niște genii răzbunătoare din ţinutul cel întunecos al 
lui Hades. Ele aveau bice cu şerpi şi loveau pe cei vinovaţi de a fi supărat 
pe zei. Furiile se puteau transforma și ele, ca majoritatea zeităților. În 


legenda despre Io, furia chemată în ajutor de Hera se transformă într-o 
insectă — numită streche — care atacă de obicei vitele: boi, cai, oi. Muşcate 
de această insectă, animalele fug pe câmp, fără ţintă. 

{11}t Osiris este în mitologia egipteană zeul-soare, şi Isis, zeiţa-lună. 
Epafos s-a confundat, după cum arată unele legende, cu Apis, boul sfânt, 
animalul atât de venerat de vechii egipteni. 

{12}t Vechea Fenicie se întindea pe coasta mării, în Asia, între Siria şi 
Liban. Regele Agenor, pe care-l cântă Moshos în „Idilele“ sale, domnea în 
Sidon, oraşul cel bogat. 

113)41 Referire la insula Creta. Aceasta era, după legendă, insula unde se 
născuse şi crescuse Zeus, pe ascuns, înainte de a da lupta cu titanii. Tot aici 
a fost unul dintre cele mai vechi centre de cultură, nu numai ale Greciei 
antice, ci ale Europei. 

1414)1 Prin această legendă elinii explicau numele continentului 
european. 

115)1 Acesta este regele Minos. 

{16}t Radamante, care împreună cu Minos şi un alt fiu al lui Zeus, Eac, 
erau judecătorii morţilor ajunşi la Hades. În unele legende, Europei i se 
atribuie şi un al treilea fiu: Sarpedon. 


HERA ŞI COPIII EI 


Cu toate astea, în Olimp domnea o singură zeiță, mândra și 
preafrumoasa Hera, soția marelui stăpân. Când Hera pătrundea-n Olimp, 
toţi ceilalți zei se ridicau și o salutau plini de respect. 

Mânia ei stârnea furtună, ca şi-a lui Zeus, glas de tunet. Putea să dea — 
tot ca și dânsul — porunci stihiilor. Și de se frământa în jilt, Olimpul se 
cutremura. 


PEDEPSIREA CHELONEEI 


Despre căsătoria ei cu Zeus se povesteau destule lucruri. Fusese-o nuntă 
în Olimp, mai mare ca oricare alta. La nuntă au fost poftiţi zeii şi semizeii, 
ba şi genii şi nimfe, care mișunau și pe pământ, ca şi în ape. Toţi le-au adus 
daruri de preţ. Numai o nimfă, Cheloneea, n-a vrut cu nici un chip să vină. 
Locul ei, hotărât la masă, se vedea gol. 

Zeus a poruncit lui Hermes să plece grabnic după nimfă şi s-o aducă 
negreşit. Dar nimfa tot n-a vrut să vină, ba a mai râs chiar și de miri. 

— Zeus? Câte mirese-o să mai aibă? se pare c-ar fi grăit nimfa, 
batjocorindu-l pe stăpân. Mai bine stau la mine-acasă... 

Zeus s-a mâniat cumplit, pentru că Hera se-ncruntase, auzind astfel de 
răspuns, și a grăit către meseni: 

— Ca o pedeapsă, Cheloneei să i se curme, pe loc, graiul. Graiul cu care 
a-ndrăznit să spună despre mine vorbe nesăbuite și prosteşti. Casa să-i cadă 
în spinare și astfel să și o poarte veşnic... Să se prefacă într-o broască. 
Broască testoasă. {4 Poruncesc! ... Iar noi, ceilalți, să urmăm nunta... 

Hera s-a-nveselit din nou, şi nunta a urmat în voie, în timp ce nimfa, 
Cheloneea, se prefăcuse într-o broască, ce-și purta casa în spinare, precum îi 
hotărâse Zeus. 

Sfârşindu-se apoi cu masa, au pornit toţi către palatul unde avea să 
locuiască zeița Hera, în Olimp. În acea zi, i-a dat stăpânul voie Herei să 
meargă înaintea lui, deoarece urma să-i fie soţie pentru totdeauna. 

Cortegiul se-ncepea cu Hera, având în mâna dreaptă sceptrul.(2!: Zeus 
venea în urma ei, având și el în stânga sceptrul şi-n dreapta fulgerele lucii, 
pe care le strângea-n mănunchi, semnul puterii de stăpân. 

Sceptrul soţiei sale, Hera, avea în vârf un cuc micuţ. Cucul fusese pus 
acolo, nu numai pentru că vestește lumii mult aşteptata primăvară, şi 


înflorirea, şi speranţa, ci fiindcă... se mai povestea... 


ZEUS A ÎNȘELAT-O ȘI PE HERA 


Se povestea, într-o legendă, că Zeus și o făcuse soţie pe Hera printr-o 
înşelătorie. În timpul unei ierni geroase, Zeus s-a prefăcut în cuc. Cucul, 
țipând și tremurând, se apropiase de fecioară. Se prefăcea că-i este frig. Ea 
s-a înduioşat de cuc şi l-a vârât repede-n sân, dar Zeus s-a făcut bărbat şi i-a 
cerut a-i fi soţie. 

Atunci Hera s-a-nvoit să facă nunta cu stăpânul, nunta cea mare din 
Olimp. 

Ca dar, la nuntă, a primit de la bărbatul său izvorul care a fost numit 
Canatos, şi se găsea în Nauplia.!3! Aici zeiţa avea dreptul să vie-n fiecare an 
şi să se scalde-n apa clară. Scăldându-se, zeița Hera sporea mai mult în 
frumuseţe. 

Legenda spune despre Hera că își ungea, după scăldat, trupul său alb, 
încântător, cu o esenţă îmbătătoare, ai cărei aburi parfumaţi se-mprăştiau în 
toată lumea, la cea mai mică adiere. În jurul frunţii își strângea cosiţa-i 
lungă, mătăsoasă. Pe sân își aduna veșmântul, făcut cu multă măiestrie, de 
cea mai bună ţesătoare, Palas-Atena, în Olimp, și şi-l prindea cu o agrafă 
din aurul cel mai curat. Urechile-i micuţe, roze, erau și ele-mpodobite cu 
cercei scumpi și șlefuiți de meşterul Hefaistos. Iar pe umăr își punea un văl, 
mult mai strălucitor decât e soarele-n amiaz. 

Văzând-o cât e de frumoasă, soțul ei, Zeus, sta-mpietrit și îşi spunea, 
străfulgerat de o simţire-nflăcărată: 

— O! ... Niciodată... niciodată inima mea n-a fost mai plină de dragoste 
pentru vreo fată sau vreo femeie, zeiță, nimfă, muritoare, cum este astăzi 
pentru tine... 

Zeița Hera se mândrea adeseori cu aceste vorbe, pe care i le spunea 
Zeus. 'Ţinea la frumuseţea ei, şi dacă i-o nesocotea vreo muritoare, pe 
pământ, o pedepsea îngrozitor. 

Aşa a pătimit o fată, cu numele de Antigona, ce se lăudase, într-o zi, că 
are părul mai frumos. Zeița a schimbat în şerpi cosiţele lungi ale fetei. Alte 
copile, care au spus că feţele lor sunt mai albe decât ale zeiţei Hera, şi-au 


văzut tinerii obraji mâncaţi de lepră până la os.!** 


GELOZIA ÎȘI ARATĂ COLȚŢII 


Zeița, după nunta sa, spunea celorlalți zei că are o căsnicie fericită. Ea 
trebuia să spună astfel, fiindcă era ocrotitoarea familiei, copiilor, fetelor ce 
se logodeau şi a femeilor măritate. Trebuia, deci, să fie pildă. Dar oricât s-ar 
fi lăudat Hera că peste căsnicia ei nu se abate nici o umbră, lumea ştia, 
aflase totul... Ştia de purtările lui Zeus. Cine nu auzise, oare, că Zeus. o- 
nșela mereu, fugind într-una după nimfe şi după fete pământene, când n- 
alerga după zeițe? ... 

Hera le urmărea, de altminteri, cu ura ei neîmpăcată, pe toate fetele 
acestea. Ba încă se mai povesteşte că, înfuriată rău pe Zeus şi necredinţa lui, 
Zeița şi-a părăsit cândva căminul și a fugit pe un nor de aur tocmai în insula 
Eubeea. 

Ca s-o poată întoarce acasă pe soţia sa, fugara Hera, Zeus a poruncit 
îndată fiului său, Hefaistos, să-i dăltuiască-n lemn o fată. A pus această 
statuie, acoperită toată-n văluri, într-un car măiestrit din aur şi, stând 
alăturea de ea, se preumbla-n toată Elada. 

— Mă-nsor cu fata ce se află alăturea de mine-n car! spunea Zeus 
tuturor. 

Hera, aflând această veste, roasă în inimă de ciudă, a pândit carul când 
trecea. S-a repezit în car, cu furie, smulgând veșmintele de văluri, ce- 
mpodobeau trupul de lemn. 

Zeus râdea cu hohote, şi Hera a-nţeles, desigur, că a fost numai păcălită. 
Așa s-au împăcat din nou. 

Alteori însă, gelozia ducea la certuri zgomotoase, care durau timp 
îndelung. Zeus îi repeta zeiţei că nu i-a dat feciori pe plac, şi de-asta-i 
necredincios, fiindcă mai vrea şi alți copii. Numai că Hera-i amintea că mai 
avea şi două fete. Una din ele, Ilitia, se îngrijea de toţi copiii, atunci când se 
iveau pe lume. Cealaltă, Hebei% grațioasă, era paharnică în cer, fiind şi 
zeița tinereții. 

— Degeaba spui că-i grațioasă Hebe a ta, răspundea Zeus. Uiți că-ntr-o 
zi s-a-mpiedicat, tocmai când ne servea la masă, și zeii au pufnit în râs? 
Chiar pentru asta am s-o schimb din slujba de paharnică, și-am s-o- 
nlocuiesc c-un tânăr, un fiu de rege: Ganimede. {®. 

Precum a spus, a şi făcut. Zeus a-nlocuit pe Hebe cu fiul regelui din 
Troia, spre marele necaz al Herei. 


HERA PUNE LA CALE SĂ-L RĂSTOARNE PE ZEUS 


Însă nici Hera n-a rămas datoare. 

La rândul său, înverșunată pentru atâtea umilinţe, s-a înțeles cu zeii 
Poseidon, Apolo şi Atena, şi toţi au pus la cale să-l doboare pe Zeus. Ba 
chiar să-l şi închidă în Tartarul lui Hades... 

Doar o zeiţă, Tetis, care aflase taina, a chemat un gigant cu o sută de 
braţe, pe nume Briareu, să vină-n ajutorul lui Zeus în Olimp. Iar Briareu, 
gigantul, cu forța lui uriașă, s-a repezit în cer, mișcându-și dintr-o dată toate 
cele o sută de braţe ale sale, răcnind și amenințând. 

Zeii înspăimântați au și părăsit lupta. Răzvrătirea pusă la cale a fost 
zădărnicită. 

Ca răzbunare, Zeus i-a gonit pe Poseidon, stăpânul mărilor, și pe zeul 
Apolo, din muntele Olimp. A iertat-o pe Atena, față de care el avea o 
slăbiciune. În schimb, a pedepsit-o pe Hera cu asprime, înlănțuind-o 
zdravăn și agățând-o de boltă, cu două nicovale mari prinse de picioare. Au 
trebuit să vie toţi zeii și să-l roage aproape în genunchi ca s-o ierte pe Hera. 
Dar numai dup-o vreme destul de-ndelungată și după rugăminţi multe, 
stăruitoare, Zeus s-a-nduplecat, slobozind pe Hera din lanţuri, pocăită. I-a 
iertat şi pe ceilalți. 


UN DAR AMĂGITOR 


Hefaistos, în timpul când se afla la Tetis, în adâncimea mării, îşi arătase 
totuși talentul deosebit în multe meşteşuguri. Vreme de nouă ani, cât locuise 
acolo, făcuse nimfelor podoabe minunate: brățări încolăcite, agrafe pentru 
rochii, inele preţioase, cheutori la veşminte, salbe, centuri, mărgele şi câte şi 
mai câte. 

Crescând ceva mai mare, a îndrăznit să plece din apa verde a mării. S-a 
întors în Olimp şi a adus mamei sale un dar lucrat de dânsul. 

Era un jilț de aur, făcut cu măiestrie. 

Hera, nespus de încântată, l-a primit. S-a aşezat pe jilt, ca să se 
odihnească. 

Dar când a vrut zeiţa să se ridice iarăşi, n-a putut să mai izbutească. 
Parcă era lipită, parcă bătută-n cuie. 

Hefaistos, isteţul, se răzbunase strașnic pe mama sa, pe Hera, care îl 
aruncase în valurile mării și care-l schilodise, fiindcă tot ea-l născuse atâta 
de urât. 

Hera ameninţase, ţipase, se zbătuse. Fără folos, căci zeul Hefaistos 
plecase nepăsător acasă și se-ncuiase bine în fierăria lui. 


Atunci Hera, înfuriată, i-a poruncit lui Ares să se lupte cu șchiopul și să 
dezlege vraja, care-o ţinea legată de acel jilț de aur. 

Șchiopul l-a primit însă în ușa fierăriei pe Ares preafălosul, aruncându-i 
în față tăciuni aprinși şi spuză, şi așa l-a izgonit înapoi, în Olimp. 

Hera sta ţintuită pe scaun și se jelea. Ares privea la dânsa fără nici o 
putere. Şi ceilalți zei, de asemeni, se cam temeau să-ncerce o luptă cu 
fierarul, căci zeul dovedise destulă iscusință şi mult curaj în luptă, aşa 
şchiop cum era. 

Noroc c-a venit tocmai la timp Dionisos, zeul viței de vie, un alt fiu al 
lui Zeus... 


HEFAISTOS CERE O RĂSPLATĂ MARE 


Zeul Dionisos a încărcat cu vin o amforă de aur şi a bătut la ușa 
fierarului, în Lemnos. I-a rostit vorbe bune, și astfel l-a-mblânzit. I-a dat 
după aceea să soarbă puţin vin. Puțin... încă puţin... O cupă... încă una... 
Până ce făurarul s-a ametit de tot. 

Dionisos, văzând că zeul fierăriei s-a-nveselit deodată, căpătând chef de 
glumă, l-a luat frumos de braţ, şi hai cu el, şontăc... șontăc, în cer. 

Hera şi cu toți zeii s-au bucurat nespus când i-au văzut venind. Și care 
mai de care îl ruga pe fierar s-o scape pe zeiţă şi să dezlege vraja. 

Dar el se ţinea tare. 

— Îi dau drumul, de-mi cereţi, le răspundea hazliu, făcându-le cu ochiul. 
Dar... ea m-a oropsit... M-a aruncat din cer... şi trebuie să plătească. Un 
preţ... care-l vreau eu... 

— Ce preţ vrei? ... Ce pofteşti? ... 

— Eu vreau să-mi daţi ca soţie pe dalba Afrodita... 

— Ce spui! ... Glumeşti, pesemne... 

— Ba nu glumesc deloc. Eu doar atâta cer... 

Toţi zeii-au rămas muţi. Cum? însăși Afrodita, zeița frumuseţii şi-a 
dragostei, divina, pe care o iubeau mai toți nemuritorii, să fie acum soția 
fierarului cel slut, ce asudă și trudeşte, murdar, în fierărie? 


SLUTUL SE ÎNSOARĂ CU ZEIȚA FRUMUSEŢII 


Stiu ce gândiţi în taină: „Hefaistos e slut! ...“ Ei și? Ce e cu asta? ... a 
rostit fierarul. Ce dacă sunt așa? ... Din vina mea sunt oare? Sau dintr-a lor? 
... Ce spuneţi? 


Și a arătat cu mâna sa aspră, noduroasă, pe Zeus și pe Hera, silindu-i să- 
şi aplece ochii către pământ. 

— Dar eu muncesc, continuă şi mai tare Hefaistos. Am făcut pe 
Pandora, fata aceea vie, pe care mi-a cerut-o chiar tatăl nostru, Zeus; şi un 
câine de argint, de strajă unui rege; şi tauri care varsă foc şi scântei pe 
nări... Și un gigant de aramă; și arme pentru toţi. lar mie, două fete de aur, 
ce se mişcă şi îmi ascultă voia, de parcă ar fi vii, şi mă ajută-n mers... Căci 
sunt schilod, aşa e... M-a azvârlit chiar Hera în hău, când a văzut că mă 
născuse hâd... 

Zeii ascultă uimiţi cuvintele acestea şi clatină din umeri, plini încă de 
mânie. 

Dar dânsul le mai spune: 

— Vedeţi şi voi că munca pereche e cu arta, deci și cu frumuseţea. 
Munca sunt eu — eu, cel hulit de voi — și frumuseţea-i dânsa, divina 
Afrodita. Pe ea o vreau de soție și voi o să mi-o daţi, căci mie mi se cade. 
Altfel, rămâne Hera aşa, pe veşnicie... 

Ce murmure! ... Ce zgomot! ... Ce vuiet fără noimă! ... 

Hefaistos sta însă ca stânca în furtună, în neclintirea lui, și Hera se- 
nvoieşte, nemaiavând ce face. lar Zeus — ce să spună? — a-ncuviinţat și el. 

De cum au făcut nunta Hefaistos, fierarul, cu dulcea-i Afrodita, s-a 
dezlegat şi vraja ce o ţintuia pe Hera, și s-a desprins regina din jilțul 
fermecat. 

S-a-ntors apoi fierarul la meșteșugul său. Și-avea zeul Hefaistos atâtea 
fierării! Una era în Lemnos, în insula pietroasă, unde-l zvârlise Zeus, când 
avusese cearta cu soţia lui, cu Hera. Acolo lucra zeul, cu fiii săi, cabiriii7!, 
şi c-un pitic, Chedalion. În insula Lipari şi sub muntele Etna mai avea încă 
două fierării straşnice, legate între ele printr-un drum subteran. Și sub 
vulcanul Etna, după legende străvechi, se spune că sta Tifon, monstrul pe 
care Zeus îl doborâse-n luptă și îl înlănţuise, răsturnând peste dânsul povara 
unui munte. Când se mișca gigantul, strivit sub apăsarea colosului de piatră, 
el gâfâia, ş-atunci, din vulcan, ţâşneau flăcări și magmă clocotită. Vulcanul 
erupea. 

Ca nu cumva gigantul să scape din prinsoare, zeul îşi aşezase prea 
greaua-i nicovală chiar pe grumazul lui. 

Pe această nicovală, ajutat de ciclopi, lucra de zor arama, aurul și 
argintul, făurind, cu migală, zeci de minunăţii. 


În sfârşit, cea din urmă, dar şi cea mai vestită din fierăriile în care 
muncea zeul era chiar în Olimp. Aici a făcut dânsul armele lui Ahile şi ale 
lui Enea, sceptrul lui Agamemnoni}, sculpturile cu care era împodobit 
palatul soarelui și multe alte lucruri. 

Numai că, aşa vrednic precum era, zeul acesta, care-ntruchipa focul şi 
munca măiestrită, avea mereu necazuri... 


TICĂLOŞIA LUI ARES 


Chiar soţia, Afrodita, zeița frumuseţii, îşi bătea joc de el. Mai mult, îl 
înşela, făcând ochi dulci lui Ares. El a băgat de seamă şi-a făurit o plasă cu 
fire nevăzute; s-a făcut apoi că pleacă de acasă. Cum a plecat fierarul, s-a 
ivit zeul Ares acolo-n fierărie. A luat-o pe zeiță în braţe, s-o sărute; dar plasa 
fermecată le-a căzut în spate şi i-a prins pe-amândoi. Nu mai puteau să facă 
o singură mișcare. Hefaistos s-a-ntors atunci şi a strigat, chemând zei şi 
zeițe să vadă-nşelăciunea frățânelui nemernic: 

— O, Zeus prea puternic şi voi, nemuritori, veniţi, veniţi mai iute, ca să- 
i vedeți şi voi şi să-i dispreţuiţi! ... Pentru că sunt beteag, frumoasa Afrodita 
a socotit cu cale să mă batjocorească și l-a-ndrăgit pe Ares, care este mai 
chipeș, dibaci, dar ticălos... 

Zeii, venind în grabă, au început să râdă... Şi-au râs... au râs... 
văzându-i pe Ares şi Afrodita, care se zvârcoleau ca peștii într-o vârşe, până 
când făurarul i-a dezlegat, la urmă, în hazul tuturor. 

Zeița, ruşinată, a fugit să s-ascundă-ntr-o insulă, Cipru. lar Ares a pornit 
spre Tracia, o ţară sălbatică şi rece, să scape de ocară. 


Note: 

{1}t Chelone înseamnă, în limba greacă, broască ţestoasă. 

12)1 Pe amforele arhaice sau în basoreliefuri, cum sunt acelea din vila 
Albani, de la Roma, se văd cortegiile nupţiale care aveau loc înainte şi după 
săvârşirea căsătoriei. Hera este reprezentată cu sceptrul, pentru că prin 
căsătoria cu Zeus devenea regină a cerului. În această calitate, ca şi în aceea 
de protectoare a căsniciei, cum și o închipuiau cei vechi, Herei i se 
ridicaseră mai multe temple. Orașul zeiței era Argosul. Aici, în heraion — 
templul Herei — artistul Policlet făcuse o statuie de aur și fildeș, închinată 
reginei cerului. Statuia era tot atât de renumită ca și aceea pe care o ridicase 


Fidias din aur, abanos și fildeș, lui Zeus, în templul din Olimpia. Alte statui 
de piatră sau de lemn (xoanoane) se ridicau şi în alte orașe: în Samon, 
Sparta, Nauplia etc. 

13)1 Nauplia era un oraş şi port în antica Argolidă, în Peloponez. 

{4}1 În vechime, bolile se tâlcuiau, cel mai adesea, ca fiind pedepse date 
de zei. 

15)1 Despre Hebe se spunea, de fapt, că fusese născută de Hera, fără ca 
Zeus să-i fie tată. Ea se născuse în urma faptului că Hera mâncase nişte 
lăptuci, cu care o servise Apolo la o masă. 

16)1 Se povestea că Zeus a văzut într-o zi pe păstorul Ganimede, fiul 
regelui Troiei. Atât era de frumos păstorul, că Zeus s-a preschimbat într-un 
vultur și l-a răpit în cer, făcându-l paharnic în locul zeiţei Hebe. 

17)1 Cabirii erau niște genii vulcanice, închipuiţi ca nişte fierari, care 
țineau ciocane în mâini sau pe umeri. Unele legende afirmau că aceste 
genii, în număr de trei, erau fiii lui Hefaistos. 

48)1 Ahile, Agamemnon şi Enea sunt faimoși eroi din mult cântatul 
război troian. 


PALAS ATENA 


Aezii de-altădată spuneau că într-o vreme ar fi fost, în Olimp, o ceartă- 
ntre toţi zeii. 

Acest prilej de ceartă s-ar fi iscat din faptul că un rege, Cecrops, pusese 
temelie unui oraș vestit, în ţara Aticii.(Îh 

lar zeii se sfădeau, care din ei anume va fi ocrotitorul acestui nou oraș, 
deci cui i se cuvine să i se facă temple, să i se aducă daruri de către 
muritorii ce locuiau aici. 

S-au certat multă vreme, dar, până la sfârşit, a rămas să s-aleagă între 
zeul Poseidon și zeița Atena. 

Atunci, zeul Poseidon a ridicat tridentul, furca sa cu trei dinţi, şi-a lovit 
într-o piatră. 

În locul unde zeul mărilor şi al furtunii înfipsese tridentul, stânca s-a 
despicat și s-a ivit un cal vânăt, cu coamă lungă și albă cum e valul. 

Calul, această ființă pe care-o dăruia furtunosul Poseidon celor de pe 
pământ, era încă sălbatic, bun doar să ducă-n lupte războinicii, pe şale. 
Sforăia cu mânie şi necheza puternic, izbind copita-n pietre, ori sălta, plin 
de furie, şi-și rotea ochii-n frunte, arzători ca tăciunii. 

A mai lovit o dată Poseidon cu tridentul, și a ţâșnit un izvor cu undele 
sărate, învolburate-n spume, la fel cu apa mării. 

Poseidon a privit mândru în jurul său și a grăit astfel: 

— Dăruiesc două lucruri de mare însemnătate supușilor lui Cecrops: 
calul, pentru războaie și apa, s-o colinde... Eu le urez, adică, să fie 
luptători, dar şi navigatori, ce vor străbate marea. Vor debarca pe ţărmuri... 
şi le vor stăpâni, înfrângând alte neamuri... sporindu-și bogăţia... Tu ce le 
dai, Atena, fecioară-nfumurată? ... 


ATENA ÎMBLÂNZEȘTE CALUL ȘI DĂRUIEȘTE OAMENILOR 
MĂSLINUL 


Atena a-ntins mâna, fără nici un cuvânt, spre calul cel sălbatic, ce 
tropotea furios şi sforăia spre zare, ca vânturile mării, când urzesc vijelia şi 
sapă gropi de apă şi-nalță munţi de valuri, urlând înverşunate. 

Calul, ca prins de vrajă, a-ncetat nechezatul. S-a apropiat de Atena. Ea i- 
a netezit coama şi i-a prins, pe grumaz, un căpăstru de piele. 


Calul, ce-l dăruise Poseidon pentru luptă, era domesticit. Puteau să-l 
folosească oamenii și la muncă, nu numai la războaie. 

Apoi şi-a-ndreptat lancea cu vârful spre pământ. 

Acolo unde boldul cel ascuţit al lancei doar a atins pământul, a ieșit un 
vlăstar, care a crescut iute, făcându-se un trunchi cu ramuri mlădioase și 
frunze ca argintul sub prăfuirea vremii. Și, printre frunze, pomul avea fructe 
verzui, ca nişte nestemate topite în lumină. 

Copacul plin de fructe rotunde, aromate, pe care-l hărăzise Atena 
supușilor lui Cecrops, a fost numit măslin. 

— Acesta-mi este darul! Poporul să aleagă pe cine preţuiește mai mult! 

a zis Atena. Unu-i dă bogăţia, prin aventuri pe mare, prin lupte și 
măceluri, aşa cum le câștigă doar zvânturatul Ares, iar altul v-o aduce prin 
roade dobândite din muncă-n timp de pace. 

Cecrops și-a strâns supușii. Și i-a pus să aleagă: „Ce soartă vor să aibă? 
Și cum doresc să fie? Navigatori, războinici? Sau doar agricultori, 
meşteşugari cu tihnă, plăsmuitori de artă și buni neguţători?“ 

Bărbaţii, laolaltă, s-au adunat în pripă. Cu ochii către mare, plini de 
nesaţ, au spus: 

— Poseidon să ne fie ocrotitorul nostru... Ne dăruieşte lupta, puterea, 
bogăţia. Noi îl dorim cu toţii ocrotitor pe valuri. De mâine vom pleca! ... 

Dar spița femeiască se grămădise-alături: soții, copile, mame și într-un 
glas ziceau: 

— Amar greşesc bărbaţii! Prea-s însetaţi de lupte şi ochii prea le joacă 
spre valurile mării. Noi nu-i lăsăm să plece. Îi vrem mai bine-acasă; îi vrem 
muncind în pace, şi nu pândiţi de moarte. Noi vrem să stea acasă... Noi o 
dorim de aceea pe Atena! ... Da. Pe Atena... 

Făcându-se la urmă şi o numărătoare — pentru că pân-atunci erau 
deopotrivă, în drepturi, bărbatul şi femeia — s-a văzut că acelea ce o doreau 
pe Atena fuseseră cu una mai multe ca bărbaţii. 

Și regele, la rându-i, a spus după dreptate: 

— Femeile-s cu una mai multe decât noi... Cetatea nou-clădită se va 
chema Atena!2! — cu numele zeiţei ce o să ne ocrotească. 

— Atena! ... O, Atena! ... Ce bună eşti, fecioară! ... Îţi datorăm atâtea! 
Bărbaţii or să rămână acasă, în cetate, şi-ţi vom aprinde facle, şi-ţi vom 
aduce jertfe! Prinoase-ţi vom aduce din rodul muncii noastre tihnite şi 
senine... strigau femei și fete. 


ATICA ESTE INUNDATĂ DE ZEUL MĂRILOR 


Cum a aflat Poseidon de alegerea făcută, s-a ivit dintre valuri, în mâini 
avea tridentul și-n ochii verzi ca fierea o ceaţă de-ntuneric. Nisip avea în 
barbă și scoici purta în plete. 

A făcut semn spre ape, și ele au clocotit ca un cazan cu smoală. Și-a 
îndreptat tridentul spre Atica, cu vârful țintuit către Atena, oraşul lui 
Cecrops. 

Aici, în vremea asta, treceau fecioare-n cete, pe o colină naltă, 
Acropola!3, spre altarul unde cinsteau pe fiica iubită a lui Zeus, Atena, cea 
înţeleaptă. Treceau, în văluri albe, cu facle aprinse-n mâini. Și altele cu 
daruri. 

Dar ce să vezi? Urgia de ape răvășite la semnul lui Poseidon trecuse 
peste ţărmuri și pătrunsese-n ţară. Se îndreptau năvalnic către noul oraş şi 
potopeau în cale văi, ţarini și livezi, și nu cruţau nimic din tot ce întâlneau. 

— Un alt potop? ... O, Zeus! ... Femeile-s de vină! ... Prin ce pedeapsă 
dată femeilor să-l îmblânzim pe zeul purtător de trident? strigau în cor 
bărbații. 

Și fiind ei mai puternici, au hotărât pe dată să le ia orice drept, în viitor 
femeia nu mai putea să fie egală cu bărbatul.!%* Ea nu mai avea voie să vie- 
n adunări sau să-și spună părerea, necum să hotărască în treburi privitoare la 
ţara sau orașul în care locuia. 

Aflând cu ce osândă le-au urgisit bărbaţii pe fete și femei, puternicul 
Poseidon s-a potolit. Puhoaiele de ape s-au mai retras; dar tot erau sub 
valuri oraşe și câmpii. Și, ca să-l mulțumească pe zeu îndeajuns, au ridicat 
bărbaţii pe Acropolă, din piatră, un altar lui Poseidon, numindu-l „al 
Uitării“. Rugau astfel pe zeul furtunilor şi al mării să-și uite supărarea pe 
Atena şi pe ei, și îi făgăduiau că-l vor cinsti cu sârg. Vor fi plugari și 
meşteri, dar şi năieri spre larguri bogate în ispite, și-or merge și la luptă, 
precum dorise zeul. 

Poseidon s-a-mpăcat. Apa s-a liniştit, s-a întors spre ţărmuri. Totul s-a 
refăcut cu sprijinul Atenei, deoarece orașul era tot al zeiţei cu ochii azurii. 
Zeița i-a-nvăţat pe atenieni arte şi meşteşuguri: sculptura, arhitectura, 
pictura, măiestria de-a face broderii şi ţesături de mână. 

Atena era însăși o ţesătoare bună și le făcea veşminte zeilor din Olimp. 
Tot ea i-a mai deprins pe harnicii atenieni să cultive măslinul, ba a și hotărât 
că o ramură verde din pomul de măslin va fi simbolul păcii. Femeile eline, 


ascultându-i porunca, fluturau în mâini ramuri și frunze de măslin, când 
înceta războiul. 

În cântece se arată că ea, Palas-Atena, i-a învăţat pe oameni să 
mânuiască roata olarului, mistria, cuțitul de dulgher şi să facă corăbii cu trei 
rânduri de vâsle: trireme ateniene ce-au plutit apoi, din țărm în țărm, pe- 
ndepărtate ape, purtând pe punți eroii. Pe aceşti eroi Atena îi învăţa să fie 
viteji, dar şi prudenţi. Căci nu vine izbânda, oricâtă vitejie ai arăta în luptă, 
de n-ai înțelepciune și dacă n-ai prudență!?!, îi sfătuia zeiţa. Pentru aceste 
daruri și sfaturi prețioase, Palas-Atena, fiind mare olimpiană și fiică a lui 
Zeus, cerea închinăciuni şi supunere deplină. 

Nu-ngăduia pe nimeni care-o nesocotea, ori nu i se pleca, sau nu îi 
slăvea harul, virtuțile, puterea și arta la ţesut. 


ATENA PIZMUIEȘTIE PE FATA LUI IDMON 


Într-o legendă se spune că trăia cândva, într-un oraș, un vopsitor de lână, 
în purpură, Idmon. Și el avea o fată, pe nume Arahneea, căreia-i plăcea 
lucrul cu igliţa şi fusul, mai mult decât orice. 

Ştia copila asta să țeasă, să brodeze pânze, ca nimeni alta. În Lidia!€!, în 
ţara de baştină a lui Idmon, ca și peste hotare, se răspândise faima acestei 
măiestrii. 

Regii de prin oraşe veneau să-i ceară fetei pânze de preţ şi stofe. 

Dar nu numai regii! ... Veneau și zeități. Nimfele de pe munte, din văi, 
din apa mării, se grămădeau în casa micuță a lui Idmon, s-o vadă pe copilă 
brodând sau ţesând pânza, şi nu se săturau privind graţia, arta pe care le 
punea, în lucrul migălos, fecioara lidiană. Când ea depăna lâna sau începea 
să tragă fire lungi și subţiri, albe, moi şi uşoare ca norii din văzduhuri, când 
îşi răsucea fusul, nimfele se mirau și începeau să spună: 

— Atena te ajută în țesătura asta, altminteri nu se poate, copilă a lui 
Idmon! ... Ea, zeiţa măiastră, care-a ţesut și Herei vălul său de mireasă, e 
îngăduitoare şi-ţi dăruiește har. S-ar cuveni acuma să-i mulțumești şi tu în 
templul de pe coastă. Du-i jertfe şi te pleacă pe lespedea de piatră, după ce 
aprinzi miresme în vasele de lut. 

— Nu, nimfelor! ... Greşeală! ... Pe mine nu Atena m-a învăţat țesutul, 
ci tatăl meu, Idmon. Lui îi dau mulțumire, le răspundea copila. La drept 
vorbind, zeiţei nu-i datorez nimic. 


— Taci, taci că te ajunge blestemul ei! Zeița nu poate să ierte, de mai 
vorbeşti aşa, strigau nimfele-n cor. Chiar dacă tu nu știi, tot dânsa te ajută. 
Căci straiele purtate de preamărețul Zeus numai ea le croiește, și toți 
nemuritorii socotesc cinste mare că le e dat să poarte haine de mâna ei — și 
tu o-nfrunţi? Nebuno! Nu mânia pe zei! Și mai ales pe Atena. Ea a zdrobit 
cu mâna-i divină pe un gigant, Encelade, și-a răsturnat un munte de piatră 
peste el. Pe Ares, zeul luptei şi al răzbunării crude, l-a-nfrânt şi l-a rănit. Tu 
ce gândești? C-Atena îţi va cruța trufia? Taci! ... şi te umilește în faţa-i, fără 
glas. 

Fata nu s-a lăsat, şi le-a răspuns astfel: 

— O fi aşa cum spuneţi. O fi ţesut veşminte; dar eu lucrez la fel, de nu 
cumva mai bine... Voi înşivă aţi văzut. Și... am doar o dorință: s-o-ntrec 
chiar pe Atena în meșteșugul ei! 

Cum a rostit copila și vorbele acestea, nimfele au fugit, strigând în gura 
mare: 

— Vai! ... Vai! ... Vai, ce blestem! ... 

Atena auzise sfidarea Arahneei și-a simţit că o taie mânia, ca o lamă de 
sabie, în piept. A vrut s-arunce lancea spre fată, s-o ucidă. 

Dar cum Palas-Atena era mult chibzuită, a socotit că-i bine să se răzbune 
altfel. 

A luat înfățișarea unei biete bătrâne, cu părul alb ca neaua, uscată, 
gârbovită, fără un dinte-n gură. 

Aşa s-a coborât ca un nor pe pământ, chiar în orașul unde locuia 
Arahneea. A ciocănit la ușă şi, cu o voce slabă, i-a cerut adăpost. Copila a 
primit-o. Și-apoi, din vorbă-n vorbă, zeiţa a-ntrebat-o de meșteșugul ei. Şi 
ea, fără de teamă, i-a povestit bătrânei ce-i spuneau nimfele. 

Zeița prefăcută în babă i-a răspuns: 

— Nimfele au dreptate. Ascultă-mă ce-ţi spun! ... Tu eşti o ţesătoare 
cum nu mai e nici una în Lidia mănoasă, chiar și-n întreaga lume... Eşti 
printre muritoare întâia la brodat. Dar, în Olimp, nu ştii că e Palas-Atena? 
Nu cuteza s-o-nfrunţi. Aruncă-te mai bine cu capul în țărână și cere-i 
îndurare, că ai grăit aşa. Zeiţa-i milostivă şi poate să te ierte... 

— De ce să-i cer iertare, când ştiu că n-am greşit. Că pot lucra şi eu — 
nu-i crimă, mi se pare! Și dacă se-ndoiește Atena de iscusinţa mea, eu o 
aştept să vie... Oricând ar vrea, sunt gata să mă întrec cu dânsa... 

— Eşti gata? ... Am venit! ... a spus răstit Atena, luându-și dintr-o dată 
chipul său olimpian. 


Se spune că atunci nimfele s-au întors s-o preamărească-n imnuri pe 
zeița Atena. 

Doar fata, Arahneea, nu a fost prea mișcată c-o vedea pe Atena. O vagă- 
mpurpurare i-a luminat obrajii, ca raza aurorii-n faptul dimineţii, dar, sigură 
de sine, a stăruit să-nceapă întrecerea pe loc.17* 


ARAHNEEA SE IA LA ÎNTRECERE CU ZEIȚA 


Se așază deci fiecare din ele în câte-un colţ şi-ncep cu grabă lucrul. 

Cu degetele iuți țes stofă străvezie şi fină ca o ceaţă. 

Amestecă în vase vopsele preparate de meşterii din Tir şi colorează stofa 
în sute de nuanţe, cum numai curcubeul mai are, uneori. 

Aurul şi argintul sclipesc mai pretutindeni, dând stofei scânteteri! 
Nimeni n-a văzut încă asemeni țesătură și astfel de culori. 

Zeița întruchipează, pe stofa ei, o stâncă. Este Areopagul!E!, unde s-au 
întrunit zeii odinioară, să judece gâlceava dintre ea şi Poseidon. 

Și tot pe această stofă, înconjurând pe Zeus, cei doisprezece zei se văd 
şezând pe jilțuri, și fiecare poartă însemnele prin care e cunoscut de oameni. 
lar Zeus se desprinde dintre dânșii, semeţ, atotputernic, ca un stăpân al 
lumii. Poseidon, drept în faţă, loveşte cu tridentul o stâncă, și dintr-însa sare 
un cal cu coama şi nările în vânt. Alături e Atena. Cu lancea doar atinge 
pământul, și din el răsare viu măslinul, cu fructele verzui. 

Astfel s-arată stofa ţesută de zeiță. Dar ca să-i prevestească fecioarei 
lidiene cele ce vor urma, pentru c-a îndrăznit cu ea să se măsoare, Atena- 
nfățişează şi alte întâmplări, în cele patru colțuri. 

Într-un ungher ea ţese pe Hemus și Rodope, odinioară oameni, care s-au 
luat la harță şi-ntrecere cu Olimpul, şi-s transformați în munţi în alt colţ se 
arată păţania reginei pigmeilor, schimbată de Hera într-un cocor. În altu-i 
Antigona, căreia pletele-i s-au prefăcut în şerpi, fiindcă a cutezat să spună, 
într-o zi, că are păr mai mândru decât soţia lui Zeus. Şi, în sfârşit, în colţul 
al patrulea, zeiţa arată pe Cinira, o mamă urgisită, căzând pe nişte trepte 
dintr-un templu al Herei. Din ochii ei curg lacrimi pe treptele acelea, în 
care-s preschimbate frumoasele ei fete. Mama a fost lovită pentru c-a 
îndrăznit să-i înfrunte pe zei cu vorbe de ocară. 

Zeița Atena mai brodează, cu fire colorate, jur împrejurul stofei, şi nişte 
rămurele vinete de măslin. 


În acest timp copila, isteata Arahneea, își ţese măiestrit, în stofă, alte 
lucruri, cu mult mai grăitoare, un şir de nedreptăți săvârşite de zei. Ba chiar 
pe Zeus însuși îl arată răpind-o pe fecioara Europa. El e schimbat în taur. Şi 
marea parcă-i mare într-adevăr pe stofă. Să juri că-i simţi mireasma sărată şi 
amară. Ialazurile parcă se zbuciumă într-una și se izbesc de ţărmuri, 
zdrobindu-se aievea în cioburi lucitoare, cu licăriri de stele, smaralde şi 
safire. Taurul fuge-n tropot. Suratele Europei o strigă, o jelesc. Şi fata, 
tremurândă, abia se poate ţine de coarnele de aur și plânge desperată. 

ÎL mai arată, apoi, pe Zeus, ca satir, ademenind-o pe blânda copilă 
Antiopa; ca flacără, furând-o pe sora ei, Egina; ca păstor, înşelând-o pe 
mândra Mnemosina; ca vultur și ca şarpe, răpind neprihănite fecioare, 
pretutindeni. 

La fel înfăţişează și pe zeul Poseidon: când taur, când berbece, ori cal, 
ori şoim, ori peşte, înșelând alte fete. 

Nici Dionisos — Bachus — și nici zeul Apolo nu sunt cruţaţi defel. Sunt 
arătaţi şi ei, când prefăcuţi în struguri ispititori, pe coarde de viță- 
nşelătoare, când în păstori, sau fiinţe ce zboară prin văzduh. În jurul 
ţesăturii, copila zugrăvește un chenar înverzit de iederă în floare. 

Aşa minunăţie nu mai văzuse nimeni şi nici măcar Atena... 


ZEIȚA O PREFACE PE FATĂ ÎN PĂIANJEN 


Zeița cercetează amarnic oțărâtă lucrarea săvârşită de fata lui Idmon. Îi e 
cu neputinţă să-i găsească cusururi. Talentul Arahneei întrecuse cu mult pe 
acela al zeiței. 

Și Atena, îndârjită, uitându-și chibzuinţă și toată înţelepciunea, n-a mai 
putut să-ndure dârzenia copilei și — cum ţinea suveica în mână — a lovit-o şi 
i-a spus vorbe grele. Apoi i-a deşirat întreaga țesătură. Îndurerată, fata a luat 
iute un $nur și a vrut să se anine de grindă, să-și ia viaţa. 

Atâta că zeiţei, părându-i prea uşoară această ispășire, a azvârlit spre ea 
un suc înveninat. 

— Aşa vei sta, în veacuri, pe grindă spânzurată, ţesându-ţi fără preget 
afurisita pânză. lar oamenii-ţi vor rupe această țesătură, copilă a lui Idmon! 


Copila osândită de zeița Atena s-a preschimbat pe dată într-o ființă mică 
— păianjenul! — care îşi ţese veșnic pânza sa subțirică din fire argintii şi 
toţi i-o rup. lar ea şi o ţese iară... și iară... 


Și totuși, pe Atena, chiar dacă săvârşise asemenea isprăvi, elinii au 
proslăvit-o mult mai mult decât pe alţi zei. 

Credeau că ea inspiră poeţii, muzicienii şi le arată calea spre piscurile 
artei. Credeau că ea-i învață pe poeţii Eladei să-și drămuiască-n versuri 
belșugul de imagini, cu multă chibzuinţă. Poezia, aceea ce-i lipsită cumva 
de-nţelepciune, e rostită-n zadar. Mintea nu o culege. Inima n-o păstrează. E 
ca un fum în vânt. 

Și tot dânsa, Atena, era zeița care mai ocrotea cu grijă, pe lângă arte, 
ştiinţa. Așa o cântau aezii, în antica Eladă, pe Atena.!19 

Poate nu pe Atena! ... Cântau înțelepciunea, gândul pătrunzător ca 
lancea ascuţită, cel purtat de zeiță. Cântau destoinicia, arta și meșteșugul ce 
ea le-ntruchipa... 


Note: 

A1)1 Străvechea Atică se afla în Peloponez, în fața insulei Eubeea, 
având capitala la Atena. Cuvântul „atic“ se tălmăceşte „plin de graţie şi de 
delicateță“, făcându-se prin el o aluzie la rafinamentul spiritului atenian. 

12)1 Nici un oraş n-a fost mai renumit în Grecia antică decât Atena, 
orașul închinat zeiţei înțelepciunii. Aici, din patru în patru ani, se organizau 
mari serbări la care se îmbulzeau participanţii la concursuri şi alergări, dar 
şi dansatorii, muzicanţii și poeţii. Serbările se numeau Panatenee — după 
numele zeiței. La Atena au fost rostite şi apoi transcrise versurile bătrânului 
poet orb Homer. Aici, într-un faimos amfiteatru de marmură, Odeonul, 
răsunau minunate cântări, ce dezmierdau urechile mulțimii însetată de artă. 

13)1 Acropola era citadela străvechiului oraș Atena. Multe oraşe aveau o 
acropolă (în greceşte acropolă înseamnă orașul de sus) unde se afla citadela 
de rezistență în primejdii și războaie. Tot aici erau construite, de obicei, 
templele zeilor, în care se păstrau obiectele cele mai de preţ. 

44)1 Legendele eline păstrează în ele multe amintiri din perioada 
matriarhatului, a perioadei când femeia juca rolul precumpănitor în familie. 
În legenda despre Cecrops se menţionează trecerea de la matriarhat la 
patriarhat; ca toate celelalte procese istorice și sociale din mitologia elinilor, 
este justificată şi aceasta printr-o întâmplare legată de zei. 

{5}t Simbolul prudenţei e şarpele, iar cel al înţelepciunii este bufnița. În 
reprezentările antice, șarpele şi bufnița se văd aproape întotdeauna lângă 
zeiță. 


16)1 Lidia, ţară vestită în antichitate, în Asia Mică, era situată între 
Misia, Frigia şi marea Egee, Cresus fiind bogatul ei rege. 

17)1 Vechea legendă elină a fost minunat povestită de Ovidiu în 
„Metamorfoze“, și după el preluată de scriitorii moderni. 

18)1 Areopag înseamnă stânca lui Ares. Pe această stâncă se spune că a 
fost disputa dintre zei asupra dreptului de protector al orașului Atena. Mai 
târziu, sfatul arhonţilor, care conducea orașul Atena, a căpătat numele de 
Areopag. 

19)1 Păianjenul se cheamă Arahne în grecește (De aici familia zoologică 
a arahnidelor). 

410). În şcolile romane, portretul sau statuia Minervei — cum se numea 
Atena la ei — era la loc de cinste şi dedesubt sta scris: „Minerva fuit Dea 
literarum, scientiarum et omnium artium“, adică: „Minerva este zeiţa 
literaturii, a ştiinţelor şi a tuturor artelor“. 

Noi avem Ateneul — lăcașul de arte și de știință. Astfel de atenee mai sunt şi 
astăzi în multe ţări, căci Atena a rămas un simbol al culturii și înţelepciunii. 
Poetul roman Horaţiu a scris o carte cu versuri iscusite, numită „Ars 
poetica“, o carte despre arta creaţiei poetice. În ea grăieşte către poeti, 
cerându-le să pună şi un dram de înțelepciune în orice poezie: „Iu n-ai să 
poţi spune nimic şi n-ai să izbuteşti, dacă nu vei ţine seamă de Minerva“ 
sau: „Tu nihil invita dices faciesve Minerva“. 


STRĂLUCITORUL APOLO 


Când peste țărmurile însorite ale Eladei porneau să bată vânturile 
toamnei, ducând cu ele frunze vestejite, ca niște păsări roşii, fără viaţă, 
purtate de șuvoaie către mare, când cerul le-nvelea în falduri de nori și ceață 
vineție, aezii înălțau imnuri lui Apolo. 

„Tu eşti lumina, cântau ei. Tu ești căldura scumpă muritorilor. De ce ne 
părăsești şi pleci către ţinuturile hiperboreene, să duci și acolo marea-ţi 
strălucire, poezia şi armoniile divine, ce ne-ncântară până azi doar pe 
noi...“ {H 

Şi-n imnurile lor aezii îl proslăveau pe fiul Letei, zeița nopţii înstelate. 
Reaminteau, în primul rând, cum zeul, cu un arc pe spate, având în mâna 
stângă lira, păşise falnic în Olimp. 

Zeus şi toţi nemuritorii, văzându-l pe Apolo atâta de frumos în 
veşmântul de aur, parfumat cu esențe, ţinând în braţe lira, nu ştiau ce s- 
admire mai mult: înfăţişarea lui mândră, sau cântecul sublim ce-i răsuna din 
liră. 

Ridicaţi de pe jilțuri, afară doar de Zeus, de Hera și de Leto, zeii l-au 
aplaudat. Când s-a sfârşit cântarea, însăşi zeița Leto i-a luat lira de aur şi 
arcul cu săgeți și i le-a agăţat de o coloană-naltă. lar Zeus, tatăl său, i-a 
oferit o cupă umplută cu nectar. 

Cele nouă zeițe, care sunt cunoscute sub numele de muze, s-au adunat în 
juru-i şi l-au recunoscut ocrotitorul lor. Spre slava lui Apolo sau Febus, cum 
s-a mai numit zeul, ele au rostit imnuri care au dezmierdat urechile cereşti, 
în timp ce Afrodita şi casta Artemis s-au luat de braţ cu Hebe, zeiţa tinereţii, 
cu horele voioase şi cele trei charite, începând să danseze. Şi-n hora 
grațioasă s-au îngrămădit şi zeii — Hermes, neobositul, şi Ares, violentul —, 
dând jocului îndată mai multă vioiciune. 

Apolo îi privea. Și fruntea lui divină era încercuită de raze în cunună. 

Văzând această horă, blonda zeiță Leto a cătat către Zeus, şi Zeus către 
dânsa. Şi amândoi părinţii au fost cuprinși pe dată de o mare bucurie. 


APOLO ÎȘI CAUTĂ LOC DE TEMPLU 


Zeul — după aceea — a coborât în lume și a cutreierat prin ţări 
nenumărate, căutându-și loc de templu. Și, tot umblând pe drumuri, Apolo a 
ajuns în nişte locuri stranii, stâncoase, mohorâte. Pesemne sosise în muntele 


Parnas. Aici sunt nişte vârfuri de piatră cenușie, ce parcă stau să cadă într- 
un abis de smoală clocotitor de vuiet. Șuvoaiele de aer — un aer cald şi 
umed — țâșnesc necontenit și vorbele rostite se-ntorc iute-n ecouri, sunând 
din stâncă-n stâncă.12!. 

Pădurea-i misterioasă. Frunzișul ei şopteşte. Un izvor îşi prăvale apa sa 
cristalină spre valea-nnegurată, sărind peste pripoare. 

Şi-n munte-i o strâmtoare adâncită, mocirloasă, unde trăia atunci — 
precum se spunea — un șarpe numit Piton. Trupul acestui monstru era lung 
cât un munte, cu o sută de grumazuri şi o sută de guri, care azvârleau 
flăcări, duhori înecăcioase. 

Duhorile acestea înţesau tot văzduhul și oameni, fiare, gâze, păsări sau 
alte ființe, dacă treceau pe acolo, se stingeau, otrăvite. 

Șarpele se născuse dintr-o mocirlă verde. Mocirla rămăsese din apele 
vărsate acolo, prin potopul orânduit de Zeus. 

Piton primise-n taină poruncă de la Hera să-l pândească pe Apolo, când 
va trece prin munte, şi să-i răpună viaţa. Hera îl ura pe fiul cel nou-născut al 
Letei, pentru că soţul său, preaputernicul Zeus, ţinea mai mult la dânsul 
decât la fiii ei Hefaistos şi Ares. 

Când a ajuns Apolo în muntele Parnas, dihania uriașă s-a avântat spre 
dânsul, dornică să-l ucidă. Dar zeul şi-a întins arcul. A tras prima săgeată. 
Erau doar patru zile de când văzuse lumea, și-ntâia lui săgeată a şi nimerit 
monstrul. 

E drept că și săgeata fusese făurită de fierarul din Lemnos, Hefaistos, 
schilodul, cu mare meșteșug. Cum i-a pătruns săgeata în carnea mucedă, 
şarpele a simţit că i-a venit sfârşitul. A încercat să scape şi să se furişeze 
într-o peșteră adâncă. Dar n-a mai izbutit... 

Chinuit de dureri, Piton s-a zvârcolit prin verzile mocirle în care vieţuia. 
A sărit în nisipul cel galben de pe maluri și a lunecat iară, cu șuiere 
cumplite, în putregăioasa băltoacă, în vreme ce veninul i se scurgea din 
boturi. 

Monstrul s-a zvârcolit tot mai încet în apă. Ochii i s-au lăsat. S-au 
cufundat pe-ncetul, de tot, în întuneric. Așa s-a prăpădit. lar trupul său, 
lungit pe zeci şi zeci de stânjeni, i s-a uscat cu timpul, sub razele de soare... 
13). 

Și locurile acestea unde-a răpus Apolo pe fiorosul monstru au fost 
numite Delfi. 


— În Delfi se vor pune temelii unui templu şi unui vestit oracol, a 
hotărât Apolo. Oamenii vor putea să-ntrebe şi să afle răspuns la întrebări, 
prin preoteasa mea, Pitia, cea înţeleaptă. Ea se va așeza pe un trepied de aur, 
învăluit în pielea lui Piton cel răpus, deasupra unei grote adânci și 
fumegânde, ce duce până-n ţara lui Hades, mohorâtul... Prin ea voi da 
răspunsuri. Dar oamenii sunt datori să-mi dăruiască aur și scule prețioase şi 
zeci de bogății, răsplată pentru mine şi preoţii din templu...{® Mai 
poruncesc, de asemeni, să aibă loc, în cinstea luptei mele cu monstrul, 
jocuri, serbări, concursuri, şi cântece, şi dansuri...15* Să fie veselie, iar eu 
să fiu slăvit... 

După aceea zeul, pătat încă de sângele lui Piton, a pornit să se spele, să- 
şi purifice trupul, în micul râu Tempe. 


NIMFA DAFNE SE PREFACE ÎNTR-UN COPAC 


Cum s-a spălat însă de sânge, Apolo a prins chef de viaţă, de dragoste şi 
desfătare... El și-a pus ochii pe o nimfă, nimfa Dafne, copila râului Peneu. 

Atâta că micuța nimfă ceruse tatălui său, râul, dreptul de-a sta 
nemăritată, deşi mulţi regi şi mari eroi şi-ar fi dorit-o de soţie. 

Ba, chiar un prinţ, pe care dânsa îl izgonise deseori, era atât de- 
ndrăgostit, încât şi-a lăsat părul lung, s-a îmbrăcat în straie de fată și, 
izbutind să se apropie de-ncântătoarea Dafne, se mulțumea s-o vadă zilnic. 

Apolo însă a aflat, şi a hotărât s-o ademenească într-o zi, când acest prinţ 
era la scaldă, şi-n acest fel să dea-n vileag că e un tânăr, nu o fată. 

Prinţul cu plete lungi, de aur, a fost silit să se dezbrace, să intre-n apa 
râului. 

Înşelăciunea prinţului a fost pe loc dezvăluită. Dafne, speriată, a fugit să 
se ascundă, plângând amar. lar nimfele ce o însoțeau au sărit la sărmanul 
prinţ, l-au doborât cu lăncile și i-au zvârlit trupul în râu. 

Apolo s-a veselit strașnic, văzând că prințul a pierit, și a plecat în 
căutarea nimfei. N-a căutat mult, și a aflat-o într-un desiș umbros de fagi. 
Dafne, zărindu-l, a fugit să se ascundă și mai bine, în timp ce zeul o urma, 
strigând mereu în urma ei: 

— Fiică frumoasă a lui Peneu, opreşte-te... oprește-te... Nu-i un 
dușman bărbatul care aleargă azi pe urma ta... Ci sunt îndrăgostit de tine, 
eu, zeul care-mi logodesc adeseori glasul cu lira şi îi desfăt pe olimpieni... 


Dar nimfa nu-i asculta vorba, nici jurămintele fierbinţi. Fugea, ca-n zbor, 
peste coline. Părea o biată ciocârlie, care cântase pân-atunci şi se rotise în 
văzduh, dar șoimul cel mereu flămând îi auzise cântecul, şi acum vroia s-o 
sfâşie pe cântăreaţa cerului... 

Vălul căzuse de pe fată... Doar pletele o mai fereau de ochii zeului 
Apolo, pletele lungi până-n pământ. Teama îi da puteri s-alerge copilei 
râului Peneu; dar zeul îşi înteţea fuga şi era gata s-o ajungă... 

Simţind în ceafă răsuflarea aceluia ce o urmărea, și fiind sleită de puteri, 
după o goană atât de lungă, fata îi strigă râului: 

— Ajută-mă acum, o, tată. Deschide-ţi apa să mă-nghită, sau schimbă 
această frumuseţe, care-mi aduce nenoroc... 

Abia-şi sfârşeşte fata ruga, c-o toropeală o pătrunde, şi o scoarță rece i 
se-ntinde pe sân, pe trupul delicat. Părul i se preschimbă-n frunze. Braţele 
iau înfăţişarea de ramuri lungi, tremurătoare. Picioarele prind rădăcini pe 
malul nisipos al apei. Din toată frumuseţea nimfei rămâne numai frunza 
verde și sclipitoare în lumină. 

Apolo o cuprinde-n braţe pe Dafne, prefăcută-n trunchi. Sub învelișul 
nou se simte cum bate încă inima înfricoșată a copilei. Zeul sărută trunchiul 
rece. Dar nici aşa, schimbată-n arbore, pe malul râului Peneu, ea nu-i 
primeşte sărutarea și îi răneşte buzele, cu scoarța aspră de copac. 

— Chiar dacă tu nu vrei, Dafne, rostește zeul, vei fi de azi copacul meu. 
Frunzele tale au să-mi fie podoabă pletelor și lirei şi tolbei mele cu săgeți. 

Copacul parcă îl ascultă și-și clatină frunzișul proaspăt, sub adierea 
liniștită a vântului de miazăzi. 

Iar zeul încă mai sărută scoarța cea aspră şi rostește: 

— Pentru învingătorii-n lupte, semnul de cinste o să fie cununi din 
frunzele de laur!...15 


FÂNTÂNA CASTALIEI 


Încununat apoi cu laur, Apolo a plecat prin lume. N-a trecut însă vreme 
lungă și a-ndrăgit pe alte fete. Dar, ca un demn fiu al lui Zeus, le-a părăsit, 
la rând, pe toate. Fiii lor au întemeiat multe orașe, în Elada. Numai că 
vestea necredinţei zeului față de soţii se răspândise pretutindeni și fetele 
fugeau de dânsul, cătând să scape de rușinea de-a fi şi ele amăgite şi 
părăsite rând pe rând. 

Era însă pe acea vreme o tânără, Castalia, fiică a regelui din Delfi. Fata 
avea un har: cânta, cum nu putea să cânte alta. Cânta și se juca pe munte cu 


fetele de vârsta ei. 

Zeul, văzând-o, a-ndrăgit-o şi a cerut-o de soție. 

Castalia iubea pe altul, pe un păstor care-și mâna cirezile acolo-n munte. 
Și ei se întâlneau ades şi își juraseră amândoi credință până la moarte. Zeul 
Apolo ştia totul, ura pe tânărul păstor şi într-o zi l-a-ntâmpinat cu ochii-n 
flăcări şi i-a spus: 

— Te chem la luptă, fecioraş! ... Eu trag cu arcul, tu cu lancea. Am auzit 
cum te-ai lăudat că poți tinti la fel ca mine... Și mai nainte ca flăcăul să fi 
putut ridica lancea, zeul a şi tras o săgeată. 

Păstorul a căzut în brânci, apoi pe spate, și a murit. Zeul Apolo a chemat 
un cârd de corbi să-l ciugule și a plecat să caute fata. 

Castalia tocmai venise să ia apă dintr-o fântână. Zeul s-a apropiat de 
dânsa, spunându-i în același timp: 

— [Iubitul tău piere pe munte. L-am izbit cu o săgeată-n piept. Acum poți 
fi soția mea. Eşti liberă... Vei fi a mea... 

Și-a vrut s-o şi cuprindă-n braţe. Dar ea n-a stat să se gândească. A sărit 
în adâncul apei. 

Zeul n-a mai putut s-o scape; dar a rostit îndurerat: 

— Apa în care te-ai zvârlit, Castalia, va căpăta numele tău. Pitia însăşi 
n-o să poată afla viitorul nimănui, de nu își va spăla înainte trupul în apa 
limpede... Iară poeţii, de vor vrea să spună stihuri măiestrite, să cânte 
imnuri zeilor, vor trebui să se adape întâi de-aici, şi-apoi să pună mâna pe 
liră, ca să dea glas strunelor, în viers vrăjit.. AZ 

El însuși, zeul, a rămas acolo timp îndelungat, rostind în amintirea fetei 
cântări bogate-n armonii, şi alinându-și astfel dorul de fata regelui din Delfi. 


APOLO AFLĂ O VESTE NEPLĂCUTĂ 


De altminteri, zeul era tare mândru de lira lui. 

— Nu-i nimeni mai presus de mine, glăsuia muzelor adesea. 

Nu-i nimeni? ... Nu era... 

Pentru că, iată, muzele au adus din Frigia o veste. Tânărul Marsias, 
cutezătorul, a făcut o unealtă nouă de cântat, numită flaut. $Șoapta lui e 
duioasă, alinătoare. 

Când punea Marsias la buze noua unealtă de cântat, freamătul vieţii 
contenea. Nimfele şi satirii se adunau și ascultau, fără de glas, cântarea lină 
şi sunetele nemaipomenite. 


Se povestea că-n Frigia, odată, se năpustiseră duşmanii peste ţară, ca 
frunza şi ca iarba, împovăraţi de arme şi de ură. 

Ţara era aproape-nfrântă şi desperarea năvălea, nebună. Femeile-și 
smulgeau de la sân pruncii şi-i ucideau, decât să cadă pradă dușmanului 
sălbatic, nemilos. 

În clipele acelea, când părea că-i dusă ultima nădejde, s-a ivit Marsias în 
luptă. 

— Bine-ai venit! strigau oștenii. Cu flautul tău vei mângâia pe cei care- 
şi dau viaţa pentru ţară... 

Marsias le-a zâmbit, și ducându-și unealta nouă de cântat la buze, a 
suflat cu putere într-însa, făcând să izbucnească o melodie. lar degetele îi 
jucau pe flaut, parcă săltau niște voinici în horă. 

Sunete tânguioase au ţâșnit. Duşmanii şi-au contenit pasul. Lăncile le-au 
alunecat. Din mâini le-au căzut săbiile ascuţite, și scuturile peste ele, făcând 
zgomot. Săgeţile făceau îndată cale-ntoarsă. 

Iar râurile ţării se-nălțau din matca lor cu vuiete grozave şi se uneau, 
alcătuind o mare cu valuri crâncene, urlând turbate. Năvălitorii au fost luaţi 
de ape, izbiţi de arbori şi striviţi de pietre. Nici unul nu s-a întors acasă, să- 
şi mai revadă soţia și copiii. Marsias a cântat necontenit, până au pierit cu 
toţii, luaţi de apă... 

— O, Marsias! au grăit frigienii. Ce mulțumire ţi-am putea aduce ţie, cel 
care ne-ai scăpat de moarte, de jaf și de robie ruşinoasă? 

— Nu-mi trebuie nimic, a spus flăcăul. Nu eu, ci cântecul de flaut a 
scăpat ţara... 

Și auzind Apolo că flăcăul cântă cu atâta iscusinţă, s-a-ntunecat de 
supărare. Urcându-se în carul său de aur, a purces către Frigia, şi ajungând 
acolo, a trimis să-l cheme pe Marsias şi l-a-ntrebat: 

— Ce instrument cântă mai minunat? ... Răspunde! ... 

— Tu crezi că lira, şi eu — flautul... a rostit Marsias. 

— Atunci să te întreci cu mine! a poruncit zeul Apolo. 

— Primesc, dar îi cer drept judecători pe acei ce locuiesc pământul: 
oamenii, nimfele, satirii. 

— Nu! Nu mă învoiesc, a mai spus zeul. Toţi sunt nepricepuţi ca tine. 
Doresc să vie cele nouă muze, al căror oblăduitor sunt eu. 

Zeul a făcut apoi semn spre slavă, şi muzele s-au și înfățișat. 

— Acela care o să-nvingă are dreptul să-l pedepsească pe celălalt cum o 
pofti! ... a rostit ultimul cuvânt Apolo. 


Și-ndată a-nceput concursul... 


MARSIAS ESTE ÎNVINS PRIN VICLENIE 


Întâiul a-nceput Apolo cu lira sa. Atât de dulce suna lira, că muzele l-au 
aplaudat: 

— Fiul zeiţei Leto o să-nvingă! ... 

Dar Marsias şi-a dus flautul la gură, pornind să-și cânte melodia. Iar 
cântecul ţâșnea din flaut atât de cald, atât de straniu, încât părea un vis, o 
taină, care se furișa în suflet şi-l fermeca... 

— O, ce frumoasă este cântarea lui! au strigat cele nouă muze. Întrece 
lira lui Apolo... 

— Întrece lira mea? a spus Apolo, cu vocea amenințătoare. O, muzelor, 
nu știți ce spuneţi! Mă mâniaţi cu vorba asta. Să mai cântăm încă o dată... 
Primeşti flăcăule? ... 

— Primesc! 

Numai că de-astă dată zeul și-a însoţit lira cu glasul. Și cântul lui era 
divin. Muzele toate, bucuroase, au spus că el e-nvingătorul. Marsias, însă, s- 
a-mpotrivit, spunând că lupta a fost prea bine hotărâtă, de la-nceput, doar 
între liră şi flaut. 

— Ce caută glasu-n lupta asta? El aparţine altei arte. 

— Ba nu, şi tu te foloseşti de gură, când sufli-n flaut, a grăit zeul. Deci 
pot să cânt şi eu cum vreau, la fel ca tine, Marsias! Ba, chiar mai mult. Vezi 
lira mea? Eu cânt dintr-însa, când dintr-o parte, când dintr-altă. Să cânţi şi 
tu la fel, din flaut. 

— Cu lira ta văd că se poate, a spus flăcăul, dar eu nu pot să suflu-n 
celălalt capăt al flautului, ştii foarte bine. Asta e doar o viclenie, ca să mă- 
nvingi — căci nu poţi altfel... 

Concursul a-nceput din nou. Zeul şi-a pus tot meșteșugul în cânt cu lira 
şi cu vocea, iar Marsias s-a întrecut pe sine în cântecul duios de flaut. 

Patru din cele nouă muze erau de partea lui Apolo. Patru-i lăudau însă 
rivalul. Mai era una: Caliope, muza poemelor, și dânsa îl îndrăgise pe 
Apolo. Ea i-a dat votul zeului. Astfel, nedreptul olimpian a câștigat acest 
concurs și l-a înfrânt pe Marsias. Și zeul necăjit la culme pe Marsias că-l 
înfruntase și era gata să-l întreacă, de nu i-ar fi venit în sprijin frumoasa 
muză Caliope, a pus la cale o osândă de o cruzime fără seamăn. Legându-l 
pe Marsias de un pin, l-a jupuit de toată pielea, cu mâna lui, însângerându-l. 

— Îţi ceri iertare? îi striga. 


Flăcăul n-a cerut iertare; i-a spus doar zeului atâta: 

— Fiu al lui Zeus, m-ai înfrânt cu ajutorul Caliopei; dar nu m-ai întrecut, 
viclene, și nu mă tem deloc de tine. Cântecul meu din flaut va fi de-a pururi 
cinstit și neuitat de oameni, de toţi aceia care-nfruntă voinţa zeilor tirană... 

Și şi-a dat sufletul, viteazul... 

Sângele lui s-a scurs în tină, roșu şi gâlgâind cu spume. S-a prefăcut, se 
povesteşte, într-un râu neobișnuit. Un râu cu unda purpurie, căruia oamenii 
i-au dat numele cântărețului ucis. Oamenii, nimfele, satirii l-au plâns, l-au 
plâns vreme-ndelungată. Flautul lui drag, purtat de valuri, a colindat prin 
toată lumea și, după cum spune legenda, el cânta singur, peste ape, imnul 
cel aspru al răzvrătirii. 

Atâta doară că Apolo, temându-se ca muritorii să nu înveţe acest cântec, 
a cules flautul de pe ape, l-a dus în templul său din Delfi și l-a închinat, să 
facă pace cu umbra celui ce pierise... 


Note: 

{1}t Cântau în acest fel, pentru că Apolo simboliza, în primul rând, 
lumina și căldura soarelui. De aceea Apolo se mai numea și Febus, cuvânt 
care semnifică lumina. Lumina și căldura nu mai aveau putere către 
sfârşitul toamnei. Iarna şi mai puţin. Se întorceau primăvara, în revărsări de 
aur, verdeață, bucurie şi cântece de păsări. 

Poeţii slăveau atunci înapoierea zeului luminii, ce trecea prin văzduh, într- 
un car de aur, tras de lebede ca neaua. În toată vremea asta, a iernii 
friguroase, umbrite, întristate, grecii credeau că zeul luminii se află undeva, 
la marginile lumii, dincolo de palatul de gheaţă al lui Boreu, vântul de 
miazănoapte, în locuri numite de aceea hiperboreene. Nașterea lui Apolo 
din Leto, zeița nopţii, în insula Delos (insula luminoasă), era alegoria 
izbucnirii, în zori, a luminii albe din trupul negru al nopţii. Hera, soţia lui 
Zeus, ce întruchipează cerul, s-a împotrivit cu ură nașterii lui Apolo. A 
prigonit-o pe Leto. Vroia să ţină noaptea pe loc; dar n-a izbutit, căci zeul s-a 
născut, lumina s-a ivit, şi Temis, zeița ordinei şi dreptăţii, i-a înfățișat pe un 
talger, micuţului Apolo, merindele cerești: ambrozia și nectarul. Cum a 
gustat Apolo bucatele divine, s-a făcut un flăcău cu buclele pe umeri, 
frumos ca ziua scăldată în lumină, când totul străluceşte și te îmbie la 
cântec. Săgeţile din arcul zeului înseamnă chiar razele de soare, iar lira e 
cimbolul cântării. Când vine primăvara, când se iveşte ziua, după noapte, 


păsărelele zboară şi ciripesc prin arbori, iar omul, când e vesel, când are 
lumină în suflet, cântă bucuros. 

{2}t Locul acesta din muntele Parnas, numit de elini Delfi, este situat în 
aşa fel, încât orice vorbă rostită este răsfrântă în zeci de ecouri. Călătorul 
din antichitate, sosind aici, era cuprins de groază. Avea impresia că zeii îi 
sunt în preajmă şi vorbesc cu dânsul. 

{3} Piton, şarpele învins de Apolo, se pare că ar întruchipa molima ce 
se întinde în locurile umede, calde şi întunecate. Lupta lui Apolo 
simbolizează acţiunea razelor de soare, care usucă pământul după ploi 
îndelungate, făcând să piară boala şi germenii tenebroși. Un mare artist grec 
— Calamis, se pare — a imortalizat această legendă, sculptând statuia lui 
Apolo, după ce el a dat drumul săgeţii care l-a răpus pe monstru. Zeul 
zâmbeşte rece şi dispreţuitor. Nările sale freamătă de mânie, dar fruntea lui 
rămâne senină, olimpiană, cu toată încordarea prin care a trecut. 

14)1 Oracolele, așa-zisele prevestiri ale lui Apolo, erau date printr-o 
preoteasă ce se chema Pitia. Numele ei pare că vine tot de la Piton, monstru 
răpus de Apolo. Pitia se aşeza pe un trepied de aur, învăluit în pielea unui 
şarpe, deasupra unei grote din care ţâşneau gaze și un fum înecăcios. 
Ameţită de gaze şi fum, preoteasa bolborosea cuvinte fără înţeles. Cuvintele 
acestea erau considerate drept răspunsuri ale lui Apolo la orice întrebare. 
Înţelesul lor era dublu, răspunzând astfel corect, oricare ar fi fost situaţia. 
După aceea preoţii, în schimbul unor daruri: aur, pietre scumpe, obiecte, 
vite, interpretau răspunsul după cum le convenea mai bine. Oracolul acesta 
era celebru. El era consultat de către toţi regii şi oamenii de stat, în 
împrejurări grele, în schimbul unor daruri bogate. Astfel s-au adunat în 
templul din Delfi atâtea comori. Locul acesta era cel mai bogat din toată 
Elada antică. 

{5} Jocurile în cinstea lui Apolo se numeau (tot de la Piton) pitice. La 
ele participa toată floarea tineretului din orașele greceşti. 

16)1 Laurul sau dafinul se cheamă Dafne în limba greacă. Iar pentru 
poeţi, Dafne mai e şi palida lumină a aurorii, care se pierde sub revărsarea 
vie a luminii din miezul dimineţii. 

{Z} Fântâna Castaliei se află lângă Delfi. Pe vremuri, aezii poposeau de 
multe ori la această fântână, sorbind apa răcoroasă. În clipocitul apei din 
fântână, li se părea că aud ecouri din melodia pe care o cântase Apolo în 
amintirea fetei. Aceste şoapte tăinuite pe care nu le puteau auzi decât poeţii 


şi muzicienii, cum se credea, îi inspirau pe aceştia să facă versuri sau să 
îmbine notele pe strune. 


ARTEMIS 


Artemis, sora lui Apolo, era zeița vânătoarei. Ea îi ocrotea pe pământeni 
— cum credeau vechii elini — când înstrunau, la vânat, arcul. 

Și, după cum zeul Apolo era lumina ce ţâșneşte din astrul sclipitor al 
zilei, Artemis se spunea că este lumina palidă a nopții. {+ 

Aezii povesteau că ea, îndată după naștere, s-a-nfăţișat tatălui său, i-a 
îmbrățișat genunchii sacri și a grăit: 

— Dă-i, tată, dă-i copilei tale dreptul de-a rămâne fecioară... Ca lui 
Apolo, dă-mi şi mie un arc și o tolbă cu săgeți. Dar ce spun eu? ... N-ai să 
mă înarmezi chiar tu. Ciclopii înşişi s-or grăbi să-mi făurească-o tolbă bună 
şi mi-o vor umple cu săgeți. Mai dă-mi, te rog, încă şi dreptul de-a duce-n 
mână o făclie şi de-a mă-nveșmânta într-o tunică, ce nu va fi mai lungă de 
genunchi, să nu mă stânjenească la vânat. Doresc să mă urmeze, în cortegiu, 
şaizeci de fete de-ale lui Ocean. Și dă-mi și douăzeci de nimfe, să mă 
slujească-n vremea când nu voi mai dobori râșii şi cerbii. Să-mi aibe grijă 
de încălțăminte, ca şi de câinii credincioşi. Pune sub ocrotirea mea doar un 
oraş, care-l vrei tu, căci eu arareori voi poposi într-însul... Voi locui mai 
mult în munţi... 

Zeus a ascultat în linişte ruga zeiţei, apoi, zâmbind în barbă, i-a grăit: 

— Fie precum vrei tu, copilă! ... Îţi împlinesc dorința ta. Şi-a dat 
poruncile de trebuinţă. 


ARTEMIS PORNEȘIE PRIN MUNȚI 


lar Artemis, urmată de cortegiul de fecioare, a și pornit prin munte, la 
vânat. 

Urcând pe culmile umbroase, pe stâncile semeţe, bântuite de vânturile 
reci, zeița vâna, din zori şi până-n noapte, tot felul de sălbăticiuni. 

Îi cam plăcea să vadă sânge, să vadă fiarele cum se zbăteau în cruda 
agonie a morţii. 

Întindea bărbăteşte arcul şi, când trăgea, nimic nu putea să-i scape. 
Săgeata ei pornea ca vântul, din arcul bine înstrunat. Fulgera fiara, fără 
greş. Sălbăticiunea nimerită se-mpleticea, oprindu-se în fugă. Întorcea capul 
spre zeiță. Gemea ușor, ca o întrebare, și luneca în ţara morţii. Departe de a 
se-nduioșa, zeița chicotea de bucurie şi, ridicându-și fruntea naltă spre cerul 
cel senin, zicea: 


— Nu poate fi, în toată lumea, un alt ţinta mai priceput decât zeiţa 
vânătoarei... 

Nimfele îi dădeau dreptate. Însă tot ele îi povesteau că ar fi fost un fiu de 
rege, pe nume Acteon, care vâna tot ca şi dânsa, umplând pădurile de sânge. 
Ba încă el s-ar fi lăudat că e mai meşter ca zeiţa. 

Auzind vorbe ca acestea, Artemis se întuneca. Și, terminând cu 
vânătoarea, zeița Artemis pornea, urmată de alaiul ei, spre o poiană 
minunată. Creșteau acolo chiparoși şi pini, ce-mbălsămau împrejurimea. lar 
într-un loc, săpată-n stei, era o boltă răcoroasă. Din ea ţâşnea un izvoraş. 

În acest loc venea zeiţa în fiecare zi, să stea şi să se scalde-n apa rece, 
înviorându-și trupul feciorelnic, după plăcuta trudă a vânătoarei. 

Da unei nimfe lancea, arcul și tolba plină cu săgeți. Alta o ajuta să se 
dezbrace și două nimfe îi scoteau iute încălțămintea prăfuită. O altă nimfă îi 
strângea părul zbârlit și răvășit de vânt. I-l înnoda, să nu se ude, şi cu cinci 
ume de aramă, umplute la izvor cu apă, alte fecioare se sileau s-o 
răcorească pe zeiţă. 


MÂNIA CUPRINDE INIMA ZEIŢEI 


Atunci, precum se povesteşte, Artemis le mai întreba: 

— Cine e acel fiu de rege? Și oamenii ce spun de el? 

— Spun că-i un vânător destoinic, neîntrecut de nimeni încă în 
meșteşugul vânătoarei, chicoteau nimfele. Şi-i mândru, frumos la chip, înalt 
şi zvelt... 

— Astea sunt lucruri fără noimă, zicea zeiţa. Mai degrabă aş vrea să ştiu 
dacă se spune că dânsu-i mai dibaci la vânătoare chiar decât mine... 
Spuneţi drept! 

— De... Unii spun şi dintr-acestea... Zeiţă, nu te supăra... Sunt vorbe 
goale, fără rost. 

— Vorbele acestea s-or plăti! ... se pare c-ar fi spus zeiţa. 

Nu a trecut mult timp de atunci şi, într-o bună zi, porni Acteon cu soţii 
săi de vânătoare, și cincizeci de ogari, prin munți. Şi tot cutreierând ţinutul, 
ajunse-n locurile unde hălăduia mai des zeiţa. 

Unii socot că tânărul sosise aici din întâmplare; dar alţii au temei să 
creadă că, înciudată, însăși zeița orânduise să-l atragă pe vânător prin acel 
loc. Căci ea vroia să-l dea pierzării. 

Acteon a simţit deodată că este prins de oboseală. O oboseală 
neînțeleasă... 


— Ciudat! ... le-a spus el soţilor. Mă simt trudit. Ajunge goana. Luaţi 
arcurile și porniţi către palatul regelui... Eu singur mai rămân pe-aci o 
vreme, cu haita mea de câini. Curând vă voi urma pe cale... 

Soții i-au ascultat porunca și, luându-și armele și prada, s-au îndreptat 
către palat. 

Acteon, singur în pădure, doar cu ogarii lângă dânsul, privea nedumerit 
în preajmă. 

— Ce e cu mine oare? se gândea. Sunt obosit. Simt o chemare... Ba 
parcă simt şi un fel de teamă, ce mă străpunge ca un bold. De ce-s neliniștiţi 
ogarii? De ce schelălăie mereu? Ce e pe-aci? Ce se-ntâmplă?“ 

Și, fiindcă alături se zărea un pârâiaș lucind prin iarbă, Acteon a băut cu 
sete. Apa o fi avut vreo taină, căci fiul regelui, ca tras de un fir de aţă 
nevăzută, urmat de toţi ogarii săi, a luat-o-ncet de-a lungul văii... 

A mers ce-a mers... şi s-a trezit în locul unde se aflau zeița și cu 
nimfele. Aici Acteon s-a oprit. În faţa ochilor avea cel mai încântător tablou 
ce şi-l putea închipui. 

Artemis, goală, se scălda. Din urmele de aramă apa curgea-n șuvițe 
străvezii, dar atingând corpul zeiţei, prindeau pe dată scânteieri, ca mii şi 
mii de diamante, ca nişte flăcări ce jucau și luminau toată pădurea. 

Flăcăul își pierduse mintea şi nu se sătura privind. 

— O, ce frumoasă eşti, zeiţo, glăsuia el ca ameţit. Mai lasă-mă să stau o 
clipă... 

Dar nimfele strigau spre prinţ: 

— Fugi, fugi, Acteon, nu privi! ... O lege a lui Cronos spune că 
muritorii ce-i privesc pe zei, fără de voia lor, plătesc cumplit... Fugi, fugi, 
Acteon! ... Nu privi... 

Acteon însă nu lua seama la vorba lor, şi sta vrăjit, cu ochii ţintă spre 
zeiță. 

Nimfele au alergat în grabă. Cu trupurile lor căutau s-acopere dalba 
mândreţe a zeiţei. 

— Nemernice, i-a spus zeiţa, tu, care te-ai înfumurat că eşti mai meşter 
decât mine, ai merita să fii ţintit în inimă cu o săgeată... Dar ai să ispășeşti 
cumplit. 

Şi luând din urnele de aramă doi pumni cu apă a zvârlit-o în ochii fiului 
de rege. 


ACTEON E SFÂȘIAT DE CÂINII SĂI 


Cum l-a stropit cu apa fermecată, Acteon s-a făcut un cerb. El a pornit în 
goana mare, urmat de câini, de câinii lui, ce nu-şi mai cunoșteau stăpânul. 

„Ce-am să mă fac?“ se gândea prinţul, căci îşi păstrase judecata şi se 
văzuse în pârâu, în noua lui înfățișare. 

Anume îi lăsase zeița Artemis gândirea, ca suferința ce venea să şi-o- 
nțeleagă pân-la capăt. 

— Eu sunt Acteon! ţipa dânsul câinilor care-l hăituiau. 

Însă în loc de orice vorbă, din botul său nu răsuna decât un muget surd, 
de spaimă. 

Câinii din nou se repezeau, și bietul cerb fugea prin locuri unde vânase 
mai nainte, trăgând cu arcul, cu sulița, izbind cu piatra, sau înfigând, până-n 
prăsele, cuțitul scurt de vânătoare... 

Și câinii lui îl încolţesc. 

— Eu sunt Acteon, vrea să spună greu osânditul prinț. Nu mă mușcaţi! 
Lăsaţi-mă. Eu sunt stăpânul... 

Câinii însă îl mușcă și-l doboară. Lătrând îl cheamă pe Acteon, să vadă 
cerbul biruit şi să se bucure și el. 

Lor, câinilor preacredincioşi, nu are cine să le spună că mult iubitul lor 
stăpân e însuși cerbul ce le zace acolo-n faţă, și-i priveşte cu ochii umezi și 
sticloși. 


URIAȘUL ORION 


Acteon își plătise vina de a fi fost mai priceput în mânuitul arcului decât 
zeița Artemis. De acum înainte nimeni n-avea să-i mai știrbească faima de 
cea mai iscusită în meșteșugul vânătoarei castei copile a lui Zeus. 

Umblând mereu prin munţi, zeița nu avea timp de dragoste, și măritişul 
c-un bărbat îi părea mai nesuferit decât orice pe lumea asta. Chiar nimfele 
ce o însoțeau nu aveau voie să iubească vreun bărbat, să se mărite și, de-i 
călcau această lege, le ucidea fără cruţare, ţintindu-le pe loc cu arcul. 

Cu toate astea, unii povesteau că și zeița Artemis, o dată, ar fi iubit pe un 
voinic; dar dragostea i-a fost nefericită. 

Iară aezii depănau legenda-n chipul următor: 

Se zice c-a trăit pe vremuri alt vânător, pe nume Orion, feciorul unui 
rege, Hirieu. Feciorul regelui crescuse însă înalt, atât de înalt, că fruntea lui 
trecea de scama norilor, şi de intra în valurile mării, să se scalde, în locul 
unde-i apa mai adâncă, pieptul îi rămânea afară. 


Acest uriaș, acest flăcău, din câte meşteşuguri sunt pe lume, doar unul 
îndrăgise: vânătoarea. Avea și un câine fermecat, zis Sirius, şi împreună 
colindau, la vânătoare, departe, peste mări și ţări. Zeul stăpân al mărilor, 
Poseidon, îi dăruise tânărului harul de a putea umbla și peste ape, la fel ca 
pe uscat. Îi dăruise acest har fiindcă, odată, Hirieu îl ospeţise-n ţara sa cu 
cinste, cum îi plăcea trufașului Poseidon. 

Însă, la vremea când se-ncepe povestirea aceasta, Orion făcuse destule 
fapte de ispravă, lăudate straşnic pe pământ. Fusese, între altele, chemat de 
regele din Chios!2!, să-l ajute. Insula cea frumoasă, Chios, fusese năpădită 
de dihănii. Viteazul Orion plecase-n luptă și nimicise pân” la una toate 
dihăniile acelea, care prăduiau ţinutul. 

În schimbul faptei sale, vânătorul ceruse pe fata regelui de soţie. Dar 
regele — nevrând să-i dea copila — l-a îmbătat, prin viclenie, pe îndrăzneţul 
Orion și, pe când el dormea adânc, i-a scos amândoi ochii cu cuțitul ascuns, 
din timp, sub haina lui regală. 

Uriașul s-a trezit în dureri mari. A vrut să-l prindă pe dușman și să-l 
răpună, dar, bâjbâind fără să vadă, s-a-mpiedecat şi, cât era de lung, s-a 
prăbuşit pe ţărmul mării, cu capul său pletos căzut în valuri. 

Dar tot nu s-a lăsat. S-a ridicat, şi, ascultând mai bine ce se-ntâmplă, a 
deslușit în depărtări un zgomot. Băteau ciocane mari pe nicovală. 

A înţeles atunci că Lemnos — insula unde fierarul Olimpului, Hefaistos, 
lucra de zor cu un pitic, Chedalion — este pe undeva pe aproape. Uriașul a 
pornit prin mare, călăuzindu-se întruna după zgomot, până ce a ajuns în 
Lemnos. Acolo, s-a rugat de zeul cel șchiop, Hefaistos, să-i vână-n ajutor; şi 
zeul s-a milostivit. Printr-un oracol, făurarul l-a sfătuit pe Orion să şadă, în 
zorii fiecărei dimineţi, când se ivește Eos — aurora — cu ochii către răsărit, şi 
o să se vindece cu vremea. Dânsul i-a ascultat povaţa, şi-n fiecare zori de 
ziuă îşi lua pe umeri un copil. Acesta-l îndrepta cu faţa spre răsăritul 
rumenit şi, cum era de înalt, și razele cădeau întâi pe chipul lui, încet, încet, 
s-a lecuit de suferință. Ochii-i au început să vadă, întâi ușor şi slab, ca 
printr-o sită, apoi din ce în ce mai bine, până ce vederea lui Orion i-a fost 
iar ca la-ncepult. 

Atâta doară că, în vremea cât el căta spre răsărit ca să-și aştepte 
vindecarea, l-a tot zărit zeița Eos şi dânsa s-a îndrăgostit de prea-voinicul 
Orion. 


DOUĂ ZEIȚE SE CEARTĂ PENTRU UN MURITOR 


Mai mult, zeiţa aurorei atât de tare l-a-ndrăgit pe vânătorul cel voinic, 
încât a săvârşit o vrajă şi l-a răpit la dânsa-n cer. 

Cum l-au văzut şi celelalte zeițe pe vânătorul Orion, se pare că și alte 
inimi au bătut cam tare pentru el... Şi dintre toate, cel mai mult s-a- 
ndrăgostit însăși zeița Artemis. Şi-n gelozia ei pe Eos, era să săvârșească, 
poate, o faptă cam necugetată... Și zeii s-or fi luat de gânduri: „Cum? Ea, 
zeiţă olimpiană, vrea să i-l smulgă altei zeițe pe un muritor şi să și-l facă 
bărbatul său?“ 

— Ni se ştirbeşte slava noastră, glăsuia Zeus către ceilalți, dacă vom sta 
nepăsători. Nu! n-am să las astfel de faptă să se petreacă în Olimp. S-o- 
mpiedecăm deci cât mai grabnic! ... 

— Dar cum? ... Dar cum? ... întreba Hera. Și cine se va-ncumeta? ... 

— Mă-ncumet eu! a spus Apolo. E sora mea și sunt dator s-o apăr, până 
la sfârșit, de dragostea nesocotită pentru un simplu muritor. 

Și chiar în ziua ce urma, în revărsat de zori, Apolo l-a şi chemat pe 
Orion. I-a poruncit să plece grabnic și să vâneze multe păsări, din cele ce 
zburau în stoluri deasupra mării lui Poseidon. Pe urmă să vâneze fiare, 
dintr-un țărm îndepărtat... 

Porunca zeului Apolo trebuia iute îndeplinită. Orion şi-a şi luat măciuca, 
arcul şi tolba, şi un paloş. Pe umeri şi-a zvârlit o blană a unui leu răpus pe 
vremuri. Şi-a mai strigat şi câinele, pe Sirius, şi au pornit numaidecât la 
vânătoare. 

Apolo îl privea cum pleacă. Privirea-i aspră scânteia... 


O NOUĂ CONSTELAȚIE 


Se depărtase vânătorul. Abia se mai vedea deasupra mării, cât un punct 
mic, pierdut în zare. Atunci Apolo a strigat-o pe sora sa, pe Artemis, cu 
voce blândă, prefăcută: 

— Surioară, vino iute-ncoace! ... Ai spus de-atâtea ori că-n vânătoare 
nu-i nimenea pe lume să te-ntreacă. Azi aş dori să-mi dai şi o dovadă. De o 
fi cumva să izbuteşti, sunt gata să-ţi recunosc şi eu întâietatea, şi chiar să 
spun că ești mai pricepută în tragerea cu arcul decât mine. Te învoiești? 

— De bună seamă, frate. Care-i ţinta? ... Să-mi iau doar arcul... și să 
trag cu grijă. 

Și Artemis şi-a-ntins îndată arcul. A pus în strună o săgeată. 

— la uită-te acolo! Vezi, surioară, un punct micuţ şi palid, care-i gata, 
aproape gata, să dispară? ... 


— Îl văd. I-o pasăre, pesemne... 

— Poţi s-o ţinteşti? ... 

— Glumeşti, Apolo! a zis zeiţa, sigură de dânsa. Să nu ating astfel de 
țintă? ... De-ar fi mai mică, de-ar fi mai departe, peste lume, tot o lovesc. 
Priveşte aicea! ... 

Ochind, zeiţa într-o clipită şi-a slobozit săgeata ei spre punctul mișcător 
din zare, ce abia-abia se mai vedea în depărtările albastre. 

Săgeata a străpuns văzduhul strălimpede al dimineţii şi s-a înfipt de-a 
dreptu-n ţintă. 

S-a auzit un răcnet groaznic şi Orion s-a prăbuşit. 

Marea s-a împurpurat de sânge și în slăvi a prins să se jelească Eos, cu 
voce ascuţită: 

— Artemis, mi-ai ucis iubitul! ... 

Artemis, fără să-i răspundă, s-a avântat pe un nor de aur. S-a repezit spre 
locul unde zăcea în valuri vânătorul și l-a cuprins în braţe îndrăgostită. Şi, 
copleșită de durere, i-a implorat lui Zeus învoirea să-l urce între constelații, 
pe dragul ei, pe Orion, ca să nu piară cu desăvârşire, să poată ea să-l vadă, 
zilnic. 

Zeus, stăpânul, s-a-nvoit, văzând atâta întristare, şi l-a urcat pe vânător 
pe boltă. E constelația ce se numește, legendar, Orion. Ea se ivește la- 
nceputul verii și piere aproape de sosirea iernii, când prind să cadă ploile pe 
mare. Aceste ploi sunt poate lacrimi, precum se cântă în poeme. Lacrimi 
vărsate de zeițe... 

Ca să nu fie Orion singur pe boltă, Artemis s-a rugat de Zeus să-i dea 
tovarăș, lângă el, pe câinele ce-l însoţise, în timpul vieţii, la vânat. Aşa se 
face că e-n cer şi Sirius, stea sclipitoare, ce se zăreşte bine vara, în 
constelația Câinele mare.!3* 


COPILA LETEI DEVINE NECRUŢĂTOARE 


Artemis a rămas nemăritată. Inima ei s-a asprit mai tare decât fusese 
înainte. Nu mai avea nici o cruţare față de cei care-i greșeau; dar cel mai 
greu s-a răzbunat pe o regină, Niobeea. 

Această regină, Niobeea, era nespus de fericită. Soţul său, Amfion, din 
Teba, era un bărbat bun și vrednic. Cu el avea, în căsnicie, şapte băieţi şi 
şapte fete: copii frumoși şi tare dragi. 

— Nu-i nimenea, în lumea asta, mai fericit decât sânt eu, spunea adesea 
Niobeea. Fiii mei strălucesc când poartă armele în mâini, iar fetele mai 


mândre-s ca zeițele... 

Tocmai venise sărbătoarea zeiței Leto şi aceasta ceruse jertfe tuturor. 

— De ce să mă închin eu Letei și să-i aduc daruri? Pentru ce? Cu cât e 
mai presus ca mine? Copii am eu mai mulţi ca ea, și nu-i nici unul mai urât 
decât sunt Artemis şi Apolo. Soţul său, Zeus, nu îi este și n-o să-i fie 
credincios. Pe când iubitu-mi Amfion ochi n-are decât pentru mine. De ce 
să mă închin eu Letei şi pentru ce să-i aduc daruri? Fiindcă-i zeiță? Nu. Nu 
vreau... 

Auzind vorbe ca acestea, multe femei n-au mai vroit nici ele să-i aducă 
daruri zeiţei nopții şi au spus: 

— Aşa e! Este drept ce spune regina noastră Niobeea... 

Și pe altarele zeiței ofrandele s-au micşorat. 

Putea însă zeița Leto să-ndure astfel de ocară? Pot oare zeii să audă că 
muritorii nu-i slăvesc? 

Zeița nopţii, mâniată, l-a vestit iute pe Apolo, zeul săgeților de aur, şi pe 
zeiţa vânătoarei, Artemis pururea fecioară. 

Artemis, care îl pierduse pe Orion de scurtă vreme, a spus fratelui său 
aşa: 

— M-ai îndemnat să-mi zvârl săgeata în cel pe care îl iubeam. Acum 
priveşte: o femeie, o muritoare, Niobeea, nesocoteşte o zeiță, pe mama 
noastră, şi pe noi doi... Ce ai să faci? Cum vei plăti? 

— Cum voi plăti? ... a răspuns Apolo. Îi voi ucide toţi băieţii cu care se 
făleşte atât... 

— Şi eu copilele, de care e atât de mândră... a glăsuit Artemis cruntă. 

Zeul Apolo şi-a luat arcul. 

Doi dintre fiii Niobeei mânau un car în faţa Tebei. Cât ai clipi au fost 
străpunşi. Alţi doi se aflau la palestre.!** Au fost şi dânşii săgetaţi. Mai erau 
trei. Dar nici aceştia n-au avut mult de aşteptat. Zadarnic unul dintre dânșii 
mai implora încă pe zei sa înceteze acest măcel. Sângele lor uda țărâna. 

Regina, ce era de față, s-a repezit peste feciorii cu trupurile fără vlagă. 
Și-a rupt veșmintele regale și pletele. Și-a zgâriat faţa. S-a dat cu fruntea de 
pământ și, hohotind, având pe faţă lacrimi amare, în șiroaie, striga spre toţi: 

— lacătă zeii... Priviţi-i cum ne asupresc, când nu ne umilim destul. 
Asta-i dreptate olimpiană! ... 

Și ridica pumnii spre cer. 

Soţul ei, Amfion, văzând această crimă fără seamăn, se-ndurerase atât de 
mult, că îşi rupsese firul vieţii, vârându-șşi paloșul în piept. 


Fetele se aflau cernite, lângă sălașul unde frații așteptau focul rugului. 
Mulțimea suspina pe lături. Nu era mamă să nu plângă durerea bietei 
Niobeea. 


ZEIȚA SĂGETEAZĂ ȘI FETELE NIOBEEI 


Doar Artemis privea din slavă şi nu se-nduioșa deloc. 

— Aceasta-i numai începutul, murmura ea. O să priveşti tu, Niobeea, şi 
cele care vor urma... 

Apoi zeiţa şi-a întins arcul. 

A tras în cea dintâi copilă, care s-a prăbușit, gemând, peste unul din 
fraţii săi. A doua îşi mângâia mama. Săgeata însă i-a oprit şoapta duioasă ce 
o rostea. Una căta să se ascundă în dosul unui trunchi de pin; dar trunchiul 
n-a putut feri corpul fecioarei nicidecum. Alte trei au pierit la rând. Şi lângă 
mamă n-a rămas decât copila cea mai mică. 

Regina îi acoperi trupul cu hainele-i cernite și rugă, în genunchi, zeița: 

— Artemis, mi-aţi ucis copiii! Nu mai trăieşte decât una dintre mlădiţele 
iubite, și este cea mai mititică. Fii bună, Artemis, mi-o lasă... Atât mai am 
pe această lume... Fii bună, Artemis... Te-ndură... 

În timp ce dânsa încă o ruga și lacrimile i se vărsau pe faţa galbenă, 
pierită, Artemis pune iar săgeata în struna cea zbâmâitoare. Pune săgeata şi 
ținteşte. Inima fetei se opreşte sub vârful ascuţit ce vine și se înfige nemilos, 
scurtându-i zilele puţine.(5* 

Mama n-a mai putut să plângă. Lipsită de băieţi, de fete, de soţul său, de 
Amfion, dânsa se culcă între aceia care-i fuseseră prea dragi. Atâta chin o 
împietrește. Faţa-i își pierde strălucirea. Ochii-i rămân, de asemeni, orbi și 
nemișcaţi sub fruntea pală. Nimic din ceea ce dă viață unei făpturi nu se mai 
vede. Se-nvârtoşează limba-n gură şi sângele-i îngheaţă-n vine. Nici capul 
nu poate să-l miște sau braţele să și le-ndoaie. Picioarele-s înțepenite. Nu 
vor mai duce trupul niciodată. Căci ea s-a prefăcut într-o stană rece. Doar 
lacrimi limpezi îi mai curg din ochii atât de bucuroși odinioară. 

Deodată se porneşte o furtună ce o împresoară pe regină şi o duce-n 
zbor, în ţara ei, în ţara unde se născuse.Í® Aici e aruncată pe un munte; dar 
şi acolo mama tot mai plânge. Din ochii ei de piatră ţâşnesc lacrimi, care se 
scurg ca un izvor. 

Aşa s-a isprăvit osânda dată de zei reginei Niobeea, pentru c-a fost prea 
fericită... 


Aezii povesteau că multă vreme s-a mai putut vedea trupul de piatră al 
reginei, pe acel munte, până ce ploile și vântul l-au măcinat și l-au făcut să 
piară... 

Totuși, deşi era atât de aspră şi de necruțătoare, după moartea iubitului 
său Orion, chiar Artemis, zeița vânătoarei, se sătura uneori de măceluri. 

Atunci, încredințându-şi arcul nimfelor sale credincioase, Artemis se 
ducea la Delfi. O întâmpina Apolo și, îmbrăcată grațios, cu părul ridicat pe 
ceafă şi pieptănat cu îngrijire, sălta în fruntea celor trei charite, într-un dans 
plin de voioşie. Apoi cânta cu cele nouă muze, în cinstea mamei sale Leto şi 
a puternicului Zeus. 

Cu toate astea, una dintre plăcerile de seamă ale zeiței era aceea de a 
privi la marile serbări vânătoreşti. Oamenii din acele timpuri ţineau la 
meșteşugul vânătoarei. Hăituiau fiarele prin munţi. Se desfătau ţintind cu 
arcul sau zvârlind lăncile ascuţite, vânând necontenit sălbăticiuni. 

Spre seară, vânătorii încetau goana. Câinii se grămădeau lângă stăpâni. 
Cornul de vânătoare suna straniu, parcă plângea, parcă spunea ceva... 
Chema pe vânători pe lângă focuri. Şi vânătorii cântau veseli. Lăncile, încă 
umede, luceau trântite-n ierburi lângă dânşii. Și sus, pe cer, se ivea luna, ca 
o făclie de argint, dusă de o mână nevăzută. 

Stele clipeau nerăbdătoare. Şi așteptau... Ce va urma? ... 

Urma povestea nelipsită, povestea care o cânta pe fata Letei și a lui 
Zeus, sora măreţului Apolo, zeița Artemis cea castă. 

Urmau şi imnuri şi serbări, jertfe şi daruri ce încântau trufașa fire a 
zeiţei, ce-i ocrotea pe vânători.. AZ 

Numai în clipe ca acestea Artemis, mândra Artemis, putea uita pe Orion, 
şi-n inima-i necruțătoare pacea se cobora din nou... 


Note: 

{1}t Zeul Apolo se mai numea și Febus, după cum am văzut, 
semnificând lumina soarelui. El se confunda adeseori cu însuși Helios — 
soarele propriu-zis... De asemeni, sorei lui Apolo, Artemis (sau Diana, la 
romani), i se mai zicea și Febe, deoarece reprezenta lumina argintie a lunii. 
Zeița Artemis se confunda cu Selene — luna. Săgeţile din tolba ei par a fi 
razele argintii de lună. 

12)1 Chios este o insulă din Arhipelag, vestită prin vinurile ei; unul 
dintre ţinuturile unde se bănuiește că s-ar fi născut Homer, cel mai mare 


poet al Greciei antice. 

13)1 Orion, a cărui imaginară transformare a fost povestită în legendele 
grecești, este una dintre cele mai frumoase stele ale nopților de vară. Sirius, 
de asemeni, este o stea strălucitoare. Elinii credeau că steaua Sirius are 
influenţă asupra turbării câinilor, pentru că Sirius se vede cel mai bine în 
miezul verii, în toiul căldurilor, vreme când câinii pot căpăta această boală. 
Literar-artistic, Orion este prezentat ca un uriaş înveşmântat în piele de leu, 
purtând în mână o măciucă. Sirius este înfățișat ca un câine gata să muște. 

14)1 Palestra se numea și locul unde se făcea gimnastică și exerciţiile 
înseși. 

{5} Poate pentru astfel de fapte crude zeița era sărbătorită în Sparta, în 
fiecare an, printr-o ceremonie a flagelării, a biciuirii. Băieții spartani, de 
vârstă fragedă, erau aduși într-un sanctuar al zeiței. O preoteasă lua în brațe 
xoana — statuia de lemn care o înfățișa pe Artemis. Și slujitorii templului 
începeau să-i biciuiască pe băieţi, și-i biciuiau până ce sângele curgea în 
râulețe prin sanctuar. Băieţii nu scoteau un geamăt. Unii mureau sub 
flagelare. Când preoteasa se plângea că trupul de lemn al lui Artemis i s-a 
îngreunat în braţe, era un semn că flagelarea trebuie înteţită, și slujitorii 
loveau mai tare. Băieţii care îndurau tot chinul, și nu leșinau, erau 
glorificaţi. Se ştia că aceştia nu aveau să fugă din lupte niciodată, chiar de- 
ar fi fost răniți de moarte. 

16)1 Ţara de baştină a Niobeei era Lidia, deși regina domnea în Teba. 
Ea ar fi fost dusă deci din Teba, unde îndurase nenorocirea, tocmai în Asia 
Mică. Aici, pe muntele Sipilus (numele unuia dintre feciorii mijlocii ai 
reginei), se povestea că, într-adevăr, ar fi fost o piatră ciudată în antichitate. 
Piatra semăna cu trupul unei femei îngenuncheate, din ochii căreia curgeau 
lacrimi. Stânca aceasta s-ar fi numit şi ea Niobeea. 

147)1 Alături de Apolo, Artemis a fost destul de mult sărbătorită de 
vechii greci. Ea, care ducea în mână și o făclie de argint, era tot o zeiță a 
luminii. Elinii socoteau că putea să-i ajute pe navigatori să-și ducă triremele 
şi să-i călăuzească în timpul nopţii. De aceea, marinarii îi zideau temple de- 
a lungul coastelor și-n porturi. Astfel, în Efes i se ridicase zeiței un templu. 
Colosal. Un templu care era socotit drept una dintre cele șapte minuni ale 
lumii. 

Dar cel mai mult era slăvită Artemis ca zeiță a vânătoarei, pentru că 
vânătoarea era un meșteșug de bază la vechii elini, pentru unii chiar o artă. 
Aproape toţi regii şi eroii au fost și vânători destoinici, căci fiarele umpleau 


pământul pe acea vreme și ajungeau adeseori primejdioase. Multe opere de 
seamă: statui, tablouri, monumente au fost cioplite, zugrăvite sau înălțate în 
cinstea aceleia ce întruchipa meșteșugul de a vâna cu iscusință. Fidius, 
Praxitele și alți mari sculptori, cioplind cu măiestrie piatra, au înfățișat zeiţa 
cea virginală a vânătoarei. Din tot ce a mai rămas, celebră este însă 
marmura intitulată „Diana de la Luvru“, despre care, în „Pseudo- 
kynegheticos“ sau „Fals tratat de vânătoare“, scriitorul Alexandru Odobescu 
vorbeşte astfel: „A fost fără îndoială un vânător inspirat şi a ştiut să 
mânuiască bine arcul și săgețile artistul sub a cărui daltă s-a mlădiat statuia 
Dianei de la Luvru, acea mândră și sprintenă fecioară de marmură, care s- 
avântă, ageră și uşoară, sub crețurile dese ale tunicei ei spartane, scurtă în 
poale și larg despicată la umeri“. 


HERMES 


Când vechii greci veneau acasă de prin cetăţi îndepărtate, unde făcuseră 
negoţuri cu sclavi, cu lucruri preţioase, cu ţesături sau cu bucate, şi se 
umpluseră de aur, îi aduceau zeului Hermes jertfe și libaţiuni!1! din plin, în 
chip de caldă mulțumire. Și îl cinsteau, pentru că el le da puterea de a 
străbate întinsul mărilor albastre și-i ocrotea în grea restriște. Și-l mai 
cinsteau, pentru că tot el le da vorbirea iscusită, bună la încheiat negoțuri. 

În slava lui cântau aezii la mesele îmbelșugate. 

Și aveau ce povesti aezii... 

Hermes era fiul lui Zeus. Îndată ce-l născuse Maia, fiica titanului Atlas, 
sărise repede din leagăn, zvârlise scutecele-n lături și săvârşise o ispravă... 
De mic se arătase dornic să umble, să călătorească. leşise repede-n poiană. 
Dar cum era desculţ, băiatul s-a apucat să rupă ramuri de mirt şi tamarisc, 
mlădiţe, din care şi-a împletit sandale, născocind încălțămintea. 

Se încălțase şi pornise pe coasta muntelui Cilene, căci în Arcadia văzuse 
lumina zilei zeul Hermes. 

Pe când umbla pe drum, șontâc-șontâc, o broască ţestoasă i-a tăiat calea. 
Ce s-a gândit atunci Hermes, văzându-i testul? L-a luat și şi-a făcut o liră. 
Și a început din ea să cânte povestea dragostei lui Zeus cu mama sa, gingaşa 
Maia. 


UN MIC TÂLHAR 


Plecase apoi peste poiene. Zărind nişte cirezi, păzite cu grijă de Apolo, i 
le fură pe nesimţite. 

Apolo însă îi prinse urma... Căci îl pârâse un moş, Băţos, pe zeul cel 
dibaci, pe Hermes. S-a dus Apolo, deci, la Hermes, să-i ceară boii înapoi. 

Dar Hermes, care ascunsese cirezile într-un loc sigur și se-ntorsese apoi 
acasă, făcându-se că doarme-n leagăn, a început să ţipe tare: 

— Nu vezi că sunt un prunc abia-nvelit în faşă? ... Cum aş putea să 
săvârşesc asemenea năzbâtie? 

Iar când Apolo îl aduse în faţa tatălui său, Zeus, învinuindu-l de hoţie, 
Hermes, dibaciul, îi răspunse: 

— Apolo minte! Minte! ... Minte! ... Jur pe cereștile portice că nu sunt 
vinovat, o, tată... 


Și aşa de bine a ştiut să glăsuiască și să-și acopere hoţia feciorul cel 
născut de Maia, că Zeus a început să râdă. 

De atunci Zeus a hotărât că Hermes o să fie zeul născocitorilor de 
lucruri, al oratorilor, al hoţilor şi al celor care călătoresc în lumea largă. 

Dar mai cu seamă în hoţie se arătase iscusit, furând frumosului Apolo nu 
numai boii, ci și arcul cu tolba plină de săgeți. Lui Hefaistos, fierarul cel 
şchiop, îi dispăruse cleştele de aramă. Iar lui Poseidon îi furase — închipuiţi- 
vă! — tridentul, în timp ce mândrei Afrodita îi șterpelise un brâu de aur. 

Dorind să sugă de la Hera lapte divin — să poată astfel să-şi dobândească 
nemurirea — își luă într-o zi înfățișarea lui Ares, fiul drag al Herei, din 
vremea când era copil. Porni apoi să gângurească. Regina slăvii, amăgită, 
crezând că într-adevăr e Ares pruncul care plânge cu foc, îl luă la piept pe 
fiul Maiei, rivala sa. 

Descoperind înșelăciunea, Hera l-a izgonit, ce-i drept, dar el supsese 
nemurirea de la zeiţa cerului. Pe urmă, Hermes ar fi vrut să şterpelească, de 
la Zeus, fulgerul cel îngrozitor, dar de astă dată se temuse de tatăl său 
răzbunător şi se lipsise... Însă greu, căci mult îi mai plăcea să fure, să râdă, 
să batjocorească pe toți aflaţi în preajma sa. 

În schimb se apucase de negoţuri. Vânzându-i lui Apolo lira, îşi 
cumpărase caduceul, un băț vrăjit, pe care Hermes nu-l mai lăsă nicicând 
din mână. 

De aceea, Zeus a mai spus că Hermes va oblădui negoţul şi înșelăciunea 
şi, folosindu-și caduceul, va duce morţii sub pământ, întunecatului zeu 
Hades. 


UN ZEU BUN LA ORICE TREABĂ 


Având la toate îndemânare de necrezut, Zeus l-a făcut şi curier în ceruri 
şi i-a mai dat apoi în seamă gimnastica şi tinereţea. lar unii spun c-ar fi 
primit în grija lui și sănătatea. 

În acest fel, din prima zi când se născuse, Hermes făcuse treburi cu 
duiumul și-n toate-și arătase istețimea. 

Dar cum se-ntâmplă deseori cu aceia care se pricep să facă multe, 
Hermes primise fel de fel de sarcini. El mătura prin sala de banchete. 
Pregătea cupele pe mese. Mai așeza şi jilțuri și covoare, și răspândea 
poruncile lui Zeus. lar morţii îi ducea lui Hades toată noaptea, la judecată. 

Şi-n zori o lua din nou cu treaba... 

Cum se vedeau la vreo ananghie, zeii îl şi chemau pe Hermes. 


Chiar Zeus îi cerea lui sprijin, când trebuia îndemânare, repeziciune și- 
ndrăzneală în lucruri mai anevoioase. 

Hermes îl ajutase şi pe Ares, zeul războiului, învins cândva de doi uriași 
și cetluit în lanţuri grele. Îi ajutase şi pe Gheea, Apolo, Hera, Afrodita, 
Hefaistos, Hades, Poseidon, Demetra şi Dionisos. 

Dintre eroi, i-a sprijinit în lupte şi pe Perseu şi pe Heracle, pe Odiseu și 
pe mulți alții. 

Chiar oamenii țineau la Hermes. Era viclean, ce-i drept, dar tare harnic. 
Obişnuia să fure şi să mintă, dar nu se da înapoi nici de la luptă. Cunoştea 
vorba iscusită (fără de ea negoţul nu se poate) și născocise câte și mai 
câte.. 12. 


PAN 


Locul cel mai iubit de zeul Hermes era meleagul său natal, Arcadia — 
Munţii Cilene. Tot aici dânsul s-a îndrăgostit de o frumoasă nimfă, Driops. 

Dar nimfele fugeau de zei. Pentru că zeii le mințeau adeseori, le 
părăseau cu pruncii-n brațe. 

Știind această taină, Hermes s-a prefăcut într-un păstor, ce avea o turmă 
de mioare, și, fluierând domol prin munți, s-a apropiat de nimfa Driops. Nu 
ştim ce i-o fi spus, dar nimfa a fost, desigur, amăgită. Zeul a luat-o de 
nevastă. 

După un timp, frumoasa nimfă s-a simţit mamă și a dat viață unui prunc. 
Dar ce mai prunc! ... Un prunc cum nu se mai văzuse! ... 

Avea picioarele de ţap, păroase, negre, cu copite. Pe cap avea un păr 
zburlit. Purta pe frunte niște coarne tăioase, mici şi răsucite şi avea și o 
barbă încâlcită. 

Da, da... avea ş-o barbă deasă, deşi era doar un copil. 

Când l-a văzut, sărmana nimfă s-a-ngălbenit şi s-a-ngrozit: 

— Vai, ce copil! Ce pocitanie! E un blestem, se jelea nimfa. M-au 
pedepsit pesemne zeii... 

Punându-și mâinile pe ochi, a izbucnit frumoasa nimfă în hohote de 
plâns amar și, rușinată, a fugit. 

S-a dus pe unde s-o fi dus, lăsând pe bietul copil singur, azvârlit jos și de 
pripas, jucându-se ca un ieduţ. 

Dar Hermes a aflat curând de fuga nimfei şi a venit. A luat copilul şi a 
râs. Lui îi plăcea acest copil atât de neobişnuit. Prinzând pe loc un iepure, l- 


a jupuit de blana moale. În blană l-a-nvelit pe prunc. L-a luat cu sine în 
Olimp. 


ZEUL CEL ÎNCORNORAT VREA SĂ TRĂIASCĂ ÎN ARCADIA 


Când l-au văzut, zeii din cer s-au minunat şi au strigat: 

— Ce e cu ţapul ăsta mic? De unde-l ai? ... 

— E fiul meu şi al nimfei Driops, a rostit Hermes. E un copil ciudat, e 
drept, însă să știți că e drăguţ. Nu behăie cum credeţi voi. Și e isteţ. O să 
vedeţi... Pe drum, venind cu el, cânta... Ia cântă, fiule! ... Ia zi-i... 

Pruncul bărbos, încomorat şi cu picioarele de ţap, cânta şi dănţuia prin 
cer, râzând, cu chipul său urât, către trufașii olimpieni. Iar zeii, urmărindu-i 
jocul, nu conteneau deloc din râs: 

— Ce mai copil ai dobândit! ... E caraghios... şi e urât... Zău... 
Hermes, cine l-a născut? ... Cum, nimfa Driops? ... Și a fugit? ... E și 
firesc! ... Așa copil... De mic bărbos şi cu picioarele de ţap... Mai bine l-ai 
zvârli şi tu... 

— Nu. Nu-l azvârl. Și pentru că a râs de el tot cerul azi, eu îi dau numele 
de Pan.!* 

Zeii Olimpului râdeau, dar Hermes a mai glăsuit: 

— la spune, fiule, cum vrei? Să stai aicea, în Olimp? Să-l rog pe Zeus să 
rămâi? Sau ţi-ai dori să pleci, cumva, să locuieşti jos, pe pământ? 

Feciorul s-a oprit din dans și a rostit tatălui său: 

— Nu mă simt bine în Olimp. Eu... înţeleg că sunt urât. Am să fiu 
veșnic râsul tuturor. Doresc mai bine să cobor. Să viețuiesc printre păstori 
sau printre nimfe și satiri, în munţii unde m-am născut. 

— Arcadia e ţara ta! ... a răspuns Hermes. 

— În munţii ei am să mă duc! 

Și, azvârlindu-se-n văzduh, în salturi sprintene de ţap, a şi ajuns, cât ai 
clipi, în munţii Arcadiei. Apoi a început s-alerge pe munți și prin păduri, 
cântând, dansând, râzând voios, precum era şi tatăl său. 


FIUL LUI HERMES FĂUREȘTE NAIUL 
Pentru că acest zeu glumeţ, șăgalnic, era şi el focos din fire, îi plăceau 
nimfele sprinţare, care hălăduiesc prin munți. Și că-i plăceau n-ar fi nimic. 
Dar uneori le fugărea. Sărea într-un picior pe pajiști, şi se ivea, pe 


negândite, în faţa nimfelor speriate, cu părul lui zburlit pe frunte și barba 
toată răvăşită de goana prin livezi şi crânguri. 

Și totuşi, Pan se-ndrăgostise numai de o nimfă. Nimfa Sirinx. O nimfă 
tare drăgălașă, copila unui fluviu, Ladon. 

Zeul o urmărea pe nimfă printre copaci. Venea ca umbra şi se târa prin 
buruiene şi nu se sătura privind-o. 

Dar nimfa, cum dădea cu ochii de el, o şi pornea la fugă și-l ocolea, 
înspăimântată. 

Dar, iată, într-o zi sta nimfa pe marginea unui izvor, visând: care-i va fi 
ursita? Pe sus, în soarele amiezii, pluteau cinteze, rândunici, tăind, în 
cântece, tot cerul. Deodată, se ivi un uliu, ca o săgeată prin văzduh, și un tril 
de pasăre tăcu, sub ciocul aprigului uliu. 

Sirinx se deşteptă din vis. Auzi zgomot pe aproape. Privi în jur, şi ce să 
vezi? Dintr-un tufiș, cu ochii-n flăcări, Pan o privea încremenit. Nimfa sări- 
n picioare iute. Pan o porni pe urma ei. 

Copitele băteau pământul. Sirinx fugea, ţipând de groază. Striga pe 
nimfe, pe oricine, şi plânsul ei umplea dumbrava. Și nimfele o auzeau. Dar 
cine îndrăznea să iasă în calea zeului cornut? 

Picioarele i se muiau. Se clătina de oboseală. 

Și, cum gonea, văzu o apă: râul Ladon. 

Nu mai putea micuța nimfă să se întoarcă spre pădure şi nici s-alerge 
înainte. 

lar zeul — uite-l! — e aici. Mai sunt doi paşi, și o va cuprinde. Copita lui 
e-n mâlul apei. Îi simte-n ceafă răsuflarea. 

— O, tată, zei, nimfe, surioare, nu mă lăsaţi! ... Nu vreau să fiu soția 
zeului cornut... se tânguieşte nimfa Sirinx și-și plânge-n hohote destinul. 

Dar, ca prin farmec, dintr-o dată mlădiul trup al nimfei Sirinx se prefăcu 
într-o plantă verde. O trestie pe malul apei.!%: Zeul se aplecă spre ea. 

— Sirinx a mea! ... Unde e nimfa ce mă-ncânta odinioară cu glasul ei 
cel plin de vrajă, cu joaca ei neostenită, cu trupul ei frumos de fată? Nu-i 
zeu pe toată lumea asta aşa nenorocit ca mine! ... 

Și-ar mai fi spus şi alte vorbe zeul bărbos şi cu copite, dar trestiile-și 
foşneau frunza, şi foşnetul părea o şoaptă, sub adierea înserării ce-nvăluia 
încet pământul. Și Pan, oprindu-se din plâns, rupse, degrabă, bucățele — 
nepotrivite ca lungime — din trestiile fermecate. Le strânse cu o legătură și 
le lipi apoi cu ceară. 


Suflă în trestii și din ele ieși un cânt plăcut şi tainic. O murmurare ca de 
ape. Un zvon de vânt, pierdut în frunze. Un freamăt dulce de suspine. 

Tot ce vroia să spună Pan rosteau, în cântec, trestiile, căci dânsul 
născocise naiul. {2} 

— Deşi n-ai vrut să-mi fii mireasă, totuşi vei fi mereu cu mine, tu, 
neuitată Sirinx! zicea zeul. Și-am să-ți ascult întruna glasul, pe care ţi-l 
păstrez în trestii. Şi aşa mi-oi alina durerea. 


NIMFA PITIŞ 


Zeul s-a tras după aceea într-o pădure-ntunecoasă. Lăsase nimfele în 
pace. 

Cânta necontenit din nai. I se părea că stă de vorbă cu draga lui, cu 
nimfa Sirinx. 

Nimfele îi aud cântarea şi sunt mișcate de durerea care îl macină pe Pan 
şi de credința ce i-o păstrează nefericitei sale Sirinx. 

Vin din desișuri, furişate, şi-l văd cum şade pe un trunchi și suflă-n nai, 
slăvind pe nimfa care se prefăcuse-n trestii. 

Sub cântul lui, nimfele toate se prind de mijloc şi dansează. 

Când Pan porneşte trist spre munte, în pâlcuri nimfele-l urmează, 
purtând în plete flori şi frunze şi cântă-n cor, ca altădată. 

Mai ales buna nimfă Pitiş s-apropie cel mai mult de el şi-n-cearcă să-i 
aline dorul. Îi mângâie obrazul aspru şi lacrimile i le șterge din barba deasă 
şi-ncâlcită. 

La început din milă numai. 

Tot ascultând într-una naiul, îi creşte-n suflet o simţire și înțelege că ar 
putea să vieţuiască alăturea de acest zeu, atât de straniu și de hâd. Când 
nimfele dansează sub cântecul de nai, prin crânguri, frumoasa Pitiş e în 
frunte. Dar uneori rămâne singură, cu Pan, şi atunci el îi povesteşte despre 
isprăvile lui Hermes, acela ce uimise cerul din prima zi când se născuse. Ce 
născocise, ce furase şi câte treburi mai făcuse! ... Şi Pitiş râde-nveselită. 

După aceea-i cântă ei. Nimfa-l ascultă-nfiorată. Pan o priveşte și-nţelege 
că rana i se lecuieșşte și o altă flacără se aprinde. 

Încet, îşi dă şi dânsul seama ce dragă-i e frumoasa Pitiş şi c-o doreşte de 
soție. 

Se hotărâse chiar să-i spună această taină, mai degrabă. 

În acea zi, spune legenda, Pan se urcase sus, pe Cilene, pe cel mai semeţ 
pisc de piatră, ca să-l asculte lumea-ntreagă rostindu-şi viersul de iubire. 


Cum cânta el duios din nai, l-aude, fermecată, Pitiş. Sărind din piatră-n 
piatră, nimfa se urcă iute pân-acolo şi se aşază lângă zeul încornorat și cu 
copite. 

El o zăreşte şi îşi lasă alături, pe o piatră, naiul. Îi spune dorul ce-l 
frământă și chiar o cere de nevastă. 

Atunci, i-ar fi zărit, se spune, zeul Boreu, vântul turbat de miazănoapte. 
Boreu râvnea de multă vreme, şi el, pe Pitiş de soţie. Încrâncenat de gelozie, 
Boreu s-a năpustit, cu furie, spre nimfa Pitiş și i-a dat brânci să cadă-n 
hăuri, răcnind năprasnic peste culme. 

— N-ai vrut să fii a mea, o, Pitiş, dar nici a lui nu vei rămâne... Să pieri 
pe stânci, necredincioaso! ... vijelios urla Boreu. 

Nimfa s-a prăvălit, izbindu-se din stâncă-n stâncă, pierind în negrele 
genune. 

Pan se uita cu ochii tulburi. Privea și nu-i venea să creadă... Pe urmă a 
fugit spre vale, strigând mereu pe nimfa Pitiş: 

— Pitiş! ... O, Pitiş, dragă fată! Iubita mea... Soţie scumpă... 

Dar cine, cine să-l audă pe bietul Pan, îndureratul? ... 

Și zeul se izbea cu capul de toate pietrele din munte. 

— De ce-s nemuritor? ... O, tată, eu vreau ori să trăiesc cu Pitiș, ori să 
sfârșesc cu ea o dată... Dar asta ştiu că nu se poate. Sunt zeu, şi nu pot să- 
mi dau moartea. Şi aşa, te rog pe tine, Gheea, strămoașa tuturor, pământul, 
tu care faci să iasă viața din sânul tău fertil şi darnic, ai milă de gingașa 
Pitiş... Ajută-mi dragostea, o, Gheea! ... 

În timp ce o mai ruga pe Gheea, din locul unde zăcea Pitiş s-a înălțat o 
tulpiniță. Ea a crescut şi s-a făcut un trunchi cu ramuri verzi, un pin.{®} 

Nefericitul zeu îşi rupse din arbore mici rămurele. Apoi, mâhnit peste 
măsură, cu rămurele verzi în plete, cântând din nai, plecă pe vale, urmat de 
un alai de nimfe. 

Cântecul lui, din acea vreme, răsuna noaptea prin păduri, prin locurile 
necălcate şi singuratice din munte. Înduioşaţi îl ascultau păstorii din 
Arcadia. Duceau şi ei la gură naiul, și viersul zeului cornut îl purta vântul 
mai departe... tot mai departe... mai departe... Durerea lui suna spre zare, 
până la marele Ocean. 

Și aceasta era mângâierea zeului care purta coarne și avea copite 
despicate. 

Atâta doar mai avea Pan! ... 


Note: 

141)1 Libaţiunile făceau parte din ritualul de închinare în faţa zeilor. Se 
turna vin sau apă, şi uneori lapte, pe altarele zeilor sau pe carne, acolo unde 
fusese adusă jertfa. Mai târziu, libaţiuni s-au numit și beţiile, care se făceau 
în cinstea zeului Dionisos sau Bachus. 

12)1 Zeul Hermes se bucura de multă simpatie la vechii greci, mai ales 
pentru că era zeul călătoriilor. Elinii erau dornici să-şi ridice pretutindeni 
oraşe, în care să facă negoţ şi să adune aur. lar Hermes, după cum socoteau 
ei, putea să-i călăuzească pe mare şi pe uscat. El nu avea temple multe în 
Elada. În schimb, pe drumuri, mai ales la încrucișări și pe lângă poduri, îi 
ridicau nişte coloane dreptunghiulare, numite herme, care aveau în vârf 
chipul lui Hermes. Aceste herme ţineau loc de indicatoare sau tăblițe, cum 
sunt astăzi. Cu vremea, aceste herme au fost așezate la graniţe și la porţile 
orașelor. 

Ca să-l cinstească pe Hermes, sculptorii l-au dăltuit în piatră, în marmură, 
sau în lemn. Cea mai frumoasă operă din toate este aceea pe care însuși 
Praxitele a dăltuit-o în marmură de Paros, înfățișându-l ca pe un efeb cu 
trupul zvelt, cu chip surâzător, strălucitor de frumuseţe şi vigoare. 

O altă operă vestită e o statuie de bronz, în care Hermes, înfățișat cu aripi la 
picioare, stă în repaus doar o clipă. Și-l vezi că așteaptă să primească numai 
o poruncă de la Zeus şi să pornească iar pe cale... 

13)1 Pan pe greceşte înseamnă tot. Romanii l-au numit Faun pe zeul 
Pan. Se pare că panică e un cuvânt care vine de la Pan, de la spaima pe care 
o stârnea nimfelor ce-l întâlneau. Panică înseamnă teamă, fugă dezordonată. 
Legenda spune că, provocând panică între perși, zeul i-a ajutat pe atenieni 
să învingă la Maraton și-n alte bătălii. 

14)1 Trestiile de pe malul apelor, cu foşnetul lor misterios, i-au atras în 
mod deosebit pe elini. În această legendă își face apariţia naiul, 
instrumentul mult iubit de păstorii elini, și atât de popular astăzi la noi. 

15)1 Naiul în limba elină se cheamă Sirinx, după numele acestei nimfe. 

{6}t Pinul pe grecește se cheamă Pitiș, arbore funerar. În amintirea 
legendarei Pitiș, ramuri verzi şi cununiţe de pin se puneau la ușile caselor 
îndoliate. Această tradiție s-a perpetuat la multe popoare. La noi, mai ales în 
Ardeal, sunt multe locuri unde se pun ramuri de pin sau brad la 
înmormântări. 


AFRODITA 


Viaţa împodobită de farmecul iubirii este mai fericită. Dragostea 
îmblânzeşte firea şi duce focul vieţii într-una mai departe. 

Aceea care primise în grijă de la Zeus iubirea, frumuseţea şi viaţa, era 
zeița Afrodita. Și nimfele-i cântau: 

— În faţa ta, zeiță, se depărtează norii și vânturile fug. Pământul îţi 
aşterne covoare felurite de flori viu colorate, cerul se-nseninează, se umple 
de lumină, și mii de păsărele, ce împânzesc văzduhul, mărturisesc prin 
cântec puterea-ţi nesfârşită. Atunci când se vestește o zi de primăvară, 
Zefirul, pân-atunci ascuns şi amortit, îşi reînsuflețeşte născătoarea adiere... 
Turmele dau năvală peste păşunea grasă sau trec fluviile repezi. În mare și 
în munte, în râuri tumultuoase sau în cuiburi de păsări, şi-n iarba din livadă, 
tu vrăjești orice inimi, orice viețuitoare. Le dăruiești iubirea, năvalnica 
dorinţă de a spori mereu... 1+. 

Apoi cântau puterea zeiței Afrodita de a pătrunde-n inimi, făcând să 
încolțească într-însele iubirea, căci oamenii și zeii erau zeiţei pradă. 

Puţini zei sunt aceia ce pot să-i stea-mpotrivă. Doar Hestia, Atena și 
Artemis erau netulburate de flacăra iubirii. Ba, chiar şi despre ele legendele 
spuneau că-n mare, mare taină, aproape fiecare avea un dor anume. 

Atena avusese cândva o înclinare pentru titanul, care zăcea acum pe 
Elbrus, greu ferecat în lanţuri. Zeița vânătoarei, Artemis, era să se mărite c- 
un uriaș, Orion. lar Hestia, pesemne, o fi avut și ea vreo taină. 

Chiar Zeus... cât era Zeus de mare și puternic... cât putea el supune pe 
ceilalți zei cu pumnul cel încărcat de fulger... şi totuşi, Afrodita i-a tulburat 
simţirea. L-a făcut şi pe dânsul, stăpân atotputernic, să-și părăsească tronul 
şi, ameţit s-alerge, din Olimp, preschimbat în taur, vultur, cuc sau alte 
animale, de-a râs o lume-ntreagă. 


ZEUS INSPIRĂ AFRODITEI O DRAGOSTE NESĂBUITĂ 


Ei bine, pentru asta Zeus îi purta pică zeiţei Afrodita şi, ca să se răzbune, 
să poată şi el râde de slăbiciunea ei, i-a hărăzit dorinţa să se îndrăgostească 
de un simplu muritor. 

Zeița, după voia cerescului său tată, a îndrăgit pe un tânăr ce se chema 
Anhise. Din dragostea aceasta s-ar fi născut Enea. Şi acest voinic, Enea, cu 
o mână de viteji, va-ntemeia cetatea cu nume mare: Roma. 


În acest chip, romanii se făleau spunând că sunt urmaşii zeiţei Afrodita. 
12) Dar, după cât se pare, ea nu se bucura de înrudirea asta. Vroia să-și 
ascundă dragostea cu Anhise, un simplu muritor. 

— Din vina ta, spunea ea troianului Anhise, eu îndur umilinţe. Căci zeii 
se temeau, mai înainte vreme, de ce puneam la cale. Puterea mea divină îi 
subjuga pe toţi, pentru că, rând pe rând, eu unisem pe zei cu fete 
pământene. Acum însă — vezi bine — că nu mai am cuvânt! Nu pot s-aduc 
aminte toate aceste lucruri, căci eu însumi greșit-am, şi chiar mai mult ca ei. 
Simţirea mea zeiască a fost, la fel, târâtă de o oarbă rătăcire, și nici n-am 
îndrăznit să pomenesc de ea... 

Zeița, căindu-se de faptă, s-a despărţit de tânăr, spunându-i la plecare: 

— De vei vorbi, vreodată, troianule Anhise, ori de te vei lăuda că eu ți- 
am fost nevastă, Zeus o să se-nfurie şi te va fulgera! ... El nu îngăduie celor 
de jos să ştie că zeii pot greşi! ... 

Și, poruncind zeiţa să i s-aducă grabnic rădvanul din petale de flori de 
trandafiri, purtat de porumbiţe, îl părăsi pe Anhise. 

Plecă prin lumea largă, urmată de cortegii, de hore şi charite, și de un 
copil, Eros. 

Copilul se născuse din dragostea cu Ares, zeul neghiob şi ţanţoș al 
crudului război. Purta în mână arcul și pe spinare tolba umplută cu săgeți. 
Zeița Afrodita îl sfătuia pe Eros când să întindă arcul și-n cine să lovească. 

Săgeţile lui Eros erau de două feluri: unele făurite din aur, înmuiate cu 
vârfu-n foc şi miere, iar altele de plumb, cu vârfurile negre, mânjite cu 
otravă. 

Iar zeul, bun de joacă, la stăruința mamei își arunca săgeata cu miere sau 
otravă în inimi de fecioare sau de flăcăi voinici. 

Năstrușnicul adesea trăgea la întâmplare și-mprăştia iubirea: cu miere, 
fericită; cu fiere — în dureri, stropită mult cu lacrimi. 

Ba, uneori, feciorul acesta zvânturat nu vrea să ţină seamă nici cel puțin 
de zei. Nici de părinţii lui. 

Pe Zeus îl ţintise. Pe Ares, tot la fel. Și chiar pe Afrodita... 


ADONIS 


Legenda povesteşte c-odată Afrodita a vrut să-mbrăţişeze pe fiu-i alintat. 
Cum s-a plecat zeiţa, căci Eros era mic, nu știu cum o săgeată, ce se ivea 
din tolbă, a atins sânul mamei. Puțin, puţin de tot. Insă a fost destul ca dânsa 


să se simtă, pe dată, străbătută de un fior ciudat. lubirea-i pătrunsese în 
inimă, fierbinte. 

A-nchis o clipă ochii, şi când și i-a deschis, i-a apărut în faţă un 
flăcăiandru chipeș, un vesel vânător, cu numele Adonis. 

Era aşa de chipeş vânătorul Adonis, încât — precum spun unii — îl 
întrecea pe Apolo, zeul cel mai frumos. Iar între pământeni nu se găsea nici 
unul să-i fie deopotrivă. 

L-a îndrăgit zeița atât de mult pe Adonis, încât a părăsit de dragul lui 
Olimpul şi templele măreţe... şi jertfele aduse de pământeni. Și tot... Tot ce 
avea lăsase... Și l-a urmat pe Adonis. 

Adonis, de asemeni, s-a-ndrăgostit de dânsa. Mai ştii? — ţintit de Eros, 
sau poate fermecat de brâul plin de taine şi plin de amăgiri, pe care îl purta 
zeiţa Afrodita. {2} 

Numai că, de-astă dată, Adonis poruncea. Lui nu-i plăcea găteala, și i-a 
cerut zeiței să-şi zvârle cununiţa din pletele ei blonde, brâul cel fermecat, 
spinulele de aur, agrafele, cerceii, brățările rotunde, şiragurile scumpe și 
vălurile albe — podoabele pe care i le admirau toţi zeii. l-a mai cerut să-și 
puie un strai simplu de tot, un peplon sau un chiton, cum îmbrăca zeița cea 
castă a vânătoarei când alerga prin munţi“. 

Iar blonda Afrodita l-ascultă pe Adonis și face tot ce-i cere, fără de nici 
un murmur. Îşi leapădă din plete podoabele de aur și îmbracă un chiton 
scurt până la genunchi. 

Ea, care odinioară îşi petrecea tot timpul doar ca să se gătească şi să-și 
pieptene părul, cutreieră acum pădurile umbroase pe urma lui Adonis şi-i 
veşnic temătoare, să nu i se întâmple, cumva, vreo vătămare, ori vreo 
nebănuită primejdie să-l pască pe preadragul ei soţ. Adesea-l sfătuieşte pe 
Adonis, vânătorul: 

— Iubitule, fereşte-ţi de fiare fiinţa scumpă. Eşti muritor, și fiara, cu 
ghearele-i grozave, cu colții ascuţiţi, te poate sfâșia. Fii curajos cu iepurii, 
cu cerbii. Nu te lupta cu leii, cu urșii sau mistreţii. Nici vârsta ta, nici chipul 
nu pot să îmblânzească pe fiarele acestea sălbatice, haine, nu pot să-ţi scape 
viaţa. Fereşte-te, iubite. Te roagă Afrodita. Nu te vârî-n primejdii... 


CRIMA LUI ARES 


Adonis însă râde. Pe faţa lui zeița zăreşte nepăsare. Şi nici nu se 
gândeşte să fugă de pericol. Ba, parcă se-ndârjeşte şi vrea să-i dovedească 


iubitei, Afrodita, puterea, voinicia de care e în stare. Porneşte prin pădure, 
ținând în mâna dreaptă o secure tăioasă, și-n stânga, lunga-i lance. 

Trecând printre desișuri îi iese-n cale-o fiară. Un porc mistreţ. Adonis s- 
avântă după el. 

Cam mare e mistrețul! ... Și colții lui sunt parcă pumnale răsucite! ... 

Iar fiara îl priveşte cu ochii mici și roşii de ură și de sânge. Fugind, l- 
ademeneşte prin umbrele pădurii, departe mult de locul unde se afla zeița. 
Oprindu-se din goană, mistrețul se întoarce și-l înfruntă furios. Adonis își 
ridică lancea și îl loveşte. Dar nu izbește poate îndeajuns de bine. Mistreţul, 
grohăind, se repede la tânăr și îl trânteşte jos. Cu colții lui năprasnici, îl 
rupe-n bucățele. 

Zeița Afrodita abia se despărțise de tânărul ei soţ, pornind prin slăvi cu 
carul cel tras de păsări albe. Deodată aude vuiet. Aude cum răcneşte Adonis, 
când mistrețul îi vâră colţii-n piept, şi-ndreaptă iute carul spre locul bătăliei, 
să-i vină într-ajutor preadragului Adonis. Din văzduh vede locul. Coboară 
ca săgeata. Sărind din car îşi pierde sandalele de aur, se-mpiedică-ntr-o tufă 
de trandafir sălbatic, și sângele-i ţâșnește... dar uită de durere. Cu ţipete de 
spaimă aleargă către trupul însângerat, ce zace lipsit de viață-n ierburi. 
Apucă doar să vadă mistrețul cum dispare... Apucă doar să vadă... însă 
zeiţa ştie că mistrețul e Ares. 

Da. Ares se schimbase într-un mistreţ hidos. Era gelos pe Adonis, știind 
că-i luase locul în inima zeiţei. Vroia să-l nimicească. De aceea-l amăgise 
pe tânărul Adonis, la luptă, în pădure, unde îl ucisese. 

— O, blestemat fii, Ares! tipa, frângându-și trupul pe pieptul lui Adonis, 
zeiţa Afrodita. Fii blestemat de-a pururi, tu, cel flămând de sfadă și însetat 
de sânge, tu, cel ce nu ai milă! ... 

Dar Ares n-aşteptase blestemele zeiţei. 'Târându-și după sine scutul cel 
greu de aramă și sulița sa lungă, pornise în Olimp, rânjind cu mulţumire. 
Isprava-i izbândise și îi era destul. 

— Sărmanul meu Adonis, ţi-e stinsă tinereţea, se jeluia zeiţa şi se lovea 
cu pumnii tremurători în frunte. Adonis! ... Nu se poate. Nu vreau s-ascult 
de legea lui Zeus pentru oameni. N-am să te las să pieri. Vei dăinui de-a 
pururi, ca vie amintire a suferinței mele! ... 

S-a tot jelit zeiţa pe trupul lui Adonis, mai mult de două zile, și lacrimile 
sale, picurate-n poiană, s-au prefăcut în flori, precum spune legenda, în flori 
de anemone. 


Când s-a-nţepat zeița c-un spin de trandafir, fugind către Adonis, i-a curs 
sânge din rană. Și sângele-i divin a colorat cu roşu imaculata floare. Până în 
acea ziuă, floarea de trandafir fusese numai albă. Acum era și roză, şi roșie 
ca macul. Era și parfumată. 

Și ca să nu se uite vreodată de Adonis, a hotărât zeița serbări mari, 
fastuoase, în fiecare an, vreme de două zile, atâta cât plânsese şi dânsa în 
poiană. Serbări numite adonii.{®- 

Într-adevăr, aezii cântau că niciodată nu a putut să-l uite pe soțul său, 
Adonis, şi-n cinstea lui, adesea ocrotea pe cei tineri, când le-nfloreau în 
inimi simţirile alese și o dragoste curată. 


SCULPTORUL SIHASTRU 


Și vieţuia, se spune, într-un oraș din Cipru!$?, pe vremuri, un artist ce 
făurea cu dalta chipuri de zei și oameni, din marmură și fildeș, din piatră 
sau din lemn. lar sculptorul acesta era frumos şi tânăr. Avea o casă mare, 
grădini pline de roade şi flori înmiresmate. Dar el trăia sihastru, cu câțiva 
sclavi ai săi, căci nu avea soţie. Nici nu voia să aibă, deși, trecând pe uliţi, îi 
aruncau ochiade copilele din Cipru, iar mamele cu fete de măritat îi tot 
dădeau târcoale și îl pofteau la mese și la alte petreceri. 

Dar Pigmalion, artistul — căci astfel se numea — nu da nici un răspuns. Și 
rămânea tot rece, tot singur, în tristeţe. 

Văzuse că în Cipru bunele obiceiuri, rămase din trecut, erau tot mai 
uitate. Fetele, altădată harnice, iubitoare de casă şi modeste, căutau acum 
ospeţe cam nelalocul lor, şi straie deşucheate, și dansuri zgomotoase. 
Virtutea şi credinţa erau înlocuite de nestatornicie şi de uşurătate. Graţia se 
pierduse. în schimbul ei găsea privire îndrăzneață, vorbă gălăgioasă şi lipsă 
de rușine. 

Purtările acestea îl mâhneau pe artist, şi visurile sale despre o ființă pură, 
gingaşă, devotată, pe care s-o îndrăgească și care să-i rămână soție toată 
viaţa, se spulberau pe rând. 


ARTISTUL CIOPLEȘTE O FECIOARĂ DIN FILDEȘ 
Ca să-şi aline dorul de o astfel de copilă, artistul se închise în atelier și, 
luând în mână dalta, se apucă să cioplească, din fildeş, o fecioară, așa cum 


Și O visase.!7h 
Veneau la uşă prieteni, artişti tot ca şi dânsul, și-l întrebau: 


— Ce tot faci, Pigmalion, mereu închis în casă? ... 

— Îmi tălmăcesc în fildeş un vis încântător, le răspundea artistul. 

Și nu deschidea ușa. Lucra fără-ncetare, făcând din noapte zi. 

Sfârşind apoi cu munca, Pigmalion şi-a privit cu uimire statuia cioplită 
din fildeşul lucios. Căci statuia aceea înfățișa chiar fata pe care şi o dorise. 
Însă mult mai frumoasă decât în visul său. Pe fruntea ei senină citeai 
neprihănirea. Gura-i părea o floare, zâmbind în zori de zi sub raza purpurie, 
şi corpul de zăpadă, ovalul lin al feţei și blânda mlădiere cu care se pleca 
fecioara către dânsul erau desăvârşite, cum nu se mai văzuse. 

Pigmalion alergă și-i cumpără veșminte. Îi luă și giuvaere. Aduse din 
grădină flori roşii, îmbălsămate, și-i așternu covoare şi perne peste tot. 

Ba-i dete chiar și un nume copilei ce o crease cu mâna lui, spunându-i 
frumoasa Galateea. 

Și nu mai era singur. Era cu Galateea. Ei îi spunea acuma tot ce gândea, 
şi fata îi surâdea sfios, cu gura tăiată fin în fildeș, de parcă-l pricepea. lar 
când lucra, artistul o întreba mereu: 

— Tu ce spui, Galateea? Mai poate să cioplească dalta mea o minune 
aşa precum eşti tu? ... Lui îi părea că fata-i răspunde: 

— Da, iubite... 

Și, ascultând răspunsul, artistul se-ncorda. Mâna lui mult dibace cioplea 
lucruri de artă ce nu aveau pereche... Dragostea-i da putere şi aripi ca să 
zboare pe culmea creaţiunii. 

Toţi admirau acum ce dăltuia în piatră, în fildeș sau în lemn, neîntrecutul 
sculptor... 


STATUIA PRINDE VIAŢĂ 


Venise primăvara. lezii săreau zburdalnici. Pe câmpuri viţeluşii gustau 
întâia oară din iarba cea mustoasă şi mii de păsărele înveseleau văzduhul cu 
ciripitul lor. 

Oamenii începeau să strângă-n coşuri mere şi rodii şi naramze, căci se 
apropia serbarea zeiței Afrodita. Iar fetele, gătite cu văluri lungi şi albe din 
pânză străvezie, împleteau, în ghirlande, crengile lungi de mirt și agăţau în 
ele trandafiri și anemone. 

Tobele băteau tare, asurzitor, şi flautul se pornise să sune tânguios, 
chemând la sărbătoare toţi oamenii din Cipru. 

Și iată! întâia oară iese afară și artistul Pigmalion. Se îndreaptă spre 
altarul de marmură al zeiţei. Jertfeşte un berbece şi cade în genunchi. 


— Zeiţă! zice el. 'Tu-ntruchipezi iubirea, puterea suverană ce face să- 
ncolţească viaţa chiar şi dintr-o piatră. Eu am pe Galateea cu inima de 
fildeş. Azvârle-i o scânteie, şi eu i-o voi aprinde, să ardă-n vâlvătăi... 

Îşi spuse rugămintea. Se-ntoarce și porneşte înfrigurat spre casă. Se- 
nghesuie-n mulțime, cuprins de o presimţire. Începe să alerge. 

Sosind, trântește uşa și intră ca furtuna în sihăstria lui. 

Acolo-i Galateea. Se află tot pe soclu, la fel de nemișcată. E tot cum o 
lăsase în ceasul când plecase spre altarul Afroditei. 

Dar el o ia în braţe. Nu vrea să ţie seama că trupul ei e rece, și îi sărută 
faţa şi îi şopteşte vorbe curate de iubire: 

— Tu ai să-mi fii soţie, îi spune Galateei. Nici una nu-i ca tine de castă 
şi gingașă. Eu te-am purtat în suflet şi te-am creat din fildeş. 

În timp ce-i spune astfel, cuprins de-nflăcărare, deodată Galateea 
întredeschide ochii și inima ei bate. lar pielea ei se face mai moale ca 
mătasea. Cosiţele-s de aur și ochii de cicoare, surâsul îl pătrunde în inimă 
pe tânăr, şi ea-i cuprinde gâtul: 

— Mult am dormit, iubite! ... 

Iar Pigmalion ridică povara lui cea scumpă cu braţele-amândouă și strigă 
cu putere: 

— Trăieşte Galateea! ... Îți mulțumesc, zeiţo! ... Îți mulțumesc, iubire... 

Pe urmă, se-nțelege, s-a prăznuit şi nunta, la care au fost poftiți toţi 
oamenii din Cipru. 

A fost o nuntă mare... Veniseră artiștii din tot cuprinsul ţării, toți 
sculptorii Eladei, poeţii, muzicanțţii. 

A fost și Afrodita, cu feciorul său Eros. Chiar au dansat la nuntă... 

A fost o veselie cum nu se poate spune... 

Aşa zice legenda. 

Și-au trăit împreună ani lungi, zile ferice. Cât? Nu mai știe nimeni. 

I-a ocrotit zeița, frumoasa Afrodita. I-a ocrotit iubirea, ce şi o păstrau cu 
grijă. 

Feciorul Galateei a fost regele Pafos, ce-a stăpânit în Cipru. El a clădit 
orașul, ce poartă acelaşi nume, și unde se află templul frumoasei Afrodita. 
Un templu fără seamăn şi cel mai drag zeiţei. Artiştii, după aceea, au slăvit 
pe Afrodita, iubirea creatoare, în cânt, în dans, şi-n piatră.. 181. Tubirea ce-i 
cântată şi astăzi de poeți... 


Note: 

11)1 După versurile poetului latin Lucrețiu. 

{2}t Afrodita-Venus — sau Venera la romani — era fiica lui Uranus, cel 
dintâi zeu al cerului. Ea se născuse din spuma mării. lar spuma se ivise din 
sângele lui Uranus, scurs în apa mării, în urma loviturii date de fiul său, 
titanul Cronos, cu secera de diamant. Afrodita se trăgea din prima dinastie 
de zei, pe când olimpienii, în frunte cu Zeus, erau din neamul lui Cronos, 
adică din a doua dinastie, aceea a titanilor. Tot dintr-un titan, din lapet (prin 
Prometeu şi fiul său Deucalion), se trăgea, după legendă, și neamul elinilor. 
Deci, în vreme ce elinii se mulțumeau să arate că ei, ca şi olimpienii, se trag 
din titani (olimpienii din Cronos, și elinii din lapet), romanii aveau pretenţii 
mai mari: ei afirmau că, prin Afrodita, se trag direct din Uranus, părintele 
tuturor zeilor. Legenda ticluită de poeţi cu atâta meșteșug, din ordinul 
împăraților romani, arăta că romanii, fiind dintr-un neam mai bun şi mai 
vechi, au mai multe drepturi decât elinii să stăpânească lumea. Mai mult, ei 
pretindeau că fiul lui Enea, nepot al Afroditei, Ascaniu sau Iuliu — cum îl 
numeau romanii — era întemeietorul familiei imperiale a luliilor, din care 
făcea parte şi Cezar, şi August. În acest fel justifica familia Iuliilor dreptul 
de a stăpâni Roma, și Romei, dreptul de a-și întinde ghearele ei de vultur 
pestre întreg pământul. 

13)1 Se spune că zeiţa purta un brâu fermecat. Acest brâu avea darul de 
a o face mai frumoasă şi-i da puterea să subjuge inimile bărbaţilor. 

44)41 Peplonul era o tunică feminină, fără mâneci, prinsă cu o agrafă pe 
umeri, iar chitonul, o haină de lână albă, scurtă până la genunchi. 

{5}t Adoniile, serbările în cinstea lui Adonis, aveau loc în Asia, Elada, 
şi mai târziu la Roma. Ele se prăznuiau primăvara, cu mare însuflețire, 
vreme de două zile. 

Prin Adonis, vechii greci înțelegeau vremea călduroasă, când înfloreşte glia. 
Înţelegeau belșugul de roade felurite, care îndestulau ogorul, livada și 
grădina. 

Zeița Afrodita întruchipa şi ea, de altminteri, natura roditoare. 

Iar moartea lui Adonis însemna chiar sfârşitul verii, când iarba se vestejeşte 
şi poamele cad, în vreme ce frunza sângerie este purtată în vârtejuri de 
vânturile toamnei. 

Ares, care îl răpune sălbatic pe Adonis, însemna, la rândul său, războiul. 
Războiul prăpădeşte și pârjoleşte totul. Dar Ares mai este în același timp şi 
furtuna sau vremea ce se schimbă. Căci Ares este feciorul Herei, adică al 


cerului. Vremea se înrăiește către începutul toamnei, aduce pustiirea în 
arbori, pe câmpie şi-n florile ce-şi scaldă petalele în lumină. Atunci este 
vremea care aduce moartea comorilor grădinii... 

Astfel se tălmăceşte și crima săvârşită de Ares cel crud asupra lui Adonis, şi 
jalea Afroditei. 

16)1 Ciprul este o insulă din Mediterana răsăriteană, unde, după 
legendă, fusese purtată Afrodita de Zefir, atunci când se născuse. 

17)1 S-a expus această temă și pentru Prometeu: dorința omului de a 
atinge suprema creaţiune, de a schimba materia neînsuflețită în fiinţe vii. În 
legendele eline se sublinia că numai omul înflăcărat de o mare pasiune va 
putea săvârși acest lucru. 

18)1 Praxitele, unul din cei mai mari sculptori ai antichităţii, a dăltuit 
adevărate poeme în piatră, spre slava Afroditei, aceea care întruchipa, 
pentru elini, dragostea şi frumuseţea. Marmure vestite sunt: Afrodita de 
Medicis şi mai ales cea din Milo. Aceasta din urmă a fost aflată de un ţăran 
în Milo, o insulă din roiul de Ciclade, pe când își săpa ogorul. Se pare, că 
această statuie ar fi opera unui alt mare sculptor grec, Scopos. Aflată astăzi 
la Luvru, ea stârneşte o emoție profundă tuturor prin perfecțiunea cu care a 
fost creată. 


EROS ȘI PSIHEEA 


Legenda!!! spune că ar fi trăit de mult, de mult, în Creta, un rege și o 
regină care aveau trei fete. Dar orișicâte haruri aveau primele două, cea mai 
mică, Psiheea, le întrecea cu mult. 

Locuitorii ţării şi chiar străini de locuri se grămădeau s-o vadă pe fata 
cea mai mică a regelui din Creta, lăudându-i frumuseţea, în vreme ce poeţii 
se adunau acolo şi se întreceau să-i rostească versuri fermecătoare: 


„De-ai fi printre zeițe, 
ele-ar păli de ciudă... 

căci tu le-ntreci, frumoaso, 
pe toate laolaltă. 

Chiar mândra Afrodita 

ar fi pe lângă tine 

o floare vestejită, 

ar fi un strop de apă 

lângă un lac de munte, 
ce-și arde limpezimea 

sub soarele amiezii... 

Tu ești mult mai frumoasă. 
De aceea, o, copilă, 

tu ne vei fi zeiţă... 

Noi nu mai vrem pe alta“... 


Aşa grăiau poeţii, nedumeriţi, fireşte, că poate să existe o astfel de 
minune 


Nici nu puteau să fie ochi mai adânci, mai galeși. Obrajii îi erau rumeni. 
De o rumeneală dulce, cum are trandafirul învolt, plin de parfumuri. Și 
buzele! ... Ce buze! ... Ca rodiile coapte. Şi dinţii: stropi de lapte, din 
proaspătă mulsoare, în botişor de ciută, ce suge-ntâia oară. lar graiul ei, un 
cântec, o muzică divină ce farmecă urechea şi-alină suferinţa, ca un ceresc 
balsam. 

Din pricina Psiheei, pământenii uitau s-o mai sărbătorească pe mândra 
Afrodita și lăsau să se stingă pe altarele ei focul. Podoabele de aur, smulse 


de pe coloane, din temple și sanctuare, din dumbrăvile sfinte, erau în 
schimb aduse ca daruri pentru fată. 

Când a aflat zeiţa, s-a necăjit amarnic și a început să strige: 

— Asemenea ocară? ... Cum de o rabdă cerul? Și darurile mele, flori, 
jertfe, fructe — toate — să-mi fie smulse oare de fetișcana asta? ... De o fată 
muritoare? ... Cum îndrăzneşte ea să fie mai frumoasă ca mine, Afrodita? 

Şi, înfuriată groaznic, zeiţa Afrodita l-a şi chemat pe Eros!2!, copilul 
năzdrăvan, ce avea aripi de aur, o torță şi un arc cu săgeți fermecate: 

— Tu, ce-mi asculți porunca fără de şovăire, i-a rostit Afrodita cu voce 
tremurândă, te rog de această dată să te repezi în Creta și s-o cauţi pe 
Psiheea. O vei găsi uşor, căci oamenii, nătângi, se strâng s-o tot admire. Tu 
însă fă — prin vrajă — să n-o iubească nimeni... 

— Atâta ţi-e porunca? ... 

— Nu. După treaba asta, mai picură-i în suflet Psiheei și o iubire nebună 
pentru o ființă cu totul decăzută, un osândit de soartă, sau cine crezi cu 
cale... Vreau s-o hulească lumea și să râdă de ea, c-a îndrăgit un monstru și, 
astfel, răzbunarea zeiţei Afrodita va fi îndestulată... Îmi împlineşti voinţa, 
copilul meu iubit? ... 

— Da, mamă! ... Şi feciorul și-a-ntins aripi de aur.!5* A zburat prin 
văzduhuri şi a poposit în Creta, odată cu înserarea. Tiptil-tiptil, ştrengarul s- 
a strecurat în taină, chiar în iatacul fetei. Noaptea era senină şi o rază de 
lumină — trecută prin frunzișul cel des de la fereastră — o săruta pe pleoape, 
pe genele ei lungi. Și Eros a vrăjit-o pe fata regelui, precum făgăduise zeiţei 
Afrodita. Dar dibuind prin tolbă, să caute o săgeată cu care s-o ţintească, s-a 
cam zgâriat la deget. Iubirea pentru fată l-a şi cuprins pe Eros. Lăsându-și 
tolba-ncolo, o privea pe Psiheea nesăţios, gândind: „E săvârşită vraja: n-o 
mai pot dezlega. Dar n-am să trag săgeata cu fiere şi otravă, căci ființa-mi e 
robită de chipul tău, Psiheea!“ 

Și, suspinând, copilul cel drag al Afroditei s-a întors în Olimp. 

Fra-n Olimp, dar gândul îi rămăsese acolo, în palatul din Creta, la 
fecioara Psiheea, pe care o iubea.. Aa) 


PALATUL FERMECAT 


S-a scurs o săptămână... o lună... sau un an... şi, precum hărăzise zeul 
iubirii, Eros, flăcăii ce înainte nu conteneau s-o ceară de nevastă, acum o 


priveau reci. Parcă vedeau o piatră, o marmură cioplită cu mare iscusință de 
un sculptor cu renume și, totuși, fără viaţă și fără de simţire. 

Părinţii mândrei fete erau nedumeriţi, căci celelalte fete, surorile mai 
mari, găsiseră miri vrednici. De, cam bătrâni, nu-i vorbă, dar totuşi niște 
miri de rang înalt: doi regi. 

Ce bucurie mare ar fi avut părinţii, dacă şi-a treia fiică și-ar fi găsit un 
rost. Atâta doar că nimeni nu mai călca palatul în chip de peţitor... 

Atunci, bătrânul rege s-a dus la un oracol, să-ntrebe pe Apolo ce are de 
făcut. Apolo i-a răspuns, prin preoţii din templu: 

— Nu mai spera, tu, rege, ca ginere, un om. O ființă fără seamăn, un 
monstru rău şi crud, ce zboară prin văzduhuri, purtând cu sine focul şi o 
armă ucigaşă, de care însuși Zeus se teme uneori, va fi bărbatul fetei. Deci 
du-o pe Psiheea în vârful unui munte și las-o părăsită, ca monstrul să-și ia 
prada, și nu-ncerca, bătrâne, să te împotrivești poruncii zeilor, căci vei fi 
osândit... 

Vă-nchipuiţi ce adâncă, ce neagră întristare l-a cuprins pe bătrânul 
părinte al Psiheei. Dar nu-ndrăznea sărmanul să calce-o hotărâre pe care o 
luau zeii. Şi-n ziua hotărâtă, într-un cortegiu jalnic — de moarte, nu de nuntă 
— regele și regina au dus-o pe Psiheea pe vârful unui munte. Aici au părăsit- 
o, cum poruncise zeul, și s-au întors acasă, cu vaiete cumplite, ştiind că lasă 
fata drept pradă unui monstru. 

Rămasă singurică, prinţesa sta cu spaimă și tremura ca frunza când vine 
vijelia, tot așteptând pe monstru să vină să o-nhațe... 

Deodată dânsa simte că bate-o adiere... Vântul de apus, Zefirul, o luase 
pe copilă pe aripile lui, s-o ducă peste piscuri, în locuri neştiute de oameni 
până atunci, lăsând-o-ntr-o poiană cu ierburi ca mătasea şi flori 
îmbălsămate. 

În preajmă dă cu ochii de un palat măreț. 

Pășind fata cu frică, pe o potecă-ngustă, pătrunde în palat, şi-acolo — ce 
să vadă? O boltă minunată, sculptată cu migală în lemn scump de lămâi, și- 
n fildeș, şi-n aramă. Coloanele înalte, care o susțineau, erau turnate-n aur. Şi 
mii de animale — părând însufleţite — făcute din argint, împodobeau pereţii, 
în vreme ce podeaua părea ca înstelată cu mii de nestemate, mărgăritare 
albe, cu luciu stins, rubine, focoase diamante şi alte multe pietre, puse în 
mozaic şi-nchipuind din ele figuri parcă pictate. 

Fata privea uimită, pășind tot mai departe, pe scări monumentale, prin 
încăperi, în care erau îngrămădite comori nemăsurate de aur, pietre scumpe, 


veşminte şi podoabe. 

O ființă nevăzută, călăuzindu-i paşii, îi glăsuia copilei: 

— Tot ce zăreşti în juru-ţi, frumoasa mea stăpână, să ştii că e al tău. Poţi 
da orice poruncă. Poţi spune orice voie. De vrei, poftim, te așteaptă o baie 
minunată, ce o să te răcorească după atâta zbucium... 

Psiheea nu așteaptă prea multă îmbiere, și se cufundă-n baie... 

Ce bine e în apa fierbinte, în care sclavele au picurat pe nevăzute esențe 
plăcut mirositoare! 

Și o masă îmbelșugată, vinuri întăritoare, dulciuri, fructe gustoase: rodii, 
chitre, naramze îi sunt întinse-n faţă. 

După ce se ospătează, Psiheea e condusă într-o-ncăpere mică, tăcută, 
primitoare, cu pat curat şi alb, cu aşternuturi moi. 

Fiinţele nevăzute o culcă pe fecioară în acest pat de aur şi suflă în făclia 
ce pâlpâia alături. 

— Dormi fără nici o grijă, îi spune iar o voce. Soţul tău o să vină și o să 
te-mbrățişeze prin somn, copilă dragă. Să nu ai nici o teamă. I-e blândă 
sărutarea. Dar să nu-ncerci să-l vezi, căci te pândesc primejdii. 


SE IVESC CELE DOUĂ SURORI 


Astfel s-a scurs şi noaptea. A mai trecut o zi. Și altele pe urmă... 

Psiheea devenise soția unei fiinţe ce venea numai noaptea, şi-n zori — 
când prima rază se strecura-n cămară — dispărea fără urmă. 

Nu știa cum arată, nu știa cum îl cheamă, de are înfățișare frumoasă sau 
de monstru. 

În timpul zilei, fata se răsfăţa în voie prin multele-ncăperi ce le avea 
palatul, ori cobora-n poiană. N-avea decât să-și spună dorinţa cea mai mică, 
şi totul se-mplinea. Coruri, muzici alese îi desfătau auzul! Dar nu vedea pe 
nimeni. Vorbea numai cu umbre. Se hârjonea cu ele, fugind printr-o pădure, 
culegând flori şi fructe sau dănțuind mereu... 

Neobosită, vremea curgea pe nevăzute făgașe, ca nainte. 

Dar într-o zi, când fata ieși ca să se plimbe pe munte, prin poiene, a auzit 
din vale nişte voci cunoscute. A stat puţin pe gânduri. Cine să fie oare? A! 

. da! ... Sunt ele, surorile mai mari. O strigă şi o caută: 

— Psiheea, unde eşti? Regele, tatăl nostru, trimisu-ne-a pe noi, să te 
căutăm, surioară, căci el şi cu regina s-au ferecat în casă... Nu vor să vadă 
cerul și nici lumina zilei, cât timp nu pot să afle nimic de soarta ta... 


Psiheea le aude şi-ar vrea să le răspundă; dar ființele din preajmă îi 
poruncesc să tacă. O vorbă să nu spună. Întâi să-i ceară voie slăvitului ei 
soţ. 

Cu câtă nerăbdare aşteaptă dânsa noaptea! lar când soţul soseşte, ea 
plânge și-l dezmiardă, și-l roagă, stăruiește. Până ce el, în fine, se-nduplecă. 
Îngăduie ca-n ziua următoare Zefirul să aducă acolo, în palat, pe cele două 
fete, care umblau prin munte, căutând-o pe Psiheea. Dar mai nainte îi 
spune: 

— Știu că surorile or să te sfătuiască lucruri nechibzuite. Nu le da 
ascultare. Mai ales nu uita că, orice-ar fi pe lume, să nu-ncerci să mă vezi... 

— Am să-ţi împlinesc voia. Să nu ai nici o teamă! îi răspunde Psiheea. 
Toate vor fi, stăpâne, aşa precum doreşti... 


PSIHEEA ÎL PIERDE PE EROS 


În ziua următoare, Zefirul se porneşte pe văi şi, dintr-o dată, vede pe cele 
două surori ale Psiheei. Le-aduce la palat, pe aripile sale. 

Ce-mbrăţișări! Ce lacrimi! Ce chicoteli! Ce râs! ... Psiheea le arată 
palatul fermecat și sălile în aur și arginturi, grădinile, pădurile şi toată avuţia 
ce se afla acolo. Ba, le şi povesteşte că ei i se-mplinesc toate dorinţele, afară 
de aceea de a-și vedea bărbatul; şi cum el i-a cerut, cu aspru jurământ, să 
nu-ncerce să-l vadă. Surorile se miră și vor s-o iscodească, dar nu au timp 
prea mult, căci mesele-s întinse și muzica le cântă. Sclavele nevăzute le-n- 
treabă de porunci. Şi nu sfârşesc prea bine să spună ce doresc, şi braţe 
nevăzute aduc bucate, haine, mingii, cercuri de aur, coșuri cu flori, colane, 
cercei sau pietre scumpe. Mă rog, orice poftesc. 

Surorile Psiheei, la-nceput bucuroase c-o revedeau pe fată, încep să fie 
roase de o invidie din ce în ce mai neagră. 

— Ce zici? ... Neruşinata! ... îşi şoptesc amândouă, când nu-i de faţă 
dânsa. Noi o credeam pierdută. Și ea? Ce bogăţie... Tocmai ei? Cea mai 
mică? ... Bărbatul său, pesemne, o fi vreo zeitate. O fi voinic şi chipeș. Şi 
noi, cu soții noștri bătrâni, neghiobi şi şubrezi, ne mâncăm tinereţea. Ba, n-o 
vezi ce se-ngâmfă? Ne-arată toate cele, de parc-ar fi regină, iar noi nişte 
sărmane și umilite sclave... Mai bine să-i dăm sfatul să-și calce jurământul 
faţă de soţul său și să-ncerce să-l vadă noaptea, pe când el doarme. Căci el o 
să se-nfurie şi o s-o pedepsească. Așa, surioara noastră va pierde din 
trufie... Ha, ha... E straşnic planul... 


Și cele două scorpii o sperie pe Psiheea. Îi spun că niște oameni i-ar fi 
văzut bărbatul. Acesta-i un balaur. În fiecare seară vine dintr-o pădure şi 
trece înot râul, iară în zori se-ntoarce. Sigur c-o s-o mănânce și pe soţia sa, 
când o să aibă poftă. Ca să se-n-credinţeze, s-aprindă o lămpiţă noaptea, 
când doarme el, şi să-i privească faţa. 

Psiheea, înfricoșată, ascultă şi promite să le urmeze sfatul. 

Și scorpiile pleacă, iar sora cea mai mică rămâne la palat. 

Și, hăt, târziu, în noapte, când soţul doarme dus, Psiheea ia în mână 
lămpiţa cu ulei şi, ușurel, pe vârfuri, se apropie de el și-i luminează chipul. 

Acel ce s-odihneşte înaintea ei, pe perne, e monstrul cel mai dulce și mai 
frumos din lume. E înaripatul Eros, cu obrajii ca bujorul, cu bucle lungi de 
aur pe umerii de nea. Alături are arcul și tolba cu săgeți. Ea îi atinge arcul și 
tolba, și o săgeată o zgârie la un deget. Și dragostea o prinde cu vie- 
nvâlvorare pentru divinul Eros. 

Se uită cu ardoare la el şi se apleacă, dornică să-l sărute. Atunci, o 
picătură încinsă de ulei se scurge din lămpiţă. Îl atinge pe zeu, făcându-i o 
arsură pe pielea delicată. 

EI, Eros, se trezeşte. O vede pe Psiheea plecându-se asupră-i; e gata să-l 
sărute cu buzele fierbinţi, în vreme ce cu ochii îl roagă de iertare. 

Dar el se saltă sprinten şi zboară pe fereastră. S-a dus pe totdeauna... 

Palatele de aur, grădinile, pădurea, izvorul, tot, dispar, Psiheea- 
nmărmurită aude numai glasul lui Eros, care-i spune: 

— Mi-ai fost atât de dragă! Dar prin nechibzuință, acuma m-ai pierdut... 
căci nu sosise timpul ca să mă poţi vedea... 

— Nu, nu vreau, strigă fata, căci te iubesc... şi... Eros... eu... voi avea 
un prunc. 

Numai că el zburase şi n-o mai auzea. Silit de legi divine, zeul intră-n 
Olimp şi mândra Afrodita îi iese înainte și îl ceartă cu asprime: 

— Necredincios! ... Viclean! ... Duşmana mea de moarte ai luat-o de 
soție? ... Așa ne-am înţeles? Ei bine, pentru asta te voi închide-n casă. Dă- 
mi arcul, dă-mi şi tolba... aripile... făclia... însemnele puterii... Nu mai 
eşti zeu, ci sclav! 


PSIHEEA PORNEȘTE ÎN CĂUTAREA SOŢULUI 


Pe când frumosul Eros era închis în casă, Psiheea și pornise pe munte... 
şi plângea: 


— Ce-am să mă fac, o, Eros? ... Unde te pot găsi? ... Sunt singură, 
mâhnită... şi te iubesc atât... 

Și, năzuind un sprijin, aleargă-n templul Herei, căci dânsa ocrotea 
familia, căminul. O roagă pe zeiță. Imploră şi pe alţi zei. Dar nimeni n-o 
ascultă, nu-i ia durerea-n seamă. 

— Tu eşti o muritoare, și dânsul e un zeu. Nu ştii că însuşi Zeus a părăsit 
atâtea şi-atâtea pământene? Nu mai gândi la el, căci n-o să-l mai revezi... îi 
răspundeau mai toți. 

Psiheea nu se lasă, ba încă socotește să plece spre zeiţa iubirii, Afrodita. 
Ea doar ocroteşte dragostea pe pământ. 

Și plecă... merge, merge... îndură suferinţe, și frig, şi foame, sete și 
piedici cu duiumul... Ajunge la palatul zeiţei Afrodita și-i spune umilită: 

— Tu eşti, zeiță, mama lui Eros, soţul meu... Peste puţină vreme şi eu 
am să fiu mamă... Fii bună deci, zeiţă, pe cât eşti de frumoasă... 

Zeița Afrodita privește spre Psiheea. Dar după atâta trudă, tot fata-i mai 
frumoasă. De ură-nverşunată, zeița se încruntă, rostindu-i printre dinţi: 

— Vrei să mă faci bunică, pe mine, Afrodita, zeiţa frumuseţii? Vrei să 
mă faci bătrână? Tu, ce ești vinovată că te-ai născut frumoasă, poate mai 
mult ca zeii, poate mai mult ca mine? ... Să vină două sclave: Grija şi 
Întristarea! ... Luaţi-o şi biciuiţi-o... Dar ştiţi, cum se cuvine! 

Sclavele o înșfăcară şi o biciuiră straşnic. O-nvineţiră toată. Dar nici aşa 
zeiţa nu se milostivi, şi luă ea însăși biciul. Îi sfâşie veşmântul, o trase de 
cosiţe şi o bătu la sânge. 

Apoi, însângerată, o puse şi la muncă. Îi dete o movilă înaltă de seminţe. 
Erau acolo boabe de mac, fasole, linte, grâu, orz şi alte feluri şi-i spuse să 
le-aleagă grămezi, grămezi, pe soiuri... 

Când se sfârşi cu munca, îi porunci să plece într-o pădure deasă, unde 
păştea o turmă de oi, toate turbate, ce-i omorau pe oameni, şi să-i aducă 
lâna de aur. 

Pe urmă o trimise în vârful unui munte, păzit cu străşnicie de sute de 
balauri. Pe-aici trecea un fluviu care curgea spre Tartar. Şi-i porunci s-aducă 
un şip umplut cu apă. 

Dar dragostea, dorinţa de-a-l mai vedea pe Eros i-au dat Psiheei vlagă să 
treacă prin primejdii, să biruiască totul și să-mplinească voia geloasei 
Afrodite... 


CĂLĂTORIA ÎN ȚINUTUL LUI HADES 


Neîmpăcată încă, zeița îi mai cere să plece şi-n ţinutul lui Hades, sub 
pământ. 

— Te du-n regatul morţii cel cârmuit de Hades, îi spune Afrodita, şi 
cere-i Persefonei, gingașa lui soție, să-ți umple cu balsam cutia asta mică. 
Balsamul mă va face pe mine mai frumoasă... Cată să vii degrabă, căci plec 
la un ospăț... 

Porni iarăși fata. Se luptă îndelung să intre în regatul cel misterios al 
morții. Străbătu peste fluviul, pe unde treceau morţii. Și trece chiar de 
Cerber, de câinele lui Hades, cel cu trei capete, ce străjuia cu colții lui 
cumpliți acest țărm al tristeţii, domolindu-l pe monstru cu niște turte dulci. 

Se spune despre Gheea, strămoașa tuturora, că ea era zeiţa ce o ajuta pe 
fată să treacă prin primejdii. Și cum, necum, copila ajunge și la tronul zeiţei 
Persefona. 

Și-o roagă: 

— Dă-mi, zeiţo, balsamul ce ţi-l cere, în cutioara asta, mama soțului 
meu, frumoasa Afrodita! 

Persefona primește să-i umple cutioara cu balsamul cerut, și plecă iar 
Psiheea, să-l ducă Afroditei. Zeița, la plecare, o sfătuise bine: 

— Să nu deschizi capacul. Balsamul din cutie e numai pentru zei... „E 
pentru zei, ştiu bine, se frământa Psiheea, călătorind pe drumuri, şi cerceta 
cutia. O, de-aş putea şi eu să folosesc balsamul! Puțin. Cât de puţin. Să mă 
fac mai frumoasă decât mă ştie Eros, şi-apoi să caut mijlocul ca să pătrund 
la el. Am băgat eu de seamă unde l-a-nchis zeiţa. Iar el, văzându-mi chipul, 
să mă-ndrăgească iarăși...“ 

Și tot gândind în sine, aproape fără voie, mânată de iubire, Psiheea 
întredeschide binișor capacul. 

Numai că din cutie — așa cum uneltise zeița Afrodita — iese un abur 
negru, şi fata se prăbuşeşte. Aburul o-mpresoară și el aduce somnul cel fără 
de sfârşit. 


ZEUS HOTĂRĂȘTE... 


Dar Eros, ce văzuse prin vrajă toate astea, nu mai aşteaptă mult, și cum 
aflase locul unde-i ţinea zeița aripile și arcul, le smulge și s-avântă printr-o 
fereastră afară. 

Ajunge la Psiheea. Adună în cutie aburii grei ai morţii şi fata se trezeşte: 

— Iubite... Tu eşti oare! ... Deci m-ai iertat? ... Mai stai... Mai stai, să 
te privesc... Căci am atâtea lucruri să-ţi spun, de-atâta vreme de când ne-am 


despărţit... 

— Şi eu, Psiheea dragă, rosteşte zeul Eros, dar nu-i timp de pierdut... 
Mama mea, Afrodita, este pe urma noastră. Tu du-te cu balsamul. Eu plec 
către Olimp. 

Și zboară zeul Eros drept în Olimp şi spune: 

— O, Zeus, tu ce lumea o cârmuiești din slavă, îndură-te de mine și de 
iubita mea... 

— Nu, nu... strigă din urmă zeița Afrodita, sosită în rădvanu-i din flori 
de trandafir. Nu-ngădui, stăpâne! Psiheea nu-i zeiță, şi un zeu, cum este 
Eros, nu poate face nuntă cu ea — o muritoare... 

— Ba da, răspunse Zeus. Nu te mâhni, frumoaso, și-ncearcă să surâzi. E 
vremea să astâmperi pe acest copil zburdalnic, care-a făcut şi face atâtea 
nebunii... E vremea să-l însori. Și ca să fie demnă Psiheea de un mire 
ceresc, cum este Eros, eu am s-o fac zeiţă. 

Și Zeus poruncește lui Hermes să adune, în sala de consiliu, pe zei şi pe 
zeițe. Să vină şi Psiheea. Şi-i dă fetei să soarbă din cupa lui de aur esențele 
divine: ambrozie și nectar. 

— Rămâneţi împreună necontenit de azi, le glăsuieşte dânsul. Iar voi, 
zei şi zeițe, puteţi să-ncepeţi nunta şi să vă veseliți... Vă poruncește Zeus! 


Și Eros cu Psiheea au făcut astfel nunta, rămânând amândoi fericiţi în 
Olimp.. dai 


Note: 

11)1 Legenda despre Eros şi Psiheea a fost povestită cu multă vervă şi 
fantezie — probabil după o veche legendă elină — de către scriitorul 
Apuleius, în opera sa „Măgarul de aur“. Tema a fost reluată de către alţi 
scriitori şi, sub diferite variante, a rămas în folclorul multor popoare. 

12)1 Eros, dragostea, la început era, pentru grecii vechi, numai forţa 
universală, care uneşte fiinţele perechi, perechi, făcându-le să procreeze. El 
a unit-o pe Gheea, cea dintâi zeiță, cu Uranus, cel dintâi zeu. Mai târziu, 
poetizând legenda, grecii şi l-au închipuit pe Eros ca un tânăr înaripat, 
dându-i drept părinţi pe Afrodita, zeița dragostei, şi pe Ares, zeul luptelor 
nesăbuite. Întruneau astfel în dragoste, în chip poetic, frumuseţea Afroditei 
cu dorinţa de cucerire a lui Ares, vrând adică să sugereze că dragostea cea 
frumoasă trebuie cucerită. De aceea vechii meşteri îl înfățișau adesea pe 


Eros călare pe un leu, ţinând în mână o liră. Arătau în acest fel că 
simţămintele, reprezentate prin liră, pot îmblânzi o ființă oricât de cruntă. 

{3}t În Capitoliul din Roma se află o statuie cioplită din marmură 
pentelică de faimosul Praxitele. Opera, un giuvaer de piatră, a fost răpită de 
romani din Elada. Aici Eros, Cupidon sau Amor — cum îi spuneau romanii — 
este înfățișat ca un tânăr cu pletele încreţite și aripile pe umeri. El are un 
arc, din care este gata tocmai să tragă o săgeată, poate muiată în miere şi 
foc, poate în otravă și venin. Lui Eros însă nici că-i pasă de cele care vor 
urma. Un zâmbet şăgalnic îi luminează faţa şi toată frumuseţea ce i-a fost 
dăruită de Afrodita. Alte opere îl reprezintă pe Eros în mână cu o torță — 
torţa care trebuia să înflăcăreze dragostea oamenilor, după ce el îi ţintea cu 
săgețile. 

14)1 Tot în Capitoliu se găseşte un grup de marmură care-i înfăţişează 
pe Eros şi Psiheea îmbrăţișaţi. Fără îndoială că această operă, săvârşită de 
un artist necunoscut, a inspirat nu numai pe poeţi, ci şi pe pictori şi pe 
muzicieni, într-atât este de armonioasă marmura dăltuită. 

15)1 Această legendă ne arată că dragostea nu poate dăinui, dacă nu e 
însoţită și de o simţire adâncă. Psiheea, în limba greacă, se tâlcuieşte prin 
suflet. Dar și sufletul se înalță prin dragoste, prin Eros, şi ajunge în Olimp, 
adică în locul unde se găsea fericirea desăvârşită, pe care o gustau numai 
zeii, cum credeau elinii. 

Într-un frumos tablou, care se găseşte la Luvru, pictat de artistul Louis 
Gerard, este înfăţişată această alegorie. Eros, înaripatul, cuprinde pe 
Psiheea, pe draga lui soţie, ca s-o urce în Olimp. 


POSEIDON ȘI AMFITRITA 


Palatul lui Poseidoni1:, zeul care purta în mâna lui trienai#, se ridica-n 
Egeea.!3! Însă de-acolo zeul pleca adeseori în carul său de aur, tras ca o 
vijelie de zeci de cai sălbatici. În urma lor săltau cetele de delfini şi alte 
animale din apele marine. 

Fiindcă zeul Poseidon crease cândva calul!“ îl îndrăgea nespus. Dar și 
mai mult iubea delfinul, delfinul care zburdă mereu voios prin valuri şi saltă 
şi se joacă şi face giumbușlucuri. Aproape nu-i poveste legată de Poseidon 
fără să fie vorba, cumva, despre delfin. De altminteri în legende se spune că 
Poseidon şi-a cucerit soţia cu ajutorul unor delfini credincioşi. 

Odată, pe când zeul se preumbla pe mare, văzuse într-o ceată de nimfe 
nereide o tânără fecioară, numită Amfitrita. Nimfele nereide, în număr de 
cincizeci, erau nişte copile de o bunătate rară. Mama lor era Doris, o nimfă 
oceanidă, şi tatăl lor, Nereu, alt zeu bătrân al mării, care-şi avea palatul în 
apele Egeei. 

Iar când zeul Poseidon cutremura adâncul de ape mișcătoare şi îneca sub 
valuri triremele eline, nimfele nereide plângeau înduioșate și, lunecând prin 
valuri, se avântau cu toate să scape corăbierii. Ele-i purtau pe brațe şi-i 
aruncau pe țărm... 

Când se trezeau sărmanii şi se vedeau trăind, știau că-și datoresc această 
fericire nimfelor nereide. Le mulţumeau cucermici și le zvârleau ofrande în 
valurile mării. 


URMĂRIREA NIMFEI 


Acum însă Poseidon zărise pe Amfitrita cu toate celelalte surate ale ei. 
Copilele dansau într-o insulă Naxos, şi zeul se oprise, vrăjit de melodia ce o 
cântau în cor. 

„Ce cântec! ... Ce visare! ... şi-a spus în sine zeul. Ce fete are Nereu! 
Mai ales Amfitrita... Ia stai s-o mai privesc...“ 

Și se uita la fată cu ochii lui albaștri, tăioşi cum e oţelul. 

Pesemne, însă, barba-i zburlită şi-nţesată de alge şi de scoici și fruntea- 
ntunecată și pletele-i albastre s-or fi zărit cumva. Căci nimfele, deodată, au 
contenit din dans şi au sărit în mare. 

...Şi zeul a zâmbit: 


Cred că a venit vremea să-mi aduc o regină, la mine, în palatul de aur 
din Egeea! ... lar nimfa cea frumoasă e fata lui Nereu... De mă însor cu 
dânsa, îmi întăresc domnia... şi asta va fi bine!“ 

Și, cum s-a-ntors Poseidon la dânsul la palat, a trimis peţitori, dar fata 
nici n-a vroit s-audă: 

— Cum? Eu să fiu soție acestui zeu, ce este atât de mânios, c-o fire atât 
de aspră și un glas răsunător? ... Tridentul lui mă sperie de câte ori îl văd, 
căci îi cunosc puterea. Şi caii lui la fel, când tropotesc prin valuri şi-aleargă 
şi nechează... Nu... Nici prin gând nu-mi trece... Nu... Nici nu vreau să-l 
văd... 

Și ca să scape, fata a fugit într-o peşteră albă, de marmură, vrâstată cu 
vine de argint. Aici veneau noroade de vietăți marine, ce-i aduceau, ca 
danii, scoici, alge mlădioase și pietre de mărgean și o cinsteau pe nimfă. lar 
ea, blândă din fire, le ocrotea pe toate aceste vietăți ce locuiau prin mări. 

Dar zeul din Egeea, Poseidon, o căuta şi, ca să-i dea de urmă, puse doi 
delfini, ce înotau prin ape și-i întrebau pe toţi: 

— N-aţi văzut-o pe nimfă? Nu ştiţi pe unde e? Pe unde se ascunde 
copila lui Nereu? Răspundeţi, căci stăpânul e supărat cumplit... Voi nu 
vedeţi cum marea se zbuciumă de-atunci? Poseidon o loveşte cu furca sa 
mereu... Şi o zguduie, izbind-o neîncetat de stânci, şi sfarmă, între valuri, 
puzderii de corăbii. Răspundeţi... Căci altminteri stăpânul va aduce 
prăpădul asupra voastră... 


MÂNIA ZEULUI SPOREȘTE 


Poate mai mult de frică, cineva a vorbit — un şarpe, o meduză, un peşte, 
careva... şi-a spus unde e fata şi că-și are sălașul în peştera aceea de 
marmură, vrâstată cu vine de argint. 

Delfinii, credincioși, au şi pornit înot, să aducă iute ştirea. Poseidon, 
aflând vestea, s-a-nveselit nespus. Şi-a pus pe umeri haina de purpură 
brodată cu aur și argint. A ridicat tridentul, ca să-şi pieptene părul albastru, 
încâlcit. Și-a curăţat şi barba de scoici şi de nisip. Iară pe fruntea arsă de 
vânturi şi furtuni şi-a aşezat coroana, pornind spre ascunzișul copilei lui 
Nereu. 

Dar poate Amfitrita a fost şi ea vestită că zeul îi aflase locul de adăpost, 
şi s-a ascuns mai bine, într-un cotlon al mării. Încât zeul Poseidon venise în 
zadar. 


În zadar o căuta, căci nu dădea de dânsa, şi nimeni nu ştia unde şedea 
pitită. Poseidon, de mânie, așa-și trântea tridentul, încât se zguduiau şi apele 
şi munții și Tartarul cel negru, unde domneşte Hades, și se părea că totul s- 
apropie de sfârșit. Jivinele din apă, noroade-notătoare de peşti şi raci şi 
broaște şi scoici și câte toate se ascundeau în grote, se pitulau de spaimă 
prin pietre și nisip. Nu li se vedeau ochii și îşi așteptau moartea. 

Abia târziu, în noapte, când hăurile mării primiseră atâtea corăbii 
călătoare, şi apa acoperise ţărmul, s-a potolit Poseidon pentru puţină 
vreme... 

Numai că-n zorii zilei pornise iar s-o caute pe nimfa Amfitrita și, nici de 
data asta neizbutind s-o afle, a scufundat din nou, sub furia lui, corăbii, 
insule și maluri, părăduind ţinuturi și înecând sub ape oameni nenumărați. 

Atunci, delfinii ageri s-au hotărât din nou s-o caute pe Amfitrita. Ba 
chiar s-o şi peţească... 


DELFINII O PEŢESC PE AMFITRIIA 


Si au pândit şireţii când nimfa — mulţumită că zeul a plecat — ieşea pe 
țărmul mării să se-nsorească o clipă. 

Jucându-se, delfinii s-au apropiat de coasta unde — în iarba verde — se 
odihnea fecioara. Ea ridicase capul, vrăjită fără voie de jocul cel zburdalnic, 
de tumbele ghidușe, de salturile repezi ce le făceau delfinii. 

Privind astfel spre dânșii, deodată se trezeşte c-o piatră azvârlită de un 
delfin, în iarbă. Era, precum se spune, un mărgăritar mare, c-o strălucire vie, 
ce-mprăştia lumină pe toată coasta mării și o umplea de vrajă. Nedumerită 
încă, fecioara nereidă aude pe delfini: 

— O, preafrumoasă nimfă, stăpânul nostru este, după stăpânul Zeus, cel 
mai bogat din lume. Palatele de aur, cleștar și diamante, aflate în Egeea, au 
munţi de avuţii, și tot ce vrea din lume Poseidon dobândeşte. Puterea lui e 
mare, şi ea nu-i întrecută decât de dragostea ce o are pentru tine. Căci el te 
vrea soție. Și ce fecioară oare nu s-ar simţi-ncântată să-i fie lui domniţă, 
stăpână peste ape? Asemenea iubire nu mai găsești în lume... Ascultă-l 
deci, copilă, şi fă cu dânsul nunta. De nu primeşti, Poseidon, îndurerat, 
sfărâmă și insule, și ţărmuri și numai tu, fecioară, ai să fii vinovată faţă de 
zei şi oameni de o astfel de năpastă... Blestemele-or să cadă asupra ta, să 
ştii... 

Auzind vorbele ce le rosteau delfinii, frumoasa nereidă, de spaimă 
pentru dânsa, de milă pentru oameni — pe cât spune legenda — s-ar fi 


înduplecat. 

Delfinii l-au vestit îndată pe Poseidon că nimfa se-nvoiește a fi soţia lui. 

Zeul s-a repezit spre peştera în care s-adăpostea mireasa și, cu glasul 
tunător, a îmbiat-o să vie alăturea de el.. 

Ea sa urcat în carul tras de o sută de monștri, carul de sărbătoare cu care 
trecea zeul peste aria mării. Poseidon, plin de fală şi plin de mulțumire, a 
strâns în mână frâul, și monștrii au pornit. 

În jurul lor săltau nimfele nereide, ţinând în braţe lire, cântând cu toate-n 
cor, în cinstea Amifitritei, în vreme ce cortegiul avea în fruntea lui pe 
oceanida Doris, purtată tot de un monstru. Dânsa ducea în mână făclia 
cununiei. Astfel au mers cu fală și au intrat în palatul puternicului zeu, unde 
s-a făcut nunta. 

Sfârşindu-se cu nunta, au venit la Poseidon cei doi delfini isteţi ce 
peţiseră fata. 

— Mărite, au spus dânșii — în limba lor, desigur — când ne-ai trimis în 
lume, să găsim locul unde se ascundea Amfitrita, ai zis cu voce tare că ne 
vei da la nuntă răsplata cuvenită... Acum o aşteptăm. Căci uită-te, mărite, 
mireasa-i lângă tine... 

— Cuvântul mi-l voi ţine, a glăsuit Poseidon. Răsplata o veţi primi pe 
loc. 

Și şi-a întins tridentul. A prins pe el delfinii şi i-a zvârlit în cer, 
țintuindu-i pe boltă, şi i-a strigat lui Zeus: 

— Îngăduie, slăvite, o nouă constelație: a celor doi delfini! 

— Să fie precum vrei, i-a dat răspuns îndată trufașul său fârtat. 

Așa spuneau elinii că s-a ivit pe boltă frumoasa constelație a celor doi 
delfini. 

Pe urmă Amfitrita i-a născut lui Poseidon un fecior cam ciudat, ce se 
numea Triton. Triton era ca zeii, din creştet până-n brâu, doar părul îi era 
verde şi-ncununat cu trestii. De la mijloc încolo feciorul lui Poseidon era ca 
un balaur. Și el avea o scoică mare și răsucită. Dacă sufla în scoică, marea 
se-nvolbura, urla înverşunată, sau, alte ori, furtuna se potolea pe loc. 

Triton a fost acela care, suflând în scoică, a rechemat la matcă puhoaiele 
hoinare din râuri și din mări, când s-a sfârşit potopul. 

În acest zeu, elinii vedeau însăși furtuna, marea dezlănţuită, ce geme 
mânioasă, lovindu-se de ţărmuri. El era, pentru zeul stăpânitor al mării — ca 
Hermes pentru Zeus — pristavul de credință. De aceea locuia, alături de 


Amfitrita şi tatăl său, Poseidon, în palatul de aur, cleştar și diamante, din 
apele Egeei. 


CICLOPUL POLIFEM 

Astfel şi-a văzut zeul stăpânitor al mării dorința împlinită, făcându-șşi-o 
soţie pe fata lui Nereu, pe nimfa Amfitrita. 

Fireşte, după nuntă, Poseidon, ca toţi zeii, nu i-a păstrat credință 
frumoasei Amfitrita. Ca Zeus, ca Apolo şi ca atâţia alţii, dânsul a mai avut şi 
alte zeci de soţii, dintre zeițe, nimfe și mai ales copile de simpli muritori. 

Din încuscrirea asta s-au născut regi, eroi şi alte ori nişte monștri. Dintre 
monștrii aceştia cel mai cunoscut este uriașul Polifem. 

Poseidon dobândise pe acest fecior cu o nimfă, ce se numea Toosa. El 
era de o mărime de-a dreptul uimitoare. Pitici păreau uriaşii pe lângă 
Polifem. Dacă intra în mare, apa îi ajungea abia la mijloc. Avea o faţă 
neagră şi mare cât o casă și un singur ochi în frunte, ce parcă scânteia. Era 
urât ca moartea. Ciclopul purta în mâini un trunchi enorm de pin, ce-i slujea 
de măciucă. Cu aceasta-și mâna turma, vâna sălbăticiuni și-i omora pe 
oameni. Căci n-avea nici o milă uriașul Polifem. Avea numai o lege: poftele 
lui, şi-atât! ... 

Monstrul acesta groaznic voia să se însoare c-o soră a Amfitritei, o fiică 
a lui Nereu. Legenda ne arată că fata, Galateea — căci astfel se numea — era 
mult mai frumoasă chiar decât Amfitrita. Atât că Galateea iubea, de mult, pe 
un tânăr, pe Acâş, un păstor, și se ferea de monstru, de crudul Polifem. 1® 
Dar fiul lui Poseidon, îndrăgostit de nimfă, silindu-se să-i placă, îşi 
pieptănase părul — ce-i spânzura în vițe sălbatice şi negre — cu grebla lui 
uriaşă. Și-şi retezase barba murdară, încâlcită — plină toată de spini — c-o 
seceră ascuțită. Iar fața lui hidoasă și o oglindea într-una în ape cristaline. 
Vroia să pară chipeș, s-o ademenească pe mândra Galateea. 

Din naltul munte Etna se desprinde o colină, ce intră până-n mare. Şi-n 
locurile acestea, la poalele colinei, se-ntâlneau Galateea și cu păstorul Acâș. 
Stăteau ades de vorbă și-și făureau tot felul de planuri minunate... 

Numai că, într-o zi, Polifem se coboară din munte pe colină. Își pune la 
o parte toiagul său enorm. Din sân își scoate naiul, pe care şi-l făcuse dintr- 
o sută de trestii, şi începe să cânte... Vuiau în zare munţii, şi marea, 
zbuciumată, fierbea de-atâta larmă. 

Nimfa însă era tocmai atunci cu Acâș la poalele colinei. Vedeau și 
auzeau totul. 


Polifem nu ştia că nimfa e pe plajă, o socotea în mare, ascunsă undeva. 
De aceea, lăsând naiul, a început să strige spre valurile mării: 

— Mai albă eşti, fecioară, ca floarea de măslin și mult mai dezmierdată 
ca rodul din grădini. Mai zveltă ca aninul... Eşti mai îmbietoare decât 
soarele iarna sau decât umbra vara. Mai rumen ţi-e obrazul ca mărul pârguit 
şi eşti mai majestuoasă ca trunchiul de platan. Mai proaspătă ca gheaţa. Mai 
dulce ca un strugur. Mai moale decât puful de lebădă... Dar tot tu, Galateea, 
eşti mai nepăsătoare decât aceste stânci. Mai surdă decât marea... Ah, dacă 
m-ai cunoaște mai bine, ai pricepe că ai greșit, fugind din calea mea 
mereu... Căci partea cea mai mare din aceşti munţi e-a mea... În ei se află 
peşteri ce sunt tot ale mele, unde nu simţi căldura în vara arzătoare, nici frig 
în toiul iernii. Și-n pomii mei sunt fructe ce-atârnă greu pe ramuri, aproape 
să le frângă. Am vii care dau struguri ca aurul de galbeni. Tu însăţi vei 
culege, cu mâna ta, şi fragii ce se află-n pădure și coarna ce se coace în 
toamna-mbelșugată şi prunele zemoase, care-mi umplu livada și licăresc 
prin arbori. De vrei să-mi fii soție, nu-ţi va lipsi nimic. Pomii cei plini de 
roade vor fi numai ai tăi, şi turmele, ce umplu pășunea și pădurea sau sunt 
închise-n peşteri, vor fi tot ale tale. Ridică-ţi dară capul din valuri, Galateea! 
Nu mă dispreţui... Eu mă cunosc mai bine. Doar mi-am văzut icoana în 
unda verde-a apei şi mi-a plăcut de mine. Nici Zeus n-are, poate, un trup 
atât de falnic şi nişte plete dese, care îmi cad pe umeri, parc-ar fi o pădure. 
Nu te gândi că părul ce-mi crește pe tot trupul ar fi o urâciune. Copacul fără 
frunze nu are frumuseţe, nici calul fără coamă. Am doar un ochi în frunte, 
dar el îmi e destul. Ce? Soarele din ceruri nu este numai unul? Şi nu le vede 
toate? ... Să-ţi mai adaug că zeul Poseidon îmi e tată şi că-ți va fi și ţie, 
dacă vei fi soţia lui Polifem, uriașul? ... Ascultă-mi rugămintea... Dispreţul 
tău mă arde mai rău decât un fulger... şi fii soţia mea! ... 

Apoi, sfârşindu-și vorba, ciclopul Polifem își ia din nou toiagul și 
porneşte pe țărm. Deodată, îi vede pe cei doi. Îi vede şi răcneşte: 

— Aici eraţi? Mișei! ... şi eu care credeam că nimfa mă ascultă... De- 
acolo, de pe țărm, râdeaţi de mine... voi... Dar e ultima oară când vă găsiţi 
alături... Acuma s-a sfârşit! ... 

El prinde-n braţe-o stâncă şi o ridică-n sus. Nimfa se zvârle-n apă. Acâș 
strigă cu groază: 

— Ajutor, Galateea! ... 

Numai că Galateea nu cuteza să iasă din mare, să-l ajute. Cine-ar fi 
cutezat să-nfrunte pe uriaş? 


Și stânca îl zdrobeşte pe bietul păstoraş şi sângele lui curge, fierbinte, 
printre pietre. 

Ce-a plâns sărmana nimfă. Și-a implorat pe zei, ca să-și pogoare mila 
peste sărmanul tânăr zdrobit de Polifem. 

Și atunci, legenda spune c-a ţâșnit cu putere, din stâncă, un izvor... şi-n 
jur au crescut trestii. Șuvoaiele-mpletite s-au transformat în râu, un râu cu 
apă rece, numit de nimfă: Acâș, în amintirea celui ucis de Polifem şi-a 
dragostei pierdute... 


Note: 

11)1 Marea, cu apa ei albastră sau verde-vineţie, cu forța ei nemărginită, 
i-a înfricoşat și i-a atras întotdeauna pe elini. Marea scălda pământurile Ior 
din toate părțile, parcă le îmbrăţișa. Ea îi purta pe valurile sale, spre 
aventuri şi fapte glorioase. Dar tot ea le zdrobea corăbiile, pe vreme de 
furtună, izbindu-le de stânci și învăluindu-le în giulgiul nemăsuratelor 
genuni. Desigur, sus, în cer, după credinţa lor, se afla Zeus, veghind cu 
fulgerele în pumni asupra muritorilor. Însă acolo, lângă ei, se afla marea. 
„Și cine cârmuieşte oare marea? se întrebau de multe ori elinii. Cine 
dezlănţuie deasupra ei noianul vânturilor despletite? Cine o zguduie până în 
adâncuri şi o năpusteşe peste ţărmuri? Cine ridică insulele din valuri, sau 
cine este acela care le cufundă?“ După puterea cerului, fără îndoială, nu era 
alta mai teribilă decât cea a mării. Zeul Poseidon, această forță a mării, 
trebuia înduplecat. Numele lui vine — după unele păreri — din sanscritul 
Idaspati, care înseamnă stăpânul apelor. Romanii l-au numit pe acest zeu 
Neptun. 

12)1 Tridentul este de fapt o denumire latină a trienei. Cu tridentul sau 
triena Poseidon putea să dărâme și munţii, el fiind şi zeul cutremurelor, așa 
după cum îl numește Homer în versurile sale. Dar în acelaşi timp Poseidon 
putea să şi zidească, nu numai să dărâme. În urma răzvrătirii lui Poseidon, 
care se alăturase Herei, cândva, împotriva stăpânului Olimpului, zeul 
mărilor fusese osândit să zidească o cetate, Troia. Această legendă nu este 
altceva decât poetizarea acțiunii mării, care poate construi tărâmuri noi, 
prelungind coastele, prin depunerea de nisipuri, provenite din sfărâmăturile 
pietrelor aduse de curenți. 

13)1 Marea Egee se află în partea de răsărit a Mediteranei. Egeea a 
intrat și în unele legende marine românești, dar aici a căpătat chipul unei 


bătrâne rele, vrăjitoare. 

14)1 Calul simbolizează, prin saltul său, izvorul care țâșneşte vesel din 
clinele muntoase. Coama lui răvăşită de vânt, în goană, se aseamănă cu 
valul. Nechezatul lui e ca ţipătul furtunii care aleargă, parcă în tropot, peste 
aria mării. Are în el parcă şi rezonanţe din ţipetele păsărilor și ale 
oamenilor, când marea se înfurie şi își răscoleşte adâncurile, urlând, 
zbătându-se între maluri, de parcă ar vrea să scape din nişte lanţuri 
nevăzute. 

15)1 Pe o friză din altarul lui Neptun de la Roma și într-un mozaic de la 
Pompei se vede scena nunţii zeului mărilor cu fiica lui Nereu, Amfitrita. 

16).1 Această legendă este povestită tot în „Metamorfozele“ lui Ovidiu. 
Despre Polifem, acest fiu al lui Poseidon, se va mai povesti, pe îndelete, în 
legenda lui Odiseu sau Ulise. Zeul Poseidon a avut și alți feciori monstruoși 
la chip sau la fire. Ei reprezentau relele pe care le pot săvârşi apa sau unele 
fiinţe din adâncurile ei. 


HADES ȘI PERSEFONA 


Legende nu sunt multe despre Hades. Oamenii nu-l iubeau deloc. Chiar 
numele i-l pronunţau în silă, pentru că Hades era zeul neîndurătoarei morţi 
şi al umbrelor muncite, în neguri, sub pământ. 

Zeus, când împărţise lumea cu cei doi fraţi ai săi, îi dăruise marea lui 
Poseidon, păstrându-și pentru dânsul cerul. Iar pentru Hades rămăsese locul 
întunecat şi trist, numit Infernul!1*, ţinutul misterios al morţii. De aceea, 
poate, Hades, era cel mai posac şi mai nesuferit din rândul zeilor. 

În timp ce zeii, în Olimpul lor, cântau și dănţuiau în râs și glume, 
posomorâtul Hades pe tronul lui de aur, din marele-i regat subpământean, 
nu avea altă grijă decât să cerceteze și să însemne bine fiece greșeală pe 
care o săvârşeau cei de pe pământ. 

Venea odată vremea când orice muritor urma să se coboare în Infern. Și 
acela care-i supărase mai deseori pe zei pleca în Tartar!?!, să-şi capete 
osânda necurmată. Ceilalți porneau — cum va fi evocat — spre Insulele 
fericirii, ale norocului și păcii, numite şi Câmpiile Elizee, un fel de paradis 
al desfătărilor şi bucuriei. 


UN ZEU MEREU LA PÂNDĂ 


Ca să-i pândească, nevăzut, pe muritori, ursuzul Hades avea o cască 
fermecată.Í3} Dacă-şi punea pe frunte această cască albăstrie, cum sunt 
văzduhurile-n zări, nu mai putea să-l vadă nimeni, și zeul, ajutat de genii!% 
şi de zeițe-ntunecate, putea să-și împlinească voia, și-i pedepsea pe 
muritori. Geniile îi căutau pe aceia care nesocoteau Olimpul. Pe urmă 
cercetau şi pe alţii: pe cei lipsiţi de omenie, care nu ospeţeau drumeţii sau 
cerşetorii sau străinii, duşi de nevoie prin Elada. Căutau pe criminali, 
sperjuri, pe trădătorii din războaie, şi-i urmăreau cu multe rele, nenorociri și 
griji şi boale... Le insuflau adesea patimi ce-i împingeau către pieire şi îi 
izbeau fără cruţare, până ce-i nimiceau cu totul... Atunci se ivea Tanatos, 
purtând o mantie ca smoala, pe umeri două aripi negre şi o sabie în mâna 
dreaptă. Tanatos era moartea însăşi!”!. El smulgea umbra celui dus. Iar 
umbra o lua zeul Hermes, crainicul tatălui cerescts}, s-o ducă-n tristele 
adâncuri ale lui Hades. 

Drumul către tărâmul morții trecea prin niște peşteri negre și mlaștini 
verzi, ce răspândeau miasme grele și-i ameţeau pe călători. Pe acest drum se 


aflau genii tăcute, hâde, răutăcioase, ce aduceau lumii jalea, teama, 
bătrâneţea, grijile, boala, sărăcia, foamea și chinul, și războiul. Ele îi opreau 
pe călători şi le spuneau cuvinte grele sau îi loveau cum le plăcea. Dar 
Hermes nu întârzia. Zeii nu se temeau de genii. Și ajungea numaidecât la 
graniţele întunecatului tărâm, înconjurat de râul Stix!7%, de nouă ori, ca într- 
un ghem. 

În calea lui, către palatul zeului Hades, mai trecea și peste râul Aheron. 
18). Dar umbrele nu puteau trece, decât dacă plăteau lui Haron, luntraş 
bătrân, un ban de aur, sau de argint sau de aramă. Morţii-și țineau în gură 
banul. Iar cel ce nu-l avea cu dânsul mai zăbovea pe aceste maluri un veac 
întreg, ba și mai bine... 

Ceilalți, de cum treceau de apă, zăreau o poartă larg deschisă către 
palatele lui Hades, palate despre care se credea că-s făurite din argint. Şi, 
lângă poartă, se afla Cerber, monstrul cel cu trei capete. Pe capete se foiau 
şerpi, ce şuierau necontenit şi-şi ridicau spre călători gâtlejuri vinete, 
solzoase. Câinele îi lăsa să intre pe poarta mare, larg deschisă; dar cine 
pătrundea acolo nu mai putea, în veci, să iasă, căci Cerber îi sărea în cale și- 
] alunga iar înlăuntru. 

Și încă se mai spunea că umbra unui mort, trecând de locul străjuit de 
Cerber, venea în faţa judecății, cât timp sta Hermes în Infern. 

Cei ce erau învinuiți de zeul Hades c-ar fi călcat poruncile vreunui mare 
olimpian, și mai ales ale lui Zeus, erau pe loc zvârliţi în Tartar. 

lar ei cădeau de-a rostogolul, pe o cale tot atât de lungă, cât e din cer 
pân” la pământ. Aici, înconjurați de ziduri și un râu de foc şi de scântei, 
închiși cu o poartă, făurită din diamantul cel mai tare, ce nu putea fi 
sfărâmată, osândiții gemeau în chinuri. 

Acolo se găsea Tantal{%, un rege care, aflându-se odată la un ospăț, pe 
muntele Olimp, se mâniase, fiindcă zeii aveau ambrozia și nectarul şi-l 
păstrau numai pentru ei. Ca să răzbune nedreptatea, luase merindele cerești 
şi le dusese pe pământ, dându-le muritorilor. El mai dezvăluise încă şi din 
secretele lui Zeus, şi-i vestise pe pământeni despre ce se punea la cale pe 
seama lor, sus, în Olimp, aşa ca ei să se ferească. 

Pentru toate aceste fapte, Tantal a fost silit să-ndure foamea care sfâșie 
trupul, setea ce pârjoleşte pieptul şi spaima cea nimicitoare. Călăii l-au vârât 
în apă, într-un lac limpede şi rece, până la brâu. Să vadă apa și să-i fie sete. 
Au coborât pe lângă dânsul ramuri din pomii de pe ţărmuri. Ramuri cu rodii 


şi naramze, mere, şi pere, şi smochine. Să simtă aroma că-l îmbată. Să-i 
crească foamea fără margini. 

Dar cum se apleca spre apă, să-și ude buzele uscate de setea care-l 
mistuia, apa se retrăgea spre maluri. Și cum căta să-ntindă mâna, să ia o 
fructă de pe ramuri, să-și potolească puţin foamea, de veacuri lungi 
neostoită, toți pomii îi piereau din faţă. 

O stâncă grea și colțuroasă sta doar oleacă agățată deasupra lui, gata să 
cadă și să-l strivească sub povară. 

Bătrân, cu barba colilie, străvechiul rege sta în apă, sub întreita suferință, 
bătut cu bicele de genii, zgâriat cu gheare ascuţite, batjocorit și zi, și 
noapte... şi frica-i măcina puterea, doar cât privea puţin spre stâncă. Și el 
striga mereu lui Hades: 

— Zeu blestemat, ajungă-ţi chinul! 

Dar Hades, încruntat pe tronu-i, nici nu se ostenea s-audă... 


IXION ȘI SISIF 


Si tot în Tartar mai era un rege din Tesalia, cu numele de Ixion. El 
îndrăznise să-şi înalțe ochii către zeița Hera şi să îi spună c-o iubeşte. 

— O cutezanţă nemaipomenită! ... Cum să-și ridice ochii către Hera un 
simplu muritor? I-o crimă ce se cade pedepsită în mod pilduitor! strigaseră 
toți zeii. 

— De ce? îi întrebase Ixion. Voi, zeii, nu alergaţi după soţii și după fete 
de muritori? Nu le minţiţi? ... Şi însuşi Zeus, cât e el de mare, n-a înșelat 
atâtea pământene? ... 

— A!... Dacă Zeus ar fi vrut să aibă în braţele-i nemuritoare pe soţia ta, 
i-au răspuns zeii, era o cinste și o fală, și pentru ea, şi pentru tine... Dar tu, 
un om de rând, să caţi spre slavă, spre o zeiță olimpiană? Netrebnice, ai să 
plăteşti amamic! 

Și l-au zvârlit în Tartarul lui Hades, l-au țintuit pe o roată de aramă, 
încinsă bine-n flăcări, și l-au legat, în loc de lanţuri, cu şerpi oribili, reci şi 
umezi ce-l otrăveau mușcându-i trupul. Iar roata se-nvârtea întruna, în timp 
ce Ixion, sărmanul, ţipa şi se zbătea de groază. 

Se mai găsea-n acele locuri Sisif, regele din Corint, cel care îi dezvăluise 
lui Asopos fapta lui Zeus: crima de-a-i fi răpit copila ce purta numele Egina. 

De ciudă şi mânie, Zeus, aflând, că este dat de gol, l-a azvârlit pe Sisif în 
Tartar. Cei trei judecători, pe care îi avea Hades în Infern, l-au osândit să se 
trudească pe veșnicie. El trebuia să urce-o stâncă pe un munte-nalt, nespus 


de nalt. Cu trudă şi cu suferințe urca sărmanul până sus; da'ndată ce 
ajungea pe culme, o eumenidă se ivea, îi smulgea stânca şi o azvârlea la 
poalele acelui munte. Şi iar pornea Sisif s-o urce cu osteneli neînchipuite. 
Sudoarea îi curgea-n șiroaie. Trupul îi tremura ca varga. Abia putea să mai 
respire, dar nu-ndrăznea să se oprească, pentru că genii infernale învârteau 
bice făurite din zeci de șerpi încolăciţi şi îl izbeau necontenit. Sângele îi 
curgea șiroaie, din trupul vlăguit de trudă. 

Desigur că pe lângă aceștia mai erau mii și mii de umbre, ce îndurau 
pedepse crunte, cum hotărau judecătorii, sub ochiul ager al lui Hades. 

E drept că unii dintre oameni: cei ce slăviseră pe zei, ca și cei drepţi, 
viteji și vrednici, erau trimiși pentru odihnă în nişte locuri minunate. Hades 
îi răsplătea anume, ca să le fie la toți pildă și să-mplinească pământenii, cu 
umilinţă şi cu teamă, legile aspre, hotărâte de către Zeus, pentru toţi. 

Pe aceştia îi duceau cu cinste în Insulele fericirii, ale norocului şi păcii, 
numite de cei vechi Câmpiile Elizee.!10% 

Aici, la marginea lumii, era o ţară-ncântătoare. Nu era frig, nici cald, nu 
bătea vântul. Abia de respira Zefirul, împrospătând mereu văzduhul. Şi 
umbrele se desfătau în cântece şi dans și lupte, pe pajiştile-nmiresmate. 
Durerea nu se cunoştea. Tot ce fusese întristare aici era de mult uitat. Nu 
stăpânea decât plăcerea și bucuria și răsfăţul... 


HADES VREA SĂ SE ÎNSOARE 


Dar să revenim la Hades... Legendele spun că se simţea într-o vreme 
singur și hotărâse să se însoare. Și fiind el zeu atât de mare, frate cu Zeus și 
Poseidon — având a treia parte a lumii în stăpânire — a dat de ştire 
pretutindeni că-i dornic să-şi găsească o soţie. 

A aşteptat un timp... Însă degeaba! ... Nici o zeiţă nu voia să plece de 
bună voie în regatul sumbru, pe care-l stăpânea, cu fală, Hades. Nici o zeiță 
n-ar fi vrut să vadă mereu, pe lângă ea, chipul lui Hades: bărbos, posomorât 
şi rece. Și, dându-și seama zeul morţii că aşteaptă — fără nici o speranţă — 
atâta vreme, s-a hotărât să-și fure o mireasă. 

Și-a trimis slugile să cerceteze cam ce zeiță a rămas nemăritată. Care e 
mai frumoasă și mai blândă? Care e demnă să ajungă stăpână într-un ţinut 
atât de mare? 

N-a trecut mult și-a venit ştirea că sora mijlocie a lui Zeus, zeița 


holdelor, Demetra!1!!, ar fi având o fiică minunată. Se cheamă Cora şi-i 


frumoasă, mai-mai s-ajungă pe Afrodita... La fire este potolită. Este 
cuminte, înțeleaptă. E numai bună de stăpână într-un ţinut unde se află 
tristeţea cu tăcerea laolaltă, sub apriga domnie a lui Hades. 

Zeul nici n-a mai stat pe gânduri. Ştia prea bine că Demetra, zeița holdei 
însorite, n-o să i-o dea pe Cora de nevastă. Și atunci i-a cerut-o lui Zeus, 
care era părintele fecioarei, născută din iubirea cu Demetra. 

— Mi-ai dat acest ţinut subpământean, o fi spus Hades, în care oamenii 
nu vin cu bucurie... Zeii la fel... De aceea nu-mi găsesc soţie. Și s-ar cădea, 
la o nevoie, să-mi dai un ajutor. N-ai vrea să mi-o dai de nevastă pe fiica ta 
și a Demetrei? ... 

Zeus o fi zâmbit pesemne, auzind vorbele lui Hades, şi o fi răspuns: 

— Ți-o dau, desigur, căci îmi eşti frate şi un zeu vrednic... Numai de 
poți s-o iei. Demetra pururea veghează asupra ei ca o tigroaică. 

— N-ai grijă în privinţa asta, o fi grăit iar zeul Hades. Destul că nu-mi 
stai împotrivă tu, tatăl ei... 

Și Hades a și pus la cale cum s-o răpească pe fecioară. 

Se povesteşte că-nti-o zi frumoasa fată se afla cu niște nimfe prin livadă 
şi culegea zambile, roze, flori de şofran și violete. 

Deodată, Cora mai zăreşte şi un narcis, o plantă mândră, cu înfățișare 
uimitoare. Narcisul răsărit acolo avea o sută de tulpine şi fiecare avea flori 
cu un parfum atât de tare, că năpădise tot pământul, întreaga mare și chiar 
cerul. 

Cora, uimită de narcisul atât de neobișnuit, s-a îndreptat spre el, să-l 
rupă. Dar când şi-a-ntins zglobie mâna spre acea floare minunată, pământul 
s-a deschis în față-i. În tropot au ţâșnit afară caii cei negri ai lui Hades, 
târând un car măreț de aur. Din car, cu braţele-i vânjoase, a prins-o, ca-ntr- 
un cleşte, Hades. Şi carul, ocolind livada, a pierit iarăşi în adâncuri. Se 
petrecuse totul iute, cât scăpărarea unui fulger. Nimfele ce erau de faţă nici 
n-apucaseră să-l vadă pe răpitorul mândrei Cora, scumpa copilă a Demetrei. 

Se auzise doar un strigăt: 

— Săriţi! ... Săriţi voi, zei sau oameni! ... 

Și ţipete... plâns cu suspine... Apoi un geamăt lung de groază... 
Pământu-și închisese bolta. Pierise carul ca năluca. 

„Cine fusese? Cine? Cine? ...“ N-aveau de unde să mai afle. Și nimfele 
plângeau: 

— Demetra! ... Îţi dăm o veste dureroasă. Copila ta gingașă, Cora, a fost 
răpită... Blânda fată... De cine? Unde? Nu se ştie! ... A fost însă furată 


Cora... 

În deznădejdea ei, Demetra şi-a pus pe umeri un văl negru şi, luând 
toiagul drumeţiei, a şi plecat în lumea largă, doar-doar o va găsi pe Cora. 

I-a întrebat pe zei, pe oameni. Dar nimeni nu aflase taina. lar Zeus se 
ferea s-o spună. Şi nouă nopţi şi nouă zile a colindat pe văi şi dealuri, prin 
grote și pe creste sure, în insule, păduri umbroase, livezi, pășuni, câmpii cu 
grâne. Ea lumina aceste locuri cu două torţe mari: doi brazi, aprinşi cu 
vâlvătăi în Etna. 

Însă n-a dat de urma Corei... 

Și negăsind-o nicăieri pe fiica ei, s-a mâniat atât de tare, încât a pustiit 
tot rodul ce-l dase glia-n acel an. 

Cădeau şi grânele uscate, și pomii îşi pierdeau belșugul; și tot ce se afla- 
n grădină, şi chiar păşunea vestejise, iar turmele piereau, flămânde. 

— Nimica n-o să mai rodească... Oamenii vor muri de foame... şi zeilor 
n-o să le-aducă nici rugi, nici sacrificii, nimeni! ... zicea zeiţa, îndârjită. 

Văzând că nu e glumă, Zeus l-a trimis repede pe Hermes s-o potolească 
pe Demetra. Să vadă ce e de făcut, cum s-o împace pe zeiţă. 

— Cât timp eu n-am să-mi văd copila, pământul n-o să mai rodească! ... 
a spus Demetra, neclintită. 

lar Zeus s-a temut. 

— Rămânem fără sacrificii... Să zbori până la Hades, Hermes, și cere-i 
să-i dea drumul Corei, să se întoarcă la Demetra. 


CORA SE ÎNTOARCE LA DEMETRA, DAR... 


S-a coborât Hermes la zeul morţilor, rugându-l s-o lase liberă pe Cora. 
Și Hades n-a avut ce face, a trebuit să se supună. Dar el a dat Corei să guste 
— mai înainte de-a pleca — din jumătatea unei rodii. {12 

Mâncând-o, Cora se legase să se-ntoarcă iar la Hades. Şiretul zeu ţinea 
s-o aibă pe mândra Cora, să n-o piardă în nici un chip, ca să-i însenineze 
viaţa în mult prea tristele-i ținuturi. 

Călăuzită deci de Hermes, Cora s-a-ntors cu voie bună la mama sa, sus 
pe pământ. Mama și-a strâns copilă-n braţe, dar, bântuită de un gând ce o 
înspăimântase mai de mult, a întrebat-o de îndată: 

— Nu cumva întunecatul Hades ţi-o fi dat fructul unei rodii, să guști 
dintr-însul la plecare? 

Fata nu prea vroia să spună. Îi era ruşine... Îi era teamă... dar până la 
sfârşit a spus. N-ar fi putut s-ascundă taina mamei sale. 


Aflând Demetra despre fapta ce o săvârşise iarăşi Hades, i s-a dus toată 
bucuria şi a început să se jelească: 

— Aşadar tot vei fi pierdută, copila mea? ... De tine tot n-o să am parte! 
Însă — s-a învolburat zeița — dacă-i aşa, să afle Zeus că nici Demetra nu se 
lasă... Pământul tot nu va da roadă și or să rămână pustiite pășuni, ogoare şi 
livezi... şi toate ființele-or să piară... Și am să văd dacă-i dă mâna lui Zeus, 
Zeus olimpianul, ca-n templul lui să nu mai fie nici foc, nici jertfe și nici 
preoți... 

— Nu! ... Nu te mânia, zeiţă, s-a auzit atunci o voce. Grăia din slavă 
însuşi Zeus. Şi află ce am hotărât eu: fata va sta la soțul său, la Hades, 
numai o parte, o treime din timpul cât durează anul. Restul — două treimi 
din an — va fi cu tine, cu noi toți... 

— Va sta alăturea de mine două treimi din an, stăpâne? ... Doar o treime 
lângă Hades? Îţi mulțumesc. Eşti stăpân drept şi tare vrednic... 

Îndată a făcut zeiţa un semn cu mâna spre ogoare, şi totul a-nverzit ca-n 
farmec, şi-a înflorit, a dat şi roadă. lar oamenii au prins s-adune belșugul 
grânelor din holde, şi animalele flămânde nu pridideau să se hrănească, 
după-ndelungata ajunare. În temple s-au aprins iar focuri, să ardă jertfele 
aduse, și fumul s-a-nălțat spre slavă, în stâlpi tremurători și palizi, purtând 
miresmele plăcute în cer, la nările lui Zeus. Şi el, mirosind fumul din jertfe, 
privea zâmbind către Demetra, ce își strângea în braţe fata şi o săruta cu foc 
pe frunte şi pe obrajii ca bujorul. 

Și astfel, cum hotărâse Zeus, de atunci, în fiecare an, Cora stătea pe 
lângă mamă, de primăvara până toamna, şi iarna cobora la Hades.. {13} 

Demetra s-a-nvoit să facă nuntă copilei ei cu Hades. Fără nici o îndoială 
că o fi fost o nuntă mare, căci Hades se asemuia și cu Poseidon și cu Zeus 
în măreție și putere față de zei şi pământeni. 

După această întâmplare, Corei i s-a mai dat un nume: Demetra i-a zis 
Persefona.!1* Iară lui Hades i s-a spus, nu numai Hades, ci şi Plutot}, 
adică zeul cel bogat. Era bogat, având pe Cora. El care nu găsise o nimfă 
să-l însoţească sub pământ, avea pe Cora — Persefona — chiar dacă nu stătea- 
n Infern decât o parte dintr-un an. El, zeul morţilor şi al groazei, era acum la 
rând cu toţi. Era bogat și mulțumit, la fel ca zeii din Olimp... 


Note: 


11)1 Deşi denumirea de Infern, dată ținutului lui Hades, este de origine 
latină, o folosim totuși în povestirea noastră, fiind mult mai cunoscută. 

12)1 Tartarul este asemeni iadului despre care se vorbeşte în legendele 
noastre, în care geniile infernale au fost transformate în draci. 

13)1 La vechii greci, tot ce se afla în adâncimile pământului se 
întruchipa prin Hades. Ei auzeau venind de acolo zgomote surde, 
amenințătoare, şi atunci își spuneau cu teamă: „Ce se aude și ce-ar putea să 
fie în străfunzimi, sub scoarţa pământească? Cu siguranță că mai este acolo 
o altă lume neștiută nouă!“ 

Mai observaseră că orice vietate care murea era cu timpul putrezită și 
transformată în țţărână. Părea că o ființă nevăzută le absoarbe trupul în 
adâncimile negre. Astfel au numit pe acest zeu Hades, care însemna 
nevăzutul. 

Ca să justifice şi faptul că Hades este nevăzut, se arăta că fratele lui Zeus 
primise în dar, de la ciclopi — în vremea luptei cu titanii — casca lui 
fermecată, albăstruie. 

44)1 Geniile Infernului erau: harpiile, eriniile și eumenidele hidoase, 
care purtau în pletele zburlite șerpi veninoşi, și bice-n mâini. 

În tragediile „Edip“ a lui Sofocle, „Oreste“ de Euripide, ș. a., se văd 
adeseori aceste genii necruțătoare, care îi urmăresc pe oameni și îi nimicesc 
până la urmă. 

{5} Elinii îşi închipuiau moartea sub chipul unui bărbat tânăr, cu barbă. 
Legendele noastre populare, în schimb, o înfăţişează sub forma unei bătrâne 
oribile, sau, cel mai adesea, ca un schelet, cu o mantie neagră pe spate, 
purtând, în loc de sabie, coasa cu care retează firul vieții. 

16)1 Zeul Hermes cel înaripat s-a transformat, cu timpul, după apariţia 
creştinismului, în îngerul care duce morţii până la porţile raiului sau ale 
iadului, după cum sună poruncile lui Dumnezeu. 

17)1 Pe râul Stix se jurau zeii. Acest jurământ era cel mai grozav din 
Olimp. Cine-și călca jurământul pe râul Stix, chiar dacă ar fi fost Zeus în 
persoană, trebuia să stea, un an întreg, într-o stare asemeni morţilor, și alți 
nouă ani nu avea voie să se amestece cu ceilalți zei, nici să ia parte la 
consilii sau ospeţe. De fapt râul Stix, numit mai târziu Mavronero, este un 
râu obișnuit care, provenind din trei izvoare, se aruncă în Cratis şi apoi se 
varsă în golful de Corint. Râul curgea printr-un ţinut arid, pietros, misterios 
şi înfricoşător (astăzi, însă, mult schimbat de oameni) şi se precipita din 
înaltul unor stânci de granit roşu, asemeni unui șuvoi negru, într-un fel de 


gură ca de vulcan. Elinii credeau că râul se ducea sub pământ și înconjura 
de nouă ori Infernul, și că acela care sorbea din acest râu era cuprins de 
înghețul morţii. 

18)1 Celelalte trei râuri ale Infernului erau: Aheronul — râul spaimelor, 
Piriflegetonul — râul de foc, şi Cocitul — râul plânsetelor. Aceste râuri 
curgeau în mlaștinile Aherusiade, unde umbrele îndurau suferinţe, după 
mărimea vinovăţiei lor față de zei. Doar cei socotiți prea vinovaţi erau de 
fapt aruncaţi în Tartar, locul groazei, în cele mai afunde tainiţe ale 
Infernului, de unde nu mai ieșeau niciodată. 

19)1 Tantal era legendarul rege al orașului Sipilos, din Lidia — Asia 
Mică. De la numele şi suferinţele lui a rămas expresia de chinuri tantalice, 
suferințe fără seamăn. 

{10}t Câmpiile Elizee pot fi asemuite cu raiul sau paradisul din 
legendele noastre şi ale altor popoare. 

{11}t Demetra se chema la romani Ceres, zeița holdelor și a bogăției de 
cereale. 

{12}t Rodia era fructul iubirii, după cum socoteau elinii. Soţiile dădeau 
soţilor lor jumătatea unei rodii, când plecau în lume după aventuri 
războinice sau negoţuri, sigure fiind că ei le vor păstra statomnici credinţa şi 
se vor înapoia acasă. 

113)1 Zeița Cora întruchipa pentru cei vechi sămânţa care încolţeşte și 
dă roadă, ea fiind fiica Demetrei — holda cea bogată — și a lui Zeus — cerul 
care dă ploaia, căldura şi lumina. După strângerea recoltei, sămânţa este 
vârâtă în pământ, pe timpul iernii, până primăvara, când va încolţi din nou. 
Elinii credeau că zeița Cora este adăpostită iarna în adâncul negru al 
pământului, adică în tărâmul lui Hades. Este timpul când Cora stă la soţul 
său. 

1414)1 Numele Persefonei se pare că ar însemna în limba greacă veche: 
„cea pierdută prin moarte“, pentru că Demetra o pierduse la început pe fiica 
ei, când fusese răpită de zeul stăpân peste morţi. Romanii i-au spus 
Proserpina. Tema mamei care îşi caută copilul răpit s-a păstrat în folclorul 
tuturor popoarelor, sub diferite variante, mai ales la popoarele slave, latine 
şi chiar germanice. Şi în artă s-a păstrat această temă. Pliniu cel bătrân ne 
povestește despre o „Răpire a Proserpinei“, zugrăvită de Nicomahos, un 
pictor din antichitate. Alte două frumoase picturi sunt ale lui Rubens şi 
Tizian. Ne impresionează mai ales pictura lui Tizian, în care caii cei negri, 
înhămaţi la carul lui Hades, par vii, încât aștepți parcă să sară de pe pânză, 


ca-n versurile lui Ovidiu: „Răpitorul porneşte acum carul său cu toată 
iuțeala. Și telegarii și-i mână în goană, strigându-i pe fiecare, pe nume...“ 
Se mai cunoaște un alt grup de marmură, de o negrăită frumuseţe, sculptat 
de Girardon. În acest grup o vedem pe Cora-Persefona — răpită de zeul 
Hades. Florile pe care zeiţa le culesese abia din livadă au căzut jos, şi zeul 
calcă brutal pe ele. Fata plânge și-și înalță mâinile spre cer, strigându-și în 
ajutor nimfele surate, pe mama sa şi pe tatăl său, Zeus. Așa cum este aici 
înfățișată, ea exprimă, mai bine decât orice, simbolul elin al vegetației pălită 
de vânturile repezi ale toamnei. 

115). Într-o pictură veche, de pe un vas, îl vedem pe Hades-Pluto — 
ducând în mână cornul abundenței. Numele Pluto, împrumutat și de latini, 
înseamnă bogătașul. Aceasta pentru că Hades nu era numai zeul nevăzut şi 
misterios din adâncuri, care primea morţii. El găzduia și plantele, sub formă 
de seminţe, iarna. Mai avea în spinare şi toată avuţia de minerale şi metale. 
lată în ce consta bogăţia lui Hades-Pluto. De la ultimul lui nume s-au creat 
cuvintele plutocrat — cel puternic prin bogăţia lui — şi plutocraţie, adică 
domnia unei mâini de bogătași asupra celor mulți şi năpăstuiți. 


HESTIA ȘI DEMETRA 


Dintre copilele lui Cronos: Zeus își făcuse soţie pe Hera, Demetra se- 
ngrijea de holde şi de livezi şi de grădini, iară Hestia!1* păzea focul. Nu 
focul slăvilor înalte, țâșnind în fulgere spre oameni. Nici focul clocotelor 
surde, arzând pământul în adâncuri, ci focul caldelor cămine, focul pe care 
ardeau jertfe. Focul, care-nsemna iubirea din mijlocul aceleiași familii, 
credința pe care şi-o datorau întotdeauna părinţii şi copiii, între ei. 

Toate acestea se întrupau cu măreție în cea dintâi copilă a lui Cronos: 
Hestia. 

Îndată după doborârea zeului Cronos, Hestia, fiind eliberată, ceruse 
fratelui său dreptul de a rămâne-n veci fecioară, deși Poseidon, și mai târziu 
zeul Apolo, ar fi dorit-o de soţie. 

Zeus încuviințase ruga sorei sale mai mari, căci farmecele Afroditei nu 
au atras-o niciodată pe această fată a lui Cronos. Şi, pentru această puritate, 
zeiţa mai primise dreptul de-a fi slăvită-n orice templu, şi-n fiecare casă din 
Elada. Mai înainte de a se face vreun sacrificiu oricărui zeu, oamenii 
trebuiau să săvârşească o libaţiune, cântând-o pe Hestia, sau focul ce urma 
să ardă jertfa. 

La ceasul de odihnă al amiezii sau seara, osteniți de muncă, bărbații și 
femeile se adunau cu toţii-n jurul vetrei, în care focul pâlpâia voios, și cel 
mai vârstnic dintre dânșii făcea o libaţiune cu vin, ulei, sau măcar apă, 
vărsând câteva picături pe vatră. 

— Tie ne închinăm, Hestia, şopteau cu toţii. Păstrează-ne uniţi, în 
fericire, feriți de boale și alte rele... 

Şi se plecau smeriţi spre flăcări. 

lar când se-nfiripa o casă nouă, când un fecior se-nsura, el lua din vatra 
părintească scântei cu care aprindea focul pe vatra lui abia zidită!2, după 
poruncile zeiţei. 

Alte legende despre Hestia nu se cunosc. Ea a rămas neprihănită, 
precum jurase-n prima zi, curată cum e însuși focul de care dânsa se- 
ngrijea... 


DEMETRA LA ELEUSIS 


În schimb, vom depăna povestea despre Demetra!3!, zeiţa soră mijlocie. 
Legendele ne spun că ea a brăzdat cea dintâi ogorul şi l-a silit să 


înverzească. S-a folosit însă de un om. De Triptolem. 

Pe vremea când zeița umbla, căutând pe scumpa ei copilă, se spune că ar 
fi ajuns prin acel loc care se cheamă Eleusis.!4 

Acolo vieţuia, pe vremuri, un om bătrân numit Celeu, vestit de harnic și 
cinstit, dar necăjit peste măsură. 

Zeița îşi schimbase chipul, să n-o cunoască nimeni, și se făcuse o 
bătrână zbârcită la obraz şi gârbovită. Pe cap şi pe umeri se-nvelise cu o 
maramă veche, neagră. Și așa umblând, îl întâlnise în calea sa chiar pe 
Celeu, pe când se îndrepta spre casă, ducând în spate nişte vreascuri. Într-o 
basma strânsese ghindă și în cofiță niște mure. 

Pe lângă el mergea o fată, fata lui cea mai mărişoară, mânând din urmă 
două capre. 

Văzând copila pe zeiță că umblă singură și tristă și gârbovită, s-a oprit şi 
i-a grăit în acest fel: 

— Unde te duci, măicuţă dragă? Uite, acum se lasă seara și locurile-s cu 
primejdii... 

— Mă duc în lume, a spus zeiţa, dar unde, n-aş putea s-arăt... Tu 
bucură-te, fată dragă, că poţi rosti cuvântul: tată. Părintele ţi-e lângă tine. 
Dar eu... eu mi-am pierdut copila... N-ai să-nţelegi tu niciodată cu cât e 
soarta ta mai bună decât a mea... 

Și a dat să plece mai departe, să nu se vadă că pe gene i se ivise o 
picătură arzătoare. 

— Ia stai... Dar cum ţi-ai pierdut fata? a întrebat-o și bătrânul. Demetra 
i-a răspuns în dodii, să nu se afle că-i zeiță. Totuşi i-a povestit că fiica i-a 
fost răpită de un zeu şi c-a pornit pe jos s-o caute... 

Bătrânul s-a-ntristat și dânsul, auzind întâmplarea asta. Fata la fel. Erau 
miloși, cu inimi bune. Aveau și ei o suferință, dar nu s-au mai gândit la asta 
şi au chemat-o pe Demetra să se odihnească în coliba care se și vedea în 
zare, la poalele unei coline. 

— Poate nu e pierdută de tot copila ta, a zis bătrânul. Oricum ar fi, vino, 
sărmano! ... Pofteşte în coliba noastră. Odihna ţi-o aduce, poate, o alinare 
cât de slabă... 

Zeița ar fi vrut să plece, dar la atâta stăruinţă și bunătate omenească, s-a- 
nduplecat până la urmă şi au pornit tustrei agale, către coliba lui Celeu. Pe 
drum a început bătrânul la rândul său să-i povestească mâhnirea ce-l rodea 
în taină. Băiatul cel mai mic din casă căzuse greu bolnav, de o vreme. 


— Leac nu-i găsesc, zicea Celeu, și înțeleg că va să moară... Ce pot să 
fac? ... şi ce pot spune? ... Așa doreşte poate Hades... 

Mergând astfel, tot povestindu-şi, s-au pomenit lângă colibă. 

Cum a intrat aici, Demetra a fost izbită de durerea ce stăpânea în 
încăpere. Copilul cel bolnav, de care îi povestea pe drum Celeu, zăcea pe 
pat şi chipu-i palid purta pe el pecetea morții. 

Iar biata mamă — Metanira — căzuse în genunchi zdrobită şi spaima parcă 
o-mpietrise. N-avea putere să mai plângă. 

Mişcată de atâta jale, zeița, care cunoştea ce e durerea de a-ţi pierde un 
copilaş iubit, a-mpins-o pe Metanira la o parte şi s-a plecat către băiat. L-a 
sărutat domol pe buze. 

În acea clipă, copilaşul s-a-mbujorat la chip ca mărul şi sângele-i a prins 
s-alerge din nou prin vinele secate. Și Triptolem — cum se numea băiatul — 
s-a ridicat, plin de vigoare, din patul său de suferinţă. 

Demetra îi umpluse pieptul cu răsuflarea ei divină. 

— Mi-e foame, mamă, și mi-e sete! ... Vreau să mă joc! ... zicea 
băiatul. 

Și toţi, Celeu și Metanira, și fata lor săltau în juru-i. Nu știau cum să-i 
mulțumească bătrânei care săvârşise o vindecare fără seamăn şi atât de 
miraculoasă. 

S-au aşezat apoi la masă și s-a servit, cu voie bună, tot ce strânsese 
gospodina în casa ei: lapte-nchegat, fructe și miere, o miere dulce ca 
nectarul. 

Ai casei au mâncat cu poftă. Numai zeița n-a gustat din cele ce erau pe 
masă. Dar cum băiatul, 'Triptolem, cerea mâncare, îi era foame, Demetra i-a 


dat lapte cald, în care strecurase însă nişte seminţe fermecate.!2 


DEMETRA SE ARATĂ ÎN ADEVĂRATA EI ÎNFĂȚIȘARE 


Venise noaptea. S-au culcat cu toții. Mii și mii de stele scânteiau pe 
boltă, iar purtătoarea de făclie, luna, îşi revărsa lumina argintie peste coliba 
lui Celeu. 

Demetra se culcase-n preajma copilului tămăduit. 

La miezul nopţii, pe când somnul şi liniștea domneau în casă, zeița s-a 
sculat în taină. L-a luat pe Triptolem în braţe, l-a mângâiat ușor pe frunte, 
trecându-şi palma de trei ori pe pielea-i netedă și albă. A mai șoptit cuvinte, 
pe care gura omenească n-ar fi știut să le rostească — cuvinte magice, 


desigur! — şi apropiindu-se de vatra în care mai erau tăciuni, a învelit sub jar 
tot trupul copilului abia-nsănătoșit. 

Nu ştiu cum s-a-ntâmplat, dar tot atunci s-a deșteptat din somn și 
Metanira. A auzit, pesemne, zgomot... Şi, cum sunt mamele, cu grijă, a fost 
îndată în picioare şi s-a-ngrozit de ce-a văzut. Bătrâna, care-l vindecase pe 
Triptolem, îl afunda, tot ea, sub jarul ce licărea roșu pe vatră. 

— Copilul meu! ... Ce faci, bătrâno? a strigat tare Metanira. Şi, cât ai 
răsufla o dată, mama a și fost lângă vatră. L-a smuls pe Iriptolem, cu 
spaimă, din jar și flăcări și din mâna în care îl ţinea zeița. 

— Sărmano, i-a grăit Demetra. Iubirea, grija ta de mamă, ce te-au 
împins să-mi smulgi copilul, nu au avut urmare bună. Vârând pe Triptolem 
în flăcări, am vrut să îl purific, să-l fac asemenea cu zeii: nemuritor şi plin 
de fală. Acuma totul se sfârşeşte. 

— Mă iartă... n-am știut! a rostit mama, cu glasul tremurător. 

— Și totuşi, eu am să fac din fiul tău, a glăsuit din nou Demetra, întâiul 
om care să știe cum trebuie arat ogorul... Cel dintâi care va cunoaște 
unealta mea cea nouă: plugul. Pentru că, iată, este vremea să aflați toți. Eu 
sunt Demetra, cea încărcată de foloase și pentru zei, și pentru oameni! ... 

Și şi-a schimbat înfăţişarea, făcându-se din nou zeiţă, de o frumuseţe 
uimitoare. Din vălurile sale albe se răspândeau în tot văzduhul miresme 
dulci și-mbătătoare. lar părul galben, cum e spicul cel auriu din miezul 
verii, îi luneca pe gât şi umeri și strălucea ca o lumină. 

— Bătrâne, a grăit zeiţa către Celeu, cheamă poporul. Clădiţi acolo, pe 
colină, un templu mare. Eu însămi vă voi da poveţe asupra închinăciunii ce 
se va îndeplini în templu, ca să-mi aducă alinare tristeţii c-am pierdut-o pe 
Cora. Și vă voi iniţia, drept preoţi, în niște taine sau mistere, care se vor 
numi-n Elada misterele eleusine... 

Și cum a poruncit zeiţa, Celeu a și chemat poporul, și au construit un 
templu mare, templul vestit din Eleusis. 


TRIPTOLEM RĂSPÂNDEȘTE AGRICULTURA 


Timpul a început să treacă. Triptolemi! s-a făcut flăcău, și atunci 
Demetra i-a cerut să plece-n lume şi să-nveţe pe oameni ce este agricultura, 
un meșteșug atât de spornic. 

Și ca să vânture pământul mai repede ca rândunica, Demetra i-a dăruit 
carul ce o purta pe ea-n Olimp. Era un car tras de balauri. 


Iar Triptolem trecea cu carul cel zburător din ţară-n ţară, și-i îndruma cu 
înţelepciune, în tainele agriculturii, pe toţi cei ce doreau să aibă o viață mai 
îmbelșugată. 

Așadar, Triptolem se pogorâse într-o zi în Sciţia. Aici domnea un rege 
aspru, ce purta numele de Lincos. De cum a poposit flăcăul în ţara asta, s-a 
îndreptat către palatul regelui, să-i spună ce gânduri l-au adus. Dar Lincos, 
om hain, din ură şi din invidie pe tânăr, a pus la cale să-l ucidă. 

— Am să-i iau carul său şi plugul şi am să mă mândresc eu însumi c-aş 
fi născocitorul acestui meșteșug pe care îl răspândește Triptolem! ... îşi 
spunea regele în barbă. 

S-a făcut că-l primeşte bine. L-a ospătat și l-a culcat într-o-ncăpere mai 
ferită. Noaptea, pe când dormea flăcăul, s-a apropiat cu pași de tigru ce vrea 
să-nșface o vietate şi, cu o suliță, pe care şi o pregătise de cu seară, a dat să- 
mpungă pe flăcău. Și-a hohotit plin de cruzime: 

— Ha, ha! ... Acuma-vei pieri! ... 

Demetra însă, ce-l veghease pe ocrotitul său, prin vrajă — deși la mare 
depărtare — n-a lăsat regelui răgazul să-i ia viaţa lui Triptolem. L-a prefăcut 
pe acest rege într-o dihanie complită, al cărei țipăt parcă-i hohot. L-a făcut 
fiara cunoscută sub numele de linx sau râs.17! 

Cu ţipătul său, crudul Lincos l-a şi trezit pe Triptolem. El a prins sulița 
scăpată de regele schimbat în fiară şi a voit să-nceapă lupta. Dar linxul, 
hohotind sălbatic, s-a năpustit, nebun, pe ușă și a pierit către pădure. 

Scăpat de moartea plănuită de Lincos împotriva lui, flăcăul a pornit spre 
casă, părăsind Sciţia, o ţară unde fusese rău primit.!8 Şi Triptolem, dorind 
s-arate recunoştinţa sa zeiței, a pus la cale în Elada niște serbări 
strălucitoare, serbările eleusine.!9: Aici veneau agricultorii şi îi cereau sorei 
lui Zeus, Demetra cea cu păr bălai, să-i ocrotească pe ogoare şi să le umple 
casele cu grâne: orz, secară, mei... 


REGELE TESALIEI DOBOARĂ UN STEJAR AL ZEIŢEI 


Cine nu se ruga smerit, în temple, pentru belșugul pe ogoare sau în 
grădini sau în livezi, o supăra rău pe zeiță. Astfel se spune că, odată, un 
bătrân rege tesalian, ce se numea Erisihton, ar fi înfruntat-o pe Demetra. 

Într-o pădure tesaliană Demetra avea un stejar. Un stejar falnic, rămuros, 
cu o coroană mult mai largă decât era toată pădurea, iar în trunchiul lui trăia 
o nimfă. O nimfă dragă a zeiţei. Și oamenii, ca s-o slăvească pe mândra soră 


a lui Zeus, veneau ades lângă copac. În ramurile-i înverzite agăţau panglici 
şi buchete de flori bogate în parfumuri. Iară poeţii spuneau versuri scrise pe 
table ceruite. 

Erisihton însă oprise ca oamenii să mai cinstească acest stejar, plăcut 
zeiţei. Dar a aflat cu supărare că mulți nesocotesc porunca, și a hotărât să-i 
pedepsească și să reteze-ntreg stejarul. 

A chemat câţiva sclavi cu sine şi au plecat către pădure. 

— Tăiaţi-l! ... le-a poruncit dânsul. Numaidecât. În faţa mea? 

Dar nici un sclav n-avea curajul să dea întâia lovitură. Atunci Erisihton, 
cu furie, a prins în mână o secure, strigând spre cei aflaţi de faţă: 

— Puțin îmi pasă că zeiţei i-e drag acest stejar semeţ. Și de-ar fi dânsa în 
persoană, în trunchiul lui, tot îl dobor... Cununa lui, atât de largă, va săruta 
curând pământul. 

Și a lovit cu înverșunare. 

Trunchiul atunci a scos un geamăt și frunza lui s-a făcut pală. Iar de sub 
scoarța despicată a început să curgă sânge. 

— Stăpâne! ... Nu mai da. Ajunge... a cutezat un sclav să-l roage. 

— Ce-ai spus? ... Tu, sclav, îmi dai poruncă? ... a zis Erisihton, cu 
ciudă. Primeşte dar ce ţi se cade... 

Și cu securea-nsângerată i-a retezat îndată capul. 

N-a trecut mult și a sunat cea de pe urmă lovitură. Trunchiul s-a prăbușit 
în tină. Căzând, s-a auzit o voce blândă, tăiată de suspine: 

— Ascultă! îți vorbește nimfa ce a locuit în trunchiul ăsta nevinovat, 
tăiat de tine... Află însă că, pentru această faptă, vei suferi şi tu, tirane... 

Și nimfele de prin pădure fugeau cernite spre Demetra. 

— Zeiţă, tu, prea darnică, cea mai iubită dintre nimfe și-a pierdut viaţa 
sub securea călăului Erisihton... 

Zeiţa-ndată şi-a scos fruntea din holdele aproape coapte. A clătinat puţin 
din plete și toate holdele acelea s-au scuturat în tot regatul. 

— O foamete-nspăimântătoare va bântui-n aceste locuri, unde chiar 
regele doboară stejarii mei! a zis zeiţa. 

Și a dat poruncă unei nimfe să plece-n Sciţia pustie, unde domnise 
crudul Lincos. Acolo nu mai creşteau grâne, nici fructe nu mai dădeau 
pomii. Şi-n Sciţia se afla Foamea, făptura cu obrajii galbeni şi ochii-n 
fundul capului, cu buze vinete, uscate, dinții mâncaţi ca de rugină, părul 
zburlit și pielea aspră. 


— Să vie Foamea, care-mi este de obicei vrăjmașă mie, a spus Demetra 
mâniată. Să-l nimicească pe călăul Frisihton şi tot ţinutul pe care-l 
stăpâneşte dânsul... 

Și nimfa a pornit pe dată spre Sciţia, să cheme Foamea. lar Foamea s-a 
săltat pe o pală de vânt uscat şi secetos, pornind înspre mănoasa Tesalia. 

Regele, care săvârşise fapta, în acel ceas dormea adânc. Era cam spre 
sfârşitul nopţii şi Foamea, fără multă vorbă, a pătruns în palat, la rege, și l- 
a-nvelit, ca într-un giulgiu, cu aripile sale negre, și a suflat asupra-i fiere, ce 
i-a pătruns în măruntaie. 


METRA SE SACRIFICĂ PENTRU TATĂL SĂU 


Cum i-a suflat pe gât otrava, regele s-a trezit din vise și a început să 
strige tare: 

— Aduceţi-mi bucate multe... din toate felurile... Multe... 

Slugile s-au pornit în fugă, purtând mâncări nenumărate: fructe și lapte, 
carne fiartă, fripturi din fel de fel de păsări și animale. Merinde care- 
ndestulau, mai înainte, toată ţara, nu-i ajungeau acestui rege să-i sature 
grozava foame. De ce mânca, îi era mai foame. Cerea mereu alte bucate... 
şi tot mai multe, tot mai multe... Mâncă avuţia ţării... Mânca tot ce se 
găseşte, cu gura lui nesăţioasă, şi sărăcea tot regatul, înfloritor mai înainte. 
Cu timpul, însă, nu mai are ce să mănânce, ce să vândă, ca să-și mai capete 
bucate. Atunci pune ochii pe Metra, copila lui cea mai frumoasă. 

— O vând ca sclavă, zice dânsul, şi-mi cumpăr iar bucate multe, să-mi 
potolească focul gurii. 

Dar Metra, bănuindu-i gândul, merge pe țărmurile mării şi îl imploră pe 
Poseidon: 

— Tu, zeule atât de mare, cel mai puternic după Zeus, ajută-mă să nu fiu 
sclavă, scapă-mă de aşa ruşine... 

Zeul Poseidon se îndură şi-i dă prinţesei o putere de-a se preface, după 
voie, în orice animal din lume. 

Fata îşi schimbă-nfăţișarea. Se face cal. Regele-l vinde și-și ia pe prețul 
său mâncare. 

Metra se schimbă atunci în câine. FErisihton îl vinde iute. Dar Metra 
scapă de sclavie prin noua ei înfăţişare. Fugind de la stăpân, se-ntoarce la 
tatăl său, ce o vinde iarăşi. 

Ea-i singurul câştig ce-l are Erisihton, să se hrănească. 


Dar hrana, astfel dobândită, nu-i mai ajunge regelui. Foamea îi creşte 
fără margini şi îl cuprinde deznădejdea. Și atunci, se spune în legendă că 
preanenorocitul rege şi-a sfâşiat propria carne, împuţinându-și astfel trupul. 

Până la urmă a pierit. 

Aşa s-a răzbunat zeiţa belşugului și a recoltei pe regele Erisihton'10), 
care-i nesocotea puterea și nu lăsa să crească-n voie stejarii falnici din 
păduri... 


Note: 

11)1 Hestia, sau Vesta — la romani — întruchipa pentru cei vechi focul. 
Focul cel blând din vetre, pe care ei își găteau hrana. Focul purificator de 
molimi. Focul ce le da în timpul nopţilor lumină și iarna îi ocrotea de 
geruri. Cum este flacăra de pură, aşa urma să fie și căminul: curat şi neatins 
de intrigi, înșelăciuni sau dușmănie. 

12)1 Vatra sau căminul îi unea în jurul ei pe membrii aceleiași familii. 
De aceea, elinii au socotit că oraşul se cădea să aibă o vatră a sa, un 
pritaneu, cum se numea, unde să ardă focul sacru. Focul acesta sacru trebuia 
să fie simbolul unităţii între locuitorii aceluiași oraș. La romani, acest foc 
era păzit de nişte preotese, numite vestale, care trebuiau să rămână fecioare 
nemăritate. În pritaneu erau primiţi solii străini sau ambasadorii. Tot de aici 
luau vechii greci tăciuni aprinşi, când se duceau la luptă. În tabere 
aprindeau focul din aceşti tăciuni și simțeau numaidecât patria alături de ei. 
La fel, când porneau cu corăbiile să cucerească ţinuturile îndepărtate și să 
întemeieze oraşe noi, aduceau cu ei flăcările sfinte şi se simțeau în noul oraș 
ca în patrie. Această dăinuire a focului însemna, după unii mitologi, chiar 
viaţa, pentru că oriunde se află oameni ei aprind focul în vetre. Poate din 
pricina aceasta, zeița este reprezentată, uneori, ţinând în mână sceptrul, 
emblemă a suveranității, cum poartă numai fraţii săi: Zeus și Hera. În opere 
vestite, cum este statuia intitulată Giustiniani, aflată într-un muzeu de la 
Roma, o vedem pe Hestia sau Vesta, înveşmântată într-un dublu chiton, cu 
falduri lungi, cu văl pe plete şi pe umeri. Ea are o înfățișare calmă și chiar 
puţin severă. Cu indexul arată către slăvile înalte. Prin acest gest, sculptorul 
grec pare că a vrut să spună urmașilor săi: „Năzuiţi întotdeauna numai spre 
ceea ce este înalt şi veşnic, plin de curăţenie!“. Poate că simbolul ar putea fi 
asemuit cu acela al renumitei „coloane fără sfârşit“, creată de Brâncuși. 


13)1 Demetra sau Ceres, întruchipând în legende pământul fertilizat de 
oameni, de cei dintâi plugari, însemna trecerea de la păstorie la lucrul 
pământului. Această trecere era însoțită de așezări stabile, de oarecare 
siguranţă în colectivitate. Este reprezentarea legendară a dorinței oamenilor 
de a dobândi o viaţă tihnită și îmbelșugată. 

{4}t Eleusis din Atica a devenit mai târziu un vestit loc de adorare a 
zeiţei agriculturii, Demetra. 

15)1 Semințele aşa-zise fermecate, cu putere adormitoare, probabil erau 
semințe de mac. 

16)1 Cuvântul 'Triptolem înseamnă, de altfel, cele trei munci de seamă 
din meșteșugul plugăriei: aratul țarinei, semănatul și secerișul. 

17)1 Ţipătul acestei fiare se aseamănă cu un hohot de râs. După 
legendă, însuși Lincos, în clipa când a fost preschimbat de zeiță, hohotea de 
bucuria izbânzii. Așa își lămureau elinii ţipătul acestei fiare, care și la noi se 
numeşte râs. 

18)1 Astfel justificau elinii faptul că în Sciţia nu s-a făcut multă vreme 
agricultură. 

19)1 Serbările din Eleusis, pe lângă jocuri și întreceri de gimnastică sau 
muzică, cuprindeau și o serie de practici religioase, ce imitau, de fapt, chiar 
munca pe care o fac pe câmp plugarii. Premiile distribuite la aceste serbări 
constau de obicei din grâne, mai ales orz. Aceste grâne erau recoltate pe o 
câmpie învecinată cu Eleusis, numită Raria. Aici, pe câmpia Rariei, se 
spunea că arase întâia oară pământul Triptolem, părintele agriculturii. 

{10}t Legenda aceasta are şi o altă semnificaţie. Elinii, în general, erau 
în luptă cu forțele naturii care puteau să le facă rău: cerul, cu fulgerele și 
trăsnetele lui, marea cu furtunile sale nimicitoare, soarele însuși, când era 
prea arzător, dar se simțeau apropiaţi de aşa-zişii zei htonici, adică zei 
pământeni, cum erau Demetra, care asigura belșugul de roade, şi Dionisos, 
zeul viței de vie, zeii naturii îmbelșugate, s-ar putea spune. Prin fapta lui 
Erisihton, grecii îi osândeau pe aceia ce făceau stricăciuni naturii, care 
distrugeau copacii, plantele, ogoarele sau păşunile, fără vreun scop și fără 
milă. Erisihton, pe cât se pare, mai este în același timp și pământul nefertil, 
adică duşmănos zeiţei, care întruchipează abundența. Pe acest pământ 
nefertil se pustiește totul: holda, grădina sau pădurea. Nu mai pot vieţui nici 
animalele. Deasupra lui bântuie foamea și el însuși, uscat, se sfărâmă, se 
risipește în nisipuri și praf, pe care-l duce vântul. Acesta ar fi tâlcul legendei 
lui Erisihton — Demetra rămânând belșugul. 


În operele plastice, Demetra este reprezentată de obicei cu mare pompă. Ea 
are în jurul frunţii spice de grâu, flori de mac şi alte ornamente vegetale. În 
mâna dreaptă ţine o torţă — torța cu care și-a căutat copila — şi în cea stângă 
un COȘ, cum se purtau în Eleusis. Alteori ea are o ţinută simplă, demnă, fără 
podoabe, având numai o bentiță peste păr. Când este astfel reprezentată, 
Demetra se aseamănă mult cu sora ei mai mare, cu Hestia. 


VESELUL DIONISOS 


Multe făcuse năzdrăvanul Zeus. De-atâtea ori se supărase Hera. Și 
totuşi, parcă niciodată dânsa n-a fost atât de îndârjită ca în ziua când 
stăpânul a făcut nuntă cu Semele, copila regelui din Teba. 

Cum a silit-o să-i devină soţie, sau cum a amăgit-o, nu se știe, dar nunta 
s-a făcut, pe cât se crede, chiar în palatul de la Teba al tatălui copilei, 
Cadmos. 

Mult s-a mai mâniat zeița Hera, aflând această nouă necredinţă! Şi, 
dornică să se răzbune, s-a prefăcut într-o bătrână, luând chipul doicei lui 
Semele, cu pas şovăitor și fruntea încununată de șuviţe mai albe decât neaua 
iernii. 

A poruncit, după aceea, să i s-aducă un nor de aur. Norii aceștia 
învăluiau mereu Olimpul. Şi a pornit pe el zeiţa, către palatele din Teba. S-a 
dus îndată la Semele și a-nceput s-o dojenească cu glas tremurător: 

— Copilă... Cum te-ai lăsat ademenită? Acela care s-a lăudat că e 
stăpânul din Olimp e un amăgitor, desigur... Mulţi se pretind că-s zei, 
pătrund prin case, ca să înșele fetele prostuţe. Așa socot c-ai păţit tu... 

Și a sfătuit-o, şi a-ndemnat-o pe fata regelui din Teba să ceară soțului 
dovada că este într-adevăr zeu. 

— ÎI rogi, de-i Zeus, precum spune, să ți s-arate în veșmântul şi cu 
puterea lui cerească. Așa cum se înfățișează soţiei sale din cer, Hera... 

Semele-ar crede şi n-ar crede ce-i spune prefăcuta doică. Dar bănuiala 
tot o-nghimpă în inimă şi nu-i dă pace. Și seara când coboară Zeus şi se 
apropie s-o sărute, prințesa-l roagă, mângâioasă: 

— De eşti tu Zeus, și nu altul, aş vrea să-mi împlineşti o vrere... 

— Îţi jur pe Stix, rosteşte Zeus, că tot ce-mi ceri se împlineşte 
numaidecât... 

Și fata râde bucuroasă: 

— Atunci, să mi te arăţi, slăvite, cum are dreptul să te vadă numai soția 
ta din ceruri, în strălucire şi putere, cu fulgerele-n pumni și faţa... 

— Taci! ... Taci! ... a vrut să spună Zeus. Dar vorbele fuseseră rostite şi 
se împrăştiau prin aer. Zeus jurase chiar pe Stix să-i împlinească voia. Nu 
mai avea nici o putere să se împotrivească faptei ce o ticluise bine Hera. 

El se înalță într-o clipă către palatele olimpiene. Îşi clatină bogata-i chică 
şi cheamă-n jurul său furtuna cu nori, cu tunete cumplite și fulgere 


strălucitoare. Îşi pune hainele de aur. Ia-n mână sceptrul greu de rege peste 
pământ și peste ceruri, şi se pogoară iar în Teba, chiar în clipita următoare. 

Semele, cum urzise Hera, apucă numai să-l zărească pe soțul său și vrea 
să-i spună cât este ea de mulțumită că-i împlineşte rugămintea. Însă abia 
deschide gura, și focul, care-l însoțea pe Zeus în fulgerele-i orbitoare, o- 
ncinge iute pe copilă. Palatul însuși se aprinde și ar fi ars în întregime, de n- 
ar fi fost în preajmă Gheea — pământul larg şi bun — aceea ce e strămoașa 
tuturora. Și Gheea a făcut să crească perdele verzi de iederă peste coloane, 
peste ziduri, peste podele şi-n tot locul. O iederă plină de sevă, ce-a-năbușit 
şi a stins focul. 


UN COPIL NĂSCUT DE DOUĂ ORI 


Semele a pierit în flăcări... Doar fiul ce-l purta în sânu-i Semele cea 
nefericită a fost scăpat prin voia Gheei, când potolise pârjolirea palatului 
regelui Cadmos. 

De fapt, din flăcări, Zeus l-a smuls pe băieţaşul lui Semele, căci băiețaș 
era copilul. L-a strâns în braţe ca un tată şi i-a rostit înduioşat: 

— Feciorul meu, ţi-ai pierdut mama, totuşi, tu ai să vieţuiești... 

Și, printr-o taină cunoscută numai de el, Zeus l-a luat și l-a închis în 
coapsa lui, la fel ca-n sânul unei mame. 

Au râs puţin de dânsul zeii, când au aflat că Zeus poartă pruncul închis 
în coapsa sa. Dar Zeus şi-a văzut de treabă, și chiar la vremea cuvenită, la 
care ar fi născut Semele, l-a scos frumos, şi el, din coapsă. 

lată de ce Dionisos!1! a fost numit şi Ditirambus!2! — sau cel născut de 
două ori. Căci el o dată se născuse din mama lui pierită-n flăcări, şi-a doua 
oară-l adusese pe lume Zeus, tatăl lui. 

Şi Zeus l-a chemat pe Hermes şi i-a grăit: 

— Să duci, pristave, pruncul ăsta, la Teba cea cu șapte porţi. Socrul meu, 
Cadmos, a murit, dar Atamas e-n locul lui, ca ginere şi ca urmaș. Soţia sa, 
regina Ino, e soră bună cu Semele. Îi dai lui Ino băieţaşul şi-i porunceşti să 
mi-l păstreze într-o odaie-ntunecoasă, ferită de lumina zilei. Să nu mi-l afle, 
cumva, Hera... 

A luat în brațe Hermes pruncul şi a zburat cu el în Teba. Iar Ino, soră cu 
Semele, l-a primit plină de-ncântare pe acest copil orfan de mamă. Abia de 
o zi, și ea născuse un copilaș, pe Melicerte. Se nimerise numai bine. Le da 


la amândoi să sugă din sânul ei bogat în lapte.!3* De îngrijit, îl îngrijea o 


sidoniană vrăjitoare, ce purta numele de Mistis.{®- Şi sidoniana vrăjitoare a 
pus la cale pentru zeul cel nou-născut serbări nocturne, dionisiace, 
zgomotoase. Ca-nchinătorii să n-adoarmă, a creat tobe și ţimbale cu sunete 
răscolitoare şi a aprins torţe luminoase, care s-alunge umbra nopţii. A 
născocit apoi tiasul, un dans frenetic, ce se joacă în strigătele de „Evoe!“... 
Ea i-a dat zeului şi tirsul, toiag și armă totodată, ce are-n vârf un con de pin 
şi e-nvelit în flori și frunze de iederă cățărătoare. Tot ea a-ncercuit și fruntea 
şi buclele strălucitoare ale acestui zeu frumos şi vesel, cu verzi ghirlande- 
mbălsămate și struguri aurii şi dulci. 


GENII ÎNTUNECATE SE NĂPUSTESC ÎN PALATUL DIN TEBA 


N-a trecut însă mult, şi Hera, prin iscodiri și vicleşuguri, a aflat că trăia 
copilul, şi-nverşunată ca o fiară s-a coborât pe loc în Tartar. 

Erau acolo niște furii, geniile rele ale lui Hades. 

— O! ... Răzbunaţi-mă, voi genii, a glăsuit zeița Hera, și glasul ei vuia 
în Tartar. Regele Atamas și Ino m-au supărat, crescând în casă pe un fiu 
nelegiuit, ce-l are Zeus cu o fată pământeană. Nu le ajungea c-aveau ei 
înșiși alți doi copii, pe Melicerte și pe Learh... şi l-au primit la dânșii-n casă 
şi pe micul Dionisos. Porniţi, deci, una dintre voi... Tu, Tisifone, ești mai 
cruntă! ... şi varsă peste ei otravă, foc, spaimă şi nelegiuiri. Faceţi-i pe 
aceşti părinţi — ca o osândă meritată — să-și piardă cei doi fii iubiţi, pe 
Melicerte şi Learh. Mai mult, chiar ei să şi-i ucidă... şi astfel să se-nveţe 
minte toți oamenii că nu e bine să supere, cumva, pe Hera... 

De cum a dat porunci zeița, îngrozitoarea Tisifone şi-a luat în mână o 
făclie muiată-n sânge și-n otravă. Și-a pus pe spate o mantie argăsită, tot la 
fel, în sânge. Mijlocul și l-a strâns în chingă de şerpi, de vipere lucioase. Şi 
a pornit în zbor, urmată de un cortegiu fără seamăn. Zburau cu ea, urlând 
turbate: Ura cea neagră, Nebunia, Crima și Jalea și Teroarea, şi alte genii 
nemiloase. 

Cum au ajuns, se zice că s-a cutremurat palatul. Porţile grele de aramă s- 
au zguduit, căzând în lături. Soarele, ce din cer zărise cruntul alai al 
Tisifonei, s-a depărtat, să nu mai vadă ce crimă se punea la cale. 

Dar Tisifone a călcat pragul palatului lui Atamas. Plină de ură, ea și-a 
smuls, cu mâna-i neagră și ciumată, doi şerpi din pletele zburlite şi a zvârlit 
unul spre Ino, altul spre regele Atamas. Iară cu falca-nsângerată a făcut 
semne de blestem. 

În șerpii aceia Tisifone vârâse spuma nebuniei și a dorinţei de măcel... 


REGELE ȘI REGINA ÎȘI PIERD MINŢILE 


Si Atamas, pierzându-și mintea, văzând-o pe soţia lui, care-și ţinea la 
sân copiii, a început să ţipe aşa: 

— Ce caută în palat leoaica şi puii ei? Săriţi! ... Săriţi! ... Întindeţi 
laţurile voastre și prindeţi fiara! ... şi o stârpiţi! 

În nebunia-i, dată de șarpele care-l muşca, sărmanul Atamas crezuse că 
soţia lui este o fiară, și pruncii săi — pui de leoaică. 

Şi-n timp ce furia, mulțumită că-și atinsese țelul, zbura din nou vârtej 
spre Tartar, regele Atamas trăsese pe cel mai mic dintre feciori, Learh, ce 
încă gângurea, din braţele măicuţei sale, și-l aruncase într-un zid, ca piatra 
dintr-o praştie. 

Ino — neștiind nici ea ce face, sub mușcătura veninoasă — se repezise pe 
o stâncă cu celălalt copil în braţe, prea drăgălașul Melicerte. Şi de pe stâncă 
s-aruncase în valurile vinete. 

Nimfe și prietene și slugi, care trăiau pe lângă Ino, se și grăbiseră s-o 
scape. Dar Hera, ce privea din ceruri, șezând pe jilțul ei de aur, făcuse semn, 
şi toate acestea s-au prefăcut pe dată-n păsări, în pescăruși, care şi astăzi 
zboară şi ţipă peste valuri, cum spune legenda, căutându-i pe Ino şi pe 
prunc. 


FIUL LUI ZEUS SCAPĂ CU VIAŢĂ 


Văzând stăpânul, din slava lui, ce se întâmplă pe pământ, i-a şoptit 
repede lui Hermes: 

— Fugi! ... Zboară-ndată către Teba și scapă-mi fiul din primejdii... 

Noroc că-n toată vremea asta Dionisos era cu Mistis, în încăperea- 
ntunecată. 

Hermes l-a luat pe micul zeu şi a plecat cu el în zbor, în timpul nopţii 
următoare. A zburat el, a tot zburat şi a ajuns în insula unde trăia o nimfă, 
Nisa.!2!. 

— Să îngrijeşti de acest zeu, fiul Semelei şi al lui Zeus, mai mult decât 
de fiinţa ta, i-a poruncit nimfei pristavul. 

— Voi îngriji, a răspuns Nisa, şi l-a ascuns în peştera cea mai umbroasă 
a insulei, l-a învelit în vălu-i alb și l-a împodobit cu flori. 

Aici, în Nisa, s-a-nălţat zeul ferit de ochii Herei. 

Și crescând el mai mărișor, Zeus i-a dat ca-nvăţător pe un satir bătrân: 
Silen.!6 


Satirul era gras şi vesel. Umbla întotdeauna beat, dar inspirat la beţie, 
căci doar aşa putea să prevestească şi viitorul. Iar de cânta-n păduri satirul, 
până şi fiarele jucau. Codrul îşi clătina frunzișul. Chiar zeii se săltau adesea 
din jilţurile lor de aur, dansând cuprinși de veselie, prin muntele cel nalt, 
Olimp. 


PENTEU 


Cum s-a făcut bărbat în lege, Dionisos pornise-n lume să-mprăştie viţa 
de vie. 

El colinda din ţară-n ţară. Umbla-ntr-un car tras de pantere, de lei, de 
tigri şi alte fiare!7!, urmat de un cortegiu vesel, format din nimfe și satiri. Pe 
un măgar venea, alături, prietenul său, Silen, beţivul. Nimfele care-l 
însoțeau purtau numele de bacante și, împreună cu satirii — demoni cu 
coarne şi copite, ce semănau cu niște ţapi — dansau mereu, neobosite, în 
jurul lui Dionisos, băteau din tobe și țimbale, și altele sunau din flaut. Iar 
vinul... vinul curgea gârlă... Și toţi făceau atâta larmă, că oamenii se- 
nfricoșau şi se plecau către cortegiu, aduceau jertfe — mai des ţapi — şi-l 
aclamau neîncetat. 

Cine nu se pleca nainte-i urma să fie pedepsit... 

Aşa se povestea, de pildă, că zeul, colindând pământul, s-ar fi îndreptat 
cândva spre Teba, spre ţara unde se născuse. Acolo se afla pe tron un rege 
nou, numit Penteu. 

Mulţi dintre oameni, aflând vestea că s-apropia Dionisos, se grămădeau 
să-i iasă-n cale, ştiind că zeilor le place să te supui fără zăbavă. Îl aclamau 
pe acest zeu, care venea cu carul său tras de pantere și de lei, urmat de 
nimfe şi satiri şi având în preajmă pe Silen. 

Deodată iese din palat regele Tebei, strigând tare: 

— Staţi! ... Nu vă grămădiţi în calea acestui zeu, ce nu cunoaște nici 
armele, nici vitejia. Bătrânilor, nu ţineţi minte că neamul nostru ni se trage 
din zeul cel puternic, Ares? Voi, tineri ce-aţi ajuns la vârsta de-a purta sulițe 
şi scuturi, puneţi-vă pe creştet coifuri, nu foi de viţă și ghirlande. Zvârliți 
încolo tirsurile, ce amintesc de moleşeală și de beţia ruşinoasă, și nu vă mai 
plecaţi urechea la cântecele de bacante. Nu vă mai prindeţi nici în dansul 
ce-l tropăie satirii beţi. O, nu vă istoviți puterea, sorbind licoarea 
blestemată, pe care ne-o aduce zeul. De e sortită Teba noastră să cadă- 
nvinsă, bine, fie, însă prin luptă glorioasă. Nu vreau să fie Teba pradă 
acestui zeu atât de tânăr şi dezmăţat, lipsit de vlagă, ce umblă cu beţivii-n 


roiuri şi-i parfumat, cu flori în plete, ca o femeie, ca o nimfă, din cele care îl 
urmează... 

Și-şi cheamă slugile Penteu. Le poruncește să alerge în goana mare, să 
găsească pe noul zeu, să-l lege-n ștreanguri. Dar ca să nu se piardă vremea, 
el însuși urcă pe Citeron. (Un munte unde se adunase mulțime de femei și 
nimfe, să săvârșească pentru zeu mistere și închinăciuni, iar printre ele se 
găseau: Agave, propria lui mamă, surorile şi alte rude.) 

Însă Dionisos — se zice — aflând de fapta lui Penteu, a început să râdă-n 
hohot. 

— Rege nebun, a grăit zeul, gândeşte el că mă va-nvinge? Că va opri 
cultul lui Bachus? ... Silen! ... Aşteaptă, am să fac o glumă, să râdem 
amândoi cu poftă. 

Și a-nălţat tirsul spre bacante, mai mult spre mama lui Penteu. Acestea s- 
au pornit să sară şi mai vârtos, ca-ntr-un vârtej, când bate vântul şi 
răscolește tot nisipul cel galben de pe malul mării. 

Tocmai venea din văi Penteu şi se mâhnea auzind cântul și ţipetele 
deșucheate. 

Agave cea cu păr cărunt îl vede cea dintâi cum urcă. Sub vraja lui 
Dionisos, nu ştie că e fiul ei. Ci-l socoteşte un mistreţ. 

— Surorilor, grăieşte dânsa către bacantele din munte. Priviţi acest 
mistreţ oribil, ajuns pe pajiștile noastre. Eu vreau ca prima să-l lovesc... 

Și ea se-ntoarce mânioasă, lovind cu tirsul în Penteu, iar ceata aprigă s- 
avântă spre rege, care stă uimit privind la mama lui, Agave, ce-l socotise un 
mistreţ. 

În vârful muntelui e zeul și râde-n hohot cu Silen: 

— Ce zici, bătrâne, bună-i gluma? 

— E bună, râde şi Silen. 

Penteu pricepe însă totul. 

— Dionisos, îl strigă dânsul, în timp ce lăncile-l lovesc, zeu ce aduci 
pierzania și acuma crima, mă învingi... Dar tot n-am să mă-nchin puterii 
tale, zeu viclean... 

Și-ar mai fi spus, ar fi strigat şi l-ar fi blestemat pe zeu, dar nimfele, 
înfierbântate, s-au repezit la el grămadă și l-au ucis cât ai clipi... 

În acest fel, bietul Penteu, vroind să-mpiedice ca-n Teba să se împrăștie 
beţia!!, căzu atunci zeului pradă. 


Note: 

11)1 Dionisos era tot un zeu pământean, htonic, ca şi Demetra, un zeu al 
belşugului de roade, de aceea era plăcut elinilor. El era zeul viței de vie și 
ocrotea pe viticultori, după cum Demetra îi ocrotea pe agricultori. Pe lângă 
aceasta, Dionisos era socotit drept zeul cel mai vesel și mai popular, pentru 
că elinilor le plăceau cântecul și dansul. La petreceri se sorbea vin, şi vinul 
aducea veselie, le turna foc în vine, le aprindea chiote în gâtlej, le ațâţa 
picioarele la dans. De aceea elinii mai numeau pe acest zeu şi lachos sau 
Bachos, cuvinte care au același tâlc: gălăgiosul, acela care face larmă, 
pentru că petrecerile lui Dionisos erau pline de zgomot. Tot de aici s-a tras 
şi numele roman: Bachus. 

12] În timpul marilor dionisii: serbările organizate la Atena, în cinstea 
zeului Dionisos, se cântau niște imnuri: ditirambii. Cântăreţii și dansatorii 
erau îmbrăcaţi, cu acest prilej, în blănuri de ţapi. De aici a luat ființă 
tragedia — în grecește: cântecul țapilor — (tragos însemnând tap, și oda 
cântec). La micile dionisii, care erau organizate în sate, mai ales în centrele 
viticole, aceste cântece şi dansuri aveau, de cele mai multe ori, un caracter 
comic. De aici s-a născut comedia, 

13)1 Se spune că Dionisos, când era copil, sugea laptele cu multă poftă. 
Când se oprea din supt, striga: „Evoe“... Așa lămureau grecii faptul că la 
serbările dionisiace acest cuvânt răsuna adesea în mijlocul veseliei generale. 

{4}t De la numele sidonianei Mistis vine cuvântul „mistic“, adică un 
lucru misterios, neînțeles, săvârşit de ființe supranaturale, cu puteri 
vrăjitoreşti. Grecii pretindeau că misterele dionisiace, ritualurile săvârşite la 
serbările zeului, fuseseră inițiate de către nimfa Mistis, cu talentele ei 
vrăjitoreşti. Ea organizase serbările noaptea, pentru ca, ferite de lumina 
zilei, să nu poată fi observate de Hera, dușmana de moarte a lui Dionisos, 
fiul nelegitim al lui Zeus. 

{5} Insula Nisa şi-ar fi căpătat numele de la nimfa care trăia acolo. 
Unii mitologi cred că Nisa este tot una cu insula Naxos, din Arhipelag, unde 
era pe vremuri un loc vestit de închinăciune al zeului Dionisos. 

16).1 Satirul Silen întruchipează butoiul, căci în butoi se toarnă mustul 
toamna (mustul simbolizând pe Dionisos tânăr). Cu vremea mustul se 
învechește şi se preschimbă în vinul cel tare, la fel cum zeul vinului 
crescuse mai apoi, sub privegherea lui Silen, şi se făcuse un zeu puternic. 

17)1 Faptul că acest car al lui Dionisos era tras de fiare, pare a fi o 
aluzie la faptul că beţia poate transforma pe om într-o fiară. 


18)1 Alegoria aceasta arată că oamenii, încă din antichitate, văzând 
puterea băuturii, s-au cam temut şi au vrut s-o stăvilească. Băut cu 
cumpătare, vinul e bun, plăcut, întăritor. Unii artişti chiar socoteau că vinul 
poate să-i inspire în versuri, muzică sau dans. Dar când ai întrecut măsura, 
vinul devine ucigaș. În el se află ascunsă crima. Beţivul este grosolan, nu 
mai are nici ruşine și nu mai ştie a chibzui. De aici și multele aluzii, din 
legendele antice, cu privire la oameni care înnebunesc din pricina zeului 
Dionisos: Ino, Atamas, Agave și alţii, despre care nu s-a mai povestit aici. 
Dorind să-i îmblânzească firea acestei forțe de temut, grecii i-au ridicat 
altare zeului care o întruchipa, şi-l dăltuiau frumos, tânăr, cu trupul zvelt, 
înfăşurat în blană moale de panteră, strânsă cam neglijent pe bust. Molatic, 
sprijinit de tirs, zeul avea pe fruntea albă cunună verde, de viţă, iederă și 
flori. În cinstea zeului acesta ciudat, puternic, aveau loc niște serbări — orgii 
numite de elini, şi bachanale de latini. Se făceau procesiuni, se înălţau 
imnuri — ditirambi — şi se rosteau, în dialog, versuri vesele sau triste, 
cântându-se legende de altădată. Din ele se vor naşte tragedii, drame satirice 
şi comedii, adică însuși teatrul grec. 


EROII 


PERSEU 


În cântecele vechiil! se povesteşte că ar fi vieţuit odinioară, în 


preavestitul oraș Argosi27, un rege care se numea Acrisiu. Și regele avea o 
fiică de o frumuseţe uimitoare. Copila se chema Danae. Poeţii o slăveau în 
versuri şi regii îi trimiteau daruri. Numărul peţitorilor era atât de mare, încât 
palatul lui Acrisiu nu dovedea să-i mai cuprindă. Şi regii, care mai de care 
erau mai falnici, mai puternici. De ar fi fost unul ales, se supărau, desigur, 
ceilalți. S-ar fi iscat poate războaie. De aceea regele Acrisiu stătea mereu în 
cumpănă şi-i amâna pe fiecare cu vorbele-i meşteşugite, ca să treacă timpul, 
să se mai gândească. 

Mai avea regele şi o supărare. Se făceau grâne prea puţine, deși 
pământul era bun. Ploua prea rar, şi râult® ce străbătea întreg ţinutul seca 
mereu în timpul verii. Poporul nu avea bucate. 

Era nevoie de un flăcău să ţină frâiele puternic. Supuşii deseori cârteau, 
pentru că-n casa lui Acrisiu erau bucate din belşug, iar pruncii lor piereau 
de foame. Şi regele era bătrân. N-avea pe nimeni ajutor. Copila lui era prea 
slabă, şi-apoi urma să se mărite, să plece din ţinutul Argos. Îi trebuia deci 
regelui braţ de bărbat pe lângă casă. Vroia să aibă un fecior. 

S-a dus atunci regele Acrisiu la un oracol.!%: A dăruit acolo aur, a făcut 
jertfe și libaţii, şi a cerut zeilor sfat: 

— Cum aş putea, preamăriţi zei, să dobândesc încă un prunc, dar nu o 
fată — fată am! — ci un băiat, un fecior vrednic, care să-mi fie de ajutor și la 
greutăți și la necaz? 

Oracolul i-a dat răspunsul: 

— Tu nu vei căpăta, Acrisiu, nici un flăcău; eşti prea bătrân; dar fiica ta, 
mândra Danae, va fi-n puţină vreme mamă. Odrasla ei va fi băiat. 

O! Cum s-a bucurat Acrisiu. A socotit că fiica sa va face nuntă în curând, 
îşi va găsi un mire bun şi o să aibă un copil. 

— Va fi băiat? îmi pare bine. Atunci, atunci, nu mai am grijă. Nepotul 
meu o să m-ajute şi îmi va ţine loc de fiu. 

Însă oracolul acela a mai grăit: 

— Va fi ce ţi-ai dorit: fecior. Atâta că acest urmaș te va răpune într-o zi. 
Tu vei pieri de mâna lui. Deci, nu te bucura zadarnic. 


— Mă va ucide el pe mine, bunicul lui? a strigat regele Acrisiu. Și cum? 
Şi când? Grăiţi, voi, zei nepieritori, cum să împiedic crima asta? 

— Nu poţi s-o-mpiedici, au spus zeii. Tu vei muri, într-un amurg, de 
mâna fiului Danaei! 


ZEUS SE-NDRĂGOSTEȘTE DE DANAE 


S-a-nspăimântat regele Acrisiu şi s-a întors în ţara sa, cu ciudă-n suflet 
pe copila ce îi era nainte dragă. Și ca să-mpiedice ursita, a dat poruncă să se 
facă o închisoare sub pământ. Aici a dus-o pe Danae. A-nchis-o bine sub 
zăvoare şi a încredinţat-o unei sclave. (O sclavă ce-i fusese doică.) 

— Aici va sta ascunsă fata, până la moartea mea târzie, a rostit regele 
Acrisiu. Să nu o poată vedea nimeni, cât voi trăi. Că-i prea frumoasă și prea 
blândă, şi s-ar putea s-o îndrăgească vreun prinţ, sau poate chiar vreun zeu. 
şi să mi-o ceară de soţie. Sau, mai rău, să-mi răpească fata, fără măcar să-mi 
ceară voie. Fără de soţ, ea n-o să poată să aibă nici copii. Și, neavând fecior 
Danae, nu sunt primejdii pentru mine. 

Atât că-nspăimântatul rege uitase că-n Olimp sta Zeus cel cu puteri 
nemărginite. Zeus putea să vadă fata şi-n închisorile de piatră. 

Și aducându-i Hermes vestea că fata regelui din Argos a fost închisă sub 
zăvoare, Zeus a şi cătat spre ea. I-a cercetat înfăţişarea. Iară Danae era albă, 
cu pielea caldă, de mătase, cu ochii verzi ca valul mării și părul roşu ca 
văpaia. Într-un cuvânt era frumoasă. Și Zeus s-a aprins pe dată. 

— Danae, fata lui Acrisiu, va fi soția mea chiar astăzi! a grăit Zeus către 
Hermes. 

— Dar cum vei izbuti, o, Zeus? a-ntrebat Hermes cu mirare. Danae este 
zăvorâtă în temniţa de sub pământ, bătută-n plăci grele, de bronz, şi, nu ştiu, 
zău, cum vei pătrunde. 

— N-ai teamă, fiule! a zâmbit Zeus. Nunta ce vreau s-o săvârşesc va fi 
altfel decât socoți. Tu du-te acum. Întoarce-ţi faţa şi cată de păstrează taina! 

Și Zeus s-a schimbat, vicleanul, nu în taur, flacără sau cuci! ci într-o 
ploaie aurie, care-a căzut peste orașul lui Acrisiu. lar ploaia asta aurie a 
străbătut, după voinţa marelui Zeus, printre pietre și printre plăcile de 
bronz; şi a ajuns în încăperea unde sta sub zăvor Danae, învăluit-o pe copilă 
ca-ntr-o fierbinte-mbrăţişare.!S. 


ACRISIU DESCOPERĂ CRIMA 


Danae a devenit astfel soţia lui Zeus, olimpianul. 

Lunile au început să treacă, și chiar la timpul cuvenit copila regelui 
Acrisiu a dobândit un fiu bălai, frumos ca soarele din slavă şi fără seamăn 
de voinic, căruia ea i-a zis Perseu. 

Nu știa, biata, cum s-ascundă această crimă a lui Zeus. Pruncul, ca toţi 
copiii lumii, râdea, plângea și se juca. Dar, într-o zi, tatăl Danaei trecu pe 
lângă locul unde era închisă fata lui. Și dinlăuntru s-auzea glas de copil şi 
râs zburdalnic. 

Repede, tatăl smuci ușa, care fusese zăvorâtă. Trase pe doică la o parte — 
deşi sărmana încercase s-arunce un văl peste copil —, şi ce văzu? Danae, fata 
ce fusese închisă să n-o vadă nimeni, ţinea la sânul ei un prunc. 

— Doica să fie spânzurată! a zis Acrisiu spre ostaşii care stăteau la uşi 
de pază. lar tu, netrebnică Danae, mă vei urma pe loc în templu. Și ai să-mi 
juri cine e tatăl acestui prunc nelegiuit. 

Dusă de plete până-n templul lui Zeus, care se ridica în mijlocul cetăţii, 
Danae a trebuit să spună că regele din cer i-e soţul și tatăl pruncului Perseu. 

— Minti, ticăloasă fără seamăn, a grăit regele Acrisiu. Și tare aș vrea să 
te ucid cu mâna mea, aici, în templul marelui Zeus, olimpianul, pe care tu-l 
năpăstuieşti. De ţi-ar fi soţ, cum spui, nebuno, el ţi-ar veni într-ajutor. Dar 
uite-l. Uite-l! Stă pe soclu şi te priveşte neclintit. 

— Răspunde, Zeus, îţi sunt soție? Nu ai pătruns la mine tu, sub chipul 
unei ploi de aur, în acea zi de neuitat, şi-apoi te-ai preschimbat în zeu, 
spunându-mi singur cine eşti? Răspunde, Zeus! zicea fata, şi pletele şi le 
smulgea și se bătea în piept cu pumnii. 

Însă măreţul olimpian privea tot neclintit la fată. Privea cu ochii lui de 
piatră. Nu îndrăznea să scoat-o vorbă, pentru că se temea de Hera. Ea şi 
aflase de-ntâmplare, stătea în cer, pe un nor albastru, şi asculta ce se vorbea. 

Și văzând regele Acrisiu că Zeus stă tot nemișcat, a chemat iute nişte 
meşteri. A poruncit să i se facă o ladă mare, aurită, un fel de cufăr zăvorât. 

În acest cufăr a-nchis fata și pe micuțul ei Perseu. Le-a dat merinde: 
niște fructe şi o amforă plină cu apă. Și-a zvârlit cufărul în valuri fără s- 
asculte cum striga biata Danae hohotind: 

— O, tată, rege, fie-ți milă. Nevinovată sunt, îţi jur! De nu vrei să te- 
nduri de mine, fii bun măcar cu acest prunc venit pe lume fără voie. 
Nepotul tău e, tată drag. 

Dar valurile au luat lada și au purtat-o, îndelung, deasupra verzilor 


genuni unde sălășluia Poseidon.17* 


Zeus privea din cer cu grijă, dar nu putea să îi ajute, pentru că Hera-i sta 
alături și-l priveghea bănuitoare. 


PESCARUL DICTIS AFLĂ PE MARE LADA 


Şi-a tot plutit în voie lada, pe valurile înspumate, trântită-n gropniţe de 
ape, lovită uneori de stânci, până când dusă de furtuni a nimerit între 
Ciclade!8!. Iar înlăuntrul ei şedeau, flămânzi şi însetaţi, Danae și 
pruncuşorul ei, Perseu. Erau şi uzi până la piele, și tremurau, pătrunși de 
frig. Nu mai aveau nici o nădejde şi aşteptau să se cufunde sicriul plutitor, 
în care își trăiau ultimele clipe. 

S-a întâmplat însă că-n ziua când a ajuns între Ciclade lada zvârlită de 
Acrisiu, să iasă un pescar pe mare. Acel pescar se numea Dictis. Pescarul și- 
a întins năvodul. Dar, când să tragă de frânghii, simte c-atârnă ceva greu. În 
năvod se găsea o ladă. Trage la țărm această ladă şi o desface c-un topor. Şi 
dinlăuntru i s-arată o biată mamă și un copil. 

Când o zărește pe Danae, pescarul Dictis stă-nlemnit. El nu văzuse încă- 
n viaţă ochi mai senini, mai blânzi, mai verzi. Nici trup mai mlădios, mai 
zvelt. Nici păr să aibe aşa culoare de flacără cu vâlvătăi. Și nici nu auzise 
încă un glas atât de mângâios. 

Fără să stea deloc pe gânduri, fără s-o-ntrebe cine e, pescarul îi aşterne 
fetei un pat de ierburi verzi și moi și îi aduce peşte proaspăt, fiert în căldare 
de aramă, şi fructe dulci: curmale, rodii și-ntr-un pocal îi toarnă vin. 

Pruncului său i-aduce lapte, de la o capră ce păștea pe lângă casa lui, pe 
coasta insulei Serifos, unde trăia pescarul Dictis. 

Înzdrăvenită, după hrană și băutură mai ales, Danae-i povesteşte totul. Și 
el, adânc înduioșat, o roagă, plin de bunătate, să fie oaspetele său. 

— Eu sunt pescar, i-a grăit Dictis. Sunt om sărac, însă cinstit. În casa 
mea poţi fi stăpână. Te rog să fii soţia mea. Şi, după atâtea suferinţe, mă voi 
sili să-ţi făuresc o viață cât mai fericită. 

Ea a primit. Pescarul Dictis era un om plăcut și bun. 

lar anii s-au pornit să curgă prea repede pentru ei doi, ce trăiau în 
fericire. Perseu creştea și el, grăbit, şi se făcuse un flăcăiandru isteţ, voinic 
şi priceput la pescuit și vânătoare. 

Numai că-n insula aceea, unde-și avea pescarul casa, domnea pe-atunci 
Polidecte, un rege lacom și hain. Deși era frate cu Dictis, regele acesta îl ura 
şi-l izgonise din palate. Și se temea nespus de el, să nu-i râvnească cumva 


tronul. Cu atât mai mult cu cât poporul era sătul de Polidecte, care îl 
asuprea grozav. 

Iar răul rege Polidecte, trecând prin insulă cu carul, văzu-ntr-o seară pe 
Danae. 


REGELE INSULEI SERIFOS URZEȘIE UN PLAN 


„O astfel de soţie are Dictis, pescar sărac şi amărât, ce-și ţine zilele cu 
trudă? Nu merită aşa ceva“! și-a zis în barbă Polidecte. „Asta-i femeie 
pentr-un rege, nu pentr-un nevoiaș ca el. ,, 

Aflând apoi că bunul Dictis era din zori la pescuit, regele a intrat în casă. 

— Frumoasa mea, i-a rostit el, ungându-și glasul cu dulceaţă, este păcat 
să te păleşti într-o căsuță amărâtă, îngrijind de un biet pescar. Eu sunt un 
rege plin de fală. Și am palate — cred că știi! — şi bogății nemăsurate. Te fac 
regină, dacă vrei, stăpână peste aceste locuri. Şi orice voie ţi-o-mplinesc, 
dacă primeşti să-mi fii nevastă. 

— Nu vreau! Nu ţin să fiu regină! a spus Danae regelui. Soţul meu e 
blajin şi harnic. ÎL îndrăgeşte pe Perseu. Nu pot să-i fiu necredincioasă. Te 
rog, ne lasă și te du. 

S-a mâniat rău Polidecte. Și a vrut s-o prindă pe Danae şi s-o tragă cu 
de-a sila până la carul său regal. Noroc c-atunci venea călare, pe malul 
mării, şi Perseu.19 Auzind tipetele mamei, s-a repezit într-ajutor. Şi- 
mbrâncindu-l pe Polidecte, a eliberat-o pe Danae din mâinile ce o 
pângăreau. 

Regele insulei Serifos ar fi putut să poruncească slugilor sale de credință 
să-i ia îndată viaţa tânărului ce-i sta-mpotrivă. Însă n-a vrut s-o îndârjească 
mai rău pe frumoasa Danae. 

A mai lăsat anume să treacă câteva săptămâni sau luni. Și, zicând că are 
să-i vorbească, a trimis după Perseu. 

— Flăcăule, i-a grăit el. Am auzit că povesteşti celor ce vor să te asculte 
că tatăl tău ar fi chiar Zeus. I-aşa? Ori nu-i aşa? Răspunde! 

— Aşa e, rege! Tatăl meu este însuși măreţul Zeus! 

— De este astfel, precum spui, ar trebui să fii viteaz. Zeus este stăpânul 
lumii. Şi-n lume bântuie trei ființe îngrozitoare şi hapsâne. Sunt cele trei 
surori gorgone, care au ucis sute de oameni. Două surori, cele mai mari, 
sunt, precum ştii, nemuritoare. Însă a treia, cea mai mică și cea mai rea, zisă 
Meduza, are o fire muritoare. Nu vrei să pleci tu, s-o răpui? 


— Da, Polidecte, voi pleca. Știu că de fapt îmi doreşti moartea. Şi totuşi 
voi porni la luptă, pentru că vreau să scap pe oameni de mișeliile Meduzei. 
şi când mă-ntorc vom mai vedea. 

Regele a rânjit în barbă de bucurie şi speranţă că fiul frumoasei Danae o 
să se piardă-n lupta asta. Şi-a mai rostit, în încheiere: 

— Danae va rămâne aicea, ostatică, până vii tu. De nu-ţi păstrezi 
făgăduiala, de nu-mi aduci capul Meduzei, Danae va plăti cu viaţa. 

Perseu s-a înclinat spre rege, în semn că totul se va face așa precum i-a 
poruncit, şi a plecat întâi spre templu. Aici şi-a ars pe altar jertfa şi l-a rugat 
pe tatăl său: 

— Tu m-ai adus pe lume, tată. Puterea ta-i nemărginită. Îţi cer acum să 
mă ajuţi în lupta grea ce vreau s-o-ncep. 

Îndată a vuit din slavă un zgomot lung peste pământuri și peste ape, 
până-n Tartar. Și lângă tânărul Perseu s-a ivit însuși zeul Hermes, purtând o 
sabie întoarsă, cu lama bine ascuţită. 


SFATUL ZEULUI HERMES 


— Frate Perseu, a grăit zeul, căci frate mi-eşti tu, după tată, Zeus m-a 
trimis din Olimp să-ţi dau în mână arma asta. Să-ţi mai destăinui și o taină. 

Flăcăul a luat arma-n mână şi a ascultat ce-i spunea Hermes. 

— Gorgonele înspăimântătoare au braţe lungi, roșii, de aramă; gheare 
tăioase, de oţel; aripi de aur, şi pe cap le atârnă plete de aramă, în care-s 
încâlciți mulţi şerpi. Dinţii lor ca de porc mistreţ, de o albeață uimitoare, 
sfâşie pe orice muritor ce se abate pe la ele. Sub frunte au ochi mari, 
rotunzi. Dacă privesc pe cineva cu ochii lor sclipind de furie, omul acela 
împietreşte. Dar tu să nu te temi, Perseu. Și ca să poţi să te apropii, fără 
primejdie, de ele, Atena iată ce-ţi trimite. 

Și Hermes i-a întins un scut strălucitor, făcut din aur. 

— Când ai s-ajungi lângă gorgone și vei dori să pornești lupta, a mai 
spus Hermes lui Perseu, să nu te uiţi în ochii lor. Să caţi în scut, ca-ntr-o 
oglindă. Și doar prin scut să le priveşti. Astfel vei fi ferit de moarte! Pe 
trupuri sunt acoperite cu solzi albaştri, de oţel. Așa-s de tari solzii aceia, că 
nici o sabie sau lance nu le-ar putea pătrunde carnea. Doar sabia ce ţi-o- 
mprumut, lucrată de zeul Hefaistos, şi care l-a răpus pe Argus, are puterea 
de-a tăia şi solzi, şi oase, cu înlesnire. Având această armă-n mână, pleacă 
pe cale, fără grijă, mereu spre asfinţit, spre ţara unde sălășluiesc zeul 
Tanatost19 şi Nix, zeiţa întunecată, ce ţine-n braţele ei noaptea. Caută în 


drum pe trei bătrâne, trei vrăjitoare ale mării, ce poartă numele de graje. {4 
Ele știu drumul cel mai scurt până la locul unde stau necruțătoarele 
gorgone. Fii priceput și fii viteaz. Atena, sora ta cerească, și eu te vom 
călăuzit% 

Perseu i-a mulțumit lui Hermes. A luat și scutul lat, de aur, trimis de sora 
sa, Atena, şi, fără teamă a plecat pe calea lungă, către țărmul unde aflase că 
trăiau cele trei graie ale mării. 

Și-a mers. A mers prin ţări destule, și peste ape-nvolburate, şi peste 
munţi cu creste sure, şi prin zăpezi, şi prin arşiţe. Dar, într-o seară, a ajuns 
în locul unde se aflau cele trei graie ale mării — surori cu cele trei gorgone. 

Toate bătrânele acestea aveau însă un singur ochi, pe care-l foloseau cu 
schimbul, câte trei zile fiecare, în vremea cât stăteau de strajă pe acel drum 
către gorgone. 

Perseu s-a pitulat într-un tufiş. Alături şi-a săpat o groapă. Ştia că babele 
aveau şi un dinte fermecat, de forma unei suliți lungi, cu care îi omorau pe 
oameni, când îi zăreau pe malul mării — şi trebuia să stea ferit. 


PERSEU RĂPUNE MEDUZA 


A stat de veghe cam trei zile. Însă în cea de-a treia noapte, Perseu s-a 
furişat prin beznă, până aproape lângă ele. Și a pândit când o bătrână își 
scotea ochiul din orbită, ca să-l întindă celeilalte. Atunci s-a repezit ca uliul 
şi le-a smuls ochiul, într-o clipă, din ghearele-nfricoșătoare. 

Ochiul ardea ca un tăciune. Perseu l-a azvârlit în groapă, punând 
deasupra lui pământ, şi s-a ascuns iar în tufiș. 

— Cine-i tâlharul? Unde-i ochiul? strigau, cu gemete de spaimă, cele 
trei graie, umblând oarbe pe țărmurile-ntinsei mări. 

Perseu le-a spus atunci că este fiul lui Zeus şi al Danaei, și le-a cerut să 
jure toate, pe Stix, pe râul din Infern, că îl vor ajuta s-ajungă la cele trei 
surori gorgone. Numai aşa le dă iar ochiul. Altminteri vor rămâne oarbe. 

Văzând că nu mai au ce face, cele trei graie au jurat să îl ajute pe flăcău. 
Ba chiar l-au învăţat să meargă, în primul rând, la niște nimfe, care păstrau 
într-un palat casca zeului Hades — Pluto. Casca!15% aceasta, făurită de trei 
ciclopi, avea un har. Acel ce şi-o punea pe cap se făcea-ndată nevăzut. Tot 
nimfele păstrau la ele două sandale înaripate şi un sac fermecat de piele. În 
acel sac putea să-ncapă, după nevoie, doar o nucă (atunci sacul se strângea) 
şi tot la fel, putea cuprinde, lărgindu-se, o casă-ntreagă. 


Perseu ascultă toate astea. Dă graielor înapoi ochiul și se pornește către 
nimfe. Ajunge la palatul lor. Şi — poate învăţat de Hermes — grăiește atâta de 
frumos, că nimfele îi împrumută sandalele înaripate, sacul de piele 
fermecat, casca lui Hades, nevăzutul, şi îl îndrumă mai departe cum să 
găsească pe gorgone. 

Acuma da, putea să lupte, cu cele trei surori hapsâne! Perseu îşi pune la 
picioare sandalele înaripate și se înalță în văzduh. Pormeşte-n zbor, ca o 
furtună, către ţinutul unde stau preafioroasele gorgone. 

Chiar soarele se minunează, văzând sub bolta cea senină pe fiul ager al 
lui Zeus. 

„Unde se duce?“ se întrebă marele Helios, în sine, și-l cercetează cu 
privirea, căci tare-i mai plăcea să ştie și să vegheze-n lume totul. 

Îl vede pe flăcău cum zboară spre o insulă din piatră albă, ce se afla-n 
mijlocul mării. Gorgonele tocmai dormeau. Șerpii din pletele de aramă se 
mișcau amorțiți de somn. Pe o stâncă dreaptă ca un pat, pe aşternuturi de 
mătase, gorgonele stăteau întinse. Iar solzii albaștri de oţel, ghearele roșii, 
de aramă, și-aripile lor lungi, de aur, luceau cu scânteieri pe stâncă, gata 
aproape să-l orbească. Perseu s-avântă ca năluca lângă gorgonele ce dorm. 
Cu-nţelepciune se apropie, privindu-le nu drept în față, ci oglindindu-le în 
scut. Cu sabia lui ascuţită, retează, dintr-o izbitură, capul Meduzei cel hidos. 
Prinde de pletele de aramă capul și îl aruncă-n sac. Iar cu piciorul îi împinge 
trupul în apă, rostogol. 

Meduza, ce fusese una din soțiile zeului mării, se zice c-a născut atunci, 
din gâtul retezat, un cal. Un cal cu aripi la picioare, numit Pegas de 
olimpieni. Calul s-a înălțat ca gândul și a pierit în înălțimi. t. Însă zburând, 
a nechezat. Și a nechezat atât de tare, c-a răsunat până la cer. Gorgonele 
nemuritoare, de zgomot, s-au trezit din somn, și glasurile lor de aramă au 
tipat înfricoşător, văzând-o pe Meduză-n valuri. 

Cu ele nu putea să lupte fiul Danaei și al lui Zeus. Și, ascultând-o pe 
Atena, voinicul şi-a-ndesat pe frunte casca albastră a lui Hades, devenind 
astfel nevăzut. A luat în mână sacul unde vârâse capul plin de şerpi, şi cu 
sandalele-i vrăjite s-a ridicat iute spre cer. 

Gorgonele, pline de furie, auzeau vuietul prin aer, dar nu puteau zări 
nimic. Și, înălțându-se și ele, bătând cu aripile de aur văzduhul străveziu şi 
rece, au cercetat mai peste tot. 

Însă Perseu, în vremea asta, zbura nestingherit spre zări mai azurii şi mai 
senine. 


LA TITANUL ATLAS 


Trecuse peste mări şi ţări, și munţi, și râuri cristaline. Plutea deasupra 
Africii. 

Se povesteşte că, în cale, din sacul său ar fi curs sânge, câteva picături, 
în mare. Din ele s-a făcut mărgeanul — despre care cei vechi ziceau c-aduce- 
ntotdeauna lacrimi. 

Alţi picuri roșii, curşi din sacul unde era capul Meduzei, au nimerit peste 
pământul cel ars de soare al Libiei. Picurii s-au schimbat în şerpi. Iar șerpii 
aceia veninoşi s-au înmulțit peste măsură, au ucis mii de animale, şi Libia s- 
a pustiit.(15) 

Și, tot zburând, fiul lui Zeus a ajuns, spre lăsatul serii, deasupra unei ţări 
de vis. În revărsarea purpurie a razelor din asfinţit se vedea-n vale o grădină 
plină de roade şi de flori, şi-n ea sclipea un măr uriaș, cu fructele numai de 
aur. 

Aici, în Mauritania, stăpânea regele Atlas, fiul titanului Iapet și frate bun 
cu Prometeu.115 

Acum Perseu plutea deasupra acestei țări mari şi bogate. Și-nflămânzit 
de drum şi lupte, s-a hotărât să se coboare şi să mănânce niște fructe, să 
soarbă și puţină apă şi să-și urmeze apoi zborul. 

Numai că regelui Atlas îi prezisese un oracol că, într-o seară, va să vie 
fiul vrăjmașului său, Zeus, ca să-i ia merele de aur. Și cunoscând acest 
oracol, Atlas s-a mâniat nespus. 

Coborându-se flăcăul cu gând să ceară de mâncare în acea ţară desfătată, 
s-a şi pomenit în piept cu pietre, și pălmuit fără cruţare cu vorbe grele, de 
ocară. 

— Ce vrei? Ce cauţi? striga titanul. Vrei poate merele de aur? Pleacă de 
aici, că te ucid. Netrebnic fiu al celui care mi-a pus povara asta-n spate. 

Și l-a lovit cu atâta ură, încât Perseu, până la urmă, n-a putut să se 
stăpânească. 

— Eşti un titan bătrân şi prost, a glăsuit fiul lui Zeus. Tatăl meu te-a 
năpăstuit; dar eu nu-i seamăn în nimic. M-am luptat numai pentru oameni, 
şi am răpus-o pe Meduză. Vream să mă lupt şi cu alți monştri. Tu m-ai lovit 
însă cu ură, deşi eram nevinovat. Nu-ţi doream merele de aur. Îţi ceream 
doar o-mbucătură, şi cel mult un căuş de apă. Și fiindcă nu vreau să lovesc 
pe fiul marelui lapet, am să-ţi plătesc insulta altfel. 

Și-a scos, din sacul fermecat, capul oribil al Meduzei. L-a pus în faţa lui 
Atlas. Iar el — cum a cătat spre cap — a împietrit numaidecât. Oasele lui s-au 


făcut stânci. Umerii s-au schimbat în creste. Barba și perii de pe cap s-au 
preschimbat, ca prin minune, în arbori deși, păduri întregi, întunecoase şi- 
ncâlcite. S-a făcut muntele Atlas, purtând încă pe umeri cerul, cu stelele-i 
nenumărate. 

Spatele lui s-a-ncovoiat sub apăsarea dureroasă a bolţii grele, înstelate. 
Cu deznădejde s-a-ncordat, să-și mai păstreze-nfăţişarea de titan. S-a 
sprijinit pe talpa stângă și pe genunchiul drept. Zadarnic! Soarta i-a fost 
pecetluită. Trupul i-a fost pietrificat.(17* 


DEASUPRA ETIOPIEI 


Și, întristat de întâmplare, Perseu s-a hotărât să plece din ţara regelui 
Atlas. A luat din pomi câteva fructe, s-a adăpat la un izvor și s-a-nălțat din 
nou în slavă, cu înaripatele-i sandale. 

A tot zburat întreaga noapte peste pământul Africii. În zori, după cum 
povesteau aezii în cântecele lor, s-a pomenit că se găseşte sub cerul 
Etiopiei. {48 

„S-a făcut ziuă, şi-a spus el. De zbor mai cu temei acum, şi nu mă 
rătăcesc pe cale, până la noapte sunt acasă.“ 

Dar nu şi-a isprăvit tot gândul şi a zărit pe malul mării ceva cam 
neobișnuit. O fată tânără, gingașă, era urcată pe o stâncă. Trupul ei, 
jumătate gol, se zbuciuma, legat în lanţuri, și lacrimi i se prelingeau, în 
lungi șiroaie arzătoare, pe chipul alb, fermecător. O groază fără de pereche 
se oglindea în ochii săi, ce aveau culoarea viorelei. 

lară pe mal gemeau părinţii, regele ţării şi regina. Și sus, pe zidurile sure 
ale oraşului regal, stătea mulțimea-ncremenită, și mulți plângeau înduioșați. 

Ce se-ntâmplase? 

Soţia regelui Cefeu, Casiopeea, se luase într-o zi la ceartă cu niște nimfe 
nereide. 

Dintr-una într-alta, cum e cearta, Casiopeea se lăudase că faţa ei e mai 
frumoasă şi ochii-i mai străpungători decât ai nimfelor din mare. 

Nimfele mării, supărate, s-au plâns zeiței Amfitrita, soţia zeului 
Poseidon, care era tot o copilă a zeului marin Nereu. 

Zeița şi-a vestit bărbatul. Și el a poruncit să plece către regatul lui Cefeu 
cel mai teribil dintre monștri, pe care îi ținea în fundul mării în grajduri de 
marmură. Să pustiască-ntreaga ţară, şi-n acest fel să le răzbune pe acele 
nimfe nereide. 


Monstrul s-a ridicat din valuri şi a pustiit tot ţărmul mării. A mâncat 
oameni, vite, păsări. Nici un pescar nu mai putea să iasă-n largul apelor, şi 
nici un vas nu mai sosea în porturile lui Cefeu. 

Văzând nenorocirea asta, regele a plecat îndată la un oracol al lui Zeus și 
l-a-ntrebat ce-i de făcut. 

— Zeul Poseidon îţi trimite osânda asta meritată, a răspuns Zeus, prin 
oracol. Şi, dacă vrei să-l îmblânzești, nu poate fi decât o cale. Să dai acestui 
monstru pe dulcea-ți Andromeda, copila ta cea mult iubită, s-o mănânce, în 
ziua când ajungi acasă. 

— S-o dau pe fată? Pe Andromeda? Asta îmi e peste putință! a spus 
Cefeu, cu glasul stins. 

— Ba ai s-o dai, a cerut Zeus. Altminteri monstrul o să-nghită toți 
oamenii de prin orașe, şi blestemele au să cadă asupra ta, rege Cefeu. 


PERSEU CUNOAȘIE PE FIICA LUI CEFEU 


Încovoiat de asemenea durere, regele s-a întors acasă. A chemat sfetnicii 
de taină şi le-a mărturisit deschis poruncile date de Zeus. Iar ei, speriaţi, l- 
au sfătuit s-o jertfească pe copilă. 

— Nu, rege. Nu mai sta pe gânduri, au grăit sfetnicii cu grabă. Oare tu 
vrei să-ţi pierzi puterea? O altă fată poţi s-o capeti. Eşti încă tânăr, şi regina 
ti-e încă îndeajuns de dragă. Dar alți supuși de unde-ţi iei, de ţi-i mănâncă 
pe toți monstrul? Și, fără de supuși, puterea-ţi se stinge ca o flacără. Deci nu 
mai sta şi socoti. Sacrific-o pe Andromeda. 

Și regele, ascultând sfatul, a dat poruncă unor sclavi s-o aducă pe copilă. 

Sclavii s-au repezit îndată în încăperea luminoasă, unde fecioara, 
Andromeda, şedea cu prietenele sale, brodând o haină pentru rege. Au 
smuls-o ca pe o mielușică, care e dusă la altar, să înroșească piedestalul cu 
sângele-i nevinovat. Au smuls-o şi au purtat-o în braţe până la malurile 
mării. 

În acest timp, aflând poporul de soarta ce se pregătea copilei regelui 
Cefeu, se grămădise sus, pe ziduri. 

— Să n-o lăsăm! glăsuiau mulţi. De ce au osândit-o zeii pe ea, nu pe 
Casiopeea? Casiopeea-i vinovată. Să moară ea, nu Andromeda. 

Sfetnicii însă şi oştirea îi îmbrânceau pe acei oameni. Îi goneau înapoi, 
pe ziduri. 

— Poruncile, pe care Zeus se-ndură să ni le trimită, nu le putem noi 
cumpăni, răspundeau ei. Noi avem numai datoria să le-mplinim cât mai 


curând. Casiopeea ar fi vrut să se jertfească bucuroasă în locul fetei sale 
dragi, dar Zeus nu s-ar fi-nvoit. 

Sclavii au legat-o pe fecioară pe o stâncă ce ieşea din apă. l-au pus, pe 
braţele mai albe ca marmura albă de Paros, lanţuri mâncate de rugină, 
lanţuri ce zornăiau cumplit. 

Și-au așteptat să vină monstrul. Să se ivească dintre valuri şi s-o înhaţe 
pe copilă. 

Cum au legat-o pe Andromeda, s-au văzut nimfe nereide scoțându-și 
pletele de aur din valurile înspumate și chicotind de mulţumire. 

— În sfârşit, iată, ziceau ele, Zeus, din ceruri, ne răzbună cu mult mai 
bine ca Poseidon. 

Însă tocmai atunci, prin văzduh, s-a arătat, zburând, Perseu. El a zărit-o 
pe fecioară. Lăsându-se domol pe stâncă a întrebat-o cu glas lin'19 

— O, tu, care deloc nu meriţi să porţi aceste lanţuri grele, fii bună, 
spune-mi cine ești, pentru ce te-au înlănţuit? 

Întâi, frumoasa Andromeda nu îndrăznea nici să privească de-a dreptu-n 
faţă un bărbat, şi se sfia să-i şi vorbească. A, dac-ar fi avut atunci mâinile 
libere, desigur și-ar fi ascuns fruntea sfioasă în palmele-i micuţe, reci. Ochii 
i s-au umplut de lacrimi: un şuvoi proaspăt şi amar. Atât îi era îngăduit. Dar, 
nevroind să pară astfel că-i vinovată cu ceva, a deschis gura și a grăit. I-a 
povestit flăcăului tot ce dorise el să afle. 

N-a apucat s-asculte totul, că valurile înspumate au început să fiarbă-n 
clocot şi să vuiască din adânc, şi dintre ele a ţâşnit un monstru fără de 
pereche, acoperind cu trupul său o mare-ntindere de ape. El porni, săltând, 
spre stâncă. 


MONSTRUL LUI FINEU ESTE RĂPUS 


Frumoasa Andromeda plânge. Tatăl nenorocit şi mama, sub biciuirea 
disperării, jelesc şi gem îndureraţi. Mai ales mama e zdrobită! Dar ei nu pot 
s-o ajute. Plângând, aleargă lângă fată şi-i dau ultima-mbrăţişare. 

Perseu atunci le rosteşte: 

— Eu sunt Perseu, fiul lui Zeus. Tot eu mai sunt și-nvingătorul Meduzei 
cea cu şerpi în plete. Și, după cum aţi văzut singuri, călătoresc doar prin 
văzduh, având sandale-naripate. Sunt gata să mă lupt cu monstrul, călcând 
voința zeilor, pentru că hotărârea lor este nedreaptă și hapsână. Vă rog 
numai un singur lucru: dac-o salvez pe Andromeda, să mi-o daţi mie de 
soţie. 


Părinţii îi făgăduiesc mâna copilei lor iubite. Și îl imploră să se lupte. Ba 
îi promit că-i vor mai da și tot avutul lor ca zestre. 

Atunci, tânărul erou se-nalță repede-n văzduh. Umbra lui lunecă pe apă. 
Monstrul se agită-nnebunit. Îşi uită drumul către stâncă. Vrea să-l ucidă pe 
flăcău. 

Perseu, ca vulturul lui Zeus, se năpusteşte din văzduh şi vâră, până-n 
prăsele, sabia sa cea arcuită, în trupul uriașului monstru. 

Rănit, monstrul se saltă-n aer, ca să ajungă la Perseu, și iar s-afundă-n 
apa mării şi se roteşte ca un lup când este încolţit de câini. Iar cu aripile-i 
uşoare, Perseu plutește-n jurul lui și-i ocolește mușcătura. În schimb îi tot 
dă lovituri, de câte ori îi vine bine, în cap, în spate şi în coaste. 

Monstrul împroașcă acuma apa, şi un sânge negru și vâscos curge din 
botul său oribil. Sângele acesta se îmbibă în încălțările de piele pe care le 
poartă Perseu. Aripile de la sandale se moaie, nu mai au putere să îl înalțe 
pe erou. Dar el, luptând, sare pe o stâncă al cărei vârf iese din apă. Cu mâna 
stângă se apucă de vârful stâncii colțuroase, iară cu dreapta își înfige sabia 
lui cea ascuţită, de trei sau patru ori, în monstru. 

Și viaţa monstrului se curmă. El piere-n apele adânci, urmat de nimfele 
speriate, care priviseră-n tăcere uluitoarea bătălie. 

lar strigătele de izbândă umplu de astă dată țărmul. Oamenii toţi se 
bucură. Ecoul lor s-aude-n ceruri, până-n palatele lui Zeus. Stăpânul zeilor 
privește cu încruntare pe pământ. Ba pune mâna chiar pe un fulger ca să-l 
azvârle în eroul care-i nesocotea porunca. Dar o zăreşte pe Andromeda, cu 
lanţurile sfărâmate, strânsă în braţe de Perseu. Și-și aminteşte o prevestire 
făcută de zeul Uranus. Perseu urma să se însoare, după această prevestire, 
cu o fată ce o scăpa de moarte. Era, desigur, Andromeda. Iară din spiţa lui 
Perseu şi a Andromedei, soția lui, urma să se ivească-n lume cel mai mare 
dintre eroi, purtând numele de Heracle. Și-acest Heracle trebuia să-l apere 
pe însuşi Zeus, într-o vestită bătălie, dată cu groaznicii giganți. 

De aceea Zeus şi-a lăsat din mâini ucigătorul fulger, iertând de moarte 
pe erou, în timp ce regele Cefeu şi soţia lui, Casiopeea, pregăteau nunta 


fiicei lor cu îndrăzneţu-i salvator. 120 


LUPTA CU FINEU 


Eros, zeul iubirii, și Himeneu, zeul căsătoriei, îşi aprinseseră şi-și 
întețţeau torţele lor strălucitoare, ca dragostea ce îi lega pe tineri să fie 
trainică, fierbinte. Flăcări — arzând esențe aromate — luceau pe margini, în 


trepiede. Casa era împodobită cu flori, în culori vii, îmbălsămate, şi sunete 
de lire şi de flaute se auzeau până departe. Uşile la palat erau deschise, şi 
oaspeţii se grămădeau la mese, care gemeau de bunătăți. Ospăţul nunţii 
începuse. 

Peste vreun ceas sau două, când mesenii, înveseliți de vin, râdeau mai 
tare şi vocile se amestecau voioase, toţi l-au rugat pe tânăr să le spună 
marile întâmplări ce le trăise, și-n primul rând să povestească, pe îndelete, 
cum nimicise pe Meduză. 

Nu apucase el să termine ce avea de spus, şi ușile palatului s-au zguduit. 
În pragul lor s-a arătat crudul Fineu, frate cu regele cetăţii și unchi miresei, 
Andromedei. Fineu ceruse mai nainte pe fată de soție, și acum venise să şi-o 
ia. În urma lui foiau oștenii mulţi, mulţi ca frunza şi ca iarba. 

— lată-mă-s! strigă el cu ură. Eu sunt aici să pedepsesc trădarea. 
Trădarea care mi-a răpit mireasa de multă vreme hărăzită mie. Şi nici 
sandalele lui Hermes, nici Zeus, tatăl tău, mișelule, nu vor putea să-ţi scape 
viaţa! 

Și îşi ridică sulița spre mire. Face și un semn către oşteni, să sară cu 
armele lor la eroul ce-i este mire Andromedei. 

— Stai, nu lovi, spune Cefeu, oprindu-l. Mireasa nu ţi-a luat-o el. 
Pierdut-a fost ea pentru tine, de când era înlănţuită, ca jertfă monstrului din 
ape. Tu n-ai sărit, n-ai vrut s-o aperi, nici ca logodnic, nici ca rudă. Şi acum, 
când altul a scăpat-o și-a dobândit-o, prin izbândă, cu ce drept vii tu s-o mai 
ceri? 

Fineu nu scoate nici o vorbă. Ochii-i sunt cufundaţi în sânge. Aruncă 
lancea spre Perseu. Însă flăcăul se fereşte, şi lancea se opreşte-n jilt. Perseu 
apucă iute lancea din lemnul găurit de ea şi o întoarce spre Fineu. Fineu, la 
rându-i, se apleacă, și fierul aprig se înfige într-un oștean, al cărui trup cade 
însângerat pe o masă. Lupta se-ncinge îndârjită. Perseu înșfacă cupe grele 
de bronz şi aur, de pe mese, pline cu vin, şi le azvârle către oştenii care-l 
înconjoară. Apucă şi trepiede fumegânde, și testele trosnesc zdrobite. 

Dar tot mai mulți vrăjmași de-afară vin împotriva lui Perseu. Chiar 
cântăreţul, ce sunase din lira lui atât de dulce, la nunta fetei lui Cefeu, este 
lovit de un fier în tâmplă, şi cade rănit, gemând, și degetele i se agaţă de 
coardele melodioase, ce dau un vaiet trist, pierdut. 

— Mergi în Infern! zice un oștean. Tu, care ai cântat la nunta vicleanului 
Perseu, sfârşeşte-ţi acolo, sub pământ, cântarea! 

Și râd oștenii lui Fineu. 


Fiul lui Zeus vede totul. Stă sprijinit de o coloană. Luptă din greu, căci 
este singur. Oștenii sunt prea mulți. Au arme. Şi în șirag se îndreaptă acum 
spre el cu ochii încruntaţi. Fineu e-n frunte, blestemând, cu gura strâmbă de 
turbare. 

Perseu se simte istovit. Și atunci, c-o singură mişcare, își prinde sacul 
ce-l avea pe o laviţă, mai la o parte. 

Scoate din sac capul Meduzei și îl îndreaptă spre oşteni. 

— N-am vrut să mă slujesc de el, dar mă siliți. strigă Perseu. În schimb, 
voi, care-mi sunteți prieteni, daţi-vă-ndată la o parte. Ascundeţi ochii. Vă 
feriţi! 

— Ha, ha, rânjeşte un oștean. Caută-ţi pe alţii să se teamă de un cap ce 
nu are suflare. 

Numai că râsul îi îngheaţă. Toți câţi privesc capul Meduzei rămân pe 
lespezi, împietriţi. Fineu îi cheamă iar la luptă. Le-atinge trupurile reci, ce 
nu mai fac nici o mișcare; căci fiecare a rămas statuie dreaptă, neclintită: 
unul cu sabia în sus, altul cu lancea prinsă-n mână. 

De frică acum lașul Fineu cade-n genunchi și îl imploră pe vajnicul erou 
Perseu: 

— Tu ai învins, Perseu, ascunde capul acesta fioros. Nu mai am ură, nici 
dorința de a domni-n acest ţinut. (De aceea doar am pornit lupta!) Am să-ţi 
dau totul, ce doreşti, pe Andromeda și averea. Lasă-mi atâta, te rog, viaţa. 

Zadamic îşi fereşte ochii; fiindcă, fără voia lui, tot își azvârle o uitătură 
spre capul ce-l ţinea Perseu. Și se preface într-o stană strâmbă, chircită, 
odioasă, având încă în ochii tulburi invidia ce îl rodea. 


ÎNTOARCEREA ÎN ARGOS 


După această biruință, Perseu a plecat spre Serifos, având alături pe 
iubita lui Andromeda, ca soţie. 

Însă cum au ajuns acolo, locuitorii insulei l-au și vestit că mamă-sa s- 
ascunsese de mult timp în templul închinat lui Zeus. De acolo nu-ndrăznea 
să iasă. Stăpânul insulei Serifos, hainul rege Polidecte, voise iarăși s-o 
răpească, și ea fusese nevoită să-şi caute adăpost în templu, ca să stea acolo 
ocrotită. 

Auzind veştile acestea, Perseu s-a dus drept la palat. 

— Ei, ţi-am adus capul Meduzei, a spus Perseu lui Polidecte. Şi-i 
vremea să ne socotim. 


— Minti. Minţi. Nu cred o iotă din tot ce spui, a ţipat regele cu ură. Și 
am să te ucid pe tine, ca și pe mama ta, Danae. 

— Dacă eu mint, acesta ce e? a glăsuit fiul lui Zeus şi-a ridicat capul 
Meduzei. 

Pe loc, preacrudul Polidecte a împietrit, s-a făcut stană, pe tronul lui 
înalt de aur, bătut în pietre nestemate. Și, după cum cântau aezii, veacuri 
întregi stana de piatră a stat acolo nemişcată, până s-a năruit palatul, iară 
pământul l-a-nghiţit. În locul lui, a ajuns rege, în insula Serifos, Dictis. 

După aceea, cum se spunea, Perseu i-a-napoiat lui Hermes sabia lui cea 
răsucită; nimfelor, sacul fermecat și înaripatele sandale; lui Hades, coiful 
său vrăjit, şi Atenei, scutul ei de aur. Şi tot Atenei, drept câştig, i-a dăruit 
capul Meduzei, pe care şi l-a pus zeiţa pe platoșa ce-i ferea pieptul. 

Și s-au urcat, după aceea, pe o corabie, cu toţii: Perseu, Danae și 
Andromeda, şi au pornit voioşi spre Argos. Credeau că-i duc o bucurie 
regelui cel bătrân: Acrisiu. Dar el, temându-se, pesemne, de oracolul care-l 
vestise că moartea lui o să se tragă din mâna fiului Danaei, și-a lăsat tronul 
şi a fugit într-un oraș numit Larisa. Acolo sta-n haine schimbate, ascuns și 
neștiut de nimeni. Tocmai erau puse la cale niște jocuri aci-n Larisa, unde 
erau poftiți toţi regii și toți vitejii din Elada. De asemeni, Perseu, noul rege 
din Argos, fusese invitat. 

Și a-nceput întâi concursul. Perseu era înscris şi el. Au început s-arunce 
suliți. Au urmat alergări și curse cu caii înhămaţi la care. Perseu a câştigat 
mereu. Venea apoi întrecerea cea mai de seamă în Larisa, întrecerea la 
zvârlit discul. Au aruncat unii şi alţii. A venit rândul lui Perseu. El a luat 
discul, l-a-nvârtit şi, când l-a aruncat în slavă, s-a dus ca vântul până-n nori. 
Și, din văzduhuri, ca un trăsnet, a căzut jos, izbind în creştet pe un bătrân ce 
sta-n mulțime și căta mut la concurenţi. Când s-a uitat la el mai bine, 
bătrânul mort era Acrisiu. L-a cunoscut însuși Perseu. 

Degeaba-și aruncase Acrisiu fiica şi pe nepot în valuri! Degeaba, pe 
ascuns, fugise din ţara lui, ţinutul Argos!(21* 

Și, amărât că-și ucisese fără de voia lui bunicul, Perseu n-a vrut să se 
întoarcă pe tronul regelui Acrisiu. 

S-a înţeles cu un alt rege — regele din Tirint — să-și schimbe tronul între 
ei. 

Astfel a luat în stăpânire Perseu regatul din Tirint. Aici s-a aşezat cu 
soția, și au viețuit în armonie. Cel dintâi fiu al Andromedei, după legendă, a 
fost Perses, strămoșul neamului de perși. 


Iară când a murit Perseui22)., Zeus a hotărât să-l urce pe bolta cerului 
albastru şi l-a făcut o constelație. Și, tot spre cinstea lui Perseu, s-au 
preschimbat în constelații şi Andromeda lui cea dragă, ca şi părinţii ei: 
Cefeu şi soţia lui, Casiopeea. 


Note: 

{1}t Povestea tristă a fiicei regelui Acrisiu, ca și copilăria eroului 
Perseu ne sunt cântate în elegia poetului liric elin din Ceos, Simonide, în 
oda a XVI-a din cartea a III-a a poetului latin Horaţiu, şi în versurile altor 
poeţi de mai târziu. 

12)1 Oraşul Argos se află în Poloponez. Numele său se tâlcuia prin 
câmpie, în limba vechilor localnici. Orașul se afla în ţinutul Argolidei, în 
faţa golfului cu același nume. Prin Argos, însă, grecii, şi chiar romanii (aşa 
cum se vede din versurile lui Virgiliu), înțelegeau uneori tot ţinutul argolic, 
alte ori chiar întreg Peloponezul. Orașul Argos s-a făcut vestit prin eroii 
care au trăit pe tărâmul său. 

13)1 Referire la râul zeu Inahos, care uda Argolida şi era socotit 
întemeietorul țării. Pe malurile sale par a fi fost cele dintâi așezări, încât 
grecilor nu le-a fost deloc greu să-i atribuie lui Inahos calitatea de părinte al 
argienilor. 

14)î După unele legende, Acrisiu s-a dus la oracolul lui Zeus, după 
altele la acela al lui Apolo. 

15)1 Se cunosc amănuntele, din cuprinsul primului volum, unde se vede 
că Zeus luase diferite înfățișări de animale, păsări sau elemente ale naturii, 
ca să poată cuceri zeițe, nimfe sau muritoare. 

{6}1 Într-un desen pe un vas antic, ce se află la marele muzeu de artă 

din Leningrad, Danae stă pe un pat de aur, şi ploaia cade asupra ei. lar ea 
priveşte către slavă. Pe aceeaşi temă a pictat și Rembrandt un tablou. 
Copila regelui Acrisiu simbolizează, după unii învăţaţi, tot ca şi Cora-Per- 
sefona, sămânţa îngropată în timpul iernii, în pământ. Cum trec zilele 
friguroase şi se apropie primăvara, totul se umple de lumină și ploi de aur 
cad din cer, făcând să încolțească sămânţa aflată în pământ. Holdele rodesc 
atunci bogate. Tot astfel, fata lui Acrisiu a căpătat şi ea un prunc, care a 
devenit apoi legendarul erou Perseu. 

147Z)1 Tema aceasta, a copilului aruncat pe ape, uneori singur, alte ori 
însoțit de mama lui, este frecventă şi în mitologia altor popoare din Asia şi 


Europa. O găsim și în legenda biblică despre Moise, și în cea romană despre 
Romulus și Remus. Basmele româneşti au preluat, de asemeni, această 
temă, în câteva variante, câteodată copilul fiind aruncat de tatăl său, sau de 
bunicul său, sau de mama vitregă. 

{8}t Cicladele sunt un roi de insule în Marea Egee. Între ele se află și 
Serifos, insula unde se povesteşte c-ar fi ajuns până la urmă Danae. 

19).1 Perseu în plinătatea voiniciei tinereşti ne este înfățișat atât într-un 
bust celebru aflat în muzeul comunal din Roma, cât şi într-un altul, sculptat 
în marmură de Paros de un artist din şcoala elină antică a lui Scopos, şi care 
se află acum în galeriile de artă din Cracovia. 

{10}t Tanatos, zeul înaripat al morţii, era fiul întunecatei Nix, zeiţa 
nopții. 

111) Graie înseamnă în limba greacă tot bătrâne. 

{12}t Variante ale legendei despre Perseu se află în folclorul și 
mitologia multor popoare. În folclorul nostru, de pildă, episodul cu graiele 
şi gorgonele se găsește, bineînţeles sub altă formă, în numeroase basme, ca 
de pildă în „Harap-Alb“. Aici însă, în locul Meduzei se află cerbul, căruia 
viteazul Harap-Alb îi retează capul bătut cu pietre scumpe şi ai cărui ochi 
aveau puterea să ucidă pe oameni. 

{13}t În basmele noastre eroii dobândesc câte o căciulă, pălărie sau 
tichie fermecată, pe care, punându-și-o pe cap, devin nevăzuţi ca şi Perseu 
din legenda elină. 

(14) Într-o metopă din templul de la Selinonte — sud-vestul Siciliei — 
este înfăţişată clipa în care Perseu a răpus pe Meduza. Atena este alături, ca 
să-l ajute. În metopă se vede şi Pegasul, calul născut în ceasul morţii din 
grumazul acestei hidoase fiinţe, despre care legenda va mai povesti, când 
epopeea va ajunge la eroul Belerofon. Această scenă mitologică l-a inspirat 
şi pe artistul italian din secolul al XVl-lea, Benvenuto Cellini, pictor, 
sculptor și bijutier. Acesta a făurit, turnând în bronz, o capodoperă de artă 
ce se găseşte la Florenţa, în marea Loggia dei Lanzi. Este reprezentată aici 
victoria lui Perseu, care a nimicit Meduza și ţine în mâna stângă capul ei 
retezat. Cu piciorul îi calcă trupul, pe care-l va zvârli apoi, imediat, în mare. 
Figura lui e luminată de bucuria biruinţei. Statuia este atât de bine 
întruchipată de Cellini, încât Perseu crezi că respiră, şi aştepţi parcă din 
clipă-n clipă să sară de pe soclu și să s-avânte în văzduh. 

{15} Așa îşi explicau poetic vechii elini faptul că în Libia de odinioară 
erau prea puţini oameni și animale, iar prin pustiuri foiau șerpii. 


{16}t Mauritania, adică ţara maurilor, pământul ce se întinde în Africa 
septentrională, între Maroc, Algeria, Mali, Senegal și Oceanul Atlantic. 
Atlas este şi el numit de obicei în legende titan. El era pedepsit de Zeus să 
poarte pentru veșnicie bolta cerului în spinare, pentru că se aliase cu Cronos 
în lupta împotriva noilor zei olimpieni. 

(17). Într-o statuie cioplită de un artist necunoscut din secolul I al erei 
noastre, aparținând muzeului din Neapole, îl vedem pe Atlas susținând 
povara cerului, probabil în clipa când, după legendă, trupul său lua 
înfățișarea unui munte, muntele Atlas, din Africa. 

1418)1 Elinii socoteau că Etiopia era la marginea de miazăzi o 
pământului. 

{19}t Întâlnirea celor doi tineri este cântată admirabil în 
„Metamorfozele“ poetului latin Ovidiu. 

120)1 Legenda aceasta palpitantă a fost înfățișată în numeroase opere 
antice. Salvarea Andromedei o vedem într-un vestit relief la Roma, în 
muzeul Capitoliului, într-o pictură din Herculanum și într-un fragment de 
pictură decorativă, ce se găseşte în muzeul de artă din Cracovia. Pe urmă au 
zugrăvit-o Rubens, Pietro di Cosimo, Noel Coypel şi alţi artişti, iar Pierre 
Puget a dăltuit-o în marmura ce se găseşte astăzi la Luvru, în Paris. De 
asemeni Corneille a scris o tragedie intitulată „Andromeda“, fără să mai 
amintim versurile cântate în veac de atâţia şi atâţia poeți. 

{21}t Legenda despre Perseu şi Acrisiu, arată că bătrânul rege din 
Argos nu putuse scăpa de soarta orânduită de zei. Astfel se întărea ideea 
unui destin orânduit de zei atotputernici, căruia muritorii de rând trebuiau să 
i se supună, în orice împrejurare, fără şovăire. 

{22}t Pe seama lui Perseu, elinii puneau și alte isprăvi. Astfel, 
povesteau că el ar fi zidit faimosul oraș Micena, din Argolida, cu ajutorul 
ciclopilor. Ruinele orașului Micena, din blocuri mari, grele, de piatră, se 
văd în Grecia și astăzi. De aici a pornit căpetenia aheilor, regele 
Agamemnon, în marele război troian, după cum se va istorisi. 


HERACLE 


Se mai spunea-n legende că Zeus cel puternic, purtătorul de fulger, 
hotărâse odată să aibă un fecior cu totul deosebit, un erou fără seamăn, care 
să-i fie sprijin la vreme de nevoie!t!. Și-a îndreptat deci privirea către 
pământul larg, unde erau atâtea femei încântătoare. Și a zărit-o pe Alcmena. 

Prin frumuseţea feţei, prin mlădierea taliei, prin gingășia ei, precum o 
cântau poeţii, Alcmena întrecea toate femeile. Din pletele-i bogate și 
pleoapele adumbrite se desprindeau o vrajă, o grație sublimă, mult 
asemănătoare celei a Afroditei cu podoabe de aur. Zeii și muritorii îi lăudau 
frumuseţea. Atâta că Alcmena, în tainicele adâncuri ale inimii sale, îi păstra 
soţului o dragoste fierbinte. Pentru că ea, Alcmena, era căsătorită. Soţul său 
era rege, pe nume Amfitrion, şi locuia la Teba.t% 

Zeus însă n-a vrut să ţină seama de dragostea femeii, şi a aşteptat o 
vreme când bărbatul Alcmenei tocmai pornea la luptă. Cum l-a văzut că 
pleacă, a coborât în Teba. A făcut semn cu mâna, și-n urmă-i s-a ivit o oaste 
numeroasă. S-a preschimbat la chip, luându-și înfățișarea bărbatului 
Alcmenei. A pătruns în palat, în sunete de tobe, făcându-se că este chiar el 
Amfitrion și că se-napoiase mai repede din luptă. 

— M-am reîntors, iubito, a glăsuit el vesel. Duşmanul l-am învins la 
porțile cetății. 

— Bine-ai venit, stăpâne, s-a bucurat Alcmena, plecându-se nainte-i şi 
desprinzându-i coiful, şi pavăza, şi scutul. 

Iar el a-mbrăţișat-o pe soţia credincioasă a lui Amfitrion. 


ZEUS VESTEȘTE SOSIREA PE LUME A FIULUI SĂU 


Când s-a-mplinit sorocul şi Alcmena a fost gata ca să devină mamă, 
Zeus, plin de mândrie, i-a adunat pe zei în palatul de aur, rostind în acest 
fel: 

— O, zei, şi voi, zeițe, ascultaţi-mă bine ce am să vă destăinui, așa cum 
mă îndeamnă socoteala mea divină. Chiar astăzi se va naşte, din spiţa lui 
Perseu!'2!, cel mai mare erou. Un erou fără seamăn. Acesta va domni ca 
rege-n Argolida, în cetatea Micena. Iar celelalte rude, toţi, îi vor fi supuși. 
Vor trebui s-asculte de el, ca de un stăpân. Aşa hotărăsc eu, ce stăpânesc 
Olimpul, și astfel va rămâne. 


Auzind vorba asta, Hera — care aflase de noua înșelăciune a soțului său, 
Zeus — arsă de gelozie, a spus cu îndârjire: 

— De vrei să ai crezare, jură-ne chiar acuma pe râul din Infern, 
întunecatul Stix, că într-adevăr copilul din spiţa lui Perseu, ce se va naşte 
azi, va fi rege-n Micena, iar ceilalți sclavii săi. 

— Atâta vrei? Ei bine, a dat răspunsul Zeus, dacă-mi ceri numai asta, îţi 
jur cu bucurie. Mă jur pe râul Stix că hotărârea luată va fi de neclintit! 

O! Cum a mai râs Hera, văzând că soțul său alunecase-n cursă. Și, fără 
de zăbavă, s-a avântat pe un nor, plutind spre ţara Argos, spre cetatea 
Micena. 

Aici luase domnia alt fiu al lui Perseu, ce se numea Stenelos.!4! Iar soția 
lui Stenelos urma să fie mamă peste vreo două luni. 

Hera, fără zăbavă, a săvârşit o vrajă şi a făcut ca soția stăpânului 
Micenei să nască mai curând. În schimb, tot printr-o vrajă, a silit-o pe 
Alcmena să nască mai târziu, poate cu o zi sau două. 

S-a-ntors după aceea, cu grabă, în Olimp, şi a rostit lui Zeus: 

— Tu ai jurat că fiul care s-o naște astăzi din neamul lui Perseu va fi 
rege-n Micena. Află dar, o stăpâne, că el s-a și născut. E fiul lui Stenelos. Se 
cheamă Euristeu. 

Trăsnetul greu, ce-l poartă în pumn măreţul Zeus, să-l fi lovit în frunte, 
nu l-ar fi zguduit mai mult ca știrea asta. 

— Ce-ai spus? a răcnit el. 

— Am spus ce-ai jurat tu, i-a dat răspunsul Hera. Flăcăul prevestit a şi 
venit pe lume. Însă nu e odrasla pe care-o așteptai în palatul din Teba, nu e 
feciorul tău și al reginei Alcmena, pe care ai amăgit-o. Nu. Nu e cum 
credeai. 

— Cum? Hera! îndrăzneşti? a tunat iarăşi Zeus. Dar Hera a urmat: 

— Cel care s-a născut şi o să fie rege se cheamă Euristeu. lacătă-l în 
Micena. E fiul lui Stenelos din ţara Argolidei. Ha, ha, ha, ha. Zeus, păcălitul 
eşti tu! 

S-a mâniat stăpânul, s-a clătinat Olimpul sub furia lui cumplită, a 
azvârlit mănunchiul de fulgere în lume, făcând prăpăd şi moarte, dar n-a 
schimbat nimic. Făcuse jurământul ce nu-l putea călca. Feciorul lui Stenelos 
urma să fie rege, și fiul său un sclav. 


ALCMENA DEVINE MAMĂ 


Iar la puţină vreme, în palatul din Teba al lui Amfitrion, scăpată de sub 
vrajă, năștea în chinuri grele şi Alcmena doi feciori gemeni. Unul avea ca 
tată pe Zeus, olimpianul, şi se chema Alcide!2?, şi celălalt, Ificle — fiul lui 
Amfitrion. 

Cum s-a născut Alcide, s-a auzit un glas: 

— De n-ai s-asculţi, Alcmena, poruncile divine, vei suferi amarnic. 
Copiii-ţi vor pieri. Soţul tău o să cadă răpus în bătălie, și tu o să te afunzi în 
Tartarul lui Hades, fiindcă ai mâniat-o pe Hera din Olimp. De vrei să scapi 
de toate, azvârle-l pe Alcide! Du-l pe un câmp pustiu şi-acolo părăseşte-l! 

Alcmena, înspăimântată, a luat copilu-n braţe şi a-ncercat să fugă. 

Vocea o urmărea. 

— Azvârle-l pe Alcide. Tot n-ai să-l poţi scăpa. 

Și ea, strângându-și fiul la piept, s-a dus pe o câmpie și, deznădăjduită, 
vărsând lacrimi amare, l-a părăsit acolo. 

Ştia cât era de neîndurătoare Hera, când își dorea ceva şi când era 
pătrunsă cumplit de gelozie. 

Numai că din văzduhuri mai priveghea şi Zeus. El auzise glasul. O 
văzuse pe Alcmena ducându-și copilașul pe acel câmp pustiu. Iară fiul 
Alcmenei trebuia să trăiască şi să-l ajute-n lupte. Și, repede, din slavă, a 
poruncit să vină pristavul de credinţă, fiu-i înaripat, prea isteţul zeu Hermes. 

— Te du, a rostit Zeus, și ia din câmp copilul. Adu-mi-l în Olimp şi fă tu 
cum vei face, ca să-l aşezi la pieptul soţiei mele, Hera, fie doar pentru o 
clipă. Așa, ca el să sugă laptele nemuririi chiar de la sânul ei. 

Hermes n-a așteptat să-i spună a doua oară. Punându-și la picioare cele 
mai repezi aripi, a coborât în locul unde se afla copilul. L-a luat cu el în 
grabă. S-a întors în Olimp. S-a apropiat de Hera, care tocmai dormea, și i l- 
a pus la sân. 

Alcide, mititelul, flămând precum era, a început să sugă, cu poftă, 
licoarea parfumată. 

Când s-a trezit zeiţa l-a smuls. L-a aruncat. A vrut să-l şi ucidă. Atâta că 
prin voia părintelui său, Zeus, ca şi prin istețimea fratelui vitreg, Hermes, 
noul născut supsese laptele nemuririi. 

Faptul era împlinit. 

În legende se povesteşte că din Hera, vrăjmașă, când l-a smuls pe Alcide 
de la sân, ar fi țâșnit mai multe râuleţe de lapte. Aceste râuleţe s-au risipit în 
cer şi s-au schimbat în stele scânteietoare, albe, numite de elini Calea lactee 
sau Calea laptelui. {® 


LUPIA CU ȘERPII ZEIŢEI HERA 


Așa fiul lui Zeus scăpă nevătămat din cel dintâi pericol, și Hermes îl 
întoarse la mama sa, Alcmena. 

Nici nu-i venea să creadă că-l are lângă ea, că nu-i mâncat de fiare, şi 
povestea adesea: 

— Feciorul meu, acela ce l-am jelit atâta, acum i-acasă iar. Se joacă. E 
voinic. În fiecare seară îl îmbăiez cu grijă, la fel ca pe Ificle, pe celălalt 
copil, și le întind blăniţe de iepure, molcuţe, pe un scut larg, de aramă, de-al 
lui Amfitrion, și-i legăn, și-i adorm în cântece duioase. Vai, nu e mulțumire 
mai mare pentru-o mamă decât să-și vadă pruncii că-s cufundaţi în somnul 
cel lin, odihnitor, și nu-i pândesc nici rele, nici inimi dușmănoase. 

Astfel grăia Alcmena. Şi aşa trecură-n tihnă vreo şapte sau opt luni. 

Părea că trec în tihnă! Căci în Olimp sta Hera. Ea cerceta-ncruntată 
palatele din Teba şi socotea în sine: „Cum pot să-l fac să piară pe acest fiu 
al Alcmenei? El ar putea să fie mai îndrăzneţ ca Ares, mai îndrăgit de Zeus 
decât feciorii mei. l-adevărat c-a supt laptele nemuririi; dar sunt încă 
mijloace.“ 

Tot cugetând, zeița zărește-ntr-o pădure doi șerpi. Nu șerpi, balauri. 
Încolăciţi pe o ciută, o strângeau de grumaz şi-i strecurau otrava prin colții 
veninoși. 

Și-ndată poruncește șerpilor să pornească spre palatul din Teba, unde pe 
un scut de aramă dormeau cei doi copii: Alcide şi Ificle. Cam pe la miezul 
nopţii şerpii au ajuns la Teba. Amândoi monștrii, lacomi de sângele cel 
tânăr, se târau pe pământ, şi-n încolăcituri se-ndreptau către scutul unde 
dormeau copiii. Din ochii lor aprinşi ţâșneau scântei verzui şi-n guşă 
prefirau un venin negricios. 

Se apropiau întruna, şi limbile otrăvite le jucau printre colți. 

Pe negândite însă, fiul drag al Alcmenei s-a deșteptat din somn. (Poate-l 
trezise Zeus care vedea din slavă tot ce se petrecea!) Și o lucire vie a 
luminat palatul. Orbit de aşa lumină, Ificle a sărit şi el din aşternut. Și a 
zărit, plin de groază, cei doi şerpi monstruoşi, ajunși chiar lângă scut. 
Văzând colții oribili și limbile ascuţite, a ţipat cu putere și a luat-o la fugă. 
În timp ce el fugea cu lacrimi pe obraz, ţipând prin tot palatul, fiul lui Zeus 
s-a săltat în genunchi şi a prins în mânuţe grumazurile reci și înfricoşătoare 
ale celor doi şerpi. Le-a strâns ca într-un cleşte. Şerpii au încercat cu mii de- 
ncolăciri să scape de strânsoare şi să cuprindă trupul micuţului băiat care îi 
sugruma. Dar mâinile acelea, care-i strângeau puternic, erau parcă din fier. 


Și el i-a strâns atâta, până ce monștrii Herei au pornit să-și desfacă inelele 
albăstrii. 

Când au venit părinţii, treziți de gălăgia făcută de Ificle, au început să 
strige de teamă și uimire. Și pruncul ce-nfrânsese dihăniile, c-un strigăt de 
izbândă, a arătat Alcmenei și lui Amfitrion monștrii fără de viaţă, zvârlindu- 
i la picioare.!7h 


AMFITRION ÎL TRIMITE PE ALCIDE SĂ ÎNVEŢE MEŞTEŞUGUL 
ARMELOR 


Se zice că Alcmena, după această primă victorie a lui Alcide, a chemat 
pe un proroc — Tiresias pe nume — şi i-a cerut să-i spună viitorul ce-o să-l 
aibă preadragul ei copil. 

Tiresias, prorocul, i-a dat răspunsul astfel: „Fiul tău o să fie un erou 
neînvins la vârsta bărbăţiei. El o să împlinească douăsprezece munci, o să 
distrugă monștrii şi o să biruiască războinici renumiţi. Apoi o să se-nalţe 
spre bolta înstelată, urcându-se cu cinste în palatul lui Zeus.“ 

Aflând această veste, bunul Amfitrion a cugetat că-i bine ca tânărul 
Alcide să-nveţe meşteşugul cel aspru al armelor. 

— De trebuie să lupte, să dea piept cu primejdii, vreau ca acest fecior 
să-şi învingă dușmanii! a spus Amfitrion, și mama s-a-nvoit. 

Alcide a-nvăţat, în anii ce-au trecut, să-nfrunte pe oricine, în lupta corp 
la corp, cu pumnii sau cu arcul, cu sabia și lancea. Amfitrion, de asemeni, l- 
a deprins să conducă în goana cea mai mare carul de bătălie şi să vâneze 
fiare. Și s-a silit Alcide cu atâta vrednicie să-şi însușească arta cea grea a 
luptelor, să-și sporească puterea, încât, în scurtă vreme, şi-a întrecut tatăl, şi 
pe prietenii săi, războinicii din Teba.18* 


GELOASA HERA ÎL LOVEŞTE DIN NOU CRUNT PE FIUL 
ALCMENEI 


Alcide era acum un flăcău minunat, de optsprezece ani: frumos, voinic şi 
ager, şi drept, şi înzestrat cu alte multe haruri. Ducea o viaţă simplă. Nu-i 
plăcea să-mbrace veşminte-mpodobite, ca alţi feciori de regi. Se hrănea-n 
timpul zilei cu fructe şi legume; seara, cu carne friptă; şi arare ori bea vin. 
Era de o vitejie nemaivăzută încă. Odată înfruntase el singur o oştire — ce 
năpădise-n Teba, şi o jefuia de aur, și luase mii de sclavi — doar cu o 
măciucă-n mână. Şi izgonise oastea şi pe regele ei. 


Creon, regele Tebei, acela ce-i ţinea la el în ospeție pe Amfitrion, 
Alcmena, Alcide şi Ificle, era nespus de vesel: 

„— lată că şi feciorul seamănă tatălui, îşi spunea el în gând, şi-mi va fi de 
folos“. 

Și, fiind regele Creon atât de mulţumit de biruinţa asta, a făurit un plan. 
Avea şi el o fată, ce se chema Megara. N-ar fi putut găsi un ginere mai bun 
decât mândrul Alcide. Știa că de-i va fi urmaş la tron Alcide, scăpa de orice 
grijă. L-a chemat deci la sine pe voinicul Alcide şi l-a rugat să-i fie ginere şi 
urmaş. 

Tânărul s-a-nvoit. 

— Măreţe rege Creon, a glăsuit Alcide, ne-ai găzduit şi prieten ne-ai fost 
întotdeauna. Voința ta-i poruncă. Mă-nsoţesc cu Megara. Să ne gătim de 
nuntă. 

În anii ce-au urmat, Megara a avut trei prunci de la Alcide. Eroul îi 
iubea, le cânta cântece sau îi purta pe cal, în goana cea mai mare. Alteori se 
juca alăturea de ei, prin ierburile verii, râzând și chiuind, privegheaţi de 
Megara. 

Dar iată că-ntr-o zi, când se jucau cu toţii, şi hohotele lor răsunau în 
văzduh, Hera își lasă ochii către cetatea Teba. Îl vede pe Alcide, fiul rivalei 
sale, Alcmena cea frumoasă. Şi-n inima zeiţei se aprinde o mânie atât de- 
ncrâncenată, încât nu ţine seama de bieţii copilașşi fără de nici o vină. 

Cere unei zeițe, Mania, fioroasa, ce păstra o otravă într-o cupă de aur, s- 
alerge pe pământ. Să-i rătăcească mintea eroului Alcide. 

Zeița nebuniei, Mania, a zburat şi a împrăștiat veninul asupra lui Alcide. 
I-a insuflat dorinţa să își răpună fiii şi tânăra-i nevastă. 

Atunci, bietul Alcide, cu mintea răvăşită, a socotit că pruncii şi soţia sa, 
Megara, ar fi nişte ciclopi. Numai c-o lovitură i-a răpus pe tuspatru. Apoi s- 
a prăbușit cu fruntea în țărână, cu sufletul zdrobit.19 


LA ORACOLUL DIN DELFI 


Când s-a trezit sărmanul, a vrut să se azvârle de pe o stâncă înaltă. 
Gemea, îmbrățișându-și copiii, pe Megara; se blestema amarnic pentru 
grozava-i faptă. Dar s-a ivit Atena, sora sa din Olimp, zeiţa înţelepciunii, și 
l-a oprit, zicându-i: 

— Nu te pripi, Alcide. Tu nu ai nici o vină. I-o răzbunare a Herei. Erai 
prea fericit. Ea a orânduit ca să-ţi loveşti copiii şi să fii nevoit să ispăşeşti o 
crimă care nu e a ta. Deşi nu este drept, deși ești fiu lui Zeus, ceilalți zei din 


Olimp vor fi de partea Herei, căci e răzbunătoare și toți se tem de ea. 
Nimeni nu-i stă-mpotrivă. Chiar Zeus însuși tace de atâtea ori molcom, căci 
Hera e şireată și poate să-și lovească şi soţul uneori. Doar eu am să te ajut, 
căci n-o iubesc pe Hera. E prea înfumurată. Și poate zeul Hermes, pristavul 
tatălui. Acuma părăseşte Teba cu şapte porţi. Te du până la Delfi și purifică- 
ti trupul, cum poruncește legea hotărâtă de Zeus. Puternicul Apolo o să-ţi 
aducă ştire ce trebuie să faci. 

Cu fruntea în pământ, cu umerii plecaţi, a părăsit Alcide Teba regelui 
Creon, şi s-a-ndreptat spre Delfi. 

În templul de la Delfi, Apolo l-a vestit pe feciorul Alcmenei că este 
osândit de zeii olimpieni — așa cum cerea Hera — să-şi ispășească fapta, 
slujind în chip de sclav regelui din Micena. 

— Va trebui, ca sclav, a glăsuit Apolo prin gura Pitiei, marea sa 
preoteasă, să-i împlineşti cu sârg regelui Euristeu toate poruncile — 
douăsprezece-s toate — primejduindu-ţi viaţa. 

Tot el i-a dat acuma numele de Heracle, știind că o să-nvingă, cu glorie 
deplină, toate primejdiile pe care Hera i le va pune-n cale. 

Heracle a primit această ispășire şi a plecat în lume, mergând către 
Micena. 


TÂNĂRUL ALEGE DRUMUL VIRTUŢII 


Mergând el zbuciumat, îngândurat și trist, pe drumurile vieţii, a întâlnit 
deodată, la o răspântie, două femei ciudate. Una era boită, cu ochii vineţii, 
gătită în veşminte de stofă țipătoare; avea brățări, inele, podoabe, și pe plete 
văluri trandafirii, şi, chicotind, zvârlea zâmbete deșucheate oricui îl 
întâlnea. Cealaltă era demnă, într-o haină ca neaua. Avea o frunte dreaptă; 
semăna cu Atena. Privirea sa senină te cerceta în față. În mână ea purta o 
cunună de laur. 11%- 

— Îţi cauţi drumul, voinice? l-a-ntrebat cea dintâi, văzându-l pe Heracle. 

— Nu ştiu care-i mai drept, i-a dat răspuns flăcăul. 

Atunci ea, grăbită să-l și cuprindă-n mreje, a mai rostit mieroasă: 

— Pot să-ţi arăt o cale lipsită de greutăți. Urmează-mă pe mine. 

— Eu nu fug de greutăţi, a glăsuit Alcide. Doresc să merg în viaţă fără 
de ocoliș şi să slujesc dreptatea, binele şi pe oameni. Dar cine eşti, femeie? 

— Cine sunt? a spus ea c-un glas amăgitor. Eu aduc fericirea, cu toate că 
adesea mulți îmi spun Desfrânarea. Urmându-mă pe mine, poți trândăvi în 
voie, poţi dobândi belșugul din munca altora, și nu ai altă grijă decât să te 


desfeţi. Haide, urmează-mă! L-a apucat de mână și a vroit să-l tragă pe 
drumurile ei. Dar cealaltă femeie le-a răsărit în cale şi-a glăsuit așa: 

— Stai, nu pleca, voinice, pe drumul Desfrânării. Plăceri — e drept — sunt 
multe. Însă acela care se dăruieşte lor devine un nevolnic, disprețuit de toți, 
şi bătrânețea lui e tristă, rușinoasă. Drumul meu e mai greu, e presărat cu 
lupte, cu trudă şi primejdii. Dar la capătul lui se află biruinţa. 

— Tu cine eşti? 

— Virtutea. Eu însoțesc vitejii ce luptă pentru oameni, și cinste, și 
dreptate. Îi ajut să zdrobească relele-n a lor cale şi să triumfe astfel binele 
pe pământ. 

Heracle, auzind-o, s-a smuls din mâna celei ce îl târa pe calea plăcerilor 
ușoare. 

— Și eu, deşi puternic, a glăsuit Heracle, sunt urgisit de Hera să fiu 
sclav unui rege nevolnic, din Micena. Zeii m-au osândit, după dorinţa 
Herei. Eu nu mă tem de soartă şi nu m-aș fi supus; dar vreau să ispăşesc 
îngrozitoarea-mi crimă, făcută fără voie, luptând neînfricat și preschimbând 
tot răul, urzit acolo-n slăvi, în bine pentru oameni. Tu-mi poţi fi de folos? 

— 'Ţi-am spus-o, ţi-o repet, a glăsuit Virtutea. Urmându-mă pe mine, vei 
fi victorios, iar după moartea ta, numele lui Heracle va fi slăvit pe veci. 

— Mai bine dăruieşte-ţi viața numai plăcerii, l-a-mbiat Desfrânarea. Vei 
fi mai mulţumit. 

— Eu te aştept, Heracle, pe drumul gloriei, a spus din nou Virtutea. 

La vorbele acestea, Heracle a pus mâna pe greaua lui măciucă. S-a-ntors 
spre Desfrânare și i-a rostit cu silă: 

— Josnică Desfrânare, nu mă poţi amăgi! Am să mă lupt cu Hera și, 
când o voi înfrânge, am să fiu fericit. Aleg drumul Virtuţii. 

Din clipele acelea — cum au cântat poeţii — fără de șovăire, Heracle n-a 
urmat decât drumul cel aspru, arătat de Virtute, oricâte piedici, lupte şi 
primejdii cumplite i-au așternut în cale necruțătoarea Hera, regele Euristeu, 
alți regi, monştri și fiare, dușmanii mii şi mii. 


SOSIREA LA MICENA 


Și plecă Heracle spre regele Micenei, cel sprijinit de soţia puternicului 
Zeus. A ajuns la cetate, la Poarta leilor, într-un amurg de vară. Tocmai în 
acea vreme feciorul lui Stenelos aducea sacrificii pe un altar al Herei. Cu 
mâinile întinse spre cerul roşietic, în fumul jertfelor, Euristeu glăsuia: 


— Îţi mulţumesc, zeiţă cu braţele ca neaua! Prin voia ta sunt rege în 
splendida Micenă. Și osândit de tine, Heracle-i sclavul meu. El trebuie să- 
mplinească douăsprezece munci, şi într-una dintre ele să piară negreșit. Ţi-o 
jură Euristeu! 

Nu își sfârşise vorba, şi un sfetnic, alergând, a ajuns la altar: 

— Slăvite! Mare rege! Heracle a sosit. 

— Heracle? Unde este? a rostit Euristeu, lăsându-și braţele să-i cadă fără 
vlagă. 

— E dincolo de ziduri, la Poarta leilor. Vrea să intre-n oraș. 

— Să intre? Nu se poate. a mai spus Euristeu cu glasul răgușit. Daţi-i 
porunci la poartă. Să plece, să ucidă pe leul din Nemeea, fiul monstrului 
Tifon și al viperei Ehidna. 

Și tremura fricosul. Ar fi fugit, desigur, de nu ar fi știut că-i e de sprijin 
Hera. 

— Nu! Nu mă tem de dânsul! striga el ascuţit. Eu sunt stăpân, el sclav. 

— Adevărat, stăpâne, glăsuiau sfetnicii. Puterea ţi-e divină. Supușii tăi 
nevrednici datori sunt să te asculte, fără de nici un murmur. 

— Să plece de-ndată! striga iar Euristeu. În ţinutul Nemeei zac munţi de 
oseminte. Câţi s-au încumetat să dea lupta cu leul, acolo au putrezit. 
Heracle, n-o să scape nici el din lupta asta! 

— Nu. N-o să scape! Nu! îi ziceau sfetnicii. Fii liniştit, stăpâne. 

Și toţi râdeau cu poftă, fiind siguri c-o să piară Heracle, sfâșiat de colții 
leului. 

lar el mergea întins spre ţinutul NemeeitH 
culcușul leul. 

Poeţii povestesc că feciorul Alcmenei a aflat văgăuna, dar n-a găsit pe 
leu, şi a aşteptat un timp, până ce cruda fiară s-a reîntors sătulă. Mâncase-n 
acea ziuă o turmă și un păstor. 

Heracle a văzut-o săltând printre coline. Fiara era uriaşă. Avea nişte ochi 
mari, roşii şi plini de sânge. Colţii săi ascuţiţi erau ca nişte săbii şi 
străluceau în soare. Răgea înfiorător. Întinzând bine arcul, a tras prima 
săgeată. Săgeata a zburat şi l-a lovit pe leu, dar s-a izbit de el ca de un zid 
de piatră. Nu i-a putut clinti măcar un fir de păr. 


} unde într-o peşteră îşi avea 


RĂPUNEREA LEULUI DIN NEMEEA 


Heracle s-a mirat cum de n-a pătruns săgeata în trupul leului. Și a ţintit 
mai bine. A tras încă o dată. Și iar s-a dus săgeata vâjâind prin văzduh, s-a 


lovit ca de o stâncă și a lunecat jos. 

Leul răgea cumplit, și cu coama zbârlită, cu ochii-nsângeraţi, se pregătea 
să sară către voinicul nostru. 

Heracle nu s-a-nspăimântat. A mai tras o săgeată; dar s-a-ntâmplat la fel. 
Nici ultima săgeată nu l-a rănit pe leu. 

Putea să tragă el și o mie de săgeți. Pielea acestui leu, fiu al monstrului 
Tifon!12! şi al viperei Ehidna, era de nepătruns. Nici sabia sau lancea n-ar fi 
putut străbate în trupul leului. Pielea îi era vrăjită. Chiar Tifon i-o vrăjise, cu 
învoirea Gheei. 

Dar după ultima săgeată, leul s-a repezit, într-un salt, la Heracle, răgind 
atât de tare, că s-auzea în cer. 

Din jilțul său de aur, stăpânul zeilor privea această luptă, neîndrăznind 
să-i vină-n vreun fel în ajutor viteazului Heracle, pentru că lângă el sta 
așezată Hera. Preaputemicul Zeus își lăsa astfel fiul să-nfrunte moartea 
singur. Atâta că voinicul nu lupta pentru zei. Domic să-și ispăşească fapta 
cea-ngrozitoare, făcută fără voie, se lupta pentru oameni, să nimicească 
fiara care făcea prăpăd, vărsând în ţinutul Nemeei atâta sânge. 

Văzând eroul nostru că leul se repede, a ridicat măciuca şi l-a lovit în 
creştet. Puterea lui Heracle era-nspăimântătoare. De-ar fi izbit o casă, 
cumva, atât de tare, casa s-ar fi sfărâmat în mii de bucățele. Leul s-a 
clătinat, dar pielea lui vrăjită l-a apărat şi acuma. Măciuca lui Heracle s-a 
rupt de la mijloc. Fără să stea pe gânduri, voinicul s-a săltat spre gâtul 
leului, să-l prindă, să dea lupta. Numai că de-astă dată leul s-a-nfricoşat. 
Urlând, s-a întors pe labe, mai că s-a răsturnat, fugind spre peşteră, şi s-a 
ascuns acolo. 

Fiara, ce răpusese atâtea mii de oameni, vedea că i-a sosit acum și ei 
sfârşitul. 

Peştera leului avea două intrări. Fiul marelui Zeus a smuls din munte o 
stâncă și a zăvorât cu ea una din intrări. Apoi, fără de arme, a pătruns 
înăuntru. Călcând peste mormane de oase omenești, Heracle a intrat tot mai 
adânc în bezna acestei peşteri mari. Deodată a zărit două făclii aprinse. Aşa 
i s-au părut eroului, în beznă, ochii sticlind de ură ai leului uriaş. Iar urletele 
sale clătinau stâncile. Labele lui zgâriau pereţii peșterii. Colţii albi 
străluceau. 

— Aicea eşti? Hai, vino! a glăsuit Heracle. 

Leul la rândul său, cu botul larg căscat, a sărit la Heracle. 


Ce-a fost nu ştie nimeni. A fost o-nvălmășeală cum nu s-a mai văzut. Cât 
a durat? O zi, poate chiar două, trei. Dar până la sfârșit, Heracle a cuprins 
leul strâns de grumaz. 

L-a strâns atât de tare, până l-a-năbușit. 

Leul, atunci, răpus, a căzut la pământ. 413 Sub bufnitura lui pământul s-a 
crăpat. Apucându-l de ceafă, învingătorul său l-a tras îndată afară, cu gândul 
să-l despoaie de blana lui roșcată. 

„Din blana ăstui leu, ce în veacuri n-o poate străpunge vreo săgeată, sau 
sabie, sau lance, am să-mi fac eu veșmântul, a cugetat Heracle. Și ţeasta lui 
de fier, am să mi-o pun pe cap. Nu-s platoşe sau coifuri mai bune decât ea“. 

A tras însă zadarnic de piele s-o desprindă. Cât era de puternic, n-ar fi 
putut Heracle, muncind luni, poate ani, să-l jupoaie pe leul ce fusese vrăjit 
de fiorosul Tifon. 

Atâta că Heracle nu era doar puternic, îndrăzneţ și viteaz. Era şi înţelept. 
Și cugetând mai bine, și-a dat repede seama că sabia sau cuțitul nu-i erau de 
folos. Şi a-ncercat flăcăul să jupoaie de piele îngrozitoarea fiară chiar cu 
ghearele ei. 

Și așa a izbutit. 

Cu ghearele tăioase, întoarse în fel și chip, Heracle a reuşit să-l desfacă 
de piele. Să-i desprindă şi ţeasta. Și, precum hotărâse, s-a-nveșmântat cu 
pielea, iar pe cap şi-a pus ţeasta. 

Prin vitejia lui îşi dobândise în luptă o platoșă şi un coif, prin care nu 
puteau să pătrundă săgeata, nici sabia sau lancea. 

Așa înveșmântat, a plecat la Micena. 


SPRE MLAȘTINILE LERNEI 


Auzând Euristeu de această biruință n-a mai îngăduit eroului Heracle să 
vină nici la poarta Micenei cea bogată. Atât îi era de teamă. Mai ales că 
aflase cum oamenii de Argos, poporenii de rând, îl urmau în șiraguri și îi 
strigau voioși: 

— Îți mulţumim, Heracle! Tu ne ajuţi pe noi, acei ce ne luptăm adeseori 
cu fiare şi monștrii încrâncenaţi. Regele te-a trimis la moarte, în Nemeea. 
Dar tu ai biruit. Noi suntem lângă tine. Cheamă-ne, şi venim să te-nsoţim la 
luptă. 

Deci regele Euristeu, ca să nu-l mai vadă pe eroul Heracle, i-a poruncit 
s-aștepte poruncile regale în orașul Tirint, trimise printr-un crainic. 


— Să plece, să ucidă, de astă dată, hidra care sălășluieşte în mlaștinile 
Lerneitt® spusese Euristeu. Este tot ca şi leul, odraslă a lui Tifon şi-a 
viperei Ehidna. De-a nimicit pe frate, să răpună și sora. Ea pustieşte turme, 
cirezi, holde de grâu, și-i omoară pe oameni. Nici unul n-a scăpat din câţi au 
vrut s-ajungă la mlaștinile Lernei. Nu cred c-o să mai scape acum fiul lui 
Zeus şi al frumoasei Alcmena. 

— Nici noi nu credem! Nu! râdeau toţi sfetnicii înconjurând slugamic 
jilţul lui Euristeu. 

— Să plece deci la Lerna! glăsuise stăpânul. Şi să nu se întoarcă decât 
biruitor sau mort, adus pe scut. 

Și s-a gătit Heracle să plece către Lerna. 

Vrusese să pornească pe jos, ca de obicei. Dar tânărul lolau, feciorul lui 
Ificle, a cerut învoire tatălui să-l conducă pe eroul Heracle cu carul, până-n 
Lerna. 

Îl iubea pe Heracle mai mult decât pe oricine, şi-l admira nespus. 

— Atâţia oameni vor să fie lângă el în ceasurile grele, îi spusese Iolau 
lui Ificle. În numele mulţimii, vreau să-l însoțesc eu. Și vreau să-l cruţ 
măcar de truda drumului. Să-l duc până la Lerna, în goana cailor. 

Tatăl a încuviinţat, dar eroul Heracle n-a vrut să se-nvoiască. 

— Nu pot să-l iau cu mine, spusese Heracle lui Ificle. Iolau e mult prea 
tânăr, şi-n Lerna sunt primejdii ce-l pot costa viaţa! 

Numai că îndrăzneţul flăcău al lui Ificle atâta se rugase de unul și de 
altul, atâta stăruise, pregătise şi caii, și carul pentru drum, încât până la 
urmă Heracle a primit să meargă cu lolau. 

Și au plecat împreună. S-au dus până la Lerna, în goana cailor. Din zare 
se vedeau aburi verzi, otrăviţi, care se ridicau din mlaștina întinsă, unde 
stăpânea moartea. 


LUPTA CU HIDRA 


Hidra dormea la ceasul când au sosit cei doi. În jurul ei erau mormane 
fără număr de ființe omenești, răpuse și târâte până-n sălașul său. Nu le 
putea mânca, atât erau de multe, şi putrezeau prin mlaștini, umplând întreg 
văzduhul c-un miros otrăvit. 

Heracle și Iolau s-au apropiat încet, purtând în spate lemne și o grămadă 
de fân. Iolau a aprins focul. Apoi fiul lui Zeus a început să-ncingă săgețile 
în foc şi să tragă cu ele în hidra adormită. 


— Te scoală, blestemată odraslă a lui Tifon, a glăsuit eroul, ţintind-o iar 
pe hidră cu câteva săgeți, în vârful cărora legase şomoioage de fân aprins în 
foc. 

Împunsă de săgeți, dihania uriaşă s-a ridicat din mlaştini. Avea nouă 
gâtlejuri și nouă capete — şi unul mai gros ca toate: capul nemuritor. Din 
boturile-i hâde, ca nişte flăcări verzi, ţâşneau limbi otrăvite şi șuiera 
cumplit. Fără să piardă vreme, Heracle a sărit la ea cu o ghioagă-n mână. 
Întâia lovitură a şi făcut să-i zboare unul din capete. Numai că-n locul unde 
fusese un singur cap creșteau acuma două. 

Mult s-a mirat voinicul și a lovit din nou. Dar orișicât lovea, în locul 
fiecărui cap smuls de pe gâtlej, se-nălțau altele. Încât, în loc de nouă, se 
ridicau acum verzi, mucede, hidoase, cu boturi plescăind şi colții ca 
pumnale de fier, cincizeci de capete. 

Cu aceeași istețime, pe care o dovedise și-n lupta din Nemeea, Heracle i- 
a strigat flăcăului Iolau: 

— Adu-mi lemne aprinse şi arde fiecare gâtlej, de unde smulg căpățânile 
hidrei. 

Iolau s-a repezit, şi cu bucăţi de lemn, care ardeau în flăcări, a împlinit 
porunca. În acest fel, curând n-au mai putut să crească alte noi capete. 

În vremea asta însă, hidra îşi răsucise coada ei de balaur peste picioarele 
eroului Heracle. lar un crab monstruos, mare cât un vițel, răsărit de sub 
mlaștini la şuierele hidrei, încerca să-i reteze, cu cleştii lui tăioși, unul dintre 
picioare. 

Îi sfâşiase carnea şi-i tăia poate osul, de nu sărea Iolau c-un bolovan în 
braţe și nu-i sfărâma trupul, cufundându-l în mlaștini. 

Lupta durase din zori până-n amiaz. Şi încă a mai durat până către 
amurg. 

În acel ceas târziu, Heracle a izbutit să-i zdrobească odraslei lui Tifon şi 
a Ehidnei capul nemuritor, care era mai sus ca toate celelalte și pe un 
grumaz mai gros, în care gâlgâia venin negru-verzui. L-a zdrobit cu 
măciuca; dar chiar aşa, zdrobit, capul împrăștia miasme otrăvite, colții 
puteau să muște, și ochii lui aprinși azvârleau încă flăcări. Și atunci a-mpins 
Heracle şi-a răsturnat deasupra-i o stâncă grea şi înaltă, care se ridica în 
mijlocul mocirlei, lângă sălaşul hidrei. 

— Aici, sub stânca asta, a glăsuit Heracle flăcăului Iolau, capul 
nemuritor va sta pe veşnicie, fără nici o putere. În schimb eu am să-mi moi 
toate săgețile în sângele acesta înveninat al hidrei. 


— Va fi vai de dușmanii pe care-i vei ținti, i-a dat răspuns Iolau. 

Heracle şi-a muiat toate săgețile în sângele otrăvit al hidrei de la Lerna. 

Le-a pus apoi în tolbă şi s-a urcat în car, alături de Iolau, pornind către 
Tirint. 


PĂSĂRILE STIMEFALIENE 


Dar nici nu apucase să-și odihnească trupul Heracle, la Tirint, că i-a 
venit poruncă să plece iar la drum. Trebuia să se lupte c-un soi de păsări 
mari, cu mult mai mari ca omul, care sălășluiau în nişte smârcuri negre, pe 
țărmurile mării, lângă un oraş, Stimfalos.!1* Iar păsările acestea aveau 
ciocuri de aramă și aripe de bronz. Din aripe zvârleau pene ca niște lănci. 
Doborau animale şi oameni deopotrivă. Luau oamenii în gheare. Se urcau în 
văzduh, ş-acolo îi mâncau în timpul zborului. Cursese atâta sânge în toată 
împrejurimea oraşului Stimfalos, încât locuitorii îl părăsiseră, înfricoșaţi de 
moarte, iar locul se pustiise. 

Nimeni nu îndrăznea să se lupte cu ele, pentru că păsările acelea slujeau 
cruntului Ares, zeul războiului. Şi el se desfăta, auzind gemete, sau când 
vedea-n Stimfalos sângele şiroind. 

— De va scăpa de păsări, n-o să-l ierte Ares, socotea Euristeu, trimițând 
pe Heracle în smârcuri, la Stimfalos. Teafăr tot n-o să iasă din încercarea 
asta. 

Și a plecat Heracle către golful argolic, unde se afla smârcul. Câţi îl 
vedeau pe cale, îl îndemnau să stea sau să se-ntoarcă acasă. 

— Euristeu vrea să pieri! îl sfătuiau ei toți. Cum poţi tu să te lupţi cu 
monștrii zburători, ce trimit din înalt lănci tari din aripe? Ares le ocrotește. 
N-am încercat şi noi? lar locul e deschis, n-ai unde te feri. Mult au mai 
pătimit oamenii din Stimfalos și din împrejurimi. Cu miile s-au stins. Nu 
vrem să mori și tu. Tuturor ne ești drag. Tu ne-ai scăpat de cele două odrasle 
înfricoşătoare ale lui Tifon. 

— Am să gonesc acum şi aceste păsări negre, le răspunse Heracle. Poate 
să fie Ares oricât de mânios. 

— Să te-nsoţim şi noi, îl rugau oamenii. 

— Nu, nu, voi merge singur. Eu mă pot apăra cu blana mea de leu. Voi 
însă aţi pieri. 

Și mergea mai departe. 

Ducea cu el voinicul două timpane mari, făcute din aramă. Ajuns la 
țărmul mării s-a urcat pe un deal, ce era lângă smârcuri. A început să bată 


puternic în timpane. La zgomotul acesta s-au ridicat în stoluri păsările lui 
Ares, mii, mii și zeci de mii. 

Cerul se-ntunecase de atâta păsărime, și ţipetele lor umpleau întreg 
văzduhul. Le auzeau Euristeu şi sfetnicii-n Micena. 

— Aha! îşi spuneau ei. Auziţi ce se-ntâmplă! Acesta e sfârşitul feciorului 
Alcmenei. 

Și nu ştiau că el, învăluit în blana de leu, nepătruns, având coiful pe cap, 
nu se temea de păsări. Trăgea din arc săgeți, ce străpungeau deodată câte o 
sută de păsări, ba poate şi mai bine. Azvârlea și cu lancea. Lovea și cu 
măciuca, de-i era la-ndemână. Şi, nu în lungă vreme, în smârcuri se scăldau 
cu aripile negre, întinse, fără viață, mormane mari de păsări. 

Tot locul se-nvelea, ca într-un giulgiu negru, cu păsările acestea. Puţine 
rămâneau. Însă, de frica morţii, zburau ţipând cu grabă spre portul 
Euxini18, într-o insulă mică, ridicată din ape de Tetis, la dorinţa 
preacrudului zeu Ares. 

Ba, după cât se spune, dornic de răzbunare, Ares s-ar fi ivit c-o sabie-n 
mână în faţa lui Heracle. Însă eroul nostru şi-a ridicat măciuca, gata să îl 
lovească. Și Ares, sângerosul, a fost cuprins de frică numai văzându-i ochii 
cu care îl ţintea şi a luat-o la goană. A pierit în văzduh. Dar s-a jurat s-ajute 
pe Hera totdeauna în contra lui Heracle. 

Astfel s-a isprăvit şi-această încercare — a treia, după număr. 

Heracle a luat cu sine un trup de pasăre, străpuns de o săgeată, să-i fie 
mărturie, şi a plecat spre Tirint. 

Pe drum se-ntâlnea cu oamenii în cete, oameni ce se-ntorceau spre 
orașul Stimfalos. Şi ei îi mulțumeau cu lacrimi pe obraz, fericiți că puteau 
să-şi regăsească iar căminul părăsit, fără primejdie pentru copiii lor. 


CĂPRIOARA ZEIŢEI ARIEMIS 


Numai că inima haină a regelui Micenei nu se îndestula nicicând cu 
suferința eroului Heracle. Şi, fără să-i mai dea răgaz să se odihnească, l-a 
trimis să-i aducă, din munţii Arcadiei, o iute căprioară a sorei lui Apolo, 
zeița Artemis. Căprioara aceasta avea coarne de aur și picioare de aramă. 
Fusese hărăzită de zeiţa fecioară să facă pagube în livezi și pe ogoare, și aşa 
să-i pedepsească pe bieţii muritori. Se mâniase tare pe ei zeița vânătoarei, 
fiindcă nu-i aduceau destule jertfe-n templu. Și oriunde dădeau rod livada 
sau ogorul, grădina sau păşunea, căprioara sosea, la porunca zeiţei. Calca-n 


picioare totul, lovea cu coarnele și părăduia rodul. Degeaba o rugau oamenii 
pe zeiță să nu-i mai pedepsească, ea nu se îndura. 

Acum pleca Heracle să prindă căprioara, s-o aducă legată în orașul 
Tirint. 

— Pe această căprioară n-o poate nimeni prinde. Fuge ca o săgeată, 
râdeau toți sfetnicii strânşi lângă Euristeu. Şi-apoi chiar de o va prinde, s- 
adună duşmănia zeilor olimpieni. Pe lângă zeul Ares, îl va urî și Artemis. 
Toate sunt ticluite să-i grăbească sfârşitul feciorului Alcmenei. 

— Aşa e! Va pieri! scrâșnea și Euristeu, cu ochii mici de ură. Şi abia 
atunci, prieteni, am să fiu mulţumit şi am să fiu pe plac ocrotitoarei mele, 
marea zeiță Hera. 

Într-adevăr, Heracle, după ce colindase prin desele păduri ale Arcadiei, 
aflase anevoie sălașul căprioarei cu coarnele de aur. Însă cum a zărit-o, i-a 
şi pierit din ochi. Nu părea că aleargă sau c-atinge pământul. Semăna c-un 
vârtej care alunecă, cu vuiet, pe o câmpie, se-ntoarce, stă o clipă și iarăşi se 
porneşte, ca să-l şi pierzi din ochi. 

Era o căprioară cum nu se mai pomenise. Numai că nici Heracle nu se 
lăsa înfrânt. Fără de odihnă, adesea fără hrană, sau apă, sau chiar somn, 
Heracle a urmărit-o întruna. Ea s-a-ndreptat, în goană, întâi spre 
miazănoapte, ajungând în ţinutul zis hiperborean, la marginile lumii, unde 
izvora Istrul.(17* Aici era s-o prindă; poposise o clipă, doar cât a răsuflat. 
Dar ea, făcând un salt, a și ţâșnit din nou, pornind spre miazăziuă. Au fugit 
amândoi, așa, un an de zile. Oamenii îi vedeau trecând cum trece vântul. Ar 
fi vrut să-l ajute pe dragul lor Heracle. Atât că nici o fiinţă, de pe întreg 
pământul, nu mai putea s-alerge atât de repede cum fugea căprioara, urmată 
de Heracle. 

Alergând amândoi, pe când se-mplinea anul, au ajuns la un râu, albastrul 
râu Ladon. Și dincolo de râu era templul zeiței. Și dacă apuca să pătrundă în 
templu, căprioara zeiţei era la adăpost. Heracle nu putea s-o mai scoată de- 
acolo. 

Până atunci se ferise să folosească arcul. Văzând însă că peste o clipă 
căprioara zeiţei o să ajungă-n templu, Heracle a ţintit-o, din fugă, cu o 
săgeată, în piciorul ei stâng. Animalul rănit s-a oprit locului. Heracle, din 
doi paşi, a şi fost lângă ea şi a prins-o de coarne. I-a scos grabnic săgeata 
din piciorul ei ager. Legând-o c-un curmei de celelalte trei picioare de 
aramă, a luat-o pe spinare. 


— Unde te duci, Heracle? i-a strigat Artemis, de pe o culme înaltă. Dă-i 
drumul căprioarei. I-ai supărat pe Hera, pe Ares, şi acuma mă mânii şi pe 
mine? 

— Nici nu mă gândesc, zeiță! i-a-ntors răspuns voinicul. Este porunca 
Herei, dată prin Euristeu, basileul din Argos. Cere-i ei socoteală. Eu sunt 
doar mulțumit că i-am scăpat pe oameni de atâtea stricăciuni pe care 
căprioara le aducea câmpurilor. 


Și a plecat mai departe, lăsând-o pe zeiţă să strige cât poftea.118} 


MISTREȚUL DIN ERIMANT 


Stăpânul cel nevolnic trăgea acum nădejde că viteazul Heracle, după 
atâtea lupte: cu leul din Nemeea, cu hidra de la Lerna, păsările lui Ares, și 
goana necurmată, mai bine de un an, pe urma căprioarei zeiţei Artemis, a 
obosit de ajuns. 

— ÎL voi trimite dară, spunea celor din jur, în munţii Erimant(19%, să-mi 
aducă de-acolo, viu şi nevătămat, mistrețul fioros, care părăduieşte codrii 
deşi ai Psofidei!20%, distrugând aşezări şi nimicind pe oameni. Să plece de 
îndată! 

— Să plece de-ndată! strigau toţi sfetnicii. 

Și iar pleca Heracle — deşi abia sosise — săvârșind calea-ntoarsă către 
Arcadia. 

Pe când mergea, eroul a întâlnit în cale pe centaurul Folos.121* Centaurul 
acesta avea o fire blândă. Fiind prieten cu Heracle, l-a poftit la un ospăț şi o 
oră de răgaz, după atâta trudă. Ba, vrând a-i fi pe plac, a mai desfundat 
Folos și un butoi cu vin, pe care îl primise de la Dionisos, zeul viței de vie. 

Era un vin din care nu sorbeau decât zeii. Aroma lui era atât de- 
mbătătoare, încât s-a răspândit peste tot muntele, ameţindu-i pe oameni, pe 
monștri și pe fiare. Cei dintâi au simţit aroma-mbătătoare fraţii centaurului. 
În tropote grozave, au alergat cu toţii spre peştera în care Folos îl găzduia 
pe voinicul Heracle. 

— De ce ai desfundat butoiul fără noi? au răcnit ei spre Folos. 
Nemermicul acesta, sclavul lui Euristeu, a băut vinul nostru? 

Și, fără să aştepte răspunsul fratelui, s-au repezit cu stânci şi trunchiuri 
de copaci să-l omoare pe fiul reginei de la Teba. Unul i-a aruncat o stâncă 
mare-n frunte, altul l-a izbit straşnic cu un trunchi de stejar. De n-ar fi fost 
Heracle atâta de puternic, ar fi pierit îndată. 


Atunci, s-a ridicat preavoinicul Heracle, cum sare o scânteie din focul 
cel uriaş, care cuprinde un rug. Uşor ca rândunica, dar îndârjit ca leul când e 
rănit de moarte, s-a avântat Heracle la cel dintâi centaur şi, lovindu-l cu 
pumnul, l-a și răpus pe loc. A pus mâna pe ghioagă, pe ghioaga lui 
cumplită, sfărâmând teste, piepturi şi şale de centauri, culcându-i la pământ. 
Centaurii, cu spaimă, câți mai erau în viaţă, s-au năpustit afară din peştera 
lui Folos. 

Heracle, fugărindu-i, i-a ţintit cu săgeți. Nici unul n-a scăpat. 

Încă nepotolit de această supărare, s-a dus în Erimant, căutându-l pe 
mistreţ. L-a aflat cu greutate, ascuns într-un desiș. Avea niște colți albi, 
lungi de un stat de om, tăioșşi ca niște lănci. 

Văzându-l pe Heracle, mistrețul — ce fusese vestit de Artemis că vor veni 
primejdii — s-a zvârlit într-un trunchi înalt, gros, de stejar. Cu râtul lui 
enorm l-a smuls din rădăcină, trântindu-l spre erou. 

Heracle s-a ferit. A vrut să ia el trunchiul care căzuse jos, să-l zvârle spre 
mistreţ. Însă şi-a amintit că trebuie s-aducă mistrețul viu şi teafăr crudului 
Euristeu. 

Mistreţul ar fi vrut să fugă către vale; dar Heracle, strigând şi aruncând 
cu pietre, l-a silit să se urce spre vârful Erimant. Căzuse peste munte zăpadă 
proaspătă. Mistreţul luneca sau se împotmolea, gâfâia tot mai mult. Nu mai 
putea să fugă. Isteţ, sprinten, voinicul s-a repezit pe o culme. De acolo a 
sărit de-a dreptul peste fiară. A lovit-o în ceafă de i-a tăiat suflarea, și fiara 
s-a-mblânzit. 

A luat-o pe spinare și a pornit spre Micena. 

Auzind Euristeu că a ajuns Heracle cu fiara la Micena, că a intrat pe 
poartă şi vine la palat, a început să strige spre sfetnici să-l oprească. Dar 
nimeni nu îndrăznea să i se arate-n cale. 

De frică, lașul rege a fugit, s-a ascuns într-un butoi de aramă și, 
tremurând, tipa: 

— Omoară-l sau dă-i drumul să plece unde-o şti! Nu-mi trebuie 
mistrețul. Pleacă de aici cu el. Nu uita că-mi ești sclav, şi așa îţi poruncesc. 

— Am primit să-ţi slujesc, nu fiindcă preţuieşti în ochii mei ceva, i-a dat 
răspuns Heracle. Datina noastră cere ca pentru orice faptă de sânge să 
plătești, stând un timp în sclavie. Și eu m-am supus ei. Dar află, Euristeu, că 
eu orișice muncă nu o fac pentru tine, ci o fac pentru oameni, pe care-i 
iubesc. Pentru ei am plecat, să-i scap de această fiară, pe care-o port în 
spate. 


— Fă cu ea tot ce vrei, dar lasă-mă să ies din butoiul de aramă, se 
tânguia fricosul. 

Și nu s-a liniștit decât când a văzut mistrețul jupuit și carnea lui încinsă 
în frigare de aramă. 


GRAJDURILE LUI AUGIAS 


Atunci a prins curaj, a ieşit din butoi şi a început să spună cu amenințări 
în glas: 

— Du-te acum în Elida, la regele Augias, fiul lui Helios, puternicul zeu 
soare. lar regele Elidei are trei mii de boi, din care o parte au picioarele ca 
neaua, alţii-s în întregime albi, parcă-s lebede, și alţii-s purpurii, ca stofa 
sidoniană. Şi între toţi aceştia un taur, Faeton, se aseamănă c-o stea de aur 
sclipitor. În grajdurile sale, gunoiul vitelor, neridicat de veacuri, s-a înălțat 
ca munții. Și vitele acelea, ce-s date în păstrare regelui chiar de soare, nu 
mai au loc în grajd. Du-te deci la Augias și curăţă gunoiul. 

— Mă duc, a spus Heracle, fiindcă ştiu prea bine câţi sclavi au fost uciși 
de regele Augias, pentru că n-au putut să curețe gunoiul. Știu câţi ar mai 
pieri. 

Și a plecat Heracle la regele Augias, să-mplinească porunca. 

— Regele Euristeu te-a trimis pentr-un an, i-a glăsuit Augias, văzându-l 
pe Heracle. Eu cred că nici în zece, poate nici într-o viaţă, nu ai să izbuteşti 
să-mi cureţi grajdurile. Şi de nu izbutești, să ştii c-ai să-ți pierzi viaţa aicea, 
în Elida. 

— O, rege, a zis Heracle, omul are și minte, nu numai braţ de fier. Ce-ai 
zice tu, de pildă, dacă eu aş putea să-ţi curăţ într-o zi gunoiul tot din 
grajduri, și nu într-o viață-ntreagă? 

— Atunci ţi-aş da răsplată, din cirezile mele, trei sute de boi buni. Dar 
nu e cu putință aşa ceva, Heracle. Nici zeii n-ar putea, dar tu, un muritor. 
Gândeşte-te ce spui. 

— Să încercăm? 

— Fireşte, dacă te încumeţi! 

— Şi-ţi ţii făgăduiala? 

— Fac chiar și un jurământ. 

— Bine. Atunci, priveşte! 

Și istețul Heracle a scos vitele afară, ducându-le într-un câmp. A pus 
mâna pe ghioagă. A lovit cu putere în zidul cel înalt, din fundul grajdurilor, 
făcând două spărturi. Din dreptul fiecărei spărturi făcută-n zid, a săpat după 


aceea câte o albie, spre cele două râuri aflate-n apropiere: Alfeul și Peneul. 
Apa a intrat pe albiile acestea, pe urmă, prin spărturi, în grajdul lui Augias. 
Heracle avusese grijă, mai înainte, să spargă și în față zidul cel gros la fel. 
Apa intra prin fundul acelui grajd uriaș şi se vărsa prin faţă, ducând cu ea 
gunoiul. 

Nici nu venise seara, și grajdul lui Augias fusese curăţat, găurile din 
ziduri astupate la loc. Alfeul şi Peneul curgeau iarăși în mătci, iar albiile 
noi, umplute cu pământ, nu se mai cunoşteau. 

— Ce zici acum, Augias? l-a întrebat Heracie. M-am ţinut de cuvânt? 
Hai, ţine-te şi tu! 

Dar şiretul Augias, văzându-și împlinită dorinţa ce o avea, s-a răzgândit 
îndată. 

— Eşti sclav şi împlinești poruncile primite, a glăsuit el aspru. Pleacă 
spre Euristeu. Faţă de sclavi, un rege nu este nevoit să-și păstreze cuvântul. 

— După datina veche, acel ce nu-și păstrează cuvântul va să piară! i-a 
dat răspuns Heracle. Când am să ajung liber, mă voi lupta cu tine, rege fără 
cuvânt, şi am să te răpun. 

— Pleacă, îți poruncesc! a rostit regele. 

Heracle a plecat, dar, după cum se spune, s-a-ntors când a fost liber. S-a 
luptat cu Augias și i-a învins oștirea care îl apăra. Regele a căzut. Eroul, 
după luptă, a răsădit acolo trei sute de măslini și a statornicit serbările 
vestite, numite olimpiade, în cinstea biruinței dobândite de el, spre slava 


fără moarte a celor îndrăzneţi, puternici şi cinstiți. 12% 


TAURUL LUI POSEIDON 


După ce a curăţat şi grajdul lui Augias, Heracle a primit o nouă 
însărcinare, mult mai primejdioasă. Euristeu l-a trimis afară din Elada, în 
regatul lui Minos, ce se afla în Creta, insula minunată, unde copilărise 
odinioară Zeus, ascuns de mama sa și de bunica-i, Gheea. 

Acolo se afla un taur alb ca spuma, trimis de zeul mării, Poseidon 
furtunosul. Şi taurul acesta era, spune legenda, turbat ca vijelia. Ochii-i 
ardeau văpaie, din bot îi curgeau bale, mugea-nfiorător. Străbătea toată 
Creta, călcând-o sub copite. Muşca oameni și vite. Cu coarnele strica 
locuinţe și grajduri, livezi, grădini şi holde. Chiar regele din Creta, Minos, 
fiul lui Zeus şi al frumoasei Europa, stătea-nchis în palat, înfricoșat de taur. 
Nici el, nici sfetnicii și nici oştenii lui nu cutezau să lupte cu turbatul taur al 
zeului Poseidon. 


Ci, iată că soseşte Heracle cu o barcă. 

Porunca îi suna să-l aducă pe taur în Argos, viu şi zdravăn. 

Ca să-l poată supune, fără să-i ia şi viaţa, Heracle şi-a făcut din fire de 
oţel o plasă, cum sunt cele cu care se prind pești. A pornit după taur, l-a 
aţâţat la luptă cu strigăte și pietre, iar când s-a repezit, cu coarnele plecate, 
taurul lui Poseidon a nimerit în plasă. Heracle i-a strâns botul în pumnii lui 
de fier și i-a încovoiat grumazul. 

Și în puţină vreme, taurul lui Poseidon fusese îmblânzit. Îi asculta 
porunca viteazului Heracle. Stătea cu fruntea-n jos și-ngenunchea nainte-i, 
mugind încetișor, parcă-și cerea iertare. 

Luându-și deci rămas bun de la regele Minos și de la poporenii din 
insula lui Zeus — ce-l binecuvântau că-i scăpa de urgie — Heracle s-a urcat 
pe taur, ca pe un cal. Ţinându-l strâns de coarne, a-ndreptat taurul spre 
valurile mării. Taurul a intrat în marea lui Poseidon, și a înotat cu sârg până- 
n Peloponez. De aici, prins într-un ștreang, l-a dus fiul Alcmenei până-n 
ținutul Argos și l-a închis în grajdul regelui Furisteu. 

Și iarăși Euristeu s-a ascuns în butoi, strigând înfricoșat slujitorilor săi 
ca să desfacă poarta la grajduri și să lase taurul lui Poseidon să fugă unde-o 
ști. 

Taurul lui Poseidon, când s-a văzut scăpat, a fugit ca năluca. S-a dus în 
Atica, pe câmpul Maraton, unde-l va doborî un alt erou, Tezeu. 


PLECAREA SPRE TRACIA 


După ce s-a întors Heracle şi din Creta, Euristeu a-ntrebat-o pe stăpâna 
sa, Hera, unde să-l mai trimită. 

Hera i-a amintit că este-n Tracia un fecior al lui Ares, stăpân peste 
bistoni, pe nume Diomede. Regele Diomede are grajduri de aramă, şi-n ele 
se găsesc nişte cai fără seamăn. Sunt negri ca tăciunii, gonesc ca nişte 
vulturi când zboară prin văzduh. Dar sunt legaţi în lanţuri, pentru că se 
hrănesc numai cu came vie. Orice străin ajunge în Tracia e prins de crudul 
Diomede și dus, târâș, la grajduri; e zvârlit cailor, care-l sfâșie-ndată, 
flămânzi ca nişte lupi. 

— A scăpat el de multe, glăsuia Euristeu, auzind sfatul Herei, dar de caii 
aceştia nu cred c-o să mai scape. Îi vor veni de hac. Aceasta-i munca a opta. 
Socot că-i ultima. Regele Diomede este fiul lui Ares. Ares o să-l înveţe pe 
fiu-i, Diomede, ce trebuie să facă, să nu poată scăpa din nou teafăr Heracle. 


Și-a plecat iar voinicul. Euristeu îi dăduse o corabie mare, în frumosul 
port Argos, cum ceruse Heracle, s-aducă pe ea caii — dacă-i va putea lua. 

În drum, prins de furtună, a poposit o vreme pe țărmul tesalian. Aici 
domnea, în Fera, prietenul său, Admet. Heracle s-a gândit că n-ar putea să 
treacă pe lângă orașul Fera, fără să se oprească la regele Admet. 

Atâta că la vremea când a sosit Heracle, în casa lui Admet intrase 
nenorocul. Hades cel mohorât trimisese să-l ia pe regele Admet în negrul lui 
sălaş. 

— Găteşte-te, Admet, spusese solul morţii. Am venit să te iau. Totuşi ai 
mai putea să viețuieşti un timp, de s-ar găsi o fiinţă care îţi este dragă să 
vie-n locul tău, jos, sub pământ, la Hades. 

S-a îngrozit Admet. Cine se învoieşte bucuros să pornească înspre 
tărâmul morţii, când este încă tânăr și-i însetat de viaţă? 

A întrebat Admet cine ar vrea să plece în locul lui, la Hades. Nimeni nu 
a primit. Nici părinţii, şi nici bunicii, cât erau de bătrâni, nici slugile, 
supușii, nici prietenii cei buni. Nimeni n-a vrut să plece. Ba da, a vrut o 
ființă, şi cea mai dragă lui — preatânăra-i soție. Aceasta, auzind ce glăsuise 
solul mohorâtului Hades, fără a fi-ntrebată, fără să stea pe gânduri, s-a 
hotărât să plece ea însăși în Infern, în locul lui Admet. 


BIRUINŢA ASUPRA MORŢII 


— Soţul mi-e mult prea drag, a spus ea solului. Ţin la zilele lui mai mult 
decât la mine. Singura mea durere e că n-o să-l mai văd. Altminteri, eu sunt 
gata să plec, fără zăbavă, jos, sub pământ, la Hades, doar să trăiască el. 

Iar solul, zeul morţii, Tanatos, cel ce are o sabie tăioasă, s-a învoit s-o ia 
pe tânăra Alcesta, în locul lui Admet. S-a apropiat de ea, cu sabia în mână, 
tăindu-i o şuviță din părul mătăsos. Cum i-a tăiat șuvița, Alcesta a-nchis 
ochii, scoțând doar un suspin: 

— Admet, rămâi cu bine. Eu te-am iubit nespus. 

A lunecat pe lespezi. Trupul i s-a răcit. 

Vă-nchipuiţi ce jale a potopit palatul! Inima lui Admet s-a sfâşiat de 
chinuri, văzând pe cea mai bună și cea mai credincioasă dintre soțiile ce-au 
trăit pe pământ pierind sub ochii lui. 

— Mai bine muream eu, zicea, plângând, Admet. Cum să se ducă ea, 
atâta de frumoasă, atât de tânără? Cum să-și jertfească ea zilele netrăite, 
doar ca să trăiesc eu? Nu-mi trebuie nici mie viaţa fără de ea. 


Tocmai când aveau loc întâmplările acestea în palatul din Fera, a sosit și 
Heracle. Admet, care-l iubea şi-l preţuia nespus pe eroul Heracle, n-a vrut 
să-l întristeze cu suferinţa sa. 

Și nu i-a spus nimic din chinul ce-l rodea. A poruncit să fie ospătat 
Heracle cu tot ce avea mai bun: bucate, băuturi și fructe din grădini. I-a- 
ntins o masă mare. 

Atâta că Heracle, în timp ce sta la masă, a și băgat de seamă că toți 
aveau șiroaie de lacrimi pe obraz. 

A întrebat pe o slugă, a întrebat-o pe alta, şi până la sfârşit a aflat 
adevărul. 

„O, preabunul meu prieten, a cugetat Heracle, n-ai vrut să mă mâhnești! 
Numai că am aflat. Mă voi lupta cu moartea ce ţi-a răpit soţia, și am s-o 
smulg lui Hades.“ 

Noaptea, când toți dormeau, Heracle s-a sculat uşor din așternut. Ştia că- 
n prima noapte, după ce-nchidea ochii oricare muritor, venea zeul Tanatos 
ca să ridice umbra trupului adormit. 

S-a furişat Heracle, în taină, spre lăcașul unde zăcea Alcesta. Potrivit 
datinei, nu avea voie nimeni să stea prin apropiere când trebuia să vină zeul 
morţii, Tanatos. Însă eroul nostru s-a aşezat la pândă. A aşteptat un timp, şi- 
a auzit deodată fâlfâitul de aripi al zeului Tanatos. Atunci s-a repezit şi l-a 
cuprins pe zeu în braţele-i vânjoase. S-au luptat toată noaptea. Spre ziuă l-a 
trântit Heracle pe Tanatos cu pieptul la pământ și l-a legat în ştreanguri. 
Moartea fusese-nvinsă.123: 

— Nu-ţi mai dau de aici drumul, iar sabia ţi-o sfarm, i-a glăsuit Heracle, 
dacă nu redai viaţa soţiei lui Admet și dacă n-ai să juri că şi prietenul meu 
va rămâne în viaţă. 

Nemaiavând ce face, Tanatos a jurat. A-ntors-o iar la viață pe tânăra 
regină; l-a lăsat și pe Admet să vieţuiască-n tihnă. 


ADUCEREA CAILOR LUI DIOMEDE 


Era spre dimineaţă când au intrat Heracle și Alcesta în palat. Admet se 
hotărâse să-și ridice viața cu un pumnal de fier şi să-şi urmeze soția în 
ținutul lui Hades. Văzând-o pe Alcesta vie, surâzătoare, tânără şi frumoasă, 
nu ştia ce să creadă. 

— E vis sau e aievea? glăsuia el, strângând-o la piept pe soţia dragă. 

— Aievea e, Admet, îi răspundea Alcesta. Heracle, pentru noi, l-a biruit 
pe zeul ce taie firul vieţii. Îţi mulţumim, Heracle! 


— Îţi mulţumim, Heracle! glăsuia și Admet, dezlipindu-și obrazul de cel 
al dragei sale. 

Dar feciorul Alcmenei nu mai era. Plecase. Lăsase fericire în palatul din 
Fera şi pornise din nou, să-și împlinească slujba. 

Plutise iar pe mare, şi-n sfârşit ajunsese la cruntul Diomede, regele 
bistonian, pe care zeul Ares îl vestise din vreme. Și debarcând acolo, se 
văzuse pe dată încercuit de sute şi sute de războinici. Totuși, până la urmă i- 
a biruit pe toţi. A luat din grajduri caii, legându-i peste boturi cu lanţuri de 
aramă, şi i-a pornit spre țărm, să-i suie pe corabie. Tot atunci, regele, cu o 
altă oştire de călăreți armați cu săbii, lănci şi arcuri, l-a atacat din nou. 

S-a luptat iar, trei zile. În cea de-a treia zi, oștenii bistonieni, câţi mai 
erau în viaţă, au trebuit să fugă. Regele Diomede a căzut însă prins în mâna 
lui Heracle. El l-a suit pe punte; dar caii flămânziţi, pe drum, l-au sfâșiat. 
Mânia zeului ce aţâţă la războaie a sporit şi mai mult; dar Ares n-a-ndrăznit 
să se arate iar şi să-l cheme la luptă pe feciorul Alcmenei. 

Întorcându-se-n Argos, Heracle a adus caii în oraşul Micena. 

Regele Euristeu, aflând că Diomede a fost mâncat, pe drum, de propriii 
lui cai, iarăși s-a-nspăimântat și a sărit în butoi. Heracle a-nchis caii în niște 
grajduri largi, dar regele Micenei a poruncit din nou slujitorilor săi să le 
deschidă poarta, să fie lăsaţi liberi. Aceştia au fugit. În goana lor nebună au 
ajuns în pădurea ce-mprejmuia Olimpul, muntele cel înalt. Zeus s-a mâniat 
şi-a trimis niște lupi, care i-au încolțit şi i-au mâncat pe toți. 


CINGĂTOAREA HIPOLITEI 


„De opt ori a scăpat până acum Heracle, şi-a rostit Euristeu, dar trebuie 
să vie şi ziua așteptată. Odată şi odată soarta îl va lovi, cum îi urzeşte Hera. 
O! Cât am să mă bucur, când am să-l văd pe rug!“ 

Și l-a trimis s-aducă o cingătoare scumpă, dăruită cu vrăji de zeii 
olimpieni, pe care o avea regina Hipolita. 

Viteaza Hipolita şi mândra Antiopa — copilele lui Ares, zeul războiului — 
domneau peste poporul de femei luptătoare, numite amazoane, care 
sălășluiau la Pontul Euxin.12% 

Câţiva eroi vestiți, ca Tezeu din Atena, Peleu și Telamon, ştiind ce 
îndurase Heracle până atunci, n-au vrut să-l lase singur în ţara amazoană. S- 
au adunat în Argos. Au stăruit să-i fie şi ei însoțitori. Heracle s-a-nvoit. Și s- 
au urcat cu toţii pe o corabie, plutind neîntrerupt, până ce au ajuns în Pontul 
Euxin. 


Au debarcat pe ţărmul cel larg și nisipos, străjuit de amazoane, femei 
războinice, călărind pe cai iuți, purtând pe spate arcuri şi-n mâini lănci 
ascuţite. 

I-a-ntâmpinat la ţărmuri preamândra Hipolita. Ea a rămas uimită de 
chipeşii flăcăi ce coborau pe țărm. I-a întrebat ce vor. Heracle i-a răspuns cu 
glas blând, arătându-i că vine din Micena, trimis de Euristeu, să-i ceară 
cingătoarea, semnul ei de regină. 

— Eu îţi cer cingătoarea, după porunca Herei. Fata lui Euristeu, care e 
preoteasă chiar în templul zeiţei, doreşte s-o aibă, i-a mai rostit Heracle. O 
dai de bună voie? Sau trebuie să ţi-o smulg, luptându-mă cu tine şi cu 
oștirea ta? 

— O dau de bunăvoie, i-a glăsuit regina. Nu vreau să lupt cu voi. 


LUPTA CU AMAZOANELE 


Din cer, în vremea asta, priveghea însă Hera. Ea a văzut că-i pace şi că 
fiul Alcmenei dobândea prea ușor, prin vorba-i iscusită, splendida 
cingătoare. Regina era gata s-o scoată de pe mijloc s-o dea, fără zăbavă, 
eroului Heracle. 

Atunci s-a prefăcut şi ea în amazoană, călare, înarmată. A sărit în 
mijlocul femeilor strigând: 

— Minciună ne rosteşte acest fiu al Alcmenei! El nu vrea altceva decât 
să ne omoare şi să ne ia regina, nu numai brâul ei. 

Și a vorbit zeiţa atât de-nverşunată, încât războinicele femei s-au şi 
aprins. S-au pregătit de luptă. Lăncile au lucit. Din arcuri a ţâșnit o ploaie 
de săgeți. 

Degeaba Hipolita încerca să le ţină. Nimeni n-o asculta. Toate intrau în 
luptă, repezindu-se, dârze, s-arunce lănci, săgeți sau pietre, în eroi. 

Dar și fiul Alcmenei, și toţi ceilalți eroi nu s-au înspăimântat. Au tras roi 
de săgeți şi lănci spre amazoane. 

Când a intrat Heracle în luptă, mai ales, părea că se abate furtuna într-un 
lan. Ca spicele cădeau vestitele amazoane, trântite la pământ, cu caii lor cu 
tot. 

Au căzut prizoniere frumoasa Antiopa şi o căpetenie, pe nume Menalipa. 
Regina Hipolita ţinea nespus de mult la fecioara aceasta. Și — fiindcă 
Menalipa plângea și se zbătea sub braţul lui Heracle — regina Hipolita i-a 
dăruit, în schimbul libertăţii fecioarei, scumpa ei cingătdare, plină toată de 


vrăji, s-o ducă Admetei, fiica lui Euristeu, preoteasă a Herei. Frumoasa 
Antiopa a rămas însă pradă eroului Tezeu. 


VACILE LUI GERIONE 


Cea de-a zecea ispravă săvârşită cu cinste de eroul Heracle s-a petrecut 
departe, în asfinţitul lumii. 

— Te vei duce, Heracle, i-a poruncit din nou regele Euristeu, la 
marginile lumii, unde seară de seară coboară Helios — strălucitorul soare, ca 
să se odihnească. Acolo vei afla pe un uriaș, Gerione, într-o insulă mică, 
numită Eritia. Uriașul Gerione, un nepot al Meduzei, are bogate cirezi de 
vaci roșii ca focul, dăruite de zei. Tu să mi le aduci pe toate la Micena, şi, 
de nu eşti în stare, te voi scurta de cap, cu legea-mi de stăpân. 

Şi-a trecut Heracle marea în Africa, cu o plută săvârşită de mâna lui, pe 
țărm, dintr-un copac uriaş. De aici, prin Libia, a sosit după multă, prea 
multă oboseală, străbătând tot pustiul, chiar la capătul lumiit} Acolo-i o 
strâmtoare, unde se întâlnesc Oceanul nesfârșit, Africa şi Europa. Pentru că 
acest drum îl istovise mult, Heracle a vrut să lase, pe veci, o amintire a 
suferinţei sale. Și atunci a smuls din coaste două stânci mari, albastre și le-a 
aşezat cu grijă, de o parte şi de alta, în strâmtoarea aceea care unea Oceanul 


cu Africa și Europa. Stâncile din strâmtoare s-au numit de atunci 


„Coloanele lui Heracle“ 126). 


Insula Eritia, ţinta eroului, se găsea însă-n larg. Nu era nici un mijloc s- 
ajungă până acolo. Pe țărm nu se vedeau copaci să-și facă o plută. 

Venise însă seara, şi zeul Helios se cobora cu carul înflăcărat din slavă. 

Din razele ce ardeau pe fruntea zeului se răspândea dogoare atât de 
nemiloasă, încât bietul Heracle n-a mai putut s-o-ndure. Şi, supărat amarnic, 
a pus mâna pe arc. Era gata să tragă în zeul Helios, crezând că vrea anume 
să-i pârjolească trupul. Dar zeul Helios, mișcat de voinicia eroului teban, l-a 
îndemnat să-şi lase armele la o parte: 

— Lasă arcul încolo, căci eu sunt Helios, zeul ce încălzesc pământul şi 
pe oameni. Și, fiindcă ştiu că vrei s-ajungi în Eritia, uite, îţi împrumut barca 
mea cea rotundă, făcută de Hefaistos din aur și argint, a rostit Helios. Însă o 
să-ți fie greu să lupţi cu Gerione. El nu are un trup, ci trei, prinse din mijloc. 
Are trei capete și şase mâini enorme. La fel, șase picioare. Luptând, el te 
izbeşte cu câte trei săgeți şi trei lănci dintr-o dată. Mai bine nu pleca. 


Totuşi, fiul Alcmenei nu s-a înfricoşat. A și sărit în barca rotundă, 
fermecată, vâslind spre Eritia. La țărm s-a arătat alt uriaş, Eurition — 
ciobanul ce păzea cirezile de vaci ale lui Gerione — și câinele său, Ortos. 

Ortos avea şi el două capete hâde şi era frate bun cu câinele lui Hades, 
paznicul din Infern. 

După ce-a biruit pe cioban şi pe Ortos, Heracle a fost silit să dea piept cu 
stăpânul cirezilor de vaci, uriașul Gerione. 

Lupta n-a fost ușoară, Heracle a fost lovit; dar vitejia lui şi ghioaga cea 
grozavă l-au ajutat să-nvingă. El a suit apoi cireada de nemaivăzute vaci în 
barca de aur cea rotundă a soarelui, și a plecat spre casă. 

Trecuse în Europa și îşi mâna cireada prin munţii Pirinei, prin Galia, pe 
urmă prin Italia. Aici zeiţa Hera i-a răzleţit o vacă, ce s-a pornit înot până-n 
Sicilia. A trebuit s-o caute, să lupte pentru ea c-un fiu al lui Poseidon, care o 
ascunsese într-o cireadă a lui. A ajuns după aceea la Marea Ionică. Aici, 
zeița Hera a semănat turbarea în toate vacile. Lovite de turbare, s-au rătăcit 
prin lume, în cele patru colţuri. Și iar le-a căutat voinicul, cu greu le-a 
adunat şi le-a adus pe toate regelui Euristeu. 

Numai că Euristeu a poruncit să fie înjunghiate vacile şi carnea lor 
jertfită ocrotitoarei sale, soţiei lui Zeus, Hera. 


ÎN TINUTUL LUI HADES 


Se spune că, de ciudă, regele Euristeu s-a dus pe urmă în templul zeiţei 
şi, plângând, îi glăsuia astfel: 

— Cum? Nu e nici un mijloc să-l răpun pe Heracle? Nu este nici un 
monstru să-l facă bucățele? O, Hera, tu mă-nvaţă unde să-l mai trimit? În 
tine mi-e speranţa. Prin vraja ta ai făcut ca să ajung eu pe lume înaintea lui, 
şi astfel să fiu rege, iar el numai un sclav. Ajută-mă și acuma! Nu mă lăsa, 
zeiţo, mi-e teamă de Heracle, căci el e prea puternic, şi eu sunt prea slab. Și 
cum să lupt cu el? Aș vrea, aş vrea, zeiță, să-l văd odată-nfrânt. Și să respir 
în voie, scăpat de marea teamă că se va răzbuna. 

— Nu plânge, zicea Hera. De asta te-am înălțat pe tronul din Micena, ca 
tu să te jeleşti? Iar el să biruiască un monstru după altul, făr’ a păţi nimic? 
Ascultă, Euristeu, nu pierde nici o clipă. Trimite-l dar la Hades, să-ţi aducă 
pe Cerber, câinele lui de pază, cel cu trei capete. Așa se va sfârși! 

— Pe Cerber? Cum? La Hades? Cum de nu m-am gândit? Îţi 
mulțumesc, zeiţă! 


Și-ndată a dat poruncă regele din Micena sclavului său, Heracle, să plece 
în ţinutul cel negru al lui Hades. Să-i aducă pe Cerber, teribilul dulău, cu 
capete de aramă, cu inimă de piatră și șerpi încolăciţi, în ghemuri, pe 
grumaz. 

— Să mi-l aduci, dar iute, s-a răstit Euristeu. De nu pătrunzi la Hades și 
nu-l răpeşti pe Cerber, s-a terminat cu tine, ştii moartea ce te aşteaptă! Ştii 
că eşti blestemat chiar prin voinţa Herei! 

Și eroul Heracle a pornit iar pe cale. A unsprezecea muncă știa că e mai 
grea ca toate celelalte. 


RĂPIREA CÂINELUI CERBER 


Și a mers, a căutat locul, o peşteră adâncă, prin care se putea pătrunde în 
Infern. Înfruntând genii, monştri, care-i stăteau în cale, ajunge pân” la 
Hades. Umbrele din Infern, cum îl zăresc, aleargă și s-ascund prin cotloane, 
pentru că şi Heracle era-nfiorător, mai ales la mânie. Și ghioaga lui uriașă, 
şi chiar pielea de leu purtată pe spinare îl făceau mai cumplit. 

Pe o stâncă stă în lanţuri, greu osândit, Tezeu, acel care-l urmase la 
Pontul Euxin, în ţara amazoană, pe viteazul Heracle. Era înlănțuit pentru că 
încercase s-o fure pe soția regelui din Infern, pe Cora-Persefona, pentru 
prietenul său, regele Piritou. 

Heracle-i rupe lanţul doar cu o smucitură, îl trage de pe stâncă, şi-i arată 
prietenului Tezeu calea de-ntoarcere acasă. 

Pe urmă se-ndreaptă către tronul lui Hades şi-i glăsuieşte tare: 

— Venit-am pân’ aci ca să ţi-l iau pe Cerber, paznicul tău şi al morţii. Și 
nu te-mpotrivi. Căci îl voi lua oricum. 

Hades a înţeles, la fel ca zeul Ares, că lupta cu Heracle nu ar fi fost 
ușoară. N-a îndrăznit să-i stea prea tare împotrivă, dar i-a răspuns viclean: 

— Poţi să mi-l iei, Heracle, dacă te simţi în stare să mi-l dobori pe 
Cerber, fără să lupţi cu arme. 

— Las ghioaga la o parte, nu folosesc nici arc, nici paloş și nici lance. 
Cu mâna ţi-l dobor! a mai rostit Heracle. 

Şi s-a şi repezit. L-a înșfăcat pe Cerber, temeinic, de grumazuri, şi l-a 
strâns ca-ntr-un cleşte. Șerpii lui şuierau şi încercau să-l muște. Coada i se 
zbătea. Însă era-n zadar. L-a strâns atât pe Cerber, atât l-a gâtuit, până ce şi 
acest monstru s-a prăvălit ca mort. 

— Lasă-l! a strigat Hades. Lasă-l! L-ai biruit. Poţi să mi-l iei, Heracle, 
numai nu-mi omori pe bietu-mi câine, Cerber. 


Și atunci, eroul nostru l-a aruncat pe câinele lui Hades pe un umăr, și a 
pornit spre Micena, spunându-i la plecare zeului din Infern: 

— Hades, nu fi mâniat că ţi-am înfrânt pe Cerber. Și moartea uneori o 
putem birui, dacă o înfruntăm, dar pe un biet căţel, care-i paznicul ei! 

Pe drum, pe cât se spune, din gurile lui Cerber a picurat venin, și de pe 
trup o spumă. Era sudoarea lui. Unde au căzut spuma sau veninul verde, 
acolo au crescut buruiene: cucută, mătrăgună. Tot ce-i otrăvitor. Și aşa, se 
spune, s-au ivit plantele veninoase. 

Auzind Euristeu că a sosit Heracle cu Cerberul pe spate, înspăimântat de 
moarte şi tremurând ca varga, a sărit în butoi. În butoiul de aramă, unde se 
ascundea de câte ori Heracle aducea câte un monstru — tot din porunca lui. 
Și de-acolo ţipă: 

— Du-l înapoi, Heracle. Du-l înapoi, te rog. A fost numai o glumă. Ce să 
fac eu cu Cerber? Nu am câini destui? Du-l înapoi lui Hades. Te rog acum 
ca prieten. Nici nu-ţi mai sunt dușman. 

S-a-ntors deci din nou Heracle în Infernul lui Hades și i-a lepădat dulăul 
în peştera de piatră unde sălășluia. 


ÎNFRÂNGEREA LUI NEREU 


Dar, cum s-a văzut liber de spaimă și primejdii, regele Euristeu şi-a 
schimbat iarăşi glasul: 

— Bine, Heracle, până acum, ai împlinit mereu poruncile primite. Adică 
unsprezece. Mai este încă una. Douăsprezece-s toate. Și de vei izbuti, s-a 
oțărât tiranul, vei fi eliberat. De nu, ştii tu prea bine. Ce te aşteaptă, ai să 
vezi. Deci ia-ţi din nou măciuca și pleacă să-mi aduci merele fermecate. Da, 
merele de aur, despre care aud că s-ar găsi-n grădina nimfelor hesperide.!27* 
Pe unde-o fi grădina nu ştiu, nu mă priveşte. Dar să-mi aduci trei mere. 
Porneşte! Poruncesc. 

S-a dus din nou Heracle pe căile robiei, şi iar a colindat lumea toată de-a 
rândul, cum cerea Euristeu, cel sfătuit de Hera. 

Și unii spun că Atena i-ar fi destăinuit eroului Heracle că drumul spre 
grădina cu merele de aur îl știe doar Nereu — un bătrân zeu al mării. Atâta că 
Nereu nu-l va mărturisi decât silit prin luptă. 

A trebuit s-aştepte, pe țărmurile mării, Heracle, multă vreme, până ce l-a 
zărit pe zeul cel bătrân, când a ieşit odată, să stea puţin la soare. Și, fără 
multă vorbă, eroul i-a sărit îndată în spinare și s-a luptat cu el. Era dibaci 
bătrânul şi avea muşchi de oţel. 


S-au luptat mult acolo, pe prundurile mării, s-au prăvălit în ape, s-au 
ridicat pe țărm și, în sfârşit, Heracle l-a strâns peste mijloc cu mâinile- 
ncleștate şi l-a legat burduf. Zadarnic zeul mării a luat înfățișări de taur și de 
cal, berbece și chiar câine — n-a mai putut să scape. 

Silit, zeul Nereu a spus unde-i grădina: la marginile lumii, în locul unde 
Atlas ţine pe umeri cerul. Iar grădina se află sub paza unor nimfe — numite 
hesperide — niște nimfe ale serii — și a unui monstru, Ladon, cu un ochi 
neadormit. 

De va putea Heracle s-ajungă până acolo, să-l învingă pe monstru, să 
treacă și prin vraja nimfelor hesperide, va putea să culeagă din fructele de 
aur. Dar calea spre grădină nu o ştie nici el, cu toate că e zeu. 

— Şi cine-o ştie oare? l-a strâns tare Heracle. 

— O ştie unul singur, însă el e-nălţat din porunca lui Zeus pe o piatră 
colțuroasă, pe Elbrus, în Caucaz, şi un vultur îi sfâşie ficatul neîncetat. 

— Acesta-i Prometeu, părintele omenirii, a glăsuit Heracle. Nu-i nimeni 
ca să fie mai prețuit de mine în toată lumea asta. Jertfitu-s-a pentru oameni. 
Zace pe nedrept de atâta vreme în lanţuri, greu osândit de Zeus. De când 
râvnesc la cinstea de a-l elibera. 

— Să nu cutezi, Heracle, a spus zeul Nereu. Pe nimeni nu urăște mai 
mult marele Zeus decât pe acest titan, ce-a îndrăgit pe oameni, supărându-i 
pe zei. 

— Încotro este drumul spre Elbrus? a-ntrebat, cuprins de nerăbdare, fiul 
mândrei Alcmena. 

— Încolo! i-a răspuns Nereu cu încruntare, arătându-i cu mâna spre 
răsăritul lumii. Dar stai, nu te pripi. 

Însă fiul Alcmenei nici nu-l mai asculta. Cu pas grăbit pornise voios spre 
răsărit. 


ELIBERAREA LUI PROMETEU 


Și a mers, a mers Heracle, străbătând mări şi ţări, şi s-a luptat pe drumuri 
cu un uriaș, Anteu, un alt fecior al Gheei. Acest uriaș vestit chema pe 
trecătorii prin ţara lui la luptă, şi toţi erau învinşi. 

De fapt, Anteu, uriașul, avea o taină-n luptă. El fiind feciorul Gheei, cât 
timp atingea ţărâna, pământul ce-l născuse, era nebiruit. Pământul larg — 
chiar Gheea — îi da din nou puteri. 


Și cum trecea Heracle prin Libia!28 


uriașul l-a strigat: 


— Voinice, vino-ncoace să ne-ncercăm puterea, şi care-o fi învins să i se 
stingă viaţa. Te învoieşti? 

— Firește! a-ncuviinţat Heracle. 

În acest fel s-au prins la luptă îndârjită. Dar feciorul lui Zeus — și voinic, 
şi isteţ — a cam băgat de seamă că ori de câte ori îl ridica pe Anteu, iute-i 
slăbea puterea. Şi, cum îl trântea jos, cum atingea uriașul doar talpa de 
pământ, iarăşi se-nviora. 

Dornic să nu-i mai scape, l-a prins de subţiori, l-a ridicat în sus şi l-a 
ținut așa o vreme-ndelungată, strângându-l tot mai tare, zdrobindu-i os de 
os. 

Nemaiputând s-adune putere din pământ, Anteu, sleit cu totul, s-a 
prăvălit, învins. 

S-a mai luptat pe urmă eroul și cu alţi regi, căci era calea lungă. Dar 
până la sfârșit, tot a ajuns pe munte, pe Elbrus, în Caucaz. 

Aici zăcea feciorul titanului lapet, cel osândit de Zeus la chin pe 
veşnicie, pentru că dăruise celor de pe pământ focul răpit de la zei. El sta în 
lanţuri cu mâinile la spate şi un piron în piept. Și vulturul lui Zeus, 
necontenit flămând, cu ghearele înfipte în trupul său slăbit, îi scormonea 
ficatul cu ciocu-nsângerat, fiindcă nici o clipă titanul osândit nu s-a plecat 
lui Zeus şi n-a cerut iertare. 

Dar Prometeu, titanul, de mii şi mii de ani înlănţuit pe stâncă, privea tot 
neînfricat spre cer şi spre pământ. 

— Aşadar tot aicea te afli, Prometeu? a glăsuit Heracle, când a ajuns 
acolo și s-a urcat pe munte, luptându-se cu vântul ce aducea cu sine grindini 
biciuitoare. 

— Tu cine eşti, voinice? a murmurat titanul, văzându-l pe viteaz în 
vârful muntelui. 

— Heracle mă numesc. Sunt fiu de pământeană. Tu suferi pentru 
oameni. Ş-un om te va salva. 

— Dar nu te temi de Zeus și de mânia lui? 

— Nu. Nu mă tem de nimeni. Tu singur ne-ai dat pildă. Ai ridicat din 
tină pe muritori, titane. Le-ai dăruit puterea de-a înfrunta pe zei. 

Din cer, în acea clipă, s-a auzit un țipăt şi un vâjâit de spaimă. Venea, 
dinspre Olimp, chiar vulturul lui Zeus, cu aripile-ntinse, cu ochi roșii, de 
foc, cu ciocul de oţel. Se rotea împrejurul acelei stânci înalte, ţipând cu 
amenințare, gata să se repeadă către cei doi eroi, gata să-i pedepsească în 
numele lui Zeus. 


— Fereşte-te, Heracle! a rostit Prometeu, în timp ce vântul aspru urla 
peste Caucaz. E vulturul lui Zeus, cu ciocul de oțel, cel care-mi sfâșie 
ficatul zi de zi. 

— E vulturul lui Zeus? a hohotit Heracle. De azi nu va mai fi. Și şi-a pus 
o săgeată, muiată în veninul hidrei ucisă-n Lerna, în arcul său temut. Și-n 
timp ce-naripatul trimis al cerului se avânta spre ei, a ţintit plin de grijă. 
Coarda a zbârnâit. Săgeata şi-a luat, zborul, și vulturul lui Zeus, cu aripile- 
ntinse, dând ţipătul de moarte, s-a prăvălit străpuns, în marea furtunoasă. 

Se spune că atunci vântul s-a întețit. Prometeu se zbătea în lanţurile sale, 
dar ele, cetluite de zeii olimpieni, erau cu mult prea tari pentru puterea lui, 
atât de mult sleită în veacurile lungi de când sta osândit. 

Însă fiul Alcmenei şi-a proptit un picior în colțuroasa stâncă şi, când a 
tras de lanţuri, le-a rupt numaidecât. A smuls apoi pironul gros și lung, de 
aramă, din pieptul celui care suferea pentru oameni. 

Furtuna și mai tare s-a întețit atunci. Cerul s-a despicat. Bubuituri 
grozave au sunat din Olimp. Valuri de grindină i-au izbit pe eroi cu pietre 
mari cât oul. Muntele cel înalt se clătina și el, încât părea că este o plută 
frământată de valuri, pe ocean. 

— Olimpul clocoteşte de ură şi mânie că m-ai eliberat, a mai spus 
Prometeu. 

— Zadamică mânie, a rostit liniştit sclavul lui Euristeu. Coboară-te, 
titane. Sprijină-te pe mine. 

Și fiul lui Iapet, deși sleit de chinuri, s-a coborât încet, dar maiestuos, 
din munte, sfruntând cu ochii cerul, în mijlocul acelei cumplite vitejii. 
Marele Prometeu uitase cum se umblă, și greu putea păși. 

Spun unele legende că Zeus ar fi vrut să-și ucidă feciorul în clipele 
acelea de groaznică mânie, văzându-l pe Heracle că a eliberat, din lanţuri, 
de pe munte, pe duşmanu-i de moarte, pe dârzul Prometeu. L-a domolit 
Atena, ce i-a reamintit că, după prevestirea bătrânului Uranus, puteau să se 
ridice din nou feciorii Gheei, giganţii fioroși, la luptă contra lui și a 
olimpienilor. Şi atunci și-ar pierde tronul însuși marele Zeus, de n-ar putea 
să aibă pe fiul său, Heracle, alături, în război. Mai bine să-i dea pace. 

— Prometeu a scăpat din lanţurile sale. Dar e prea ostenit. Nu mai poate 
lupta. Și fiindcă el a fost osândit să rămână înlănţuit de o piatră, să facă 
făurarul, Hefaistos cel şchiop, un inel, o, verigă. La ea să pună-o piatră. Iară 
acel inel să-l poarte Prometeu. Eu însămi i-l voi da. Pe mine mă va crede că 
nu-i un vicleșug. Așa rămâne totul în lume neschimbat. Nici Heracle nu 


piere, şi-ţi poate ajuta la vreme de nevoie, iar Prometeu păstrează lanţul — 
acea verigă legată de o piatră — precum ai jurat tu. 

Și atunci se zice că s-a făcut inelul cu piatră nestemată, ce se poartă și 
astăzi în amintirea celui ce-a fost înlănţuit. 

După această faptă, Prometeu a plecat într-o insulă mică de la capătul 
lumii — unde sălășluia bătrânul zeu Uranus, cel doborât de Cronos — să-şi 
odihnească trupul atât de chinuit. 


HERACLE ADUCE MERELE DE AUR 


S-au îmbrățișat, şi Prometeu, titanul, l-a-nvăţat pe Heracle, în ceasul 
despărțirii, ce drum urma s-apuce, ca să ajungă grabnic în ţara hesperidă: 

— Acolo, în grădina nimfelor hesperide, a rostit Prometeu, cresc merele 
de aur. E toată avuţia pământului furată şi-nchisă într-o grădină de zeii 
olimpieni. Tu du-te și le-o smulge. Adu-o întregii lumi. 

— Voi fi tare ca tine, glăsui Heracle și porni la drum. Nu trecu mult, și 
sclavul regelui din Micena ajunse la Atlas, în ţara hesperiană. Aici ședea 
Atlas cu picioarele-n mare, şi pe umeri purta larga boltă cerească. Mai 
departe de el, se întindea grădina în care străluceau, prin frunzele de aur, 
merele fermecate, bogate în parfum. 

Când a sosit Heracle, a rostit lui Atlas: 

— Bătrân slăvit, sunt fiul Alcmenei și al lui Zeus, trimis de Euristeu să- 
mi dai câteva mere. 

— Am să-ţi dau ce-mi ceri, glăsui titanul, dar în schimb ţine tu cerul cât 
timp le voi culege. 

— Ți-l ţin, a spus Heracle. 

— Bolta-i nespus de grea! 

— Nu-mi pasă, tot o ţin, a glăsuit Heracle. 

Și fiul lui lapet i-a trecut lui Heracle bolta, ușor, pe umăr. Era atât de 
grea, că muşchii lui Heracle s-au îngroșat ca munţii. Sudoarea-i curgea-n 
râuri. De şale se plecase aproape de pământ. 

Atlas, în vremea asta, s-a dus şi a cules numai câteva mere. S-a-ntors 
apoi și-a spus: 

— Te-ai înşelat, Heracle. Te voi lăsa aici, în locul meu, pe veci. M-am 
săturat să port povara blestemată, pe care însuși Zeus mi-a pus-o pe spinare. 
Te las aici cu bine. Iar eu plec la Micena cu merele de aur. 

Și, hohotind de râs, Atlas a vrut să plece. 

Heracle, pentru o clipă, n-a ştiut ce să facă, pe urmă i-a răspuns: 


— Desigur, ai dreptate, ai îndurat destul. Dar eu nu sunt ca tine sămânță 
de titan, și umărul mă doare. Aș vrea să-mi pun pe umăr blana asta de leu, 
să-mi fie mai ușor, deci ia-ţi înapoi bolta, Atlas, numai atât cât îmi aştern pe 
umăr blana moale, de leu. 

Atlas era şiret, dar nu și înţelept. A pus merele alături şi a luat pe umăr 
bolta. 

— Hai, potriveşte-ţi blana, a spus el lui Heracle. 

Însă Heracle a râs: 

— Aşa te socoteai, bătrânule Atlas, că poţi să mă înșeli? Dar una-i 
socoteala şi alta e isprava. Rămâi deci tu, cu bine. Îmi pare rău de tine, dar 
nu-ţi pot ajuta. 

Și luând acele mere, de unde erau lăsate de titanul Atlas, Heracle a 
pornit cu ele spre Micena. 

Euristeu le-a primit negru de supărare. 

Nici cea din urmă muncă nu i-a fost de folos şi n-a putut s-aducă pieirea 
lui Heracle. 

Nemaiavând ce face, regele Euristeu a trebuit să spună, înaintea tuturor, 
că eroul Heracle a împlinit cu cinste douăsprezece munci. Poate să plece 
liber din oraşul Micena. 

Scăpase deci Heracle de cruntul Euristeu!2%, dar în Olimp zeiţa cea 
nemiloasă, Hera, tot îl mai urmărea și nu vroia să-l ierte că s-a ivit pe lume, 
din dragostea lui Zeus cu regina Alcmena. 


ÎNȘELĂCIUNEA LUI NESUS 


Și a trebuit Heracle să intre-n alte lupte. Să-nfrunte și alți monștri, și 
fiare, şi alți regi. Nici nu pot fi descrise, atâtea sunt de multe aceste 
întâmplări. L-a ajutat pe Zeus să-nvingă pe giganţi. A pedepsit pe un rege, 
Laomedon din Troia, care îl înşelase. S-a războit cu Ares și cu feciorii lui; și 
i-a înfrânt în luptă. S-a bătut cu Apolo şi a-nfrânt pe Ahelou, un fluviu zeu 
puternic, fecior al lui Ocean. Acesta își pusese privirea însetată pe o copilă 
dalbă, mândra Deianeira, pe care şi-o dorea Heracle de soție. Biruind pe 
Ahelou, Heracle s-a-nsurat cu frumoasa fecioară. 

Plecând apoi spre casă, Heracle şi cu soţia au întâlnit alt fluviu cu apele 
umflate. Aici sta un centaur cu numele de Nesus. 

Centaurul acesta ajuta călătorii, în schimbul unei plăţi, să treacă peste 
fluviu. 


Ajungând şi Heracle cu tânăra-i soţie prin locurile acestea, Nesus s-a 
îmbiat să treacă pe mireasă pe malul celălalt. Heracle s-a-nvoit, ba i-a mai 
dat și plată. Atunci Deianeira s-a urcat pe spinarea centaurului Nesus. Urma 
ca mai apoi să-l treacă pe Heracle. 

Atâta doar că Nesus și el se-ndrăgostise de frumoasa mireasă. 

De cum a trecut râul, a vrut s-o ia la fugă, să răpească mireasa, să piară 
prin păduri. Însă Deianeira a început să ţipe. 

Heracle auzind glasul iubitei lui soții, deşi năvălea râul cu unde 
învârtejite, s-a năpustit înot. Sosind apoi pe țărmul care-i sta împotrivă, a 
pus săgeată-n arc — săgeată ce avea vârful muiat în fierea dihăniei din 
Lerna. 

lar centaurul Nesus s-a prăvălit în tină, cu sângele curgându-i șuvoi 
otrăvitor. 

Dar nici centaurul n-a vrut să-și dea sfârşitul fără a se răzbuna. Sfătuit 
fiind în ceasul morţii de Hera, Nesus a strâns tot acel sânge într-un vas de 
pământ, l-a dat Deianeirei, învățând-o așa: 

— Tu, preafrumoasă fată, eşti cea din urmă fiinţă pe care o trec râul şi, 
fiindcă te-am iubit, doresc să-ți fac şi un dar. Uit ura pe Heracle. Trăieşte 
fericită. Dar ia sângele acesta, care-mi curge din rană. Adună-l într-un vas şi 
tăinuieşte-l bine. Dacă nu păstrezi taina, sângele-și pierde vraja. Şi dacă 
vreodată Heracle şi-o răci dragostea pentru tine, îmbibă-i puţin haina în 
sângele-mi jertfit, şi el se va întoarce. Nici o altă femeie nu va mai izbuti 
atunci să-i fie dragă. Păstrează însă taina, a mai murmurat Nesus, cu ultimul 
suspin, şi-ncrede-te în mine. 

Mândra Deianeira s-a lăsat amăgită, cu gândul să-și păstreze dragostea 
lui Heracle. Copilă fără minte, s-a-ncrezut în Nesus. Aproape fără voie, a 
luat vasul cu sânge şi l-a vârât sub haină. 

Tocmai venea Heracle. El l-a împins pe Nesus în apă cu piciorul. Luând- 
o pe soția sa de mână, cu iubire, au pornit împreună spre casă, mai departe. 


HERA URZEȘIE NOI SUFERINȚE 


Părea acum că totul, în sfârşit, va fi bine. Deianeira, soţia frumoasă, 
iubitoare, i-a dăruit şi un prunc. Un băiat dolofan, care se numea Hilos. 
Tare-i mai îndrăgea Heracle și pe soție şi pe flăcăul lui! 

Numai zeița Hera, cu ura ei nestinsă, nu se mai potolea. Şi-ntr-o zi, când 
Heracle şedea cu un bun prieten, Ifite, sus, pe zidul cetăţii din Tirint, 
vorbind de câte toate, l-a zărit iar zeiţa ce îl ura de moarte. Și ce i-a dat prin 


gând? A fost Heracle sclav la regele Micenei, dar a scăpat cu bine. Hai să-l 
robească iarăși și să-i pricinuiască alte noi suferinţe. Și a trimis o furie, un 
geniu al lui Hades, să-i rătăcească mintea. Heracle a simţit o fierbințeală-n 
piept, ochii i s-au făcut ca la un lup turbat, braţul împins de Hera l-a lovit pe 
Ifite fără de pricină, şi el a căzut jos, izbindu-se la frunte, rămânând mort pe 
loc. 

După legea cea veche, urma a ispăși pentru o astfel de faptă, și pedeapsa 
era vinderea lui ca sclav oricui, în lumea largă. 

Așa, fiul Alcmenei s-a pomenit iar sclav. L-a cumpărat Omfala, o regină 
trufașă, bogată, capricioasă, stăpâna Lidiei. L-a luat pentru trei ani. 

În timpul cât Heracle a fost sclavul Omfalei a-ndurat umilinţe. O, ce mai 
umilinţe. 

Regina îl silea pe voinicul bărbat să se-nveșmânteze-n văluri, ca fetele 
de casă. Să toarcă pe fus lână. Să ţese la război pânzeturi pentru ea, cu mâna 
lui deprinsă numai în luptă grea. lar ea-și punea în schimb blana cea 
fioroasă, ce se târa pe jos, și lua în mână scutul, și îşi punea armura, şi se 
juca cu ghioaga ce nimicise-n luptă şi monștri și balauri. 

Astfel se străduia să-l facă de ocară pe voinicul Heracle. 

Și el, cu moliciune, uitându-și bărbăţia, privea la ea oftând, căci şi- 
acolo-n robie, Hera tot nu-i da pace. Trimisese pe Eros să-i săgeteze pieptul, 
să-i tulbure simţirea, făcând să-i izvorască o dragoste nedemnă de un erou 
ca el, pentru acea regină din ţara Lidiei, care îl umilea. 

Dar au trecut şi anii cei negri de sclavie. Deianeira, soţia, îl aştepta 
plângând. Ştia c-o să sosească acasă, lângă ea. Nu mai avea răbdare. leșea 
mereu la porţi şi cerceta în zare. 

Când, iată-i vine veste că-n drumul către casă, însoţit de tovarăși viteji, 
tot ca şi el, s-ar fi luptat c-un rege, care-l batjocorise. Că regele acela ar fi 
căzut în luptă, şi fiica lui, Iola, o preagingașă fată, se afla între robi. Mai 
mult, chiar se zvoneşte că eroul Heracle a-ndrăgit-o pe fata regelui doborât 
şi o va lua de soție. 

— Cum? Eu l-am aşteptat atât de credincioasă, jelea Deianeira. și el m-a 
şi uitat? A îndrăgit pe alta? 

Dar vestea o dăduse din nou zeița Hera, în ura ei nebună, căci, fără 
îndoială, nici nu era aşa. Heracle se gândise că va-nsura pe Hilos, fiul său 
mult iubit, cu gingaşa Iola. 

Atunci Deianeira, prinsă de deznădejde, și-a amintit de sfatul ce i-l 
dăduse Nesus, în ceasul când pierise. A luat pe loc o haină. A îmbibat-o-n 


sânge. In sângele lui Nesus, otrăvit de săgeata ce fusese-nmuiată în verdele 
venin al hidrei de la Lerna. Și a trimis veșmântul iubitului Heracle, socotind 
că prin farmec îşi va recâştiga dragostea lui pierdută. 


APOTEOZA LUI HERACLE 


Acest trimis al soţiei a sosit la Heracle tocmai când se serbau biruinţele 
sale și când se pregătea să se întoarcă acasă. Și în semn de cinstire pentru 
Deianeira, Heracle a vrut să-mbrace haina abia primită. Însă, punând eroul 
veşmântul pe spinare, a simţit o arsură, şi stofa s-a lipit şi i-a pătruns în 
carne. Parcă-l bătea în cuie. Parcă-l frigea cu jar. 

A vrut să-şi smulgă haina, dar cum trăgea de stofă, i se rupea şi pielea. 
Carnea se sfâșia și îl durea mai tare. 

— O! a-nceput să spună Heracle. E prea mult. Cad, în sfârşit, din voia 
preadușmănoasei Hera. Tu, Zeus, care ştii că nu am nici o vină, fiindcă ți- 
am fost fecior, primeşte acum ofranda! lată, sunt jertfa ei. 

Și el a dat poruncă să fie dus pe o targă de ramuri, sus, pe muntele Eta, 
lângă orașul 'Trahis. Aici să se ridice un rug, ca pentru morți. 

Cu ultimele forțe, în chinuri mai cumplite ca ale lui Tantal — căci tot mai 
mult otrava îi pătrundea în sânge — Heracle s-a urcat pe rugul pregătit. 

— Unde-i Deianeira? a întrebat eroul. Unde e soţia mea? 

— Soţia ta şi-a vârât în inimă un paloş, aflând că vei muri, au răspuns 
cei din preajmă. 

— Dar Hilos unde e? 

— El este lângă tine şi se va însura cu prinţesa Iola, precum ai hotărât. 

— Atunci totul e bine. Să se aprindă rugul. Aprindeţi! Poruncesc! Cum? 
Nu-ndrăznește nimeni? 

— Nu, nu putem, Heracle, au răspuns toţi bărbaţii ce erau lângă el. Cine 
să îndrăznească să dea foc unui rug, care va arde trupul celui mai viteaz om, 
celui mai bun din lume? Tu, ce-ai distrus pe monștri și ai luptat pentru 
oameni, să pieri de mâna noastră? Heracle, nu putem. 

— Aprindeţi iute rugul. Mă chinuiesc prea mult, a mai rostit Heracle. 

Înduioşat pesemne, Filoctet, un bun prieten, care îl însoţise în lupte 
deseori, a scăpărat amnarul și a vârât scânteia sub rugul cel înalt. 

Focul s-a prins să ardă, și trupul lui Heracle s-a-nvăluit încet în flăcări 
orbitoare. 

Plângeau toţi cei de față, gemând cu întristare. Numai el nu gemea. Sta 
neclintit în giulgiul de flăcări ce îl învăluia. 


În clipita aceea s-a despicat bolta, şi trăsnete și fulgere mai albe ca neaua 
au căzut de pe munți. 

Un car făcut din aur s-a coborât din cer, şi-n el se aflau Hermes, Atena și 
Nike, zeiţa biruinţei. Nike conducea carul. lar Hermes și Atena l-au ridicat 
îndată pe erou între ei. L-au purtat spre Olimp. Acolo, însuși Zeus la- 
ntâmpinat la porţi şi, după atâta trudă și atâtea suferinţi pe care le-ndurase 
Heracle în viaţa sa, s-a-nduplecat şi Hera. 

În cântece voioase Zeus a poruncit ca eroul Heracle să rămână-n Olimp; 
şi-n semn de-mpăcăciune, Hera i-a dăruit pe fiica ei de soţie, pe graţioasa 
Hebe, zeiţa tinereţii.130 


Note: 

A1)1 Zeus ştia, aşa cum s-a mai arătat, de la bunicul său, Uranus, cel 
dintâi zeu al cerului, că în anumite lupte, cum au fost bunăoară cele date cu 
giganţii, n-ar fi putut să învingă fără ajutorul unui pământean. De aceea 
hotărâse ca pământeanul care trebuia să-l ajute în aceste lupte să fie un 
fecior al său. 

12)1 Regele Micenei, Electrion, o făgăduise pe fiica sa de soţie, pe 
frumoasa Alcmena, aceluia care-l va scăpa de urgia unor triburi vecine, ce-l 
jefuiau de aur și cirezi şi-i uciseseră feciorii. Amfitrion îl scăpase de 
primejdie pe regele Micenei și, drept răsplată, o primise pe Alcmena de 
soţie. Dar, dintr-o întâmplare nenorocită, fără să vrea, Amfitrion îşi lovise 
socrul, pe regele Electrion. După datini, trebuise să-și răscumpere vina, 
părăsind Micena. Se stabilise, împreună cu Alcmena, la Teba, fiind primit 
cu mare cinste de către regele Creon căruia îi plătea ospeţia, apărându-l cu 
armele de duşmani. Zeus se înflăcărase de dragoste pentru Alcmena într-un 
astfel de răstimp, când soţul ei era plecat la război. 

13)1 Regele Electrion — tatăl Alcmenei cea frumoasă — era fiul eroului 
Perseu şi al Andromedei. După ce întemeiase Micena, eroul Perseu îl făcuse 
regele orașului pe fiul său, Electrion. Deci fiul Alcmenei, Alcide sau 
Heracle, se trăgea din spiţa lui Perseu, fiind un strănepot al acestui erou. 

14)1 Stenelos era cel de-al doilea fiu al lui Perseu și al Andromedei. 
După Electrion, el urmase pe tronul de mare basileu al Micenei. 

{5}t Numele de Alcide, dat odraslei lui Zeus şi a Alcmenei, pare că 
înseamnă „Vigurosul“. 


16)1 Acest episod a fost pus pe pânză de renumiţii pictori 'Tintoreto și 
Rubens, iar poetul romantic Alfred de Musset l-a schiţat în versuri foarte 
delicate. 

17)1 Într-o statuie, care se află la Roma, în Capitoliu, este înfățișat 
Alcide-Heracle — copil — când nimiceşte șerpii. Pe unul îl ridică la înălțimea 
ochilor, privindu-l fără teamă. lar celălalt se află aproape mort, pe scut. 
Între ruinele oraşului Pompei, în Italia, s-a aflat, de asemenea, pe ziduri, o 
pictură cam asemănătoare. Aici este însă de față şi Alcmena, trezită de 
Ificle, cu plânsetele lui. Este şi Amfitrion cu sabia în mână. Privesc 
amândoi, înmărmuriţi, cum un copil răpune doi monștri ca aceia ce fuseseră 
trimişi de Hera. 

18)1 Apolodor, poet măiestru din Atena, și alți cântăreți din vremea lui 
povesteau că Heracle ajunsese de-o forță și de-o grandoare neobișnuită. Era 
înalt și falnic. Ochii îi scânteiau. Când trăgea cu arcul sau când azvârlea 
lancea, pământul se zguduia. Nu se întâmpla niciodată să-și greşească ţinta. 

{9}t Scena este zugrăvită impresionant pe un vas antic. Heracle își 
ucide copiii. Megara încearcă să fugă. Totul se petrece sub ochii îngroziţi ai 
Alcmenei și ai prietenului său, lolau, sub blestemele zeiței nebuniei, Mania. 
Pe această temă s-au scris alte două piese de marele poet elin Euripide şi 
scriitorul latin Seneca. 

{10}t Despre această întâmplare ne povesteşte Xenofon, discipolul 
filosofului Socrate, reluând unele legende mai vechi. Literar-artistic, această 
legendă s-a ilustrat din plin. 

{11}t Văgăuna leului legendar se vede şi astăzi în Grecia, lângă urmele 
fostului oraș Nemeea, din Argolida. 

412)41 Tifon, cel mai puternic gigant, feciorul Gheei, avea și el, într-un 
anumit fel, puteri divine. Se luptase cu Zeus, și la început îl învinsese. Abia 
târziu, şi greu de tot, a fost şi el învins. 

113)1 Scena luptei cu leul a fost cântată de nenumărați poeţi, între care 
şi de Apolodor din Atena. Pictorii au zugrăvit această luptă cel mai des pe 
vasele eline, dintre care unele au ajuns până la noi. La muzeul de artă al 
României, pe această temă, se află una dintre cele mai renumite pânze ale 
lui Rubens, ca și o copie după cunoscuta operă sculpturală a lui Antoine 
Bourdelle: Heracle arcaș, Heracle trăgând prima săgeată în leul din 
Nemeea. După legendă, leul din Nemeea a fost urcat de Zeus însuși pe 
boltă. O constelație a căpătat numele lui. În cinstea acestei biruinţe s-au 
organizat în Argolida celebrele jocuri nemeice, sărbătoare care avea loc din 


doi în doi ani, unde participau tineri din toate colţurile Eladei. Biruinţa 
asupra leului reprezintă în mitologia elină lupta grea, dar victorioasă, a 
omului cu fiarele monstruoase şi de mărimi colosale, ce populau pământul 
în acele timpuri străvechi, primejduindu-i existenţa. lată de ce artiștii au 
cântat cu atâta patos această ispravă legendară a lui Heracle. 

{14} Lerna se află în preajma golfului Argos. Era un loc mlăștinos, în 
care bântuiau întotdeauna molimile. De altminteri, pentru vechii greci, hidra 
din Lerna se pare că semnifica tocmai molimile ce iau naștere în locurile 
umede și mocirloase. Ea era tot fiica monstrului Tifon şi a viperei Ehidna, 
din care cei vechi pretindeau că s-ar fi născut o mulțime de alte fiinţe 
monstruoase la înfăţişare și răufăcătoare pentru oameni. Heracle a fost la 
început un mit solar. El reprezenta însă nu strălucirea soarelui, ca zeul 
Apolo, ci puterea lui. Soarele usucă mlaștinile cu razele fierbinţi şi face să 
piară molima, tot aşa cum Heracle, cu săgețile lui încinse în foc, nimiceşte 
teribila și ucigătoarea hidră din Lerna. În locurile uscate — scăpate de sub 
domnia hidrei, ucisă de Heracle — au putut trăi apoi oamenii și s-au putut 
întinde holdele cu grâne. Poetizarea acestei forțe solare de către oameni este 
una dintre cele mai interesante din întreaga mitologie a elinilor. Pentru a 
slăvi această biruinţă, cei vechi au dat numele hidrei de la Lerna unei 
constelații ce se află, de altfel, chiar lângă constelația Heracle. Tema aceasta 
este frecventă şi în majoritatea basmelor noastre, unde voinicii înfruntă şi 
răpun fel de fel de balauri, monștri zburători sau subpământeni. 

{15}t Păsările stimfaliene simbolizează, după unii mitologi, ploile cu 
grindină, care cădeau cu prisosință, în timpuri foarte, foarte vechi, și 
nimiceau vegetaţia, omorând animalele şi chiar oamenii. Soarele, încălzind 
atmosfera, făcea să nu mai cadă astfel de ploi. Aici este o nouă aluzie la 
Heracle ca putere solară. 

116)1 Legenda spunea că puţinele păsări stimfaliene, scăpate cu viaţă pe 
țărmul golfului argolic, s-ar fi refugiat într-o insulă necunoscută din 
cuprinsul Mării Negre. 

1417)1 Elinii socoteau că Dunărea — Istrul, cum o numeau ei — izvorăşte 
din marginea de miazănoapte a pământului. 

1418)1 Căprioara zeiţei Artemis, căprioara cerinitică, aşa cum se mai 
numea — după locul unde își avea sălașul: Cerineia, în Arcadia — 
simbolizează sălbăticiunile atât de numeroase în vechime, care distrugeau 
semănăturile și grădinile oamenilor. La Pompei, între ruinele îngropate sub 
lavă, a fost găsită o statuie de bronz, înfățișându-l pe Heracle prinzând 


căprioara zeiţei Artemis. Eroul este prezentat cu un genunchi pe trupul 
animalului, ţinându-l cu mâinile de coarne. Se citește în atitudinea ei nobilă 
setea de libertate. Se văd parcă picioarele tremurând de încordare. Se simte 
răsuflarea întretăiată, după goana istovitoare. Această operă de o rară 
măiestrie se găseşte acuma în muzeul de artă din Palermo. Altă lucrare 
vestită este un mozaic de marmură, ce se găseşte în galeriile de artă ale 
Cracoviei. 

{19}t Muntele Erimant se află între vechile ţinuturi ale Arcadiei și 
Elidei. Era un munte bântuit de fiare. Mistreţii, mai ales, se pare că ar fi fost 
nenumărați și distrugători în codrii deși ai Erimantului. Lupta lui Heracle cu 
mistrețul mitic din Erimant simbolizează, neîndoios, şi de această dată, 
efortul omului de apărare împotriva fiarelor din perioadele foarte 
îndepărtate ale istoriei. 

120)1 Psofis era tot un oraş arcadian. Ţinutul din jur purta numele de 
Psofida. 

{21}t Centaurii erau nişte fiinţe ciudate, jumătate oameni — până la brâu 
— şi jumătate cai. Ei reprezentau, în închipuirea celor vechi, furtuna care se 
dezlănțuie pe munte. Atunci când izbucnește vijelia în pădurile munţilor, 
când bolovanii se prăbușşesc în prăpăstii, iar copacii se agită, izbindu-șşi 
coroanele, pare uneori că aleargă în tropot herghelii întregi de cai, 
nechezând şi sforăind, asemeni centaurilor. 

422)1 Jocurile olimpice, după unele legende, reeditau luptele lui 
Heracle, făcându-se întreceri de alergare, de curse cu carul, aruncări cu 
discul şi lancea și trageri cu arcul. Învingătorilor li se puneau pe frunte 
cununi din rămurele verzi de măslin și primeau cele mai mari onoruri. În 
timpul serbărilor olimpice, orice certuri sau războaie încetau între orașele 
grecești, pentru ca atleții cei mai de seamă să poată veni în Elida. 

423). În folclorul nostru se găseşte, de asemenea, motivul prinderii și 
legării morţii de către un flăcău îndrăzneţ. Mitul acesta reprezintă dorinţa de 
totdeauna a oamenilor de a se lupta cu moartea şi a o birui. 

424)1 Amazoanele aveau, după legendă, o ţară pe țărmurile Mării 
Negre, unde cârmuiau numai femeile. O dată pe an, ele se însoțeau cu 
vecinii lor, gargareenii. Dintre pruncii care se nășteau, păstrau numai fetele. 
Le tăiau însă sânul drept, ca să poată tinti bine cu arcul. Le învățau să 
călărească și să lupte, spre a deveni războinice temute. 

125)1 Grecii vechi credeau că marginile lumii sunt coasta de asfințit a 
Africii şi, în răsărit, Caucazul. La miazăzi era Libia, iar la miazănoapte aşa- 


zisele ţinuturi hiperboreene. 

126)1 Referire la strâmtoarea Gibraltar. Se spunea că Heracle a fixat 
stâncile uriaşe, ce domină de o parte și de alta această strâmtoare. Multă 
vreme aceste stânci au purtat numele de „coloanele lui Heracle“ (sau 
Hercule, aşa cum îl numeau romanii). 

127)1 Țara hesperidă, sau ţara înserării, se pare că era pentru cei vechi 
occidentul Africii. Elinii, plutind pe Marea Mediterană, vedeau acolo, în 
zare, muntele Atlas. Așa le-a venit, probabil, gândul că muntele de piatră 
sprijină cerul. Dincolo de munte vedeau, în fiecare seară, cum soarele 
asfinţește, lăsând în urma lui valuri de foc și nori poleiţi, ca o grădină 
minunată cu fructe de aur. Își închipuiau că acolo este ţara nimfelor 
hesperide. În legenda lui Perseu, Atlas fusese prefăcut în munte; aici, în 
legenda lui Heracle, îl regăsim ca titan. 

(28). Într-o legendă, Anteu apare şi ca rege al Libiei. 

129)1 Legenda arată că regele Euristeu și-a primit mai târziu pedeapsa 
pentru suferinţele pricinuite lui Heracle. Într-o luptă, pe care Euristeu ar fi 
dat-o în orașul Atena, a fost învins de heraclizi, urmașii lui Heracle. Regele 
a fost luat prizonier de nepotul și tovarășul de luptă al lui Heracle, Iolau. A 
fost adus ca sclav la Atena. Acolo, Alcmena, mama lui Heracle, l-a răzbunat 
pe fiul ei, scoţându-i ochii lui Euristeu şi poruncind apoi să fie ucis. 

130)1 Căsătoria lui Heracle cu Hebe, în Olimp, simbolizează că 
biruințele sunt aproape întotdeauna legate strâns de tinereţe. Soarele însuși, 
pentru grecii vechi, era întotdeauna tânăr. Heracle care — așa cum am arătat 
mai sus — reprezenta și soarele în putere, a luptat contra Herei, a cerului 
umed, înnorat. Norii dimineţii, lungi, semănând cu șerpii, par a fi, de altfel, 
alegoria şerpilor, monştrilor, pe care el i-a sugrumat când era copil. Heracle, 
ca forță tânără solară, a combătut tot ce era nesănătos. A ars capetele hidrei, 
simbolul molimii în teren mlăștinos. A biruit pe Cerber, paznicul morţii, și 
moartea însăși. Apoi, după ce a făcut să piară atâția monștri, a sfâşiat haina 
îmbibată cu sânge, ca norii purpurii în asfinţitul zilei, și a dispărut din vârful 
acelui munte, Eta, într-un vârtej de flăcări. În cinstea lui Heracle, a puterii 
solare, grecii au orânduit serbări heracleene în Teba, Sicione, Maraton, 
Atena, unde aveau loc jocuri şi lupte fastuoase. Marii poeţi Sofocle, în piesa 
„Trahinienele“, Euripide, în piesa „Heraclizii“ (unde se vede moartea dată 
lui Euristeu de mama lui Heracle), Apolodor din Atena, romanul Ovidiu și 
alţi artiști de seamă l-au cântat pe Heracle în versurile lor. 

În plastică, de asemenea, figura lui Heracle a generat veacuri de-a rândul 


atâtea monumente şi opere de artă, cum n-au avut nici zeii olimpieni și nici 
un alt erou. Isprăvile lui au fost pictate pe zeci, sute de vase, în nenumărate 
tablouri, au fost săpate în metope, pe frize, pe frontoane, pe marmure 
votive, pe stele funerare, monede şi efigii. În afară de cele două lucrări 
amintite mai înainte — tabloul lui Rubens: „Lupta cu leul“ și „Hercule 
arcaș“ de Bourdelle — într-un tablou, aflat tot în galeriile de artă ale 
Palatului Regal din Bucureşti, pictorul spaniol Ribera ne înfățișează lupta 
lui Heracle cu centaurul. O altă operă, pe aceeaşi temă, era odinioară la 
galeriile din Dresda, realizată de pictorul Silvestre. A fost distrusă de urgia 
războiului. La Ermitajul din Leningrad se mai găsește o statuie a lui Heracle 
matur. Iară la Belvedere, în Roma, se află un tors de o mare perfecțiune. 
Heracle stă în repaos şi, din toată ţinuta pe care o are, se degajă un 
simțământ de linişte și pace. Este chiar simțământul pe care-l dă conștiința 
puterii fără seamăn. Totuşi, se crede că statuia „Hercule Farmesse“ este 
desăvârşită. Statuia e cioplită de marele artist Glicon, din Atena. Se pare că 
Heracle este înfățișat în clipa când se întoarce cu merele de aur la regele 
Micenei. Stă sprijinit pe ghioagă. În mâna dreaptă ţine fructele dobândite 
după atâta trudă. Statuia înfățișează idealul de forță, cum îl visau cei vechi; 
forţa care înfrânge obstacolele şi relele iscate de natură; puterea omenească 
mare, triumfătoare, care civilizează şi aduce progresul prin efort necurmat. 
Parcă ar fi un imn de slavă închinat de artist puterilor umane, eroice, uriașe 
şi binefăcătoare, ce domină pământul și — apoteozate — pătrund și în Olimp. 


TEZEU 


Se povesteşte că un rege al Atenei, numit Egeu, era foarte, foarte mâhnit. 
Fusese însurat de două ori și de la nici una dintre cele două soţii nu căpătase 
vreun urmaș. 

Ce n-a făcut? Pe unde nu s-a dus? Pe la oracole, la oameni înţelepţi, la 
prieteni. S-a sfătuit. I-a întrebat. A adus jertfe zeilor și i-a rugat în fel şi 
chip. Dar n-a fost cu putinţă să aibă vreun copil. 

Și, amărât, regele Atenei s-a dus în ospeţie la un prieten al său, ce 
domnea-n Argos, şi anume la regele Piteus, în oraşul Trezena. 

— Eu nu mai sunt prea tânăr, şi fratele meu, Palas, un om hain şi crud, 
are cincizeci de fii, la fel de răi ca el, a glăsuit Egeu regelui din Trezena. Ar 
vrea să-i vadă regi în orașul Atena. Are de gând să-mpartă între aceşti 
feciori şi tronul, şi orașul. Cu toţii au pus la cale — după cum am aflat — să- 
nceapă un război şi, luându-mi viaţa, să se-nscăuneze ei. Acum mai am 
putere. Pot să-i înfrunt în luptă. Dar ce fac mai târziu? îmi trebuie un fecior, 
sprijin la bătrâneţe. Cum să mi-l dobândesc? 

Regele din Trezena a stat un timp pe gânduri. Pe urmă i-a răspuns: 

— Uite, iubite prieten, eu am o fiică: Etra. Ţin foarte mult la ea. Și tu 
mi-ești drag. De aceea, gândindu-mă-ndelung, am socotit că-i bine să ţi-o 
dau de soție. Spune-mi, te învoieşti? 

— O, preadevotat prieten, s-a bucurat Egeu, cinstea e mult prea mare. 
Tu vrei să-mi salvezi viaţa, și tronul, şi orașul. Și vrei să-mi dai de soție, 
astăzi, pe fiica ta, pe Etra. Ei bine, mă-nvoiesc cu multă bucurie. 

— Ţi-o dau, a spus Piteus, însă te rog ceva. E singura-mi copilă, şi eu 
sunt cam bătrân. Să nu mi-o iei cu tine. Să stea aci-n Irezena, până ce voi 
muri. Pe urmă în Atena va locui mereu. 

— Ruga ta-i o poruncă. Să fie precum vrei! a glăsuit Egeu. 

Așa s-a pus la cale nunta între fecioara din oraşul Trezena și regele 
Atenei. 

Atât că-n apa mării sta de veghe Poseidon. El o-ndrăgea pe Etra, copila 
lui Piteus. Și o dorea de soție. Ceva mai mult, făcuse şi anume semne, prin 
care îl vestea pe regele 'Trezenei că va fi socrul său. 

Dar bătrânul Piteus, din marea prietenie ce o purta lui Egeu, n-a vrut să 
țină seama de zeul mărilor, şi a hotărât nunta copilei sale, Etra, cu regele 
Atenei. 


— Vai vouă, a zis Poseidon, aflând această știre. Vai Etrei, lui Egeu şi 
regelui Piteus! Nemermnici muritori, care nesocotiţi, cu atâta îndrăzneală, 
dorinţa unui zeu. 

Dornic să se răzbune, Poseidon a ieşit din valurile mării; pândind-o pe 
mireasă, când făcea sacrificii, pe un altar la țărm. 

Puternic ca toţii zeii, Poseidon a cuprins-o la pieptul său pe Etra, fără să 
țină seama de gemetele ei, de rugăminţi şi lacrimi. Şi-n timpul cuvenit, 
prinţesa din 'Trezena a născut lui Poseidon un prunc de o frumuseţe de 
neînchipuit. 


MICUL TEZEU ÎL CUNOAȘIE PE EROUL HERACLE 


Egeu, care n-aflase crima ce o săvârşise zeul atunci, pe țărmul mării, 
căci Etra, din ruşine şi teamă, nu-i spusese, s-a bucurat nespus și a trimis la 
Atena solie, precum că are un prunc. 

— Fiul meu se numeşte Tezeu!!! vestise el, prin crainici, tot poporul. 
Are cine-mi urma la tron, când mă voi stinge. Nu mă mai tem de Palas, nici 
de feciorii lui. 

Curând, chemat de treburi, a fost silit să plece şi el către Atena. Mai 
înainte însă, luând-o cu el pe Etra la marginea Trezenei, i-a arătat o stâncă 
mai grea decât o casă. Egeu era voinic. A săltat puţin stânca și şi-a vârât sub 
ea sandalele și o spadă. 

— Când o să crească mare feciorul tău, Tezeu, i-a spus mâhnitei soţii, să 
vină la Atena. Dar ca să-l recunosc, să poarte în picioare sandalele acestea, 
şi peste mijloc spada, ce le-am ascuns aici, așa cum ai văzut. 

Îmbrăţişându-şi apoi soţia şi feciorul, regele a pornit cu carul spre Atena. 

Și a început să treacă vremea, cum trece de obicei, când te grăbeşti, 
alene, și, dimpotrivă, iute, când vrei să zăbovească. 

Tezeu se-nălța însă mai repede ca alţii, căci era fiu de zeu. 

Crescuse cam de o şchioapă, când s-auzi-n Trezena că va veni Heracle, 
eroul renumit, ce răpusese fiare şi monştri fără număr. Într-adevăr, Heracle 
se arătă pe drum. lar regele Piteus îi ieși înainte cu dregătorii săi şi-l rugară 
să intre în marele palat cu porţile de argint, care se ridica în oraș, pe o 
colină, și-l poftiră la masă. 

I se fripsese anume un bou, doar pentru el, și i se adusese și un butoi cu 
vin. 

Mai înainte însă, sclavii s-au grămădit să-l spele pe erou și să-i 
împrospăteze trupul trudit de lupte și de atâta cale. 


Heracle şi-a scos blana de leu cea fioroasă, ce o purta pe spate, şi-a 
azvârlit-o-n lături, ca sclavii să-și golească vasele lor de apă pe trupul 
dezvelit. 

Copiii ce prin preajmă îl priveau pe erou, văzând această blană, au 
crezut că-i un leu ce are încă viaţă, și-nspăimântaţi la culme, cu ţipete şi 
lacrimi, au zbughit-o la fugă care-ncotro putea. 

Numai Tezeu, micuțul fecior al lui Poseidon, s-a repezit afară, a-nșfăcat 
o secure și s-a întors îndată să dea lupta cu leul. 

Cu toţii au râs cu poftă, dar cel mai mult Heracle, care-a glăsuit mamei: 

— Puţini or să-i stea-n faţa fiului tău, Tezeu, și multe biruințe va 
dobândi în viaţă. Sunt sigur că odată elinii-l vor cinsti și-i vor înălța temple. 

Astfel a dat copilul întâia lui dovadă — în faţa lui Heracle — că va fi un 
viteaz. 


DOBÂNDIREA SABIEI ȘI SANDALELOR LUI EGEU 


Aezii povesteau apoi cum a crescut Tezeu în casa lui Piteus, până ce a 
împlinit cam şaisprezece ani, vârsta de bărbăţie, cum s-a deprins să lupte cu 
sabia şi lancea, să-şi încordeze arcul, să tragă cu praștia, să mânuiască 
ghioaga şi să-şi conducă-n goană caii-nhămaţi la car.!2* 

Era, spuneau aezii, un flăcău zvelt și-nalt. Avea ochii albaștri, şi părul în 
inele îi luneca pe umeri, negru, strălucitor. 

Când Etra a văzut că Tezeu a ajuns la vârsta bărbăţiei, că e voinic, viteaz 
şi priceput în lupte, i-a arătat și stânca sub care se ascundeau sandalele și 
spada soţului său, Egeu. 

Se spune că-n Trezena unii cunoşteau taina ce o rostise Egeu soției la 
plecare. Poate o spusese vântul, sau soarele din ceruri, sau poate c-o şoptise 
vreo nimfă, vreun satir. Destul e că mulţi tineri şi-au încercat puterea, 
silindu-se s-apuce sandalele şi spada, şi, avându-le, să plece spre oraşul 
Atena, dându-se drept Tezeu, ca să ia moştenirea bătrânului părinte. 

Ei s-au silit să-mpingă stânca aceea mare oleacă mai deoparte. S-au unit 
câteodată şi doi, trei sau mai mulți, fără să izbutească. Stânca sta neclintită, 
parcă era un trunchi răsărit din pământ. 

Dar într-o ziuă Etra l-a chemat pe Tezeu la marginea Trezenei și i-a 
povestit totul. 

Flăcăul s-a apropiat de colosul de piatră. S-a încordat o dată, l-a ridicat 
în mâini şi l-a zvârlit în vale, şi-n locul unde stânca stătuse până atunci era — 


scânteietoare ca soarele amiezii — sabia lui Egeu, cu prăsele de fildeș, 
bătută-n nestemate. Și alăturea de ea, sandalele regale. 

Toţi câţi erau de față s-au minunat de forța ce o avea Tezeu. Etra l-a 
strâns în braţe, l-a sărutat pe frunte și i-a rostit duioasă: 

— Feciorule, e vremea să pleci către Atena, spre regele Egeu, ce sigur că 
te așteaptă. Urcă-te pe o triremă, căci calea peste mări este mult mai uşoară. 
Pe drumuri sunt tâlhari ce jefuiesc pe oameni, şi-i lovesc, şi-i ucid. 

— Am să plec spre Atena, a hotărât Tezeu, dar nu plutind pe mări. Nu 
caut calea ușoară, ci drumul cel mai greu și cel mai plin de lupte. 


PRIMELE LUPTE ALE FECIORULUI ETREI 


Oricât au vrut Piteus şi Etra să-l silească să plece cu o triremă, pe care 
vâsleau sclavi, Tezeu n-a vrut s-audă, și a plecat pe jos, spre Atica, spre 
Atena — prin istmul de Corint. 

Numai că-n vremea asta preavoinicul Heracle căzuse în sclavie — cum îi 
urzise Hera — la regina Omfala, departe, în Lidia. Și mulţi tâlhari și monştri, 
aflând despre sclavia eroului Heracle, bântuiau prin Elada, săvârşind multe 
crime. 

Și tocmai de aceea pleca pe jos Tezeu, prin istmul de Corint. Vroia să-i 
nimicească pe toţi acei tâlhari şi monştri nemiloși, ce-i asupreau pe oameni. 

Aşa s-a şi-ntâmplat, c-abia plecat, Tezeu a fost silit să lupte c-un fiu al 
lui Hefaistos, pe nume Perifete. El oprea toți drumeţii, zdrobindu-i cu o 
ghioagă teribilă, de aramă, făcută-n fierăria Olimpului de zeul cel meșter, 
tatăl său. 

— Ia stai, drumeţule, l-a strigat Perifete. Ce te grăbeşti atâta? Viaţa tot 
ti-e sfârşită — eşti doar în mâna mea. 

Și și-a ridicat ghioaga să arunce cu ea. Dar Tezeu s-a ferit. Arma a 
fulgerat pe lângă el cu zgomot, a frânt câţiva copaci şi s-a-nfipt în pământ 
adânc, la câţiva stânjeni. 

Până ce Perifete s-o poată ridica, Tezeu n-a pierdut vremea. I-a sărit de 
grumaz. 

Perifete, uimit că un flăcău ca el cutează să-l înfrunte, a dat un răget 
groaznic. S-a trântit la pământ, căutând să-și afle ghioaga de unde o 
azvârlise. Însă Tezeu, cu sete, l-a tot împuns cu lancea, până ce l-a răpus. 

După victoria asta, feciorul lui Poseidon şi al frumoasei Etra a plecat 
mai departe, prin istmul de Corint, purtând în mâna dreaptă ghioaga lui 


Perifete {3 


Trecea cântând un imn, când, dintr-o pădurice, i-a ieşit înainte 
preafiorosul Sinis. 

Sinis era o ființă cu trei ochi, cu cocoașă, picioare răsucite şi o forță fără 
seamăn. Oprind şi el drumeţii, întâi îi jefuia, pe urmă apropia doi pini unul 
de celălalt, lega pe călător de cele două vârfuri ale copacilor, în straşnice 
curmeie, și, hohotind sălbatic, le dădea iarăși drumul. Pinii, scăpaţi din 
mâna monstrului Sinis, se şi-ndreptau la loc, smucindu-se puternic şi 
sfâșiind în două pe bietul călător. 

Sinis îi taie drumul și strigă îndârjit: 

— În dimineaţa asta n-am vărsat încă sânge. Bine c-ai venit tu. 

Ba, dă să-l şi înşface pe voinicul Tezeu, dar el, cu arma nouă pe care-o 
dobândise, ghioaga lui Perifete, îl miruieşte zdravăn. 

Şi-i dă. 

Şi-i saltă-n mână ghioaga cea năzdrăvană, parcă-i o nuielușă. 

Sinis însă-i răspunde cu bolovani şi trunchiuri, zvârlindu-le spre el cu 
multă-nverşunare. 

Lupta s-a purtat aprig, din zori până spre seară; dar, în cele din urmă, 
flăcăul l-a culcat pe Sinis la pământ. A aplecat, la rându-i, două trunchiuri 
de pin și l-a cetluit bine de vârfurile lor. De unul dintre vârfuri l-a legat de 
picioare, de altul — de grumaz. Şi le-a dat apoi drumul trunchiurilor de pin 
din zdravănă strânsoare, lăsându-le să-l rupă în două, din mijloc. Astfel a 
răzbunat mii, mii de călători ucişi nevinovaţi de acest tâlhar crud, care 
înfricoşa tot istmul de Corint.1% 


SCIRION ȘI PROCUST 


Când s-a aflat de moartea monstruosului Sinis, a răsuflat tot istmul. 

După ce i-a scăpat pe oameni de fiorosul Sinis, Tezeu a plecat iar. 
Drumul către Atena ducea pe malul mării, deasupra unor stânci drepte, 
prăpăstioase, și la poalele lor marea se zvârcolea gemând, vuind cumplit. 

Aici hălăduia un rege numit Sciron. El pretindea, drept plată, celor care 
treceau prin locurile lui, să-l spele pe picioare. Însă când călătorul se apleca 
să-l spele, Sciron îi da un brânci şi-l prăvălea în mare. În apă vieţuiau nişte 
broaşte țestoase enorme și flămânde. Iar preacruntului Sciron îi plăcea să 
mănânce numai broaşte țestoase. Pentru ca broaștele să aibă carnea mai 
fragedă, mai bună, el le hrănea cu oameni, cu bieţii trecători ce-i arunca în 
valuri. 


Așa a-ncercat Sciron să-l azvârle şi pe fiul prinţesei din Trezena și al 
zeului Poseidon. Dar el, băgând de seamă că nu-i lucru curat, s-a prins bine 
de glezna pe care i-o spăla răului rege Sciron și, când l-a-mbrâncit, Tezeu s- 
a ţinut strâns. Apoi s-a ridicat şi, luând vasul de aur, unde-i spăla piciorul, i 
l-a trântit în cap. 

În lupta-nverşunată, care s-a dat pe țărm vreme de două zile, Sciron a 
fost înfrânt şi aruncat în mare broaștelor să-l mănânce. 

Dreptatea s-a făcut! 

Și s-a luptat, pe urmă, Tezeu şi cu alți regi la fel de nemiloși. 

Cea de pe urmă luptă a dat-o cu Procust, pe malul unui râu ce se numea 
Cefis. 

Procust, tot un tâlhar, pândea ades pe calea ce ducea spre Atena. Când 
vedea un drumeţ, îl oprea duşmănos: 

— Cum îndrăzneşti să treci pe plaiurile astea, fără de voia mea? 

Drumeţul se oprea şi îşi cerea iertare. Îi dăruia averea, şi hainele, şi 
carul, ba-i mai făgăduia şi plată, mai târziu, doar să-l lase cu viaţă. 

Procust era înalt şi avea o faţă neagră, păroasă, încruntată. Cum să nu 
pieri de spaimă şi cum să nu-i cerșeşti lui Procust îndurarea? 

Dar el nu se-ndura. 

— Uite, mai rostea Procust, cu voce tunătoare, ca să te iert, te culcă pe 
acest pat de aramă. Dacă eşti lung cât patul, te las şi poți pleca. 

Călătorul, sărmanul, tremurând, se culca pe patul de aramă, însă rar se- 
ntâmpla să fie de-o măsură cu patul lui Procust. 

Și când era mai lung, îi tăia cu o secure picioarele și capul; şi când era 
mai scurt, zicea că-l alungește, zdrobindu-i os de os cu un ciocan de aramă. 

Dar, iată că acuma trecea pe lângă râu preaveselul Tezeu. 

Procust îi sare-n față c-un răget, şi-l opreşte: 

— Stai! Nu te mai mişca! 

Şi-i spune ce dorește. Să se lungească-n pat, ca el să-i ia măsura. 

Nestând însă de vorbă, Tezeu îi sare-n piept şi-ncepe-o luptă grea cu 
uriașul Procust. 

Se luptă ei trei zile. Alunecă-n Cefis. Se vâră prin nămoale. Se bat. Se 
răsucesc. Ajung din nou în iarbă și, până la sfârşit, Procust, cu toată forţa 
uriașă ce o avea, a trebuit să recunoască, în faţa lui Tezeu, că este biruit... 

Eroul îl sileşte să se urce pe pat, să-i ia şi el măsura, așa precum o lua și 
Procust, de-obicei. 


Patul, de bună seamă, era cu mult prea mic pentr-un uriaş ca el, și atunci 
Tezeu ridică sabia lui tăioasă și-l spintecă pe mijloc, ca să-l facă mai scurt. 

Astfel s-a stins din viaţă şi ultimul tâlhar ce chinuia drumeţii spre porţile 
Atenei. 

Auzindu-se vestea că Procust a pierit, s-a adunat mulțimea: bărbaţi, 
femei, copii. Toţi erau fericiţi că au scăpat de groaza uriaşului Procust. 

Apoi, înconjurat de un alai măreț, Tezeu s-a îndreptat către templul lui 
Zeus, aflat chiar lângă râu. 

Vărsase pe drum sânge și nu putea intra cu trupul pângărit în orașul 
Atena. 

După legea străveche, Tezeu şi-a spălat trupul și a săvârșit trei slujbe 
cerute după datini şi s-a purificat.!2: Acum, purificat, putea să calce pragul 
tatălui adoptiv, al regelui Egeu, în oraşul Atena.16 


INTRAREA ÎN ATENA 


Soarele, Helios cu faţa lui împurpurată, ca un disc roşu, de aramă, se 
cobora în apa mării — după credinţele străvechi — la ceasul când Tezeu, fiul 
prințesei Etra, intra cu pasul sigur în Atena. Ce-i drept însă — pe cât ne spun 
poeţii — nici chipul său, nici toată înfățișarea nu-l arătau că este un erou. Şi 
asta pentru că Tezeu era frumos și delicat ca o feciodrum. Și, întrară. Părul 
său negru — strâns altminteri în conci, să nu-l împiedice în luptă — și-l 
slobozise de astă dată, în valuri lucitoare, peste umeri. Purta o haină lungă, 
ionică, în falduri. Iară cu ochii săi albaştri cerceta toate clădirile măreţe din 
Atena. 

Tocmai trecea prin fața unui templu ce se zidea în cinstea lui Apolo. Mai 
mulți artişti, care ciopleau în piatră chipuri de zei, văzându-l pe Tezeu că 
trece cu pasul grațios, au început să râdă între dânșii: 

— Priviţi colea! Asta-i băiat? 

— Ba nu, i-o fată! Voi nu vedeţi că are părul lung și desfăcut, să-l vadă 
lumea? lar haina lui în falduri se târăşte și mătură tot praful de pe uliți. 

Tezeu s-a încruntat puţin auzind râsul. Nu le-a răspuns însă nimic, ci s-a- 
ndreptat mai lângă templu, unde era un car cu boi. În car se adunase piatră 
şi marmură. Dejugând boii cu iuțeală, el a-nşfăcat în braţe carul. I-a făcut 
vânt şi l-a zvârlit, ca pe o minge, peste templu. 

Speriaţi, sculptorii au fugit ca nişte iepuri prin Atena, temându-se că-i 
paşte moartea. Însă flăcăul din Trezena a râs şi şi-a văzut de drum. Şi, 


întrebându-i pe unul, pe altul, iată-l ajuns degrabă şi la palatul lui Egeu. 

În vremea asta, regele Egeu primise în palat pe o vrăjitoare, despre care 
se va mai povesti și în alte legende. Numele ei era Medeea. Ea îi făgăduise 
lui Egeu — cam gârbovit de ani și lupte — c-o să-i întoarcă tinereţea. 

Egeu se tot temea că Palas, fratele său, îi va lua tronul. Ca să se apere de 
Palas şi cei cincizeci de fii ai lui, vroia să fie iar voinic. De aceea se și- 
nvoise s-o primească pe Medeea, care știa atâtea vrăji şi îi spusese că-l va 
face, la trup şi fire, ca atunci când avea douăzeci de ani. 

Cine n-ar vrea să fie tânăr, când oboseala bătrâneţii îl încovoaie spre 
pământ? 


EGEU ÎȘI DESCOPERĂ FIUL 


Dar, între timp, sosise la poarta regelui Egeu voinicul tânăr din 'Trezena. 

— Cine eşti tu? îl întrebase o strajă pe Tezeu. De unde vii? 

— Sunt un drumeţ. Sosesc din Creta. Știu să și cânt. Vreau să-l desfăt pe 
regele Egeu, rostindu-i versuri și cântându-i imnuri. 

— Atunci, străine, calcă-i pragul! zisese straja spre drumeţ. 

Tezeu intrase în palate și se plecase regelui și, după datina cea veche, 
bătrânul rege îl poftise pe oaspetele său la masă, neîntrebându-l cine este. 
Ședeau la masă el, Medeea și tânărul abia sosit. 

Însă Medeea, cu puterea de vrăjitoare ce o avea, aflase că era Tezeu. Și 
se temuse că bătrânul — de o şti că i-a venit feciorul — să nu se lepede de ea. 
De aceea-i strecurase lui Egeu, în șoaptă, că tânărul ce sta la masă era un 
criminal trimis de fratele său, Palas, să-l omoare. Ba-i mai dăduse, pe furiș, 
şi un suc să-l toamne lui Tezeu în vin. Un suc făcut din floare de cucută, ce 
ucidea fulgerător. 

Egeu, înspăimântat, umpluse cu vin pocalul lui Tezeu, și-n el turnase 
sucul de cucuta. 

Tocmai atunci feciorul Etrei scosese sabia de la brâu, să-și taie o bucată 
de friptură, din hălcile de carne de pe masă. 

Văzând această sabie, Egeu strigase tare: 

— Stai! Nu sorbi din vin, băiete. 

Și-și aruncase ochii spre sandale. 

— Tu eşti Tezeu, zisese el, feciorul soției mele, Etra. Te recunosc. Porţi 
în picioare sandalele ce le-am ascuns sub stâncă, acuma şaisprezece ani. Și 
sabia strălucitoare, pe care-o ţii în mână e a mea. Medeea, vrăjitoarea cea 


hapsână, m-a pus la cale să îţi dau otravă. Fugi, vrăjitoare blestemată. Fugi, 
cât nu pun să ţi se toarne pe gât pocalul cu cucută. 

Şi a izgonit-o pe Medeea. L-a strâns la sânu-i pe Tezeu și a-nceput să-i 
povestească despre Palas că uneltise să-l ucidă. 

— În curte-s tocmai vestitori care mi-anunţă despre Palas că s-a pornit 
către Atena cu cei cincizeci de fii ai săi! a spus bătrânul lui Tezeu. Tu ce 
gândeşti? Putem noi oare să-i înfruntăm, să-i alungăm? 

— O, tatăl meu, a zis flăcăul. De vreme ce-am ajuns aici, fii bun şi lasă- 
mi mie cinstea să mă lupt singur, să-i înving. 

Fără a aştepta răspunsul, Tezeu, strângându-și armele în pripă, a părăsit 
îndată masa și a pornit să-ntâmpine dușmanul. 

S-a dat o luptă crâncenă lângă Atena. Fiii cei răi ai unchiului său Palas s- 
au pregătit să-l înconjoare și să-l lovească din trei părţi. 

Însă Tezeu — aci trăgând cu arcul, aci-nfigându-și lancea în vrăjmaşi, 
tăind cu sabia, izbind cu ghioaga — s-a luptat vitejeşte șapte zile şi şapte 
nopți. 

La capătul celor şapte zile, nici un vrăjmaș nu mai trăia. Erau cu toții- 
ntinși pe ruguri. Iară femeile-i boceau. 

— Trăiască tânărul de la Trezena! Să fie preamărit în veci! striga 
mulțimea-nsuflețită, mirată de-ndrăzneala mare şi de puterea lui Tezeu. Dar 
n-ar putea tot dânsul, oare, să scape lumea și de taur? De taurul adus din 
Creta, odinioară, de Heracle, din ordinul lui Euristeu? 

— Vorbiţi de taurul pe care l-a scos Poseidon dintre valuri? 

— De el vorbim. Acum e liber și pustiește Atica, mai ales câmpul 
Maraton. Nu vrei să-l răpui tu, voinice? 

— Bine — am să încerc! a spus Tezeu. 

Și a plecat spre Maraton, pe unde viețuia în voie taurul zeului Poseidon. 

A dat cu el o luptă dârză. L-a prins de coarne; l-a plecat cu fruntea albă 
în ţărână, şi dup-aceea l-a-njunghiat, scăpând lumea de înc-un monstru. 


PLECAREA ÎN INSULA CRETA 


Venind Tezeu iar în oraș — după o biruinţă atât de mare — s-a cam mirat 
că atenienii nu se înflăcărau deloc. Nu-l aplauda aproape nimeni. Ba, 
dimpotrivă, era jale. Femeile plângeau în hohot lângă palatul lui Egeu. Iară 
bărbaţii, cu mâhnire, cătau spre ele și tăceau. 

— Ce s-a-ntâmplat? De ce-i atâta tristeţe în oraș? L-a-ntrebat dânsul pe 
tatăl adoptiv, Egeu. 


Și regele, plin de durere, i-a povestit că mai de mult venise la Atena fiul 
regelui Minos de la Creta — ca să ia parte la nişte concursuri. Și la 
concursurile acelea, fiul lui Minos, luptând strașnic, i-a biruit pe toți flăcăii 
care s-au întrecut cu el la jocurile din Atena. 

— Atunci, beat de succes, fiul regelui Minos a jurat tare către prieteni că 
este gata să doboare şi taurul din Maraton. Taurul alb al lui Poseidon, răpus 
acum de tine! a spus bătrânul rege lui Tezeu. Numai că planul său, făcut cu 
ușurință, a dat îndată greş. 

— Taurul l-a ucis, pesemne? 

— Da. L-a ucis. L-a luat în coarne. Și ca pe o zdreanţă l-a purtat până 
aproape de Atena. Ajuns aici, l-a aruncat doar ca să-l calce în copite, şi 
bietul tânăr a murit. 

— lar voi l-aţi îngropat, fireşte. 

— L-am ars pe rug şi l-am cinstit. Dar Minos, regele din Creta, auzind 
vestea, a venit cu arme. Ne-a asediat și ne-a lovit, zicând că noi suntem de 
vină. Noi l-am trimis la Maraton. lar Zeus, ce ţinea cu Minos — ştii doar că 
el îi e fecior! — ne-a trimis foametea și ciuma. În acest fel am fost înfrânți. 
Și, drept tribut, plătim cu jale lui Minos şapte băieţi şi şapte fete în fiecare 
an. 

— Ce face el cu acești tineri? 

— Vai nouă! a grăit Egeu. Pe toţi îi vâră-n labirint!7, un palat mare de 
la Cnosos, cu zeci, sute de coridoare, de unde nu mai pot ieși. Acolo îi 
sfâşie o fiară. O fiară zisă Minotaur, ce-i de la brâu în jos ca omul, iar de la 
brâu în sus e taur. 

— Dacă-i aşa, dă-mi voie, rege, să plec şi eu când dai tributul, şi să-l 
înfrunt pe Minotaur. Socot că am să-i vin de hac și am să curm această 
crimă, pe care-o săvârşeşte Minos asupra tinerilor noştri. 

— Nu. Nu pleca! a spus bătrânul. Nu pot să mai conduc Atena, decât 
având sprijinul tău. Povara anilor m-apasă şi forțele mi s-au sleit. Te-am 
aşteptat atâta vreme, și vrei iar să mă părăsești? 

— N-ai teamă, tată drag. Ascultă. Îmbrăţişează-mă mai bine, de bun 
rămas. 

Și cum la țărm era trirema gata să pornească-n larg, Tezeu s-a dus întâi 
în templu și a adus jertfe Afroditei, i-a strâns apoi pe ceilalți tineri, care 
alcătuiau tributul, şi le-a grăit voios aşa: 

— Veniţi cu mine, n-aveţi frică! I-am adus jertfe Afroditei și m-am legat 
s-o slujesc întotdeauna după plac, dacă şi ea o să ne ajute. Puterea dragostei 


întrece, de atâtea ori, pe a altor zei. E cea din urmă oară, prieteni, când 
pleacă tineri din Atena. lar noi ne vom întoarce acasă, învingători și 
sănătoși. 

— Dacă te-ntorci cu biruinţă, să pui triremei pânze albe, a rostit regele 
Egeu. Acuma iată-s agăţate pânze de doliu, sus, pe stâlpi. Şi eu, de astăzi 
înainte, spre depărtări am să privesc. Te-oi aştepta şi zi, şi noapte, să-mi vii, 
băiete, înapoi. 

— Prea bine, tată. Și, să știi, la-napoiere, pânza neagră va fi schimbată 
de cârmaci cu pânza albă a veseliei. Adio. Voi veni curând. 


LA ZEUL MĂRILOR POSEIDON 


Aşa plecat-au, către Creta, Tezeu şi ceilalți atenieni: șase băieţi și șapte 
fete. Au plutit mult, pe mări senine și pe furtuni, dar au ajuns. 

Și intrând în oraşul Cnosos s-au dus de-a dreptul la palatul lui Minos cel 
neîndurător. 

Minos şedea pe un tron de piatră, între curteni, și lângă el era o fată 
frumoasă, Ariadna, dulce și duioasă. 

— Voi sunteţi? a glăsuit Minos, cercetându-i pe atenieni. 

— Noi suntem! i-a răspuns Tezeu. 

— Plecaţi-vă pe lespezi fruntea! 

— Nu vrem, căci noi nu suntem sclavi! a dat din nou răspuns Tezeu. 

— O să vedem, când veţi ajunge acolo, jos, în labirint. Iară pe una dintre 
fete, pe ea, și a arătat cu mâna pe o copilă, Eriboia, pe ea o iau eu , pentru 
trei zile. Doar atât. Pe urmă. Ha! Am s-o ucid. V-o trimit tot în labirint. 

— Să n-o jigneşti pe FEriboia, a zis Tezeu cu îndrăzneală. Este fecioară 
neîntinată şi-i fiica regelui Megarei. 

— Tu cum cutezi, măi, băietane, să-mi stai aşa trufaş în față? Eu nu sunt 
rege ca oricare, ci sunt fecior de olimpian. 

— Şi eu sunt tot la fel ca tine, a spus Tezeu, fără de teamă, căci tată bun 
îmi e Poseidon. 

— Îi e Poseidon? Ce minciună! Dacă-i aşa, azvârl în valuri acest inel cu 
piatră scumpă. Tu sări în mare şi te du la zeul apelor, Poseidon. şi să ţi-l dea 
el înapoi. De nu-l aduci, îţi retez capul. 

— Mă duc, şi am să-ţi dovedesc că sunt feciorul lui Poseidon. Tu poţi să 
mă ucizi, de vrei, dar nu ai dreptul să mă insulți. 

Aşa a spus Tezeu, voinicul, și s-a şi repezit în mare. Apa a făcut vălurele 
şi l-a-nghiţit într-o clipită. 


— S-a dus, şi nu va mai veni! a glăsuit regele Minos. 

— S-a dus! S-a dus frumosul tânăr. O tată, ești prea nemilos! a început 
să hohotească gingașa fată a lui Minos. 

Căci Afrodita — care-i da sprijin lui Tezeu, fiindcă-i jurase s-o slujească 
— îi insuflase Ariadnei o dragoste nemărginită pentru preachipeșul erou. 

Minos s-a necăjit, desigur, văzând că fata, Ariadna, e-ndrăgostită de 
Tezeu, şi-a poruncit: 

— Am să te pedepsesc, să ştii, făptură fără ruşine, îndrăgostită de un 
sclav, ce zace acum pe fundul mării, sfâșşiat poate de rechini. 

Atâta că, în apa mării, când se zvârlise cu curaj, Tezeu simţise că e prins 
de cineva necunoscut. Era Triton cel monstruos trimis de tatăl său, 
Poseidon, să-l ia cu sine pe Tezeu. Şi, până a-și da mai bine seama de ce se 
petrecea cu el, Tezeu văzuse-n faţa sa un palat mare, de cleştar. Aici, pe un 
jilt înalt de aur și pietre scumpe, sta Poseidon. Iar lângă el se afla dalba și 
minunata lui soţie. 

— O, ce frumos e fiul tău! a spus zeița Amfitrita. Ce voinic e! Parcă-i un 
zeu. Să mi s-aducă o cunună. 

Trei nimfe s-au şi repezit în tăinuitele cămări și au adus stăpânei lor 
cununa cea mai măiestrită, din aurul cel mai curat, și ea i-a pus-o peste 
plete: 

— S-o porţi cu fală, fiul meu! 

Iară Poseidon poruncise în această vreme unor peşti să afle unde e inelul 
pe care-l aruncase Minos, și i l-a-ntins, dându-i învăţ: 

— Îţi dau acest inel de aur. Cu el tu poţi să dovedeşti că mama ta mi-a 
fost soţie. Și tu mi-eşti fiu, aici, în ape. Însă pe ţărmuri ţi-e Egeu, bătrânul 
vrednic din Atena. Și încă vreau să-ţi spun, Tezeu: pe viitor să te fereşti să 
cazi cumva în apa mării. Numai o dată poţi scăpa. A doua oară, nici Triton, 
nici Amfitrita, nici chiar eu nu mai putem să-ţi salvăm viaţa. 

Făcând un semn către Triton, apele s-au învolburat. Din ochii lui Tezeu 
s-au stins palatul mare, de cleştar, nimfele mării nereide, zeii, pe tronul lor 
de aur, şi totul ce-i înconjura. Și s-a văzut din nou pe coastă. 


TINERII SUNI SALVAŢI 


Minos privea și nu credea. Tezeu îi întindea inelul, și Ariadna, prăbușită 
pe jos, la picioarele lui Minos, plângea. Plângea, dar nu de spaimă. De 
bucurie hohotea! 

— Vezi, tată? Vezi că-i fiu de zeu? 


Dar regele a luat inelul și mânios a poruncit ca-n dimineața următoare 
Tezeu şi ceilalți atenieni să fie-nchiși în labirint. 

Atâta că în timpul nopţii, fiica lui Minos, Ariadna, s-a strecurat în 
cămăruţa unde sălășluia acela care zidise labirintul, un arhitect numit Dedal. 

— Dă-mi ajutor! i-a grăit dânsa. Dă-mi ajutor să-l scap de moarte pe 
tânărul iubit de mine. Ajută-mă, fii bun, Dedal! 

Acesta a-nvăţat-o-n taină să-i dea voinicului Tezeu un ghem ceva mai 
gros de aţă. Să-i dea şi un pumnal tăios. 

Fata s-a furişat prin beznă şi, dându-i dragului Tezeu ghemul de aţă și 
pumnalul, s-a-ntors tiptil în încăperi. 

Spre dimineaţă i-au luat sclavii pe atenieni, mai mult în brânci, şi i-au 
împins în labirintul unde stătea înfometat preaodiosul Minotaur. 

Tezeu a prins chiar la intrare, de un stâlp al porţii, un cap de aţă, și ca să 
nu se rătăcească pe coridoarele-ncâlcite, a început să desfășoare ghemul cel 
gros, pe unde mergea. Deodată le-a ieșit în cale îngrozitorul Minotaur. 
Tezeu şi-a ridicat pumnalul şi, când dihania aceea s-a repezit spre atenieni, 
flăcăul l-a împuns în coastă. Fiara s-a-ntors mugind spre el. 

Toţi erau înlemniţi de spaimă. Numai Tezeu, cutezător, l-a apucat pe 
Minotaur de un corn şi l-a ţinut așa, lovindu-l fără încetare în ochi, în 
coaste, sau în piept, şi fiara care mânca oameni s-a prăvălit răgind cumplit. 
18) 

Tinerii s-au pomit să sară în chiote de bucurie. L-au sărutat pe 
învingător şi, urmărind firul de aţă desfășurat prin labirint, au ieşit toţi, 
teferi, afară. 

S-a-ncins apoi o horă mare. O horă nemaipomenită, cu chiote de 
bucurie, de care s-a vorbit mult timp și a fost cântată de aezi. {2 

Cât timp s-a tot dansat acolo, Tezeu s-a înțeles, pesemne, cu fata regelui 
din Creta și, chiar în noaptea următoare, fata lui Minos, Ariadna, s-a 
strecurat pe nesimţite până la țărmurile mării. Aici o aştepta Tezeu. Iar 
tinerii ce-l însoțeau spărseseră cu grabă mare toate corăbiile lui Minos. 
Numai trirema ateniană se legăna încă pe valuri. 

Și aşa ei au plecat nestingheriți. Tezeu şedea vesel la cârmă și-n braţe îşi 
ținea iubita. Iar ea, nespus de fericită, căta duioasă-n ochii lui. 

Dar zeii erau geloși pe aceşti oameni. În calea lor s-a ivit zeul beţiilor 
destrăbălate, Dionisos, fiul lui Zeus. Nu l-a văzut decât Tezeu, și tot doar el 
a auzit glasul acestui zeu, rostind: 


— Fata lui Minos, Ariadna, e hărăzită, din Olimp, să-mi fie soție numai 
mie. Chiar Afrodita s-a-nvoit. Deci tu cată s-o părăseşti, făcând popas, 
acolo-n Naxos, insula ce se vede-n zări. De n-ai să laşi copila-n Naxos, ca s- 
o iau eu, nu-ţi mai vezi casa, nici tu, nici soţii tăi de drum, pentru că vă 
prefac în broaște. 

Și zeul vinului, cu tirsul, a făcut semn de-ameninţare către toți tinerii 
atenieni. 


TEZEU AJUNGE REGELE ATENEI 


Tezeu, cuprins de deznădejde, a cătat către soţii săi. Făgăduise să-i aducă 
teferi și sănătoși la ei acasă. 

„Eu i-am scăpat de Minotaur, şi acum tot eu să-i nimicesc? I-așteaptă 
mame-nlăcrimate. Am oare dreptul să-i ucid? Trebuie să-mi jertfesc 
iubirea“. 

Cu moartea-n inimă a lăsat-o pe Ariadna lui în Naxos — pe când dormea, 
la miezul nopţii — și el, suindu-se cu ceilalți, iar, în triremă, au fugit. 110) 

Când s-a trezit spre dimineaţă, fata lui Minos a plâns mult fuga iubitului 
Tezeu. Dar zeul vinului s-a-nfăţișat plin de splendoare şi a cerut-o de soţie. 
Ea n-a-ndrăznit să-i stea-mpotrivă, şi nunta s-a făcut pe loc. Astfel prinţesa 
Ariadna a devenit şi ea zeiță. Deşi în suflet — cum se pare — l-a păstrat 
veşnic pe Tezeu. 

În vremea asta atenienii, purtați de vânturile bune, pluteau mereu, 
neosteniţi, şi se apropiaseră de Atena. 

Atâta doar că-n tulburarea ce-i cuprinsese, părăsind-o pe Ariadna, ei au 
uitat să dea jos pânza neagră, de doliu, ce era prinsă de cel mai nalt catarg. 

Egeu, ce-i aştepta pe coastă, văzând că pânza nu e albă, a socotit că au 
pierit toți tinerii plecaţi în Creta. Că a pierit deci și Tezeu. 

Îndurerat prea mult, bătrânul s-a aruncat în apa mării. Iar valurile l-au 
izbit de stâncile din țărm, zdrobindu-l. 

De-atunci şi marea, unde el şi-a sfârşit viaţa, a luat numele de Egeea. 

Când a ajuns Tezeu pe țărm şi a aflat ce s-a-ntâmplat, a vrut şi el să se 
omoare. Însă mulțimea adunată l-a dus cu sila la palat. L-a-ncununat şi i-a 
grăit: 

— Tu ne-ai scăpat de-atâtea fiare și de tributul ruşinos. De aceea te 
alegem rege. 

Tezeu nu s-a împotrivit. A rămas rege în Atena. Dar a trimis un car să-i 
vină mama sa, Etra, din 'Trezena, să nu mai fie atât de singur, de trist şi de 


nemângâiat. 
Și mulţi artişti de la Atena, din Argos sau din alte părți, au început să 
dăltuiască sau să picteze toate-ntâmplările acestea. 


PIERDEREA ANIIOPEI 


Tezeu n-a fost nicicând un trândav, precum erau alţi regi. Cât a domnit el 
în Atena n-a pierdut vremea la ospeţe, ci s-a-nsoţit cu alţi viteji și a pornit 
spre Calidon, unde a fost o vânătoare vestită-n lumea de altă dată. Pe urmă 
a plecat cu Iason şi argonauţii să găsească lâna berbecului de aur. {+} 

Alături de celălalt voinic, fiul Alcmenei de la Teba, s-a dus în ţara 
amazoană, pe țărmurile Mării Negre. lar amazoanele, învinse, au trebuit să 
lase pradă biruitorilor pe mândra şi preafrumoasa Antiopa. 

Heracle, vrând să-l răsplătească pe prietenul de la Atena, i-a-ncuviinţat 
s-o ia ca sclavă pe această fiică a lui Ares, sora reginei Hipolita. 

Însă Tezeu, după cum aflarăţi, era şi chipeș, şi voinic. Era, cum îl cântau 
aezii, cu fruntea lată și senină. N-avea statură herculeană, însă era mult mai 
grațios. 

Și ea, frumoasa Antiopa, deși fusese luată pradă, s-a-ndrăgostit de- 
nvingător. Și el de ea. În acest fel, s-a făcut nunta la Atena. 

A mai trecut, după legendă, un an întreg, ba şi mai bine, și, din iubirea 
asta mare, care-i lega pe amândoi, s-a născut un fecior bălai, numit de 
mamă Hipolit. 

Numai că în puţină vreme, oştirile de amazoane — nemulțumite că 
Antiopa fusese luată de Tezeu — au pornit marșul spre Atena. Ele au 
înconjurat oraşul și i-au silit pe atenieni să se retragă pas cu pas, până pe 
Acropolă. Acolo i-au asediat câteva luni. 

Lipsiţi de hrană, atenienii, în frunte avându-l pe Tezeu, porneau din când 
în când la luptă și atacau colina lui Arest}, unde stăteau de luni de zile 
teribilele amazoane. 

Pe lângă soţul său lupta, ca să respingă pe amazoane, însăși regina 
Antiopa. Da. Ea — aceea ce fusese învinsă de elini, dată ca pradă lui Tezeu — 
lupta acuma să nu fie eliberată din sclavie. Pentru că ea uitase totul, pe 
credincioasele amazoane şi viaţa ei de odinioară. Îndrăgostită peste fire, nu 
mai avea altă dorință decât să stea mereu alături de preaiubitul ei Tezeu. 

Dar într-o zi, se povestește c-a fost o mare-ncăierare acolo, pe areopag. 

În fruntea oştii ateniene, Tezeu lupta nebiruit, şi lângă el sta Antiopa. 


Deodată scânteiază o lance. Parcă-i o flacără-n văzduh. 

O amazoană îl ţintise cu îndrăzneală pe Tezeu. 

Era — cât să fi fost? o clipă, şi lancea l-ar fi nimerit. Și atunci, atunci, o 
zei! ascultați! Antiopa s-a repezit în faţa lancei, cu pieptul gol, chiar ea. 

Lancea i s-a-nfipt în piept. 

— Tezeu! Eu mor, spuse regina. 

Ochii i s-au înceţoşat şi, scăpând sulița din mână, a căzut jos, șoptind 
uşor: 

— Ai grijă doar de Hipolit! 

Lupta a încetat pe dată. Și toți războinicii s-au strâns — şi amazoane și 
elini. Au înălțat un rug uriaş. Țimbalele au țipat a jale și trâmbițele au sunat 
tristul sfârşit al bătăliei. 

Pacea s-a încheiat, fireşte, dar prea târziu. Mult prea târziu. Frumosul 
trup al Antiopei se preschimbase într-o mână de cenușă, — fierbinte încă, şi 
amazoanele plecară spre ţara lor cea depărtată de lângă Pontul Euxin. 

Tezeu a rămas trist şi singur lângă mormântul Antiopei. 


O UNELTIRE A ZEIŢEI AFRODITA 


Ca mângâiere-i rămăsese numai micuțul Hipolit. Și el creștea sub 
privegherea tatălui său şi a bunicii, regina Etra din 'Trezena. 

Crescând mai mare, Hipolit prinsese gustul vânătoarei, și tot timpul și-l 
petrecea colindând codrii deşi ca peria, umblând după sălbăticiuni. De 
aceea el se pleca zeiței Artemis, fecioara ce ocroteşte vânătoarea. Și, tot ca 
ea, nu vrea s-audă de legătura căsniciei. Iar la-mbierile Afroditei sta rece și 
nepăsător. 

— Zeița Afrodita este prea desfrânată, zicea el, iar fiul ei, smintitul Eros, 
îşi bate joc de muritori, trăgând săgeți la-ntâmplare. Ah! Amândoi sunt prea 
deşucheați. 

Și, oricât s-au silit zeița care dă patima iubirii şi fiul ei, arcașul Eros, nu 
l-au clintit din hotărârea pe care-o luase Hipolit de-a nu iubi nici o femeie. 
Și, supărată rău, zeiţa a hotărât să se răzbune. În acest timp Minos murise. 
În locul lui, pe tron, în Creta venise rege Deucalion. 

— Vreau să am pace cu vecinii. Şi-n primul rând cu atenienii, spusese 
noul rege al Cretei. Vreau să se stingă vechea vrajbă. 

Ca să se facă-mpăcăciunea, el a pornit către Atena. A stat de vorbă cu 
Tezeu și l-a rugat să-i facă cinstea și să primească de soție pe Fedra, sora 


lui. Mai trebuie spus că Ariadna, întâia soţie a lui Tezeu, cu Fedra și cu 
Deucalion, erau toți frați. 

Tezeu a stat puţin pe gânduri. Dacă primea s-o ia de soție, pacea-ntre 
Atica şi Creta s-ar fi statomnicit deplin. 

Înăbușindu-şi dară jalea, ce încă îl mai mistuia, după regina Antiopa, 
Tezeu a-ncuviinţat ca nunta să aibă loc cât mai curând. 

A spus însă că face nunta, numai dacă frumoasa Fedra jură că va fi 
mamă bună fiului său, ce-l dobândise odinioară cu Antiopa. 

Mireasa a jurat în templul zeiţei Hera c-o să fie într-adevăr o mamă bună 
şi, isprăvindu-și jurământul, nunta îndată s-a pornit. 

— Ei, iată c-a sosit şi vremea să-l pedepsesc pe Hipolit, care mă tot 
nesocotește, a spus zeița Afrodita, aflând această împrejurare. 

Chemând la sine pe arcaşul cel zburător, tânărul Eros, i-a poruncit să-și 
pună-n arc săgeata cea mai otrăvită și s-o ţintească pe mireasă, umplându-i 
inima de fiere şi dragoste nelegiuită pentru feciorul lui Tezeu. Iar Fedra s-a 
simţit, pe dată, îndrăgostită nebunește de vânătorul Hipolit. 

— Cum îl iubesc! îşi spunea ea. 

Și-nveninată de săgeata preaușşuraticului Eros, Fedra, cu mintea rătăcită, 
îl implora pe Hipolit: 

— Hai să fugim, lăsând uitate şi Atena cea cu cer senin, şi pe Tezeu. Să 
ne aruncăm pe o triremă şi să plutim spre depărtări — până la marginile 
lumii... Să ne ascundem fericirea. Hai, vino, vino, Hipolit. 

Dar Hipolit, cu ochii-n flăcări, o izgonea, zicând aşa: 

— Femeie fără de rușine. Tu pângăreşti tot ce-i mai sfânt: respectul meu 
de fiu, și chiar iubirea ce o datorezi soţului tău. De mai rosteşti doar un 
cuvânt, scot paloşul din cingătoare şi ca pe o fiară te ucid. 

lar Fedra a-nceput să ţipe și să-l blesteme pe flăcău: 

— O! M-ai jignit. Cum m-ai jignit. Dar pentru asta, Hipolit, ai să plătești 
Și tu cu viaţa. 

Și a alergat până la rege, s-a zvârlit în genunchi pe lespezi, și a strigat 
spre el, plângând: 

— Soţul meu drag, stăpân şi rege, mi-a fost dat astăzi să îndur cea mai 
amarnică insultă. Uitând cât sunt de credincioasă, nesocotitul Hipolit m-a 
conjurat să fug cu el, să făptuiesc, în acest fel, cea mai grozavă dintre crime. 
Răzbună-mă, căci altfel mor! 

Așa grăia, minţind anume, regina Fedra, mâniată că Hipolit o respinsese. 
Aşa grăia şi nu ştia că vorbele i le șopteşte, de fapt, în taină, la ureche, 


răzbunătoarea Afrodita. 


TRAGICUL SFÂRȘIT AL LUI HIPOLIT ȘI AL FEDREI 


Lovit ca de o măciucă-n creștet, Tezeu a rămas nemișcat un timp destul 
de lung pe tronu-i. El auzea vorbele Fedrei. Vorbele ce-l învinuiau atât de 
tare pe feciorul cel mult prea drag, pe Hipolit, și totuși nu-i venea să creadă. 

Dar Fedra hohotea acolo și-l implora cu glasul stins: 

— Răzbună-ţi soţia, o Tezeu! 

Atunci Tezeu s-a ridicat, păşind încet spre malul mării. Mergea ca orb. 
Se clătina. Ajuns pe prunduri, a rostit: 

— Tată! Poseidon! Eu nu pot să-mi pedepsesc feciorul drag. Te rog pe 
tine. Fă dreptate şi lovește-l pe Hipolit pentru insulta odioasă adusă Fedrei, 
soția mea! 

Tocmai gonea pe ţărmul mării, către Micena, Hipolit. El se urcase într- 
un car. Şi la car înhămase, zdravăn, doi cai sălbatici, ce-l duceau ca vântul, 
să se răcorească de jarul care îi frigea inima lui nevinovată. 

Tatăl nu s-a uitat spre el; dar în clipitele acelea, din apa mării s-a ivit — 
prin hotărârea lui Poseidon, la rugămintea lui Tezeu — un monstru mare cât 
un munte, cu şapte capete, trei cozi și cu coli lungi ca niște suliţi. Iar caii s- 
au speriat de el. Neascultându-și vizitiul, caii s-au avântat pe stânci și, 
sfărâmând în bucăţi carul, l-au omorât pe Hipolit. 

Regina Fedra ce-l urmase pe soţul său, Tezeu, pe țărm, văzând pe 
Hipolit cu fruntea făcută țăndări, între stânci, deodată şi-a venit în fire. 
Vraja zeiţei Afrodita s-a risipit. 

— Vai, ce-am făcut! a rostit ea, trecându-și mâna peste tâmplă și, 
cuprinsă de remușcări, a început să strige tare: 

— Nu! Nu-i adevărat, Tezeu! Hipolit n-a fost vinovat. Ci eu, doar eu am 
fost aceea care l-am ispitit — să ştii! Eu, numai eu sunt ticăloasa! 

A alergat către palat: şi-a pus pe gâtul alb un ştreang. Și astfel, Fedra şi-a 
dat moartea cumplită, prin spânzurătoare. 

Din cer, zeiţa Afrodita văzuse totul şi zâmbea. Dorinţa ei se împlinise. 
Pedeapsa ei căzuse grea. 

E lesne de-nţeles durerea ce l-a-ncercat iar pe Tezeu. 

O! Cât l-a plâns pe Hipolit.112% 


ÎNLĂNŢUIREA DIN INFERN 


Dar timpul care trece poartă cu el uitarea, cel mai divin balsam. El şterge 
suferința şi face să renască, tânără și voioasă, în inimă, speranţa — dorinţa 
de-a trăi. 

Deci, socotind curtenii că prea e lung amarul regelui lor, Tezeu, au 
început să-i spună, cu vorbe iscusite, că omul e o ființă ce nu poate trăi doar 
în singurătate. I-au amintit că n-are nici un urmaș pe tron. Hipolit a murit. 
Cine o să-i ia locul? Apoi i-au povestit că regele din Sparta are o fată 
mândră, ce se cheamă Elena. 

Ba chiar l-au îndemnat să meargă s-o răpească, căci regele din Sparta nu 
vrea s-o dea de soţie nimănui. 

Ascultând glasul lor, Tezeu s-a hotărât să-și ia o nouă soţie, să aibă un 
fecior. Și fiindcă i-au vorbit de frumuseţea fetei regelui din Sparta, s-a 
pregătit de drum. 

— De e atâta de frumoasă Elena, copilul ce s-o naște va fi la fel cu ea, a 
cugetat Tezeu. 

Mergând însă pe cale s-a întâlnit c-un prieten, rege peste lapiţi, pe nume 
Piritou. Și el vroia să aibă o soţie-ncântătoare, precum era Elena. 

S-au înţeles atunci să se ajute-n luptă, răpind-o pe fecioară. S-o ducă la 
Atena şi aici s-arunce zarul. Cui or să-i cadă sorții — s-o aibă pe Elena. lar 
cel ce o câştiga în acest fel, la sorţi, să-l sprijine pe celălalt să-și găsească o 
soţie tot la fel de frumoasă. 

Zis şi făcut. Voinicii, cum au călcat în Sparta, au aflat pe Elena, ce 
tocmai dănţuia la nişte mari serbări în cinstea lui Artemis. Dând ei o luptă 
grea cu oastea de la Sparta, au răpit pe Elena. Au suit-o într-un car și au 
dus-o la Atena. 

Pe drum au tras la sorți. Și cel ce-a câștigat-o a fost însuși Tezeu, regele 
din Atena. Gingașă era fata, şi bucuria mare pe rege și curteni. Dar rămânea 
acuma, potrivit învoielii, ca Tezeu să-l ajute pe prietenul Iapit să-și afle o 
soţie la fel de minunată. 

lar regele Iapit i-a cerut lui Tezeu să-și părăsească soția, prima zi după 
nuntă, şi să meargă cu el pe tărâmul lui Hades. 

— Ce să facem acolo? l-a întrebat Tezeu. 

— S-o furăm pe nevasta lui Hades, Persefona, şi să mi-o fac regină în 
ținutul lapit. 

Nu ar fi vrut Tezeu să-și părăsească soţia prima zi după nuntă, şi-apoi să 
se coboare în regatul lui Hades. Dar n-a grăit nimic. Făcuse jurământul să-l 
ajute pe prieten, și nu-l putea călca. 


Lăsându-și dară soţia în grija mamei sale, buna regină Etra, Tezeu s-a 
îndreptat cu regele Iapit spre tărâmul lui Hades. 

Printr-o peşteră adâncă, ce se găsea în Argos, au intrat în Infern; și au 
mers drept spre palatul măreț, de argint, unde locuia zeul cel veșnic 
mohorât. 

— Ce vreţi? Cum aţi intrat pe tărâmul acesta, fără de vrerea mea? i-a- 
ntrebat, rece, Hades. 

— lat-am venit la tine să-mi dai pe Persefona, s-o iau eu de soţie! a 
răspuns Piritou. Am sprijin la nevoie pe eroul Tezeu. Deci nu-ncerca, 
bătrâne, să mi te-mpotrivești. Noi ştim să ne luptăm, şi nu ne este teamă de 
tine nici atât. Şi a început să râdă. 

Hades s-a mâniat pentru aşa-ndrăzneală, dar chipul i-a rămas la fel de 
neclintit, rece și mohorât. 

— Bine! a glăsuit. Dar fiindcă aţi venit până-n Infern, la mine, vă rog să 
staţi puţin și să vă odihniţi pe acel jilț de piatră. 

Piritou, fără frică, Tezeu, prevăzător — s-au aşezat pe jilt. Dar cum s-au 
aşezat pe jilțul fermecat, au și rămas lipiţi. Și n-a putut Tezeu să-și salte 
multă vreme, cu tot zbuciumul său, trupul lipit de piatră. Ba, l-a legat și-n 
lanţuri zeul cel mohorât. 

A trebuit să vină Heracle în Infern, ca să-l elibereze pe eroul Tezeu, 
smulgându-l de pe stâncă. 

Și s-a întors acasă Tezeu, după atâţia ani. Ca rege a găsit însă pe un 
duşman, Menesteu, iar mama şi soția răpite de spartani. 

Mâhnit s-a hotărât să se retragă-n Scira, o insulă frumoasă, să viețuiască- 
n pace, dar și-aci l-a urmat ura lui Menesteu — care tot se temea că eroul 
Tezeu va cere înapoi tronul. Și printr-un vicleșug, Tezeu a fost urcat pe o 
stâncă de la Scira. lar de sus, prin trădare, el a fost prăvălit în genunea de 
ape. Eroul s-a izbit cu fruntea sa senină de stânci colţuroase. Dar valurile 
mării l-au aruncat la țărm. Braţele lui vânjoase, ce apăraseră cândva Atena, 
au rămas fără vlagă, şi ochii săi albaştri cercetau înfierători Olimpul 
depărtat. 

Oameni necunoscuţi l-au adunat din ape, şi i-au pus oasele în mormânt 
spre odihnă. 

Aici stătu, în Sciron, uitat, destule veacuri, până ce veni un trimis al 
Atenei și-i află mormântul. 

Când veni trimisul, un vultur din văzduh se coborî în Sciron, 


scormonind o movilă cu ciocul său de fier. 


Tezeu, cântau aezii, fusese luat în slavă și făcut semizeu, pentru faptele 
sale, de zeii olimpieni, cum le ceruse însuși stăpânul mărilor, ce îi era 
părinte. 

Săpându-se movila, pe care se lăsase vulturul din văzduh, s-au găsit 
oasele, lângă ele un paloșş şi o lance ascuţită. Osemintele acestea au fost 
duse-n Atena. Iară peste mormântul cel gol, lăsat în Sciron, a fost zidit un 


templu eroului Tezeu.115+ 


Note: 

11)1 Tezeu ocupa în vechile legende ale elinilor, alături de Heracle, un 
loc de frunte. Aceşti viteji, Heracle și Tezeu erau, de altminteri, socotiți un 
fel de eroi naţionali, adică ai tuturor elinilor, pe când toţi ceilalți au mai 
mult caractere regionale, locale. Fiecare basileu dorea să se tragă dintr-un 
anumit erou, și fiecare ţinut vroia să se mândrească cu vitejii săi. 
Întâmplările prin care trec Heracle şi Tezeu sunt însă de multe ori 
asemănătoare. Heracle era, bunăoară, fiul lui Zeus, şi Tezeu, fiul lui 
Poseidon, fratele lui Zeus. Amândoi zeii se însoţiseră cu mamele celor doi 
eroi, fără de voia acestora. 

12)1 Cel care povesteşte viaţa lui Tezeu, după cântecele vechi ale 
aezilor, este cunoscutul scriitor Plutarh, născut în Beoţia, către anul 46 al 
erei noastre, autorul marei lucrări „Vieţi paralele“, unde sunt evocate şi alte 
figuri istorice, ca Licurg, Solon, Temistocle, Pericle etc. 

13)1 Pe temeiul acestei legende, voinicul Tezeu este și el înfățișat de 
multe ori pe vase şi în sculpturi, purtând în mână o măciucă sau o ghioagă 
de aramă — ghioaga cucerită de la hainul Perifete, fiul lui Hefaistos. 

{4}t De la numele monstruosului Sinis cred unii că ar veni cuvântul 
sinistru — ceva sau cineva care provoacă spaimă, oroare. Ca şi Heracle, 
Tezeu este un nimicitor al monștrilor și răufăcătorilor, care bântuiau 
odinioară lumea. În amintirea biruinţei asupra lui Sinis, chiar pe locul unde 
se zicea că ar fi fost el răpus, au fost organizate, după legende, de însuși 
Tezeu, aşa-numitele jocuri istmice, în cinstea zeului Poseidon. Biruitorii în 
concursurile la suliță, disc, alergări cu carul sau în lupte, erau încununaţi cu 
ramuri verzi, de pin. Jocurile aveau, pare-se, valoarea unui simbol al luptei 
împotriva răului. 

15)1 Pare foarte curios că mulţi dintre monștrii doborâţi de Tezeu erau 
socotiți fiii lui Poseidon. Alegoria pare că vrea să amintească de timpurile 


acelea când pământul Eladei, zguduit de vulcani, se tot cutremura şi se 
prăbușeau coaste sau insule, în mare. lar valurile tulburi năpădeau peste 
țărmuri și părăduiau așezările, nimicind pe oameni. Toţi acești monştri 
întruchipează relele pe care le poate face marea. Tezeu este şi el un fiu al lui 
Poseidon, deci tot un fecior al mării. Însă mama lui este Etra. (Etra se 
tâlcuieşte prin „cerul cel senin“.) Grecilor le plăcea să spună că pământul 
Eladei răsărise din mare, sub cerul cel albastru. Tezeu este în acest caz 
simbolul poporului Eladei, vieţuind între cerul albastru şi senin și marea 
nesfârşită, cu valurile sale verzui; poporul care luptă cu urgia naturii: 
cutremure, furtuni, revărsări de ape, pustiiri şi cu monștri zămisliți în apele 
marine. Iniţial deci, Tezeu a reprezentat, ca şi Heracle, forțele omeneşti, 
care biruie toate relele ce le stau în cale. Mai târziu, aristocrații au impus 
transformarea mitului său popular în acela de erou al aristocrației gentilice, 
şi apoi chiar al aristocrației funciare sclavagiste, ce cârmuia Atena. Astfel i- 
au atribuit împărţirea populaţiei în trei clase (nobili, agricultori şi meseriaşi) 
şi hotărârea ca toate funcţiile statului să fie ocupate numai de nobili. Despre 
el se povestea că instituise serbările Panatenee, poate cele mai mari şi mai 
fastuoase serbări din Elada. În general, de mitul nobil al lui Tezeu s-a folosit 
mult aristocrația sclavagistă, cu scopul de a-și întări stăpânirea asupra 
poporului. Prin legendele despre el se stabileau astfel avantajele 
aristocraților. 

16)1 În tragedia „Tezeu“, poetul francez Quinault, din secolul al XVII- 
lea (pe muzică de Lulli) ne cântă sosirea fiului Etrei și al lui Poseidon, în 
triumf, la Atena. 

17Z)1 Despre labirint, un palat cu multe culoare încâlcite, în care se afla 
monstrul Minotaur, şi despre Dedal, constructorul său, se povesteşte mai pe 
larg în legenda următoare. 

18).1 Scena a fost zugrăvită, între altele, pe un vas antic, aflat la muzeul 
din Berlin. 

19)1 Hora de la Cnosos, după biruinţa lui Tezeu, a fost cântată de însuși 
Homer în „Iliada“: 

Tineri acolo și fete bogate în boi o mulţime 

Joacă-mpreună în cerc și cu mâinile prinse de olaltă. 

Fetele toate au gingaşe rochii de în şi flăcăii 

Bine tesute veșminte ce scânteie blând ca oleiul. 

Ele au conciuri pe cap, frumoasă podoabă de aur, Dânșii au săbii de aur la 
Chingă de argint atârnate. 


Joacă ei toţi. Şi aci-ndemânateci și iute s-avântă 

Hora învârtind ca o roată ce o mișcă, de-o-ncearcă cu mâna-i 

Meşter olarul, aci în şiraguri se saltă-mpotrivă. 

Lumea-ndesită înconjură hora cea plină de farmec 

Și se desfată privind. De zei luminat cântăreţul 

Zice din liră-ntre ei. Si-n vreme ce cântecul sună, Se îmvârtesc doi ghiduși, 
se dau tumba în mijlocul gloatei. 

{10}t Nemuritoare este o marmură ce o înfățișează pe Ariadna 
adormită, în timp ce atenienii fug. Pe faţa încântătoare a fetei s-a aşternut un 
zâmbet blând. Zâmbetul ei de fericire. Visează, cu siguranţă, la Tezeu. Iar 
privitorul își închipuie durerea care o să brăzdeze chipul acesta când, în 
curând, se va trezi și va vedea că a fost părăsită. 

{11}t Referire la faimoasa călătorie o argonauţilor, despre care se va 
istorisi mai departe. 

1412)1 Colina lui Ares sau areopagul. 

113)1 Durerea lui Tezeu răsună încă şi astăzi în tragediile celebre scrise 

de Euripide, Seneca şi Racine. 
Legenda lui Hipolit și a Fedrei a fost zugrăvită pe un vas aflat la muzeul din 
Berlin. Tot acolo, artistul antic pune alături şi pe zeița Afrodita. Însă rar 
poate fi văzut ceva mai frumos decât întreaga legendă a lui Hipolit şi a 
Fedrei, aşa cum o fost înfăţişată de un sculptor din vechime, pe un sarcofag 
care se găseşte la Ermitajul din Leningrad. 

{14}t Legenda cu vulturul coborât din slavă peste mormântul lui Tezeu 
a fost folosită mult de aristocrați. Ei urmăreau să dea un nimb de divinitate 
lui Tezeu, pentru a-și întări măsurile și legiuirile asupritoare alcătuite de ei 
pentru popor, la adăpostul legendei. Cel care se povesteşte că i-a adus 
osemintele lui Tezeu la Atena a fost aristocratul Cimon. 

{15}t Templul închinat lui Tezeu se numea Tezeion. În Tezeion putea să 
găsească azil oricine, chiar aceia care erau urmăriţi de puternicii zilei, chiar 
sclavi sau condamnați. Ajunşi în acest templu, ei erau ocrotiţi. Nu putea să-i 
mai atingă nici un aristocrat, nici un stăpân de sclavi, câtă vreme se găseau 
la adăpostul templului. Compatrioţii lui Tezeu, atenienii, l-au mai cinstit pe 
eroul lor, organizând serbări, când mulțimea striga: „Nimic fără Tezeu! El 
este apărătorul orașului Atena, al doilea Heracle!“ 

După unele legende, în marea bătălie dată la Maraton, se spune că în ceasul 
cel mai greu, s-ar fi ivit pe câmpul de luptă Tezeu, ca o umbră ce purta în 
mâna dreaptă o lance, şi în cea stângă un scut, și el ar fi luat conducerea 


oastei de viteji atenieni, până ce aceştia au biruit. 

Tezeu a fost pictat pe vase în culori roșii, de către artiştii Hahrilion şi 
Eufroniu; pe canvas de pictorii Micon şi Poligonte. Iar alţii l-au sculptat în 
marmură şi lemn sau l-au turnat în bronz. Înfăţişarea sa în aceste sculpturi 
seamănă uimitor cu a unui alt erou, renumitul Perseu, feciorul lui Zeus, 
născut în Argos de frumoasa Danae. 


DEDAL ȘI ICAR 


Zeus se prefăcuse odată-n taur şi o răpise pe Europa, copila unui rege 
fenician. Pornind înot prin apa mării, stăpânul a purtat-o pe fecioară până 
într-un tărâm îndepărtat. Această parte a lumii avea să poarte, mai târziu, 
numele eift}, lar coasta pe care a poposit cu fata Zeus era a unei insule. 
Insula Creta.12! 

Din dragostea lui Zeus cu fata feniciană, cu Europa, s-au născut doi 
feciori. Minos a fost întâiul. Al doilea: Radamante. 

Dar Zeus, părăsind-o pe tânăra-i soţie, după cum avea obiceiul, ea s-a 
căsătorit, a doua oară, cu regele din Creta, pe nume Asterios. 

Nu peste multă vreme, Asterios s-a stins. Şi, murind el, poporul s-a 
adunat la Cnosos, orașul cel mai mare din vremurile acelea, s-aleagă un nou 
rege. 

Atunci, precum se pare, Minos a luat cuvântul și a rostit semeţ: 

— Tronul, pe care vechiul rege îl lasă pustiu azi, mi se cuvine mie. Nu 
doară fiindcă mama a fost aici regină. E vremea să dezvălui acum o taină 
mare. Asterios nu-i tatăl copiilor Europei. El nu e tatăl nostru. Zeus ne-a 
zămislit pe mine și pe fratele meu, ce e aici de față. Dar eu sunt cel mai 
mare, primul născut de mama. Și Zeus, ştiţi prea bine, s-a născut tot în 
Creta. Creta e ţara lui. Urmașii săi se cade să ia în stăpânire insula și 
norodul. Poate nu vă-nvoiţi? 

— Ba ne-nvoim, fireşte, au răspuns toţi cretanii, dacă ne dovedești că 
tatăl tău e Zeus. 

— Mărturie mi-e mama, a grăit iară Minos. 

— Asta nu-i de ajuns, au spus unii bătrâni. Noi vrem altă dovadă. 

— Şi ce dovadă vreţi? 

— Uite, au zis bătrânii, dacă-i eşti fiu lui Zeus, într-adevăr, cum spui, 
zeii or să te asculte. Cere-i tu lui Poseidon, să vedem, împlinește o 
rugăminte a ta? Roagă-l să scoată-ndată, din valurile mării, un taur 
fermecat. 

— Nu cere, a spus Europa feciorului său Minos. S-ar putea ca Poseidon 
să nu vrea să te asculte. Și atunci cobori ocara grea și pe capul meu. 

— Ba, totuşi am să-ncerc, a mai dat răspuns Minos. E fratele lui Zeus, şi 
el o să-mplinească, desigur, ce-l rog azi. 

Minos — cu un cortegiu de fete şi femei — s-a dus către un templu 
închinat lui Poseidon și s-a rugat de zeu să-i împlinească voia și să scoată 


un taur din apa verde a mării. 
— lar taurul acesta, prin care tu vei face dovadă că sunt fiul lui Zeus, ţi-l 
voi jertfi tot ţie, preaputernice zeu! a făgăduit Minos zeului mărilor. 


TAURUL LUI POSEIDON IESE DIN MARE 


De cum şi-a sfârşit ruga Minos, cu aceste vorbe, marea s-a-nvolburat și 
s-a pornit să geamă. Apele au crescut. Valuri albe de spumă s-au repezit 
spre țărm şi au adus cu ele un taur fermecat.!2* 

Nici nu se mai văzuse un astfel de animal. Avea un trup uriaş. Ochii ca 
de safir şi părul mai bălan decât petala albă a unei flori de crin. 

Cu pasul maiestuos, taurul s-a-ndreptat către fiii lui Zeus. Ajuns în faţa 
lor, s-a plecat de genunchi, mai ales către Minos. 

— O, e adevărat! au glăsuit bătrânii cei neîncrezători în vorbele lui 
Minos. Europa, fii slăvită, ai fost soţia lui Zeus și i-ai născut feciori! Pe 
unul dintre ei ţi-l facem astăzi rege. Pe Minos. Tu, ce spui? 

— Asterios s-a dus. Cenușa lui e rece. Sunt trei zile din ceasul când l-am 
urcat pe rug. Ne trebuie alt rege, glăsui Europa, și feciorul meu Minos e cel 
mai potrivit. 

— Să fie dară rege! glăsuiră bătrânii. 

— Să fie! strigară toți. 

Astfel a ajuns rege peste insula Creta feciorul cel mai mare al frumoasei 
Europa. Dar cum s-a văzut rege, nu a mai vrut s-aducă jertfa făgăduită. 
Taurul ce ieşise din valurile mării era mult prea frumos și s-a gândit că este 
mai bine să-l păstreze. 

Și, precum i-a fost gândul, a săvârşit şi fapta. A dus într-o pădure taurul 
lui Poseidon, şi acolo l-a ascuns, legat între copaci. În schimb a dus drept 
jertfă un animal ca toate altele din cirezile lui. 

Când a văzut Poseidon înșelăciunea asta, s-a mâniat grozav și a vrut să-l 
ucidă pe mincinosul rege, lovindu-l cu tridentul, dar şi-a adus aminte că 
Minos e feciorul olimpicului Zeus, și a cugetat că-i bine să-l pedepsească 
altfel. Nu chiar așa fățiș. Ca Zeus să nu afle că i-a lovit odrasla și să nu se 
răzbune. 

A mai lăsat o vreme, până când noul rege a vrut să se însoare şi aflat că 
el și-a ales ca mireasă pe dulcea Pasifae, o fată a soarelui. 

— Aha! a spus Poseidon. lacătă și sorocul. De când îl aşteptam. 

Într-o lună sau două s-a pregătit şi nunta. La nuntă au fost poftiţi eroi şi 
regi și zei. Printre ei și Poseidon, alături de Afrodita și Helios, părinte al 


gingaşei fecioare, Selene și mulți alții. Cine poate să ştie câţi or fi fost cu 
toții?! 

A început ospăţul, a avut loc şi dansul. S-a râs. S-a petrecut zile 
nenumărate. 

Poseidon a glumit cu oaspeţii, cu Minos şi chiar cu Pasifae; dar n-a uitat 
o clipă că el venise acolo doar spre a-și împlini dorinţa de răzbunare. 

lar când a fost să plece — având și ajutorul frumoasei Afrodita — zeul 
stăpân al mării a săvârşit o vrajă. Și mândra Pasifae, sub vraja asta cruntă, 
şi-a simţit ochii tulburi şi inima pierdută şi gândul răvăşit. Nu mai ştia să 
vadă cele din jurul ei, dacă erau aievea. I se părea, de pildă, că taurul cel 
alb, scos de zeul Poseidon din valurile mării, este un tânăr viteaz, frumos, 
voinic şi falnic. lar pe soţul ei Minos îl vedea ca pe o fiară ce-ar vrea s-o 
sfâşie. Osândă mai cumplită dată de olimpieni unei tinere fete neîntinată la 
suflet, în ziua ei de nuntă, nici că s-a mai văzută. 


REGINA ODRĂSLEȘTE PE MINOIAUR 


Și nu i-a fost nici asta de ajuns zeului mării. A făcut, tot prin vrajă, ca 
tânăra regină să odrăslească — biata! — un monstru fără seamăn. Monstru- 
nfiorător. 

Trupul ciudatei fiinţe era de om, fireşte, dar cap avea de taur, cu bot, cu 
păr, cu coarne. Și ochi avea, sub frunte, răi, înecaţi în sânge. 

Dihania aceasta — numită Minotaur!4! — nici nu dorea să sugă, cum se 
hrănesc copiii când sunt încă micuţi. Nici nu poftea să pască la fel ca 
vițelușii. Ci vroia să sfâșie, ca lupul, numai carne. Şi-n primul rând, de om. 

Îndurerată, Pasifae jelea înfricoşată, înțelegând c-a fost lovită de 
Poseidon, ca și de Afrodita. lar regele, tăcut, își ascunsese fruntea în 
palmele amândouă, gândindu-se mereu: „Unde ar putea să fie ascunsă fiara 
asta atât de sângeroasă, pe care o născuse regina Pasifae? Unde ar putea s-o 
ducă, să nu-i mai vadă chipul atât de monstruos? Și să nu-i mai audă răgetul 
său de foame, care umple palatul, răsună peste tot și-ncarcă de rușine pe 
regele din Creta. O! zei, ce-i de făcut?“ 

În marea disperare care-l cuprinsese, Minos şi-a amintit că locuia în 
Creta Dedal, creatorul atenian. 

El făptuise lucruri cu totul minunate. Legendele spuneau c-a inventat 
securea, burghiul, ferăstrăul, cleştele și ciocanul și chiar firul cu plumb. Și, 
tot după legende, acesta fusese primul sculptor de vază şi primul arhitect. 


Înainte de el statuile ar fi fost, precât se povesteşte, numai butuci de 
lemn, ciopliți puţin, ici-colo. Artistul le-a dat formă de trupuri omenești 
butucilor de frasin, de fag sau de stejar. El a cioplit cu dalta picioarele, 
mijlocul, şi braţele, și gâtul, și a săpat în lemn trăsăturile feţei: nasul, gura şi 
ochii. Xoanele diforme, statuile de lemn din timpurile vechi — când erau 
măiestrite de mâna lui Dedal — păreau că-s în mişcare, că râd sau glăsuiesc. 
Precum se povestește, când au zărit cretanii cele dintâi statui cioplite de 
Dedal, le-au zăvorât în beciuri sau le-au legat cu sfori, ca nu cumva să fugă. 
Socoteau că sunt vii. Chiar voinicul Heracle, trimis de Euristeu să prindă 
taurul, a văzut o xoană creată de Dedal. Socotind că-i o ființă ca toate 
celelalte — luând-o chiar drept dușman — s-a repezit furios și s-a luptat cu ea, 
spre hazul tuturor — până s-a dumirit că-i neînsuflețită, fiindcă s-a sfărâmat 
în mii de bucățele, sub pumnul lui grozav. 

Și iată că acuma regele trimisese niște slugi de credință să-l cheme pe 
Dedal. 

— Să-mi faci, a rostit Minos artistului Dedal, un palat măiestrit. Nu ştiu 
cum, dar să-l faci aşa, c-un meşteşug. Cine-o intra acolo să fie bun intrat. Să 
nu poată ieși, oricât s-ar strădui. 

— Îţi trebuie curând? 

— Curând? Ha! Şi mâine. Și astăzi de-ai putea. 

— S-ascunzi pe Minotaur? 

— Pe Minotaur, da. Nu mai pot să-l aud. Nici nu mai pot să-l văd. Aş 
vrea să-l și ucid, dar s-a născut, cum știi, la mine în palat. Îmi este deci 
fecior, prin voia lui Poseidon. Dacă-l ţin în palat, îmi sfâșie supușii; vrea 
doar carne de om. Trebuie să-l închid. 

— Şi cu ce-l vei hrăni? 

— Cu prinșii din război şi cu cei condamnaţi. Dar asta-i treaba mea. Tu 
eşti dator să-mi faci clădirea poruncită. De nu vei izbuti, tu însuţi vei fi dat 
drept hrană acestui monstru născut de Pasifae. Înţeleseși, Dedal? 

— Prea bine, tot, stăpâne. Mă duc la marginea grădinii să-mi înjghebez 
un plan pentru palat. 

— Te du. Și te aştept cu planul pregătit, să vii cât mai curând. 


DEDAL CONSTRUIEŞTE LABIRINTUL 


Şi a plecat Dedal. S-a apucat de lucru şi în puţină vreme a făcut un palat 
cum nu se mai văzuse în lume nicăieri. Era clădit din piatră. Era înalt, înalt; 
dar neacoperit. In el se-ntortocheau zeci, sute de culoare, de săli şi chiar de 


scări. Toate se-ncrucișau, urcau sau coborau într-un astfel de chip, încât te 
năuceau. Dacă intrai acolo, te-ncurcai pe culoare, şi, vrând să ieși, de pildă, 
te afundai mai rău. Şi oricât te sileai nu mai nimereai drumul. Nu mai puteai 
leşi. 

În acest larg palat, în acest labirint! — cum l-a numit Dedal — a-nchis 
regele Cretei pe fiara Minotaur. Şi ca să-i ţie viaţa hidosului său fiu, Minos 
îi aducea în negrul labirint pe prinşii din războaie şi pe alți condamnați. 
Când n-avea prizonieri, îi azvârlea acolo păsări sau alte fiinţe şi faguri de 
albine, cu miere-nmiresmată. 

Însă stăpânul Cretei era rege războinic, şi supunând popoare, ţinuturi, 
peste tot, îi silea pe aceia care erau învinși să-i plătească tribut. Dar ce 
tribut? În sânge. Fecioare şi flăcăi ca jertfă pentru fiara ascunsă-n labirint. 

Și, tot luptând prin lume, Minos a biruit cândva și pe atenieni şi, după 
obiceiul pe care şi-l făcuse, i-a silit și pe ei să-i trimită tribut, în fiecare an, 
câte şapte fecioare şi alți şapte flăcăi. 

Au plătit atenienii de două ori tributul, fără de nici un murmur, însă a 
treia oară, între cei hărăziţi ca hrană pentru fiara închisă-n labirint, a venit şi 
Tezeu. lar buna Ariadna — cu sfatul lui Dedal — şi-a ajutat iubitul. El a 
doborât fiara şi a fugit din Creta. 

Şi cine să plătească? Cine să ispăşească și pentru Minotaur, şi pentru că 
Ariadna fugise cu Tezeu? 

Regele a aflat că artistul Dedal a dat sfat Ariadnei și ea l-a ajutat pe 
iubitu-i Tezeu. L-a chemat pe Dedal şi i-a strigat aşa: 

— Tu le-ai dat ajutor? Tu. Câine atenian? Și-ai socotit, pesemne, că 
scapi neosândit? 

— Eu le-am dat, da, stăpâne, glăsui Dedal. Omorâși atâţia tineri 
nevinovaţi din ţinuturi călcate de tine în picioare. Atâţia osândiţi de tine pe 
nedrept, chiar din insula Creta, au fost mâncaţi de fiară, crudule basileu. Nu 
mai puteam să-ndur. Făptuieşti numai crime. Ucide-mă acuma, de vrei, nu 
mă-nspăimânt. 

— Nu. N-am să te ucid, căci mintea ta isteață, harul tău de artist îmi sunt 
de trebuință. Dar am să te închid — spuse regele Minos — în schimb, în 
labirint, cu fiul tău Icar. Să nu-ţi treacă prin minte, cumva, să-ncerci să fugi. 


CĂDEREA LUI ICAR 


Și, la semnul lui Minos, sclavii s-au repezit. L-au înșfăcat de umeri, și 
așa, mai mult târâș, l-au purtat prin grădină până la labirint. 


Alţi sclavi, în vremea asta, i-au adus și feciorul, ce se numea Icar, pe 
care-l dobândise dintr-o căsătorie cu o sclavă a lui Minos. El se uita-ngrozit 
la zidurile-nalte. 

Tatăl şi-a luat feciorul în braţe și-a grăit: 

— Dacă regele Cretei ne-a-nchis drumul pe ape și drumul pe pământ, a 
mai rămas văzduhul. 

— Cum, tată, să zburăm? Dar ce suntem noi, păsări? a întrebat Icar. 

— Da, dragul meu copil! Astăzi a sosit vremea ca să-i învăţ pe oameni 
să zboare prin văzduh. Nutream de mult în mine un gând de acest fel. Ce-i 
drept, nu socoteam că am să fiu silit atâta de curând să fac astfel de aripi ca 
să scăpăm cu ele din ghearele lui Minos. Să ne apucăm de lucru. Ajută-mă 
Și tu. 

Și-ndată luă bătrânul, ajutat de fecior, pene, oase de păsări, rămase-n 
labirint din timpul cât trăise preahâdul Minotaur, și le-a legat cu fire din 
haina lui desprinse, şi le-a lipit cu ceară, făcând patru aripi. {®} 

Două şi le-a pus sieşi, prinzându-le-n curmeie făcute din veşminte, și 
celelalte două i le-a pus lui Icar. S-au urcat sus, pe ziduri. 

Chemându-l pe Icar aproape, lângă sine, l-a învăţat să zboare: 

— Priveşte cum se-nalță vulturul prin văzduhuri! Vâsleşte rar din aripi. 
Nu sta nici prea aproape de valurile mării, ca apa să nu-ţi ude aripile ușoare, 
i-a dat sfaturi bătrânul; dar, în aceeași vreme, nu te-nălţa prea tare şi fără 
chibzuială. Nu te apropia de soare. Aripile acestea nu am avut mijloace, aici 
în labirint, să le alcătuiesc aşa cum aş fi vrut, și ceara se topeşte. Aripa se 
desprinde şi ai să te prăbuşești. Să te iei după mine. Bagă de seamă. Și 
acuma să zburăm spre dulcea libertate 

— Hai să zburăm, hai, tată, a glăsuit Icar, cuprins în inimă de o aprigă 
dorinţă de a spinteca văzduhul şi a se-nălţa spre cer. 

Și au vâslit din aripi. S-au ridicat spre boltă și au pornit în lume. Creta 
era în urmă, abia se mai vedea. De pe ţărmuri păstorii, pescarii și alți 
oameni se uitau, cu mirare, cum niște pământeni puteau zbura ca zeii. Nu le 
venea să creadă. Trecuseră de Delos şi de insula Paros, cea plină de 
miresme. 

În depărtări s-arată şi fermecata Samos. Când fiul lui Dedal, îmbătat de 
vârtejul acelui zbor înalt, bătu din aripi tare, se ridică mai sus. 

— Icar, îi strigă tatăl, nu uita ce ţi-am spus și fii prevăzător! 

Numai că el n-ascultă. Simte că se înalță ca vulturul în slavă. Îi vine să şi 
cânte, să chiuie, să strige. Și zboară, se ridică, mai sus, mai sus, mai sus. 


Parc-ar vrea să se smulgă din trup, uşor ca gândul și slobod să plutească 
până-n nemărginiri. 

Dar Helios, din ceruri, gelos pe pământenii care zburau ca zeii, a-nceput 
să ardă, să dogorească tare. Era către amiază. Helios trimitea valuri, valuri 
de flăcări. 

— Icar, opreşte-te! îi strigă tatăl care, simțind căldura, se apropia de ape, 
ca să se răcorească. 

Însă Icar, în zboru-i, nici nu-l mai auzea. El se-nălţa întruna, înconjurat 
de flăcări de aur, ca un nimb. Avântul lui spre ceruri nu-l mai putea opri cu 
strigătu-i Dedal. S-apropia sfârşitul urzit de Helios. 

Ceara care lipea aripile uşoare a prins să se topească, să curgă încetinel. 
Penele s-au desprins. Degeaba da din braţe feciorul lui Dedal, nu-l mai ţinea 
nimic sub cerul arzător. 

De la acea nălțime, c-un țipăt disperat, Icar s-a prăbuşit în valurile mării. 

Apa l-a înghiţit pe loc. L-a dus la fund.!7! 

Dedal, auzind glasul, s-a-ntors îngrijorat şi şi-a strigat feciorul: 

— Icar! Pe unde eşti? Unde ești? Unde ești? 


LA REGELE COCALOS 


Dar nu i-a răspuns nimeni. Icar nu mai era. Dedal, îndurerat, n-a mai 
avut ce face. A zburat mai departe, până-n Sicilia, la regele Cocalos, și 
ajungând la el, i-a cerut adăpost. Tocmai se auzise zvonul că dinspre Creta 
s-ar apropia şi Minos, cu oaste, să-l găsească pe bătrânul artist și să-l 
închidă iarăși la el, în labirint. 

Cocalos, rege paşnic, s-a-nvoit să-l ascundă pe bătrânul Dedal. Cine n- 
avea nevoie de un artist ca el? 

Și l-a adăpostit într-o clădire mică, chiar de pe malul mării, unde 
sălășluiau și copilele lui. 

Au trecut doar trei zile, și iacătă și Minos coboară cu oștirea în față la 
palat. Cocalos îl pofteşte la el în ospeţie, și Minos îl întreabă: 

— N-ai auzit, tu, rege, cumva de un sclav al meu, bătrân, care a zburat, 
cu aripi făurite de mâna lui isteață, peste mări și pământuri? 

— N-am auzit, vezi bine, a dat răspuns Cocalos. Poate s-a rătăcit. Sau a 
căzut în mare. Mai ştii ce s-a întâmplat! 

— Ei bine, nu-i nimic, a rostit iarăşi viclean Minos, de nu ştii ce-i cu 
sclavul, eu nu m-oi supăra. Dar între timp, ascultă. Am să te-ntreb ceva. Nu- 
i mare lucru. Însă nu ştiu cum aş putea să vâr un fir lung, de mătase, în 


scoica răsucită a unui melc de mare. Firul să intre tot, iar scoica să rămână 
întreagă, nesfărâmată. Ce zici tu, s-ar putea? 

— Să vâri un fir de aţă într-o cochilie, fără ca s-o sfărâmi? Stai că-ţi 
aduc răspunsul. 

Şi regele Cocalos, bietul, nu prea deștept, a lunecat în cursa dibace a lui 
Minos. A fugit la Dedal și l-a-ntrebat pe el. 

— E lucru foarte simplu, a glăsuit Dedal, ce avea răspuns la toate. Legi 
firul de mătase cu grijă de o furnică. Îi dai după aceea drumul furnicii-n 
scoică. Ea intră să s-ascundă. Târăște cu ea firul. Scoica rămâne-ntreagă. E 
simplu, precum vezi. 

— Am şi dezlegat taina, a glăsuit Cocalos către vicleanul Minos ce sta 
şi-l aştepta în sala tronului. Facem așa şi aşa. Şi i-a spus ce-l învățase 
înțeleptul Dedal. 

— Ai dezlegat tu asta? 

— Desigur. Se-nţelege. 

— Nu. Nu-i adevărat, a rostit iară Minos, privind cu ameninţare. Numai 
un singur om putea să născocească un astfel de răspuns. Se numește Dedal. 
Se află aici, la tine. De nu mi-l dai, Cocalos, eu poruncesc oștirii să-ţi ardă- 
ntreg orașul. 

La astfel de cuvinte, regele Cocalos s-a-nduplecat, firește. Atâta l-a rugat 
pe feciorul lui Zeus: să mai rămână o seară acolo, în palat, şi să se 
odihnească. Să stea cu el la masă și să se veselească după atâta cale. 

Înainte de masă, regele l-a poftit să se și îmbăieze. Dar bătrânul Dedal, 
care aflase totul, s-a și grăbit spre beciuri. A oprit repede apa care curgea 
către sala de baie, cea mare, pentru oaspeţi. Şi a-ncălzit în cazan, în loc de 
apă, smoală. 

Când a intrat în baie prearăul rege Minos, a început să curgă, în loc de 
apă caldă, o smoală clocotită care l-a-năbușit și l-a fiert ca pe un rac. 

Așa scăpă lumea de regele din Creta.{®- Iar Zeus, după moartea sa, l-a 
coborât în ținutul lui Hades. Acolo l-a făcut, ca şi pe Radamante, celălalt fiu 
al Europei şi un alt fecior al său, ce se numea Eac, mare judecător. Cu toţii 
hotărau destinul celor care, după ce se stingeau, veneau, aduşi de Hermes, 
la Hades, în Infern. 


Note: 


141)î Numele continentului european s-a luat — după legendă — de la 
acela al frumoasei prințese feniciene răpită şi dusă în Creta de Zeus, care îşi 
luase chip de taur. 

{2}1 În cântecele „Odiseei“, istețul Ulise, în haine preschimbate, întors 
în patrie, după călătorii îndelungate, grăieşte astfel Penelopei: 

„I-o ţară 

Ce-i zice Creta, mândră, roditoare, 
Cu ape-n jur, că e-n mijlocul mării, 
Și oamenii foiesc în ea puzderii. 
Pe-ntinsul ei sunt nouăzeci de orașe 
Cu fel de fel de limbi: ahei, şi mândri 
Eteocreţi, cidonieni alături 

De dorieni războinici și de oameni 
Dumnezeiești, pelasgi. 

Între orașe 

E unul mare, Cnosos, unde Minos 
Fu împărat la nouă ani și cel mai 
Apropiat de Joe.“ 

13)1 Referire la taurul care, turbând mai târziu din porunca lui 
Poseidon, pustia toată Creta. Se cunoaşte din legendele anterioare că taurul 
a fost îmblânzit de Heracle şi adus la Micena, dar aici a fost lăsat liber de 
Euristeu, care se temea să nu facă stricăciuni. Mai târziu, celălalt erou, 
Tezeu, l-a prins pe câmpul Maraton și l-a răpus. 

{4}t Minotaur, ca şi Dedal şi Ariadna, apar încă din legenda anterioară 
despre Tezeu. 

15)1 Labirintul construit de Dedal era considerat una dintre cele şapte 
minuni ale lumii. 

16)1 Locul unde legenda spune că a căzut în acea zi Icar este Marea 
Icariană, lângă insulele Samos. Se povestea că mai târziu i s-ar fi găsit 
trupul şi ar fi fost înmormântat chiar în insula Samos. Legenda lui Icar a 
fost des ilustrată artistic. A fost cântată mai ales de Ovidiu. 

{Z} Icar este simbolul dorinței omului de a se depăși pe sine, de a se 
ridica, în zborul său spre libertate, cât mai sus. lar prăbușirea sa se 
datoreşte, pe de o parte lipsei sale de experienţă, pe de alta acelor forţe 
dominatoare, care doresc să împiedice progresul, urcușul spre cele mai 
înalte culmi. 

Într-un splendid basorelief din secolul al doilea înaintea erei noastre, şi pe 


un vas pictat de un artist cretan, îl vedem pe Dedal făurind aripi pentru el şi 
Icar. Drama căderii lui Icar o găsim înfățișată în picturi murale nespus de 
expresive, aflate sub lava din Pompei; sculptorul francez Rodin are de 
asemenea o operă celebră. 

{8}1 În Creta se mai află şi astăzi multe urme ce amintesc de legendarul 
Minos. Aşa este palatul descoperit la Cnosos, zugrăvit în zeci de culori. Nu 
se ştie dacă povestea despre labirint se referă chiar la acest palat. Mai sunt 
şi alte ruine, la Festos, la Hagia-Triada şi-n alte părţi. Se mai găseşte şi un 
jilţ regal, despre care s-a spus că e tronul lui Minos. Mai sunt și multe vase 
în culori minunate. Taurul se pare că era un simbol al soarelui pe vremuri — 
cum e la egipteni taurul care poartă un astru între coarne. Oamenii din Creta 
îşi puneau la sărbători şi jocuri, pe frunte, câte o mască, întruchipând un 
taur, să aibă înfățișarea soarelui adorat. Așa se găseşte o statuetă arhaică de 
bronz — un amulet probabil — ce se află acum în muzeul din Luvru, 
înfățișând o fiinţă cu trup omenesc, dar cu cap de animal. Când s-a distrus 
regatul străvechilor cretani, s-au găsit multe statuete și vase dintr-acestea, 
care prezintă oameni cu capete de taur. Probabil că astfel a apărut legenda 
despre un mare taur din regatul lui Minos — adică un Minotaur — care s-ar fi 
născut sub niște blesteme divine, în palatul din Cnosos — legendă care a fost 
apoi preluată în cântecele aezilor. 


CASTOR ȘI POLUX 


În tara mândră a Laconiei, pe valea râului Eurot, trăia cândva regele 
Țindăr. Soţia lui se numea Leda.!L* 

Pe țărmurile râului Eurot creșteau miri înfloriţi şi sălcii cu ramuri lungi, 
plecate peste ape. Dar, mai cu seamă, vieţuiau în cârduri lebede grațioase, 
albe. Mai albe uneori decât Taigetul, muntele care se-nălța în zare și avea pe 
fruntea lui semeaţă, în timpul iernii, cununi de gheață orbitoare. La 
miazănoapte de Eurot, puternică, nebiruită, era cetatea ce se numea 
Lacedemonia sau Sparta. 

Și, dacă Ţindăr era vrednic, aezii nu ştiau s-o spună. Nu cunoşteau nici 
ei prea multe. În schimb, ştiau că acest rege o dispreţuia pe Afrodita. Nu-i 
aprindea focuri în templu. Nu-i aducea pe altar jertfe. Și, supărată, Afrodita 
a hotărât să-l pedepsească pe Ţindăr, regele din Sparta. Cum? Aţâţându-l pe 
însuşi Zeus la dragoste nelegiuită faţă de soția regelui, frumoasa Leda. 


ZEUS SE PREFACE ÎN LEBĂDĂ 


Căci Zeus s-a prefăcut, cântau aezii, în lebădă cu pene albe — o lebădă 
strălucitoare, cu ciocul roşu ca mărgeanul şi ochii scânteind ca jarul — şi a 
chemat-o pe Afrodita: 

— Tu ai să iei înfăţişarea de vultur care urmăreşte o biată lebădă prin 
aer. Şi lebăda am să fiu eu! a râs cu hohot olimpianul. Să mă gonești în aşa 
chip, încât s-ajung pe lângă Leda, la ceasul când se scaldă-n râu. 

— Am înţeles, slăvite Zeus, i-a dat răspunsul Afrodita. 

Şi s-a schimbat pe loc în vultur, cu ciocul umezit de sânge, ce a-nceput 
să-l izgonească pe Zeus, lebăda măiastră. 

Zeița, care se preschimbase-n vultur gonindu-l prin văzduh pe Zeus, a- 
ndreptat lebăda chiar înspre râul unde venea, seară de seară, regina Spartei 
să se scalde. 

Era către amurg, când râul pare tot poleit cu aur, când prin frunzișul din 
platani îşi cântă vântul melodia, iar pe Taiget răsare luna cu fermecata ei 
făclie. Regina, ca întotdeauna, venise singură la râu. Zvârlindu-și vălul sub 
un mirt, se afundase-n apa rece. 

Deodată vede prin văzduhuri venind o lebădă spre ea. În urma lebedei, 
un vultur zbura cu aripile-ntinse. Lebăda se părea că-i cere soţiei regelui s-o 
scape de vulturul urmăritor. 


Leda — uimită de albeaţa acestei păsări maiestuoase, cu ciocul roşu ca 
mărgeanul și ochi de flăcări, ce-i grăiau cu o privire rugătoare — sare din 
râu. Fuge pe țărm și-ntinde mâinile spre ea, să-i dăruiască ocrotire. 

Pasărea albă se preface că-i este frică şi s-azvârle în braţele reginei Leda, 
în timp ce vulturul se-ntoarce în slăvile îndepărtate și-și ia din nou 
înfăţişarea obișnuită de zeiță. 

Soţia regelui spartan mângâia lebăda cu gândul că va să-i potolească 
spaima. lar Zeus, bucurându-se că se găsea la sânul ei, o-mbrăţișează pe 
regină. 

Și Leda a adus pe lume în timpul cuvenit — ca păsările — două ouă. Dintr- 
un ou s-au ivit atunci Polux şi sora lui Elena, de o frumuseţe fără seamăn; 
iar din celălalt s-au ivit Castor şi o copilă, Clitemnestra. 

Polux și sora lui, Elena, erau odraslele lui Zeus. lar Castor şi cu 


Clitemnestra lui Ţindăr îi erau copii.12% 


ELIBERAREA ELENEI DIN TROIA 


În acest fel au văzut lumea cei doi băieţi Castor şi Polux. Şi ei s-au luat 
îndată-n braţe, și au început să gângurească şi să se joace împreună. 

Zeus ar fi vroit — se pare — să-și ia pe fiul său, pe Polux, şi să și-l crească 
după voie. Gândea să-l facă un erou, poate asemeni lui Heracle. Însă, 
văzându-i pe băieţi jucându-se doar împreună, s-a răzgândit să-i mai 
despartă. A poruncit zeului Hermes să-i ia pe unul și pe celălalt, să-i ducă 
înspre miazănoapte, într-un ţinut îndepărtat.!3* Aici, sub aspră priveghere, 
Hermes i-a învăţat să lupte cu iscusinţă, fără teamă. 

Aezii povesteau că Polux lupta neîntrecut cu pumnii şi arunca greutăţi, 
departe, cât nici nu se vedea cu ochii. Castor, în schimb, fugea mai bine și 
călărea ca o nălucă; iar carul lui zbura pe ţărmuri, ca rândunica în 
văzduhuri. 

Au mai deprins şi meșteșugul de-a naviga pe mări, cu plute şi în corăbii 
înzestrate cu pânze și cu vâsle bune. 

Ba, după cum se povesteşte, cutreierau în vremurile acelea niște pirați pe 
marea largă, ardeau oraşele pe țărmuri, jefuiau pe neguţători şi-i ucideau 
fără cruţare. Nu mai puteau pluti corăbii. Și atunci, cei doi flăcăi şi-au spus 
că-i datoria lor să plece şi să-i răpună pe tâlhari, să scape oamenii de rele, 
de moarte, jafuri, de urgii. 


Însoţiţi doar de câţiva prieteni, s-au îmbarcat pe o triremă și s-au luptat 
cu toţi tâlharii — piraţii, care bântuiau apele din arhipelag. I-au nimicit până 
la unul. 

Crescuseră acum feciorii destul de mari, ca să se-ntoarcă la vatra 
părintească-n Sparta. Aveau cam treisprezece ani. Mai ales că se zvonise 
despre Elena, una din cele două fete, c-a fost furată de Tezeu. 

Fata era de o gingăşie cum încă nu se mai văzuse. De pe atunci se auzise 
în lumea-ntreagă despre ea. lar Tezeu, regele Atenei, venise şi răpise fata, 
pe când dansa la o serbare; apoi o luase de nevastă.!%* 

Fără a sta în cumpănă, voinicii-ncalecă pe cai, urmaţi de oștile spartane, 
şi se pornesc către Atena, ca să dea lupta cu Tezeu şi să-şi elibereze sora. 

Din fericire pentru ei, Tezeu, de cum făcuse nunta, plecase în Infern, la 
Hades. 

Vroia s-ajute pe un prieten, care domnea peste lapiţi, să şi o răpească din 
Infern pe blânda Cora-Persefona. 

În timp ce el era-n Infern, intră şi fraţii, dioscurii, cu oastea lor în Atica. 
Zdrobesc armata ateniană. Cuceresc sate şi orașe şi Atena cea cu temple 
multe. Dar cruţă, plini de-nţelepciune, grădinile lui Academost5%, unde 
filosofii se adunau adesea să stea de vorbă. 

Cătând după aceea bine, Castor şi Polux izbutesc să afle locul unde sta 
închisă sora lor, Elena, păzită de prinţesa Etra, mama eroului Tezeu. 

Când o găsesc — ce bucurie! Nici nu o cunoşteau destul, cu toate că le 
era soră; căci ei crescuseră departe, în Macedonia muntoasă, pe când Elena 
rămăsese lângă părinţii săi, în Sparta. 

Se-ntorc deci toţi, cu voie bună, ducând cu ei, ca sclavă Spartei, pe Etra, 
mama lui Tezeu. 

La-ntoarcere au fost primiţi cu ospeţe și veselie şi sărbători strălucitoare. 
Au petrecut ce au petrecut şi s-a curmat de la o vreme şi bucuria revederii. 
Cine e vrednic n-o să şadă mereu la dansuri și la mese, ci e însetat să 
săvârşească fapte de glorie și cinste! 


SPRE ALTE ISPRĂVI 


Tocmai se pregătea-n Elada — la Calidon, într-o regiune rău pustiită de 
un mistreţ, o vânătoare renumită. Vitejii se porneau acolo. Unii-şi aveau 
drumul prin Sparta și povesteau despre mistreţ şi lupta ce se pregătea. Și 


auzind, Castor şi Polux n-au stat pe gânduri nici o clipă. S-au gătit repede 
de drum și, însoțindu-i pe ceilalţi, au luat parte la vânătoare. 

Pe urmă fraţii dioscuri au plecat cu argonauţii, să dobândească, din 
Colhida, lâna berbecului de aur, și au săvârşit isprăvi de seamă ce i-au 
purtat în veşnicie.!%: Corabia, numită Argo, plutea pe mări de multă vreme, 
purtată de un vânt prielnic. Era pe lângă Tracia. Deodată s-a stârnit furtuna, 
cu trăsnete-nfricoșătoare. Marea, cu colții ei de spumă, părea o fiară 
îndârjită, care urla plină de ură și era gata să-i înghită. Se căscau gropi mari 
de apă. Corabia cădea în ele, cu trosnituri de lemnărie, și iarăși valul o sălta 
până la bolta înnegrită, ce atârna deasupra mării, sau o izbea de stânci 
cumplite. Nu mai era nicio nădejde. Zadarnic se trudeau eroii, Iason, 
Heracle și mulţi alții, să ţină vâslele în mâini, în timp ce frații dioscuri 
vroiau să sprijine catargul, ce se frânsese între stânci. Zadarnic încerca să 
cânte Orfeu!7! din lira lui divină, gândind să îmblânzească zeii. Furtuna se 
dezlănţuia tot mai avană și mai cruntă. 

Și atunci, precum cântau aezii, Castor şi Polux au chemat pe Zeus, 
stăpânul din cer: 

— Tu, cel ce ne-ai răpit de-acasă şi l-ai trimis pe zeul Hermes să ne 
înveţe meșteșugul cel viforos al armelor și navigația pe mări, de ce opreşti 
acuma drumul corăbiei, care ne poartă spre ţara unde se găseşte lâna de aur 
mult dorită? De ce, o tată — ne răspunde? 

Zeus, care vroia să fie vestit și prin feciorii săi, a răspuns atunci c-un 
tunet, şi două flăcări aurite au lunecat peste catarg. S-au prefăcut în două 
stele, ce au luminat pe dioscuri. Furtuna a-ncetat pe dată. 

Cu toţii s-au mirat nespus de o asemenea minune şi, de atunci, 
corăbierii, de câte ori erau furtuni, rugau pe zei şi dioscuri să le dea sprijin, 
să-i salveze. Pe dată înceta furtuna și se zăreau aceleași flăcări, ce parcă 
lunecau din cer.!8* 

Tot în acea călătorie Castor şi Polux s-au luptat cu doi uriași. Unul, 
feciorul lui Poseidon, un rege neospitalier, pe care îl chema Amicos. Altul, 
un monstru de la Creta, cu piept de foc și de aramă, ce purta numele de 
Talos. Acești uriași nu-i ospeţeau pe aceia ce-şi căutau, pe ţărmuri, un 
adăpost şi un pic de hrană. Îi ucideau pe corăbieri şi scufundau vasele-n 
apă. De aceea fraţii dioscuri i-au nimicit, făcând dreptate. 

În sfârşit, dup-atâtea lupte, Castor și Polux s-au întors la casa 
părintească-n Sparta. Mama lor, Leda, tatăl Țindăr și Clitemnestra și Elena 


i-au primit plini de bucurie. Iară regina le-a grăit, îmbrăţișându-i cu 
mândrie: 

— Bine că v-aţi întors acasă. Regele a cam îmbătrânit şi n-avem sprijin 
la nevoie. Să vă-nsuraţi, feciorii mei, să împărțiți pământul între voi. Să-l 
stăpâniţi cu braţ vânjos. 

Fraţii au râs: 

— Prea bine, mamă. Ne vom căuta niște soţii. Şi vom avea un trai tihnit 


CEARTA CU FIII LUI AFAREU 


Părea că totul se aşterne senin, frumos, în viaţa lor. Numai că, în puţină 
vreme, s-a întâmplat ca dioscurii să se certe cu niște veri. Verii erau Linceu 
şi Idas, odraslele lui Afareu — care era cu 'Țindăr frate. 

Unii pretind că toată cearta s-ar fi pornit pentru că verii i-ar fi-nşelat pe 
dioscuri cu niște boi dintr-o cireada adusă din Arcadia. Şi ei nu-ngăduiau pe 
nimeni ca să-i înșele cu ceva. Dar alţii spun că pricina ar fi iscat-o, de fapt, 
Eros. C-ar fi trăit atunci, pe lume, două fecioare-ncântătoare, fiicele regelui 
Leucip. Una Hilera; alta Feba. lar micul Eros, într-o zi, vrând să se joace, a 
pus în arc patru săgeți muiate-n fiere și le-a dat drumul în văzduh. Săgeţile 
i-au nimerit pe toţi flăcăii, drept în piept. Tuspatru veri au îndrăgit acele 
fete-ncântătoare pe care le avea Leucip. 

Ca să n-apuce însă verii, Linceu și Idas, să le ceară pe fetele lui Leucip, 
flăcăii Ledei s-au gândit că trebuie să le răpească. 

Pe cai sălbatici, dioscurii au năvălit ca o furtună, le-au smuls pe cele 
două fete dintr-o grădină unde ele culegeau flori. În acest timp, şiretul Eros 
ținea frâiele cailor. Pe câmp ardea soarele viu și, totuși, în înalt, erau și niște 
nori, care vesteau primejdia ce s-apropia.19 

Se povesteşte că Linceu era-nzestrat cu o privire ce străbătea până 
departe, prin case, prin păduri, prin munți. lar Idas, frate cu Linceu, avea o 
asemenea putere că nici un muritor din lume n-ar fi-ndrăznit să se măsoare, 
cumva, cu el, în luptă dreaptă. El se luptase și cu zeul Febus-Apolo, pentru 
o fată, și-l biruise la sfârșit. 

Și dioscurii au pornit cu caii în galop, ducând, la piepturile lor bărbate, 
pe fetele ce  le-ndrăgeau. Linceu, ce străjuia Iaigetul, muntele 
lacedemonian, cu ochiul său pătrunzător, i-a și văzut pe cei doi fraţi gonind 
cu fetele în braţe. El l-a chemat grabnic pe Idas și au pornit după dioscuri. 


POLUX ÎȘI ÎMPARTE NEMURIREA CU FRATELE SĂU CASTOR 


Lupta a fost îngrozitoare. 

Tăind prin muntele Taigetul, Linceu şi Idas se ivesc, călări, în faţa 
gemenilor. Ochii lor sunt înflăcărați. 

— Daţi-ne fetele! le strigă Linceu, cu glas întărâtat. 

— Vino de le ia! răspunde Castor. 

— Atunci să ne-ncercăm puterea, şi care-o fi învingător să aibă parte de 
soţii. Ceilalţi să piară! Vă-nvoiţi? 

— Ne învoim, de bună seamă, răspund în hohot gemenii. Curând o să 
mușcați pământul. Luptăm cu rândul câte doi. 

Cei dintâi se ciocnesc, cu furie, Castor cu vărul său Linceu. 

Cu sulițe scânteietoare, ei se reped unul spre cellalt, în timp ce fetele-i 
privesc înmărmurite, fără glas. Dar sulițele se sfărâmă în scuturile de aramă 
şi în armurile de fier. 

Duşmanii se opresc o clipă, cătându-se adânc în ochi. 

Păreau că-s stane, nu flăcăi. Numai panașele, pe coifuri, se clătinau, sub 
adierea vântului dinspre miazăziuă. 

Și, dintr-o dată, amândoi, cuprind şi săbiile-n mâini. 

Şi — iată-i! se avântă iarăși ca doi vultani înfometați. 

Lupta durează ceasuri multe, până ce Castor, mai dibaci, împunge pe 
Linceu în pântec; și acesta cade, sfârşit, jos. 

Idas atunci se repede, vrea să-l răzbune pe Linceu. Înșfacă iute o coloană 
de marmură, de pe mormântul tatălui lor, abia-ngropat, și o azvârle cu 
putere în pieptul agerului Castor. 

Castor nu stă nici el degeaba și îl ţinteşte cu o săgeată pe Idas cel voinic, 
în coaste. 

Polux sare atunci degrabă să-și sprijine iubitul frate, pe Castor cel lovit 
de moarte și să-l doboare pe Linceu. Dar Zeus curmă bătălia și, cu un fulger 
din văzduh, arde pe Idas şi Linceu, şi îi preface în cenușă, pe groapa fără de 
coloană, a tatălui lor, Afareu. 

Castor se stinge acum pe-ncetul. Pieptul lui e aproape rece. Ochii sticloşi 
privesc spre cer. Şopteşte-ncet: 

— Nu-mi pare rău că părăsesc acest pământ. Dar inima mi-e-ndurerată 
că mă despart de tine, Polux. 

Și Polux cade în genunchi. Sărută faţa-ngălbenită, și disperat strigă spre 
Zeus: 


— Tată, tu ştii că fără Castor viața mea n-are nici un rost. Şi nu-i nimic 
mai sfânt, mai nobil, decât o dragoste de frate, care ţi-e în acelaşi timp 
prietenul cel mai devotat. Dă-i, tată, deci lui Castor viaţă sau — de nu vrei — 
încuviinţează să plec alăturea de el spre negrele genuni, la Hades. 

Auzind vorbele acestea, din Olimp, Zeus i-a răspuns: 

— Tu ești nemuritor, o, Polux, şi ai dreptul să viețuiești cu fraţii tăi: 
Atena, Hermes, Apolo, Artemis şi ceilalţi, fără să-mbătrâneşti vreodată, sus, 
în Olimpul luminos. Dar Castor e fiul lui Țindăr și-i muritor ca tatăl său. 
Vrei să-ţi pierzi oare nemurirea, ca să trăiască din nou Castor, un sărman fiu 
de pământean? 

— Deşi n-avem același tată, frăţia care ne-a legat îmi e mai dragă decât 
slava ce aş avea-o în Olimp, a răspuns Polux către Zeus. Vreau să trăim, 
deci, împreună, sau să murim alăturea. Ori amândoi nemuritori, ori 
împreună în Infern. 

Mişcat de asemenea credinţă, de prietenia ce-i lega pe dioscuri unul de 
altul, Zeus a dat poruncă morţii să-și strângă aripile negre, ce le lăsase peste 
Castor. Și dioscurii să rămână, ca şi înainte, laolaltă. Însă, din an, o jumătate 
să și-o petreacă în Olimp. lară cealaltă jumătate să se coboare-n Infern. 

Cum a sunat porunca asta, Castor s-a ridicat din morţi. Și-ncălecând pe 
cai cu aripi, cei doi fraţi gemeni s-au urcat până-n palatele cereşti. Aici ei au 
căpătat dreptul să ocrotească totdeauna nepreţuita prietenie între popoare și- 
ntre oameni.!10: Iar, mai târziu, ca să-i scutească să se coboare şi-n Infern, 
Zeus i-a preschimbat în aştri 1. 

Cinstind pe Castor și pe Polux, adică însăși prietenia, elinii le-au clădit 
altare și temple mari, împodobite cu marmure, în care ei sunt dăltuiţi ca doi 
flăcăi cu trupuri goale, având în mâini sulițe lungi, iară pe cap coifuri 
rotunde.(12* Adeseori ei sunt călări, pe cai ca spuma, nepătaţi. Iară pe 
creştetele lor, întotdeauna-i câte-o stea. 12). 


Note: 

{1}t Primul rege al Laconiei a fost, în legendă, Lelex. Urmașul lui, 
Eurot, a dat numele râului ce uda Laconia. Copila lui Eurot ar fi fost Sparta. 
Ea a dat numele orașului cel mai important din Laconia. Sparta s-a căsătorit 
cu Lacedemon, fiul lui Zeus și al nimfei Taigeta. Sparta se mai cheamă și 
Lacedemonia. lar muntelui învecinat i se mai spunea Taigetul. La rândul ei, 
Sparta ar fi născut pe Amicle — întemeietorul celuilalt oraş important al 


Laconiei: Ameiceleea — şi care era strămoșul direct al lui Țindăr, soţul 
reginei Leda, mama celor doi eroi: Castor și Polux. Regii Spartei se 
mândreau mult cu această genealogie şi mai ales cu faptul că aveau 
strămoși pe cei doi vestiți eroi gemeni. 

12)1 Legenda despre Leda și lebăda, în care Zeus se transformase, ca s- 

o înșele pe soția regelui din Sparta, a fost sculptată şi pictată de artiști în 
nenumărate rânduri. Se găseşte astfel la Roma o splendidă marmură, 
sculptată de un artist antic, al cărui nume nu-l cunoaștem. O altă statuie de 
seamă mai este la Veneţia, în muzeul San-Marco. lar în pictură e faimoasa 
pânză lucrată de Corregio, aflată la Berlin. 
Tot la Roma, se mai găsește și o copie după tabloul lui Leonardo da Vinci: 
pe malul râului Eurot, sub mirţii înfloriţi, se află Leda cu lebăda alături. În 
depărtare, pe un deal înalt, se înalță zidurile Spartei. Scena se petrece în 
amurg. Pe o pajiște smălțuită de flori se văd cele două ouă, din care tocmai 
se ivesc perechile de copilași — asemeni unor puișori. Toţi cată spre mama 
lor care-i priveşte înduioșată, zâmbind discret și parcă trist. Penelul marelui 
Leonardo da Vinci a ilustrat cu meșteșug sensul străvechilor credinţe ale 
elinilor. Ei se întrebau de ce vin oare, uneori, pe lume, în loc de un copil, 
doi sau mai mulți? Ce poate să însemne acest lucru? Și, pentru că știința 
medicinei era încă la începuturi, ei își explicau această taină numai printr-o 
intervenție divină. Considerau că dintre gemeni unul este poate copil de 
zeu. (Se ştie foarte bine că şi Heracle, care era feciorul lui Zeus, avea un 
frate geamăn, feciorul regelui Amfitrion.) 

13)1 Se spune că în copilărie cei doi eroi ar fi trăit o vreme pe 
tărâmurile Macedoniei, în partea de miazănoapte a Greciei. Ei sunt 
cunoscuţi în povestiri şi poeme nu numai ca tindarizi, fiii lui Țindăr, soţul 
legiuit al Ledei, ci și ca dioscuri, feciori ai lui Zeus (dios). 

14) Într-o legendă anterioară Tezeu, însoţit de Piritou, regele tesalian, a 
răpit-o pe frumoasa Elena, în vârstă numai de 13 ani, din templul zeiţei 
Artemis. Poeţii spuneau că la această dată Tezeu era în vârstă de cincizeci 
de ani. Mai târziu, frumoasa Elena se va mărita cu regele Menelau și din 
pricina ei se va isca războiul troian. 

(5) În grădinile învățatului Academos a întemeiat filosoful Platon 
celebra lui Academie. De aici vine numele cunoscut până astăzi, dat celei 
mai înalte instituţii de știință și cultură. 

16)1 Despre Iason se va povesti în legenda călătoriilor pe corabia Argo, 
către îndepărtatul ţinut al regelui Eete, fiul soarelui. 


17Z)1 Despre Orfeu se va povesti în legenda „Orfeu și Euridice“. 

18)1 Când se sfârșesc furtunile, pe mare se văd adesea nişte fâșii 
luminoase în jurul catargului, partea cea mai înaltă a corăbiei, acestea fiind 
ultimele descărcări electrice. Navigatorii din vechime explicau aceasta 
amintindu-și legenda despre Castor și Polux, care l-au rugat pe Zeus în 
timpul unei furtuni să-i ajute. 

19)1 Răpirea celor două fete este zugrăvită pe unele vase. Scena este 
sculptată de un meşter necunoscut pe un sarcofag ce se găseşte la Florenţa. 
Frumoasă este însă și opera creată pe această temă de pictorul Rubens, 
aflată în galeriile de artă din Miinchen. Se văd dioscurii răpind fetele, în 
timp ce micul zeu Eros ţine frâul calului, pe care se vor urca. Soarele arde 
pe câmpie și, totuşi, în înalt, se văd norii prevestitori de rele. 

110)1 Tot atunci Poseidon le-a dăruit și el dioscurilor dreptul de a 
comanda vânturilor şi valurilor mării, de a ocroti pe navigatori în timpul 
furtunilor și a-i putea scăpa de moarte. 

111)1 Referire la constelația cunoscută sub numele de „Gemenii“, care 
apare pe boltă în luna mai. 

112)1 Aceste coifuri rotunde evocă ouăle din care se născuseră cei doi 
flăcăi. 

113)1 Cultul dioscurilor s-a răspândit în toate coloniile greceşti, şi în 

Sicilia şi la Roma. În imperiul roman împricinaţii trebuiau chiar să-și facă 
jurământul în tribunale pe Castor și Polux. Bărbaţii jurau pe Polux, iar 
femeile pe Castor. 
În Sicilia, elinii au clădit un faimos templu, în localitatea Agrigente, 
închinat dioscurilor. (Templul ruinat a fost mai târziu refăcut de romani.) În 
acest templu, în fiecare an, primăvara, când înfloreau migdalii cei frumos 
mirositori, se organizau sărbători strălucitoare. Veneau atunci solii de 
cântăreţi, dansatori şi poeţi, ca să-și arate măiestria sub semnul dragii 
prietenii. Oamenii au râvnit mereu înțelegerea şi pacea, şi aici, în templul 
lui Castor și Polux, au răsunat cândva şi versurile rostite de Bakchilyde, 
poet grec din sec. al V-lea î. Hrist., intitulate „Lauda păcii“: 


Măreţe lucruri naște pacea: 

flori, belșug de artă gureșă şi dulce. 

În flacără de aur pe altare de murmură s-aprinde 
pentru zei carnea cornutelor şi-a mieilor lânoși. 
Juneţea cugetă la lupte pe moale ţărnă în arenă 


și visează doar la fluier și la hore. 

Pe chinga scutului își ţese pânza păianjenul. 
Iar lancea ascuţită și spada cu tăișuri, 
două, sunt amarnic măcinate de rugină. 

A amuţit trompeta de aramă. 

Nimic din gene nu alungă 

somnul chemat să-mprospăteze inima. 
Serbări senine înfloresc pe uliti, 

şi arde cântecul slăvind frumuseţea. 


BELEROFON 


Dacă în Creta, sau Argos sau Sparta sau Atena au fost eroi vestiți, nu mai 
puţin Corintul!1* îşi avea vitejii săi. 

In orașul Corint, aşezat pe un istm și adăpostit de un munte, înalt, 
prăpăstios!2!, văzu lumina zilei fiul regelui Glauc!3, pe nume Hiponou. 


Tatăl lui Hiponou!'“, trufaşul rege Glauc, era bogat în cai. Hergheliile lui 
cutreierau tot istmul. Iar caii și-i hrănea cu ființe omenești, ca să-i facă mai 
iuți (5% La fel ca și Tezeu, voinicul Hiponou era de o frumuseţe care-i uimea 
pe toți. Poeţii spun că el se asemăna c-un zeu, atât la înfățișare, cât şi la grai 
şi port. Numai că nenorocul nu-ţi cată frumuseţea când e să te lovească. 
Deci, împlinind băiatul cam cincisprezece ani, se zice c-a avut o ceartă cu 
un tânăr, ce se chema Beler. Și cum era din fire cam aprig la mânie, s-au 
încleștat în luptă și s-au izbit cu pumnii. Tânărul corintian s-a prăbușit în 
țărână cu tâmpla sfărâmată. A rămas nemișcat și fără de suflare. 

Dornic să-şi spele crima, făcută fără voie, tânărul fiu de rege a trebuit să- 
şi schimbe numele ce-l purta, cu al victimei sale — cum suna datina. Şi, 
astfel, Hiponou, tânărul din Corint, a fost supranumit, de-atunci, Belerofon. 

Pentru purificare, el a pornit departe, spre ţara Argolidei, în orașul Tirint, 
cârmuit pe acel timp de un rege numit Preţ, prieten cu tatăl său. Aici 
Belerofon a-ndeplinit ritualul sfânt, de purificare, în sanctuarul lui Zeus. S-a 
spălat cu uleiuri. Preoţii au dansat în jurul lui cu suliți și scuturi de aramă. 
Apoi, cu pompă mare, au pus pe el veşminte din lână de oi albe și l-au 
stropit cu vin şi apă, deopotrivă. 

Sfârşindu-se ritualul, frumosul fiu de rege s-a pregătit să plece înapoi 
spre Corint. A luat cu el merinde în sacii largi de piele şi apă în burdufuri. 
S-a-nveşmântat cu o haină scurtă şi cenușie, cum se cerea la drum; și a vrut 
să-şi ia adio de la regele țării și de la soţia sa, Anteea. 

Corabia, în care urma să plece el, se legăna la țărm. Vântul sufla 
prielnic. Sclavii stăteau plecaţi pe ramele de lemn, și alții aşteptau doar 
semnul să întindă pânzele cele albe, cu frânghii, pe catarg. 

Anteea nu-l văzuse până atunci pe tânăr. Ritualul, după datini, cerea unei 
femei de rang înalt și nobil să stea cât mai departe de cel ce ispășea, până-n 
ceasul plecării. 


ANTEEA ÎL ÎNVINUIEȘTE PE NEDREPT 


Acum, cătând Anteea la fiul lui Glauc, se simte străbătută de un fior 
ciudat. El este drept şi-nalt ca bradul din pădure. Și umerii săi largi şi 
mijlocul subţire îi dau o-nfăţişare de statuie cioplită de un artist iscusit. lar 
fruntea sa e lată şi sub ea strălucesc doi ochi, ca două stele, ce-i ţintesc 
inima. Şi inima reginei se zbate tare, tare, precum e păsărica închisă-n 
colivie, ce-și caută libertatea şi își izbeşte fruntea de gratiile tari. 

Ea nu putea să ştie că n-avea nici o vină, fiindcă îl îndrăgise pe fiul lui 
Glauc, în clipa despărțirii. Eros, prea crudul Eros, îl duşmănea de moarte pe 
prinţul din Corint, pentru că-l întrecea cu mult în frumuseţe şi, plin de 
gelozie, vroia să se răzbune. Și încordându-şi arcul, Eros, zeul iubirii, 
trăsese o săgeată cu vârf înveninat în inima reginei. Ea își uitase soţul — ca 
altă dată Fedra, nevasta lui Tezeu — și se înflăcărase pentru Belerofon. 

Prin vorbele viclene pe care le rostise, Anteea izbutise să-l silească pe 
tânăr ca să mai întârzie la dânșii, în Tirint, şi să le fie oaspe în palatul regal. 
Belerofon, cu toate că era pregătit să urce pe triremă, n-a putut sta-mpotriva 
preacaldei rugăminţi, și i-a făgăduit să-ntârzie trei zile în orașul lui Preţ. 
Dar, la lăsatul serii, regina a venit lângă Belerofon, în timp ce tot palatul 
clocotea la ospăț. 

— Tare-s nefericită lângă soţul meu Preţ, i-a glăsuit regina, cu lacrimi în 
priviri. Tu-mi eşti mai drag ca viaţa. Astăzi, când te-am văzut, am înţeles că 
eşti acel pe care biata de mine-l aşteptam. Pe care l-am visat, în mintea mea 
de fată, când nu eram regină. 

Și Anteea — înnebunită de dragostea pe care i-o insuflase Eros — l-a 
conjurat pe tânăr să-l ucidă pe Preţ, să-i ia în stăpânire orașul lui și tronul. 
Și amândoi, pe urmă, să facă nuntă-n voie. 

Însă Belerofon, care era un tânăr cinstit și curajos, s-a mâniat nespus 
ascultând îmbierea reginei din Tirint. Smulgându-se cu sila din braţele ei 
albe, el i-a rostit aşa: 

— Deşi nu-i încă ziuă, mă duc să-mi adun sclavii, să mă urc pe triremă 
şi să părăsesc ţara unde regina însăși are un pumnal în mână, vrând să-și 
răpună soțul. Legea căsătoriei aici e pângărită şi nu mai stau un ceas. Mi-e 
scârbă şi urăsc asemenea femei, precum ești tu, Anteea. 

Prinsă atunci de spaima că el o să arate regalului său soț crima- 
nfricoșătoare pe care o urzise, Anteea a fugit. S-a dus iute la rege şi a- 
nceput să ţipe şi să se văicărească, trăgându-se de păr. 

Aezii povesteau în versurile lor cum regina Anteea, minţind fără ruşine, 
l-a învinovăţit pe tânărul lor oaspe că el îi propusese înjositoarea faptă, că el 


țesuse planul de a-i răpune viaţa regalei sale gazde. 

— Atât sunt de jignită, pare c-a zis Anteea către regele Preţ, încât, de nu- 
i dai moartea acestui oaspete atât de ticălos, nu pot să mai trăiesc. Îmi voi 
lua zilele, zvârlindu-mă în mare. 

Dar Preţ, regele ţării, era un om blajin și nu vroia să calce legile ospeţiei. 
Ce-i drept, şi-nvinuirea adusă de Anteea era atât de grea, încât trebuia dată 
osânda cea mai aspră. Dorind să-mpace legea veche a ospeţiei, cu datoria 
lui de a-și răzbuna soţia, Preţ a ales o cale ceva mai ocolită, pentru a-l 
pedepsi. 

A poruncit să vină la el Belerofon şi i-a cerut să plece în ţara Liciei!€?, 
unde domnea lobate, părintele Anteei — să-i ducă un răvaş. 

— Îţi cer acest serviciu, i-a spus regele Preţ, şi pentru prieteşugul ce-l 
am cu tatăl tău şi pentru ospeţia care ţi-am oferit-o, când te-ai purificat de 
crima săvârşită în ţara ta natală. 

La astfel de cuvinte, tânărul corintian nu putea să răspundă decât că se- 
nvoiește. 


REGELE PREŢ ÎL TRIMITE LA MOARTE 


Atunci regele Preţ se apucă să scrie pe o tăbliță cerată răvaşul spre 
Iobate. În răvaș îi cerea regelui Liciei, prin anumite semne, să-l scurteze de 
zile pe fiul lui Glauc. Apoi lipi tăbliței o scândură deasupra și o pecetlui, să 
nu-i citească slova, cumva, Belerofon. 

Acesta luă răvașul, în care-i era scrisă pedeapsa lui la moarte. Îl ascunse 
la piept, ca să-l păstreze bine. Se urcă pe triremă și, bucuros de vântul care 
sufla din nord, pluti spre Licia.17* 

Și, ajungând flăcăul în Licia depărtată, a fost bine primit de regele 
Iobate. Sângele a nouă tauri a curs îmbelşugat, vreme de nouă zile, cât a 
durat ospăţul; şi abia-n a zecea zi lobate l-a-ntrebat pe fiul lui Glauc să-i 
spună cine este şi de ce a venit? 

— Eu sunt Belerofon, a răsunat răspunsul, și-ţi aduc un răvaş de la 
regele Preţ, stăpânul din Tirint. Ce scrie înlăuntru nu ştiu, căci n-am citit. Îţi 
dau însă tăblița, şi singur vei afla. 

Și feciorul lui Glauc i-a-ncredinţat tăbliţa pe care-o adusese şi unde era 
scris să i se curme viaţa. 

S-a gândit mult lobate — ce este de făcut? N-ar fi vroit să calce nici el 
străbuna lege, care-l oprea să ia zilele unui oaspe. Ca să-l răpună totuşi cum 


îi cereau și Preţ, și fiica lui, Anteea, Iobate a făurit la rândul său un plan. Și 
chemându-l pe tânăr, i-a povestit că-n ţară hălăduieşte-n voie monstruoasa 
Himera, care-i altă fiică a viperei Ehidna și a gigantului Tifon. 

lar Himera aceasta avea corpul de capră, cu o coadă de balaur, un 
grumaz de leoaică şi două capete. Din boturile ei ţâșneau, când răsufla, 
torente-nvăpăiate de foc mistuitor. Pe unde trecea ea nu rămânea nimic, 
decât pământul ars, izvoarele secate și oamenii răpuși. 

— Îţi cer, i-a spus Iobate, în schimbul ospeţiei, dacă eşti un viteaz, cum 
te arăţi a fi, să te lupţi cu Himera şi s-o nimicești... 

Putea oare Belerofon, voinicul, să spună nu, când monstruoasa fiară 
secera mii de vieți și pustia pământul? 

Și a primit bucuros să se lupte cu fiara și s-o nimicească, scăpând pe 
bieţii oameni ai Liciei de groază. 

Aşadar, Belerofon s-a pregătit de luptă. Știa că se găseşte în lume calul 
Pegas, calul înaripat, cu părul alb ca neaua, feciorul lui Poseidon — cel care 
izvorâse din gâtul retezat al hidoasei Meduze, răpusă de Perseu. 


PRINDEREA CALULUI ÎNARIPAT PEGAS 


Calul acesta, Pegas, odraslă olimpiană, zbura fie-n Focida, pe muntele 
Parnas, în preajma lui Apolo, fie-n Beoţia, pe culmea Helicon, unde era- 
ngrijit de cele nouă muze, ca un fecior de zeu. Și, lovind cu copita în stânci, 
pe Helicon, vijeliosul Pegas făcuse să ţâșnească un izvor: Hipocrene.!8! La 
izvorul acesta veneau copilele lui Zeus cu voci melodioase, preagingașele 
muze, să-și spele trupul și să se împrospăteze după ce dănţuiau pe verzile 
coline de aici, din Helicon. Și poate tot de aceea plecau la Hipocrene poeţii 
din Elada şi, sorbind apa rece de la acest izvor, se socoteau pătrunși de harul 
poeziei, al artei inspirate de cele nouă muze. 

Atâta doar că Pegas, uneori, mai zbura şi pe Acrocorint, muntele cel 
înalt de la marginea mării, lângă oraşul unde Belerofon văzuse întâi lumina 
zilei. Acolo sorbea apă, dintr-un izvor, Pirene. 

Aezii povesteau și cum s-a-ntors eroul în istmul de Corint, ca să-l afle pe 
Pegas, şi-ncălecând pe el să pornească la luptă.19 Dar oricâtă silință şi-a dat 
Belerofon, n-a izbutit să prindă calul înaripat. De simţea o mișcare ca fulgul 
de uşoară, Pegas se ridica, în vuiet de aripe, sus, dincolo de nori, până ce 
rămânea numai un punct pe boltă. 


Trecuse multă vreme de când se tot trudea să-l prindă cu arcanul de gâtul 
încordat sau să-i apuce-n laţul de sfoară o copită. Însă Belerofon tot nu se 
da bătut. Și, într-o zi, s-a dus la altarul zeiţei Atena, înțeleapta, care era 
clădit chiar pe Acrocorint. Acolo s-a rugat de zeiță să-i vină întru ajutor cu 
sfaturi cât mai bune. Ba, mai mult, venind noaptea, și-a așternut locul de 
culcare lângă altar. 

Cam pe la miezul nopţii, prin vis i s-a ivit zeița-nţelepciunii, şi ea i-a 
glăsuit: 

— Îi dau un frâu de aur, mândre Belerofon. Cu el vei stăpâni calul 
înaripat, pe care ţi-l dorești, ca să lupţi cu Himera. Dar adu întâi jertfă un 
taur din cireada părintelui tău Glauc, mărețului Poseidon. Pegas e fiul lui. Și 
de se-mpotriveşte zeul cutremurelor, nu poţi să stăpânești calul înaripat. 

Trezindu-se din vise, a cercetat în preajmă. Și ce să vezi? Pe lespezi, 
chiar lângă așternutul unde dormise el, era un frâu de aur, dăruit de Atena. 

Sculându-se în pripă, a adus întâi jertfă un taur, lui Poseidon; şi a 
început să pândească. 

N-a stat prea multă vreme, și dintre nori, deodată, cu vâjâit de aripi, s-a 
lăsat la izvor Pegas, calul așteptat. 

Belerofon atunci, sărind din ascunziş mai repede ca vântul, gata! — i-a şi 
pus frâul. I-a sărit în spinare şi, neînfricoşat, a tras voios de hăţuri. Calul s-a 
repezit îndată către slavă. Zbura atât de iute, că nu vedea flăcăul nimic în 
faţa lui. I se părea că este tot pradă unui vis, căci luneca-n abisuri, parcă 
fără sfârşit, când Pegas cobora până deasupra mării. Și iar urca spre ceruri, 
încât simţea dogoarea soarelui călător că îi mistuie trupul. Dar, până la 
sfârşit, calul înaripat, simțind că are-n spate un stăpân hotărât, s-a îmblânzit 
ca mielul.110 


PIEIREA HIMEREI 


Pegas i s-a supus, şi, călare pe el, Belerofon s-a-ntors în ţara Liciei. 
Cătând din înălțimi, asemenea lui Zeus, el a văzut Himera, ce străbătea în 
goană regatul lui Iobate — lăsând în urma ei pământul pârjolit. Belerofon a 
tras spre monstru o săgeată. Himera a urlat și a deschis, flămândă, gurile- 
nflăcărate. 

Lupta s-a și pornit. Belerofon ţintea dihania în coaste, în capetele hâde 
sau coada ei solzoasă. Dar lupta era grea, căci odrasla lui Tifon era 
înşelătoare. Părea o dată capră, sărind cu sprinteneală, sau se târa pe jos cu 


trupul de balaur, şi când nici nu gândeai, răgea asurzitor, la fel ca o leoaică. 
Iar flăcări izbucneau, în valuri, până-n cer. 

Și poate că Himera l-ar fi răpus pe tânăr până-n cele din urmă, însă 
Belerofon avea la cingătoare — învăţat de Atena — trei țepuşe de plumb. 
Văzând el că Himera e tot mai îndârjită, flăcăul i-a azvârlit, în gurile 
deschise, ţepușele de plumb, și ele s-au topit sub potopul de foc ce-l respira 
Himera. Plumbul i s-a prelins adânc în măruntaie, şi odrasla lui Tifon, ce- 
nspăimântase lumea, a căzut la pământ, împrăștiind în jur duhori 
otrăvitoare. {1H} 

Dobândind biruința şi scăpându-i pe oameni de spaima monstruoasei 
odrasle a lui Tifon, voinicul i-a cerut regelui învoirea să plece spre Corint. 
Dar bătrânul Iobate, urmând acea scrisoare, pe care-o adusese însuşi 
Belerofon, i-a mai cerut să-ndure încă trei încercări, mult mai primejdioase 
ca lupta cu Himera. 

L-a mai trimis să lupte cu un neam de tâlhari, ce se chemau solimi, din 
munţii Liciei. Ei năvăleau în vale şi prăduiau totul. Dădeau foc la oraşe şi 
jefuiau prin sate. Luau orice avuţie și hrană și veşminte şi mai ales copile, 
pe care le duceau cu ei între prăpăstii. Se desfătau o vreme, apoi le ucideau 
izbindu-le de stânci. 

Belerofon, călare pe Pegas, zburătorul, s-a repezit în munţi. A căzut ca 
un fulger în cuibul de tâlhari, și, luptând cu îndrăzneală zile nenumărate, a 
nimicit cu totul neamul crud de solimi. 

lobate l-a pornit, pe urmă, și în ţara pe care-o stăpâneau vitezele 
amazoane. Amazoanele acestea puseseră la cale s-atace Licia și s-o înece-n 
sânge. Belerofon, cu calul, le-a ieşit înainte. Mai luptaseră ele cu Heracle, 
Tezeu; dar vreun dușman zburând pe un cal înaripat nu mai văzuseră. 
Săgeţile curgeau în râuri din văzduh, trântind pe călăreţe îndată la pământ. 
Astfel, după o luptă crâncenă, le-a înfrânt şi le-a gonit pe toate, zvârlindu-le 
în mare. 

După lupta aceasta, după ce săvârşise atâtea vitejii, primejduindu-și 
viaţa, lobate a urzit o cursă, trimițând o ceată de războinici: — cei mai 
vânjoși din ţară — să-l prindă pe erou într-o pădure deasă. Să-l lege în 
curmeie şi-apoi să-i taie capul. Şi iar Belerofon a fost silit să-nfrunte 
moartea a patra oară. Dar nu s-a-nspăimântat. Şi cu îndemânare, i-a zdrobit 
pe vrăjmași, lovindu-i cu săgeți care nu-şi greșeau ţinta. 

Nici unul dintre ei n-a mai rămas în viaţă. 


BELEROFON ÎI CERE SOCOTEALĂ LUI ZEUS 


Regele Liciei şi-a dat atunci seama că a mers prea departe. După 
credința veche, cine biruia moartea, în luptă, de trei ori, urma a fi scutit de 
orice bănuială. Era un semn că zeii îl socotesc curat. 

Și regele Iobate a poruncit să vină copila sa mai mică, numită Filonceea, 
o soră a Anteei, și i-a grăit așa: 

— Belerofon, de vrei, fă-mi cinstea şi primeşte de soţie pe fecioara ce o 
vezi în faţa ta. Îți dau şi jumătate din toată avuţia. Iar ţara Liciei o-mpart, la 
fel, în două. urmând ca, după moarte-mi, să stăpâneşti tu singur Licia cea 
bogată. 

Eroul corintian, după atâtea lupte și-atâtea încercări, s-a învoit să fie 
ginere lui lobate. Mai ales că-i plăcea frumoasa Filonceea. Și astfel a rămas 
acolo-n Licia, în ţinutul pe care-l scăpase de vrăjmași. 

Dar auzind Anteea că el a făcut nuntă cu sora sa mai mică, n-a mai putut 
să-ndure rușinea şi mâhnirea; și şi-a vârât pumnalul, cel destinat lui Preţ, în 
inima pe care i-o-nveninase Eros. 

Belerofon acum putea să viețuiască în glorie, mărire și respectat de toți. 
A cârmuit o vreme-n Licia liniştit. 

Însă, prea geloși, zeii, când omu-i fericit, au coborât asupră-i din nou 
nenorocirea. 

Ares cel zvânturat, în câinoşia lui, i-a doborât feciorul, ce se chema 
Isandru. Fiica, Laodomia, nespus de mult iubită de părinţi și bunici, a fost la 
rândul ei înșelată de Zeus. Mai mult, a fost silită să-i nască și un prunc; iar 
pentru fapta asta, săvârşită de Zeus, fără voinţa ei, tot ea să ispășească. 
Artemis, mâniată că s-a-nsoţit cu Zeus, a ţintit-o cu arcul, și a trimis-o în 
Infern. 

Adânc mâhnit eroul de urgia cerească, a hotărât să urce cu Pegas în 
Olimp. Să-i ceară socoteală preatrufaşului Zeus — de ce-i obijduiește mereu 
pe pământeni? 

A-ncălecat pe calul alb și înaripat, cu sulița în mână, şi a zburat spre 
Olimp. 

Aezii povesteau că eroul părea mai frumos decât zeii şi mult mai 
îndrăzneţ, pe calul său ca neaua, cu aripile-n vânt. lar sulița sa lungă, cu 
vârful de aramă, scânteia prin văzduh. 

Se pare că şi Zeus s-a înspăimântat, văzându-l pe viteaz cum se urcă, 
îndârjit, spre Olimp. Şi a poruncit lui Hermes să se schimbe-n tăun cu 
ciocul ascuţit și să-l muște pe Pegas. Hermes a ascultat și a mușcat cu furie 


pe fiul lui Poseidon.112!. Iar Pegas, de durere, îndată s-a smucit. A trântit 
călăreţul cu fruntea spre pământ, şi a zburat el singur spre sălașul ceresc. 

Belerofon, din slavă, a venit rostogol. A căzut în Corint. A mai trăit 
puţin, cu capul sfărâmat şi mintea rătăcită. 

Și firul vieţii sale a fost tăiat curând, din porunca lui Zeus. 

Dar, după moartea lui, în Licia, Corint și chiar în alte părţi, oamenii l-au 
cinstit ca pe un semizeu. În pădurea Creneea, din istmul de Corint, i-au 
ridicat de atunci un monument de piatră, şi-n oraş i-au făcut statuia lui 
călare. Din copita lui Pegas curgea ziua şi noaptea un izvor răcoros.(15% 

Când a pierit și calul, a fost urcat pe boltă de tatăl lui, Poseidon, şi 
prefăcut în stea.114) 


Note: 

11)1 Oraşul Corint fusese întemeiat de către regele Sisif, acela pe care 
Zeus îl aruncase în Tartar, obligându-l să urce, la nesfârșit, o stâncă pe 
coastele unui munte. 

12)1 Istmul se află între Marea Egee și Marea Ionică, la poalele 
muntelui Acrocorint. Aici era citadela-acropola Corintului. 

13)1 Glauc era fiul regelui Sisif, rămas cârmuitor în locul tatălui său, 
după ce acesta fusese aruncat în Tartar. Numele Glauc s-ar putea tâlcui prin 
azuriu — aşa cum este apa golfului de Corint, sub bolta albastră a cerului 
elin. El este o întruchipare a mării. 

44)1 Numele de Hiponou înseamnă tocmai bogăţia ținutului în cai, în 
herghelii. Pe lângă aceasta, calul simboliza şi el valurile mării. Calul fusese 
creat de Poseidon, zeul mărilor. El era o personificare a valului, care aleargă 
cu coame pe spinare, spre țărm. Nechezatul calului amintea vuietele mării 
înfuriate. În felul acesta Hiponou, fiul lui Glauc, este un fecior al mării care 
îmbrățișează ca un brâu larg de ape tot istmul de Corint. Imaginea aceasta 
poetică o găsim și în legendele despre eroi. Tezeu, bunăoară, era fiul lui 
Egeu, care personifica Marea Egee. 

15)1 Imaginea cailor hrăniţi cu trupuri omenești arată că pe vremuri 
marea făcea o sumedenie de victime, fie la revărsările ei, fie, mai ales, în 
timpul furtunilor, când înghițea navigatori ce călătoreau pe ambarcaţiuni 
şubrede. 

16)1 Licia, ţinut din Asia de sud-vest. 


17)1 De la această întâmplare a rămas în lume expresia cunoscută de 
„scrisorile lui Belerofon“. Prin ele se înţelege orice fel de răvaşe alcătuite 
chiar împotriva acelora care trebuie să le ducă. 

18)1 Hipocrene s-ar putea tâlcui prin „izvorul calului“. 

19)1 Această întâmplare a fost cântată după vechile legende de poetul 
elen Pindar, în „Olimpicele“ sale. 

{10}t Și în folclorul nostru eroii dobândesc adesea cai înzestrați cu 
însușiri deosebite, unii ştiind să grăiască oamenilor, alții zburători, cu 
ajutorul cărora îşi biruiesc duşmanii. Harap-Alb, de exemplu, are un astfel 
de cal. 

111)1 Belerofon — ca Perseu și Heracle — este un erou solar. Soarele ce 
răsare în zori deasupra mării, se înalță glorios şi coboară în asfinţit, de parcă 
ar cădea din slavă, cu chip însângerat. Din pricina aceasta îl vedem pe 
Belerofon înfățișat pe vase şi pe monezi antice, cu arcul sau sulița în mâini, 
având în jurul frunţii un nimb strălucitor de raze aurii, călătorind prin cer pe 
un cal înaripat. El este gata să distrugă ce e rău și strică armonia naturii, așa 
cum este Himera bunăoară. Sensul acestei alegorii era că tot ceea ce este 
monstruos trebuie să piară până la urmă. 

{12}t Pegas, fiul lui Poseidon și al Meduzei, a dat numele său unui 
munte și unui oraş din Tesalia. Muzele se chemau și ele uneori pegaside, 
pentru că se strângeau în jurul izvorului pe care-l făcuse să țţâșnească calul 
Pegas, lovind stânca cu copita. În greceşte Pegas însemna, de altfel, tot 
IzVor. 

1413)1 Aşa povesteşte cel puţin poetul grec Pausanias. Se mai găseşte 
încă și astăzi, în palatul Spada din Roma, un basorelief din sec. al II-lea î. 
Hrist., unde este înfățișat Belerofon, lângă calul său Pegas. 

114)1 Referire la constelația, purtând numele legendarului cal înaripat, 
care i-a dus, în isprăvile lor, şi pe Perseu şi pe Belerofon. Trebuie însă 
menţionat că astăzi calul Pegas a căpătat un nou sens, şi anume acela de cal 
înaripat care poartă imaginar pe poeţi, în zbor, spre izvorul muzelor, să 
soarbă inspirații din unda de cleştar. Sensul acesta nou l-a căpătat calul 
legendar abia în secolul al XV-lea, pierzându-l pe cel antic. Cel care a dat 
acest nou sens este poetul Matteo Maria Bojardo, în popularul poem 
„Orlando innamorato“. 


ASCLEPIO 


Elinii iubeau viaţa, urau tristețea morţii și aminteau în silă numele lui 
Tanatos. În schimb cântau, în imnuri, soarele, cel ce face să-ncolţească pe 
glie, în veac de veac, sămânța, şi-nverzeşte copacii, soarele care dă lumină 
şi căldura, stârpind boale și molimi, aciuite adesea în locuri mlăștinoase. 

Iară lumina albă şi căldura plăcută, dăruită de soare, erau întruchipate în 
cel mai frumos zeu, Apolo cel cu arcul strălucitor de aur. 


APOLO O AMĂGEȘTE PE FIICA REGELUI FLEGIAS 


Și acest zeu tânăr şi frumos zări, odată, la fântână, pe fata regelui 
Flegias, cel stăpânitor peste Iapiţi. Fata, Coronia pe nume, umplea o amforă 
cu apă. Braţul molatic ținând vasul, talia subțire, grațioasă, umărul neted și 
rotund, pe jumătate dezvelit, umplură ochii lui Apolo cu o lumină pătimașă. 
El se ascunse-ntre copacii unei păduri alăturate. Îşi înstrună pe dată lira și 
începu să sune dulce. 

Vă-nchipuiţi ce-a simţit fata, auzind această melodie, ce-i desfăta 
obișnuit numai pe zeii din Olimp. Ba, după legende, lângă Apolo au venit și 
toate cele nouă muze şi se-ntreceau care de care să cânte mai armonios, 
însoţind lira cea duioasă. 

Coronia, ca ameţită, auzind viersul lui Apolo, a scăpat amfora din mână. 
Și amfora s-a spart pe pietre, în timp ce fata, prinsă-n vrajă, păşea domol pe 
iarba udă, tot mai spre inima pădurii, unde o aştepta Apolo. 

Și a mers; a mers printre copaci, urmând cântarea minunată, până ce a 
văzut în faţă o poieniță îmbrăcată cu mii şi mii de flori bogate şi în culori și 
în miresme. Aici i-a răsărit frumosul fiu al lui Zeus și al Letei. Și el purta o 
haină scumpă. Pe pletele cârlionţate avea o panglică de aur şi pe spinare 
ținea arcul, care sclipea mai să-i ia ochii. 

Coronia a stat uimită. 

— Cine ești tu? a şoptit ea, cu ochii ţintă la Apolo. 

Zeul nu i-a răspuns nimic. A lăsat doar să-i cadă lira pe pajiştea 
înmiresmată şi a cuprins-o pe fecioară. 

Din depărtări se auzeau cântările armonioase, pe care le rosteau în cor 
muzele, fiicele lui Zeus, în cinstea nunții lui Apolo cu fiica regelui Flegias. 

Târziu, când s-a trezit copila din vraja zeului Apolo, s-a văzut singură-n 
poiană. Amurgul o învăluia într-o mantie albăstrie. Un vânt subțire ţiuia 


printre copacii din pădure şi florile își plecau fruntea, parcă deodată 
veştejite. 

Coronia, plângând încet, fără suspine, s-a-ndreptat către palatul regelui. 

— Unde ţi-e amfora cu apă? Spune-mi de ce ai întârziat? întrebă regele 
Flegias. Și ochii tăi de ce sunt uzi de lacrimile deznădejdii? 

Iar fata a căzut pe lespezi. A spus părintelui său tot. Cum i-a cântat zeul 
Apolo cu lira sa mângâietoare. Cum, printr-o vrajă neştiută, tot el i-a rătăcit 
simţirea. Și cum, la urmă, a pierit, lăsând-o singură-n poiană. 

— O, zei necruţători! a strigat tatăl. Vă trebuia încă o jertfă! Însă, Apolo, 
vreau să ştii că fiica mea, Coronia, nu va rămâne, cu nici un chip, soţia ta. 

Și regele a poruncit să i se afle fetei sale numaidecât un mire vrednic. lar 
ca ruşinea îndurată de casa lui să i se uite, a plecat în călătorie cu soţia sa și 
cu copila. S-au dus spre Epidauria, un oraș care se-ntindea pe lângă marea 
argiană. 


CORBUL PÂRĂȘTE PE CORONIA ȘI ZEUL O UCIDE 


Aici, nu peste multă vreme, s-a-nfăţișat un tânăr vrednic, care-a cerut 
mâna copilei. El venea din Arcadia şi purta numele de Ishis. 

— Sunt bucuros ca să-i fii mire Coroniei, a spus Flegias către Ishis. Dar 
vreau să ştii, mai înainte, că primul soţ i-a fost Apolo. Și dragostea a lăsat 
rod. Fata mea o să fie mamă. 

— Nu are nici o-nsemnătate c-a fost soţia lui Apolo! a spus tânărul 
arcadian. Tu, rege, ştiu că eşti bogat. Ai cai nenumărați acasă, în marele-ţi 
ținut lapit. Și-mi vei plăti căsătoria cu caii tăi. Te învoieşti? 

— Mă învoiesc, a spus Flegias, lăsându-și barba albă-n piept. Coronia, 
treci lângă Ishis. 

Numai că-n acest timp, pe ţărmul unde vorbiseră cu toţii, era și o pasăre, 
un corb. Corbul era cu pene albe, cum spun poeţii că erau în vremuri 
depărtate corbii; şi el, văzând-o pe Coronia că se alătură lui Ishis, a şi zburat 
către Olimp şi a pârât-o lui Apolo: 

— Soţia ta, Coronia, se drăgosteşte pe pământ cu un flăcău venit din 
lume! 

Zeul, deşi o părăsise pe fata regelui Flegias, era gelos. S-a făcut galben 
şi a zvârlit încolo lira. A prins însă-nti-o clipă arcul; a pus în struna lui 
săgeata cea mai tăioasă dintre toate și a țintit-o pe Coronia. 

Săgeata a pornit din arc, lucind ca focul prin văzduhuri, şi s-a înfipt în 
pieptul fetei. 


— Mori, trădătoare ticăloasă! a grăit zeul cu mânie. Iu, care te-ai 
învrednicit să-mi fii într-o bună zi soţie, vrei să mă uiţi pentru un om? 

Coronia a scos un geamăt și, ridicând ochii spre cer, a murmurat 
îndurerată: 

— Apolo, tu m-ai amăgit, m-ai lăsat pradă deznădejdii, și acum tot tu 
arunci săgeata? Dar nu-mi iei viaţa numai mie. În sânul meu adăpostesc tot 
ce-mi era mai drag pe lume, odrasla ta mult așteptată. 

Și poate mai rostea sărmana şi alte vorbe către slăvi, dar moartea s-a 
grăbit să vină și să-i îngheţe pieptul cald. 

— Coronia s-a stins din viaţă! a ţipat iar spre Apolo corbul. 

— Fii blestemat, i-a rostit zeul, tu ce ai adus această ştire! La pene să te 
înnegreşti și să vestești de-acum înainte doar moartea și nenorocirea. Și 
glasul tău să fie aspru şi să trezească-nfiorare. Zboară şi piei din calea mea. 

Corbul, din alb precum fusese, s-a cătrănit pe loc la pene.!1* S-a făcut 
negru ca mormântul și glasul lui s-a preschimbat. A început de-atunci s- 
anunţe numai furtunile și moartea. Când văd un hoit corbii s-adună și 
croncănesc ca sub blestem. 


MICUL ASCEPLIO ESTE SALVAT ȘI DAT ÎN GRIJA 
CENIAURULUI HIRON 


În Epidauria, pe țărm, se clădea rugu-n vremea asta. Pe rug era urcată 
fata cu trupul rece, împietrit, cu ochii aţintiţi spre ceruri, ca-ntr-o întrebare 
mută: „De ce, iubite, m-ai ucis?“. 

Și în sfârşit, zeul Apolo se dumireşte c-a greșit, își înțelege toată vina şi 
se grăbește spre pământ, zburând pe spuma unui nor. Vrea să împiedice 
destinul. Ia trupul moartei lângă sine și se sileşte să-l învie, ungându-l c-un 
balsam ceresc. Însă zadarnic mai încearcă să-i reînsuflețească pieptul. 
Umbra Coroniei plecase. Venise Hermes s-o ia, și împreună se-ndreptau 
către Infernul mohorât. 

Rugul ardea cu vâlvătaie. Nu mai era decât puţin, și focul îi mistuia 
corpul Coroniei sacrificate. 

Apolo se bătea cu pumnii în pieptul său divin, gemând, și ar fi vrut să 
verse lacrimi, să-şi potolească remușcarea. Dar nu putea. Zeii n-au dreptul 
şi nici puterea de-a vărsa lacrimi vreodată! Aceasta-i lucru omenesc. 

Atunci, minune negrăită, s-a auzit un țipăt slab. Zeul și-a amintit că fata 
poartă în sânul ei un prunc, și, făcând farmece, desigur, a smuls copilul încă 
viu. L-a smuls fără să-l vadă nimeni dintre cei ce erau de față. L-a strâns în 


braţe ca un tată, și, nevăzut, ca mai înainte, a zburat pe un nor de aur, drept 
pe un munte, Pelion. 

Aici era o văgăună adâncă, largă, răcoroasă, unde trăiau mai mulți 
centauri. Peste centauri era rege unul mai înțelept ca toţi căruia i se zicea 
Hiron. El avea multă iscusință, putea să vindece bolnavii cu fel de fel de 
buruiene, pe care le căuta el însuși acolo-n munţii Pelion. 

— Ţine, ţi-l dau pe acest copil scăpat din flăcări prin minune. Tu să mi-l 
crești cu multă grijă și să mi-l faci un om de seamă, rosti zeul spre centaur. 

— Mă voi sili, a răspuns Hiron, să-ţi împlinesc această voie! Cum ţi-ai 
numit însă băetul? 

Zeul a stat puţin pe gânduri. Şi a răspuns centaurului: 

— Îl voi numi: Cel-ce-alină. Pentru că eu i-am ucis mama, din gelozia 
mea nebună, și sunt mâhnit, bătrâne Hiron. Nu mi-a rămas decât feciorul să- 
mi aline întristarea. Nu am alt nume pentru el. 

— Să-i zicem dar Asclepio!2, s-a învoit la rându-i Hiron. 

Și, în legendă, se mai spune că regele lapit, Flegias, s-a mâniat peste 
măsură de moartea dată fiicei sale, nevinovată, prin săgeata necruțătoare a 
lui Apolo. 

A strâns oștirea, călăreții şi înarmaţi cu săbii, arcuri şi suliți ucigătoare 
au pornit cu toţii-n Delfi, acolo unde era templul împodobit, plin de comori, 
al zeului cu arc de aur. 

Tatăl Coroniei — cu oastea — a jefuit templul acesta și i-a dat foc, să-l 
mistuie, să-l facă pulbere, cenușă. 

Tocmai se întorcea şi zeul, care-și încredinţase fiul centaurului înţelept. 
Când a văzut toată ruina și pe Flegias cu oștenii, tropotind peste munţi, 
sălbatici, ațâţând focul ca să ardă cu vâlvătăi până la cer, s-a supărat din 
nou, amarnic. 

Punând îndată o săgeată în arcul său scânteietor, l-a aţintit și pe Flegias. 
Regele a căzut din şa, rostogolindu-se pe vale. Capul i s-a sfărâmat de 
stânci. Oastea lui a-nceput să fugă. Dar înainte de-a cădea, regele se pare c- 
a strigat: 

— Blestem să cadă asupra ta! Fie să-ţi vezi şi tu copilul ars în cenușă ca 
şi mine. Și să doreşti să ţi-l răzbuni. Și pentru încercarea asta să-nduri și alte 
suferinți. Chiar de eşti zeu nemuritor, blestemul meu, blestem de tată, te va 
lovi, Febus-Apolo. 


FIUL ZEULUI LUMINII ÎNCEPE SĂ VINDECE BOALELE 


Pe când se petreceau acestea, centaurul luase băiatul și îi făcuse pat de 
fân, în peştera-i încăpătoare. Îi dase-n loc de lapte dulce, să soarbă sucuri de 
măcieş și alte fructe de pădure. 

În acest fel, după un timp, el s-a-ntărit, a crescut mare. S-a făcut priceput 
în toate; şi avea cam unsprezece ani, când a început să lecuiască — întâi cu 
arta învățată de la centaurul bătrân, apoi prin iscusinţa sa — pe muntenii din 
Pelion, de multe şi felurite boale. 

Vestea că fiul lui Apolo este în Epidauria, tămăduind de multe boale pe 
oamenii ce merg la el, s-a răspândit în toată lumea. 

Veneau acolo mii și mii, dornici să-şi caute vindecarea. Și mulți dintr- 
înșii şi-o găseau. 

— Asclepio, îi ziceau ei, tu nu eşti un erou de rând. Te ridici peste 
olimpieni. Ei trimit boli şi suferinţe, pe care tu ştii să le vindeci. De aceea îţi 
vom ridica un templu mare, unde tu vei fi cinstit mai mult ca zeii, deşi eşti 
pământean ca noi. 

Şi-n Epidauria, pe o culme, i-au ridicat un templu mare. Aici se 
grămădeau bolnavii în fața porţilor deschise; şi Asclepio se străduia să le 
aducă uşurare. Slujba ce se făcea aici era de lecuirea bolii. Asclepio, în 
acest templu, s-a-ndeletnicit, se spune, cu arta grea a hirurgiei. 

Și s-a-ntâmplat, se povesteşte, un lucru neobișnuit. Feciorul zeului 
luminii, mergând, cândva, la un bolnav, văzu în drumul său un șarpe. 
Șarpele i se-ncolăci pe băţul de călătorie. Asclepio îl lovi c-o piatră. Șarpele 
se descolăci și repede îşi dete duhul. Dar nu trecu nici un minut și, iată, se 
ivi şerpoaica — perechea şarpelui ucis. Ducea un fir de iarbă-n gură. Cu 
acest fir atinse limba şarpelui ce zăcea zdrobit. Acesta prinse la loc viaţă și 
amândoi pieriră într-o gropiţă, sub pământ. Asclepio băgă de seamă ce fel 
de iarbă adusese şerpoaica să-și învie soţul. O adună plin de răbdare. O 
cercetă, să vadă bine ce fel de însușiri avea. Făcu din ea un leac anume, 
scăpând pe o mulțime de oameni, care erau pe pragul morţii. 

Legendele spuneau că el ar fi înviat atâţia morţi, încât se pustia Infernul. 
Tartarul rămăsese gol. Şi chiar Câmpiile Elisee nu mai primeau destule 
umbre. Oamenii cei căutați de moarte fugeau în Epidauria și se rugau plini 
de nădejde: 

— Tu, fiu al zeului Apolo, dă-ne şi nouă să sorbim din sucul fermecat al 
vieţii. Nu vrem să fim nici unul pradă zeului morţii cel hapsân. Mai bine e 
pe lumea asta, unde putem zâmbi în voie, fără să fim pândiţi de Hades. 

Și Asclepio le dăruia miraculoase băuturi care-i făceau nemuritori. 


HADES CERE ÎN DAR MOARTEA LUI ASCEPLIO 


Și oamenii se bucurau de leacurile dăruite de Asclepio în templul său, 
dar Hades, zeul mohorât, Tanatos, cel cu aripi negre, și geniile infernale se 
jeluiau necontenit. 

— Ce se întâmplă acolo, sus? Cine-i netrebnicul acela ce-i fereşte pe 
pământeni să nu mai cadă-n gheara morţii? Ce o să ne facem în Infern, dacă 
nu mai coboară nimeni? Dacă rămânem numai noi, fără supuși și fără 
sclavi? 

Și Hades, tare supărat, s-a urcat pare-se-n Olimp sau l-a chemat numai 
pe Zeus: 

— Lumea am împărţit-o-n trei: Poseidon apele din mări, eu tot ce este 
sub pământ, iară tu, Zeus, ai rămas stăpân pe cer și pe Olimp. Numai că tu 
şi cu Poseidon v-aţi luat ce este mai plăcut. Eu stau în bezne, socotind ziua 
şi noaptea numai morţi. Și acum, acum nu-mi mai rămân nici umbrele de pe 
pământ. Nimeni. Nimeni — auzi, tu, mare Zeus? nimeni nu vine în Infern! 

— Cum asta? Ce s-a petrecut? a rostit Zeus mâniat. Nu mai mor 
oameni? Pentru ce? Destinul lor e hotărât. Nici eu nu îndrăznesc să-l calc. 
Ei trebuie să-mbătrânească; şi-apoi să piară, rând pe rând. 

— Destinul zici? a răspuns Hades. Mă faci să râd, mărite Zeus; şi nici un 
zâmbet n-a-nflorit pe faţa mea, de când mă ştiu. Oamenii vor să 
dobândească, la fel cu zeii, nemurirea şi tinerețea veşnică. Să stăpânească 
şi-n Olimp. Ce? L-ai uitat pe Prometeu? Și pe Heracle l-ai uitat şi pe alţi 
eroi asemeni lui, care-au călcat poruncile destinului neînduplecat și ale 
zeilor cereşti, făcându-ne ades de râs spre mulțumirea și folosul 
netrebnicilor muritori? Asclepio mai mult ca toți a născocit, cu mintea lui 
iscoditoare, leacuri, care dau pământenilor şi tinerețe, şi vigoare. Ba, 
lecuindu-i chiar de boli, le dăruieşte nemurirea. 

— Cum? Unde e? Să-l văd și eu, răcni Zeus, scos din fire, lovind cu 
sceptrul într-un nor, încât se clătină Olimpul şi cerul tot şi-ntreg pământul 
scăldat de mările adânci. 

— Uite-l, i-acolo, a zis Hades, pe țărmurile Aticii, tocmai a ridicat un 
mort. Îi toarnă-n gură băutura, care o să-i întoarcă viaţa. Îl va scăpa de- 
mbrățişarea înaripatului Tanatos, pe care l-am trimis anume, ca să îi soarbă 
răsuflarea. Ei, ce spui, Zeus? Ce mai spui? 

— Aşa e. Da. Îl văd şi eu! grăi Zeus înverșunat. 

Și-ntr-adevăr, se povesteşte că Asclepio, în acea clipă, se străduia să dea 
iar zile unui voinic, lui Hipolit, feciorul regelui Tezeu, ucis din uneltirea 


Fedrei. 

lar Zeus, când a zărit asta, a prins în mână un mănunchi de fulgere 
nimicitoare și le-a zvârlit în Atica. Asclepio a fost lovit. Focul ceresc l-a 
mistuit, la fel ca și pe mama sa. N-a mai rămas din el decât o grămăjoară de 
cenuşă, pe care-a risipit-o vântul și a spălat-o apoi ploaia. 

S-a dus, neapucând să spună celor din jur cum pregătea acele băuturi din 
ierburi. 

O! Cum s-a-ndurerat Apolo, văzând pe fiul său murind sub fulgerele 
olimpiene! 

Atunci, precum cântau poeţii, el s-a unit, ca răzbunare, cu alţi trei zei 
nemulțumiți: Hera, Poseidon și Atena; și au încercat să se răscoale contra 
stăpânului lor, Zeus. Ba, ar fi vrut să-i și răpună pe toţi ciclopii făurari, ce-n 
atelierele divine făureau fulgere lui Zeus. 

Blestemul regelui Flegias îl lovea astfel rând pe rând — căci Zeus i-a 
pedepsit fapta, făcându-l simplu salahor, şi, împreună cu Poseidon, a trebuit 
să înalțe zidul unei cetăţi numită Troia. 

Asclepio a rămas mort. Hades a vrut să-i ia și umbra şi s-o arunce în 
Infern, poate și-n Tartar, ca osândă. Să stea acolo cu Tantal şi cu Sisif și cu 
ceilalţi, care se chinuiau de veacuri. Însă a mijlocit Atena pe lângă tatăl său 
ceresc, şi Zeus s-a-nduplecat. Așa, Asclepio a fost şi el urcat pe boltă sub 
forma unei constelații. 


Soţia lui, Epioneea!5!, şi fetele: una Higieea, iară cealaltă Panaceea, şi 


doi băieţi, medici vestiți în marele război din Troiaff}, s-au adunat ca să-l 
jelească şi să-i cinstească amintirea, urmându-i mai departe calea. 

Spre slava lui, s-au clădit apoi sute și sute de sanctuare și temple mari, 
împodobite, ce se numeau asclepioane.!2* Cel mai măreț din toate acestea 
era în Epidauria. Templul avea grădini splendide, capele, altare şi statui, 
stele votive, monumente, ba şi un teatru renumit, unde se adunau elinii la 
sărbători strălucitoare de două ori în zece ani.(5! 

Aceste temple și sanctuare erau clădite pe înălțimi, unde şi aerul e 
proaspăt, unde sunt ape de izvoare.!7* Aici bolnavii, când veneau, erau 
primiţi de asclepiazi, străjuitori ai templului, și îngrijiţi cu devotament, cum 
făcuse şi Asclepio.!2* 

lată de ce, din tot Olimpul, nici un zeu n-a avut atâtea temple și opere de 
artă, câte i-au ridicat elinii acestui drag lecuitor, pe care lumea de altădată l- 
a mai numit Soter — adică salvator. 


Note: 

11)1 Aceasta era legenda corbului, prin care elinii își explicau culoarea 
neagră a penelor. 

(2)1 În limba greacă Asclepio înseamnă alinătorul, cel care poate să 

vindece durerile. Romanii au derivat din numele lui Asclepio pe acela, mai 
cunoscut, de Esculap. 
Prin persoana legendară a lui Asclepio, oamenii din antichitate legau direct 
mijloacele de vindecare cunoscute pe atunci de forţa solară. De altfel, până 
astăzi se spune şi la noi că „unde intră soarele, pleacă doctorul“. Ei vedeau 
şi puterea lecuitoare a unor buruieni și ştiau că, fără lumina și căldura 
soarelui, acestea n-ar fi putut să crească, nici măcar să răsară. 

13)1 Epioneea înseamnă liniştitoarea — pe grecește, Higieea, adică 
sănătatea, a dat în limba noastră cuvântul igiena, cea necesară pentru 
menţinerea sănătății. lar Panaceea se tâlcuieşte prin cea care lecuieşte totul, 
de aici termenul de „panaceu“. 

14)1 Cei doi, medici care au însoţit oştirile în războiul troian se numeau 
Mahaon şi Padaliro. 

{5B} S-au găsit până acum cam trei sute de asclepioane — temple 
închinate acestui legendar vindecător al omenirii. Astfel de asclepioane au 
fost la Atena, Cos, în Pergam și în alte multe locuri. Ele au fost însă cu 
siguranță şi mai multe, dar unele s-au dărâmat și altora li s-a schimbat 
destinaţia. 

16)1 La Epidauria se găsea şi statuia făcută de artistul Trasimede, care-l 
înfățișa pe Asclepio-Esculap ca zeu al sănătăţii. El şedea pe un tron, ţinând 
într-o mână șarpele, și în cealaltă un baston. La picioare avea un câine. 
Câinele era simbolul fidelității datorate de medic bolnavului pe care-l 
îngrijește. Bastonul ne arată că medicul trebuie să-i viziteze necontenit pe 
suferinzi. lar şarpele întruchipa pentru cei vechi reîntinerirea, ce se poate 
căpăta prin leacuri. O copie după statuia lui Trasimede se găsește şi astăzi la 
Atena. 

17)1 Fără îndoială că templele se așezau prin locuri unde se găsea aer 
foarte bun și, uneori, chiar ape minerale. 

18).1 Bolnavii ajunși în asclepioane erau puşi la un regim de hrană foarte 
chibzuit, iar igiena juca un rol mare. Nu se putea intra în templu decât bine 
spălat. De altfel, copila cea mai dragă a zeului era Higieea. Ea este nelipsită 


în grupurile statuare, basoreliefuri, picturi, și chiar în efigii și monede, de 
lângă tatăl său. Alţi suferinzi urmau să facă și exerciţii corporale: jocuri, 
alergări, lupte. Iar cei obosiţi sau bolnavi la minte erau trimiși să se distreze 
în teatrul din Epidauria. În acest fel, sanctuarele lui Asclepio aveau de fapt 
un caracter laic, erau un fel de sanatorii ale antichităţii, și asclepiazii primii 
medici. La Cos, urmând drumul lui Asclepio, i-a lecuit pe oameni faimosul 
Hipocrat, socotit întemeietorul medicinii ştiinţifice. Asclepiazii, alinătorii 
suferințelor, reprezintă pe fiii soarelui, pe oameni, care se pot vindeca pe ei 
înșiși, fără intervenţii divine, prin priceperea şi forța lor omenească. Iar 
Asclepio în sine este simbolul biruinţei nobilei ştiinţe a medicinii, creată tot 
de oameni, împotriva molimelor oarbe, a bătrâneţii şi morţii, pricinuite de 
forțele naturale pe care le reprezentau olimpienii. O imagine artistică, 
grăitoare în acest sens, o avem în statuia care se găsește la Ermitaj, în 
marile galerii de artă din Leningrad. Asclepio-Esculap este înfățișat aici ca 
un om matur, cu barbă şi cu o față gânditoare. Artistul l-a creat încărcat de 
preocupări. El pare că își frământă mintea ce noi mijloace ar mai putea găsi 
pentru lecuirea suferințelor oamenilor. Opera aceasta întruchipează mai bine 
decât altele efortul medicinii, truda atâtor învăţaţi, pașii progresului în 
ştiinţă. Este lesne de înţeles de ce elinii au dat acestui legendar întemeietor 
al artei medicale simbolul de semizeu şi, câteodată, chiar de zeu. 


MELEAGRU 


Legenda despre eroul Meleagru se-ncepe într-un ţinut numit Etolia, udat 
de râul Aheloul.!1* 

Acest ţinut muntos era sărac, afară de o fâşie de pe coastă, care era 
bogată-n grâne, plante aromate și livezi. Dar fructele și grânele nu ajungeau 
aproape niciodată pentru hrana celor de jos. Deşi munceau cu îndârjire! 
Deşi-i rugau pe zei să le dea roade! 

Norocul lor era doar unul: prin munții ţării etoliene umblau sălbăticiuni 
destule. 'Trăiau pe acolo căprioare subţiri și iuți şi mlădioase; iepuri cu blana 
cenuşie; lupi hămesiţi și vulpi viclene. Toţi vânătorii aveau de lucru iarna şi 
vara deopotrivă. Așa se mai sălta obştea din foamete și sărăcie. 

lar regele, stând în orașul cu faimă mare, Calidonul, putea să-și strângă 
avuţie din ce-i agoniseau supușii. 

În acel an, când se începe legenda despre Meleagru, s-a întâmplat ca 
etolienii să aibă holde cu duiumul. Se legănau pe tarini grâne cu spice grele, 
aurite, ca părul damicei Demetra — zeiţa soră a lui Zeus, ce-i ocrotea pe 
agricultori. Și pomii erau plini de fructe: mere, și pere, și gutui. Și viţa se- 
nsorea pe coaste, făgăduind vin mult şi dulce. 

Ar mai fi aici de adăugat că regele din Calidon este, după poeti, întâiul 
ce a cultivat vița de vie. Dionisos, trecând pe acolo, îi dăruise un lăstar. Iar 
regele îl înmulțise, făcând dintr-un lăstar o vie, care dădea vin din belșug. 
De atunci regele Calidonului a luat numele de Eneu.!2! 

Deci, bucurându-se Eneu că zeii îi dădeau prilejul să strângă, prin 
supușii săi, atâtea roade, a hotărât să-i răsplătească. Le-a aprins focuri pe 
altare, făcând nenumărate jertfe. 

Numai că-n marea-i veselie, văzând atâtea avuţii de roade ce trebuiau 
strânse, uitase tocmai de zeița ce ocroteşte vânătoarea, fiica lui Zeus și a 
Letei. 


ARTEMIS TRIMITE MISTREȚUL ÎN CALIDON 


Şi cum să uiţi tocmai de ea în ţara unde vânătoarea era un meșteșug de 
seamă? 

S-a mâniat grozav zeița și n-a stat mult să se gândească. 

Și, prin voinţa-i olimpiană, s-a năpustit spre Calidon o fiară cruntă, 
monstruoasă, urmașă a mistreţului răpus în luptă de Tezeu.!3* 


Ochii săi roşii, plini de sânge, erau scânteietori ca focul. Coama zbârlită- 
i semăna cu o culme presărată toată cu sulițe și cu săgeți. Din botul său 
curgea o spumă care-i albea pieptul puternic. Și răgete scotea cumplite, ce- 
nfricoșau pe etolieni. Și fulgere păreau să iasă din gura lui mereu deschisă; 
căci iarba, cât era atinsă de arzătoarea-i răsuflare, se vestejea şi se usca. 

Mistreţul a-nceput să scurme prin holdele aproape coapte, dând jos și 
tăvălind în țărână spicele blonde şi bogate. Zadarnic mai pregăteau ei aria 
pentru treieriş. Grânarele aveau să fie la fel de goale ca înainte. Iar fiara, 
după ce a călcat holdă cu holdă sub picioare, a urcat coasta către vii. 
Strugurii, care străluceau roșii și galbeni pe lungi coarde, au fost zdrobiţi, 
siliți să-şi piardă sucul lor dulce-mbătător, sub râtul fiarei aţâţate. Măslinii, 
smulși din rădăcină, îşi prăpădeau și ei, pe vale, rodul cel verde și gustos, și 
ceilalți pomi erau, de asemeni, trântiţi, cu frunza ofilită şi fructele pierdute 
toate. 

Dar monstrul tot nu-i mulțumit. Furia sa parcă se-nteţeşte. Loveşte 
turme şi cirezi, pe care câinii şi păstorii nu izbutesc să le ferească de colții 
lui distrugători. 

Oamenii fugeau și se ascundeau în Calidon, cetatea mare, cea stăpânită 
de Eneu. Femeile presimt urgia şi foamea care-o să urmeze, şi plâng 
amarnic lângă ziduri, ţinându-și pruncii strânşi la sân. Iară bărbaţii, cu ochii 
tulburi, le stau alături, le privesc și jalea le îneacă pieptul. 

Nu mai era nici o nădejde ca să se curme ispăşirea. Cine-ndrăznea să se 
ridice contra zeiţei Artemis? 

Atunci s-a îndreptat spre oameni viteazul tânăr Meleagru. 

— Îngăduiţi-mi, a spus el, s-adun o mână de viteji de prin regatele 
vecine și să începem vânătoarea mistrețului ce pustieşte pământul nostru 
etolian. Îi voi chema pe cei mai vrednici: Tezeu, eroul din Atena; Piritou, 
regele Iapit; Castor şi Polux de la Sparta; Iason din Iolcos și Iolau, nepotul 
marelui Heracle. Fără să amintesc de alţii, ca Telamon, Peleu, Admet și o 
copilă arcadiană, neîntrecută la vânat, ce se numește Atalanta. 


ALTEEA SE ÎNVOIEŞTE CU PLECAREA FIULUI SĂU 


Să fie aşa cum gândeşti tu, au glăsuit mai toți bătrânii. Rege Eneu, tu ce 
ne spui? Soţia ta, mândra Alteea, nu ne dă oare nici un sfat? Nu ne ajută la 
nevoie, lăsând pe fiul ei să plece la vânătoarea asta mare? 

— Îl las, a dat răspuns Alteea. Nu mă tem pentru viaţa lui, ştiu că-i 
puternic, priceput în meșteșugul vânătoarei şi-i îndrăzneţ. E fiul meu. I-a- 


nsoțit pe argonauțţi, când au adus lâna de aur. A fost și-n alte bătălii și nu i s- 
a-ntâmplat nimic, căci am o vrajă, ce-l fereşte de moarte, pentru totdeauna. 

Într-adevăr — deşi soţie a regelui din Calidon — şi ea fusese amăgită de 
zeul Ares după nuntă. lar Meleagru se născuse, nu ca fecior al lui Eneu, ci 
ca odraslă a lui Ares. El era deci nepotul Herei şi al lui Zeus, olimpianul. 
Dar numai mama ştia taina şi zeul care pângărise palatul regelui Eneu. 

După ce fiul se născuse, veniseră-n a șaptea noapte cele trei fete 
ursitoare. Una-i urase bărbăţie şi o soție minunată. A doua și mărinimie şi 
dragoste de patrie. Ultima azvârlise-n flăcări, în focul sacru — ce ardea, 
acolo-n mijlocu-ncăperii — un lemn de frasin, alb şi neted şi glăsuise mamei 
astfel: 

— Odrasla ta şi a lui Ares îşi are viaţa zăvorâtă-n acest lemn de frasin 
alb. Când lemnul alb, zvârlit de mine, se va preface în cenușă, flăcăul tău o 
să se stingă şi va purcede către Hades. 

Mama, atunci, înspăimântată, părăsind patul de lăuză, a scormonit cu 
mâna goală între cărbunii de pe vatră şi a smuls lemnul alb de frasin, care- 
ncepuse să şi ardă. L-a stins în amfora cu apă și a poruncit să i se facă, de 
către meşterii cetăţii, iute, o lădiță de aramă. Acolo a închis regina lemnul 
adus de ursitoare. Iară lădiţa a ascuns-o într-un ungher, cel mai ferit din tot 
palatul lui Eneu. 

lată de ce n-avea Alteea teamă că o să-i moară fiul. Ştia că nu o să se 
întâmple nimic rău, cât ţinea lemnul ferecat bine în lădiţă. 


EROII SE STRÂNG ÎN CALIDON 


Și dădu pe urmă Meleagru veste-n oraşele Eladei că se porneşte 
vânătoarea. S-au strâns în Calidon eroii, și printre ei, spuneau aezii, și o 
copilă, Atalanta. 

Ea — fiica regelui Tegeu — de fapt, fusese părăsită de tatăl său, când era 
mică, într-o pădure-ntunecoasă. Tegeu vroia să aibă-n casă numai băieţi şi 
nici o fată. Dar Atalanta, norocoasă, a fost găsită de o ursoaică, ce tocmai îşi 
pierduse puii. Şi fiara a hrănit copila, cea lepădată de un rege — lăsând-o 
mai întâi să sugă şi deprinzând-o, mai pe urmă, ca să culeagă din pădure 
zmeură, mure şi afine, şi să găsească, în stejari, stupii cu fagurii de miere. 

Fata era încântătoare. Purta pe ea doar un veșmânt scurt, prins pe umeri 
cu o agrafă — ca și zeița Artemis. Părul era-nnodat pe ceafă, cu simplitate, 
fără dorința de-a plăcea. Iară pe spate atârna o tolbă scumpă de argint, 
umplută toată cu săgeţi.!*. 


Și fata asta graţioasă, cu voinicie de bărbat, avea să fie, fără voie, pricină 
de nenorocire pentru eroul Meleagru — cum se va vedea numaidecât. 

Strângându-se dară vitejii în Calidon, s-a întins ospăţul, cum cerea 
datina străbună, şi au petrecut toţi nouă zile şi nouă nopţi, fără-ncetare. Dar, 
cum s-a terminat ospăţul, în dimineaţa următoare, au și pornit la vânătoarea 
monstrului care pustia ţinutul regelui Eneu. 

Răsplată trebuia să aibă, cel care dobora mistrețul: pielea și capul lui 
hidos. 

În apropiere de oraş s-ar fi aflat, spuneau aezii, și o pădure-ntunecată, în 
care nu intrase omul, nu retezase vreun copac. Pădurea se-ntindea pe coastă, 
de parcă priveghea câmpia. Și într-acolo lătrau câinii, mirosind urmele de 
fiară. 


LUPIA SE PORNEȘIE 


Dar nici nu s-au pornit hăitaşii să strige şi să facă zgomot, lovind 
tamburii de aramă, c-a răsunat un grohăit. 

Și dintr-o vale se iveşte mistrețul înfricoşător, pornind în goană către 
oameni. Cu trupul său lovind copacii, el îi îndoaie sau îi frânge, 
rostogolindu-i prin pădure. 

Monstrul dă buzna între câinii, care i se aţin în cale şi se trudesc să-l 
oprească. Cu colții aprigi risipeşte întreaga haită într-o clipă. 

Mai arzător decât un fulger s-azvârle apoi spre viteji, şi doi îşi pierd 
îndată viaţa. 

Castor şi Polux, călărind pe armăsari albi, înspumaţi, îl urmăresc, dar în 
zadar. Tezeu își cumpăneşte lancea. Însă mistrețul e mai iute ca vântul ce 
aleargă iarna peste colinele Eladei, şi, cum zvâcneşte prin pădure, e foarte 
greu de nimerit. Lancea se-nfige-ntr-un copac. 

Acum mistrețul îşi ascute colții tăioși şi lucitori într-un stejar înalt și 
gros, al cărui lemn e străpuns lesne. Botul lui parcă aruncă flăcări. Ochii săi 
mici şi sângeroși sunt plini de pofta de a ucide, și, mugind surd, el se 
avântă, printre copaci, din nou, spre oameni. 

Mulţi dintre hăitași și luptători au însângerat pământul, mai ales tineri 
etolieni, ce-l însoțesc pe Meleagru. 

Şi nu se vede vreun sfârșit primejdioasei vânători. 

Dar cea mai sprintenă în luptă, printre flăcăi, e arcadiana, copila regelui 
Tegeu, fermecătoarea Atalanta. Ea nu se lasă. E în frunte. Înconjură cu grijă 


fiara, şi când nici nu gândeau cu gândul, săgeata-i zbârnâie-n văzduh şi se 
înfige sub urechea monstrului înfricoșător. 

Fiul lui Ares vede fapta și strigă tare spre fecioară: 

— Tu, preafrumoasă Atalanta, ai lovit cea dintâi mistrețul. Acum pieirea 
lui e aproape şi marea cinste a vânătoarei, trofeul, tu îl vei avea! 

Bărbaţii câţi erau acolo s-au roşit până la urechi. Iar unul a răcnit cu 
ciudă, sărind cu o secure-n mâini, în drumul monstrului rănit: 

— Voi, tineri luptători, priviţi cum lovitura de bărbat e mai presus decât 
aceea pe care-o dă o biată fată, şi gloria de-a răpune fiara cea ocrotită de 
Artemis mi se cuvine numai mie. 

Abia şi-a sfârşit el cuvântul, că fiara i-a sărit în piept. Şi-a înfipt adânc 
colții ei lungi, mai înainte ca securea s-o poată atinge cât de cât. Şi l-a lăsat 
în iarbă mort pe tânărul cutezător. 


CEARTA DIN PRICINA ATALANIEI 


În timp ce monstrul grohăia, căutând noi victime-n pădure, şi-a încordat 
şi Meleagru arcul său mare și a tras. Şi cum era un ochitor mai priceput 
decât mulţi alţii, una dintre săgeți s-a-nfipt până-n plămânul stâng al fiarei. 
Botul i s-a umplut de sânge și, ameţită, încerca să se sucească şi să-şi 
smulgă săgeata care-i scurgea viaţa. 

Văzând că fiara nu mai poate să se ascundă prin hăţişuri, toţi vânătorii 
au ţintit roi de săgeți asupra ei. lar Meleagru, cu o lance, a mai lovit-o în 
grumaz şi-a doborât-o la pământ. 

Cu sabia i-a tăiat capul, i-a jupuit pielea ţepoasă și — după cum 
făgăduise, în timpul luptei — le-a întins, pe amândouă, Atalantei. 

— Primește premiul şi cinstirea. Eşti vânătorul cel mai bun care se află 
în Elada, a grăit el și i-a zâmbit. 

Ea s-a împurpurat la față de bucurie şi plăcere și l-a privit pe Meleagru 
cu ochii săi strălucitori. Poate a vrut să-i și răspundă. Însă atunci s-a auzit 
un glas înverşunat de ură: 

— Stai, Atalanta, nu-ndrăzni să răpești drepturile noastre, și nici onoarea 
nu ne-o lua. Să nu crezi, fiindcă eşti frumoasă, că poţi să smulgi premiul 
râvnit de noi, ceilalți, venind aici. 

Cel ce vorbise era rege într-un oraş învecinat.!5* Puterea lui se întindea 
peste războinicii cureți. El era frate cu Alteea, soţia regelui Eneu — fiind 
deci unchi bun lui Meleagru. 


— Tu, ce eşti frate mamei mele, s-a necăjit fiul lui Ares, să nu cutezi a 
urgisi, în faţa mea, pe Atalanta. Altminteri ... 

— Altminteri, ce? Nu crezi cumva că mă voi teme de sabia ce o porţi în 
mână? 

Și nu s-a mulțumit cu vorba. I-a smuls îndată Atalantei trofeul dăruit de 
fiul zeului Ares și al Alteei. 

A început o ceartă mare și bătălie mai pe urmă. S-au rotit săbiile prin 
aer. lar Meleagru, ca orbit, n-a mai putut să ţină seamă că-n faţa lui era 
chiar unchiul, la care ţinea mult Alteea. Ci l-a străpuns, în piept, cu vârful 
săbiei sale-nsângerate — ce retezase, de curând, capul mistreţului răpus. 

După această întâmplare, care i-a întristat pe toţi, eroii cei veniţi anume 
din depărtare, ca să ia parte la vânătoarea asta mare, şi-au luat în grabă 
rămas bun. S-au despărţit şi au plecat care-ncotro, spre ţara sa. Cu ei s-a dus 
şi Atalanta, copila regelui Tegeu, ce avea încă în ochi lacrimi. 


NĂVALA CUREŢILOR ȘI ULTIMA BIRUINȚĂ 


Dar cum s-au depărtat vitejii din Calidon, şi a rămas singur, a sunat toba 
de război Meleagru, voinicul nostru. 

Cureţii din vecinătate îi atacau pe etolieni. Războiul a-nceput cu furie. În 
fruntea oștii etoliene era eroul Meleagru. Numai că mama sa, Alteea, din 
dragoste pentru fratele ei ucis, blestema, îl blestema pe Meleagru și cerea 
zeilor, lui Hades şi soţiei sale, Persefona, să-l pedepsească, să-i ia viaţa. 

Și aflând asta, Meleagru atât de mult se-ntristase încât nu mai vroia să 
lupte. 

Se retrăsese în cetate şi, zăvorât într-o cămară, lângă soţia-i, Cleopatra, 
pusese sabia alături, lăsând în voia sa războiul, lăsând poporul de cureţi să-i 
biruie pe etolieni.!5* 

Și, într-adevăr, în scurtă vreme, supușii regelui curet sparg porțile în 
Calidon.17* 

Abia atunci, Cleopatra, soţia cea iubită, ce stătea înaintea lui 
îngenuncheată, iar lacrimile îi curgeau fierbinţi, șiroaie, pe obraz, îl clatină 
din hotărâre, spunându-i vorbele acestea: 

— Nu vezi, iubite Meleagru, cum sunt răpuşi toţi etolienii, pe care tu ai 
vrut să-i scapi de fiară, de mistrețul hâd? Nu sări la luptă pentru ei? Femeile 
sunt luate roabe. În curând am să cad și eu. Vrei să mă vezi târâtă-n 


ştreanguri, de vreun dușman, ba chiar silită să-l slujesc ani îndelungați, 
stingându-mă nefericită? 

Cu o tresărire, Meleagru a luat din nou sabia-n mână. 

— Piere poporul etolian? a strigat el. 

Și revenindu-și de îndată, s-a-nfăţişat dușmanilor în pragul ușii, 
glăsuind: 

— Hai să vă măsuraţi acuma iarăşi cu mine, lașilor! 

Și sabia i s-a-nfipt în cel dintâi oștean curet, apoi în alţii, și în alții. I-a 
pus pe goană. 

Ei ţipau, și, risipindu-se-n ogradă, fugeau ca niște potârmnichi. 

Câţi mai trăiau dintre supușii regelui de la Calidon s-au avântat din nou 
în luptă. 

În puţin timp au biruit. 

Eroul își salvase oraşul și tot ţinutul etolian, la rugămintea Cleopatrei, 
soţia sa mult credincioasă. Dar viaţa lui se va curma. 

Şi asta pentru că Alteea, în timp ce-și blestema feciorul, luase lădița de 
aramă. Din ea desferecase lemnul adus cândva de ursitoare și-l aruncase-n 
focul sacru. 

Lemnul arsese-n vremea asta, cât timp luptase Meleagru și-i învinsese 
pe cureţi. lar la sfârşitul bătăliei, lemnul cel alb se prefăcuse într-o movilă 
de cenușă. Şi tot atunci, chemat desigur de Artemis neînduplecata, în slăvi 
s-a şi ivit Apolo. A luat din tolbă o săgeată şi l-a ţintit pe Meleagru în inima- 
i înflăcărată. 

Iar el, având în piept săgeata și mistuit de focul ei, s-a clătinat ca un 
stejar, pe care un topor avan l-a retezat din rădăcini. A căzut jos şi a murit. 

Mama, Alteea, şi-a vârât sub sânul stâng un fier tăios, plătindu-și astfel 
vina sa. 

În vremea asta, Cleopatra, îndurerată se urcase pe o stâncă-naltă şi de- 
acolo s-a aruncat între prăpăstii. 

Surorile lui Meleagru, văzând această întâmplare, şi-au smuls podoabele 
de aur şi s-au pornit să se jelească pe rugul fratelui ucis. 

Dar Artemis cea nemiloasă s-a necăjit nespus de tare că fetele plângeau 
atâta pe fratele lor, Meleagru, cel doborât din voia ei. 

Și, printr-o vrajă neștiută, le-a prefăcut în niște păsări, care rostesc cu 
țipăt jalnic: păcat! păcat! păcat! şi care au pe aripi pete, ca niște lacrime 
vărsate. {8} 


Spre cinstea marelui erou ce i-a salvat și de mistrețul zeiței Febe Artemis 
şi de cureţii ucigași, aezii din Etolia au cântat imnuri minunate, iar 
sculptorii l-au dăltuit în marmure nepieritoare. 1% 


Note: 

{1}1 Astăzi Etolia este cunoscută sub denumirea de Misolonghi, iar râul 
care o udă se cheamă Aspropotamos. Numele său vine de la cel dintâi 
stăpânitor elin, ce s-a numit, după legendă, Etol, fiul lui Endimion, un alt 
personaj mitologic. 

12)1 Oineu — Eneu — înseamnă producător de vin, viticultor. Enos e 
vinul pe greceşte. De aici vine numele ştiinţei ce se ocupă cu vinificaţia: 
enologia. 

13)1 Legenda a fost cântată de poetul roman Ovidiu în „Metamorfoze“. 

{4} Aşa cum este descrisă Atalanta de Ovidiu o vedem și acum în 
Muzeul Luvru, sculptată de un artist antic. Fata este înfăţişată alergând pe o 
câmpie. Piciorul stâng abia atinge pământul plin de ierburi fragede. Goana, 
mișcarea elegantă cu care îşi apleacă trupul o fac pe fată înzecit de 
frumoasă. Și, fără voia noastră, îi dăm dreptate lui Ovidiu, care spunea 
despre Atalanta că putea să fie şi o fată cu putere de bărbat; dar şi un voinic, 
cu frumuseţe de fecioară. 

15)1 Oraşul Pleuron. 

16)1 Homer cânta în „Iliada“ scena aceasta, în chip neasemuit: 

Cât se bătu într-ai săi bărbatul luptaciu Meleagru 

Rău pătimiră cureţii; ei nici nu putură să ţie 

Piept în afară de zid, cu toată mulțimea. Ci-n urmă 

Fu Meleagru cuprins de mânie, de patima, care 

Și-altora-nvăluie mintea, deși au temei la gândire. 

Și clocotind de necaz pe maică-sa însăși, pe Alteea, Sta huzurind la nevasta 
cea chipeş-a lui, Cleopatra. 

Sta Meleagru la ea mistuindu-și amarul mâniei 

Tare-ndârjit de blestemul mamei, căci ea de mâhnire 

Mare cuprinsă, că el pe fratele ei omorâse, Zeii chema și izbind cu pumnul 
adesea pământul 

Sta istovită-n genunchi şi cu sânul stropit de plânsoare. 

Dânsa cerea de la zeii din iad, Persefona și Hades, Fiului moarte să-i dea 
Fapta acesta ca o mamă să ceară moartea fiului său, chiar în legendă, i-a 


uimit deseori pe oameni. Actul s-ar putea explica prin aceea că la elini mai 
existau încă, din timpuri foarte depărtate, urme de matriarhat. Rolul 
principal într-o familie îl juca, în epoca aceea, mama. Fratele ei era o rudă 
mai apropiată decât oricare alta, și omorârea lui ştirbea prestigiul de stăpână 
al mamei. Deci crima asta trebuia să fie aspru condamnată, oricine ar fi fost 
făptașul — chiar dacă era feciorul ei. 

17)1 Precum ne cântă tot Homer: 

Larmă şi pocnet la porti, la Calidon răsună, cureţii 

Bat în cetate la turnuri. Se roagă de dânsul etolii 

Staroșştii şi trimit preoți fruntași după el ca să iasă 

Și să-i ajute, și-i juruie o mare răsplată; pe unde-i 

Mai roditoare câmpia cetăţii, acolo-l îmbie 

Ei să-şi măsoare mândreţțe de țarină pentru moşie, Loc de pogoane cin'zeci, 
jumătate să-l aibă de vie, Iar jumătatea cealaltă să-i fie pământ de arătură. 
Tot stăruia şi Oineu călăreţul, bătrânul său tată; 

Sta el în pragul iatacului înalt și ale ușii canaturi 

Le zguduia, şi-n genunchi pe fiu-și ruga să-l ajute. 

Mama, surorile tot îl rugau; în zadar, că mai tare 

Sta împotrivă, în zadar îi făcură fierbinte rugare 

Chiar şi prietenii lui mai iubiţi și mai vrednici de cinste, N-a fost cu putință 
și chip să înduplece pe Meleagru 

Până ce nu izbutiră să-i bată-n odaie cureţii 

După ce zidul urcară și aprinseră marea cetate. 

Cade bocindu-se atunci și-l roagă pe el Cleopatra, Spune ce rău i- 
ameninţă, cum intră-n cetate dușmanii, Cum pe bărbaţi îi ucid, cum 
spulberă-n flăcări orașul, Cum pe copii îi robesc și femeile-ncinse pe 
șolduri 

Inima lui tresărind la auzul atâtor amaruri, El luă armele atunci și îndată 
ieși la bătaie 

Și izbăvi pe etoli de ziua cea neagr-a pieirii. 

18)1 Referire la bibilici sau pichere, care au parcă aripile și penele 
stropite de lacrimi şi care ţipă necontenit, de parcă ar căina pe cineva. Așa 
explica legenda apariţia acestei specii de pasăre. O legendă asemănătoare se 
află şi în folclorul nostru pe seama acestor păsări. 

19)1 Sculptorul elin Scopas din sec. IV î. Hrist. l-a dăltuit în marmură. 
O copie a acestei statui se mai găseşte în Muzeul Vaticanului din Roma. 
Eroul este în pădure, după victoria lui atât de greu dobândită. Capul oribil al 


mistrețului este pe un butuc alături, câinele care-l însoţise la vânătoare cată, 
plin de credinţă, spre stăpân. Faţa eroului, senină, se îndreaptă însă probabil 
către solia din Calidon care îi mulţumeşte pentru că a scăpat ţinutul etolian 
de monstrul înfiorător. Dar tobele răsună tare și toți îl roagă pe Meleagru să 
pornească din nou la luptă, în fruntea oștirii etoliene, și să-i oprească pe 
vrăjmașii cureţi care le ameninţă cetatea. Statuia este făcută în așa fel, încât 
aştepţi ca Meleagru să se miște, să-și deschidă gura și să răspundă spre 
solie: 

— Luaţi armele, și să pornim! 


ORFEU ŞI EURIDICE 


În Tracia! muntoasă a vieţuit, se spune, primul dintre aezi, cel dintâi 
cântăreţ de imnuri din Elada. 

Cântărețul acesta a fost numit Orfeu. El s-a născut în casa unui rege, 
Eagru, ce-i cârmuia pe traci. lar mama lui a fost gingașa Caliopa, muza ce 
inspira poezia epică și arta de-a vorbi frumos şi mişcător. Muza a fost o 
vreme soţia lui Eagru. 

Atâta că Orfeu, deşi născut în casa regelui trac Eagru, avea și el drept 
tată, ca şi Asclepio, pe marele Apolo, zeul ocrotitor al cântecului dulce. 

Născându-se copilul, mama i-a pus pe limbă trei stropi curaţi de rouă și 
a rostit o vrajă. l-a hărăzit să poată s-alcătuiască stihuri, iar vorbele să-i 
curgă din gura lui ca mierea. Tatăl, zeul Apolo, i-a dăruit o liră şi i-a urat să 
cânte dintr-însa mai frumos ca vântul când foşnește prin frunzele pădurii, 
mai cald și mai duios decât privighetoarea în nopţile cu lună. Să nu fie- 
ntrecut de nici un om pe lume, când şi-o-nstruna el lira. Să cânte melodii la 
fel de armonioase, cum sunt acelea care îl desfată pe Zeus la ospeţe-n 
Olimp. 

Crescând Orfeu mai mare a început să umble prin ţara lui Eagru, cu lira 
subțioară. Toți câți îl întâlneau se minunau de vorba plăcută ce o avea, ca și 
de înțelepciunea pe care-o dovedea cu orișice prilejuri feciorul lui Apolo. 

Astfel se povesteşte c-atunci când se certau, din pricini felurite, supușii 
lui Eagru îl chemau pe Orfeu să le facă dreptate. Iar el, cu vorbe bune și 
sfaturi înțelepte, împăca pe vrăjmași şi-i făcea să-și dea mâna. 


UN CÂNTĂREȚ FĂRĂ SEAMĂN 


lar lira lui măiastră îi fermeca pe toţi. Cântecul său era atâta de 
frumos, că oamenii ascultându-l îşi uitau întristarea. Inima bântuită de prea 
multe necazuri își găsea alinare şi se înveselea. 

Dar ce să spunem de oameni — când și fiarele pădurii veneau în jurul 
său! Chiar râsul, cea mai crudă dintre sălbăticiuni, îşi culca botul umed de 
sânge pe piciorul aedului Orfeu şi îi sorbea adesea graiul melodios. Și tot 
felul de păsări se adunau pe ramuri. Ba chiar, de vreţi să știți, elinii 
povesteau că lira lui vrăjită făcea să se desprindă din rădăcini copacii. Ei 
lunecau pe văi şi veneau să-i umbrească fruntea îngândurată și plină de 
visări. Munţii se clătinau. Pietrele se mişcau şi se rostogoleau până lângă 


Orfeu, să-i ţie loc de jilţuri.!5* Natura, fermecată, căuta să se apropie de aed 
cât mai mult şi să-i asculte viersul, poemele sublime, neîntrecute încă de 
nimeni până atunci. 

Și, devenind Orfeu flăcău în toată legea, a însoţit eroii plecaţi către 
Colhida să dobândească lâna berbecului de aur. 

De n-ar fi fost cu ei feciorul lui Apolo — cu toată îndrăzneala de care-au 
dat dovadă vitejii argonauţi — n-ar fi putut nici unul să-şi mai revadă casa, 
părinţii și copiii. Prin sunete de liră a domolit mânia unor stânci fioroase, 
numite Simplegade, care striveau adesea corăbiile eline. Tot el a adormit în 
viers moleşitor balaurul cel groaznic, care păzea-n Colhida acea lână de aur 
şi a nimicit, prin cântec, vraja amăgitoare a unor fete-păsări, ce se chemau 
sirene şi încercau s-afunde pe marinari în valuri. 

A mai făcut Orfeu şi alte isprăvi de seamă. Dar n-a luptat cu lancea sau 
sabia sau arcul. Arma lui i-a fost lira, şi, totuși, a învins. (Isprăvile-s prea 
multe. Nu le mai amintim.) 

Ar fi să spunem totuşi că fiul lui Apolo şi al muzei Caliopa s-a- 
ndrăgostit de o nimfă. Se chema Euridice; și-n ochii ei cei verzi îi plăcea lui 
Orfeu să-şi scalde fericirea, privindu-i cu nesaţ zile şi nopţi de-a rândul. 

Adesea Euridice îl ruga pe Orfeu să-și reverse din liră divina-i armonie, 
ca ea, cu alte nimfe, să poată dănţui în tactul muzicii. {4 

Orfeu o asculta și atingea îndată coarda melodioasă c-un bețigaş de 
argint, făcând să izbucnească din liră un nou val de sunete vrăjite. Vroia s-o- 
nveselească pe preafrumoasa nimfă. S-o ştie mulţumită. Nu bănuia, 
sărmanul, soarta-nspăimântătoare ce-i era hărăzită, peste puţină vreme; căci 
draga-i Euridice n-avea să aibă parte, prea mult, de bucuria ce o răspândea 
Orfeu, prin cântecele sale. 


PIERDEREA FRUMOASEI EURIDICE 


S-a întâmplat ca fata să fie îndrăgită şi de un alt flăcău, un crescător de 
albine, pe nume Aristeu. Și, aflând Aristeu că-n casa lui Eagru se pregăteşte 
nunta, s-a hotărât s-o fure pe nimfa Euridice. 

Ca să-și îndeplinească gândul acesta rău, care nu îi da pace, Aristeu s-a 
ascuns într-un desiș de arbori. A aşteptat o vreme, precum pândeşte tigrul 
juninca din poiană şi-i gata doar să sară. 

Veghind plin de răbdare, iată se ivi clipa când nimfa Euridice rămase 
singurică. Atunci se repezi și vru s-o ia în brațe. 


Nimfa, înfricoșată, văzându-l pe Aristeu din umbră cum se avântă, a şi 
luat-o la fugă. Aristeu, îndârjit, a pornit după ea, și, cum era mai iute şi c-un 
picior mai ager, a fost gata s-o prindă. 

Atât că — din greşeală — frumoasa Euridice, sărind peste un trunchi de 
stejar răsturnat, nimeri într-o groapă. Aici era un șarpe cu pielea-mpestrițată 
şi colții veninoși. Nimfa-l calcă pe șarpe. Acesta se întoarse. Se-ncolăci 
îndată pe glezna Euridicei și își înfipse colții, strecurându-i veninul sub 
pielea subțirică. 

Orfeu, ce auzise ţipătul Euridicei, porni şi el în fugă, cu inima bătându-i 
ca un ciocan în piept. Ajunse doar s-o vadă pe nimfă cum se stinge. 

O jale fără margini simți în el aedul, în timp ce Aristeu — acela ce fusese 
pricina morţii ei — se mistuia-n adâncuri verzi-negre de pădure. 

— Zeus, măreţe Zeus — strigă spre cer Orfeu, bătându-se cu pumnii în 
fruntea ca de fildeş — pogoară-te cu milă, acum, asupra mea. Dă viaţă 
Euridicei. 

Dar cerul, albăstrui, rămase mut ca stânca. 

Nici cântecul de liră nu mai clinti pe nimfa ce părăsise lumea. 

Orfeu, trântit în iarbă, o-mbrăţișa cu sete şi o chema zadarnic să vie 
împreună cu el, acolo unde totul sta pregătit de nuntă. 

Plânsul lui cel fierbinte îi zguduia pe oameni și mulți — dornici s-aline pe 
cel ce-i mângâiase cu viersul său vrăjit — îi glăsuiau astfel: 

— Nu plânge. E zadarnic. Iubita ţi-e la Hades. Asta i-a fost ursita şi nu 
ai ce să faci. Cată să te supui voinţei olimpiene. 

— Nu. Nu mă voi supune! glăsui Orfeu. Voi pleca spre Infern, de-ar fi să 
rătăcesc pe drumuri toată viaţa; și am să-mi caut mireasa. Mă voi ruga de 
Hades. Oricât ar fi de crunt, oricât de nemilos, trebuie să-mi întoarcă pe 
Euridice a mea. 

Luându-și pe umăr lira şi un toiag în mâini, Orfeu s-a îndreptat către un 
mic sanctuar pe care-l avea Hermes. Acolo s-a rugat de feciorul lui Zeus, 
pristavul din Olimp, ca să-l călăuzească pe drumul spre Infern, și i-a jertfit 
un ţap cu blana ca tăciunii, din turmele regale, cum cerea obiceiul. L-a 
proslăvit în imnuri. Apoi, fără zăbavă, a pornit iar la drum, către Peloponez. 

Şi, în Peloponez, la capul Tenaron!?!, era o peşteră. Nici un om nu- 
ndrăznea să treacă pe acolo de la lăsatul serii. Credinţele străvechi spuneau 
că-n peșteră erau furii, erinii și fel de fel de iazme, ce-i sugrumau pe oameni 
când încercau să intre. Căci peştera aceea era de bună seamă una din porţile 
spre tărâmul lui Hades. 


ORFEU PĂTRUNDE ÎN INFERN 


Și, poposind Orfeu la capul Tenaron, n-a vrut să ţină seamă de vorbe şi 
poveţe. 

— Spuneţi! Asta-i intrarea spre negrele genuni, unde domneşte Hades? 
întrebă pe localnici. 

— Da, da! răspundeau ei. Însă nu cuteza, străine, să te apropii prea mult 
de aceste locuri. Eşti tânăr. E păcat. Furiile stau de strajă. Ele n-aşteaptă 
mult și te strâng de grumaz. Câţi n-au pierit acolo! Stai. Stai. Unde te duci? 
Tu n-auzi vorba noastră? 

— Aud. Dar nu mi-e teamă! rostea spre ei Orfeu. O caut pe Euridice. Și 
dorul pentru ea îmi dă puteri să lupt, să-l înfrunt şi pe Hades. Am armă lira 
mea. Cu ea o să-ntâmpin geniile infernale, voi risipi destinul. Lăsaţi-mă să 
trec. 

Și, înstrunindu-și lira, cântând necontenit, Orfeu a pășit drept spre 
peştera aceea care-și căsca gâtlejul umed și-ntunecat, către aria mării. 

Nu s-a temut de furii, de geniile crude, pășind prin faţa lor, senin și fără 
frică. 

Și iacătă-l trecut, din peștera adâncă, într-un tărâm de umbre ciudat şi 
misterios. Coboară pe poteci unde-i aţin piciorul tufele încâlcite de scai şi 
mărăcini. Îl zgârie și-l rănesc. 

Dar el nu ţine seamă, şi merge mai departe, până zăreşte râul cel vânăt, 
Aheronul. Aici erau pe ţărmuri sute și mii de umbre, ce aşteptau să treacă și 
se rugau de Haron, luntrașul cel bătrân, să-i ducă peste ape, cu barca-i 
putrezită. Haron cerea obolul. Cine nu i-l plătea mai rămânea pe ţărmuri, 
rătăcind, amărât, cam o sută de ani. 

Însă aedul cântă lui Haron cel ursuz, din lira sa de aur, un cântec 
minunat. Luntraşul se îndură. ÎL trece pe Orfeu pe malul celălalt. 

Acolo alte piedici. Cerberul stă de pază la porţile de aramă. Latră și urlă 
tare. Iar șerpii-ncolăciţi pe capetele sale șuieră fioros, silindu-se să-l muște 
cu colții-nveninaţi pe fiul lui Apolo. 

El îşi înstrună lira. Coardele ei răsună, și câinele se lasă pe burtă, la 
pământ. Firea lui duşmănoasă se schimbă dintr-o dată. Ochii săi cată blând. 
În acest chip, aedul poate să treacă-n voie către palatul unde sălășluieşte 
Hades. 

Și fratele lui Zeus îi strigă de departe: 

— Cine eşti tu? Ce vrei? Cum cutezi, pământene, să intri nepoftit în 
ținutul tăcerii? 


Orfeu cată spre Hades fără de-nfricoșare, și-i spune doar atât: 

— Dă-mi voie, preamărite stăpân peste-ntuneric și umbre fără viaţă, să- 
ți glăsuiesc în viers. 

Și n-aşteptă răspunsul ce vrea să i-l dea Hades. Ci prinde-n braţe lira cu 
coardele de aur, pe care i-o dăduse la naștere Apolo. Și gura lui, în care îi 
picurase muza stropii curaţi de rouă, începe să rostească stihuri mai 
dezmierdate ca şoapta de iubire sau somnul care prinde în braţele lui 
pruncul, când este legănat la sânul cald al mamei. 


ZEUL HADES SE ÎMBLÂNZEȘTE 


Îi povesteşte-n stihuri dragostea cea curată, care-l înlănțuise pentru 
întreaga viață de nimfa Euridice. Speranţele-nflorite ce le păstrau în inimi. 
Cum regele Eagru le pregătise nunta. lar zeul Himeneu, cel ce-mplinește 
legea sfântă a căsătoriei, cu aripi nevăzute, venise de la Creta, unde-și avea 
palatul; şi-şi aprinsese facla. Dar facla nu arsese cu flăcăruie albă — cum 
cerea datina — ci răspândise numai un fum înecăcios. Asta, ca prevestire a 
tristei întâmplări ce urma să-i lovească. 

Îi cântă Orfeu apoi de clipa neuitată când şi-a văzut iubita căzută la 
pământ, fără de răsuflare; de gemetele sale; de jalea ce-a cuprins întreg 
poporul trac. 

Toţi câţi ascultă cântul divinului aed, acolo, în Infern, nu pot să-și 
stăpânească suspinele din piept. Geniile infernale tac toate copleşite de 
preamarea durere din glasul lui Orfeu. Tantal și-a uitat foamea și setea 
deopotrivă; Sisif nu mai ridică pietroiul greu pe coastă, şi Ixion, acela ce se- 
nvârtește veşnic pe o roată de aramă înlănţuit cu şerpi, rămâne nemișcat. 

Întreita Hecate îşi şterge pe obraji o lacrimă fierbinte. Şi Cora-Persefona 
îşi lasă fruntea albă pe umărul lui Hades, străpunsă de tăişul amarmicei 
mâhniri din viersul lui Orfeu. 

— Gândește-te, tu, Hades — mai glăsuieşte el, pe blând acord de liră — 
dacă un zeu viclean i-ar răpi într-o zi soția mult iubită, n-ai suferi ca mine? 
Nu ai pleca s-o cauţi? Răspunde-mi, nu căta încolo cu privirea. 

În timp ce zeul tace, soția-i, Persefona, întinde către Hades o mână 
rugătoare și-i cere să s-aplece cu milă spre aed. Dragostea ce-l uneşte pe el 
de Euridice este cu mult prea mare. Chinul ce îl îndură Orfeu — pierzând 
mireasa în ziua nunţii sale — este sfâşietor. 

Şi zeul, care altminteri nu are nici o milă, acuma se-nclină mișcat către 
Orfeu. 


— Voi face, zice el, pentru iubita ta, ceea ce nu se cade nici unui muritor. 
Se va întoarce-n lume, urmându-te pe tine. Dar trebuie să-mi promiţi. 

— Mă leg mai dinainte să-ndeplinesc orice, îi răspunde Orfeu, cu glasul 
gâtuit de marea bucurie că-și va recăpăta pe scumpa-i Euridice. 

Și Hades îi mai spune: 

— Când vei urca, Orfeu, spre celălalt tărâm, să nu-ntorci cumva capul, 
să nu-ncerci s-o priveşti. 

— Deși mă arde dorul și clipele îmi par veacuri nemăsurate, nu voi căta 
spre ea, dacă așa ţi-e vrerea, mai spune iar Orfeu. 

— Dacă te vei întoarce şi vei privi spre nimfă, cu o clipă înainte de-a 
călca pe pământ, o pierzi pe totdeauna, a adăugat la urmă zeița Persefona. 
Nu mai e nici un mijloc s-o poţi recăpăta. 

— Așa. Aşa voi face! a glăsuit Orfeu. 

Deci, multumind lui Hades şi Corei-Persefona, călăuzit de Hermes a 
plecat spre pământ. Ştia că îl urmează şi nimfa Euridice. Dar nu-ndrăznea 
să-ntoarcă înspre iubită capul, de teamă să n-o piardă, cum îi spusese 
Hades. 

Mergea cântând din liră și rostind mândre stihuri; şi-n minte o cerceta pe 
Euridice a lui: „E tot atât de albă? Mai este drăgăstoasă? Nu s-a schimbat 
cumva?“. 

Și inima-i o dată cu lira lui cânta cântec de biruinţă și dor înfrigurat, în 
timp ce se urca înspre pământul nostru. Mai erau câţiva pași. Ce spun? 
Numai un pas. Şi Orfeu trecea pragul din peşteră afară. 

Dar în acel moment a fost străpuns de teamă. Dacă mireasa lui s-a rătăcit 
cumva în bezna infernală și nu e-n urma lui? 

Atunci a întors capul îngrijorat s-o vadă. O vede, fericit, cum merge 
lângă Hermes. Vrea să-i spună ceva. Dar dalba lui mireasă, fără de nici o 
vorbă, însă cu braţele deschise către el — parcă l-ar fi strigat — alunecă-n 


Infern. De data asta însă e pentru totdeauna.!S 


NUMAI CÂNTECUL ÎI RĂMÂNE 


Zadarnic a-ncercat din nou Orfeu să treacă de râul Aheron. Nu l-a mai 
luat luntraşul, cel care duce morţii în ţinutul lui Hades. Zadarnic s-a zbătut, 
a plâns, l-a implorat şi i-a cântat din liră. 

Hades orânduise să nu fie lăsat pentru a doua oară în sumbrul său palat. 

Nefericit, Orfeu s-ar fi ascuns, se spune, în munţii Traciei. Nu dorea să 
mai vadă în ochi nici o femeie; căci îşi reamintea de scumpa-i Euridice şi 


inima-i rănită se sfâşia mai mult. 

De auzea-n pădure râsete de copile, dacă pe malul apei era cumva vreo 
nimfă, Orfeu îşi trăgea haina pe faţă şi fugea. Ei bine, tocmai fuga le aţâţa 
pe acestea să-ncerce și s-atragă în mreje de aed. 

Astfel s-au scurs cu greu vreo trei sau patru ani. Singura-i mângâiere era 
doar cântecul, în care proslăvea iubirea fără margini, dincolo de mormânt. 

Dar se aflau pe atunci, în Tracia, bacante, frumoase însoţitoare, care-l 
slujeau pe Bachus, zeul cel dezmăţat. Acestea nu-l iertau pe fiul lui Apolo, 
fiindcă-i păstra credinţă pierdutei Euridice. 

Și cum se povesteşte, ele se tot iveau în faţa lui, cu sila, cântând sau 
dănţuind sau azvârlindu-i flori legate-n bucheţele. ÎL ispiteau cu vorbe pline 
de îndrăzneală și-l pofteau la serbări închinate lui Bachus — adică la orgii. 

Însă el le gonea întruna, cu dezgust. Le blestema — spunând că ele 
înjosesc numele de femeie — și se urca în munte, mai sus, să nu le vadă 
purtarea desfrânată, pe care-o dovedeau. 

Atâta că nici ele nu s-au lăsat înfrânte. L-au urmărit în munte și l-au 
încercuit. 

— De nu primeşti, Orfeu, să trădezi amintirea iubitei Euridice, să știi că 
vei muri! i-au ţipat laolaltă. 

— O, moartea, unde este? le-a dat răspuns aedul. Prin ea mai pot ajunge 
s-o văd pe Euridice. 

Și auzind acestea, în ura lor turbată, ameţite de vin, bacantele acelea și- 
au împlântat în el zecile de pumnale, cu care sfârtecau tapii sacrificați 
stăpânului lor Bachus. 

Trupul însângerat l-au aruncat în Hebru. t2} 

La timp au sărit însă şi cele nouă muze, având pe Caliopa, mama lui, 
între ele. I-au ridicat din apă corpul său fără viaţă și l-au înmormântat într- 
un templu, Liberta, pe muntele Olimp. 

Doar capul rămăsese rostogolit pe valuri, șoptind necontenit, cu buzele 
albite, numele prea iubit al nimfei Euridice. Iar capul său și lira au ajuns 
până-n Lesbos — o insulă în care a înflorit poezia.!8! 

Muzele şi Apolo au luat această liră, care mișcase munţii, fiarele și pe 
Hades și au pus-o pe boltă. 

Luceşte între stele. E constelația Lirei. 

Iar poezia şi muzica lui au rămas între oameni, veşnice ca iubirea jurată 
Euridicei!19 


Note: 

AL) Vechii elini înțelegeau prin Tracta ţinuturile mărginite la 
miazănoapte de Propontida și de Marea Egee, la răsărit de Pontul Euxin sau 
Marea Neagră, la asfințit de fluviul Strimon, astăzi Karasu; iară la 
miazănoapte de Istru sau Dunărea cea largă. 

42). Într-un desen pe un vas este înfățișat Orfeu, în ţara lui Eagru. Tracii 
stau în preajma lui cu coifuri peste plete şi cu suliți în mâini, gata parcă de 
luptă. Poetul cântăreţ este așezat în mijloc, cu ochii către slavă. În mâini 
ține lira. Nu ştim ce rostește, dar fețele războinicilor, înăsprite de lupte şi 
greutăţi, parcă se luminează şi uită de urgia pe care o pregătesc, de moarte 
şi război. Se vede marea putere a cântecului, a artei, asupra lor. 

13)1 Aşa ni-l reprezintă pe fiul lui Apolo și al muzei Caliopa un mozaic 
dezgropat în oraşul Pompei şi aflat astăzi la Palermo. În jurul lui se văd 
strânse zeci de sălbăticiuni: maimuțe, leoparzi, lei, cerbi, păsări, ba chiar şi 
şerpi şi broaște, care-i ascultă viersul. 

14)1 O astfel de imagine a surprins pictorul francez Nicolas Poussin în 
opera intitulată „Orfeu şi Euridice“, aflată azi la muzeul municipal din 
Chantilly. Într-o splendidă îmbinare de culori sunt zugrăviți oamenii și 
natura. Se văd câteva nimfe la poalele pădurii. Altele se scaldă în undele 
străvezii ale râului Hebru. În zări se înalță munţii, adăpostind cetatea cu 
zidurile sure, în care văzuse lumina zilei feciorul lui Apolo. Întreg tabloul 
respiră măreţia, puterea suverană a artei: a cântecului și poeziei. Orfeu, cu 
bețigaşul de argint în mână, se pregăteşte să cânte, însoţindu-și vocea cu 
lira, cel mai frumos dintre cântecele pentru preaiubita lui Euridice. 

15)1 Astăzi capul Matapan. 

16).1 Scena este admirabil redată într-un basorelief din secolul al V-lea î. 
Hrist., care se găseşte acum la Neapole. Ea a fost cântată și de marii poeţi 
antici: Eschil, Pindar, Horaţiu, Ovidiu și, mai ales, Vergiliu, în „Georgicele“ 
sale. În epoca modernă nenumărați artişti au abordat această temă. 
Bunăoară, în muzică, germanul Gluck a creat, pe motivul acesta legendar, 
una dintre cele mai frumoase lucrări, intitulată „Orfeu și Euridice“. 
Semnificaţia pierderii Euridicei de către Orfeu pare a fi aceea că faptele 
mari, hotărâtoare în viață, nu se pot desăvârși fără răbdare şi sacrificiu până 
la capăt. 

17)1 Râul Marița de astăzi. 

18).1 Aici vor crea mai târziu poeţii Alceu şi Safo. 


19)1 Lui Orfeu i se atribuie o serie întreagă de poeme, care au fost de 
fapt create mult mai târziu, deși unele fragmente par a fi urme veritabile de 
poezie orfică. Tot despre el se spune că avea și darul profeţiei, fiind fiul lui 
Apolo — și că ar fi organizat aşa-numitele mistere orfice. Capul său, prins 
între stâncile insulei Lesbos, se zice de altminteri că a avut darul să facă 
profeţii multă vreme după moartea poetului. 


ÎNTEMEIEREA TEBEI; CADMOS; ZETOS ȘI AMFION; EDIP 


După ce Zeus a răpit-o pe Europa, Agenor, regele Sidonului!1!, nu s-a- 
mpăcat deloc cu gândul ca draga lui copilă să rămână pradă aceluia care-o 
răpise. Şi-a poruncit celor trei fii ai săi: Fenix, Cilix și Cadmos să plece-n 
toată lumea şi să-i găsească fata. 

— Dacă vă veţi întoarce fără de sora voastră, le-a grăit Agenor, să știți 
că vă ucid, căci nu mai meritaţi să-mi fiți moștenitori. 

Au plecat dar băieţii pe drumurile lumii, căutând-o pe Europa. Au mers 
ei ce-or fi mers, şi cei doi frați mai mari au ostenit degrabă. S-au rătăcit de 
Cadmos. Fiindcă n-aveau curajul să-și mai revadă tatăl, s-au oprit pe 
coclauri şi au întemeiat nişte orașe noi. Fenix a ajuns rege în ţara ce i-a luat 
de atunci numele lui: Fenicia bogată. Și Cilix de asemeni, în alt ţinut vestit, 
numit Cilicia. 

Doar Cadmos, flăcău vrednic, a păşit mai departe. A străbătut ţinuturi 
aspre, necunoscute, plecând din Asia. A plutit peste mări, și, după multă 
vreme, a ajuns în Elada. 

Aflând el că la Delfi se află un oracol, unde Febus-Apolo prezice 
viitorul, s-a urcat cu greutate pe muntele Parnas, în ţinutul Focidei. S-a 
plecat lui Apolo și i-a cerut învăţ ce trebuie să facă. Ar vrea să-nvingă 
monștri, cum a învins şi Apolo pe balaurul Piton, monştri ce-mpovărează 
pământul cu urgie. Ar vrea să-și ridice o cetate vestită. 

Apolo i-a răspuns prin gura Pitiei că poate să învingă un monstru fioros 
şi poate să ridice o cetate vestită, dar săvârşind acestea el însuși va plăti prin 
grele suferinţe. 

Tânărul sidonian s-a-nvoit cu toate. Și atunci zeul Apolo l-a-ndemnat să 
pornească înspre râul Cefis. Şi i-a mai povestit că-n drum va întâlni un 
juncan fermecat, cu părul ca zăpada. Cadmos să urmărească animalul 
acesta, până ce s-o opri; şi acolo unde el va-ncepe să mugească, culcându-se 
în iarbă, poate să-nalţe ziduri, să fac-o fortăreață. 

Plecând Cadmos din Delfi, a tot călătorit pân-a văzut juncanul păscând 
pe un imaş.42k 

Animalul acesta era alb ca omătul, și, zărindu-l pe Cadmos, a pornit 
către râu. Fugea și-ntorcea capul. Fugea şi iarăşi sta, răsucindu-și spre tânăr 
fruntea împodobită cu nişte coarne mari, galbene, lucitoare. Parcă-i tot 
făcea semne s-alerge-n urma sa. 


Și, însoţit de prieteni — care veneau cu dânsul încă de la Sidon — Cadmos 
a urmărit juncanul fermecat vreme de nouă zile. 

EI l-a călăuzit printre codrii umbroşi, până pe o colină toată smălțată-n 
flori. Acolo s-a oprit și s-a lungit în iarbă. A ridicat spre slavă capul 
încoronat și a mugit prelung.(3. 


DOBORÂREA BALAURULUI LUI ARES 


Cadmos a înţeles c-acela este locul unde va trebui să-și ridice cetatea. A 
sărutat pământul pe care ajunsese din voia lui Apolo, şi primul gând i-a fost 
s-aducă sacrificii preamăreţului Zeus, ca viitoarea cetate să fie trainică. A 
trimis câţiva prieteni să caute un izvor. Din el s-aducă apă în amfore de lut. 
Să facă libaţiuni, fără de care jertfa nu ar fi fost primită de Zeus în Olimp. 

Tovarășii lui Cadmos au pornit prin pădure, cercetând peste tot, până ce 
au zărit un pârâiaș zglobiu; iară puţin mai sus au dat de o peşteră cu o 
intrare joasă, bine adăpostită de un bunget umbros și grămezi mari de 
pietre. Din peştera aceea ţâșnea pârâul rece, limpede, de cleştar. 

Și, veseli, sidonienii au vrut să toame apă în prima amforă; dar pe 
neaşteptate, din peştera adâncă, a ţâşnit un balaur cu solzii de aramă și ochii 
fioroşi. Pe cap, monstrul purta o creastă zimţuită și gâtul său avea o pungă 
de venin, mai groasă ca o bute. lar gura otrăvită era bătută toată în trei 
rânduri de colti, lungi ca niște pumnale. 

Balaurul cu creastă era fiul lui Ares, zeul cel viforos, și străjuia izvorul 
tatălui său ceresc și tot acel ţinut, pe care-l stăpânea întocmai ca un rege. 

Fără multă tocmeală, balaurul lui Ares s-a rotit către soții lui Cadmos din 
Sidon şi i-a încolăcit; apoi i-a otrăvit, înfigând în ei colții săi ascuţiţi și albi. 

În vremea asta Cadmos, văzând că seara vine şi soții nu se-ntorc, a 
pornit să-i găsească. A rătăcit şi el prin umbrele pădurii, până ce a sosit la 
izvorul lui Ares, şi, când acolo, iată-i! Prietenii erau morţi şi monstrul sta 
lungit pe trupurile lor, sleindu-le de sânge. 

Tânărul sidonian a luat atunci o stâncă, şi, cum era voinic l-a lovit cu 
putere pe feciorul lui Ares. Dar solzii de aramă l-au ocrotit pe monstru de 
greaua lovitură, ce ar fi dărâmat şi zidul unei case. El a zvâcnit deodată, s-a 
ridicat în sus, mai nalt decât copacii, şi l-a ţintit pe Cadmos cu ochii 
arzători, în timp ce întreita lui limbă îi juca în gura-nveninată, și, șuierând 
ca vântul, când spulberă nisipul pe țărmurile mării, s-a repezit la el. 

Numai că sidonianul era un luptător cum nu-s prea mulţi pe lume; și 
neînfricoșat, l-a-ntâmpinat pe monstru, precum se cuvenea, cu sabia şi 


lancea. 

Balaurul s-a-ntors, încolăcit pe coadă. Atunci, viteazul Cadmos mi l-a 
lovit cu lancea atâta de puternic, încât a străbătut gâtul gros de balaur. Şi 
arma s-a înfipt într-un trunchi de stejar. Balaurul lui Ares a rămas priponit 
de acel trunchi de stejar, care s-a aplecat sub prea marea povară. 

După această faptă, fiul lui Agenor a auzit un glas: 

— Ares iubește monștrii. Tu ai ucis un monstru care-i era și fiu. Pentru 
această faptă ai să plăteşti amarnic, prefăcându-te-n șarpe. 

Cadmos s-a-ntors pe dată cu sabia în mână, crezând că-i alt duşman. 


NAȘTEREA POPORULUI TEBAN DIN COLŢII DE BALAUR 


Da-n faţa lui era însăşi Palas-Atena, cu egida pe piept și sulița în mână. 

— Chiar de mă voi jertfi, i-a dat răspunsul Cadmos, sunt fericit, zeiţă, c- 
am răpus un balaur care-i împiedica pe oameni să trăiască în locurile 
acestea atâta de mănoase. Vreau să zidesc aici o cetate vestită, unde să 
locuiască oameni nenumărați. 

— Dacă este aşa, a glăsuit zeiţa, îţi trebuie şi braţe cu care să zideşti 
cetatea ta visată. Și ca să dobândeşti braţele de ajutor, desprinde plin de 
grijă toţi colții de balaur și seamănă-i pe glie. 

Spunând aceste vorbe, Atena a pierit. Un nor se coborâse şi-o învăluise 
pe copila lui Zeus, plutind apoi spre slăvi. 

Cadmos a ascultat sfatul dat de Atena, și, desprinzând cu grijă toţi colții 
de balaur, i-a semănat pe glie.!4* 

Din colții semănaţi de Cadmos, sidonianul, s-au ridicat întâi nişte vârfuri 
de lance; apoi, tot din pământ, au răsărit, semeţe, coifuri de luptători; şi-n 
sfârşit, au ieşit nişte giganţi cu arme și scuturi sunătoare, care s-au luat la 
luptă. 

S-au tot luptat giganţii, până ce au rămas în viață numai cinci. Atunci s-a 
ivit iară, ca din senin, Atena. Le-a poruncit s-arunce armele ucigașe și să se 
facă prieteni cu preaviteazul Cadmos, care le va fi rege. 

La porunca lui Cadmos, au zidit în pădure, la izvorul lui Ares, fortăreața 
Cadmeea, acropola tebană. Ridicând fortăreaţa, Cadmos a adus jertfă 
juncanul fermecat puternicului Zeus. 

Pielea lui i-a tăiat-o în fâşioare lungi, subţiri, subțiri de tot. Pe acestea le- 
a unit. S-a făcut o fâșie de piele nesfârșită. Cu ea a măsurat întinderea de 
ţară, care urma să intre în stăpânirea lui. 


Dorind să se păstreze nestinsă amintirea ciudatei întâmplări, Cadmos a 
denumit ţara aceasta nouă: Beoţia — ţara juncanului. 

Totuşi, pentru că el doborâse pe fiul cel hidos al lui Ares, a suferit destul, 
precum se învoise în faţa lui Apolo. 

Copiii i-au pierit și, spre sfârșitul vieţii, eroul sidonian — cum îi spusese 
Atena — s-a preschimbat în şarpe. Soţia lui, la fel. Doi şerpi, ce nu făceau 
nici un rău nimănui.2* 


URMAȘII LUI CADMOS RIDICĂ TEBA CEA CU ȘAPTE PORȚI 


Doi feciori ai lui Zeus și ai nimfei Antiopa!S?, Zetos şi Amfion, au fost 
urmașii lui pe tronul din Cadmeea. Ei s-au gândit să facă la poalele cetăţii 
marele oraș, Teba, visat, de mult, de Cadmos. Teba cea cu șapte porţi. 

Zetos era de o forță de neînchipuit. În schimb, celălalt frate, pe nume 
Amfion, era un cântăreţ destoinic ca Orfeu. 

Când s-a-nceput lucrul la zidurile Tebei, Zetos a spus că el o să aducă 
piatra din munţii învecinați. 

Într-adevăr, cu forța-i uriașă, olimpiană, aducea pe spinare stânci mari 
rupte din munți. 

Amfion nu jurase că va face vreo muncă. Avea un trup firav, însă, 
cântând din liră, ca divinul Orfeu, acest fiu al lui Zeus izbutea să urnească 
munţii din temelii. Și munţii veneau singuri spre zidurile Tebei, ca meșterul 
Zetos să poată avea piatră de lucru din belşug. 

Se mai spunea că Tebei i s-au zidit anume cele şapte porţi, ca ele s- 
amintească lira lui Amfion, ce avea şapte corzi. 

Iară porţile Tebei au căpătat şi ele fiecare un nume. Numele li s-au dat 
după cele șapte copile, pe care le avea regele Amfion cu soţia-i Niobeea.7! 

Afară de eroii Zetos şi Amfion, un alt urmaș de seamă pe tronul de la 
Teba a fost regele Laios. 

Aezii povestesc că el era-nsurat cu frumoasa locasta; dar în palatul său 
era multă mâhnire, căci nu aveau copii. 

Vroind să dobândească un prunc în casa lui, regele s-a rugat de marele 
Apolo, şi zeul i-a răspuns prin glasul Pitiei: 

— Soţia ta, Iocasta, îţi va da un fecior. Însă el e ursit ca să-şi omoare 
tatăl; să-și pângărească mama şi să umple de sânge și doliu şi durere tot 
poporul teban. Este încă o jertfă pe care o cere Ares, fiindcă pe aceste 
locuri, unde se-nalță Teba, i-a fost ucis feciorul-balaur de către Cadmos. 


Aceste vorbe cădeau ca lovituri de trăsnet în inima lui Laios, iar părul i 
se făcuse pe cap măciucă. Cutremurat de spaimă, Laios s-a-nturnat în 
palatul din Teba și a povestit locastei groaznica prorocire. 

Într-adevăr, locasta, în anul următor, a dobândit un prunc. Cât îl dorise 
Laios; şi acum cât îl ura! Și el a luat copilul și l-a azvârlit pe un munte, pe 
muntele Citeron, ca să-l mănânce râșii care foiau pe acolo. 

Dar s-a-ntâmplat să treacă pe muntele Citeron un păstor corintian; şi el a 
luat odrasla lui Laios, cea zvârlită; şi-a dus-o în ţara sa. 

Iar regele!8* din ţara aceea corintiană n-avea nici un urmaş. Văzând el pe 
micuțul atât de oropsit, s-a hotărât să-l crească ca pe copilul său. 

Aşa a ajuns fiul lui Laios în Corint, unde s-a făcut mare, voinic și 
înţelept, fiind el numit Edip. 


FĂRĂ SĂ ȘTIE, EDIP ÎȘI UCIDE TATĂL 


Dar ajungând Edip flăcău în toată legea, oameni nechibzuiţi i-au șoptit 
la ureche că el n-ar fi odrasla regelui din Corint; că e copil găsit şi multe 
dintr-acestea. 

Mâhnit peste măsură, s-a dus la un oracol al zeului Apolo, să afle 
adevărul, cine îi sunt părinții. 

Dar Pitia, în răspunsul pe care i l-a dat, nu i-a destăinuit că tatăl lui e 
Laios, și mama sa, locasta. 

I-a spus numai atât: 

— Să nu te-ntorci în ţara unde ai venit pe lume; altfel îţi ucizi tatăl; te 
vei căsători cu propria ta mamă; și aduci nenorocirea asupra tuturora: copii, 
rude și prieteni. 

Ascultând ce spunea bătrâna preoteasă, Edip a cugetat străpuns de- 
nfiorare: 

— Dacă mi-e totuşi tată regele din Corint? Şi dacă mi-e sortit cu 
adevărat ca eu să-mi nimicesc părinţii? Mai bine fug în lume. Nu mă întorc 
acasă și-nlătur nenorocul ce mă poate pândi. 

Socotind deci că fuge, Edip nu s-a întors în istmul de Corint. A cugetat 
să plece către Beoţia, și — coborând din Delfi — a văzut două drumuri. Pe cel 
care ducea către Beoţia venea încet un car. În car călătorea un bătrân cam 
albit, urmat de câţiva sclavi. 

— la fă-ne loc, băiete, a rostit vizitiul, tare, către Edip. 

Edip s-a supărat că un sclav oarecare îi poruncește astfel, şi nici nu s-a 
clintit. 


Atunci vizitiul a dat în el cu biciul. Edip s-a înfuriat și l-a lovit cu 
lancea, lăsându-l mort pe loc. 

Ca să-și răzbune sclavul, bărbatul cel albit a scos o sabie. Şi s-a iscat o 
luptă. Iar tânărul Edip, cu lancea ridicată, l-a izbit pe bătrân, ca şi pe sclavii 
lui, care îl apărau. 

În prea puţină vreme, din cei cinci călători n-a scăpat decât unul. Un 
sclav care-a fugit. 

Astfel s-a împlinit întâia prevestire făcută de Apolo!9?, căci tânărul Edip, 
fără s-aibă habar, îşi ucisese tatăl. Bătrânul ce zăcea însângerat pe drum, 
lângă sclavii săi, era regele Laios. 

El se ducea la Delfi să-l întrebe pe Apolo cum să-și salveze Teba? Pentru 
că aproape de oraș s-aşezase un sfinx'19, din porunca duşmănosului Ares. 
Sfinxul avea obrazul şi trupul de femeie; corpu-i era de leu; aripi avea de 
vultur şi ghearele de zgripţor.!11 Iar coada-i de oţel era ca de balaur. 

Și sfinxul priveghea pe drumul către Teba. Când treceau călătorii, îi 
oprea cu un strigăt. Le punea o-ntrebare, cu multă viclenie, şi nimeni nu 
putea să-i dea acestui monstru răspunsul cuvenit. Atunci sfinxul lovea cu 
coada de balaur pe bietul călător. Cu ghearele de zgripţor îi scotea inima și 
i-o storcea de sânge. 

Astfel îi doborâse sfinxul, până în acea ziuă, pe foarte mulţi tebani. 


A DOUA CRIMĂ: CĂSĂTORIA CU IOCASTA 


În tot orașul Teba domnea o spaimă mare și numai cu greutate se mai 
putea ieşi pe cele şapte porţi. De mai dura o vreme, orașul ar fi rămas fără 
locuitori. 

Mai mult, s-adăuga ştirea că pe regele Laios l-au omorât tâlharii. 

Sclavul care scăpase s-a rușinat să spună că nu-i învinsese decât un 
singur om, și a minţit că-n cale le ieșise o ceată de numeroși tâlhari. 

Pe lângă toate astea, sfinxul mai omorâse în zilele acelea pe alți 
numeroși tineri. Şi printre ei era și feciorul lui Creon. 

Creon păstra de altminteri coroana-n mâna lui, până se alegea un nou 
rege la Teba. 

Îndurerat la culme de moartea fiului, Creon a dat de ştire că de se va afla 
vreun bărbat iscusit care să-nfrunte sfinxul şi să salveze Teba, îi va da o 
răsplată neînchipuit de mare. El va avea ca soţie pe regina locasta, pe 
văduva lui Laios, și va primi coroana şi tronul rămas gol. 


Edip, care intrase pe pământul teban, a şi trecut la faptă; a pornit-o de-a 
dreptul spre sfinxul fioros. 

Sfinxul l-o fi zărit, pesemne, de departe, şi fâlfâind din aripi l-a oprit pe 
Edip, punându-i o-ntrebare: 

— Care este făptura ce merge-n patru labe, apoi numai în două și la 
sfârşit în trei? Haide, răspunde iute. 

— Fiinţa aceasta este, de bună seamă, omul, i-a dat răspuns Edip. Când 
este mic, el merge numai de-a bușilea. Pe urmă se ridică şi, când ajunge 
gârbov, lângă două picioare, ca sprijin, se găseşte și al treilea: toiagul. 

Cum a sunat răspunsul, sfinxul, turbat de ciudă, s-a umflat și a plesnit. 
Iară Edip, cu lancea, l-a trântit de pe stânca unde se cocoţase în nişte văi 
adânci. 

Auzind tot poporul că tânărul Edip l-a biruit pe sfinx, s-a grăbit să-l 
aducă, pe umeri, în oraş. 

Creon i-a dat coroana ce o avea în grijă şi l-a suit pe tron, alături de 
locasta. 

Astfel, fără de voie, Edip a săvârşit cea mai groaznică crimă din câte 
sunt pe lume. S-a însurat, sărmanul, cu însăși mama lui. 

A mai trecut o vreme. locasta i-a născut soțului său, Edip, doi fii și două 
fiice.{12 În Teba era pace. Regele cârmuia cu multă-nţelepciune peste 
poporul său, ferindu-l de războiul cel mult dorit de Ares. Apoi s-a stârnit 
furtuna. Zeii, înverşunaţi că soţia lui Edip, care-i era şi mamă, i-a dăruit 
copii, au trimis peste Teba ciuma pustiitoare. 


PUSTIU ȘI LACRIMI AU HOTĂRÂT ZEII 


Mureau și zi, şi noapte, sute, mii de copii. Ruguri erau aprinse în Teba 
peste tot şi jalea cuprinsese poporul, mai cumplit decât când trăia sfinxul. 
Căci mamele plângeau în hohot la răspântii şi-n case îndoliate. Iar preotul 
cel mare îl ruga pe Edip să facă sacrificii, să salveze cetatea. {42 

Dar regele Edip a poruncit să vină bătrânul profet orb, ce se numea 
Tiresias. 

Întâi, profetul orb nu a vrut să răspundă. Dar, silit de Edip, el a mărturisit 
că zeii au aruncat peste orașul Teba ciuma nimicitoare, pentru că regele își 
omorâse tatăl şi se căsătorise cu mama lui, locasta. 

Ca să se pedepsească, regina şi-a luat viaţa, aninându-se-n ștreang. lar 
Edip și-a scos ochii cu o agrafă de aur. 


Apoi, orb şi sărman, Edip a părăsit Teba cea cu şapte porţi, ca s-o scape 
de ura netrebnicului Ares și a celorlalți zei. 

Și, rătăcind pe drumuri, însoţit de copila cea mică, Antigona, trăind doar 
din cerşit, au ajuns la Colona!1, o mică aşezare lângă orașul unde domnea 
pe atunci Tezeu. lar regele Tezeu a venit din Atena să-l vadă pe Edip. 

Nenorocitul orb l-a rugat pe Tezeu să ia în grija sa pe biata Antigona, și, 
condus de Tezeu, bătrânul a pășit într-o pădure deasă. 

Aici a dispărut Edip într-un chip tainic. 

Tezeu cunoștea taina, dar nu a vrut s-o spună. Se zicea că Edip i-a 
blestemat pe zei, și Zeus l-a trăsnit sau s-a deschis pământul, și Hades l-a 
primit.(15 

Legendele eline mai arătau că-n Teba a fost după aceea un război 
fratricid.115! Feciorii lui Edip s-au ucis între ei. Fetele i-au murit. Numai 
pustiu şi lacrimi au rămas după el. 

Așa s-a răzbunat zeul furtunilor, încrâncenatul Ares, pe urmașii lui 
Cadmos, pentru că se clădise Teba cu şapte porţi, pe locurile unde-i 
hălăduise fiul, balaurul cel groaznic cu solzii de aramă. 


Note: 

{1} Oraş din Asia, pe ţărmul de răsărit al Mării Mediterane. 

12).1 Poetul roman Ovidiu cântă, în versurile sale, această întâmplare. 

13)1 În limba celor vechi, bous-bos înseamnă bou-juncan. Legenda 
aceasta s-a transmis multor popoare. Nu este exclus ca ea să fi influenţat și 
legenda noastră despre Dragoş Vodă, venit din Maramureș, pe urmele unui 
zimbru cu o stea în frunte. Ei ar fi întemeiat, potrivit legendelor, pe locul 
unde a fost doborât zimbrul, ţara încântătoare a Moldovei. 

44)41 Colţii balaurului, fiul lui Ares, reprezentau pentru elini lăncile. Prin 
această alegorie, aezii vroiau să arate de ce tebanii erau un popor de 
războinici. 

15)1 Cadmos reprezintă eroul întemeietor de orașe, în locuri unde 
hălăduiau înainte, prin păduri, numai fiare şi monştri. Este un erou 
civilizator, cu preţul sacrificiului său. Elinii îi atribuiau eroului Cadmos și 
alte merite. Spuneau, între altele, că el este acela care ar fi adus alfabetul 
din Asia în Europa. El ar fi făcut şi cele dintâi conducte de apă din piatră, 
încât oamenii să fie aprovizionaţi din belşug, fără ca fiecare să fie nevoit să 


meargă după apă, la mare depărtare, uneori afară din oraș. Tot el ar fi făcut 
cele dintâi legi, şi mai spuneau că ar fi fost un mare apărător al păcii. 

16)1 Nimfa Antiopa era fiica fluviului Asopos și fusese răpită de Zeus, 
precum s-a arătat anterior. 

17)1 Regina Niobeea avusese cu soțul său, Amfion, şapte băieți și şapte 
fete, uciși cu săgețile de Apolo şi Artemis, la porunca mamei lor, zeiţa Leto 
— geloasă pe fericirea Niobeei. 

18)1 Regele corintian în casa căruia a crescut Edip se numea Polib şi era 
căsătorit cu Meropa. 

19)1 Această legendă imortalizează nedreptatea destinului hotărât de 
forţe supranaturale. 

110)1 Sfinxul, această mitică făptură, era tot odraslă a monstrului Tifon 
şi a viperei uriaşe Ehidna. 

411)1 În basmele noastre, zgripţorul apare de multe ori, fiind socotit un 
soi de vultur cu două capete şi gheare mari și tăioase. 

1412)4 Fiii lui Edip şi ai locastei erau Eteocle şi Polinice. Iar fiicele se 
numeau Ismena şi Antigona. 

113)1 Poetul antic Sofocle ne redă zguduitor această rugăminte a 
marelui preot către Edip în versurile sale din tragedia „Edip rege“: 
„Zguduită, 

De-o grea furtună-i Teba, ţi-o spun chiar ochii tăi 

Și sângerata mare ce-apleacă fruntea ei, În ale sale valuri o ţine cufundată. 
Nu mai rodește-n beznă sămânța cea uscată: 

Pier turmele, mor pruncii la sânul mamei lor. 

Vrăjmașa zee Ciuma, cu foc cotropitor 

Ne bântuie cetatea, nemilostiv cosește 

Odraslele lui Cadmos, și tot înavuţește 

Cu gemete și lacrimi Infernu-ntunecat, Noi toți, bătrâni şi tineri, la tine-am 
alergat. 

Nu că ești zeu, dar nimeni cât tine nu plăteşte, Când dăm de zile negre, 
cerul se învrăjbește.Făr nici o călăuză, făr’nici un ajutor 

Tu ne-ai scutit de birul ce sfinxu-ngrozitor 

Pusese asupra Tebei, și toţi zic în credinţă 

Că ne-ai ferit de moarte cu a zeilor voință. 

Și acum mare Edip naintea ta căzuţi, lar te rugăm fierbinte cu milă să ne- 
ajuţi. “ 


114)1 Întâmplările au fost povestite de poetul Sofocle în tragedia „Edip 
la Colona“. (Colona se găsea cam la şapte kilometri depărtare de orașul 
Atena.) Tot Sofocle a scris şi renumita tragedie, legată de numele fetei mai 
mici a lui Edip: „Antigona“. 

{15}t În picturile pe vase, legenda lui Edip a inspirat mult pe artiştii 
antici. Astfel se găsesc două renumite vase, având pictate victoria lui Edip 
împotriva sfinxului. Pictori moderni, ca Gustave Moreau, Ingres ş. a. au 
reluat tema. În literatură — urmându-l pe Sofocle, a cărui creaţie despre Edip 
atinge cea mai înaltă culme în teatrul antic — au mai scris lucrări 
memorabile Corneille, Voltaire şi alții. lar George Enescu a creat o 
admirabilă operă muzicală. 

116)1 În literatură, acest război fratricid este cunoscut sub numele de 
„Cei șapte contra Tebei“ şi e povestit în versurile lor de marii tragici: Eschil 
şi Euripide. 


EXPEDIȚIA ARGONAUȚILOR 


De câte ori elinii călătoreau pe mări și debarcau pe ţărmuri străine și 
îndepărtate, ei își reaminteau legenda despre Iason și corabia Argo. 

Și — după ce jertfeau fructe și flori şi sânge lui Zeus olimpianul sau 
fiului său Hermes, zeul călătoriei şi al negoțului, cel care-i învăţa cum să 
aibă dobânda cu orişice prilej — sorbeau cupe cu vin și începeau să cânte 
legenda despre Iason şi corabia Argo. 

Cel mai adesea, ei îşi începeau povestea arătând că odată ar fi trăit în 
Iolco, un oraş tesalianiL!., doi fii ai lui Poseidon: Eson şi Pelias. 

Rege fusese Eson, fratele cel mai mare. Dar Pelias, cel mic, prin viclenii 
şi arme, își însușise tronul şi luase avuţia regelui legiuit: palatele de piatră şi 
turmele de vite. În schimb îi dăruise o colibă de frunze pe clina unui munte, 
făcându-l slujitor. 

Numai că fostul rege avea și un copil. Acesta, crescând mare, putea 
pretinde sceptrul luat tatălui său Eson. Deci, ca să-şi poată ţine tronul, fără 
de nici o grijă, Pelias s-a gândit să-şi omoare nepotul. 

Atâta că şi Eson avea, pesemne, prieteni. Aceştia l-au vestit despre ce 
plănuia noul stăpânitor, regele Pelias. 

lar preamâhnitul Eson, ca să-și scape copilul, a trebuit să pună la cale un 
şiretlic. 

A vestit tot regatul că fiul i-a murit. A ridicat și un rug, cum se obişnuia 
pentru cei răposaţi. Însă pe rug a ars un iepure sălbatic. A făcut — după 
datini — jertfe zeului Hermes, întreitei Hecate, zeiței Persefona şi soţului 
său, Hades. A plâns şi s-a jelit în temple, la răspântii și lângă focul sacru. 

Totul lăsa să creadă pe proaspătul stăpân al oraşului Iolco că odrasla lui 
Eson s-a stins dintre cei vii. 

Însă în mare taină, Eson şi-a dus copilul în munţii Pelion, la centaurul 
Hiron!2), şi l-a rugat să-i crească feciorul oropsit. Căci centaurul Hiron 
creştea pe Asclepio, feciorul lui Apolo, și pe Castor şi Polux, odraslele lui 
Zeus. Şi tot la el vor crește și viteazul Ahile, Ulise și mulți alţii. 


FIUL LUI ESON SE ÎNTOARCE ÎN IOLCO 


Și stând sub privegherea bătrânului centaur, pruncul adus din Iolco s-a 
făcut în curând un flăcău neînfricat. Dar el nu avea nume, fiind crescut pe 


furiș. De aceea bunul Hiron, neștiind cum să-l strige, i-a zis: fiul lui Eson — 
adică, pe scurt, Iason. 

Când a-mplinit băiatul cam douăzeci de ani, s-a hotărât să plece în 
orașul natal ca să-și revadă tatăl şi, poate, să-l răzbune. 

A mers până la râul ce-nconjura oraşul. Tocmai vroia să treacă apa pe la 
un vad, când i-a ieşit în cale o biată cerşetoare. 

— Băiete! Hei, băiete, nu vrei să mă treci râul? a glăsuit spre Iason. Eu 
sunt fără putere şi dacă mă-ncumet să mă cufund în apă, mi-e teamă că-mi 
pierd viaţa. 

Iason, cum îl crescuse înțeleptul centaur, era un tânăr vrednic și foarte 
săritor. 

— Cum de nu, bunicuţo. Te duc numaidecât. 

Și a luat-o în braţe, pășind cu multă grijă, căci apa venea mare, îi 
ajungea la gât și curgea-nvolburată. 

Aşa a trecut râul, ducând-o pe bătrână pe țărmul celălalt.(3* 

Însă, cum au ajuns, băbuţa s-a schimbat pe loc într-o zeiță. Dar nu-n 
orice zeiță. A apărut chiar Hera, soţia marelui Zeus, acel ce cârmuia întregul 
Univers, din muntele Olimp. 

— Am vrut să te încerc, a glăsuit, cu fală, puternica zeiţă. Şi, fiindcă te- 
ai grăbit să-mi împlinești dorinţa, eu te voi ocroti pe drumurile tale. Și tu 
vei birui. 

Astfel a spus zeiţa și a bătut din palme. Un nor a-nvăluit-o şi a pierit în 
slăvi. 

Iason a stat o vreme privind pe urmele zeiţei, plin de uimire. Apoi, 
cutezător, cântând voios pe cale, a pornit mai departe și a ajuns în lolco. A 
intrat în oraş şi s-a-ndreptat spre piaţa unde se pregătea o mare sărbătoare, 
în templul lui Poseidon. 


REGELE PUNE LA CALE PIEIREA LUI IASON 


Oamenii din oraș, când l-au văzut pe Iason, au crezut că-i un zeu. Au 
socotit că-i Ares sau poate chiar Apolo, şi l-au înconjurat. Într-adevăr, 
flăcăul era nespus de chipeș. Trăind mereu pe munte — părul nu şi-l tăiase şi 
pletele bogate îi atârnau pe umeri în valuri aurii. Pe trup avea o haină de 
pânză, subţirică. Haina i se lipea de mușchii încordaţi și lăsa să se vadă cât 
este de voinic. Iar deasupra purta o blană de panteră, care îl apăra de ploaie 
sau de frig. În fiecare mână ţinea câte o lance cu vârful de aramă — precum 
purtau păstorii din munţii Pelion. Atâta că-n picioare nu mai avea băiatul 


decât o sanda. Cealaltă o pierduse în apa spumegândă, pe când ducea 
bătrâna spre malul celălalt. 

Tocmai în acea clipă s-a auzit un ropot. Regele Pelias, călare, cu suita, 
se-ndrepta către templu, ca să aducă jertfă zeului mărilor. 

Dar iacătă-l zăreşte în piaţă şi pe Iason. Mai mult, vede că el nu este 
încălțat decât cu o sanda, și se îngălbenește nedreptul Pelias. 

Oracolul din Delfi abia îi proorocise — câteva zile-n urmă — că trebuie să 
se teamă de un flăcău din munte, ce e-n acelaşi timp străin și cetăţean al 
orașului Iolco şi umblă încălțat numai cu o sanda. Căci tânărul acesta-l va 
răzbuna pe Eson. 

Regele s-a-nfuriat. 

— Cine eşti și ce vrei? i-a strigat, cu asprime. 

— Eu sunt nepotul tău. Precum vezi, n-am murit, aşa cum credeai tu, şi 
am venit să-ţi cer sceptrul ce l-ai răpit părintelui meu, Eson. 

O, cum s-a-nfricoşat hulpavul Pelias! Cum tremura pe șa, deşi purta în 
mână sabia lui de rege! Mai ales că mulțimea privea cu încredere către noul 
venit, tânăr şi curajos. 

— Bine. Aşa să fie! a rostit Pelias cu prefăcătorie. Este după dreptate ca 
Iolco să ajungă iarăşi în mâna voastră: a ta și a lui Eson. De altfel, sunt 
bătrân, nu mai râvnesc mărirea şi-ţi voi da bucuros puterea şi orașul. Însă. — 
printr-un oracol — zeii mi-au hotărât să caut lâna de aur, pe care-o stăpâneşte 
azi regele Fete. Având lâna de aur, Iolco va înflori, va ajunge orașul cel mai 
bogat din lume. 

— Deci, vrei s-aduc eu lâna, pre cât pot să pricep! a glăsuit băiatul. 

— Desigur, asta vreau — a rostit Pelias, făcând semn spre mulțime: 
Spuneţi şi voi, se cade să plece un moşneag, când are un nepot tânăr? 

— Nu, asta nu se cade, au spus mai mulţi bătrâni, ce nici nu bănuiau că 
Pelias anume își trimitea nepotul, sperând c-o să se piardă în marea 
încercare. 

— Vezi, lason? Spun cu toţii! a zis Pelias. Pomeşti către Fete şi-aduci 
lâna de aur. Și, când te-ntorci, îţi jur pe marele Poseidon, din care tu și eu ne 
tragem deopotrivă, că părăsesc orașul. 

— Dacă te juri pe zeul din care noi ne tragem, c-ai să părăseşti tronul, eu 
mă-nvoiesc să plec s-aduc lâna de aur, a spus la sfârşit Eason. 

El s-a-ndreptat pe urmă spre casa părintească. L-a-mbrăţişat pe Eson, pe 
care nu-l văzuse de când era copil şi, potolindu-și dorul de tatăl său, flăcăul 
a pornit iar la drum. A străbătut Elada, dând peste tot de ştire că va porni pe 


mare, spre ţara lui Fete, o ţară fabuloasă și plină de mistere, plină de 
bogății, într-o călătorie cum nu s-a mai văzut. De acolo vor aduce lâna 
scumpă de aur, pe care o ţinea Fete pe nedrept. 

Nimeni nu mai plutise atâta de departe, până-n timpul acela: căci ţara lui 
Fete, aflată-n răsărit, la Pontul Euxin, era capătul lumii.i4: De acolo-și 
începea Helios, zi de zi, urcușul lui pe cer, ca apoi să coboare în capul 
celălalt unde zăgăzuise Heracle de curând oceanul cel uriaș, punând două 
coloane în drumul apelor. 

Și auzind eroii că se pune la cale călătoria asta către capătul lumii, s-au 
strâns numaidecât. Cine dintre eroi nu dorea să străbată drumul acesta nou 
şi să cunoască lumea?! Fiecare ar fi vrut să fie el acela care s-aducă iarăși în 
patria iubită lâna scumpă de aur. S-au strâns deci mulţi eroi. Câţi au fost nu 
ştim bine. Se spune că cincizeci. Printre ei se găsea și eroul Heracle, cel 
urgisit de Hera în gelozia ei; apoi Castor și Polux, odraslele lui Zeus, cu cei 
doi veri ai lor: Idas cel preavoinic și Linceu, un flăcău înzestrat cu puterea 
de a zări prin lucruri, prin ape şi pământ, departe, orişice; au mai venit: 
Tezeu, însoțit de un prieten, regele Piritou; Meleagru; Orfeu; Peleu; Admet; 
Neleu; doi fii ai lui Boreu, vântul de miazănoapte; Calais şi Zetes — care 
purtau pe umeri aripi, ca tatăl lor; și în sfârșit mulţi alţii, pe care nu putem 
să-i înşirăm acum. A vrut să-i însoţească și o fată, Atalanta; dar ei n-au vrut 
s-o ia, spunând că nu e bine să meargă o fecioară între atâți flăcăi, ca nu 
cumva pe cale vreunul s-o-ndrăgească și să se işte ceartă între navigatori. 


BERBECELE CU LÂNA DE AUR 


Ţelul călătoriei era lâna de aur, lână ce trebuia întoarsă în Elada. Lâna 
scumpă de aur era de pe un berbece, un fiu al lui Poseidon. Aezii povesteau 
legenda lui astfel: 

Se știa că pe vremuri regele Atamas, stăpân în Orhomena, un oraş 
beoţian, fusese însurat cu frumoasa Nefele, zeița norilor, şi ea îi dăruise doi 
copilaşi drăguţi, o fată şi un băiat, numiţi Hele și Frixos. 

Prin nu ştiu ce-ntâmplare, regele beoţian şi-a luat altă nevastă.!?! Iar 
mama vitregă, având copiii ei, vroia să-i depărteze pe Hele şi pe Frixos de 
palatul regal. Ba chiar se hotărâse să le răpună viaţa. 

Ca să-și scape copiii, zeiţa norilor a trimis de îndată acest berbece sacru, 
fecior al lui Poseidon, ce se afla într-un templu din lolco, să-i răpească din 
palatul regal al fostului său soţ. Acest berbece sacru era nespus de mare. 


Avea lâna de aur. Vorbea ca oamenii și, mai presus de toate — deși nu avea 
aripi — putea străbate cerul, ca păsările-n zbor.(6* 

De acest animal ceresc, al lui Poseidon, s-au agăţat copiii în ultima 
clipită; căci mama vitregă tocmai vroia să vină şi să le vâre-n piepturi câte 
un pumnal tăios. 

Și au zburat copiii. Sub ei se întindeau pământuri nesfârşite, ape 
şerpuitoare și codrii nepătrunși. Când, deodată, au ajuns deasupra unei mări: 

— Nu vă uitaţi spre ape! i-a sfătuit berbecul. 

Frixos a ascultat; dar Hele, mai curioasă, tot s-a uitat în jos, şi, văzând 
apa mării, i-a venit ameţeală. Nu s-a mai putut ţine, și a căzut în valuri. 
Marea, în care fata s-a înecat, se cheamă de atunci Helespontul, adică 
Marea Helei.!7! 

Numai băiatul, Frixos, a plutit mai departe. Şi a ajuns în Ea, orașul 
colhidian. 

Aici a adus jertfă berbecele de aur puternicului Zeus. N-a păstrat decât 
lâna, pe care-a dăruit-o regelui din Colhida. Iar el, drept mulţumire, i-a jurat 
că-l va face urmașul său pe tron, însurându-l cu una din cele două fete pe 
care le avea. 


PREGĂTIREA MARII CĂLĂTORII 


Lâna mult prețioasă a rămas în Colhida, agăţată, cu grijă, într-un copac 
stufos dintr-o livadă sfântă, închinată lui Ares. 

Dar, în cântecele lor, aezii arătau că trebuiau să plece cândva niște eroi, 
care să îndrăznească să plutească pe mări, prin furtuni şi primejdii, să se 
lupte cu monștrii şi să aducă iarăşi lâna berbecului, plecat odinioară în zbor 
din Orhomena cu Hele și cu Frixos. 

lată de ce eroii s-au adunat în pripă, dornici să cucerească scumpa lână 
de aur, din ţara lui Fete, de peste mări şi ţări, şi l-au urmat pe Iason. S-au 
strâns cu toţii-n Iolco. Întâi s-au sfătuit; şi au hotărât să facă o corabie mare 
din lemn bun, de stejar. 

Corabia aceasta trebuia să înfrunte primejdii fără număr, pe mări 
necunoscute; trebuia să plutească săptămâni, luni întregi, poate, fără oprire. 

Era o încercare îndeajuns de grea! 

Însă lucrând eroii plini de însufleţire, în nu prea multă vreme au făcut o 
corabie cu totul deosebită. Avea cincizeci de vâsle, dar era totodată atâta de 


ușoară, încât navigatorii o ridicau pe umeri, fără vreo oboseală. Fiind atât de 
uşoară, zbura ca pescăruşul peste aria mării. De aceea i-au spus Argo.!8! 

Se povesteşte că Atena!” i-a sfătuit tot timpul și le-a dat o crenguţă din 
stejarul cel sfânt al măreţului Zeus, stejarul din Dodona, care grăia spre 
oameni şi făcea prorociri. Crenguţa de stejar, adusă de Atena, avea de 
asemeni darul de a putea grăi argonauțţilor — navigatorilor pe corabia Argo — 
şi a-i putea sfătui în împrejurări grele.119 Ei au pus-o la proră, încrustată în 
lemn. 


PLECAREA SPRE TARA LUI EETE DE LA CAPĂTUL LUMII 


Când au terminat lucrul şi corabia Argo s-a legănat pe ape, cei cincizeci 
de eroi s-au adunat la țărm, s-aleagă pe acela ce urma să-i conducă în 
expediţie. 

Aezii povesteau că în acel moment eroii au întors ochii spre viteazul 
Heracle. Însă fiul lui Zeus le-a spus că el e sclavul regelui Euristeu, prin 
uneltirea Herei, care-i doreşte moartea. Deci, ca să nu atragă supărarea 
zeiţei, mai bine să-l aleagă în fruntea lor pe Iason. Iason era iubit de soția 
lui Zeus. 

Și toţi s-au învoit ca Iason să conducă pe eroi peste mări, spre ţara lui 
Fete de la capătul lumii. 

Au făcut sacrificii zeilor olimpieni. Apoi au început ospăţul de plecare. 
Au băut şi au mâncat vreme de nouă ceasuri. Dar, cum s-au ivit zorii, au 
azvârlit încolo cupele de pe mese. Au luat cu dânşii apă şi hrană din belșug 
şi s-au urcat pe punte, stând câte doi pe o bancă, cu câte-o vâslă-n mână. 

Heracle era-n mijloc, el fiind cel mai greu, și ţinea cumpăna corăbiei de 
lemn. În faţă sta Linceu, care cu ochiul ager privea spre depărtări. Și 
alăturea lason se sprijinea de proră, ţinând un vas de aur în mâinile- 
amândouă, şi-l implora pe Zeus, cu braţul său de fulger, și vânturile repezi, 
şi drumurile mării, s-apropie biruinţa, și zilele senine, şi ceasul fericit când 
iar se vor întoarce acasă, în Elada. 

Din nori, cum spun poeţii, a răsunat atunci un glas aspru de tunet și un 
fulger a brăzdat cerul abia-nroșit de Eos — aurora. 

Zeus le răspunsese că le primeşte ruga. 

Au ridicat îndată ancora grea din ape, agăţând-o de ciocul corăbiei de 
lemn. lar divinul Orfeu şi-a luat lira în braţe. A început să cânte. Şi vânturile 


mării, vrăjite de acest cântec, suflau voioase-n pânze. 41! 


Corabia plutea, şi lângă ea săltau popoarele de peşti și alte vietăţi din 
apele marine. Veneau toate s-asculte cântul duios din liră şi glasul lui Orfeu. 

Corabia ieșise în largurile mării cu pânzele întinse. Helios se-nălțase cu 
carul lui de aur pe cerul fără pată, și-ntinsul de smarald al apelor Egeei 
parcă ardea cu flăcări. 

Cântecul lui Orfeu răsuna peste valuri. Se auzea-n Olimp. Îl desfăta pe 
Zeus şi-l făcea să privească plin de îngăduinţă spre corabia Argo. 

Eroii argonauţi porniseră cu bine pe drumul presărat cu sute de 
primejdii. 


EROII SUNT ÎNDEMNAȚI SĂ DUCĂ O VIAŢĂ TIHNITĂ ÎN 
LEMNOS 


Aşa, plutind neîncetat, au ajuns repede în Lemnos, insula mare și 
muntoasă, unde fusese azvârlit Hefaistos, din înălțimi, de tatăl său, marele 
Zeus. 

Atât că-n Lemnos se-ntâmplase cu câţiva ani mai înainte, o tragedie- 
ngrozitoare. Bărbaţii lemnieni, plecând la un război, în asfinţit, și, biruindu- 
i pe vrăjmaşi, răpiseră femei şi fete, nenumărate, pe corăbii. Și întorcându- 
se acasă se însuraseră cu ele, părăsind vechile soţii. Acestea, ca să se 
răzbune, îşi omorâseră bărbații. 11% În acest fel, insula Lemnos nu mai avea 
decât femei. 

Curând, acestea și-au dat seama că singure nu pot trăi. Din nord se 
repezeau adesea, spre insulă, cete de traci. Jefuiau totul și plecau, lăsând în 
flăcări insula. 

Ogoarele și livezile erau tot mai puţine şi mai sterpe. lar turme şi cirezi 
de vite aproape nu se mai vedeau. 

Tocmai pe când era în ţară o atât de mare supărare, iacătă vin argonauții 
făcând întâiul lor popas. 

Deodată, toată întristarea femeilor s-a risipit şi i-au primit cu flori pe 
oaspeţi. Din tot ce aveau le-au întins mese pline de amfore, în care scânteia 
vinul purpuriu, pline de talere-ncărcate cu fripturi, turte dulci şi fructe. Le- 
au cântat cântece și i-au rugat să se-nvoiască a fi stăpâni în ţara lor și să-și 
aleagă, dintre ele, soțiile care le plac. 

Însăși regina din Lemnosi15%, cea mai frumoasă dintre toate, îi oferea lui 
Iason tronul, dacă primea să-i fie soţ. 


În timp ce aproape toţi eroii se așezaseră la mese, cântând cu fetele din 
Lemnos şi sorbind cupele cu vin, s-a auzit un glas puternic: 

— Aţi uitat oare datoria? Aţi și uitat lâna de aur pentru un zâmbet 
femeiesc și nişte amfore cu vin? Vai vouă. Eu am să plec singur din ţara asta 
blestemată. 

Cel ce zvârlise cu tărie astfel de vorbe spre eroi era chiar marele 
Heracle. El singur nu se învoise să se coboare de pe punte şi să ia parte la 
ospăț. Dar auzind ce se petrece, că sunt ademeniţi eroii cu vorbe, cântece şi 
vin, se şi grăbise în cetate şi îi certase pe voinici. 

Auzind ce spunea Heracle, eroii s-au dezmeticit. Au răsturnat acele 
mese, unde se îmbuibau cu toții, îngreunându-și trup și minte; şi-au smuls 
cununile de flori. Au dat în lături pe acele femei și fete, ce-i țineau, şi au 
pornit spre ţărmul mării. 

N-au mai vrut nici să-ntoarcă ochii, când ele îi rugau cu lacrimi să se 
oprească iar în Lemnos, la-napoiere spre Elada. 

Și au plecat argonauțţii, lăsând ispitele deoparte. 


URIAȘII CU CÂTE ȘASE BRAŢE 


Au plutit ei din nou pe mare, până s-a coborât amurgul şi cerul s-a 
umplut de stele. Atunci s-au apropiat de locul unde alunecase-n valuri 
copila Hele: Helespontul. Au privit apele acestea, ce murmurau parcă un 
cântec gingașei fete înecate, și nici nu au băgat de seamă când au ajuns în 
Propontida.!1%. 

În faţa lor se întindea peninsula Cizic, stâncoasă, abia legată de 
pământul străvechi al Asiei, printr-o fâşie de nisip. 

Aici au trebuit să lupte cu nişte ființe fioroase: uriași cu câte şase brațe. 
Două le aveau prinse de umeri, două de coaste şi alte două de șoldurile 
monstruoase. Aceşti uriași au început s-arunce stânci mari de granit către 
vitejii argonauţi, gândind să le închidă calea. Şi poate că le-ar fi zdrobit 
ușoara corabia de lemn, însă Heracle a-ntins arcul, și a tras spre ei săgeți 
muiate în sângele otrăvitor al hidrei omorâte-n Lerna. Răniţi şi otrăviţi, 
uriașii cădeau ca niște stânci în valuri, cu bufnituri răsunătoare. 

Câţi rămăseseră cu viaţă au trebuit să se mai lupte cu Iason și ceilalți 
eroi. Până la urmă, dintre ei nici unul n-a scăpat cu zile, sub săbiile lucitoare 
şi sulițele de aramă. 

Și iar corabia argonaută a lunecat pe ape, în voia vântului zburdalnic. E 
drept că s-a stârnit furtuna și era gata s-o scufunde. Însă vâslașii au purtat-o 


cu vrednicie peste valuri, până într-o ţară, Misia. 1+} 

În Misia, argonauţii au fost primiţi cu mare cinste şi de localnici, și de 
rege. Dar tot aici s-a întâmplat ca Hilas, un argonaut, să fie îndrăgit de o 
nimfă. Era o nimfă drăgălaşă ce stăpânea un mic izvor la poalele unei 
păduri de pini înalți și parfumaţi. Și nimfa, îndrăgind pe tânăr, s-a prefăcut 
în căprioară, și a sărit în calea lui. El sprinten, neprevăzător, a urmărit-o prin 
pădure, până la apa unui lac, în care se vărsa izvorul, şi, însetat, a vrut să 
soarbă din unda limpede de munte. Dar căprioara s-a schimbat din nou în 
nimfa cea frumoasă și, apucându-l de grumaz, l-a tras cu ea în fundul apei. 
Hilas, speriat, a dat un strigăt. Strigătul său l-a auzit Heracle și alt argonaut, 
cutezătorul Polifem.(1% Fiindcă Heracle ţinea mult la tânărul răpit de 
nimfă, n-a stat pe gânduri şi-a pornit să-l caute prin pădurea deasă. 


PIERDEREA LUI HERACLE ÎN MISIA 


L-au căutat ei întreaga noapte, fără să-i poată da de urmă, căci nimfa-l 
ascunsese bine pe dragul ei, acolo-n lacul cu unda verde, cristalină, și-l 
fermecase s-o iubească. 

Unii poeţi, cântând povestea, spuneau că Hera ar fi pus la cale această 
întâmplare. Ea nu dorea ca și Heracle s-ajungă-n ţara lui Fete. Prea îl ura, 
înverşunată. 

Urcându-se din nou pe Argo, eroii au băgat de seamă că dintre ei lipseau 
Heracle şi încă doi argonauţi.(17* Și i-au căutat, strigând cu toţii, cu voce 
tare, de pe țărm, sunând în scoici, aprinzând focuri. Însă zadarnic, vreme 
lungă, i-au aşteptat să se întoarcă. Nici unul nu dădea vreun semn că ar fi 
auzit chemarea. 

Și neavând alta ce face, argonauţii au adus jertfe lui Zeus şi soţiei sale. 
Și lason a strigat spre Ceruri: 

— Spuneţi ce trebuie să facem, pentru că, iată, marea-i lină, vântul bate 
şi el prielnic, şi noi mai stăm încă la țărm. 

Cerul a rămas mut, dar marea s-a despicat până-n adâncuri. Un cap 
învăluit de alge s-a-nfăţișat privirii lor. Era un zeu, pe nume Glauc, care 
sălășluia acolo. 

— Duceţi-vă şi n-aveţi grijă, a rostit Glauc cu voce tare. Așa a hotărât 
Olimpul. Cei trei voinici rămân aici, în Misia împădurită. Iară Heracle-și va 
urma calea ce-i este hărăzită. 


ÎNFRÂNGEREA BEBRICILOR 


Și Iason, ascultând îndemnul, a făcut semnul de plecare. Dar mulţi dintre 
argonauţi nu aveau inima uşoară. Nici unul nu era mai vrednic și mai viteaz 
între ei toți decât Heracle cel puternic şi veşnic urgisit de Hera. În el aveau 
toată nădejdea. Și el, acuma, se pierdea. 

Prinzând deci vâslele în mâini, lăsând în vânt pânzele toate, au dus pe 
Argo mai departe, şi mai departe, către ţara bebricilor cea misterioasă.118 

În locurile astea pline de grădini verzi înmiresmate, i-a-ntâmpinat un 
popor aspru. Regele lor, numit Amic, un fiu al zeului Poseidon, era un om 
hidos și rău. Nu îi plăcea să aibă oaspeţi. Un singur lucru preţuia: lupta 
îndârjită cu pumnii. Aezii-l zugrăveau pe rege că era nalt ca un copac. 
Urechile-i erau zdrelite în luptele ce le purtase. Pieptul său monstruos, 
umflat, părea un mare glob boltit. Sub umerii lui bulbucaţi, creşteau pe 
braţele-i robuste mușchii ca niște bolovani. lar ochii-i se roteau sub frunte, 
sălbatici, ameninţători, ca unei fiare-nfometate. 

Amic, văzându-i pe elini c-au debarcat în ţara lui, i-a provocat pe loc la 
luptă. 

— Aşa e datina pe aicea, a râs regele cu îngâmfare. Cel ce soseşte-n ţara 
asta trebuie să dea lupta cu mine. Cine se prinde? Cine-ncepe? 

— Am să încerc eu, a grăit Polux 

— Hai, vino să te fac fărâme şi să te dau hrană la pești, a hohotit din nou 
Amic. 

Şi lupta a-nceput pe dată. Deşi Amic era uriaş, Polux, sărind cu 
îndemânare, l-a şi izbit pe cruntul rege cu pumnul aprig în bărbie. Monstrul 
a scuipat sânge negru. Dar l-a lovit şi el pe Polux cu tot atâta strășnicie. S- 
au încordat şi s-au bătut pe iarba verde a câmpiei. Până la urmă însă Polux 
l-a biruit pe răul rege. L-a nimerit cu pumnu-n tâmplă și l-a lăsat fără 
suflare la poalele unui copac. Bebricii au sărit atunci ca să-l răzbune pe 
Amic şi s-a-nceput un război greu. Argonauţii trebuiau să ţie piept unei 
mulțimi de luptători nespus de mare; şi sulițele scânteiau, iar săbiile 
zvârleau prin aer lungi curcubeie lucitoare. 

Iason, Tezeu și Meleagru își tăiau drumul prin mulțime, de parcă secerau 
un lan. Iară din cele două laturi, Castor și Polux nimiceau oştenii regelui 
Amic cu sulițele de aramă. 

N-a trecut mult şi argonauţii au fost deplin biruitori, luând pradă multă, 
arme, straie, merinde bune și-n burdufuri vin din belşug. 


SALVAREA LUI FINEU DE HIDOASELE HARPII 


În dimineaţa următoare au întins pânzele să plece din ţara neospitalieră 
şi au pus toţi mâna pe vâsle. Dar cum s-au depărtat oleacă de țărmurile lui 
Amic, s-a și dezlănţuit furtuna. 

Și ce furtună, zei cereşti! 

Corabia se zguduia, se frângea din încheieturi și era gata să se sfarme 
într-un vârtej negru de ape, ce o târa spre niște stânci dintr-o strâmtoare 
foarte-ngustă.120) 

Numai cu greu, cu luptă dârză, vâslind din răsputeri, voinicii au reușit 
să-ndrepte cârma ce se stricase-n vijelie, s-atingă malul celălalt.!21+ Iar 
dincolo de acel țărm se ridica un oraş mare. Și în oraș domnea un rege ce 
avea darul profeţiei şi care se numea Fineu. Dar fiindcă el dezvăluise unele 
taine — ale lui Zeus — cei din Olimp s-au mâniat și au hotărât să-l 
pedepsească. Zeul Apolo-i luase ochii și Hades-Pluto din Infern îi trimise 
nişte harpii, niște zeițe monstruoase, cu chip de fete, trup de păsări, gheare 
de leu şi cozi de şarpe, care-i răpeau toată mâncarea. Încât Fineu pierea de 
foame. 

Dintre eroi s-au ridicat atunci Calais și Zetes, feciorii zeului Boreu, 
vântul ce bate dinspre nord, căci ei erau înaripaţi şi viforoși ca tatăl lor. Cu 
sulițele prinse-n mâini, cei doi flăcăi le-au urmărit pe aceste harpii până 
departe peste mări, și le-au învins și le-au silit să jure pe măreţul Zeus că-i 
vor da tihnă lui Fineu. 

Drept mulţumire, regele le-a arătat eroilor greutăţile pe care ei urmau să 
le întâmpine, până s-ajungă la Eete. În primul rând, le-a amintit că la 
intrarea Mării Negre se află nişte stânci uriașe, care se cheamă Simplegade. 
{22} Ele se mișcă, se ciocnesc şi nici un vas nu poate trece, decât în anumite 
clipe. Ca să cunoască vremea asta când pot să treacă printre stânci, să ia cu 
ei un porumbel. Ajunşi acolo să-i dea drumul. Și dacă porumbelul trece, nu 
e primejdie printre stânci. Pot să vâslească fără teamă. Iară de piere 
porumbelul, Argo să stea şi ea pe loc. 

Tot Fineu i-a învăţat ca, debarcând în răsărit, s-aducă jertfe Afroditei. 
Numai prin ea puteau învinge, puteau să dobândească lâna cu firele-i 
scumpe de aur. Cu darul lui de-a prevesti, Fineu ştia de ce şi cum; dar nu 
vroia mai mult să spună. 

— O să vedeţi, le-a rostit el. 


ARGONAUŢII ZĂRESC CRESTELE CAUCAZULUI 

Eroii n-au mai stăruit și, mulțumindu-i lui Fineu, au pornit iar spre largul 
mării, plutind prin Pontul Euxin.. Plutind așa, au auzit un zgomot 
înspăimântător. Erau acele stânci cumplite ce se ciocneau necontenit, c-un 
bubuit asurzitor. Apele se roteau în preajmă și clocoteau ca-ntr-un cazan, şi 
nimeni încă nu trecuse cu vreo corabie pe acolo. 

Iason s-a încordat la cârmă. Orfeu a început să cânte din lira lui un 
cântec dulce, și mângâios, şi adormitor. 

Iar din corabie, eroii au slobozit un porumbel. Acesta a-nceput să zboare 
şi a trecut iute printre stânci. Numai o pană de la coadă i-a fost prinsă de 
Simplegade. 

Văzând acest semn bun, voinicii au pus şi ei mâna pe vâsle. Orfeu cânta 
ameţitor. Stâncile se mișcau alene sub acest cânt duios de liră. Și totuși, 
valurile repezi și înspumate dintre stânci smuceau pe Argo cu putere şi o 
trăgeau parcă napoi. Nu mai era decât o clipă, şi stâncile s-ar fi lovit. Atunci 
eroii au vâslit mai cu putere, mai cu sârg, şi vasul Argo a trecut. Numai un 
căpătâi de lemn a fost zdrobit. Atâta tot. 

Fineu din Tracia spusese că de va trece vreo corabie printre stâncile 
Simplegade, blestemul lor se risipea. Într-adevăr, din acea vreme, teribilele 
Simplegade au rămas locului, pe veci. 

Acum vâsleau argonauţii fără de frică peste mare. Vâsleau, şi ochii lor, 
în zare, căutau mereu capătul lumii, ţara bogată a lui Fete, unde era lâna de 
aur. 

E drept că, până să ajungă la ţinta lor cea mult visată, au mai trecut 
argonauţii prin multe alte încercări. În nişte lupte ce-au urmat, doi dintre ei 
au fost ucişi. Și poposiseră de la o vreme într-o insulă mititică, o insulă a 
zeului războiului. Aicea se adăposteau negrele păsări ale lui Ares, care 
fuseseră gonite de marele erou Heracle din mlaștinile stimfaliene. La rândul 
lor argonauţii au înfruntat aceste păsări şi s-au luptat din greu cu ele. 

De la o vreme, au zărit munţii Caucaz, cu creste sure. Acolo, sus, pe 
vârful Elbrus, zăcea de veacuri Prometeu, titanul cel legat în lanţuri. 
Heracle încă nu-l scăpase. Către apus s-a auzit şi un vâjâit tare de aripi. Era 
chiar vulturul lui Zeus. Trecea prin slăvi, către Caucaz. Şi, trecând el, 
credeau că vine furtuna înfricoşătoare; căci aripile lui uriaşe păreau că-s ale 
lui Boreu. 

Eroii au privit în urma acestei păsări, plini de spaimă. Ştiau că vulturul 
lui Zeus o să sfâşie iar ficatul însângerat al celui care îndura totul pentru 


oameni. 

Dar nu puteau să se oprească. Și au vâslit tot mai departe, până ce au 
ajuns la gura râului Fasis!2%, larg şi albastru, în ţara regelui Eete. Şi, lăsând 
valurile mării, s-au îndreptat pe Fasis în sus. 


ÎN PALATUL SOARELUI 


În stânga lor se vedea Ea, cetatea regelui Eete, şi-n depărtările verzui 
zăreau vestitul munte Elbrus, purtând pe fruntea lui cunună strălucitoare de 
omăt. În dreapta în schimb erau grădina și templul mare al lui Ares, unde 
păstra regele țării lâna berbecului vrăjit. 

Dar, fiindcă se făcuse noapte, au tras corabia la țărm. Au lăsat ancora cea 
grea să se înfigă-n mâlul gras şi au sărit într-o poiană. Acolo și-au făcut 
culcuşul. Drumul cel greu se isprăvise. Erau în ţara lui Fete. Puteau să 
doarmă liniștiți. S-au odihnit până la ziuă. Dar cum şi-a revărsat lumina 
trandafirie pe pământ zeița Eos — aurora — s-au deşteptat şi argonauţii. Au 
adus jertfe Afroditei, şi-au spălat trupurile-n apă; au pus pe ei veşminte noi, 
și Iason s-a-ndreptat cu fală către orașul lui Eete. În mână avea doar un 
toiag, în semn de bună prietenie. Însă pe urma lui veneau, cu pas ferit, să nu 
se vadă, argonauţii încărcaţi — sub hainele de sărbătoare — cu săbii bine 
ascuţite. 

Palatul regelui Fete era din marmoră curată, și turnurile lui de argint se 
ridicau până la cer. Iar din înalt se oglindeau în apa limpede a mării. 

Sculpturi, coloane, porți măiestre, obiecte rare, preţioase, împodobeau 
acest palat, pe care îl zidise însuși Hefaistos, celebrul faur al zeilor de pe 
Olimp. 

Meşterul făurar zidise, de fapt, acest palat măreț zeului Helios, ca să-i 
arate prietenie, căci Helios sau mândrul soare îl ajutase pe Hefaistos în 
bătălia cu giganţii, luându-l în carul lui de aur. 

lar Helios, având palate destule-n răsăritul lumii, îl dăruise pe acesta 
celui mai drag dintre feciori, adică regelui Eete. 122} 

Și spre palat priveau acum plini de nesaţ argonauţii, când a sunat o 
bufnitură şi porţile i s-au deschis. În pragul lor s-a-nfăţișat feciorul soarelui, 
Eete, şi-a strigat tare spre eroi: 

— Străinilor veniţi din lume, cine sunteţi şi ce căutaţi? 

— Sosim din ţara tesaliană, a răspuns Iason cu îndrăzneală. Regele 
Pelias îţi cere lâna cu firele de aur, pe care ţi-a adus-o Frixos, odinioară, din 


Elada. Vrem să ne-o dai de bună voie. Este a noastră, și ţi-o cerem. Tu ai 
păstrat-o pe nedrept. Altminteri noi ne vom lupta, şi o să ţi-o luăm fără- 
ndoială, deşi am auzit că este păzită straşnic de un balaur. 

O clipă regele Fete n-a putut să deschidă gura. Mânia îl înăbușea. Avea 
doar un toiag în mână. C-un toiag nu putea lupta. A vrut să-și cheme toți 
oștenii și să înceapă un război cu preavoinicii din Elada. Dar şi-a dat seama 
că războiul nu putea să-l câștige el. Argonauţii erau zdraveni și încercaţi în 
lupte grele. Aveau, desigur, sub veșminte, scuturi și săbii ascuţite. Până să-și 
cheme el oștenii ar fi căzut, în ţărână, mort. 


EROS O ŢINIEȘIE ÎN INIMĂ PE MEDEEA 


Atunci a cugetat că-i bine să-i tragă-n cursă și să-i piardă. 

A deschis porţile mai largi şi i-a lăsat pe toți să intre într-o ogradă 
minunată. Aici erau două clădiri. Într-una locuia chiar el, soţia-i şi fiul său, 
Absirt. Într-alta își aveau sălaşul două copile-ncântătoare. 

Tot în ograda pietruită cu nestemate și aramă erau patru fântâni de aur. 
Curgeau din ele, în cascadă: vin, untdelemn, lapte şi apă. Iar apa curgea 
vara rece, și-n timpul iernii-nfierbântată. Grădini cu flori îmbălsămate și cu 
platani şi chiparoși dădeau jur împrejur răcoare. Aici a poruncit Fete să se 
gătească un ospăț, spunând către argonauţi: 

— M-am mâniat. Îmi cer iertare. Zeus ne poruncește altfel, să primim 
oaspeţii cu cinste. Deci, vom petrece nouă zile. Pe urmă vom vorbi de 
treburi. 

Veseli, eroii argonauţi s-au așezat, pe loc, la mese; și au început să 
soarbă vin; şi să mănânce şi să cânte. Erau flămânzi și însetaţi; şi nu se- 
nfricoșau de nimeni. Din când în când îşi atingeau cu palma săbiile sub 
haine. Râdeau cu hohote spre rege şi îi spuneau: 

— Ascultă, rege, când ne vei da lâna de aur? După ce s-o sfârși ospăţul, 
adică după nouă zile? Mai bine ad-o de pe acum! 

Și iar râdeau, de răsunau curţile largi, încăpătoare, şi răsuna întreg 
palatul. 

În acest timp, zeița Hera, ce avea ciudă pe Fete, fiindcă nu o slăvea de 
ajuns, s-a dus s-o caute pe Afrodita. 

A aflat-o pe Afrodita într-o grădină din Olimp. Își pieptăna buclele 
blonde, care-i cădeau mai moi ca spuma pe gâtul alb, rotund și neted, pe 
umerii fermecători. Ea a rugat-o pe zeiță să-l cheme repede pe Eros, micuțul 


zeu înaripat, şi să-l trimită în ograda în care regele Fete, soția sa și două fete 
şedeau la masă cu eroii. 

Eros să tragă o săgeată în inima fetei mai mici, ce purta numele Medeea. 
Și să-i aţâţe o patimă nemărginită pentru Iason. 

lar Afrodita, mulțumită că o chemau într-ajutor zeița și argonauţii, l-a 
căutat în Olimp pe Eros și i-a făgăduit un dar, o jucărie de-a lui Zeus, de 
când era copil, în Creta. Şi Eros şi-a sărutat mama. A-ntins aripile de aur şi 
a plutit grabnic spre Ea. 

A ajuns în ograda largă, în care petreceau eroii, și a ţintit-o pe Medeea, 
în inimă cu o săgeată — cu o săgeată înmuiată în fiere verde şi venin. 

De cum a tras micuțul Eros săgeata lui înveninată, fata a cătat către 
Iason, prinsă — nu-n lanţul dragostei — ci într-o patimă bolnavă. Ea s-a jurat 
c-o să-l ajute să dobândească, din dumbravă, lâna cu firele de aur. 


EETE VREA SĂ-L TRIMITĂ PE IASON LA MOARTE 


Cum s-a sfârşit acel ospăț, regele i-a grăit lui Iason: 

— Tu mi-ai cerut lâna de aur. I-o avuţie fără preţ. Altul s-ar bate pentru 
ea. Pentru că am primit-o-n dar. Nu am răpit-o din Elada. Da ţi-o dau fără 
nici o luptă, căci eşti odraslă olimpiană. Așa mi-ai spus când petreceam şi 
sorbeam cupele cu vin că eşti din neamul lui Poseidon. Şi lui Poseidon eu 
mă plec. 

— Atunci, dară, adă-mi lâna, a rostit Iason bucuros, și noi ne vom urca 
pe Argo și vom pleca către Elada, fără să te mai supărăm. 

— Ţi-o dau, cum nu, a spus Fete; dar trebuie să-mi dovedeşti că eşti 
odraslă olimpiană, făcând o anumită slujbă. 

— Ce slujbă? l-a întrebat Iason. 

Amândoi se priveau în ochi şi îşi zâmbeau, dar nu cinstit. Pentru că-n 
inimile lor clocotea ura-nverşunată, şi fiecare socotea, sub zâmbetul său 
prefăcut, cum să-l lovească pe celălalt. 

În Iason, Hera ațâţase pofta de-a stăpâni comoara doar pentru el, nu 
pentru oameni, nu pentru cei ce-l așteptau să se întoarcă în Elada. Stârnise 
pofta de-a se face stăpân puternic și bogat cum era regele Fete. Și Iason îi 
căzuse pradă acestei pofte-njositoare. Ochii-i, mai înainte limpezi, erau 
acum întunecați de planurile ce urzea. 

La rându-i, regele Fete fusese sfătuit, din slavă, de tatăl său, măreţul 
soare, cum să îi ia viaţa lui Iason. Şi regele a arătat feciorului venit din lolco 
că are-n curtea lui doi tauri, ce au picioarele de aramă şi varsă-ntruna foc pe 


nări. Mai are-un plug nemaivăzut, făcut din fier şi din aramă, mare cât bolta 
unei case.!26! Iason să-nhame aceşti tauri la plugul greu, cu lanţuri bune, și 
să se ducă pe un câmp, ce-i dincolo de râul Fasis. Să are câmpul, plin de 
grijă, pentru că este al lui Ares. Să semene apoi pe câmp niște colți negri de 
balaur!27%, pe care îi păstra-ntr-un sac. Terminând el cu semănatul, din acei 
colţi o să răsară o ceată mare de războinici. Iason să dea lupta cu ei și să-i 
doboare pân-la unul. 

Iason s-a cam înfiorat, aflând de această încercare. Însă n-a vrut să se 
arate; și-a răspuns foarte liniștit că totul se va face-ntocmai. Să-i dea numai 
răgaz o noapte. 

— Ne vom retrage toți pe Argo și acolo ne vom sfătui, i-a răspuns 
regelui Fete. 

— Bine. Să fie precum vrei, a-ncuviinţat și regele. 

Însă-i venea să râdă-n hohot, pentru că îi băga-n capcană. Știa că Iason 
n-o să scape. Oştenii, răsăriţi din colții aceia negri de balaur, aveau putere 
să-i răpună pe toţi eroii argonauţi. Mai ales că lipsea Heracle. 


HERA ÎI TRIMITE UN VIS MEDEEI 


Și fapta s-ar fi petrecut așa cum plănuia Fete. Argonauţii ar fi rămas pe 
acel țărm pentru vecie, îngropaţi sub țărână rece. Dar Afrodita nu-i da tihnă 
copilei regelui, Medeea. O-nflăcăra mereu mai tare în dragostea pentru 
flăcăul venit pe mare din Elada. 

În timpul nopţii următoare fata s-a zbuciumat într-una. Dorinţa ei cea 
mai fierbinte era de-a fi cândva regină. Zeița i-a trimis un vis. Se făcea-n vis 
că o lua Iason în braţe şi o urca pe Argo, şi amândoi plecau spre lolco. 
Acolo se urcau pe tron. El era rege, ea regină. 

Ce mult i-a plăcut visul fetii! Şi ea, trezindu-se din somn, a strigat iute 
două sclave. Sclavele au adus un car. A înhămat la el catâri și au pornit spre 
țărmul apei, unde se legăna, uşoară, corabia argonaută. 

Sclavele l-au chemat pe Iason, ce sta îngrijorat pe punte. Tânărul s-a 
grăbit spre țărm, mânat de poftele-i aprinse de avuţie și putere, care îl 
mistuiau acum, şi glăsui fetei aşa: 

— Cât de frumoasă eşti, Medeea! De la ospăț, când te-am văzut, n-am 
putut să te uit o clipă. 

Copila s-a-mpurpurat: 


— Şi eu, străine, te-am visat. Căci eşti voinic, eşti îndrăzneţ. Meriţi să ai 
noroc în toate. 

La aste vorbe, bucuros, Iason a prins copila-n braţe. Ea s-a lăsat şi i-a 
şoptit că ar primi să-i fie soţie. 

— O, ai să fii soția mea. Te voi urca pe tron în Iolco, i-a glăsuit Iason 
repede. 

— Dacă te juri să-ţi fiu regină, a glăsuit atunci Medeea, voi face vrăji şi 
ai să birui. 

Ar fi aici de adăugat că fata regelui Fete știa nenumărate vrăji. Le 
învățase de micuță, de la o doică vrăjitoare. 

— Îţi jur orice, i-a răspuns Iason, ce nu avea altă dorință decât să capete 
mai iute nepreţuita avuţie. 

Și, auzind făgăduiala, Medeea nu s-a mai gândit la tatăl său, nici la 
orașul care pierdea lâna de aur. Avea și ea un singur gând: să se mărite şi să 
fie regină-n ţara tesaliană. 


SEMĂNAREA COLŢILOR DE BALAUR PE GLIE 


Medeea i-a adus lui Iason o alifie fermecată. Ungându-se cu alifia pe 
trup, pe arme și pe scut, tânărul devenea mai tare decât Heracle, decât zeii. 
E drept că asta doar o zi. Chiar focul cel mai arzător, cea mai tăioasă dintre 
arme nu mai putea să-i facă rău, și el îşi învingea duşmanii. 

Trebuie spus că alifia era făcută dintr-o plantă care creştea-n munții 
Caucaz, din sângele lui Prometeu. 

Iason s-a uns cu alifia; și așa cum l-a-nvăţat Medeea, a și pornit spre 
locul unde se aflau, într-o văgăună, taurii regelui Fete. 

Taurii s-au zvârlit spre el. De ar fi fost zid de cetate, ar fi căzut sub 
izbitură. Dar lason a rămas pe loc. I-a prins de coarne cu putere și, ajutat de 
argonauţi, i-a înhămat bine la plug. Au arat câmpul larg și neted. Pe el au 
semănat toți colții aceia negri de balaur. 

Din colții semănaţi pe glie au răsărit niște uriași, cu săbii, sulițe și 
scuturi. Uriaşii au pășit spre Iason și spre ceilalți argonauţi, care stăteau mai 
la o parte. Însă flăcăul, învăţat de fata regelui, Medeea, a luat o stâncă mare 
în braţe și a zvârlit-o între uriași. Uriaşii, văzând stânca asta, au socotit că e 
de aur. S-au repezit nebuni la ea, ca niște lupi pe o mioară, și s-au certat. S- 
au luat la luptă, căci fiecare vrea s-o aibă. În lupta care s-a iscat, lovindu-se 
turbaţi cu ură, s-au omorât. Au pierit toți. 


Văzând că Iason biruieşte, regele — ce era de faţă — s-a întors repede-n 
palat. 

— Ce-i de făcut? Vom da noi lâna acestor tineri din Elada? a-ntrebat 
regele Fete pe sfetnicii săi de credinţă. Sau vom găsi o altă cale, ca totuși s- 
o păstrăm la noi? 

— Nu! n-o vom da, au spus cu toţii. Ci mâine-n zori vom strânge oastea 
şi-i vom lovi pe argonauţi la ceasul când ei încă dorm. 

Și cum în vremea asta noaptea se coborâse peste lume, tăcută, plină de 
mistere, regele a cerut și el o amânare de o zi. 

— Mâine vă dau lâna de aur, spusese regele lui Iason, care venise la 
palat să-şi ceară drepturile sale. 

În sinea lui însă gândea, cum era îndemnat de sfetnici, să-i prindă pe 
argonauţi și să-i ucidă fără milă. lar vasul lor să-l facă ţăndări și să-l 
cufunde-n râul Fasis. 


RĂPIREA LÂNEI DE AUR 


Atâta doară că Medeea aflase tot ce plănuiau tatăl său şi cu dregătorii. 
Ea a făcut pe loc o vrajă. Tatăl şi sfetnicii şi oastea au căzut jos şi au 
adormit. Porţile s-au izbit în lături şi ea a trecut fără grijă, având de mână pe 
Absirt, fratele ei cel mititel. 

S-au îndreptat spre vasul Argo. 

Acolo l-au găsit pe Iason, care stătea la țărmul apei. El bănuia că va veni 
copila regelui Fete să-i dea un sfat, poate vreo veste. 

Și, revăzându-se cei doi s-au strâns şi s-au îmbrățișat; şi şi-au jurat din 
nou credință. Acuma ei erau uniţi. Dar nu uniţi prin dragoste sau prin 
dorinţa de a fi folositori celorlalți oameni, de a săvârşi fapte măreţe, de 
cinste şi de glorie. Nu, ei erau înlănțuiţi de pofta lor de a fi bogaţi şi de a fi 
rege şi regină. 

Așa se-ntâmplă totdeauna cu cei care au firi prea slabe, lesne supuse 
lăcomiei. Alunecă ușor în rău. 

Iară trădările Medeei față de ţară și părinţi pecetluiau, precum se vede, 
toate aceste jurăminte, ce amândoi şi le făceau noaptea, pe țărmurile apei. 

Medeea l-a călăuzit pe Iason, tânărul străin, înspre dumbrava înverzită, 
unde era templul lui Ares. Aici, lângă copacul sfânt, stătea de strajă un 
balaur. Balaur care-şi căsca gura, plină de foc şi de miasme către voinicul 
tesalian. Însă Orfeu, ce-l însoţise pe Iason până la dumbravă, după 
poruncile Medeei, a început să cânte dulce, și monstrul, lung de nouă 


stânjeni, s-a lăsat moale la pământ. lar flăcările otrăvite s-au stins în botul 
lui hidos. Abia mai pâlpâiau puţin. 

Medeea a zvârlit atunci asupra lui un suc vrăjit. Sucul l-a adormit pe 
monstru. Și Iason, cu argonauţii, s-au repezit către copac. În el lucea lâna de 
aur, într-o lumină orbitoare, şi ei au smuls lâna din copac. Iason a pus-o pe 
spinare. Şi au pornit, cu pas grăbit, către corabia lor, Argo. 


FUGA MEDEEI CU IASON 


Fără să şovăie o clipă, Medeea s-a urcat şi ea pe puntea vasului de lemn. 
L-a luat alături pe Absirt. lar Iason, care conducea această expediţie, a 
ridicat ochii spre cer şi a mulțumit zeițelor Hera și mândrei Afrodită, pentru 
tot ajutorul lor. A implorat apoi pe Zeus şi pe Poseidon furtunosul — zeul din 
care se trăgea — să-i ocrotească pe tot drumul de-ntoarcere către Elada. 

Unul dintre argonauţi a ridicat ancora grea. Ceilalţi au luat vâslele-n 
mâini, şi vasul a pornit în jos, pe râul Fasis, către mare. 

Cum au ajuns din nou pe mare, argonauţii au dat glas nemărginitei 
bucurii care-i înflăcăra pe toţi și s-au pornit veseli să cânte. Lâna de aur 
strălucea şi lumina până departe, încât nu se vedeau pe cer nici stelele 
scânteietoare, şi nici făclia de argint a lui Selene, dalba lună. Nu se vedeau 
decât eroii, având în mijloc pe Medeea și pe Absirt — ce tremura poate de 
frig, poate de teamă. 

Toţi erau veseli, fericiți, pentru că nu ştiau nici unul ce planuri nutrea 
acum lason. Numai Medeea sta pe gânduri. Prin farmece ea cunoştea că-n 
Ea regele, curtenii se și treziseră din somn. Descoperiseră răpirea lânei de 
aur din copac și fuga fetei, a Medeei, cu fratele-i, micul Absirt. 

Numai că regele Fete avea și el corăbii bune. Avea oșteni şi avea 
prieteni, care erau adânc mâhniţi că se furase din dumbravă lâna cu firele de 
aur. 

lar regele a poruncit să plece-ndată trei corăbii, pe urma vasului elin, şi, 
ca să poată să-i ajungă, a hotărât ca la o vâslă să tragă-n loc de un om, doi. 
Vântul bătea spre asfinţit. Deci să se-ntindă pânze multe. Pânze mai mari 
decât acele ce se aflau pe vasul Argo. 

— Şi vă mai spun să nu vă-ntoarceţi fără Medeea și Absirt, căci veţi fi 
osândiţi la moarte! a rostit regele Fete către oștenii ce plecau, în toiul nopții, 
să-i ajungă pe Iason și argonauţi. 


CĂSĂPIREA MICULUI ABSIRT 


lată de ce era Medeea atâta de îngrijorată. Ea ştia tot ce se-ntâmpla. 

Într-adevăr, a treia noapte de la plecarea lor pe mare, s-au văzut şi 
urmăritorii. 

De fapt, Iason, şi argonauţii n-o luaseră pe același drum ca la sosire, prin 
strâmtori128, ci, tăind marea curmeziș, plecaseră către alt țărm. Spre țărmul 
unde se vărsa râul cel larg, Istrul, în mare — adică-n Pontul Euxin. 

Căutaseră să schimbe drumul, socotind că urmăritorii or să se-ndrepte 
spre strâmtori. Dar lâna ce o aveau cu dânșii i-a dat de gol, căci scânteia ca 
soarele în toiul zilei. Urmăritorii au văzut dincotro vine strălucirea și, cum 
aveau pânze mai bune, vâslași mai mulţi şi odihniţi, s-au încordat şi erau 
gata, aproape gata să-i ajungă. 

Și, ca să scape de primejdii, ea şi acela ce-i jurase că o va face soția lui, 
regină în orașul lolco, Medeea a făcut o crimă cumplită, înspăimântătoare. 
Fa s-a ascuns în fundul bărcii, să n-o vadă argonauţii, și a sfârtecat în 
bucățele pe micul său frate Absirt. lar membrele însângerate le-a risipit în 
largul mării, pe-ncetul, una câte una. Când au aflat argonauţii această crimă 
odioasă, s-au mâniat nespus de tare, și erau gata s-o zvârle-n valuri. 

— Noi suntem luptători, eroi, înfruntăm monștri, fiare, regi. Nu ucigași 
de rând, de aceia care se luptă cu copiii. 

Chiar lason s-a uimit în sine, văzând ce fire are Medeea. Și totuși, el a 
apărat-o, gândindu-se că-i va mai fi de ajutor şi-n patrie. La rugăminţile lui 
Iason, argonauțţii au iertat-o și au vâslit în sus, pe Istru. 

Văzând, pe valuri, colhidienii, membrele micului Absirt, s-au oprit ca să 
le adune. Le-au strâns bucată cu bucată şi le-au adus toate pe țărm. Acolo au 
orânduit slujbe şi jertfe pentru fiul cel sfârtecat al lui Fete. L-au ars pe rug 
şi au făcut serbări — cum cerea datina. Aşa s-a scurs o zi întreagă. 

În acest timp argonauţii urcaseră — pe cât se pare — pe Istru-n sus, destul 
de mult.129* Urmăritorii şi-au dat seama că nu-i mai puteau ajunge. 

Dar fiindcă nu mai îndrăzneau să se întoarcă la Fete fără Medeea și 
Absirt, ostașii au rămas acolo, întemeind o aşezare bogată și înfloritoare, ce 
primi numele de Tomi. 13%. 

După această întâmplare, argonauţii au trecut, plutind pe Istru mai 
departe, dincolo de liria. 838. 


ÎNTOARCEREA LA IOLCO 


Abia ajunşi în altă mare, și s-a pornit cea mai grozavă dintre furtunile pe 
care le suferiseră în drum. Valuri se ridicau cât munţii şi pânzele se sfâșiau 
sub răsuflarea înghețată a unui vânt de miazănoapte. Vâăslele se frângeau și 
ele în stânci ce răsăreau din apă. Corabia argonaută era ca o coajă de nucă, 
zvârlită-ncoace şi încolo, sub munţi de apă vineţii. 

Eroii abia se mai luptau și îşi pierduseră nădejdea că vor putea scăpa cu 
zile, când iată, a sunat un glas. Un glas puternic de la proră. Vorbea, pe cât 
spunea legenda, ramura sacră, din stejarul marelui Zeus, din Dodona. 
Ramură ce era adusă, pusă la proră, de Atena. Și ramura i-a îndemnat să 
plece-n marea Tireniană, în insula cea misterioasă unde-și avea sălașul 
Circe — o vrăjitoare renumită. lar Circe să-i purifice de moartea micului 
Absirt. 

Argonauţii, în furtună, au întors cârma către locul unde trăia faimoasa 
Circe. Cum s-au întors, a stat furtuna pe care-o trimisese Zeus; şi Argo a 
plutit pe mări, pe râuri și din nou pe mări. și a ajuns până la Circe. Acolo s- 
au purificat de sângele vărsat la Tomi. 

Și au întâmpinat, din nou, furtuni, primejdii fără număr. Sirenele i-au 
ispitit, prin cântece ademenitoare, să se arunce-n apa mării. Dar i-a salvat pe 
toți Orfeu, care cânta mult mai frumos. Doar melodia lui duioasă le-a 
amintit de patrie și i-a ţinut pe vasul Argo. Trecând prin apa ce scălda două 
stânci: Scila şi Caribda, două stânci amenințătoare, erau de asemeni să se 
înece, la fel ca mai târziu Ulise. Dar s-au luptat cu valurile și au scăpat 
iarăși cu bine. 

Au mai trecut şi pe la Creta. Acolo s-au luptat cu Talos, un uriaş 
înspăimântător, din neamul monştrilor de aramă şi, după multe lupte și 
rătăciri, au atins ţărmul portului magnezian Pagase, din care Argo se pornise 
cu peste patru luni în urmă. În curând au sosit la Iolco. 

Corabia au închinat-o zeului mărilor, Poseidon, din care Iason se trăgea. 
Și Pelias a primit lâna, comoara regelui Eete. În schimb, eroul i-a cerut 
tronul părintelui său, Eson. 

Ce-i drept, în sine chibzuia că având tronul și puterea, tot lui o să-i revie 
lâna ce şi-o dorea atât de mult. 

Regele l-a dus cu vorba cât timp au stat argonauțţii. Dar, cum s-au risipit 
aceştia, Pelias n-a mai vrut să-și țină cuvântul dat cu luni în urmă. A strâns 
oastea şi l-a gonit pe Iason din oraşul Iolco. 


PELIAS ESTE FIERT ÎNTR-UN CAZAN CHIAR DE CĂTRE 
FETELE SALE 


Iason s-a mâniat amarnic. Visul său scump se spulbera. Și nu știa ce-ar 
putea face să pună mâna pe putere. Atunci Medeea, vrăjitoarea, a născocit 
un șiretlic. S-a prefăcut că s-a certat cu soţul ei, fiul lui Eson, şi a cerut un 
adăpost la fetele lui Pelias. Căci regele avea trei fiice. Stând ele într-o zi de 
vorbă, Medeea a-nceput să spună că ea cunoaște vrăji prin care îi poate- 
ntineri pe oameni. Ca să le dovedească asta a umplut un cazan cu apă, și, 
punând lemne dedesubt, a aprins foc cu pălălaie, și apa a-nceput să fiarbă. A 
luat pe urmă un berbec — cel mai bătrân din toată turma — și l-a tăiat în 
bucățele. Bucăţile le-a pus la fiert. A mai turnat un suc în apă, a mai rostit şi 
nişte vrăji. Şi ce să credeţi? Dintr-o dată, bucăţile s-au închegat. Din apă a 
ieşit un miel cu blană albă, behăind. 

Copilele lui Pelias, văzând această preschimbare, au rugat-o pe 
vrăjitoare să le întinerească tatăl. 

Medeea s-a lăsat rugată. Fetele i-au făgăduit şi un șirag de pietre 
scumpe, dacă le ascultă rugămintea. Şi vrăjitoarea, mulţumită că planul i se- 
ndeplinea, le-a sfătuit pe aceste fete să-l taie pe bătrânul rege în opt bucăţi, 
cu capul nouă, și să le arunce-n cazanul în care apa clocotea. 

lar fetele, căzând în cursă, şi-au doborât părintele, ca pe un taur la 
ospeţe, şi carnea lui au aruncat-o într-un cazan mare să fiarbă. 

Dar cum a dat în clocot apa, Medeea le-a strigat în față că ea l-a 
răzbunat pe Iason, și Pelias rămâne mort. 

Apoi făcând nu ştiu ce vrajă, s-a arătat un car de flăcări, tras de doi şerpi 
înaripați. Medeea s-a urcat în car şi a pierit într-o clipită. 

Regele Pelias căzuse; dar nu-ntr-o luptă vitejească — precum se cade 
între bărbaţi. Era răpus prin vicleșuguri și uneltiri vrăjitoreşti. Nimeni nu l-a 
lăudat pe lason pentru-o asemenea victorie. Și el tot n-a putut să urce pe 
tronul mult râvnit din Iolco. Puterea a trecut în mâna unui fecior al celui 
mort, un alt argonaut: Adraste. 

Iason a fost silit să fugă la Creon, regele din Corint. 


GLAUCA ȘI CREON SUNI CUPRINȘI DE FLĂCĂRI 


Creon îl admira pe Iason pentru că adusese lâna de aur de la Ea, şi l-a 
primit cu multă cinste. I-a dăruit și un palat, cirezi de vite și moşii. 


Iason ar fi putut acum să viețuiască liniștit; Medeea, soţia lui îi dăruise și 
doi copii încântători. Dar tot ce se clădește-n viață pe crime şi pe vicleșug 
se prăbuşeşte prea adesea. La fel şi dragostea lui Iason față de soţia lui, 
Medeea, s-a istovit de la un timp. 

Toţi se temeau de vrăjitoarea ce-și omorâse frățiorul și îl fiersese în 
cazan pe fostul rege de la Iolco. Iar crimele — pe cât se pare — aştern pe 
chipuri nişte umbre. Căci fata regelui Fete se urâţea de la un timp. 

Iason nădăjduise poate că tatăl ei, de supărare, fiindcă-şi pierduse și 
copiii şi lâna cea nepreţuită, o să se stingă într-o zi. lar el, fiind bărbatul 
Medeei, va moşteni bogatul Ea. Dar dintr-acolo nu veneau deloc veştile 
aşteptate, şi Iason, ce iubea puterea și bogăţia şi plăcerea, hotărâse s-o 
părăsească pe soția lui de până atunci și să se-nsoare cu Glauca, fata lui 
Creon, gazda sa. Astfel, de nu putea fi rege nici peste mare, nici la lolco, 
avea să moștenească jilțul regelui Creon, din Corint. 

Aflând Medeea ştirea asta s-a necăjit peste măsură. Dar cum era foarte 
stăpânită, s-a prefăcut că nici nu-i pasă şi grăi cu dulceaţă către Glauca, 
fiica lui Creon: 

— M-am săturat și eu de Iason. Mă cere regele Egeu, care domneşte în 
Atena; și aş vrea să fiu și eu regină. Destul am zăbovit aicea lângă un om 
fără noroc. Şi ca să te încrezi, frumoaso, că n-am nici o supărare, îţi fac și 
eu un dar de nuntă. Poftim, acesta-i darul meu! 

Și vrăjitoarea, prefăcută, i-a dăruit fetei lui Creon o haină scumpă, 
purpurie și o cunună de mărgean. 

Glauca s-a înseninat, căci tare-i mai fusese teamă de fosta soţie a lui 
Iason. Dar cum şi-a îmbrăcat veşmântul, a simţit un fior de moarte. Corpul 
i-a fost cuprins de flăcări. Iară cununa îi strângea, ca într-un cleşte, fruntea 
albă. 

Ea a strigat şi s-a zbătut. A vrut să-şi scoată iute haina, dar stofa se ţinea 
de trup şi nu putea s-o dezlipească. 

La tipetele ei grozave a alergat regele Creon. Însă cum s-a atins de fată a 


luat şi el îndată foc. Amândoi au pierit în flăcări. 132- 


FUGA MEDEEI ȘI PRĂBUȘIREA CORĂBIEI ARGO 


Dar vrăjitoarei nemiloase nu i-au ajuns aceste crime. A luat în mână un 
cuţit şi şi-a ucis cu el copiii al căror tată era Iason. Apoi a poruncit să vină 
carul său magic, tras de șerpi, şi a fugit către Atena, să se mărite cu Egeu; 
dar n-a stat nici acolo mult. A pus la cale alte crime. Și era gata să-l omoare 


pe fiul lui Egeu: Tezeu. Aflând Egeu de uneltirea nesăţioasei vrăjitoare, a 
izgonit-o cu ruşine. Chemând Medeea un balaur, a și zburat până la Ea. S-a 
împăcat cu tatăl său. Și nu s-a mai aflat nimic din ce s-a-ntâmplat cu 
vrăjitoarea. 

Iason, mâhnit şi fără rost după uciderea Glaucei, a rămas singur în 
Corint.133 

Legendele mai spun că Iason, într-o zi, dormea la umbra vasului său 
Argo, pe țărm, în istmul de Corint. 

Abia de închisese ochii. Prin mintea lui se perindau nenumăratele 
întâmplări din expediţia spre Ea. Dar Argo, care-odinioară ca un delfin 
tăiase apa și deschisese drum pe mări cutezătorilor elini, era acuma putredă. 

Iason visa lâna de aur.12% Visa tocmai că se găsea din nou pe Argo și-n 
depărtare se zărea o lumină — era un munte întreg de aur —, când lemnăria 
putrezită s-a prăbușit c-un zgomot surd. Visând cele mai frumoase vise, 
corabia, pe care Iason o condusese-n expediţie, s-a prăbuşit asupra lui. L-a- 
ngropat sub dărâmături. Astfel s-a stins, fără de fală şi fără glorie, acela ce 
nu luptase pentru oameni și se iubise doar pe sine. 


Note: 

11)1 Tesalia este o regiune din Grecia de nord, cu pământul destul de 
fertil. Aici creșteau prin munţi cai şi boi, despre care se spunea că erau cei 
mai frumoşi din lume. De altfel, regii tesalieni și-au făcut cei dintâi oaste de 
călăreți. Chiar turmele de boi erau duse la păşune de slujitori călări, 
mânându-le cu lănci. Păstorii tesalieni erau războinici. Ei străjuiau averea 
cea mai de preţ pe acele vremuri: cirezile de boi și hergheliile de cai. Se 
luptau cu duşmanii ce vroiau să le fure, sau cu fiarele din munţi. Însă, în 
același timp, erau şi pricepuţi. Adunau buruieni din munţii Pelion și făceau 
oblojeli cu care-şi vindecau caii muşcaţi de fiare, boii înțepaţi de lănci sau 
propriile răni dobândite în lupte. Umblând mereu călări, păstorii tesalieni 
păreau că-s contopiţi cu caii de sub ei. Din imaginea aceasta a călărețului 
contopit cu calul, imagine dăltuită pe pereţii peșterilor, s-a născut poate 
ideea de centaur. De altfel, în limba greacă „henteo“ înseamnă a înțepa cu 
lancea, a goni, a mâna. lar „tauros“ e taur. S-ar putea ca din „henteo tauros“ 
— cel care mână tauri — să fi derivat cuvântul centaur, cum afirmă unii 
mitologi. Centaurii aceştia legendari erau până la brâu oameni și, mai jos de 
brâu, aveau trupuri de cai. Ei par să întruchipeze în același timp — aşa cum 


s-a mai amintit odată — furtunile grozave din munţi. De aceea se mai spune 
că aveau drept tată pe legendarul Ixion — vijelia, și mamă pe Nefele — zeița 
norilor. 

12)1 Dintre centauri unul este vestit. El se numeşte Hiron. Acest centaur 
Hiron este personificarea științei medicale ce o aveau păstorii. Din pricina 
aceasta, Asclepio-Esculap a deprins meşteşugul de a-i vindeca pe oameni în 
peştera lui Hiron. După cât se pare, în munţii Pelion era un soi de plante ce 
nu se mai cunoaște. Din ele se scoteau sucuri întăritoare — un fel de 
vitamine — ce se dădeau copiilor şi-i ajutau să crească, să se facă voinici. 
Tot aici, în munte, băieții învățau să îngrijească de vite sau să vâneze fiare, 
să mânuiască arcul, sabia şi lancea, să folosească scutul. Să devină astfel 
viteji şi să dispreţuiască moartea în bătălii. În legende vedem adeseori 
feciori de zei sau ai unor eroi de seamă trimiși la Hiron, ca un simbol al 
necesității creşterii copiilor în mijlocul naturii, unde forțele li se călesc cel 
mai bine. 

{3}t Motive asemănătoare, când un bătrân sau o bătrână încearcă firea 
şi bunătatea unui flăcău plecat în lume să săvârșească isprăvi mari, avem şi 
noi într-o mulțime de basme. 

44)1 Ţara lui Fete, faimoasa Colhida de mai târziu, Georgia de astăzi, 
era socotită ca fiind la marginea de răsărit a pământului. Dincolo de ea 
răsărea soarele în fiecare zori de zi. 

15)1 Hele se traduce „cea strălucitoare“. Același sens îl are şi numele 
Helena, Elena. lar Frixos înseamnă cel care freamătă, care scânteiază. 
Amândoi par a fi simbolul luminii reflectate în nori. A doua nevastă a lui 
Atamas era regina Ino, mama lui Learh şi Melicerte (vezi legenda despre 
zeul Dionisos). 

16)1 Berbecele cu lâna de aur simbolizează poate norii călători. Norii se 
nasc din ape, ar fi deci tot niște odrasle ale lui Poseidon, zeul apelor. Când 
soarele răsare, îi poleieşte. Ei par uneori făcuţi în întregime din aur. 

17)1 Referire la strâmtoarea Dardanele. 

18) În limba greacă „argo“ înseamnă uşoară. Într-un basorelief, frumos 
şi expresiv, lucrat în teracotă de către un artist antic necunoscut, îi vedem pe 
argonauţi cum își construiesc cu pricepere, cu înțelepciune, vasul pe care 
vor pluti înspre ţara regelui Fete. În stânga este Iason, având pe cap un coif 
cu creastă. Scutul şi sabia le-a pus însă alături. Pentru că — ajutat de un 
argonaut — el întinde pânza pe catarg. Munca se vede a fi pe sfârșite. Totuși, 
cu multă grijă, un alt argonaut mai înfrumuseţează cu dalta și ciocanul o 


parte a corăbiei, sau poate încrustează acolo crenguța din copacul lui Zeus. 
În folclorul românesc avem şi noi adesea elemente naturale: crenguţe, 
frunze, buruieni fermecate, care slujesc eroilor noștri. 

{9}t Atena, zeiţa înţelepciunii, era considerată ca sfătuitoarea și 
sprijinitoarea tuturor eroilor. O vedem dând ajutor lui Prometeu, Heracle, 
Tezeu, Perseu ș. a. Aceasta ca un semn că eroii şi faptele lor nu trebuiau să 
se bizuie numai pe îndrăzneală, ci şi pe înţelepciune. 

{10}t Sunt istorici care afirmă că o parte din legendă este adevărată, că 
expediția către extremitatea estică a Mării Negre s-ar fi făcut, probabil, cam 
cu optzeci de ani înaintea războiului 'Troiei. De bună seamă, legenda cântă 
pe acei navigatori care au cutezat întâia oară să plece în mari călătorii, 
deschizând drum spre răsărit, pe ape, negoţului elin. Aceştia au înfruntat 
primejdii și furtuni nenumărate. S-au luptat cu popoare necunoscute, i-au 
înfrânt pe localnici și i-au silit să dea tot ce aveau mai de preţ. Au adus apoi 
cu ei bogății și aur mult în Elada. Poeţii și-au imaginat că pe corabia Argo s- 
ar fi urcat cei mai de seamă eroi și ei au trăit fel de fel de întâmplări de 
dragoste şi lupte. Tot poeţii au creat, după dorințele basileilor, care doreau 
să-şi legitimeze cuceririle, că marii olimpieni: Zeus, Hera, Atena şi, mai 
târziu, Afrodita i-ar fi ajutat să învingă. Prin această așa-zisă protecţie a 
marilor olimpieni se dovedea neîndoios că regii elini aveau dreptul să 
cutreiere mările şi să le stăpânească, să cucerească orice ținut şi să adune 
bogăţiile pe care şi le doreau. 

411) Plecarea s-ar fi făcut din portul magnezian Pagase. 

{12}t După unele legende, au fost uciși şi toți băieţii, ca bărbaţi 
crescând să nu-și răzbune taţii. 

113)1 Regina din Lemnos se numea Hipsipila. 

{14} Propontida — adică aceea care deschidea calea spre Pontul Euxin 
— era Marea Marmara. 

{15} Țară din Asia de sud-est, cu capitala la Pergam. 

{16}t Argonautul Polifem, care a auzit strigătul lui Hilas, răpit de 
nimfe, şi a plecat, alături de Heracle, în căutarea lui, a fost întemeietorul 
legendar al oraşului Hios. 

417)4 În Misia au rămas Heracle, Polifem şi Hilas. 

{18}t Unde se află Scutari, sau Uskiidar, în Turcia. Faţă în faţă cu 
Scutari se află Istambulul. 

{19}t Lupta aceasta cu pumnii este strămoașa boxului. Numai că 
luptătorii din antichitate îşi legau pumnii cu niște curele, şi de curele erau 


prinse plăci mici de aramă, colțuroase, care striveau carnea şi sfărâmau 
oasele. 

{20}t Strâmtoarea Bosfor. 

421)1 Până în preajma orașului Istambul se întindeau odinioară hotarele 
Traciei. 

{22}t Simplegade înseamnă stâncile care se izbesc între ele. Și în 
legendele noastre se găsesc de multe ori stânci sau munţi care se izbesc cap 
în cap. 

123)1 Grecii îi ziceau la început Mării Negre marea neospitalieră, 
Pontul Axeinos, fiindcă avea mereu furtuni. După ce au cunoscut-o mai 
bine şi au văzut că are ţărmuri roditoare şi bogate, i-au schimbat vechiul 
nume şi i-au spus Pontul Euxeinos sau Pontul Euxin, adică marea 
ospitalieră. 

124)1 Râul Rion din Georgia de astăzi. 

{25}t Palatul sclipitor pe care îl avea Eete, ca fiu al astrului ceresc, 
reprezenta pentru elini lumina aurie ce se vede, în zori, spre răsăritul lumii 
şi se reflecta în apa Mării Negre, în lungi coloane argintii. 

426)1 Atât taurii cu picioarele de aramă, cât şi plugul erau creaţiile lui 
Hefaistos. 

127)1 Colţii ce trebuiau semănaţi pe câmpul lui Ares erau tot din botul 
balaurului doborât de Cadmos, când întemeiase oraşul Teba. Fuseseră 
dăruiți regelui de zeul Ares. 

{28} La înapoiere, argonauţii nu au mai trecut prin strâmtoarea Bosfor, 
în Marea Marmara, ci s-au îndreptat direct către ţărmul nostru, unde este 
astăzi oraşul Constanţa. Se povestea că Istrul-Dunărea ar fi avut odinioară 
aici un braţ. 

429)1 Cât timp au durat slujbele pentru Absirt, argonauțţii ar fi ajuns, 
după legendă, cam prin regiunea Cazanelor. 

130)1 Aceasta este legenda înființării oraşului Tomi sau Tomis, cum i-au 
spus romanii. În greceşte, numele s-ar tâlcui prin locul celui tăiat (temio 
înseamnă tăiat), ca o amintire a faptului că micul Absirt fusese tăiat aici în 
bucățele de Medeea. 

{31}t Referire la Marea Adriatică. Grecii vechi credeau că fluviul 
Dunărea unea Marea Neagră cu Marea Adriatică. 

132)1 Această nouă crimă a fetei regelui Fete este povestită în versuri 
emoționante de Euripide în tragedia „Medeea“. 


133)1 Spre deosebire de Heracle, Tezeu, Perseu şi alți eroi, Iason 
închipuie doar la început pe omul viteaz şi generos, ce părăseşte însă mai 
apoi calea dreaptă. Nu mai este folositor semenilor săi aflați în suferinţă și 
luptă doar pentru sine, cu orice mijloc: jurăminte, cuvinte mari și 
promisiuni — pe care nu și le respectă — numai ca să-şi atingă scopul. Eroii l- 
au urmat pe Iason, căci el fusese năpăstuit de Pelias. El i-a chemat, în 
numele dreptăţii şi în folosul elinilor, de-a dobândi lâna de aur. Eroii erau 
bucuroși să săvârşească fapte mari, îndrăzneţe, să cutreiere și să cunoască 
lumea, să deschidă drumuri noi pe mări, să nimicească monștrii și fiare, să 
biruie pe regii hapsâni. În toiul expediției ajunși în Colhida, sau poate chiar 
mai dinainte, lason cade pradă poftei de mărire şi avere. De aceea el devine 
egoist, meschin și ia parte la crime. Ca să înfiereze aceste fapte, în legende 
cântăreții antici scoteau în evidenţă sfârșitul tragic al lui Iason. 

134)1 Lâna de aur pare a fi şi simbolul bogățiilor din ţările răsăritene, pe 
care elinii le-au râvnit mult, întotdeauna. 


RĂZBOIUL TROIAN 


Se povesteşte că pe un deal din Asia de asfințit în apropiere de 
strâmtoarea Helespont s-ar fi înălţat, cândva, un oraş mare și puternic. t+ 

Cel care a zidit orașul a fost, după legendă, Ilos, feciorul unui rege, 'Troş, 
care-și trăgea obârşia — printr-un voinic, Dardan — din Zeus. De la numele 
lui Troş acest oraş s-a chemat Troia, şi ţara înconjurătoare — parte din Frigia 
— 'Troada.12! 


DEALUL GREȘELILOR 
Locul unde se ridica orașul se zice că s-ar fi chemat înainte „dealul 
greșelilor“ — deoarece într-o bună zi, Zeus s-a mâniat pe Ata, zeiță a 


greşelilor, şi a zvârlit-o din Olimp. 

— Din cauza ta, i-a strigat Zeus, greşesc adesea, cum s-a-ntâmplat 
atunci, la Mecona, când m-a-nșelat titanul Prometeu. De azi înainte nu ai 
voie să mai urci în Olimpul nostru. Vor greși numai pământenii. 

Și i-a dat brânci zeiţei Ata. 

Locul unde a căzut ea a fost chiar dealul din poveste. Zeița s-a lovit 
zdravăn în căzătură, şi, de ciudă, a blestemat dealul acela să fie plin de 
amăgiri, și oamenii să-l îndrăgească — însă s-aducă nenoroc. 

I-adevărat, colina asta era un loc fermecător. Se rezema, spre răsărit, pe 
muntele de piatră, Ida. Iar spre apus se cobora, în pantă dulce, către marea 
cu valurile azurii. 

Fiul lui Troş a hotărât să-nalţe acolo, pe colină, o fortăreață. A făcut dară 
sacrificii şi i-a-ntrebat pe olimpieni dacă-i vor da încuviințarea. Atunci, din 
cer, ar fi căzut o statuetă misterioasă!3!, care o-nfăţişa pe Atena. 

„Palas-Atena este aceea care-mi va ocroti oraşul“ — a cugetat regele Ilos, 
şi după ce-a zidit, pe deal, o fortăreață nu prea mare, a făcut lângă ea un 
templu. În templu, într-un loc de cinste, a pus această statuetă zisă paladiu- 
fecioara. Aceasta e prima greşeală, precum se va vedea-n legendă. 

Și au trecut ani câți au trecut, şi Ilos într-o zi s-a stins. La tron i-a urmat 
fiul său, ce se numea Laomedon. 


PRIAM SE URCĂ PE TRONUL LUI LAOMEDON 


Laomedon a fost un rege lipsit de cinste sau cuvânt. Lui îi plăcea să aibă 
slugi, dar nu vroia să le plătească. Era hapsân, apucător și fără milă de 


supuşi, cum sunt mai de obicei toţi regii. 

Având el multe avuţii, a vrut să și le ocrotească și să ridice-n jurul Troiei 
un şir de ziduri cât mai tari. Îi trebuiau deci lucrători. 

Tocmai în vremea când dorea el să ridice aceste ziduri, s-a întâmplat ca 
în Olimp mai mulţi zei să se răzvrătească. Doreau să-l lege pe stăpân în 
ştreanguri tari și să-l arunce în Tartarul întunecat. Dar Tetis, fiica lui Nereu, 
cea cu picioare de argint, aflând urzeala, îl vestise pe tatăl zeilor îndată, și el 
îi osândise aspru pe răsculații din Olimp. Dintre toţi, cei mai greu loviți au 
fost Poseidon și Apolo. Zeus a hotărât că ei se vor trudi, ca salahori, să-nalţe 
zidurile Troiei.1%! 

Când s-a sfârșit însă zidirea, Laomedon i-a izgonit pe cei doi zei din ţara 
sa, fără să le plătească munca, așa precum făgăduise. La fel, tot fără de 
cuvânt, s-a purtat el și cu Heracle.{®- Pentru asemenea greșeli, Laomedon 
şi-a pierdut tronul. Cei mai mulți dintre fiii săi au fost uciși în bătălii. I-a 
rămas numai un fecior, care căzuse prizonier. Acesta era cel mai mic. Se 
numea la-nceput Podarce. Mai târziu i s-a zis Priam.t®} 

Iar Priam, revenind la Troia, a luat de soţie pe o prinţesă gingașă, bună, 
devotată, pe care o iubea nespus. Copila se chema Hecuba!7?. 

S-a urcat deci Priam pe tron, iar soţia sa i-a dăruit cincizeci de fii, 
frumoşi ca zeii, şi un număr mare de copile.!&* 

Atâta doară că atunci când trebuia să vadă lumea unul dintre feciorii săi, 
Hecuba a avut un vis; şi se făcea c-ar fi născut nu un copil, ci o torță 
aprinsă. Flacăra torţei se-ntindea până ce cuprindea orașul şi-l mistuia în 
întregime. 


FIUL NOU-NĂSCUT DE HECUBA ESTE PĂRĂSIT PE MUNIELE 
IDA 


Priam, aflând de acest vis, i-a întrebat pe niște preoţi; şi ei l-au sfătuit să- 
] ducă pe fiul nou-născut în munte; şi, după datina străbună față de fiii 
nedoriți, să-l lase acolo pe o stâncă. Fiarele, vulturii şi șerpii vor ști pe urmă 
ce să facă, fără ca tatăl să-și mânjească mâna cu sânge de copil. 

Priam a ascultat de sfatul preoţilor. A luat băiatul. L-a-ncredinţat unui 
păstor. Şi el l-a părăsit pe o creastă a muntelui cel înalt, Ida. Dar, peste patru 
sau cinci zile, trecând păstorul iar pe acolo, a văzut — nu-i venea să creadă! 
— pe fiul regelui Priam sugând de zor la o ursoaică. 


Înduioşat, a luat păstorul pe acest copil plin de noroc şi l-a dus în coliba 
sa. Acolo l-a crescut în taină, căci, dacă regele afla, îi aştepta desigur 
moartea şi pe păstor şi pe băiat.19 

Crescând, acest fecior de rege s-a tocmit și el tot păstor, ca tatăl adoptiv, 
la Priam. Mâna cirezile de vite, la fel ca toţi ceilalți păstori, şi nu ştia că el e 
fiul aceluia ce stăpânea aceste bogății pe Ida. 

Ba se mai spune că flăcăul era nespus de inimos. Îi era drag de animale 
şi le păzea de hoţi și fiare cu atât de multă vitejie încât păstorii l-au numit, 
din cauza asta, Alexandru.119 

Și, cum trecuse vreme multă de când Priam îşi aruncase fiul cel nedorit 
pe Ida, trebuia, după străvechi datini, să facă-n cinstea lui serbări. 
Organizase deci, în Troia, slujbe şi jocuri şi întreceri. Iară ca premiu, în 
întreceri, oferea cel mai mare taur pe care îl avea-n cirezi. 

Dar taurul făgăduit era crescut chiar de Alexandru. Tânărul ţinea mult la 
taur. Și, fiindcă Priam i-l ceruse, a hotărât să-l recâștige, luând și el parte la 
întreceri. 

Într-adevăr, prin iscusinţă şi vitejie, Alexandru i-a biruit pe ceilalţi tineri. 
Taurul l-a câștigat el, şi, fiind sărbătorit la curte, Priam, Hecuba și ceilalți l- 
au întrebat: de unde este și cum îl cheamă? Și bineînţeles că vorba aduce 
după sine vorbă, şi întrebarea, întrebare. Și toate acestea duc, la urmă, la 
dezlegarea unei taine. Destul că Priam a aflat că Alexandru i-e fecior. 
Bucuria regelui Troiei n-a fost mică. l-au dat pe loc haine de preţ. Au 
închinat în cinstea lui. Și l-au chemat, nu Alexandru, cum i se zisese înainte, 
ci Paris, nume care înseamnă rudă de aproape, regăsită. 


MĂRUL DISCORDIEI CADE ÎN MIJLOCUL NUNȚII ZEIŢEI 
TETIS CU PELEU 


Pe când se petreceau în Troia aceste întâmplări ciudate, în peștera unui 
centaur, faimosul Hiron din legendă, zeii, în fruntea lor cu Zeus, petreceau 
straşnic la o nuntă. 

Se cununa zeiţa Tetis, cea cu picioare argintii, cu un voinic numit Peleu, 
un rege din Tesalia. De fapt, şi Zeus şi Poseidon peţiseră pe nereidă. Dar 
Prometeu le prorocise că ea va naşte un fecior, care își va întrece tatăl în 
vitejie şi putere. Asta nu le era pe plac nici lui Poseidon, nici lui Zeus. Mai 
ales Zeus se temea de fiii lui, să nu-l doboare, precum făcuse el cândva 


tatălui său, bătrânul Cronos. Și, ca să scape de buclucuri, se învoise ca 
Peleu să fie mirele lui Tetis. 

Și acuma începuse nunta. Zeii cântau și dănţuiau cu nimfe şi cu 
pământene. Apolo le suna din liră. Dionisos le turna vin și Momus, zeul 
caraghios, le făcea strâmbături destule. Și toţi râdeau cu atâta poftă, încât se 
zguduiau pământul, marea și cerul cel înalt cu luna și cu stelele. 

De fapt, nu toţi râdeau cu poftă. Căci la intrarea peşterii sta Eris cea 
posomorâtă, zeița care proteja discordia, cearta şi bârfa, zeiţa care uneltea 
ca-n lume să nu fie pace şi înțelegere deplină. 

Zeița asta preahidoasă, nesuferită tuturor, şedea deci şi privea cu ură la 
cei care se desfătau. Și, pentru că zeiţa Tetis nu o poftise la ospăț, dorind să 
fie armonie şi bunăvoie între meseni — gândea cum să le strice cheful. +4 

Și dintr-o dată a rânjit. Găsise hâda iar o cale. Încălecând pe un balaur, 
zburase-n ţara hesperidă. Luase din grădina de aur un măr. Mărul cel mai 
frumos. Pe el scrisese cu cerneală de aur, mai strălucitoare decât lumina de 
amiaz, trei vorbe bine ticluite: „Celei mai frumoase“. 

S-a-ntors apoi la peşteră, şi-a vârât capul înlăuntru, cu limba roșie ca 
para strânsă-ntre colții ruginiţi, iar braţu-i a zvârlit cu grijă mărul acela 
încondeiat între zeițele ce alunecau în horă ca-ntr-un zbor. 


ÎNCEPE CEARTA ÎNTRE CELE TREI ZEIȚE 


L-o fi văzut, pesemne, Hera sau Afrodita sau Atena! L-au ridicat și au 
citit slovele acelea otrăvite, scrise de certăreaţa Eris, și fiecare o fi rostit: 

— E mărul meu. Daţi-l încoace! 

— Ba e al meu, că-s mai frumoasă! 

— Nu-i al nici uneia. I-al meu. Zeus, nu vrei tu să ne faci dreptate? 

Și tot așa. Nu știți cum este atunci când se porneşte sfada? Feţele parcă 
sunt schimbate. Vocile-s tari şi ascuţite. Răsunau vorbe deloc blânde, 
sudălmi şi uneori blesteme. 

Aşa şi cele trei zeițe strigau mereu spre adunare să li se spună care este 
cea mai frumoasă dintre ele. Zeii erau prevăzători. Să spună Hera sau 
Atena, se supăra rău Afrodita. Să zică atunci că Afrodita, se mâniau zeiţa 
Hera, ca și Atena, deopotrivă. 

— Ştiţi ce? a spus măreţul Zeus. Un singur om poate s-arate care-i 
deplinul adevăr. 

— Cine-i acela? au zis ele, întărâtate, într-un glas. 


— E Paris. Paris de la Troia, cel ce se află acuma pe Ida. S-a dus ca să-și 
revadă-n munte cirezile ce le-ngrijea, pe când era un păstor simplu, şi nu un 
prinţ cum este azi. 

— Cum îl găsim? a întrebat zeiţa Hera. 

— Hermes, pristavu-mi de credinţă, vă va călăuzi pe toate, i-a dat 
răspuns marele Zeus. Hermes! Călăuzește-le spre Ida, arată-le cine e Paris! 
Și fă ce-oi face ca flăcăul să dea zeiţelor răspuns. 

Dar Hermes, preașiretul Hermes, era neîntrecut în toate. 

— Lasă, stăpâne, i-a grăit, să nu ai nici un fel de grijă. Voi ști eu să-mi 
fac bine slujba, şi Paris o să dea răspunsul, chiar astăzi, după cum ţi-e voia. 

Și — pentru că nunta cea mare, oricum, tot fusese stricată de Eris, de 
zeiţa vrajbei, care juca de bucurie în faţa peşterii lui Hiron — Hermes a spus 
către zeițe: 

— Veniţi cu mine să v-arăt pe tânărul judecător, feciorul regelui din 
Troia. El o s-aleagă dintre voi pe aceea care-i mai frumoasă. 

Și Hermes cu zeițele s-au urcat pe un nor de aur. Norul s-a ridicat în 
slăvi, şi n-au trecut decât trei clipe şi norul a ajuns pe Ida. 


PARIS DĂ AFRODITEI MĂRUL DE AUR 


Paris pășea pe munte singur. Înduioşat îşi amintea de vremea când era 
păstor. 

Cerul era abia-nroșit de zorii care se vesteau. S-auzeau mugete de tauri, 
ce tropoteau către păşuni. Și diamante, stropi de rouă, luceau pe ierburile 
moi. 

Deodată, s-au ivit din slavă zeițele înverşunate, având pe Hermes între 
ele. Și Hermes a grăit spre Paris: 

— Ia stai, voinice, şi ne spune care zeița-i mai frumoasă: Atena mult 
preaînțeleaptă, sau Afrodita, drăgălașa, ocrotitoare a iubirii, sau poate însăși 
mândra Hera, stăpână-n marele Olimp, fiind soția regelui ceresc? Cui i-ai da 
tu mărul de aur, pe care-l vezi în mâna mea? 

Văzându-se-n încurcătură, Paris a vrut întâi să fugă. Numai că Hermes l- 
a ţinut, apucându-l pe după umeri. Și, vorbindu-i cu meșteșug, l-a sfătuit să 
stea pe loc şi să răspundă mai degrabă. 

Zeiţele şi-au arătat lui Paris toată frumuseţea. Ba, fiecare dintre ele i-au 
mai făgăduit să-i dea și o răsplată cât mai bună, dacă voinicul o va alege. 
Astfel, soţia lui Zeus, Hera, i-a spus că o să-l facă rege, nu în Troada sau în 
Frigia, ci peste toată Asia. Și, după Zeus, el va fi cel mai puternic pe 


pământ. Palas-Atena i-a promis să-l facă-nvingător în lupte şi înţelept ca 
nimeni altul. lar Afrodita i-a rostit că ea-l va face fericit, dându-i de soţie o 
regină. Regina e mândra Elena, cea mai frumoasă-ntre femei, fiica lui Zeus 
şi a Ledei. 

Și Paris n-a mai stat pe gânduri. A dat în lături și puterea cu care-l 
îmbiase Hera, și-nțelepciunea de la Palas, și a ales numai plăcerea dăruită 
de dragoste — făcând, de asemeni, o greşeală. 

— Cea mai frumoasă-i Afrodita, a răspuns el zeului Hermes.(12* Şi, 
luând mărul discordiei, l-a dat zeiţei dragostei. 

După această întâmplare, zeițele Hera și Atena au plecat tare supărate. 
Ele au jurat să se răzbune nu numai pe tânărul Paris, ci pe întreg orașul 
Troia. 

N-a rămas decât Afrodita, care l-a şi-ndemnat pe Paris să plece în cetatea 
Sparta, unde domnea un rege prieten, soţul Elenei cea frumoasă. Și s-o 
răpească pe Elena, regelui prieten, Menelau. 


RĂPIREA ELENEI CEA FRUMOASĂ 


Și Paris s-a înflăcărat. Pierzându-și orice stăpânire şi chibzuire mai 
adâncă, s-a însoţit c-un alt voinic și s-au călătorit spre Sparta. Flăcăul care-l 
însoțea era odrasla Afroditei şi-a unui prinț păstor, Anhise, tot din tulpina 
dardaniană. Numele lui era Enea. 

Și, după o călătorie destul de lungă și de grea, tinerii au ajuns în Sparta. 
Aici regele Menelau i-a primit bine, ca pe prieteni. El tocmai trebuia să 
plece cu niște treburi din oraş. Pornea către insula Creta. Și a rugat-o pe 
Elena să aibă grijă de voinici, în timpul cât o să lipsească. 

Dar cum s-a-ndepărtat din Sparta soţul Elenei, Menelau, s-a și ivit din 
slăvi un car, ce era tras de porumbiţe și o aducea pe Afrodita. 

În urma ei venea şi Eros, zeul iubirii cel viclean, cu aripile lui de aur. 
Zeița i-a vorbit Elenei, ţinând-o blând pe după umăr, despre însuşirile lui 
Paris. Prin vrăji, numai de ea ştiute, zeiţa l-a făcut pe Paris mult mai frumos 
decât era. lar Eros a ţintit-o pe soţia lui Menelau, în inimă, cu o săgeată- 
nveninată, şi a făcut-o să-ndrăgească pe fiul lui Priam din Troia. Elena şi-a 
uitat de casă, de soţ, de prieteni, de popor. S-a urcat pe corabia unde-o-mbia 
Paris să vie, şi amândoi au pornit spre Troja. {+} 

Când s-a-ntors Menelau la Sparta, mai, mai că nu-i venea să creadă că 
nu-și mai regăseşte soţia. Supușii i-au povestit tot. 


De supărare, şi-a izbit fruntea de lespezi și de ziduri. Inima-i s-a făcut 
cărbune. Şi din nimic n-a pierit, căci își iubise mult soţia. Însă, fiind el un 
om puternic, şi-a adunat iarăși simţirea. Și îndemnat de zeița Hera, a plecat 
să se sfătuiască cu fratele său, Agamemnon, rege în Argos, la Micena. L-au 
luat cu ei la sfat pe Nestor, alt rege înţelept, din Pilos. 


SFATUL ÎNŢELEPTULUI NESTOR 


lar Nestor le-a reamintit despre Elena că de mică fusese pricină de 
ceartă. Era atâta de frumoasă, încât la doisprezece ani a fost răpită de Tezeu. 
A fost nevoie să pornească cei doi voinici: Castor şi Polux, un război mare 
cu Atena, și, liberând-o, s-o aducă iar în orașul părintesc. 

Când s-a făcut ceva mai mare, a trebuit să se mărite. Și Ţindăr, fostul 
rege-al Spartei, a dat de veste în Elada că-i caută un bărbat Elenei; și-acest 
bărbat îi va urma pe jilțul său regal, din Sparta. Deci, câţi sunt dornici s-o 
peţească, să vină în orașul lui. 

Dar ce să credeţi? N-au venit unul sau doi, cum credea 'Țindăr. Știind-o 
toți așa frumoasă, s-au grămădit vreo nouăzeci de regi și cei mai mari eroi. 
Unii bogaţi, alţii puternici sau înţelepţi sau iscusiţi. Şi fiecare și-o dorea. 
Regele "Ţindăr s-a temut că fata, alegând pe unul, ceilalți or vrea să se 
răzbune, și s-o isca vreo-ncăierare. Atunci, la sfatul lui Ulise, regele insulei 
Itaca, i-a pus pe cei veniţi să jure c-or să respecte hotărârea pe care o va lua 
Elena. Ea era liberă s-aleagă pe tânărul care-i plăcea. Și dacă vreunul dintre 
ei ar fi-njosit pe cel ales și ar fi vrut să-i fure soţia, ceilalți erau datori să 
sară şi să-i dea sprijinul cu oastea. 

Au jurat câţi au fost acolo. Elena l-a ales, pe urmă, pe Menelau, un tânăr 
chipeș. Ţindăr l-a hotărât urmaș. Au făcut nunta. Și toți ceilalți au plecat 
liniştii acasă. Dar jurământul a rămas. 

— Şi acuma, uite a venit vremea, a grăit înțeleptul Nestor, că Menelau a 
fost jignit și soţia lui i-a fost răpită. Deci, cei cari jurat-am atunci suntem 
datori să-l ajutăm. 

Însă tot Nestor i-a-ndemnat ca, mai nainte de război să-ncerce o 
împăcăciune. Să-i ceară deci regelui Priam să-napoieze pe Elena și avuţia 
ce fusese luată de Paris, de la Sparta. 

Priam l-a întrebat pe Paris; dar Paris nici n-a vrut s-audă. 

— Elena e soţia mea, a strigat el cu îndârjire. N-o dau pentru nimic în 
lume. De-ar fi să-nceapă şi un război. 


Și, aflând știrea, Agamemnon a chemat regii din Elada să-i vie toţi într- 
ajutor. Să-l răzbune pe Menelau. 

Mărul discordiei, pe care îl aruncase reaua Eris, stârnise ura-ntre zeițe. 
Ele îi aţâţau pe regi. Și regii porunceau mulțimii să se jertfească pentru ei. 
Poftele lor şi certurile făceau din nou să curgă sânge. 

Se-ncepea deci războiul Troiei. Războiul cel mai crunt de care se 
povesteşte prin legende. 

Învinşii şi învingătorii vor suferi deopotrivă și vor pieri aproape toți, 
lăsând o jale fără margini în Europa și-n Asia. 


ULISE SE PREFACE CĂ E NEBUN 


Dar pân-atunci să amintim că Menelau și Agamemnon, cei doi feciori ai 
lui Atreu — numiţi de aceea şi atrizi — trimiteau soli din țărm în țărm, 
chemând pe regi, cu oastea lor, în vestitul oraş Aulida.11% 

Astfel, în insula Itaca, o insulă sărăcăcioasă, unde domnea pe-atunci 
Ulise!12!. plecase grabnic Palamede, un fiu al regelui Eubeei. 

— Avem nevoie de Ulise, spunea trufașul Agamemnon. Este isteţ şi 
priceput. Ne poate sfătui la multe. El este cel care a dat ideea, mai de mult, 
în Sparta, ca regii să-şi jure credinţă și sprijin de va fi nevoie. 

Însă de la acea-ntâmplare trecuseră atâţia ani. Omul se schimbă între 
timp. Ulise se căsătorise cu o copilă, Penelopa, o vară bună a Elenei. Ba 
dobândise şi un prunc, numit de mamă Telemah. lar pruncul era încă-n fașă. 
Deci nu-i era deloc pe plac să-şi mai primejduiască viaţa, pentru a-și ţine 
jurământul. Nu-i mai era pe plac războiul şi se gândea că nu e drept să 
moară oameni cu duiumul pentru o ceartă-ntre doi regi. 

Și, aflând el că a venit în insulă prințul Eubeei, s-a prefăcut că e nebun. 

A înjugat la plug, alături, un cal schilod și un asin; şi apoi cu ochii 
rătăciţi, bolborosind răzlețe vorbe, Ulise se făcea că ară și nu-l cunoaşte pe 
trimis. 

lar când trimisul Palamede îi rostea vorbe pe-nţeles, el se făcea că nu-l 
aude și arunca pe brazdă neagră, în loc de boabe de secară, niște grunji 
mărunţiți de sare. 

Atâta doar că Palamede era destul de înţelept şi a băgat ușor de seamă că 
Ulise vrea să-l înșele. S-a dus în grabă la palat. A luat copilul lui Ulise, pe 
drăgălașul Telemah, și s-a întors cu el pe câmp. L-a aşezat pe Telemah în 
drumul plugului de lemn. 


Când a văzut Ulise însă că plugul său va reteza trupul micului Telemah, 
şi-a oprit calul şi asinul — și a grăit lui Palamede: 

— Da! Ai ghicit. M-am prefăcut. Nu mai vream să pornesc la luptă. 
Războiul nu-mi mai este drag. Nu vream să se mai verse sânge și să călcăm 
cetăți străine, pentru o toană de regină şi pentr-un prinţ nechibzuit. Vreau să 
trăiesc tihnit acasă lângă iubita-mi Penelopa și lângă fiu-mi Telemah. 

Dar, neavând totuşi ce face, Ulise s-a gătit de drum, ca să-și păstreze 
jurământul, lăsând în urmă casa dragă, copilul mic, încă în fașă, şi pe soția-i 
credincioasă, pentru un timp îndelungat. 


ÎN CĂUTAREA LUI AHILE 


Însă vestitul profet Calha îi spusese lui Agamemnon că nu vor cuceri 
cetatea regelui Priam cel bogat, de nu or să atragă-n luptă pe neîntrecutul 
Ahile. 

Acest Ahile era fiul frumoasei nereide Tetis, cea măritată cu Peleu, 
regele din Tesalia. 

La nunta ei zvârlise Eris între zeițele olimpiene mărul discordiei, pe care 
îl dăruise Afroditei fiul lui Priam, mândrul Paris. 

Zeița nereidă Tetis ştia că pruncul său Ahile va creşte mare și puternic. 
Va fi viteaz ca nimeni altul. Numele său o să rămână nemuritor în bătălia 
dată sub zidurile Troiei. Dar lui îi hotărâse Moira — destinul cel 
neînduplecat — să-și piardă zilele acolo. 

Și, cunoscând această taină, zeița Tetis, mama sa, căuta să lupte şi cu 
Moira şi să-l scape pe Ahile de soarta care-l aștepta. 

În acest scop, încă de mic, îi ungea trupul cu ambrozie, ca să-l facă 
nemuritor. Îl vâra-n flăcări să-l călească. Ba, într-o noapte, s-a dus şi până la 
Hades în Infern. Acolo și-a scăldat în Stix, râul cel înfricoșător, pe pruncul 
său abia născut. 

Atât c-atunci când îl vârâse în flăcări, pentru a-l căli, şi când îl 
cufundase-n râu, Tetis îşi ţinuse copilul de un călcâi, călcâiul stâng. 

Îşi scăldase copilu-n Stix, pentru ca nici un fel de armă să nu-i mai poată 
răni trupul. Nu se gândise însă Tetis că, apucându-l de călcâi, locul acela-i 
va rămâne pe totdeauna necălit.115 

În acest fel fiul zeiţei nu mai putea fi doborât, decât dacă era lovit în 
locul necălit în Stix. 

Acum când are loc povestea, Ahile se făcuse mare. Ca și mulţi alţi eroi 
de seamă, fusese dat de mititel bătrânului centaur Hiron, ca să-l înveţe 


meșteșugul armelor şi al vânătoarei. 

Se povesteşte că la Hiron fiul lui Tetis s-a hrănit doar cu măduvă și cu 
creier de pui de urs și cu ficat de leu năprasnic. Nici nu se ridicase Ahile 
mai mult de o șchioapă și lupta ca un bărbat, ucigând fiare prin codrii de pe 
Pelion. 

lar când fugea, putea să-ntreacă şi căprioara cea mai iute şi cea mai 
sprintenă din munţi. Nu vă mai spun că învățase să cânte minunat din gură, 
acompaniindu-se cu lira. Iar viersul lui vrăjea pe oameni și chiar pe zeii din 
Olimp. 

Pe acest flăcău vroiau să-l aibă, în război, lângă ei, atrizii, la ceasul când 
vor izbi Troia. lar Agamemnon trimisese, de această dată, pe Ulise, să-l 
caute şi să-l cheme-n luptă pe fiul regelui Peleu și al gingaşei nereide, cea 
cu picioare de argint. 


UN FLĂCĂU ÎMBRĂCAT ÎN HAINE DE FATĂ 


Însă, aflând zeiţa Tetis de planul lor, s-a temut straşnic că fiul său îşi va 
da viaţa în faţa zidurilor Troiei. 

Îngrijorată, a ieşit din marea verde şi adâncă. L-a chemat lângă ea pe 
Ahile, şi văzându-l, i-a glăsuit: 

— Te du fără nici o zăbavă în insula unde domnește regele prieten 
Licomede.!17!: Acolo ai să te ascunzi în haine femeiești, Ahile. Cum ești de 
alb la chip, frumos, nimeni n-o să deosebească pe fetele lui Licomede de 
fiul regelui Peleu. 

Ahile s-a împotrivit. Dar mama, Tetis, i-a cerut să-i dea întru totul 
ascultare. 

Și, cum Ahile-și iubea mama și nu vroia s-o necăjească, a pornit către 
insulă. lar Licomede, regele, sfătuit de zeița Tetis, l-a-nveșmântat pe 
flăcăiandru în haine albe, femeiești şi l-a ascuns într-un palat, unde stăteau 
fetele sale. 

În acest timp, şi Agamemnon şi Menelau, bătrânul Nestor, şi Palamede 
şi Ulise îi căutau urma lui Ahile şi nu puteau să i-o mai afle. 

De n-ar fi fost prorocul Calha, care vedea în depărtare, n-ar fi putut să-l 
mai găsească. Dar Calha i-a vestit pe regi că odrasla zeiţei Tetis i-adăpostit 
de Licomede. 

Ei, cin” să meargă până acolo? Cine să-l afle pe Ahile între frumoasele 
copile ale regelui Licomede? 


ADEVĂRUL IESE LA IVEALĂ 


S-au sfătuit şi s-au gândit să îl trimeată pe Ulise, stăpânul insulei Itaca. 
El nu venise cu plăcere. Fusese chiar silit să plece, însă acuma se găsea în 
tabăra lui Agamemnon şi, potrivit vechilor datini și jurămintelor făcute, 
trebuia să dea ajutorul atrizilor să biruiască, prin isteţime şi prin vitejie. 

Ulise s-a schimbat de haine, făcându-se neguţător. S-a dus apoi către 
palatul acelui rege Licomede, purtând cu el salbe de aur, brățări, cercei, 
văluri alese. Însă, între acestea toate, vârâse şi un coif, un scut şi o suliță 
strălucitoare. 

Fetele regelui s-au strâns numaidecât să vadă marfa, și între ele se 
grăbise și flăcăul zeiţei Tetis. Ulise cerceta cu ochii să vadă unde e băiatul, 
însă nu deslușea deloc. Atunci le tot întindea marfa şi le-mbia s-aleagă 
salbe, brățări sau văluri, după plac. Toate prinseseră în mâini bijuterii 
scânteietoare şi văluri, care mai de care mai albe, mai frumos brodate. 
Numai Ahile se uita, cu jind, la armele de aramă, la scut, la suliță și coif. 

Și tot atunci, însoțitorii lui Ulise, ce rămăseseră la porţi, au început să 
sune tare din trâmbiţe și din chimvale. Fetele au fugit speriate, crezând că- 
ncepe vreun război. Însă Ahile luă o lance și se şi repezi spre porţi, gata să 
apere palatul. 

Văzând că planu-i reuşise, Ulise a grăit spre rege: 

— Acesta nu e fata ta. E un voinic numit Ahile. Lasă-l să plece la război, 
unde îl cheamă Menelau, să-și dovedească voinicia. Este ruşine să rămână 
ascuns, în văluri, printre fete. 

— Adevărat, a spus Ahile. Nu sunt fecioară, sunt flăcău. Potrivit 
jurământului făcut de tatăl meu, Peleu, la nunta frumoasei Elena, am datoria 
să-l ajut pe Menelau să se răzbune, chiar dacă eu o fi să mor. 

Apoi şi-a smuls vălul cel alb şi cununiţa de pe plete, şi-a pus în schimb 
coiful lucios, cu creasta fâlfâind în vânt. A luat în mână o sabie și a plecat 
după Ulise. 

Se zice că a mai primit de la tatăl său, Peleu, o platoşă și arme. Peleu le 
căpătase toate de la zeii nemuritori, la nunta cu iubita-i Tetis. A mai primit o 
suliță, cu însuşiri miraculoase, de la bunul centaur Hiron, şi o pereche de cai 
albi de la Poseidon furtunosul, aprigul zeu al mărilor. 

Aşa s-a-nfăţișat Ahile în portul renumit Aulida, unde, precum ne spun 
poeţii, se adunaseră, la țărm, o mie o sută optzeci şi șase de corăbii, purtând 
pe ele peste o sută de mii de oameni înarmaţi.(18 


ZEII CER O JERTFĂ LA PLECARE 


Regii erau în fruntea oastei, în care trase de cai ageri — purtând pe ei 
armuri bogate, platoşe bune de aramă împodobite și cu aur, având pe cap 
coifuri înalte cu coamele din păr de cal și colti lucioși, albi, de mistreţ. În 
mâini aveau arme de preţ, săbii cu tecile de argint, lănci lungi, tăioase, de 
aramă, pulpare pe picior şi scuturi. Oştenii cei de rând luptau numai cu 
sulițe și praştii. Ei trebuiau să se supună poruncilor, destul de aspre, date de 
regi sau basilei. 

Oastea cea mare se-mpărţea pe triburi, fratrii şi pe ginţi.119 

lar dintre regi cei mai de seamă erau viteazul Agamemnon şi Menelau, 
fratele lui, feciorii regelui Atreu; apoi preaînțeleptul Nestor. Urmau Ulise 
cel isteţ și Diomede preacuviosul şi Aias de la Salamina și un alt Aias din 
Locrida şi Palamede şi Patrocle şi Filoctet, şi câţi, și câţi. Dar între ei lucea 
Ahile cu oastea lui de mirmidoni, ca un luceafăr între stele. Atât era de 
neîntrecut în meșteșugul armelor. 

Numai că flota asta mare — cântată-n vechile legende — de la-nceput a 
fost lovită de mari furtuni ce o răvăşeau, când încerca să iasă-n larguri. lar 
mai târziu, după furtuni, vântul a contenit să sufle și pânzele s-au moleșit ca 
niște aripi ostenite. Flota n-a mai putut să părăsească ţărmul aulic vreme 
lungă și mulţi oșteni zăceau de friguri şi alte boale misterioase. 

Ca să cunoască adevărul — de ce nu puteau să pornească înspre Troada 
către Asia — regii l-au întrebat pe Calha. Calha le-a spus că o zeiţă, şi-anume 
Artemis, fecioara, e supărată rău pe el, pentru că regele Agamemnon îi 
ucisese-o căprioară, care-i era zeiţei dragă. Deci, dacă vor să reușească în 
întreprinderea lor grea, regele trebuie să-și jertfească pe o copilă, Ifigenia. 


PLECAREA SPRE ASIA 


Silit de cei din jurul său, regele a trimis un sol la Clitemnestra, soţia lui, 
sora Elenei cea frumoasă, și i-a cerut să îi trimită pe fata sa, pe Ifigenia, 
zicând că vrea s-o mărite cu fiul lui Peleu, Ahile. 12%. 

Când a sosit corabia, purtându-le pe Ifigenia și pe regina Clitemnestra, 
Agamemnon nu le-a ieșit nici măcar în întâmpinare. 

Oştenii au smuls-o pe copilă de lângă mamă și au dus-o într-un sanctuar, 
s-o pregătească pentru groaznicul sacrificiu. 

A plâns zadarnic Clitemnestra. Regele-și ascunsese fruntea sub un 
veşmânt întunecat. Nu vrea să-și vadă nici soţia şi nici copila mult iubită. 


Porunca dată de zeiţă trebuia iute îndeplinită, ca flota să poată porni și oștile 
să biruiască. 

Câţiva voinici au vrut s-o scape şi au luat armele în mâini. 

Însă copila i-a oprit, cu ochii înecaţi în lacrămi: 

— Nu vărsaţi sânge în zadar. Mă voi jertfi de bunăvoie, ca tatăl meu să 
biruiască în luptele înfricoşate, ce vor urma foarte curând, după ce eu n-am 
să mai fiu. 

Și singură s-a-nfăţişat marelui preot s-o înjunghie.! 

Preotul și-a-nălțat cuțitul ca să-i străpungă inima, în timp ce regele 
Agamemnon gemea îngenuncheat pe lespezi, iar mama fetei se zbătea în 
braţele oștenilor. 

Numai că-n clipele acelea, Artemis s-a înduplecat. Şi-a amintit că 
Ifigenia îi aducea adesea jertfe, jurase să nu se mărite şi să se facă preoteasă 
într-un lăcaș sacru al ei. Zeița s-a-nfăţişat la locul jertfei şi a smuls-o pe 
Ifigenia. A dus-o într-un templu al său, într-o pădure din Taurida!22!, unde a 
făcut-o preoteasă. Iară în locul Ifigeniei, spre ușurarea tuturor, a pus zeița o 
cerboaică. 

Și, după ce s-au săvârşit slujbele către Artemis, vântul a-nceput iar să 
bată. Flota a lunecat pe ape către Troada depărtată și regii s-au înveselit. 

E drept că au mai poposit şi pe alte țărmuri, unde oastea și-a prăpădit 
câţiva oşteni. Dintre aceştia cel mai greu i-a durut faptul c-au pierdut pe 
Filoctet, acela ce primise-n dar de la Heracle armele lui biruitoare. Filoctet 
a rămas în Lemnos. Fusese rău mușcat de un șarpe și suferea îngrozitor. 
Rana lui mirosea urât. Oştenii nu puteau să-ndure acest miros nesuferit. 

În sfârşit, după multe zile şi rătăciri şi vânturi rele, corăbiile aheiene au 
ajuns lângă Asia. Trebuiau numai să debarce. Dar nimeni nu-ndrăznea să 
sară pe ţărmul regelui Priam, fiindcă prorocul le spusese că primul care va 
atinge pământul acesta va muri. 

Ce-i de făcut? Stăteau cu toții pe punți şi nu vroiau să sară. 

Atunci ce i-a trăsnit prin minte isteţului de la Itaca? Să dea exemplu 
celorlalți, fără să se primejduiască. A aruncat un scut pe țărm şi a sărit, dar 
în aşa fel, încât să n-atingă pământul, ci numai scutul de aramă. Astfel, el a 
sărit întâiul şi nu i s-a-ntâmplat nimic. Ceilalţi oșteni, văzând că sare regele 
insulei Itaca, rămânând teafăr, neatins, şi-au făcut vânt de asemenea. 


21) 


SE-AŞAZĂ TABĂRA AHEIE 


Cel care i-a întâmpinat a fost eroul troian, Hector, cel mai voinic și mai 
viteaz dintre odraslele lui Priam. Şi Hector şi-a azvârlit lancea către 
oşteanul Protesilau, care-a înroșit numaidecât, cu sângele-i, glia troiană. De 
fapt Hector vroia s-atingă cu lancea lui chiar pe Ulise, însă Ulise s-a ferit. În 
urmă-i venea Protesilau. Și lancea i s-a-nfipt în piept, fiind cel dintâi dintre 
războinici căzut pe țărm, în faţa Troiei. 

Pe urmă a sărit Ahile, urmat de prietenu-i Patrocle, și cei doi Aias, și alți 
regi, care s-au și încins la luptă. 

Oștenii regelui troian au trebuit să se retragă și să se-nchidă în cetate. 

Mult mai departe de cetate grecii și-au făcut tabăra. Tabără mare și 
întinsă, cu mii şi mii de corturi. lar în mijlocul taberii era o piaţă foarte 
largă. Aici se adunau oștenii în faţa cortului regal, al celui care conducea 
întreaga oaste, Agamemnon. În apropiere, lângă piaţă, îşi ridicase cortul său 
şi preaisteţul din Itaca. El era dornic să audă, să afle şi să ştie tot. De aceea 
îşi pusese cortul în așa chip, încât nimic din ce se petrecea în piață să nu-i 
scape privirii sale. 

În schimb, la cele două margini, în locurile cu primejdii, şi-au făcut 
corturile lor regele de la Salamina, voinicul Aias şi Ahile. Ei şi-au pus 
corturile astfel, dorind să stea mereu de strajă la cele două capete ale 
întinsei tabere. 

Spre partea unde era Troia, tabăra mai era ferită de un val mare de 
pământ și un șanț săpat foarte adânc. 

Războiul dintre oastea greacă și cea troiană s-a-nceput. 

O! Mintea parcă se-nfioară de cât sânge a curs la Troia. Oştenii aduși din 
Grecia și cei pe care-i trimitea regele Priam din cetate se ucideau unii pe 
alții, după voinţa regilor. 


NOUĂ ANI DE LUPTE SÂNGEREOASE 


Dar dup-o altă prorocire, Troia, cetatea-mbelșugată, urma să sufere 
asediul vreme-ndelungă, nouă ani, mai înainte ca oştenii lui Agamemnon s- 
o cuprindă şi s-o distrugă-n întregime. 

În acest timp, destule glasuri cereau să se curme războiul, să nu mai 
curgă atâta sânge pentru Elena cea frumoasă, răpită de troianul Paris. 

Astfel, în 'Troia, o copilă a regelui Priam, Casandra, o preoteasă a Atenei, 
le arătase tuturor că va urma nenorocirea. Oştirea le va fi zdrobită. Troia va 
cădea ruinată, și-aproape toți vor fi ucişi. 


La fel, în tabăra aheie, Palamede îi sfătuia des pe regi și pe eroi să curme 
acest război încrâncenat care cerea prea multe jertfe. 

Dar nici în tabăra troiană Casandra n-avea ascultare, și nici la greci n- 
avea crezare mult chibzuitul Palamede. 

Ba, profitând de întâmplare, Ulise a vrut să se răzbune pe Palamede ce 
venise și îl chemase din Itaca și-i dovedise șiretlicul, pe când se prefăcea 
nebun. 

În sinea lui gândea așa: „Tu m-ai făcut să plec de-acasă, să-mi las soţia 
şi copilul, să lupt aici pentru atrizi. Eu nu mai pot părăsi lupta, căci sunt 
legat prin jurământ. Vreau să te saturi de război, şi de atrizi, şi să plătești“. 

Și-a-nceput să-l învinuiască pe Palamede de trădare. Ulise era vorbitor 
fără pereche între elini. A fost crezut. Și Palamede a fost luat şi osândit la 
moarte cruntă: să fie doborât cu pietre. 

Aşa a plătit Palamede, care-i chemase la război și pe Ulise și pe alţii. Și 
luptele au dăinuit din ce în ce mai sângeroase. 


CEARIA DINTRE AHILE ȘI AGAMEMNON 


lar anul cel de-al zecelea e povestit de poetul elin, Homer.!23% În acest 
an a venit Hrises, preot al zeului Apolo, cerând regelui Agamemnon să-i dea 
înapoi pe fata lui: Hriseis, ce-i fusese luată ca roabă de nişte oșteni. Regele 
l-a gonit pe Hrises cu vorbe grele şi-mbrânceli. Atunci preotul s-a rugat de 
zeul său să-i pedepsească pe aheii cei înfumurați. 

Apolo, ascultându-i ruga, și-a întins arcul şi-a ţintit în tabăra lui 
Agamemnon. În toată tabăra aheie ciuma a năpădit cu furie. Oştenii mureau 
ca muștele. Zilnic mureau sute și mii. 

Durase molima aceasta ceva mai mult de nouă zile, când Calha i-a vestit 
pe regi că molima nu va-nceta, decât în clipa când Hriseis, robita fiică a lui 
Hrises, va fi înapoi la tatăl său. 

Ahile, auzind vestirea, s-a-nfăţișat în adunare și i-a cerut lui 
Agamemnon, cel ce era stăpânul fetei, să i-o dea înapoi lui Hrises, şi astfel 
molima să piară. 

Regele, fiu al lui Atreu, nebiruitul Agamemnon, s-a supărat însă nespus 
şi a rostit către Ahile: 

— Pentru că Apolo îmi ia roaba, iar tu, Ahile, îl ajuţi, voi lua, în schimb, 
pe roaba ta, Briseis cea îmbujorată, care îţi este atât de dragă. 

Degeaba Nestor și cu alţii au vrut să-mpiedice pe rege să săvârşească 
fapta asta: căci îngâmfatul Agamemnon n-a vrut să ţină socoteală și, 


folosindu-se de dreptul pe care îl avea în oaste, a luat din cortul lui Ahile pe 
roaba lui cea mai iubită. 

Ahile a dus la şold mâna, să prindă sabia, să lupte și să-l ucidă pe acela 
care-l jignise atât de tare, dar l-a oprit Palas-Atena. Ea i s-a arătat în faţă și, 
nevăzută de ceilalți, a rostit numai spre Ahile: 

— Eu am solie de la Hera, zeița cea cu braţe albe, să te împiedic de la 
sfadă. Veni-va ziua când tu însuţi vei înţelege c-a fost bine să nu te lupţi cu 
Agamemnon. Şi daruri vei primi-ntreite. 

Ahile s-a plecat zeiţei, a lăsat sabia la şold; dar, mâniat peste măsură, a 
mai rostit lui Agamemnon: 

— Va veni ceasul, Agamemnon, tu, care ai nesocotit pe cel dintâi viteaz 
aheu, tu, care te fereşti de lupte și-i jupoi pe supușii tăi, să gemi din greu. 
Oastea aheie va fi zdrobită atunci de Hector, venit din tabăra troiană. Va fi 
însă târziu, să ştii, când ai să-ţi înţelegi greşeala. Nici tu, nici nimeni n-o să 
poată să le ajute aheilor. Amar, amar va fi de ei. 

Așa grăia mâhnit Ahile. 

lar pe o corabie cu pânze, sus pe catarg, se afla Eris — Eris, discordia, 
zeiţa care-nteţise iarăși vrajba. Şedea sus pe catarg zeiţa, şi tare se mai 
bucura de cearta care izbucnise între Ahile și Agamemnon, ceartă ce-i va 
costa pe greci nespus de mult, nespus de greu, în faţa zidurilor Troiei. 


AGAMEMNON ESTE AMĂGIT DE MORFEU 


Supărat prea adânc, Ahile a părăsit îndată lupta şi nici n-a vrut să mai 
audă despre războiul cu troienii. 

În acest timp, zeiţa Tetis cea cu picioare de argint s-a ridicat din apa 
mării şi prefăcându-se în ceaţă a plutit până în Olimp. Acolo a îngenuncheat 
lângă picioarele lui Zeus și, suspinând, i-a amintit că i-a fost veșnic 
credincioasă. L-a ajutat şi atunci când a fost el primejduit de o urzeală a 
zeilor, în fruntea căreia sta Hera. Ea l-a vestit numaidecât; ba i-a trimis în 
ajutor pe un gigant, pe Briareu. lar Zeus, ajutat în luptă de Briareu, i-a biruit 
cu ușurință pe răzvrătiţii din Olimp. 

De astă dată, ea, zeiţa, îl roagă pe măreţul Zeus să sprijine oastea lui 
Priam şi să-i lovească pe ahei, în așa chip ca Agamemnon să nu mai poată 
face faţă. Să fie astfel nevoit să-l implore pe Ahile să se întoarcă iar în luptă. 

— Numai așa, feciorul meu, cel înjosit de Agamemnon, își va recăpăta 
mărirea şi cinstea care i se cuvin, a glăsuit zeiţa Tetis. 


lar Zeus, amintindu-și bine de ajutorul dat de Tetis, i-a promis sprijinul 
cerut. Ba, încă în aceeaşi noapte, a și trimis la Agamemnon pe zeul viselor, 
Morfeu. Zeul a luat înfăţişarea bătrânului înţelept Nestor, şi-n vis, l-a sfătuit 
pe rege să atace-n ziua următoare Troia, cetatea cea bogată, cu ulii largi şi 
pietruite, pentru că o va cuceri. 

— Hera, ce ţine cu aheii — îi spunea-n vis bătrânul Nestor — i-a sfătuit pe 
ceilalți zei: Apolo, Ares, Afrodita, toţi câţi erau de partea Troiei, de astă dată 
s-o lase pradă vitejilor ahei. 

Trezit din vis, cu mulţumire, regele a și dat poruncă să se adune toată 
oastea, în larga piață a taberei. S-a îmbrăcat în haine scumpe, ţinându-și 
spada cea ţintată în stropi strălucitori de argint, prinsă frumos pe după umăr, 
având în mâini sceptrul regal, şi s-a înfățișat, cu fală, în faţa oștilor greceşti. 

— Vitejii mei — le-a rostit el, gândind să-i pună la-ncercare dacă sunt 
gata pentru luptă ori vor să se întoarcă acasă — mare-i osânda ce ne-o dete 
din cer neînduratul Zeus. Sunt nouă ani de când luptăm, aici, sub zidurile 
Troiei, iar biruinţa e departe. Ce-aţi zice voi, dacă v-aş spune să lăsăm chiar 
acum războiul şi să ne-ntoarcem pe corăbii, la vetrele din ţara noastră? Ce- 
aţi zice? Hai, răspundețţi iute. 


OASTEA AHEIE VREA SĂ SE ÎNTOARCĂ ACASĂ 


Și atunci, atunci s-a petrecut un lucru negândit de rege. 

Dorul de ducă și de pace i-a zguduit pe toţi oștenii. Gloata cea mare, 
adunată, s-a clătinat ca un talaz. Oastea părea că este un lan, când bate 
vântul peste el şi-i scutură spicele dese. Oșştenii cei buni fugeau bucuroşi 
țipând către corăbii, într-un nor greu de pulbere. Nimeni nu mai gândea să 
aducă lui Agamemnon vreun răspuns. Toți ridicau proptelele, care ţineau 
bine la țărm corăbiile aheiene. Chiotul lor se ridica până la cer de bucuria 
nestăvilită a plecării. 

Cum să mai poţi ţine o oaste atât de dezlănțuită și gata să se-ntoarcă 
acasă? Desigur, toți ar fi plecat. Însă din ceruri vegheau Hera şi cu Atena 
deopotrivă. 

Ele aveau de răzbunat fapta feciorului lui Priam. Și nu puteau deloc să 
uite că dăruise mărul scump fermecătoarei Afrodita, spunând că ea e mai 
frumoasă cu mult ca Hera și Atena. 

De aceea Hera și Atena juraseră să nimicească Troia cu uliţi pietruite; și 
acum, vedeau că fuge oastea. Cum s-o oprească? 


— Fugi, Atena, a strigat Hera, fugi degrabă şi fă ce-oi face și opreşte-i 
din goana asta nebunească. 

Atena a zburat pe ţărmuri lângă isteţul din Itaca: 

— Nobile rege, a zis ea, vreţi să lăsaţi nerăzbunată crima netrebnicului 
Paris? Călcaţi sfintele jurăminte? Du-te mai iute şi adună oastea, să nu se 
risipească. De nu m-asculţi, nu-ți mai vezi soţia, pe Penelopa, şi copilul. 

Ulise, auzind îndemnul și amintindu-și de soţie și de copil, a alergat 
către corăbii. 

Cu vorba lui meșteșugită i-a-ntors pe toţi la adunare. 


ZEII AŢÂŢĂ PE RĂZBOINICI 


Apoi acolo-n adunare, având alături pe Atena, Ulise le-a vorbit din nou 
cu atât de mare măiestrie, încât toţi s-au înduplecat. 

S-au hotărât să stea la Troia, până vor cuceri orașul regelui Priam cel 
bogat și îl vor pedepsi pe Paris. 

Astfel s-a început iar lupta. Oştile iar s-au înfruntat. 

În faţa taberei troiene ieşise însuşi mândrul Paris, care era învesmântat 
într-o piele de leopard, având la şold o sabie, pe spate arcul și o tolbă şi, în 
mâini, două sulițe. Dar văzându-l pe Menelau, soțul Elenei cea frumoasă, s- 
a-nspăimântat și a fugit. A trebuit să vină Hector, cel mai viteaz dintre 
feciorii regelui Priam de la Troia, şi să-l întoarcă iar la lupta cu Menelau, 
soţul Elenei. 

S-a-ntors la luptă din nou Paris, dar Menelau s-a repezit cu atât de mare 
îndârjire, încât, de n-ar fi fost zeița iubirii și a frumuseţii, să-i vină iute într- 
ajutor, Paris ajungea atunci rob. Căci Menelau îl înșfăcase de coiful lui 
strălucitor pe Paris cel înfricoşat și îl târa spre tabăra unde sălășluiau aheii. 

S-au dat iar multe lupte grele, până ce îndrăznețul Hector a hotărât s- 
arunce-n mare pe aheii care asediau orașul tatălui său, Priam. Şi-a luat 
rămas bun de la soţie, preadevotata Andromaca, şi de la micul său fecior, 
Astianax cel drăgălaș, şi de la mama lui, Hecuba. Nu știa de se mai întoarce 
sau o să plece după luptă către regatul mohorât, unde domnește zeul Hades. 

Lupta s-a început în zori, precum vroise însuşi Zeus. Mai mult, chiar el 
s-a coborât pe creștetul muntelui Ida şi de acolo a zvârlit un trăsnet 
înspăimântător în tabăra lui Agamemnon. Oastea lui s-a înfricoşat şi a- 
nceput să se retragă. 

Văzând că iarăși grecii fug, Hera l-a rugat pe Poseidon să le vie în ajutor 
şi a trimis-o pe Atena să ia şi ea parte la luptă. 


Dar chiar așa, cu sprijinul zeiţelor Hera şi Atena, grecii tot au fost puși 
pe fugă. Troienii erau ajutaţi acum de preamăreţul Zeus, la rugăminţile lui 
Tetis cea cu picioare de argint. 


HECTOR ÎL RĂPUNE PE PATROCLE 


Și, din ambiția zeiţei, s-a făcut un măcel cumplit. Grecii erau ameninţaţi 
să fie prăpădiţi cu totul şi azvârliți în apa mării. Un singur om putea să-i 
scape, şi-acel viteaz era Ahile, aşa cum plănuise Tetis. El sta însă sub cortul 
său și cânta liniştit din liră. 

Acuma se ivise vremea când grecii-l vor ruga să vină, ca să-i salveze de 
pieire. Într-adevăr, chiar Agamemnon şi-a înţeles marea greşeală de a-l fi 
înjosit pe Ahile; și, trimițându-i o solie cerea să-l ierte pentru fapta 
nechibzuită ce o făcuse. I-a trimis-o şi pe Briseis, roaba sa cea îmbujorată, 
şi alte douăzeci de fete, luate din Troia prizoniere, și daruri scumpe. Ba-l 
ruga să-i fie ginere, să-i ia pe o copilă a lui de soţie. 

Însă Ahile n-a primit. A rămas neclintit în cort. Iară măcelul a urmat 
mereu mai greu, mereu mai crunt. Însuși regele Agamemnon a fost rănit, 
împuns în braţ, și-a trebuit să părăsească întinsul câmp al bătăliei. 

Moartea tăia tot mai flămândă vieţile aheilor zdrobiţi și ei fugeau, 
cuprinși de spaimă, în faţa cetelor troiene conduse de marele Hector, fiul lui 
Priam cel bătrân. Fugind, ei ajunseseră lângă corăbiile de lemn, care se 
legănau pe mare. Și Hector îşi pusese-n gând să ardă fără nici o milă 
corăbiile aheiene. 

Când au pătruns însă troienii în tabăra lui Agamemnon, s-a ridicat cel 
mai bun prieten al lui Ahile peleianul. Eroul se numea Patrocle. 

— Ahile, a rostit Patrocle, de nu vrei să-i ajuţi pe greci, dă-mi mie zalele 
şi lancea. Dă-mi oastea ta de mirmidoni. Troienii or să creadă poate că ai 
intrat chiar tu în luptă, și asta-i va înspăimânta, îi va goni de la corăbii. 

În timp ce grecii se jeleau, cu moartea-n suflet, la corăbii, atâta s-a rugat 
Patrocle de prietenul lui cel iubit, încât Ahile peleianul i-a întins armele 
cerute şi s-a-nvoit ca mirmidonii să-l însoţească la război. 

Dar după voile lui Zeus, deși Patrocle s-a luptat, ca vulturul, cu însuși 
Hector, până la urmă a căzut. 

Cu mare greu, cu mare luptă, abia au izbutit aheii să scape trupul fără 
viaţă al lui Patrocle cel viteaz din mâinile troienilor. Însă armura lui Ahile, 
pe care o purta Patrocle, o luase pradă de război fiul lui Priam, dârzul 
Hector. 


AHILE SE HOTĂRĂȘTE SĂ INTRE ÎN LUPTĂ 


Când a aflat această ştire, Ahile s-a încrâncenat; și-a pus cenușă peste 
plete şi a-nceput să plângă-n hohot. 

Plângea atât de desperat, încât l-a auzit din mare şi mama lui, zeița Tetis, 
şi s-a pornit şi ea să plângă, de jalea fiului său drag, A alergat spre el cu 
grabă și l-a-ntrebat: 

— Feciorul meu, de ce ţi-e plânsul atât de amarnic? Care-i durerea ce te 
arde şi cu ce pot să te ajut? 

Ahile i-a răspuns zeiţei: 

— Mamă, Patrocle a căzut. Hector l-a despuiat cu sila și de armura 
dăruită tatălui meu, la nunta voastră, de către zeii olimpieni. Eu nu mai pot 
trăi pe lume, dacă nu izbutesc, în luptă să-l nimicesc pe cruntul Hector, să-l 
răzbun astfel pe Patrocle. 

— Dar ştii prea bine, a spus zeiţa, că după asta vei muri şi tu, aici, în faţa 
Troiei, precum îți e urzit de soartă. 

— De moarte nu mă tem, o, mamă, a dat răspuns grabnic Ahile, acuma 
voi uita și ura ce o aveam pe Agamemnon și voi intra din nou în luptă, 
numai ca să-l dobor pe Hector. 

Mama a înţeles că fiul, orişice ar fi să se petreacă, tot va pleca, tot va 
muri. Așa că, neavând ce face, l-a rugat doar să mai aștepte până ce 
meșterul Hefaistos îi va bate pe nicovală altă armură, alte arme. 

Ahile s-a-nvoit cu asta, dar fără arme s-a urcat pe parapet și a răcnit atât 
de tare spre troieni, încât ei s-au oprit în loc. În jurul capului, Ahile avea un 
nor mare de aur care lucea până departe. 

În acest timp, zeiţa Tetis se și dusese în palatul de aramă al zeului 
Hefaistos. Acesta tocmai făurea nişte trepiede fermecate, ce aveau roţile de 
aur și se mișcau doar la poruncă, fără să le atingă nimeni. 

Auzind cererea zeiței, Hefaistos a aruncat în foc aramă, cositor, argint și 
aur lucitor: a făurit întâi un scut, pe care a înfățișat măiestru cerul și marea 
şi pământul, iară pe cer soarele, luna și stelele scânteietoare. Și pe pământ a 
aşezat două orașe mari, bogate. Într-unul dintre ele-i nuntă, în celălalt este 
război. 

A-nchipuit apoi pe scut și un ogor; o holdă mândră; o vie, toată încărcată 
cu ciorchini negri pe haraci, în întregime de argint; cirezi de boi, și pe o 
pășune turme de oi albe ca neaua. Ba a înfățișat și o horă, şi un aed ce-i 
desfăta pe tinerii care dansau în mijlocul orașului. Pe margini zeul a făcut ca 
un chenar râul, Ocean, noianul apelor verzi care înconjură pământul. 


Și, isprăvind cu acel scut, Hefaistos a mai lucrat, pe nicovala lui uriașă, 
o platoşă mai luminoasă ca para vie a focului şi o chivără bine încheiată pe 
tâmplele eroului, pe ea cu o creastă de aur. Din cositor moale și alb i-a 
încropit două pulpare, să-i apere picioarele. 

Fiind apoi gata armele, le-a dat zeiţei să le ducă iubitului său fiu, Ahile. 

Ahile a primit armele și s-a împăcat cu Agamemnon. 

La rugămintea lui Ahile, zeiţa Tetis a turnat peste cadavrul lui Patrocle 
ambrozie şi nectar divin, ca să-l păstreze neatins de aripa putreziciunii. 


DOBORÂREA LUI HECTOR 


Apoi Ahile a plecat să se răzbune pe troieni. lar bătălia s-a-nteţit precum 
urziseră olimpienii.12% 

Războiul a durat cu furie puţină vreme și aheii, conduși acuma de Ahile, 
au doborât pe cei mai vrednici dintre eroii de la Troia. 

Porţile Troiei s-au deschis, ca toţi câți mai trăiau să intre. Nu a rămas 
acolo-n luptă decât fiul lui Priam: Hector. 

Zadarnic îl ruga Hecuba smulgându-și pletele ei albe. Zadarnic însuşi 
regele îl îndemna pe fiul său să se ascundă în cetate. Hector vroia să se 
măsoare cu marele erou Ahile. 

Întâi, ce-i drept, Hector, văzând înverşunarea lui Ahile, s-a-nspăimântat 
şi a fugit, dar s-a întors la bătălie şi s-a luptat atâta timp până ce a căzut 
lovit de o suliță-n grumaz. 

Mai înainte de-a muri, Hector l-a implorat pe Ahile să-i dea părintelui 
său trupul. Însă Ahile n-a voit nici să-i asculte rugămintea şi, murind 
Hector, i-a străpuns tendoanele de la picioare cu sabia lui cea tăioasă și l-a 
legat cu o curea de carul său strălucitor. 

S-a repezit apoi în car şi a târât trupul celui mort în jurul zidurilor Troiei. 

Mama, Hecuba, sta pe ziduri și-și smulgea părul de durere. Priam 
plângea în hohote și toți troienii se uitau, înmărmuriţi, cum pângărea Ahile 
trupul celui care fusese Hector, cel mai viteaz dintre ei toți. 

Auzind plânsul, năvălise pe ziduri însăși Andromaca. Jalea ei nu mai 
avea margini. Ţinând în braţe copilașul, pe micul ei Astianax, își izbea 
fruntea şi striga: 

— Hector, sunt singură de astăzi. Băiatul nostru va rămâne fără nici o 
ocrotire, cum sunt copiii fără tată. Lasă-mă să te însoțesc în negrele genuni, 


la Hades.122). 


Și nimeni nu-i da alinare sărmanei soții a lui Hector. Toţi erau împietriţi 
de spaimă. Nu cutezau nici să vorbească. Pierind Hector, cine putea să mai 
zăgăzuiască drumul aheilor către oraș? 


PRIAM DOBÂNDEȘTE TRUPUL FIULUI SĂU 


Astfel s-a răzbunat Ahile de moartea celui mai bun prieten. Și el ar fi 
batjocorit la nesfârșit trupul lui Hector, de nu ar fi venit chiar Tetis să-l 
roage ca să înceteze. 

În acest timp au avut loc serbări şi jocuri mari în cinstea aheului căzut: 
Patrocle. Eroul a fost ars pe rug. S-au făcut jertfe sângeroase. Pe rugul lui s- 
au mistuit și doisprezece prizonieri, dintre troieni, ucişi de Ahile. Şi boi și oi 
şi cai şi câini. Ba, chiar Ahile şi-a jertfit pletele lui cele frumoase, pe care le 
făgăduise zeului râu din ţara sa, ce purta numele Sperheios, dacă se va 
întoarce teafăr. 

În ziua cea de-a douăsprezecea, regele Priam a plecat către aheii 
victorioși. Era călăuzit de Hermes, după poruncile lui Zeus. Ducea cu el un 
car cu daruri: velințe scumpe şi covoare, aur, lighene de aramă, trepiede- 
nalte şi o cupă, pe care regele o primise, odinioară, de la traci. 

Așa ajunge la Ahile în toiul nopţii, nesimţit, căci era ocrotit de Hermes. 
Intră în cort și-mbrăţișează genunchii, mâinile amândouă, dușmanului ce-i 
ucisese atâția fii în bătălii, şi între ei, pe cel mai bun, pe neuitatul viteaz 
Hector. 

Îl roagă, plin de umilinţă, în vreme ce în barba sură lacrimi îi lunecă 
şiroaie, să-i dea înapoi trupul lui Hector. 

— O, preaputernice Ahile — îi spune el — adu-ți aminte de tatăl tău, 
bătrân şi el. Poate că și orașul lui e atacat de vreun vrăjmaș și n-are cine să-l 
ajute. 

Și prin cuvintele acestea, Priam îi readuce-n minte eroului pe tatăl său. 
Iară Ahile se îndură. Îi dă înapoi trupul lui Hector. Ba încă îi mai hotărăşte 
un timp, douăsprezece zile, când și războiul va-nceta, ca regele să-i poată 
face feciorului său, după datini, slujbele de înmormântare.126) 

Și, încă în aceeași noapte, Priam s-a și întors acasă, purtând cu el trupul 
lui Hector. Cea dintâi l-a văzut Casandra. Și a trezit tot poporul. La 
căpătâiul celui dus, s-au strâns soția: Andromaca, mama: Hecuba, şi Elena 
care stârnise tot războiul, şi fraţii lui, rude şi prieteni. Şi toţi plângeau cu 
deznădejde, căci el fusese apărătorul cel de nădejde al cetăţii. 


Iar de-l plângeau, plângeau chiar Troia. În vremea când Priam pornise 
slujbele de înmormântare ale lui Hector cel viteaz, oraşului îi era aproape 
sfârşitul cel mult dorit de ahei. 


TROIENILOR LE VIN AJUTOARE 


Priam, regele de la Troia, i-a făcut fiului iubit o înmormântare 
preamăreaţă. Ahile, pe de altă parte, a pus la cale mari întreceri, jocuri şi 
lupte-n cinstea celui ce se dusese dintre vii, prietenul său iubit, Patrocle. 
Apoi s-a-nceput iar războiul. 

Troia fusese mult slăbită în urma pierderii lui Hector, cel mai de seamă 
apărător şi viteaz comandant de oști. Totuşi, în ajutorul Troiei a venit o 
armată mare, formată numai din femei. Erau vestitele amazoane!27* 
conduse de Pentesileea, regina lor, fiica lui Ares. Ele luptau numai călări, pe 
nişte cai care fugeau, pe câmpuri, iuți ca vijelia. 

La început oştirea asta de amazoane neînfricate i-a biruit deplin pe greci, 
i-a gonit până la corăbii. Dar a ieșit pe câmp Ahile, şi amazoanele au fugit. 
Nu a rămas în faţa lui decât regina amazoană; şi ea a aruncat o lance. 
Lancea s-a frânt însă în scutul făcut de zeul făurar, pe care îl purta Ahile. Și 
fiul lui Peleu, Ahile, s-a repezit către regină mai mâniat decât oricând. I-a 
vârât sulița în piept; apoi i-a doborât și calul. 

Când i-a dat însă la o parte coiful de aur zimţuit, eroul s-a cutremurat. 
Pentesileea cea vitează era de o frumuseţe rară, şi, aşa moartă cum era, 
Ahile s-a simţit cuprins de dragoste pentru regină. Și a jelit-o multă vreme. 
Pe trupul ei însângerat, el a vărsat lacrimi amare și ar fi vrut să-i dea iar 
viață. Dar umbra ei era plecată către tărâmul mohorât, în care stăpâneşte 
Hades. Nu i-a rămas eroului decât să dea troienilor trupul înţepenit al celei 
care fusese altădată cea mai vitează-ntre femei şi cutezase să se lupte, până 
la moarte, cu Ahile. 

Căzând regina cea vitează, oastea de tinere amazoane s-a-napoiat în ţara 
lor de lângă Pontul Euxin. 


ÎNFRÂNGEREA LUI MEMNON, REGELE ETIOPIENILOR 


Numai că, în aceeași vreme, i-a venit Troiei un alt sprijin. Era Memnon, 
nepot lui Priam, rege peste etiopieni. 

Ahile n-ar fi vrut să lupte cu Memnon și etiopienii. Aceasta, fiindcă 
mama sa, zeiţa nereidă Tetis, îl înştiinţase, mai de mult, că el se va sfârși la 


Troia, puţină vreme după moartea acestui rege etiopian. Totuşi, în lupta 
începută cu oștirea etiopiană, Memnon a doborât cu lancea pe Antiloh, fiul 
lui Nestor. După Patrocle, cel răpus de Hector pe câmpul de luptă, la nimeni 
nu ţinea Ahile mai mult decât la Antiloh. Şi, îndârjit peste măsură, Ahile a 
uitat de toate şi a intrat, pe loc, în luptă. 

Legendele ne povestesc că Memnon ar fi fost feciorul zeiței Eos-Aurora. 
Purta şi el, ca şi Ahile, armură lucie de aur, făcută tot de zeul șchiop, cel ce 
trebăluia în Lemnos. 

În lupta care s-a încins, cei doi viteji păreau doi zei ce se-nfruntau fără 
de teamă. Memnon a luat un pietroi greu și l-a zvârlit către Ahile. Feciorul 
nereidei Tetis s-a clătinat numai puţin; a rămas însă în picioare. Cu sulița, s- 
a repezit către fiul zeiței Eos şi l-a străpuns adânc în piept. De disperare, 
biata mamă, frumoasa Eos-Aurora, s-a-nvăluit într-un nor negru și a trimis 
vânturile repezi să-i ia pe aripe feciorul şi să i-l ducă într-o ţară îndepărtată, 
unde ea să-l poată mult jeli în voie. 

Căzând însă regele Memnon, urma sfârșitul lui Ahile. Și el, cu mintea- 
nvolburată, s-a avântat către troieni. Atât era de-nverşunat, încât ar fi 
pătruns în Troia. Dar i s-a arătat Apolo, cu nimb strălucitor pe frunte. 

— Ajunge! Stai! i-a spus Apolo, căci ai vărsat râuri de sânge. Și i-ai 
trimes zeului Hades mai multe umbre în Infern, decât întreaga voastră oaste. 

Însă Ahile, înfuriat că zeul i s-aşază-n cale, a simţit că îşi pierda firea şi, 
fără nici o chibzuială, i-a răspuns aspru lui Apolo: 

— Fereşte-te din calea mea! Nu te vârî în lupta asta. E timpul să 
dărâmăm Troia; zadarnic o mai ocrotești. 

Și cum Apolo mai şedea în fața marelui Ahile, ameninţându-l din priviri, 
fiul lui Tetis şi-a înălțat sulița s-o azvârle-n zeu. 


APOLO ÎNDREAPTĂ SĂGEATA LUI PARIS SPRE CĂLCÂIUL LUI 
AHILE 


Ei bine, îndrăzneala asta avea să-l coste mult prea scump pe fiul nereidei 
Tetis. Zeul luminii s-a făcut în acea clipă nevăzut. Însă pe zidurile Troiei 
şedea fiul lui Priam: Paris. Văzând pe marele Ahile că șovăie în faţa Troiei, 
Paris și-a dus arcul la piept. A pus în strună o săgeată și l-a ţintit cu 
îndemânare pe cel mai brav dintre ahei. 

Însă Ahile, precum ştiţi, fusese descântat de Tetis în apele râului Stix, 
râul cel negru din Infern, încă de când era copil. Și trupul lui, scăldat în 
Stix, era acum tare ca fierul. Nu putea fi rănit cu arma decât într-un loc, în 


călcâi. Asta fiindcă zeiţa Tetis ţinuse pruncul de călcâi atunci când îl vârâse- 
n râu. 

Mai mult încă, după destin, Ahile nu putea să piară de arma vreunui 
muritor, chiar dacă-l nimerea-n călcâi, decât ajutat și de un zeu. 

Astfel săgeata ucigaşă ar fi fost în zadar, de nu veghea zeul Apolo. Însă, 
fiul zeiţei Leto era turbat de supărare, pentru că Ahile ridicase sulița către 
pieptul său. Și el a îndreptat săgeata lui Paris de pe zidul Troiei, drept în 
călcâiul lui Ahile. Ba i-a mai dat săgeţii încă și o putere fără margini. 

Ahile a simţit săgeata că-l fulgeră și a știut că se apropie clipa morţii; 
dar n-a lăsat din mână arma, şi, clătinându-se uşor, tot a mai fugărit oștirea 
regelui Priam de la Troia. 

Lupta şi-l blestema pe Apolo, care-i grăbise ceasul morții. 

— O, zeu trufaș, glăsuia el, simt cum îngheţul îmi pătrunde în vinele 
acum sleite. Și te blestem. Cum te blestem! Zeu nemilos, ce nu cutezi să mi 
te-mpotriveşti în față și mă loveşti doar pe ascuns. 

Și și-a înfipt după aceea sulița lungă în pământ. S-a clătinat și a rostit 
către oştirile lui Priam: 

— Vai vouă, care vă uitaţi la mine cum mă prăbuşesc. Vai vouă. Chiar şi 
după moarte, eu tot vă voi lovi cu sete. Și prin urmaşii mei ahei, am să vă 
nimicesc oraşul în care vă adăpostiţi, cu toate că zeul Apolo, cu mama, lui, 
zeița Leto, și Ares, Artemis și Xantos și Afrodita cea frumoasă încearcă să 
vă ocrotească. Vai vouă! a mai strigat el și a căzut întins pe țărm, uriaș, cu 
faţa la pământ. 


EROUL RĂPUS ESTE ADUS ÎN TABĂRĂ 


Troienii, auzindu-i glasul, o luaseră din nou la fugă. Însă văzându-l c-a 
murit s-au întors repede să-i smulgă armura lui strălucitoare, făcută de zeul 
Hefaistos. 

În acest timp au venit grecii. S-a început un măcel groaznic în jurul 
leşului întins în ţărâna umedă de sânge. 

Cei care se luptau mai dârz să scape trupul lui Ahile erau Ulise din Itaca 
şi Aias de la Salamina. Aias îi luase trupu-n braţe și i-l ducea către corăbii; 
iară Ulise-l apăra. 

Când au ajuns în tabără, grecii au început să plângă, trântindu-se toți la 
pământ. lar plânsul lor l-a auzit mama eroului Ahile, zeița nereidă Tetis. Ea 
a strigat atât de tare: „Feciorul meu!“, încât, de spaimă, Troada s-a 
cutremurat. 


S-au făcut slujbe fără seamăn. S-au înjunghiat mulţi robi troieni, tinere 
fete şi alte jertfe: tauri uriași, cai neînvăţaţi încă la ham, dulăi de pază, 
capre, oi şi s-au vărsat vinuri alese ca libaţiuni pentru cel mort. 

Trupul viteazului Ahile a fost urcat apoi pe rug. La înmormântare au 
cântat copilele marelui Zeus, cele cu viers armonios, adică toate cele nouă 
muze. lar luptătorii, în armuri, au strâns cenușa lui Ahile și au pus-o în 
aceeași urnă cu a prietenului său Patrocle. lar peste urnă au grămădit un 
munte mare de ţărână, podit și sprijinit cu pietre. Pe acest munte au ridicat 
un monument de marmură.(28 

Dar după moartea lui Ahile a fost o ceartă-n tabără. Cine avea drept să-i 
moștenească armura marelui Ahile, viteazului între viteji? Se certau mai 
ales Ulise şi Aias de la Salamina. Ulise, fiindcă-l apărase; iar Aias, fiindcă îi 
dusese trupul în braţe, spre corăbii, după ce îşi dăduse viaţa. 

S-ar fi certat ei multă vreme, dacă regele Agamemnon nu făcea astfel ca 
Ulise să capete mândra armură. De supărare, mândrul Aias a-nnebunit și s- 
a-njunghiat în piept cu sabia sa lungă. 


SFÂRȘITUL LUI PARIS 


Murind și îndrăzneţul Aias, regele de la Salamina, după Ahile și Patrocle 
şi Antiloh, și alţi eroi, s-ar fi părut că oastea greacă este destul de mult 
slăbită. Însă, din acel ceas, războiul nu-i renumit prin vitejii, ci prin 
isprăvile pe care le săvârşeşte preaisteţul rege al insulei Itaca. 

Prorocii arătau că Troia nu poate fi încă distrusă, până ce n-or intra în 
luptă fiul eroului Ahile și Filoctet, acela care stăpânea arcul lui Heracle. 
Arcul, cu o tolbă de săgeți muiate în veninul hidrei. 

A plecat după ei Ulise. 

Întâi a pornit către Sciros, unde stătuse ascuns Ahile în straie albe de 
fecioară. Aici Ahile se-ndrăgise cu una dintre fetele!2% aceluia ce-l 
găzduise, şi ea îi dăruise un prunc. Pruncul era Neoptolem, ajuns flăcău în 
toată legea. 

Cu toată împotrivirea mamei şi lacrimile ei fierbinţi, Ulise face pe voinic 
să-şi cate armele, să plece și să-l răzbune pe Ahile cel abia doborât la Troia. 

Se duc, pe urmă, amândoi, pe insula numită Lemnos, unde fusese părăsit 
nefericitul Filoctet muşcat rău la picior de un şarpe. Filoctet îi ura de moarte 
pe amândoi fraţii atrizi. Însă Ulise, iscusit în vorbe blânde și-nţelepte, îl 
face să se domolească pe urgisitul Filoctet. Ba încă i se-nfăţișează lui 


Filoctet, în vis, Heracle — după poruncile Atenei, sprijinitoarea lui Ulise. 
Iară Heracle-i poruncește lui Filoctet să uite vrajba şi să-l urmeze pe Ulise, 
pentru că-n tabăra grecească sunt fiii lui Asclepio, care-or să-i vindece 
piciorul. 

Filoctet pleacă deci la Troia. Aici, într-adevăr, erau doi fii ai lui 
Asclepio, doi medici buni și pricepuţi, care i-au lecuit ușor rana nespus de 
dureroasă. Și, cum eroul Filoctet stăpânea arcul lui Heracle, el a ucis mii de 
troieni. Iar între ei l-a nimerit și pe fiul lui Priam: Paris. 

Săgeata lui fiind otrăvită cu sângele hidrei din Lema, Paris, acela ce 
răpise din Sparta pe mândra Elena, a înţeles că va muri. Luându-și adio de 
la soţie, el s-a ascuns în munții Ida, unde trăise altădată o viaţă simplă de 
păstor. 

În chinuri neînchipuite, jelit de nimfe și păstori, frumosul prinţ, care 
dăduse mărul de aur Afroditei, a închis ochii și-a murit. 


ULISE SE STRECOARĂ ÎN TROIA 


Auzând vestea c-a murit, alţi prinți din Troia au vroit s-o ia de soţie pe 
Elena. 

Cu toate că bătea la ușă distrugerea cetăţii Iroia, ei tot se mai certau 
acolo, care s-o aibă pe Elena. Și, dintre toţi, a dobândit-o un chipeș tânăr: 
Deifob, frate cu Paris şi cu Hector. 

Ceilalți s-au oțărât cu ciudă, dușmănindu-l pe Deifob, pentru c-o luase 
pe Elena, şi se certau mereu cu el. Și nu știau că-n vremea asta pe ulițele 
pietruite, chiar în marea cetate Troia, se strecurase preaisteţul rege al insulei 
Itaca, înveşmântat în straie rupte, făcându-se că-i cerşetor. 

El cerceta. Aflase totul. Ştia ce oaste-i pregătită. Cunoștea cearta din 
palatul regelui Priam pentru soţia lui Paris cel căzut în luptă. 

Totuşi, se spune că Elena l-ar fi recunoscut îndată pe regele de la Itaca, 
dar nu ar fi destăinuit această taină nimănui, gândindu-se poate la vremea 
când grecii vor intra-n cetate. 

Ulise a răpit, pe urmă, paladiul sau statuia Palas-Atenei, pa care o 
zvârlise Zeus, din cer, la-ntemeierea Troiei. 

El a răpit statuia din lemn ceresc, deoarece se spusese că Troia nu poate 
fi luată cât timp paladiul era în templul din oraș. 

Și totuşi, după toate astea — deși Ulise împlinise ce-l sfătuiseră prorocii — 
orașul Troia rezista. Mulțimea sta adăpostită în dosul zidurilor tari, clădite, 
după cum se ştie, de către doi zei olimpieni: Febus-Apolo și Poseidon, după 


poruncile lui Zeus. Și, tot cum hotărâse Zeus, aceste ziduri nu puteau să fie 
date la pământ decât de cei care aveau în stăpânirea lor oraşul, adică numai 
de troieni. Și cum să-i faci chiar pe troieni să-şi sfarme propriile ziduri? 

Toţi s-au gândit; dar numai unul a dat ideea cea mai bună. Acesta a fost 
tot Ulise. 


CALUL DE LEMN 


Aheilor, le-a spus Ulise, să meșşterim un cal de lemn. Calul să fie-atât de 
mare, încât în pântecu-i să intre cincizeci de oşteni bine înarmaţi. Noi să ne 
facem că plecăm. Troienii or să vâre calul, îndată, în oraşul lor. Și fiind 
calul atât de mare, neîncăpând firesc pe porţi, vor sparge zidurile singuri. 

Unii au râs, dar Agamemnon şi Menelau, fraţii atrizi, preţuiau sfatul lui 
Ulise. Au dat poruncă unui meşter!30! să facă un cal mare de lemn. 

În pântecul acestui cal s-au vârât cincizeci de oșteni: Neoptolem și 
Filoctet şi Menelau, Aias cel tânăr, Ulise și mulți alți eroi. 

După aceea, Agamemnon cu grosul oștilor grecești s-au urcat grabnic pe 
corăbii şi au vâslit spre largul mării. De fapt, ei s-au făcut că pleacă. Însă și- 
au tras corăbiile pe lângă insula Tenedos, pândind de acolo înfriguraţi tot ce 
se petrecea pe coasta unde fusese tabăra. 

Troienii au văzut plecarea şi se mirau nespus de mult. Cum? Grecii 
pleacă? Zei cereşti! Așadar s-a sfârşit războiul. Și, bucuroşi, au alergat pe 
țărmul încă ud de sânge, unde luptaseră atâta. 

Calul de lemn era acolo! Ce-o mai fi asta? Ce-i cu el? 

Nu-nţelegeau. 

— Să-l azvârlim în apa mării! strigau unii dintre troieni. 

— Ba să-l aducem în cetate. Să-l suim pe acropolă, ca semn al biruinţei 
noastre! răspundeau alții înveseliți. 


LAOCOON ÎNŢELEGE ȘIRETLICUL AHEILOR 


Să nu faceţi una ca asta! a glăsuit atunci un preot al zeului Febus-Apolo, 
ce se numea Laocoon. Să n-aveţi încredere-n ahei! Eu socotesc că-i 
vicleșug. 

Și a pus mâna pe o lance. A aruncat-o drept în cal. Din cal s-a auzit un 
zgomot. Zgomot de săbii și de scuturi. 

— Auziţi sunetul de arme! a mai rostit Laocoon. 


Însă troienii n-ascultau, pentru că, din Olimp, Atena, prin vrăji, le- 
ntunecase mintea. 

Tocmai atunci s-a găsit pe țărmul mării, în desişul de păpuriș, un oştean 
grec, pe trup cu urme de frânghii. L-au adus regelui troian. 

Oşteanul a-nceput să spună că aheii au plecat spre casă, sătui de atâta 
război; dar, la plecare, Agamemnon a vrut s-aducă zeilor, drept jertfă, un 
bărbat din oaste, ca să le fie drumul lin. Și l-au ales tocmai pe el, fiind 
duşman al lui Ulise. Însă el s-a desprins de ştreanguri şi s-a ascuns în 
păpuriș, până au plecat corăbiile. 

— Dar acest cal? Ce e cu calul? a vrut să știe apoi Priam. 

— Calul a fost făcut anume! a dat răspuns șşiretul grec. Ştiţi că Ulise a 
furat paladiul din Troia voastră. Fapta aceasta ruşinoasă a supărat-o pe 
Atena. Ca s-o poată îmblânzi, să nu le facă rău pe mare, precum i-au sfătuit 
prorocii, au construit calul acesta. Dacă-l veţi duce în oraș, el vă va ocroti 
de rele. 

— Nu e adevărat. Vă minte! a mai strigat Laocoon. 

— Vă jur pe zei că e așa! a rostit mincinosul grec, ce purta numele de 
Sinon. 

Aici ar fi să adăugăm că într-adevăr Sinon era oşteanul cel mai de 
credință al regelui de la Itaca. Şi chiar Ulise îl lăsase pe coasta asta din 
Troada, să-i amăgească pe troieni, căci era tare bun de gură. 

— Nu-l credeţi! a mai glăsuit Laocoon cu voce tare. În acest cal ne e 
pieirea. 

Cum a rostit el vorba asta profetică, s-au arătat, pe fața mării, doi șerpi 
uriași, cu creste roşii. Din ochii lor azvârleau flăcări. Și şerpii s-au târât pe 
țărm, unde Laocoon, bătrânul, și cu doi fii se pregăteau tocmai s-aducă o 
jertfă zeului Apolo. 

Șerpii fuseseră trimiși de zeul mărilor, Poseidon, la rugăminţile Atenei, 
duşmana înverşunată a Troiei. lar șerpii s-au încolăcit pe cei doi fii 
nevinovaţi. Laocoon a vrut să-i scape. S-a repezit şi, disperat, a-nceput el 
lupta cu monștrii; dar cei doi şerpi, mai groși ca braţul și lungi de două ori 
cât omul, mușcându-l l-au înveninat, apoi i-au sugrumat, pe rând, pe el și pe 
cei doi feciori. 13+ 


AHEII IES DIN CALUL DE LEMN 


Aşa a fost răpus bătrânul, pentru că își iubise Troia și se luptase pentru 
ea. 


Însă troienii au luat moartea sărmanului Laocoon drept semn că zeii 
porunceau să vâre calul în oraş. Și, bucuroși, cu gălăgie, au început să-și 
spargă zidul. Şi-au spart ei zidul ca nebunii. Zidul acela întărit, clădit de doi 
zei olimpieni, care le apărau orașul de aheii cei răzbunători. Căci altfel calul 
n-avea loc, pe porţi, să intre în cetate. 

Planul făcut de preaisteţul rege al insulei Itaca reușea astfel pe deplin. 
Ulise biruia din nou. 

Troienii, în triumf, au dus calul de lemn pe acropolă, făcând greşeli după 
greșeli, și apoi fericiţi cu toţii au petrecut până târziu, istovind amfore cu 
vin, dansând, râzând și făcând planuri să-nceapă ei acum război cu aheii cei 
fugari pe mare. 

Și îmbătaţi de vin şi planuri, și obosiţi de cânt şi dans, troienii au plecat, 
la urmă, prin case să se odihnească. 

O! Câte visuri înfloreau în minţile atâtor nobili din preabogatul oraș 
Troia! O! Cum dormeau de mulţumiţi! 

Când, s-au zărit flăcări uriașe. Zgomot de arme a sunat și gemete 
înfricoşate, de oameni spintecaţi de săbii, s-au auzit de peste tot, din casele 
nezăvorâte. 

În toiul nopţii, când troienii dormeau atât de fericiţi, Ulise şi ceilalţi ahei 
au părăsit calul de lemn și, furișaţi pe uliţe, au și dat foc oraşului. 

Și tot atunci s-a întors flota. Prin zidul spart au năvălit cetele crunte de 
ahei, în fruntea lor cu Agamemnon. 


TROIA ESTE ARSĂ PÂNĂ LA TEMELII 


Troiei îi sosise sfârşitul. Troienii au fost surprinși prin somn. Bărbaţi, 
femei, copii, cu toţii au fost trecuţi prin foc și săbii. Pe ulițele pietruite 
curgea un râu roşu de sânge. Fumul se ridica-n coloane și ajungea până la 
cer, în timp ce pe pământ curgea sângele-n valuri înspumate şi vaietele 
sfâşiau văzduhul pur al zorilor. Căci în palatele lui Priam, la acest ceas, cu o 
secure, spărsese porțile de aramă feciorul marelui Ahile: Neoptolem, 
răzbunătorul. Priam, bătrân, bătrân ca lumea, tot încercase să mai lupte. 
Însă Neoptolem l-a prins de plete şi l-a îngenuncheat în față-i și i-a vârât 
sabia-n piept. Pe Astianax, fiul lui Hector, l-au azvârlit, din turn, cu silă, și 
i-au sfărâmat capul de pietre. Pe Deifob, acela care luase de soţie pe Elena, 
l-a ucis însuşi Menelau. Ba era gata s-o ucidă și pe fugara lui soţie. Dintre 
bărbaţii de la Troia, doar câțiva au scăpat cu viaţă. Aceştia au fugit în munți. 
Pe fetele și pe surorile regelui Priam le-au luat roabe. Și alte fete mai 


frumoase au căzut roabe de asemeni. Pe celelalte le-au ucis. Casandra, ce se 
ascunsese în marele templu al Atenei, a fost smulsă de păr de Aias și- 
mbrăţișată fără voie, acolo, în lăcașul sacru. Aias a dărâmat în templu și 
statuia mândrei Atena, de care se prinsese fata. Și statuia s-a sfărâmat. 

În vremea asta, Andromaca, soţia lui Hector, era prinsă de crudul fiu al 
lui Ahile, Neoptolem, răzbunătorul. Cu toate plânsetele ei, Neoptolem a 
luat, ca sclavă, pe Andromaca, din palat şi a târât-o la corăbii. 

Trei zile şi trei nopţi, întruna, aheii au purtat în care multele avuţii din 
Troia, ce le râvniseră atâta: aur, aramă, pietre scumpe, stofe de preţ, obiecte 
rare, statui și câte şi mai câte. Toate le-au încărcat pe vase, ca să le ducă în 
Elada. 

Şi nouă zile sau mai bine, Troia s-a mistuit mereu. Fumul gros s-a tot 
ridicat vestind popoarele vecine și corăbierii de pe mări că Troia, Troia nu 
mai este, au nimicit-o aheienii; au jefuit-o în întregime; și au ars-o până-n 
temelii. 

Numai Hecuba rămăsese, după legende, ca o umbră rătăcitoare prin 
ruine. Aceea ce fusese soția regelui Priam cel puternic umbla cu părul 
despletit, cu hainele făcute zdrențe, slabă, uscată și zbârcită, căutându-și fiii, 
fiicele, nurorile şi nepoții. Și ea, cu mintea rătăcită, urla și şi-i striga pe 
nume. Plângea, acoperind cu lacrimi pietrele negre ale cetăţii. Și atât a plâns 
şi a urlat, încât se zice că Hecuba s-a preschimbat, pe voia Herei, într-o 
căţea, care s-a stins pe pragul casei, unde ea domnise odată ca regină. 


Note: 

11)1 Troia se ridica pe dealul unde se află astăzi localitatea Hisarlâk, din 
Turcia. Lucrul acesta a fost susținut în urma cercetărilor arheologice făcute 
de învățatul german Heinrich Schliemann. În acest fel, s-a arătat că opera 
atribuită bătrânului aed orb, Homer, are și o bază istorică, nu numai una 
legendară. Luând ca temei cântece foarte vechi, despre un război dus de 
către căpeteniile tuturor triburilor din Grecia împotriva bogatului oraș Troia, 
ca şi despre isprăvile unora dintre ei la întoarcerea în patrie, Homer a creat 
cele două mari poeme epice: „Iliada“ și „Odiseea“. Tradiția grecească antică 
plasa evenimentele povestite de Homer prin anii 1199 - 1183 î. Hrist. 
Adevărul este însă că baza istorică a „lliadei“ o formează evenimentele 
legate de năvălirea cetelor aheiene în Troada. Aheii își aveau centrul în 
Argos, la Micena, şi alcătuiseră cultura așa-numită „miceniană“. lar 


epopeea lui Homer oglindește evenimentele reale, petrecute în Asia Mică 
între secolele XIV-lea și al XII-lea î. Hrist., epoca marilor migrații. Se pare 
că imensa bogăţie a Troiei şi poziţia ei geografică, de ţară care domina 
strâmtorile, şi deci negoțul dinspre Marea Neagră şi Marea Egee, a trezit 
lăcomia şefilor de triburi ahei, strânşi în jurul legendarului rege 
Agamemnon din Micena. Aceştia, la rândul lor, împinși din miazănoapte de 
dorieni, au plecat din Elada cu oastea în Asia Mică și au atacat, au jefuit și 
au distrus Troia. Ca să justifice însă acest război crud și ca să-i dea nobleţe, 
elinii au folosit legenda despre răpirea Elenei cea frumoasă, răpire făcută la 
îndemnul unei zeițe olimpiene. Cauza războiului, după legendă, nu mai era 
deci bogăţia mult râvnită a Troiei, nici încercarea de a coloniza şi alte 
regiuni de pe litoralul Asiei Mici, ci răzbunarea pentru o grea insultă adusă 
unui rege. Aezii şi mai ales Homer — despre care unii învăţaţi cred că nici n- 
a existat — au înfrumusețat legenda, amestecând în luptele din faţa Troiei pe 
cei mai mulți dintre olimpieni. Dar chiar și aşa, sub haina de legendă, 
poemele bătrânului Homer au o valoare documentară deosebită. Ele 
zugrăvesc cu autenticitate societatea troiană și cea din Grecia continentală, 
în timpul când se trecea de la orânduirea gentilică, a păstorilor nomazi, la o 
societatea împărţită pe clase. 

12)1 Povestea spune că Dardan era fiul lui Zeus şi al Electrei, fiica lui 
Atlas. Omorându-l pe fratele său, lasio, fusese obligat să fugă din Elada în 
Asia, întemeind o așezare și o dinastie dardaniană. Din neamul lui s-au tras 
regii troieni. De aceea Troiei i se mai zicea și Dardania, iar troienilor, 
dardanieni. Tot el a dat și numele strâmtorii, fostă Helespont, în Dardanele. 
În schimb, de la Ilos, fiul lui Troş, acela care se trăgea direct din Dardan, i 
s-a spus Troiei şi Ilionul. Din această pricină, marea epopee a lui Homer, 
unde sunt cântaţi eroii războiului troian, a fost numită „Iliada“. Legenda 
fusese ticluită de elini în așa fel, încât să se arate că Dardan, cu urmaşii săi 
Troş şi Ilos, erau şi ei elini. Deci Troia era o așezare elină; aheii, debarcând 
în Asia Mică, soseau pe pământuri eline, nu cotropeau ţinuturi străine. Mai 
târziu, se pare că romanii au modificat legenda potrivit intereselor lor, 
arătând că Dardan venise nu din Elada, ci din Italia, în Asia Mică. În acest 
fel, Dardan nu mai era elin. El plecase din Italia și Enea, strănepotul său, se 
va întoarce în Italia, după sfârşitul războiului, cu mâna de troieni rămași în 
viaţă. 

{3} Statueta aceasta de lemn, reprezentând-o pe zeiţa Atena cu o lance 
în mâna dreaptă și un caier cu lână și un fus în cea stângă, era, potrivit 


povestirilor antice, înaltă cam de 1,5 m. Ea se numea paladiu-fecioara şi era 
ocrotitoarea oraşului. 

144)1 Alegoria ne-ar arăta, cum presupun unii mitologi, că la zidirea 
cetății Troia s-ar fi folosit întâia oară în construcții mortarul. Până atunci se 
puneau numai pietrele una peste alta. La Troia, după cât s-ar părea, s-a 
întrebuințat cimentul, amestecat cu nisip şi apă. Cimentul se usca la soare şi 
lega pietrele mai bine. De aceea au lucrat Poseidon (zeul care întruchipa 
apa) şi Apolo (căldura soarelui). 

45)1 Ca să-l pedepsească pe Laomedon pentru lipsa lui de cuvânt, 
Apolo a trimis ciuma în Troia, iar Poseidon, un monstru. Acesta trebuia s-o 
primească pe Hesiona, fiica lui Laomedon, ca jertfă. Heracle s-a oferit s-o 
scape pe Hesiona, ca altădată Perseu pe Andromeda, dacă i-o va da de 
nevastă. Regele i-a promis-o. Heracle a ucis monstrul. Dar Laomedon nu i-a 
mai dat-o pe fiica lui de soţie. De aceea Heracle, după ce a scăpat din 
sclavia lui Euristeu, s-a dus cu armele asupra lui Laomedon și l-a pedepsit. 

{6}t Podarce însemna: pas uşor, pentru că acest fiu al lui Laomedon era 
un alergător de frunte. Pe urmă i s-a zis Priam, adică răscumpăratul, pentru 
că fusese eliberat din robie, în schimbul unor daruri de preţ. 

17)1 Numele adevărat este Hecabe, dar, fiind prea puţin cunoscut, se 
foloseşte cel dat de romani, Hecuba. 

18).1 Se crede că fetele au fost în număr de douăsprezece. 

{9}t Legenda a rămas în folclorul românesc în basme ca „Aflatul“, 
„Făt-Frumos cel găsit pe munte“ ș. a., unde pruncii nedoriți sunt aruncaţi 
prin păduri sau pe stânci, dar sunt găsiţi, salvaţi şi aduși din nou în casa 
părintească. 

410) În româneşte „învingătorul“. 

{11}t Motivul cu vrăjitoarea care strică petrecerea sau nunta, uneori 
vârând discordia, alte ori răpind mireasa sau scufundând palatul, îl găsim 
iarăşi în basmele și legendele noastre. (Vezi de pildă basmul „Vălul miresii“ 
din volumul „În ţara legendelor“). 

{12}t Scena alegerii celei mai frumoase zeițe, dintre Hera, Atena și 
Afrodita, a fost pictată pe zeci de vase din vechime. În pictura modernă, pe 
tema aceasta, a creat o mare operă Rubens. Într-un decor exuberant, Paris îi 
dă mărul discordiei încântătoarei Afrodita. Artistul a ştiut să pună pe pânză, 
în culori măiestre, amenințarea sumbră. Pentru că în văzduh pluteşte zeița 
Eris. Ea are în mâna stângă un şarpe, care închipuie veninul ce otrăveşte 
inima şi face să se nască ura. În mâna dreaptă ţine torta. Torța care aprinde 


vrajba și o aţâţă tot mai mult. Din clipita aceea Paris — făcând marea 
greşeală de-a prefera desfătarea, dând la o parte înţelepciunea și puterea — a 
şi dezlănţuit urgia. A început ruina Troiei, orașul înfloritor, unde domnea 
regele Priam. O pictură asemănătoare — cât și multe altele —, de mare 
valoare, pictată de Giorgione, s-a distrus prin bombardament la Dresda, în 
timpul Războiului II mondial. 

(13)1 Într-un basorelief din secolul al III-lea î. Hrist. se vede cum 
Afrodita, în schimbul mărului de aur, o convinge, ţinând-o de umăr pe soţia 
regelui din Sparta, să-și trădeze căsnicia. Mai la o parte stă Paris. Lângă el 
este zeul Eros. Zeul îl face mai frumos și mai atrăgător pe Paris, încât Elena 
îl îndrăgeşte și, fără minte, este gata să-și părăsească soţul, ţara, și să alerge 
după zvânturatul tânăr din Troia. 

{14}t Pe ţărmul apelor ce se află între insula Eubeea şi Grecia 
continentală. 

115)1 Numele adevărat al lui Ulise este Odiseu. De aceea marea poemă 
epică a lui Homer, care-i cântă peripeţiile, pe drumul întoarcerii acasă, după 
sfârşitul războiului troian, se cheamă „Odiseea“. În literatură însă numele 
de Odiseu nu este aproape deloc folosit, fiind înlocuit cu cel roman, Ulise. 

116)1 Și în folclorul altor popoare se găseşte motivul acesta. Astfel, în 
legenda Nibelungilor, eroul german Sigfrid se scaldă în sângele unui balaur 
ca să devină invulnerabil. În timpul scăldatului îi cade însă o frunză de tei 
pe umăr, și aici va fi locul unde îl va lovi mai târziu dușmanul. 

117) Insula Sciros. 

{18}t Atât numărul corăbiilor cât şi acela al oștenilor par a fi fost 
estimate subiectiv. 

{19}t Bătrânul Nestor, înțeleptul, îl sfătuiește pe Agamemnon să-și 
organizeze oastea, spunându-i în felul următor: „Armia tu întocmește-ţi 
acum după neam și-nrudire, Neamul pe neam să se ajute la luptă și ruda pe 
rudă“. 

Şi zice înțeleptul Nestor astfel pentru că în epoca homerică unitatea socială 
de bază era ginta patemă, adică grupul de persoane ce avea un strămoș 
comun în linie directă bărbătească. Mai mare decât ginta era fratria. Iară 
mai multe fratrii formau tribul. Regele, basileul, avea şi un sfat al lui sau un 
consiliu, format, în primul rând, dintre reprezentanţii cei mai bogaţi ai 
ginţilor. Iară în timpuri grele, basileul putea să cheme şi adunarea poporului 
sau a oștirii, să îi aprobe măsurile pe care le lua. De fapt, în adunarea asta, 


tot nobilimea hotăra. Nu-i rămânea poporului decât să-şi arate, prin strigăte, 
dezaprobarea sau aprobarea faţă de aceste hotărâri. 
{20}t Întâmplarea este povestită de Euripide în tragedia „Ifigenia în 
Aulida“. 
{21}t Elinii socoteau că nici un lucru de seamă nu se face fără 
sacrificiu. Cu cât era mai prețioasă jertfa, cu atât succesul era asigurat. 
{22}t 'Taurida era Crimeea de astăzi. 
123)1 „Iliada“ nu cuprinde decât sfârşitul războiului troian, după cei 
nouă ani de asediu. 
124)1 Homer în versurile „Iliadei“ arată cum Zeus a grăit spre zei: 
„Eu sta-voi aici în Olimp pe o culme. 
Și voi petrece privind. Voi zeii ceilalți după voie 
Mergeţi la Troia pe câmp unde luptă troienii și aheii, Volnic e-oricine cum 
vrea să-i ajute pe unii sau pe alții. 
Chiar dacă singur Ahile s-ar pune cumva cu troienii, N-ar putea dânșii cu 
el să se ţie pe loc o minută. 
Se-nfiorau la vederea viteazului și înainte, Darmite acum când el e turbat 
că-i uciseră soţul; 
Mi-e să nu surpe în ciuda ursitei chiar zidul cetății“. 
Asta vorbi Cel-de-sus și aprinse nestinsă-nfocare. 
Zeii îndată pornesc la război împărțindu-se-n două; 
Merge la tabăr-aheilor Hera și Palas-Atena, Zeul Cutremur Poseidon și 
dăruitorul de bunuri 
Hermes, istet ca nici unul. Fălos de putere, Hefestos 
Vine șoldiș după ei și-și deapănă slabe picioare. 
Ares, din coif strălucind, s-a dus la troieni și pletosul 
Febos-Apolo cu el şi Artemida cu tolba, cu arcul, Leto și Xantos în urmă și 
galeșa zân-Afrodita. 
Până ce zeii statură departe de tabără, aheii 
Nu mai puteau de mândrie, că leul Ahile 
Iar se ivi la război după așa îndelungă ședere. 
Dar pe troieni îi cuprinse un tremur grozav; fiecare 
Tot se uita cu uimire cum iutele Ahile în arme 
Străfulgera între ahei ca urgia bărbăţiilor, Ares. 
Dar mai pe urmă când olimpienii iau parte la luptă, Nalţă-se Vrajba 
cumplită ce-ntartă mulţimea, și ţipă 
Groaznic Atena ba-ncoace la șanț, după zidul ahaic. 


Ba pe la ţărmul bătut de talazuri dă chiot puternic. 

Urlă și Ares în faţă-i asemenea negrului vifor, Ba pe troieni îmboldind cu 
țipete de pe cetate, Ba de pe Dealul Frumos dă fuga spre râul Simois. 
Astfel, acuma de o parte şi alta zoreau fericiţii 

Zei să se bată; chiar ei înde-ei își dau crâncenă harță. 

Bubuie strașnic în nouri al lumii și al zeilor tată 

Sus din Olimp; Poseidon răzguduie jos în adâncuri 

Nemărginitul pământ şi munţii cu piscuri înalte, Tremură poalele, crestele 
toate ale muntelui Ida, Vasele aheilor şi se cutremură-ntreg Ilionul. 

Tremură Pluto în iad, al umbrelor Domn, şi de spaimă 

Tipă și sare din tron ca nu cumva zeul Cutremur 

Cu zguduirea-i de sus să crape pământul 

Și pământenii şi zeii să-i vază cu ochii locașul 

Muced și negru, scârbit și de zeii: aşa zgomot făcură 

Zeii când se încleștară-ntre ei pe câmpie.“ 

125)1 Jalea Andromacăi este unul dintre cele mai zguduitoare cântece 
din marea poemă „Iliada“. Ea a inspirat adeseori pe artişti. O tragedie, 
„Andromaca“, a creat în antichitate Euripide; iar în secolul al XVII-lea, pe 
aceeaşi temă şi cu același titlu, a creat o nouă operă tragică poetul francez 
Racine; această operă a stabilit și reputația poetică a scriitorului francez. 

126)1 Această înduioşătoare întâmplare a fost pictată pe un vas antic de 
o frumuseţe excepţională, care se găseşte în tezaurul artistic al Ermitajului. 

{27}t Amazoana s-ar tâlcui din limba vechilor greci prin „fără sân“, 
pentru că — așa cum s-a spus — ele îşi retezau de mici copile unul dintre sâni, 
ca să le fie mai lesne când trăgeau cu arcul. 

128)1 Muntele acesta ridicat de greci deasupra mormântului lui Ahile, 
ca şi monumentul de marmură, pe un promontoriu numit Sigeion, aproape 
de strâmtoarea Helespont, au stat acolo secole întregi, cum spuneau grecii, 
şi se vedea de la mare depărtare de către toți corăbierii. Asta, însă, până într- 
o bună zi, când a venit o mare furtună. Valurile au năvălit pe promontoriu și 
muntele s-a spulberat, urna a fost luată de valuri. Un cântec vechi spunea că 
Tetis urzise dinadins întâmplarea aceasta, ca să poată aduce în apele mării 
urma fiului ei iubit. 

{29} Fata care va ajunge soţia lui Ahile se chema Deidamia. 

130).1 Artistul care a făcut calul de lemn se numea Epeios. 

{31}t Un grup de marmură vestit, intitulat „L.aocoon“, sculptat în 
secolui întâi, înainte de Hristos, de către sculptorii Agesandru, Polidor și 


Atenondor din Rodos, ne înfățișează scena aceasta cu un dramatism fără 
pereche. Laocoon, bătrânul preot, este în mijloc şi se luptă cu cei doi șerpi 
mai groși ca braţul şi lungi de două ori cât omul, care îi strangulează fiii şi îl 
mușcă chiar pe el de mijloc. Fiii caută la el sprijin; dar lupta este pe sfârşite, 
oricât se încordează Laocoon. Mai sunt numai puţine clipe și toţi trei vor fi 
uciși de şerpii zeului Poseidon, trimişi la rugămințile Atenei. 


ÎNTOARCEREA AHEILOR ÎN ELADA 


Războiul ce durase atâta timp în Troia acum se isprăvise. Troia fusese 
arsă până la temelii. Însă urmările grozavului măcel abia se începeau. 

Aias de la Locrida săvârşise o crimă. Preoteasa Atenei, fără voia ei, 
fusese îmbrățişată de Aias în sacrul ei lăcaș. Ba i se sfărâmase și statuia 
zeiţei pe lespezi, în bucăţi. Deci Aias pângărise lăcașul, preoteasa și statuia 
zeiţei. După datina veche, Aias urma să fie ucis, pe țărm, cu pietre. Atât 
doar că eroii nici n-au vrut să audă ca Aias, ce luptase plin de înverșunare, 
pe coastele Troadei, vreme de zece ani, să fie omorât. Atunci Palas-Atena, 
care îi ocrotise pe ahei şi-i ajutase să nimicească Troia, s-a mâniat de 
moarte. Supărarea aceasta îi va costa pe ahei mai mult decât războiul în toţi 
cei zece ani. 


MENELAU PORNEȘIE SPRE PATRIE, ÎMPREUNĂ CU ELENA 


Menelau se-mpăcase cu soţia lui, Elena, regina ce fugise cu Paris de la 
Troia. Se zice că bărbatul fusese hotărât să-și ucidă nevasta, ce-l făcuse de 
râsul întregii omeniri. Însă mândra Elena, reîntâlnindu-și soţul, biruitor, la 
Troia, căzuse în genunchi umilă în faţa lui. Pe faţa ei frumoasă, lacrimi 
curgeau şiroaie şi își cerea iertare, cu glas întretăiat de plâns şi de suspine: 

— O, rege, fie-ţi milă, nu ucide pe fiica puternicului Zeus și a reginei 
Leda. Fapta am săvârșit-o din voia zeilor. M-a-ndemnat Afrodita, și Eros, 
fiul ei, m-a săgetat în piept cu o săgeată muiată în fiere și venin. Am suferit 
destul. Mai bine te îndură şi ia-mă iar la Sparta. Îţi voi fi credincioasă. Asta 
pot să ţi-o jur. 

Astfel rostea odrasla lui Zeus şi a Ledei. Iar faţa ei era nespus de- 
ncântătoare. Deși trecuse vremea, îşi păstra frăgezimea şi era mai frumoasă 
decât în tinerețe. Ochii ei cei albaștri îi muiau inima regelui Menelau. 
Simţea cum se topește toată mânia-i cruntă ca primăvara gheaţa, când iese 
soarele şi o schimbă în pâraie vesele, zgomotoase, pe văile din munți. 
Iubirea renăștea în pieptul regelui. Dragostea izbucnise din nou, năvalnică, 
pentru soţia lui care îl părăsise. 

E drept că prin legende se spune că zeiţa iubirii, Afrodita, văzând-o pe 
Elena că-i în primejdie, se coborâse iute din înaltul Olimp, cu carul din 
petale de flori de trandafir, cel tras de porumbiţe, însoţită de Eros, zeul 
înaripat. lar Eros, la porunca zeiţei Afrodita, trăsese o săgeată, de astă dată- 


n pieptul regelui Menelau și îi reaprinsese dragostea-n vâlvătăi, pentru soţia 
sa, preafrumoasa Elena. 

Și, cum, necum, bărbatul şi-a zvârlit sabia, pe care-o pregătise ca să-şi 
ucidă soţia. A luat-o pe Elena în braţe şi a dus-o la corăbii. Apoi a dat cu 
fală semnalul de plecare corăbierilor săi: 

— Vântul este prielnic, a grăit Menelau. Ridicaţi pânzele corăbiilor 
noastre, şi să pornim spre casă. Doar în puţine zile vom vedea iarăși Sparta 
şi palatul dorit, din care am plecat acuma zece ani. 

Aşa crezuse el că în puţine zile se vor întoarce-n Sparta. Dar nu era aşa. 
Pentru că, mai întâi, Apolo — ce ţinuse cu Troia în război — , pe lângă capul 
Sunion, a săgetat cârmaciul!L! corăbiei regale. Vroia să-i mai lovească cel 
puţin înc-o dată şi să-i împiedice pe aheii ce-i ura s-ajungă în Elada. 
Menelau și oștenii i-au ars trupul pe rug şi i-au făcut o slujbă, cum era 
datina. Apoi, cu un nou cârmaci, au plecat mai departe. 

Dar le-a trimis Poseidon o furtună grozavă. Flota s-a risipit. Corăbiile 
aheie, în cea mai mare parte, s-au sfărâmat de stânci. Regele Menelau și 
soţia lui, Elena, au fost siliți de Ares să rătăcească, apoi, vreme de şapte ani, 
prin ţări îndepărtate: Cipru, Fenicia, Libia şi Egipt, şi cu mare greutate au 
izbutit, la urmă, să-şi mai revadă Sparta. 


AHILE, CA SEMIZEU, SE AŞAZĂ ÎN INSULA LEUCE, 
CĂSĂTORINDU-SE EL CU FRUMOASA ELENA 


Legendele mai noi spuneau că, după moarte, Elena a fost luată de Hera 
din Olimp şi dată de soţie eroului Ahile, ajuns un semizeu. În acest fel zeiţa 
cu braţele ca neaua răsplătea pe eroul ce biruise Troia. 

În timp ce în Troada aheii au ars trupul eroului Ahile, umbra celui răpus 
a fost luată de Tetis, zeița nereidă, care îi era mamă. Şi, cu voia lui Zeus, 
Ahile s-a schimbat din om în semizeu, ca toți marii eroj. {2 

La rugămintea mamei, Poseidon a-nălțtat în Pontul Euxin o insulă 
frumoasă. Insula a clădit-o Poseidon furtunosul, din mâlul ce-l purtase Istrul 
în drumul său din Sciția depărtată până la gura Psilon.{® Iar acest nou 
tărâm a fost numit Leuce sau insula cea albă, pentru că-n preajma ei marea 
se-nvolbura, izbindu-se de stânci şi stropind-o cu spumă, parcă o-ncercuia 
c-un brâu larg de argint.!* 

Aici și-a așezat zeița nereidă pe fiul ei Ahile, cel mai viteaz erou din 
războiul troian.!5* Și-apoi s-a ridicat un templu maiestuos, din marmură ca 


neaua. Și pentru că-ndrăgise, în viață, pe Elena, cea răpită de Paris — deşi 
păstrase taina ascunsă-n inimă — Hera i-a dăruit-o de soţie, după moarte. 

A fost o nuntă mare în insula Leuce, la care au venit Poseidon, Amfitrita, 
nimfele nereide şi geniile toate din Pontul Euxin şi chiar din Meotida.15 

De-atunci, în orice seară, Ahile şi Elena se aşezau la masă. Și Ahile 
cânta, lăudându-l pe poetul ce povestise-n versuri greul război troian.!7. 

„O, faimă şi renume — rostea în vers Ahile — voi care locuiţi pe coastele 
mănoase ale acestei mări, lira mea azi vă cheamă: slăviți-mi pe Homer, 
divinul cântăreţ, gloria oamenilor, gloria suferințelor îndurate de mine. 
Căci, datorită lui, eu încă n-am murit. Și datorită lui, Patrocle mai trăieşte, 
iar prietenul meu Aias s-aseamănă cu zeii. Şi chiar acei învinşi sunt încă 
proslăviţi, lăudaţi în cântece şi Troia nu-i uitată“. 

Această melodie era fermecătoare, și, pe mări, corăbierii își opreau 
vasele şi ascultau, cuprinși de un simțământ de teamă. Ba unii povesteau că 
s-auzeau de-acolo şi zgomote de arme, strigăte de război și tropote de cai. 
Și dacă vreo corabie se afla în furtună şi își căuta scăparea în insula Leuce, 
Ahile s-arăta la pupă înveșmântat în straie de război și le arată cu mâna 
încotro să cârmească. 


NIMICIREA AMAZOANELOR 


În insula Leuce trăiau și multe păsări: porumbei, pescăruşi şi alte 
zburătoare.{® Ele plecau în zori, își muiau penele în valurile mării și se- 
ntorceau pe țărm. Stropeau cu îngrijire tot templul lui Ahile, măturând 
lespezile cu aripile lor. 

Aicea, în Leuce, corăbierii salvați de Ahile, pe mare, îi făceau multe 
daruri: aur, argint, obiecte şi stofe prețioase. Atât de multe daruri se aduceau 
în templu, încât se adunase o mare bogăţie. Această bogăţie au vrut s-o 
stăpânească vitezele amazoane, femeile acelea care luptaseră cu Ahile la 
Troia, ajutându-l pe Priam. 

De aceea și-au făcut corăbii măiestrite. S-au urcat pe corăbii, cu caii lor 
cu tot; şi au pornit spre Leuce. Însă marele Ahile, fiind acum semizeu, a 
săvârşit o vrajă. El a cătat cu ochii-i crunţi şi străpungători spre caii ce 
purtau oastea de amazoane. Sub privirea aceasta, caii s-au scuturat, sforăind 
ca turbaţi, trântind pe amazoane cu frunţile-n ţărână. Apoi s-au repezit, ca 
nişte lei flămânzi, mușcându-le de braţe, de pântece, de șolduri, mâncându- 
le cu totul. 


Tot în aceeaşi vreme s-a iscat o furtună ce-a scufundat în marș corăbiile 
pe care veniseră-n Leuce vestitele amazoane. 
După osânda asta, semizeul Ahile a chemat apele Pontului Euxin peste 


insula sa. Apele au năvălit și au purificat pământul insulei de sângele vărsat. 

PEDEPSIREA LUI AIAS DIN LOCRIDA 


Toate aceste fapte, povestite-n legende, s-au petrecut târziu, după ce 
Menelau şi frumoasa Elena — întorși din rătăciri care-au durat vreme de 
şapte ani — au sosit iar acasă şi au viețuit, un timp, în palatul din Sparta. 
Menelau a-nchis ochii, şi soția lui Elena a fost luată de Hera, fără a fi 
întrebată, și dată lui Ahile. 

Să ne întoarcem însă din nou în faţa Troiei, după ce a fost arsă, şi să 
aflăm ce soartă au mai avut şi ceilalți ahei rămași acolo. 

După ce Menelau plecase cu Elena și o parte din corăbii, pe mare, către 
Sparta, regele Agamemnon mai zăbovise încă o vreme în Troada. Întârzia 
acolo, cu gândul s-o-mblânzească pe zeiţa Atena, ce era supărată fiindcă nu- 
| pedepsise pe Aias din Locrida, acel ce-i pângărise templul său de la Troia. 
Și ca s-o îmbuneze, îi ridica sanctuare şi-i tot aducea jertfe zeiței purtătoare 
de coif şi de egidă. 

— Apleacă-te, zeiță, cu mila ta spre noi şi nu ne oropsi în drumul către 
casă! se ruga Agamemnon de falnica Atena. 

N-avea de unde şti că ea-i şi presărase zeci, sute de primejdii, în drumul 
către casă. 

Terminând deci cu slujba şi jertfele-n 'Troada, regele Agamemnon a 
poruncit, de asemeni, ca şi oştenii lui să se urce-n corăbii și cu toții să plece 
spre dorita Micenă. Și au plecat pe mare. La început n-au fost pericole prea 
mari. Dar în câteva zile au început furtuni. Furtuni nenumărate, iscate de 
Poseidon la cererea Atenei. Dar cea mai grea din toate, mai înfricoșătoare, a 
fost dezlănțuită aproape de Eubeea. Părea că marea fierbe într-un cazan 
adânc. Cerul se coborâse până deasupra apei, vânăt şi mohorât. lar vântul 
împingea corăbiile aheie spre stâncile din coastă unde, trosnind cumplit, se 
sfărâmau în ţăndări. Astfel au fost pierdute în apele adânci cele mai multe 
vase, oștenii înecaţi şi toată avuţia ce o purtau cu ei, din cetatea lui Priam, 
risipită pe fundul clocotitoarei mări. Printre aceste vase, a fost spartă-n 
bucăţi corabia pe care călătorise Aias. Însă eroul nostru nu s-a lăsat târât de 
valuri, spre adâncuri, ci s-a luptat cu ele, și cum era voinic, a izbutit s- 


ajungă pe o stâncă de la țărm. S-a căţărat pe stâncă, şi, vesel, a cătat cu 
ochii lucitori spre muntele Olimp și a strigat din răsputeri: 

— Voi, zei, Palas-Atena și tu, acel ce porţi alge în păru-ţi ud și eşti rege 
pe mări, preacruntule Poseidon, aflați că n-am murit. Cu braţele acestea 
puternice, omeneşti, am răzbătut prin valuri, ha, ha!, și am scăpat. Şi râd 
acum de voi. 

Vă închipuiţi atunci cum s-a mâniat Atena, văzându-l pe eroul ce-i 
pângărise templul că mai trăieşte încă. Și s-a încruntat amarnic zeul mării, 
Poseidon. 

— N-ai pierit? a răcnit din apele marine furtunosul Poseidon. N-ai 
pierit? Ai să pieri. 

Și a lovit cu tridentul acea stâncă înaltă pe care stătea Aias, iar stânca s-a 
despicat.!19: Se mai vede şi astăzi cum a fost ruptă-n două. Iar partea 
despicată s-a prăvălit în valuri, târându-l şi pe Aias. Astfel l-au pedepsit 
Atena şi Poseidon pe acel ce avusese curajul să-i înfrunte. 


ÎNECAREA CORĂBIILOR LA CAPUL CAFAREU 


După întâmplarea asta, regele Agamemnon a plutit mai departe cu 
bruma de corăbii ce îi mai rămăsese. Credea că s-au sfârșit necazurile pe 
mări prin pierderea lui Aias. Numai că în Eubeea domnea pe atunci 
Nauplios, tatăl lui Palamede, eroul ce fusese osândit în Troada şi omorât cu 
pietre. Atena și zeița cu braţele ca neaua, care-i mânaseră pe ahei până-n 
Troada, vruseseră să piară cel care cerea pacea. 

Acum, aflând Nauplios că se apropie flota, a vrut la rându-i să plătească 
regelui Agamemnon moartea fiului său. La capul Cafareu al insulei Fubeea 
răsar mai peste tot colți mari, rânjiți din ape. Și, într-o noapte neagră, 
Nauplios a aprins pe aceste stânci un foc. Flota tocmai trecea prin apele 
acelea adânci, clocotitoare. Pomise iar furtuna. Vântul bătea avan și 
azvârlea-n corăbii munţi negri, grei, de apă. Și, văzând Agamemnon foc 
scânteind pe țărm, a crezut că-i un port. S-a-ndreptat într-acolo cu corăbiile 
sale. Dar dintr-odată — zei! — vasele s-au ciocnit de colții ascuţiţi și, una 
după alta, corăbiile lui s-au scufundat în mare. lar vuietul furtunii a stins pe 
totdeauna gemetele de moarte ce le scoteau oștenii regelui Agamemnon, 
care se prăvăleau în apele adânci. 1+- 

Când s-a sfârșit furtuna şi s-au ivit iar zorii, nu mai plutea pe mare decât 
un singur vas. Era vasul regal, care era mai solid ca toate celelalte, însă și el 


lovit de stâncile din țărm și aproape plin de apă. Cu greu au izbutit de-au 
plecat mai departe. 

Au plutit ei pe mare, au înfruntat şi alte furtuni și lupte grele, şi-abia 
într-un târziu au izbutit s-ajungă acasă, la Micena. 


AGAMEMNON ESTE UCIS LA ÎNTOARCEREA ACASĂ DE SOŢIA 
NECREDINCIOASĂ 


Atâta că în timpul cât lipsise Agamemnon, soţia-i Clitemnestra, sora 
mândrei Elena, nu i-a fost credincioasă. Mânată de Afrodita, duşmana 
grecilor din războiul troian, regina Clitemnestra a îndrăgit pe un altul, vărul 
lui Agamemnon, ce se chema Egist. 

Dorind să nu-i sosească soțul pe negândite, regina așezase pe un munte 
foarte înalt o strajă zi și noapte. Când au distrus aheii bogatul oraș Troia, 
focul s-a ridicat în sus până la cer. În Lemnos s-au zărit coloanele de flăcări, 
care se ridicau din zidurile Troiei. Atunci locuitorii marei insule Lemnos au 
aprins şi ei focul pe o creastă de munte, dând veste că oraşul lui Priam a 
căzut. Din Lemnos s-a văzut până departe focul, pe coastele Eladei. Așa, 
din munte-n munte, vestea a şi sosit într-o singură zi în orașul Micena. 

E lesne de-nţeles ce-a fost pe Clitemnestra, când a aflat că aheii au biruit 
Troia și se înapoiază soţul său, Agamemnon. 

Sub îndemnul zeiţei, ea s-a făcut că este nespus de bucuroasă. L-a 
îmbrățișat cu dor, şi toată numai zâmbet, l-a poftit în palat pe soțu-i 
Agamemnon. 

— Întâi şi-ntâi, stăpâne, i-a glăsuit regina, te rog să faci o baie, şi astfel 
să te purifici de sânge şi de colb. 

Regele din Micena s-a învoit, fireşte; şi-a dezbrăcat armura; a dat încolo 
lancea, şi sabia, şi scutul. Ştia că e acasă, şi nu mai sunt primejdii. 
Trâmbiţele sunau. Chimyvalele la fel. Şi adunaţi, curtenii îl aclamau pe rege, 
fiindcă se întorsese biruitor din Troia. 

Egist pândea la uşă cu o sabie în mână. Regina Clitemnestra îl conducea 
pe rege într-o sală de baie, largă şi împodobită cu sculpturi și cu aur. Regele 
a intrat în baie să se scalde. Dar, cum l-a văzut singur, regina Clitemnestra a 
şi zvârlit asupră-i un văl lung și ţesut din fire foarte tari. Regele 
Agamemnon s-a încurcat în văl, la fel ca într-o plasă, și a căzut pe lespezi. 
Iar soţia-i, Clitemnestra, cu sfatul lui Egist, l-a lovit cu securea în frunte de 
trei ori. 


RĂZBUNAREA LUI ORESTE 


Îndată după crimă% Egist s-a înveşmântat în hainele regale şi a ieșit în 
piaţa orașului, trufaș, stând lângă Clitemnestra. Mulțimea înfuriată de crima 
odioasă, care se săvârşise acolo, în palat, a vrut să-l și înşface pe vicleanul 
Egist şi să-i scurteze viaţa. Însă l-a apărat regina Clitemnestra. Ea a strigat 
că fapta era o răzbunare pe regele Agamemnon, fiindcă o îndrăgise pe 
copila lui Priam, urgisita Casandra. 

Fata căzuse roabă lui Aias; dar acesta pierise-n apa mării; și regele 
Agamemnon o luase la Micena. 

Se spune că poporul, văzând-o pe Casandra, cu chipul luminos și cu 
privirea bună, o sfătuia să fugă. Vroia s-o ajute. 

Dar ea îşi dorea moartea. Fusese înjosită de nemiloșii ahei. Nu vroia să 
trăiască o viaţă de robie. Și, fără să se teamă, și-a lepădat mantia, cununa de 
pe cap şi băţul ei profetic. A intrat în palat cu celelalte roabe aduse de la 
Troia. Acolo aştepta securea ucigașă, aceeaşi ce lovise în frunte pe 
Agamemnon. 

Îndată după moartea regelui Agamemnon, dușmanul său Egist voise să-i 
omoare și unicu-i băiat, ce se numea Oreste. 

Însă micul Oreste fusese luat de doică, în acel ceas de spaimă, și dus în 
altă ţară, pe tărâmul Focidei. 

Departe, în Focida, Oreste a crescut mare, și nu avea alt gând decât să-i 
pedepsească pe cei doi ucigași, cum cerea datina. În el ardea făclia urii 
răzbunătoare. Și, ajungând flăcău, a plecat la Micena, însoţit de un prieten, 
ce se numea Pilade. S-a-nfăţişat acolo drept un sol din Focida și a pătruns în 
palat. 

— Eu sunt acel pe care tu ai vrut să-l răpui, glăsui, cu silă, fiul lui 
Agamemnon vicleanului Egist. Am venit să-ţi plătesc moartea tatălui meu! 

A început o luptă. Însă o luptă scurtă.!15* Oreste era tare și priceput la 
arme; și Egist a căzut — cu toate că regina sărise în ajutorul lui, cu o secure- 
n mână. De nu era Electra, sora lui Oreste, poate-l şi răpunea. Electra i-a 
strigat: 

— Fugi, frate! Fugi departe! Regina te pândeşte şi vrea să te omoare 
pentru iubitul ei. 

Oreste s-a întors spre mama ucigașă. Plin de durere-n suflet a săgetat-o- 
n piept. 

Oreste, după fapta grozavă săvârşită, a avut de-ndurat chinuri 
nenumărate. El a fost urmărit de crudele erinii — geniile infernale trimise să- 


] răpună şi să-l ducă-n Infern, pentru că-și omorâse pe propria-i mamă. 
Zeiţele erinii l-au urmărit mult timp. 

Până-n cele din urmă, se spune că Oreste ar fi fost judecat de zeii 
olimpieni în oraşul Atena, sus, pe stânca lui Ares.!1%: Vreo câţiva olimpieni 
au hotărât să-l ierte, zicând că fapta lui a fost cu totul dreaptă. Regina 
Clitemnestra își meritase soarta. 

Parte dintre erinii şi-au curmat urmărirea. Ele s-au așezat într-o peşteră 
largă, chiar sub areopag. S-au numit eumenide și au ocrotit orașul atât de 
drag Atenei. 

Însă alte erinii l-au lovit mai departe pe tânărul Oreste. Ca să scape cu 
viaţă, a trebuit s-aducă din ţinutul Tauridei o statuie fermecată a zeiţei caste 
a vânătoarei. El a plecat alături de prietenu-i Pilade. Dar în templul zeiței 
slujea, ca preoteasă, fecioara Ifigenia, pe care odinioară regele Agamemnon 
vrusese s-o jertfească pe un altar în Aulida — ca flota aheiană să poată să 
pornească spre coastele 'Troadei. 

După multe necazuri, Oreste şi Ifigenia s-au cunoscut ca fraţi. Au plecat 
împreună spre patria dorită, ducând cu ei chipul de piatră al zeiţei. 

Ajungând în Micena, Oreste s-a înscăunat pe tronul părintesc, tronul lui 
Agamemnon. Prietenul credincios al regelui Oreste, Pilade, s-a însurat cu 
prințesa Electra. lar Ifigenia s-a făcut preoteasă într-alt templu măreț al 
preacastei zeiţe.(15) 

lată care a fost soarta celor doi fraţi atrizi, Menelau și Agamemnon, care 
au distrus Troia cu cetele de ahei. Oastea lor a pierit la întoarcerea spre 
casă, pe mare, sub furtuni, şi toată bogăţia jefuită la Troia a fost pierdută-n 
ape, unde zace şi acum. Zeii ce-i ațâţau să plece la război i-au asuprit pe 
urmă. Ba, până şi urmaşii, prietenii, rudele au îndurat la fel. Învinşii și 
învingătorii au suferit din plin. 


Note: 

{1}t Pe nume Frontis. 

{2}t Oamenii din antichitate credeau că eroii deveneau în cea mai mare 
parte semizei, adică tot un fel de zei. Ei își închipuiau că eroii — care-i 
iubeau şi luptaseră în viaţă pentru pământeni — vor mijloci pe lângă zeii 
olimpieni, ori de câte ori aceştia ar fi vroit să-i urgisească. Şi în acest fel ar 
fi putut să scape de multe neajunsuri sau să capete ajutor în împrejurări 
grele. 


13) Psilonul era Sulina de astăzi. 

144)1 Leuce era Insula Şerpilor de astăzi, pentru că ar fi vieţuit acolo 
nişte şerpi mici, negri, neveninoși. 

{5} Ahile reprezenta pentru elini vitejia şi curajul desăvârșit în război. 
Era un fel de erou naţional. În același timp, el se bucura şi de protecţia 
anumitor zei: în primul rând a lui Zeus, prin intermediul rugăminţilor 
mamei sale Tetis; a Herei, datorită urii ei nemărginite faţă de troieni; şi a 
Atenei, ca sprijinitoare a celor mai mari eroi. 

10)1 Marea de Azov. 

17Z)1 Aşa povestește scriitorul Filostrat din secolul întâi al erei noastre, 
aducând indirect, în acest fel, un omagiu neîntrecutului poet elin, Homer. 

18). În felul acesta povesteşte un alt scriitor: Flavius Arrianus, filosof şi 
istoric totodată, din cel de-al doilea secol al erei noastre. 

19).1 Filostrat, în „Heroica“ sa, pretindea că acest atac al amazoanelor în 
Insula Şerpilor s-ar fi petrecut în anul 168 al erei noastre. Istorii nu 
confirmă această luptă și nici pe amazoane. 

{10}t Referire la stânca numită Gerestes. Elinii, văzând forma ei 
ciudată, au explicat-o prin această legendă interesantă. 

{11}t Motivul acestei legende, al regelui care atrage cu ajutorul focului 
corăbiile, pe furtună, între stânci, ca să le nimicească, a rămas în folclorul 
multor popoare. Se află şi în basmele noastre. 

{12}t În tragedia sa „Agamemnon“, poetul Eschil ne cântă cumplita 
întâmplare. 

1413)1 Eschil, în tragedia „Heforele“, povesteşte moartea reginei 
Clitemnestra. Heforele erau nişte femei care-i jeleau pe morţi şi făceau 
libaţiuni pe mormintele lor. Titlul a fost dat simbolic de poet. De altfel, într- 
un desen pe un vas, îl vedem pe Oreste vârându-și paloșul răzbunător în 
trupul lui Egist. Regele învins dă strigătul de moarte. Dintr-o altă încăpere, 
tâşneşte însă Clitemnestra cu o secure-n mână, și este gata să-l lovească pe 
feciorul său, pe la spate. Mai încolo, se vede și Electra, fata lui 
Agamemnon. Zărind-o Electra pe Clitemnestra, cu securea, îl vestește pe 
Oreste, ca să se poată apăra. Sunt unii învăţaţi care asemuiesc tragedia lui 
Eschil cu o altă operă, creată de Shakespeare, numită „Hamlet“. La fel, 
tânărul prinţ Hamlet doreşte să răzbune moartea tatălui său, regele țării, ucis 
prin uneltirea unui unchi criminal, împreună cu mama necredincioasă. 

114)1 Areopagul. 


{15}t Acest fapt se arată în altă tragedie a lui Eschil, „Eumenidele“. 
Piesele „Agamemnon“, „Heforele“, şi „Eumenidele“ compun laolaltă 
trilogia „Orestia“, culme a artei lui Eschil. 

{16}t Întâmplările acestea atât de zbuciumate au fost povestite de 
Euripide în tragedia lui „Ifigenia în Taurida“. Într-un grup statuar din 
secolul al V-lea înaintea erei noastre ne sunt înfățişaţi Oreste și Electra, 
după ce se întâlnesc în pace la Micena. Electra îşi ţine braţul cu dragoste de 
soră pe umărul voinic al regelui Oreste. Feţele lor exprimă iubirea ce și-o 
poartă, caldă și sinceră. 


PĂŢANIILE LUI ULISE 


Ahile a însemnat vitejia în marele război troian. Fără de el, poate aheii 
erau zdrobiți de dârzul Hector. Dar pe Ahile-l adusese în tabăra lui 
Agamemnon, prin istețimea sa, Ulise. Acest erou întruchipează 
înţelepciunea, priceperea şi dibăcia. Cu vorba sa meşteşugită el a adus noi 
luptători în faţa Troiei, pe Filoctet, Neoptolem şi alți eroi. Fără de el, 
paladiul nu ar fi părăsit orașul regelui Priam cel bătrân, nici n-ar fi fost 
meşteșugit calul de lemn. Zidul nebiruit al Troiei, clădit de doi zei 
olimpieni, ar fi rămas poate întreg. 

Ce-i drept, Ulise nu dorise acest război atât de crud. Greu se urnise de 
acasă. Însă, intrat în bătălie, el a făcut tot ce-a putut, cu mintea lui 
născocitoare, ca să asigure victoria cetelor regilor ahei. 

Atâta că-n timpul cât fusese plecat în crunta bătălie, nu vedea-n visurile 
lui decât Itaca, patria sa cea mult iubită, în care îşi avea căminul. 

N-avea alt gând, altă dorință mai fierbinte, decât să se întoarcă acasă. 
lângă fecioru-i Telemah și lângă draga-i Penelopa. 

Acuma, isprăvindu-se războiul, Ulise şi-a urcat oastea care-i era 
încredinţată pe cele douăsprezece corăbii ce le avea. Şi vântul a suflat în 
pânze, iară vâslașii au chiuit. Ziua era plină de soare și marea lucie îi chema 
în zări ademenitoare și-și legăna, în faţa lor, valul cu murmure plăcute, 
aidoma unui cântec drag. 

Și au plutit, au tot plutit, până ce au zărit un țărm locuit de un neam de 
oameni!2! ce-l ajutaseră pe Priam în marele război troian. 

Aici au debarcat cu oastea. I-au nimicit pe toţi bărbaţii. Au luat întreaga 
avuţie ce se găsea-n orașul lor, femeile şi fetele. Iar prada, astfel dobândită, 
au împărţit-o în mod egal.t3} 

E drept că pe acest tărâm Ulise a pierdut și el cam şaptezeci și doi de 
oameni. 

Și iară au pornit pe mare. Au mai plutit o săptămână și încă cinci zile pe 
deasupra. Au străbătut printr-o furtună, care i-a rătăcit pe ape, și au ajuns 
lângă o coastă, unde sălășluia poporul ciudat al lotofagilor.!*%* Aceştia se 
hrăneau cu lotus. Cine mânca din floarea asta nu mai avea altă dorință decât 
să stea, pe veci, acolo, în insula cu lotofagi. Și trei dintre însoțitorii 
cutezătorului Ulise, gustând din lotusul cel dulce, n-au vrut să plece mai 
departe. Însă Ulise se gândea la cei de acasă, că-i aşteaptă. Fiindcă ei se 


împotriveau, a dat poruncă celorlalți să-i ia cu sila, să-i aducă sus, pe 
corăbiile aheie. Aceştia însă se zbăteau, sub vraja florilor de lotus. Vroiau să 
se arunce-n apă. Să se întoarcă-n insulă. Atunci Ulise i-a legat de băncile 
corăbiei cu ştreanguri tari de cânepă. 


ÎN PEȘTERA CICLOPULUI POLIFEM 


Plutind ei apoi mai departe, au întâlnit o insulă care era plină de capre 
negre, sprintene. I-au spus Insula Caprelor.!5* Trecând apoi de insulă, au 
poposit pe un țărm, pe care sălășluiau nişte uriași cu un singur ochi, nişte 
ciclopi, am spune azi.15). 

Ulise s-a urcat pe țărm, lăsând corabia pe apă, ferită într-un golfuleț. 
Doar doisprezece soți mai zdraveni și curajoși urmau pe rege în țara asta 
misterioasă. 

Au luat cu ei puţină hrană și-ntr-un burduf mare de capră un vin roșu, 
îmbătător, pe care îl primiseră, din Tracia, de la un preot. 

Urcându-se pe acea coastă au întâlnit o peşteră. O peșteră înaltă, largă, 
în care locuia ciclopul cel mai cumplit din tot ţinutul. Era ciclopul Polifem, 
feciorul zeului Poseidon. Și, pătrunzând în peşteră, călătorii s-au minunat 
nespus de tot ce ochii le vedeau. Erau acolo îngrămădite coșuri cu brânză, 
şiștare mari şi alte vase pline cu lapte sau cu zăr. Iară în ţarcuri behăiau sute 
şi mii de iezi sau miei. 

Ciclopul nu era acolo. Era cu turmele pe vale. 

Dar nu trecu decât puţin şi s-auziră paşii-i groaznici, ce zguduiau 
pământul tot; și el pătrunse-n peșteră, mânându-și turmele cu o bâtă, făcută 
dintr-un trunchi uriaș. Închise peştera cu o stâncă, ce nu ar fi putut s-o tragă 
nici patruzeci — poate mai bine — de boi. 

Aprinde un foc bun şi vrea să-și pregătească hrana. Dar la lumina 
focului zăreşte-ndată oaspeţii. 

— Cine sunteţi? răcneşte el. Cum aţi pătruns în peşteră? 

Și îşi rotea sub frunte ochiul său arzător și fioros. 

— Suntem ahei. Venim din Troia. Furtunile ne-au rătăcit. Ci tu, fii bun, 
ne ospeţeşte. Ştii foarte bine că-i poruncă de la stăpânul nostru, Zeus, să-i 
primeşti bine pe drumeți. 

Ciclopul a-nceput să râdă. Și ce râs, zei! Parcă era nu râs de fiinţă, ci un 
clocot, urlet de valuri și furtuni. Ce râs! Parcă se dărâma asupra lor cerul 


întreg şi bubuiau din înălțimi tunete tari, înfricoșate, și trăsnete parcă-i 
loveau. 

— Ha, ha, ha, ha! râdea ciclopul. Mă învăţaţi pe mine voi? Și să mă tem 
cumva de Zeus, eu care sunt la fel de tare ca orice zeu? Ha, ha, ha, ha! 

Fără de alte multe vorbe, i-a înșfăcat pe doi oșteni și i-a mâncat cât ai 
clipi. Apoi s-a-ndestulat cu lapte, şi, sătul bine, s-a culcat. 

Văzându-l că a adormit şi sforăie-nfricoşător, Ulise s-a gândit să-și 
scoată sabia lui cea ascuţită și să i-o vâre adânc în piept. Însă şi-a dat isteţul 
seama că omorându-l e-n zadar. 

Erau închiși în peșteră de steiul cel enorm, proptit chiar la intrare de 
ciclop. 

Aşa s-a scurs pe-ncetul noaptea. În zori, ciclopul a mâncat pe alți doi 
soţi ai lui Ulise, și a plecat cu turmele, punând la ușă din nou stânca. 


URIAȘUL ESTE ORBIT CU UN TRUNCHI ÎNROȘIT ÎN FOC 


Ulise s-a gândit un timp: ce-i de făcut şi cum să scape din peştera 
ciclopului? Căutând și frământându-și mintea, a zărit într-un colț un trunchi 
lung de măslin: o altă bâtă, pe care o avea ciclopul, ca să-și mâne turmele. 

L-au luat, l-au ascuţit la vârf și l-au pus bine la o parte. Iară când s-a 
lăsat amurgul peste acel ţinut de spaimă, aheii au aprins un foc în peștera 
ciclopului. Tocmai venea și el din vale. Cum a pătruns în peşteră, a înşfăcat 
alți doi oșteni şi i-a mâncat numaidecât. 

Aheii se uitau pieriți cum le mânca uriașul soţii, scăpați de moarte-n faţa 
Troii. Însă Ulise, fără teamă, s-a repezit, a luat burduful cel plin cu vin roşu 
Și tare. 

Vinul era atât de tare, încât aheii îl sorbeau doar subţiat cu apă rece: trei 
sferturi apă, un sfert vin. Altfel, doar dintr-o-nghiţitură se prăbușeau beti la 
pământ. 

Acum însă isteţul nostru a turnat vinul spumegos într-un vas mare de 
pământ și i l-a întins uriașului: 

— Soarbe, să vezi cât e de bun, a glăsuit el spre ciclop. I-o băutură zisă 
vin. 

Ciclopul nu băuse încă sucul de struguri pân-atunci, și l-a sorbit cu 
lăcomie. 

— Mai dă-mi! a poruncit voios. Și spune-mi, măi, şi cum te cheamă? 

Ulise i-a turnat din nou ciclopului în oală vin și i-a răspuns plin de 
dulceaţă: 


— Numele meu aheu e „Nimeni“. 

— Aha! a mormăit ciclopul. Nimeni te cheamă? Bine, bine. la mai 
deșartă-mi puţin vin. 

Dar cum l-a sorbit și pe acesta, puterea lui l-a doborât, ciclopul s-a lăsat 
pe o rână și a lunecat pe lespezi, beat, chiar în mijlocul oilor. 

Ulise atunci a făcut semn ostașilor şi au înroșit bârna de lemn în flacără. 
S-au apropiat de Polifem şi ascuţișul trunchiului i l-au vârât adânc în ochi. 
Ba încă i l-au răsucit. Şi ochiul lui a sfârâit ca fierul de pe nicovală, bătut, 
încins, vârât în apă. 

Uriaşul a-nceput să urle. Şi urletul lui i-a trezit pe toți ciclopii insulei. Ei 
au venit la peşteră şi i-au strigat în cor de-afară: 

— Ce-i Polifem? Ce s-a-ntâmplat și de ce ne trezeşti din somn? 

Iar Polifem, urlând mai tare, le-a dat răspuns: 

— Săriţi, ciclopilor, și m-ajutaţi, că Nimeni mi-a vârât în ochi o ţeapă 
înroşită-n foc și m-a orbit! 

— Ce tot spui? Nimeni te-a orbit? Îți baţi, pesemne, joc de noi. Dacă nu- 
i nimeni, ce tot urli? Haideţi, ciclopilor, de-aici, căci Polifem a înnebunit. t2} 


AHEII SE LEAGĂ SUB PÂNTECELE OILOR ȘI IES DIN PEȘTERĂ 


Și s-au pornit, buluc, ciclopii, spre peşterile-ntunecate unde-și făcuseră 
culcuș, nemailuând seamă la feciorul zeului mărilor Poseidon, care urla 
necontenit şi se izbea de toţi pereţii peşterii sale, tot căutând pe Nimeni şi 
pe soţii săi. 

Însă Ulise şi cu soții săreau prin peşteră mai sprinteni decât căpriţele de 
munte și îi scăpau mereu din mâini. 

Asta până spre dimineaţă, când oile s-au grămădit la gura peşterii, să 
iasă. Atâta numai că Ulise legase câte trei berbeci bine-n curmeie, laolaltă. 
Și pe sub pântecele lor prinsese câte un oștean. Și el se agăţase ţeapăn de 
cel mai mare animal, starostele berbecilor din turmele lui Polifem. 

Ciclopul s-așezase-n uşă, pipăia oile pe spate; iară aheilor, de bucurie, le 
bătea tare inima în piept, căci uriașul nu era cât de cât deştept şi nu căta sub 
pântec turma. 

Aşa au izbutit Ulise și soţii lui să iasă afară şi să alerge, cu grăbire, la 
vasul care-i aştepta în golfuleţul liniștit. Și, urcați pe corabie, au început să 
şi vâslească, până ce au ajuns în larg. De acolo a strigat Ulise: 

— Hei, Polifem! Hei, Polifem, acela care ţi-a scos ochiul nu este 
Nimeni, cum credeai, ci-s eu, Ulise, din Itaca. Hei, Polifem, te-am păcălit! 


O! Când a auzit ciclopul a înşfăcat o stâncă mare cât un palat. Ce un 
palat?! Un munte-ntreg! Şi l-a azvârlit în apa mării, răcnind cu ciudă: 

— Vai! Auzisem prevestirea că tu, Ulise, vei veni. Însă credeam că-i un 
uriaș, şi nu un vierme cum te arăţi. 

— Un vierme, însă înțelept, iar tu, puternic eşti ca zeii, dar eşti netot, o 
Polifem! glăsui din nou Ulise, în timp ce stânca aruncată de Polifem 
zguduia vasul. 

Și valurile se săltau şi clocoteau în jurul lor, pentru că Polifem, uriașul, 
striga acum pe tatăl său, stăpânul mărilor, Poseidon: 

— O! Tată, tu, răsari din ape şi pedepseşte-l pe Ulise. Nu-l lăsa să se 
întoarcă acasă! O! Tată, Tată, pedepsește-l. 

Dar grecii hohoteau pe punte, auzind ţipetele lui înverşunate către ape; 
căci preaisteţul din Itaca le da curaj zicând așa: 

— Am învins noi orașul Troia, căruia soarta îi urzise să fie-n veci 
nebiruit, căci avea ziduri ridicate de zeii Apolo şi Poseidon. Şi-am înfruntat 
pe olimpienii, care îl sprijineau pe Priam: Apolo, Artemis, și Leto, și 
Afrodita, şi nebunul zeu al războiului, feciorul Herei. Şi nu o să răzbim prin 
marea ocârmuită de Poseidon? Eu nu mă tem deloc de el, de vreme ce-am 
înfrânt destinul cetăţii Troiei. Prindeţi în mâinile voinice vâslele tari și să 
pornim fără de teamă mai departe. 

Și pornind grecii, fără frică, au ajuns într-o insulă unde domnea, pe voia 
sa, Eol, regele peste vânturi.8 


ÎN INSULA LUI EOL ȘI ÎN TINUTUL LESTRIGONILOR 


Aici Ulise i-a grăit cu vorba sa meşteşugită zeului Eol cel măreț și i s-a 
plâns că l-au lovit pe-ntinsul mărilor furtuni. Furtuni pe care le-au iscat 
chiar vânturile neîndurate. Ulise i-a vorbit atât de iscusit și de frumos, încât 
Eol, ce nu primește pe nimeni oaspe-n casa lui, l-a primit bine şi cu cinste. 
Iar la plecare i-a adus, în semn de mare preţuire, într-un burduf, făcut din 
piele, legat la gură cu un lanţ în întregime de argint, acele vânturi ce umblau 
deseori pe-ntinsul mării. 

— Să le păstrezi. Să le dai drumul, numai când ai s-ajungi la ţintă, a 
glăsuit regele Eol. 

Nu lăsase în libertate decât pe vântul de apus, Zefirul cel îmbălsămat, ca 
să-i împingă pânzele corăbiilor către Itaca. Dar zeul Eol l-a rugat un singur 
lucru pe Ulise: să nu arate nimănui ce se găseşte în burduf, nici măcar 
celorlalți ahei. 


Plutind ei apoi peste mare, însoțitorii lui Ulise au socotit că în burduf se 
află aur și argint. Şi pândind toţi un timp prielnic, când el, Ulise, dormea 
dus, au desfăcut din lanţ burduful. Iar vânturile au ieșit şi s-a dezlănțuit 
furtuna. Şi ce furtună! Niciodată nu mai bătuseră-mpreună atâtea vânturi 
peste mare. 'Toate-n același timp suflau și zguduiau genunea neagră a apelor 
până-n adânc. 

Sub vijelia cea grozavă, s-a deşteptat însă Ulise, și fiind navigator 
destoinic, după destule încercări, au reușit să poposească la ţărmul altei 
insule. 

Însoţitorii lui Ulise, cu unsprezece din corăbii, au şi tras repede la țărm. 
Numai Ulise a rămas, prevăzător, în largul mării. El s-a urcat sus, pe catarg, 
să cerceteze insula, cu ochii lui străbătători. 1% 

Însă pe insula aceasta trăia un neam, zis lestrigonii, uriași şi mâncători 
de oameni. 

Și chiar sub ochii lui Ulise, neputincios stând pe catarg, uriașii au sărit 
îndată, au sfărâmat corăbiile, şi pe ahei i-au tras în ţeapă. S-au dus acasă şi 
i-au fript. Şi i-au mâncat numaidecât, puși în frigare, ca pe miei. 

Astfel n-a mai avut Ulise, din flota lui atât de mare, decât doar o corabie. 
Câţi rămăseseră cu el i-au plâns cu lacrimi arzătoare pe cei care pieriseră, 
mâncaţi de cruzii lestrigoni. Însă jelindu-i pe cei morţi, au înălțat pânzele 
toate şi au vâslit cu încordare, căci blestemaţii lestrigoni azvârleau iarăși 
după ei cu stânci cât munţii, colţuroase, şi erau gata să-i zdrobească şi să-i 
afunde-n apa mării. 

— Vâsliţi! Vaâsliţi! striga Ulise. Eu ştiu că toate aceste crime sunt 
uneltite de Poseidon, de zeul ce ne urmăreşte ca să-l răzbune pe ciclop. Dar 
nu mă voi lăsa eu pradă atât de lesne lui Poseidon. Mă voi lupta. Voi 
izbândi și voi ajunge în Itaca. Vâsliţi! Vâăsliţi! Nu vă lăsaţi! 


PE TĂRÂMUL VRĂJITOAREI CIRCE ȘI ÎN INFERN 
Și, tot vâslind și rătăcind pe mările fără hotar, Ulise cu oștenii săi, puţinii 


care mai trăiau, au ajuns pe un alt tărâm. Era Eea, o insulă.!19 În ţara asta 


locuia o mare vrăjitoare, Circe. H». 


Aici, frumoasa vrăjitoare, îndrăgostită de Ulise, n-a vrut să-l lase să mai 
plece și l-a ținut un an întreg, dându-i ospeţe strălucite. 

Ba chiar când anul a trecut, la stăruința lui Ulise că vrea să plece către 
casă, ea i-a răspuns cu viclenie: 


— Te las să pleci, dacă înainte ai să cobori până-n ţinutul lui Hades, zeul 
mohorât, şi-ai să-i întrebi pe cei de-acolo dacă e bine să te-ntorci. 

La drept vorbind, frumoasa Circe vroia să-l pună pe Ulise să se coboare 
în Infern; şi acolo ea să uneltească prin Hades şi prin Persefona ca umbrele 
să-l sfătuiască pe regele de la Itaca să nu mai plece din Eea. Și astfel eroul 
să-i rămână pe totdeauna ca bărbat.(12! 

Neavând altfel nici un mijloc să plece din acel tărâm, Ulise i-a făgăduit 
să se coboare în Infern. 

Și tot luptându-se cu soarta, dornic întruna s-o învingă, Ulise a plecat 
spre ţara întunecată a lui Hades. 

În cale, acolo, a-ntâlnit pe regele profeților: Tiresias cel preavestit. 

Tiresias i-a prevestit câte avea să mai îndure în drumul lui către Itaca și 
cum se va dezlănţui mai tare ura înverşunată a lui Poseidon furtunosul. 
Apoi, i-a mai rostit că soţia, mult credincioasa Penelopa, este silită să-și 
aleagă, în locul lui, un alt bărbat, pentru că toţi îl socot mort. 

După Tiresias, lui Ulise i s-au mai arătat și alții. Mama lui însăși, 
Anticleea — care murise între timp — a venit să-l sfătuiască. 

S-a înfățișat şi Agamemnon, cel doborât de Clitemnestra atunci când a 
ajuns acasă. 

— Nu te încrede în soţie, a spus regele mânios. Să nu păţeşti ce-am păţit 
eu, de la iubita-ţi Penelopa. Mai bine stai tihnit la Circe! 

Heracle, Antiloh, Patrocle, Aias, chiar voinicul Ahile şi umbrele altor 
eroi i-au grăit în acelaşi fel: 

— Cu toţii am suferit destul. Cel puţin tu să fii ferit de relele care te 
aşteaptă. 

Toţi i-au vorbit, însă Ulise iubea atâta de fierbinte insula lui 
sărăcăcioasă, pe soția-i cea mult răbdătoare și pe fecioru-i, Telemah, încât 
nu s-a înduplecat. 

— Orice mi-aţi spune, eu tot plec. Primejdiile nu mă opresc. Eu trebuie 
să văd Itaca, după aceea pot să mor. 

Era atât de avântat, când rostea vorbele acestea, încât şi umbrele acelor 
mult glorioși eroi: Heracle, Patrocle, Aias și Ahile se zice că au zâmbit 
atunci, deși erau în țara morţii. 

Și Circe n-a avut ce face. Potrivit înţelegerii, după această încercare a 
trebuit să se-nvoiască și să-i dea drumul iar pe mări. 


ÎN INSULA OGIGIA, LA CALIPSO 


A pornit, deci, din nou Ulise. Sirenele — fecioare-păsări, din insulele 
Sirenuse!13! — l-au ispitit cu cântece înșelătoare să coboare în ţara lor şi să 
rămână. Ulise a astupat cu ceară urechile văslașilor și pe el însuşi s-a legat 
cu frânghii groase de catarg. 

Și mai erau pe atunci doi monștri, astăzi doar stânci obișnuite, ce se 
numeau Scila şi Caribda.(1%! Scila i-a luat șase luntrași, de pe corabie, în 
cele şase boturi ale sale, ce aveau, nu două, ci câte trei rânduri de dinți. 
Caribda a supt apa mării şi-a azvârlit-o iar afară, ca să-i înece pe Ulise şi pe 
însoțitorii săi. Dar ei, vâslind mai încordaţi, au scăpat și de aceşti monștri. 

Ajunşi în ţara soarelui, o insulă ce avea trei vârfuritt®, însoțitorii lui 
Ulise au mâncat boii cei sfinţiți ai marelui zeu Helios. Drept răzbunare, 
Helios nu a mai vrut să dea lumină. lar Zeus, ca să-l îmblânzească și să-l 
întoarcă iar pe cer pe zeul care luminează, a trăsnit vasul lui Ulise. Toţi 
corăbierii au pierit. Numai Ulise, agăţat de scândurile sfărâmate, a-nfruntat 
valurile repezi şi-a ajuns în Ogigia'18, insula nimfei Calipso.117* 

Frumos bărbat era Ulise! Nimfa l-a îndrăgit și ea. L-a primit în palatul 
său și i-a făgăduit să-l facă nemuritor pe veșnicie, dacă primea să-i fie soţ. 
118). 

Însă Ulise, însetat de a fi iarăși în Itaca, i-a răspuns nimfei Calipso: 

— Eu ştiu că draga mea nevastă Penelopa nu e ca tine de frumoasă, 
pentru că tu eşti o zeiță fără moarte. Dar eu nu am altă dorință decât s-ajung 
s-o văd şi să-mi văd ţara. 

Aşa a glăsuit Ulise, şi totuși Calipso, neîndurată, l-a ţinut şapte ani la ea. 
Șapte ani l-a ţinut acolo, crescându-i dorul şi mărindu-i jalea, încât 
sărmanul ajunsese să nu-și dorească altceva decât să vadă țărmurile insulei, 
şi-apoi să moară. 


PLUTA ESTE CUFUNDATĂ DE POSEIDON 


Pâna la urmă, îndrăzneţul n-a mai putut să rabde dorul de ţara lui, Itaca 
dragă. Și-a făurit atunci o plută, din trunchiuri de copaci negeluite, pornind 
pe mare, către casă. 

Nenorocirea lui a fost însă că zeul care-l ura de moarte — pentru vina de- 
a-l fi orbit pe Polifem, ciclopul — Poseidon, furtunosul, l-a zărit. Tocmai se 
întorcea de la un ospăț. 

— Aha! Tu vrei să scapi? a rostit zeul. 


Și-a strâns îndată norii şi vânturile cele mai avane şi marea a clătit-o din 
adâncuri, cu fiorosul lui trident. 

Talazurile au urlat spre plută, ca nişte fiare-nverşunate. Au răsturnat-o 
într-o clipă, și au sfărâmat-o-n bucățele. Iar pe Ulise l-au vârât la fund. 

Dar el nu s-a lăsat zdrobit de soartă, și, cum era voinic și zdravăn, s-a 
luat la luptă și cu marea. S-a ridicat la suprafaţă, şi biciuit necontenit, trântit 
încoace sau încolo, a izbutit totuşi să-și prindă palmele tari de un buştean. 

Astfel s-a războit, trei zile, cu marea cea învolburată, fără să-și piardă 
nici o clipă încrederea că va ajunge în insula lui dragă, în Itaca. 

Abia atunci a izbutit s-atingă țărmul cel nisipos al unei insule frumoase, 
numită Scheriat1., unde locuiau feacii, un popor blând. 

Și atingând țărmul acela, Ulise, istovit de luptă, a căzut jos şi-a adormit. 

Din fericire pentru el, tocmai veneau la malul mării, să spele rufe, nişte 
fete. Și printre ele se găsea încântătoarea Nausicaa, copilă a lui Alcinou, 
regele acelei insule. 

O! Ce s-au mai speriat cu toate. Însă Ulise era chipeș. 

— Parcă-i un zeu picat din slavă! a şoptit mândra Nausicaa. 


OSPEȚŢIA LUI ALCINOU 


Trezindu-se din somn Ulise de ţipetele fetelor, a şi zărit-o pe copila lui 
Alcinou cea minunată. A stat un timp și a privit-o. Ochii lui nu puteau să 
creadă că văd asemeni frumuseţe. Apoi a glăsuit cu duioșie: 

— Privesc la tine şi nu ştiu de eşti femeie sau zeiță din Olimp. Semeni 
cu Artemis încântătoarea. Mă plec naintea frumuseţii tale şi mă cutremur 
din adânc. 

După această declaraţie, Ulise s-a plecat din nou domniţei. lar ea l-a- 
ndestulat cu hrană, l-a adăpat cu vin de soi, negru, din insula feacilor,; şi l-a 
călăuzit la rege. Şi regele l-a ospeţit cu cinste mare, după datini. A pus la 
cale jocuri, lupte și întreceri voiniceşti. Unii dintre flăcăi l-au îmbiat și pe 
Ulise să lupte în ograda largă, să-și dovedească îndemânarea, destoinicia şi 
puterea. lar Ulise, ca s-arate că nu se teme de nimic, a prins în braţe un 
bolovan de o mărime uimitoare. L-a aruncat numai cu o mână peste palat și 
peste ziduri, până departe, către țărmul în care marea se lovea cu 
înspumatele ei valuri. 

Văzându-l cât e de voinic, nimeni nu a mai cutezat să-l cheme pe Ulise- 
n luptă. Fecioara, mândra Nausicaa, l-a îndrăgit parcă mai mult. În sine îşi 
spunea vrăjită: „De ar vrea zeii să rămână aici, la noi, să-mi fie soţ! ,, 


Regele Alcinou, la rându-i, se bucura să aibă-n ţară un astfel de viteaz ca 
el. Deşi nu-l cunoştea pe nume, înţelegea că-i un oștean, un bărbat vrednic, 
fără teamă de nimeni și nimic pe lume. 


ULISE ÎȘI POVESTEȘTE RĂTĂCIRILE 


Și tot urmându-se ospăţul, s-a auzit un cântec dulce. Cânta bătrânul 


Demodoc, un aed orb, dar plin de har.120 El, însoţindu-se cu lira, cânta — ce 
credeţi? — chiar războiul nimicitor, purtat de ahei contra lui Priam cel 
bătrân; cânta pe Ahile şi Ulise și Menelau și Agamemnon, pe cei doi Aias, 
Antiloh şi pe ceilalți viteji de seamă. Și, auzind acele stihuri prin care aedul 
proslăvea pe toţi eroii de la Troia, Ulise a simţit că-i vin pe gene lacrimi 
arzătoare. 

— O, Demodoc, a glăsuit regele insulei Itaca, tu povesteşti mult prea 
frumos, de parcă ai fi fost acolo, în faţa zidurilor Troiei. Poate te-a inspirat 
Apolo. Dar ştii, bătrâne, să ne cânți povestea calului de lemn, pe care grecii 
l-au lăsat în faţa porţilor troiene? 

— Știu, cum de nu, a spus aedul, cătând cu ochii stinși în acea parte 
unde şedeau stăpânu-i și Ulise. 

Și Demodoc a prins să cânte și această faptă prea isteaţă a lui Ulise din 
Itaca, faptă ce-a dus în acea noapte la pierderea cetăţii Troia. 

Cânta, cânta duios bătrânul și lira lui suna atât de jalnic! Cânta povestea 
cum s-aprinsese Troia și cum arsese-n flăcări luminoase, ce lingeau cerul 
albăstrui al nopţii, încât pe faţa lui Ulise lacrimi curgeau din nou şiroaie. 
Cânta, cânta şi rătăcirile-i pe mare. Și dorul s-aprinsese iară viu în pieptul 
multîncercatului Ulise, pentru soţie, pentru casă. 

Regele Alcinou, văzând aceasta, a dat poruncă aedului să tacă, să-și 
pună lira la o parte. Și l-a rugat pe oaspete să-i spună ce nume poartă şi de 
unde vine. Deși îi era drag și ar fi vrut, desigur, să-l aibă ca soţ al scumpei 
lui copile, totuşi el i-a jurat că îl va duce, de va vroi, în orice ţară. 

Văzând atâta bunătate, Ulise şi-a rostit povestea. A arătat că este din 
Itaca şi vrea numai s-ajungă acasă. Apoi a început să spună cum au pornit ei 
de la Troia, cum s-au luptat cu multe neamuri și l-au orbit pe Polifem, 
feciorul zeului Poseidon. Și cum Poseidon, pentru asta, l-a urmărit plin de 
mânie, pe mări; prin insule; la Circe; pe la sirenele cu glasuri înșelătoare ce- 
] chemau; apoi la Scila şi Caribda. Cum a ajuns după aceea la Calipso, 
scăpând cu greu din mreaja ei şi, în sfârşit, cum a scăpat de moarte, prins de 
un buştean, târât de valuri, zvârlit pe malul feacian. 


ÎNTOARCEREA ÎN ITACA 


Toţi ascultau fără o şoaptă povestea lui. Când a sfârșit, într-un târziu, şi- 
a plecat fruntea pe o masă. Atunci Alcinou a spus: 

— De vreme ce-ai sosit, Ulise, fii sigur că ai să te-ntorci în insula ta 
mult dorită. Amarul tău se va sfârşi. 

S-a-ndreptat apoi spre curtenii ce se aflau cu el la masă şi le-a cerut s- 
aducă daruri viteazului de la Itaca. Să i le pună într-un vas, cu pânze şi cu 
vâsle bune, care să-l poarte pe Ulise către pământul multdorit. 

Și, chiar în ziua următoare, regele insulei Itaca şi-a luat rămas bun de la 
gazde. Ochii frumoasei Nausicaa — spun unii — că erau mâhniţi, scăldați în 
lacrimi, văzând pe rege că pornește către Itaca şi soţie. 

După aceea regele Ulise, suindu-se pe vasul feacian, a dat semnalul de 
plecare. Vâslaşii s-au plecat pe rame. Unul a dat un chiot, şi au pornit. 
Corabia plutea spre zări ca șoimul, căci nu erau în largurile mării vâslași 
mai buni ca ai lui Alcinou. Și cu iuțeală îl purta cu sine corabia, spre 
țărmurile insulei Itaca, pe viteazul Ulise, preaisteţul, acel ce pătimise atât de 
multe, luptându-se-n războiul de la 'Troia, şi-apoi pe mările învolburate. Dar 
el în linişte adormise, purtat de vâsle peste valuri. Uitase-n somnul lui ce 
suferise şi se visa acum acasă. 

Dormind trudit, Ulise n-a simţit când au ajuns în insula Itaca. Vâăslașşii l- 
au dat jos de pe corabie, încet, încet culcându-l lin pe un aşternut, sub un 
copac. l-au pus alături lăzile cu darurile feaciene şi au pornit pe calea- 
ntoarsă. 

Din întâmplare, i-a văzut din nou Poseidon. Și el s-a supărat cumplit că 
prada lui, Ulise, îi scăpase. Cu îndârjire a făcut un semn, cu marele-i trident 


strălucitor, şi vasul feacian a împietrit. S-a prefăcut pe loc în stâncă sură.!21 


PORCARUL EUMEU ÎI DESTĂINUIE LUI ULISE FAPTELE 
PEŢIIORILOR 


După un timp s-a deșteptat Ulise. Privea în jur și nu-i venea să creadă. 

— Aici e insula Itaca! striga el parcă-nnebunit de-atâta fericire ce o trăia. 
Și săruta pământul drag. 

Dar fiind totuşi prevăzător, s-a dezbrăcat de hainele frumoase, primite de 
la Alcinou, şi s-a-mbrăcat în nişte straie de om sărac, de cerşetor. 

A ascuns într-o peşteră adâncă lăzile mari, pline de daruri, și a pornit 
prin insulă, s-o cerceteze mai întâi. 


Mergând prin insulă, Ulise l-a întâlnit pe un porcar, un om bătrân şi de 
credinţă, ce purta numele Eumeu. 

Acesta, socotind că-ntr-adevăr Ulise este un cerşetor, l-a omenit cum se 
cuvine. L-a ospătat, l-a odihnit şi, vorbind ei, dintr-una-nti-alta, Eumeu i-a 
povestit durerea preacredincioasei Penelopa. 

— Soţul, Ulise, i-a plecat, zicea Eumeu, și a pierit desigur, undeva, în 
lupte. În casa lui s-au oploşit mulţime de peţitori neruşinaţi. Unii sunt chiar 
din insulă, alții de prin cetăţi vecine. Şi fiecare ar vrea s-o ia pe Penelopa de 
soţie, căci e frumoasă şi e bună. Iară cirezi și turme are destule. Ea-i tot 
amână și-i amână. Spune că-şi va alege soţul când va sfârşi de ţesut pânza 
cu care-și va învăli fruntea regală-n ziua mult urât-a nunţii. Dar tot ce ţese-n 
timpul zilei, destramă iar în timpul nopţii; și îl așteaptă pe Ulise; şi îl 
aşteaptă; şi-l jeleşte, vărsând nenumărate lacrimi, frumoasa, dulcea 
Penelopa. În acest timp nerușinaţii de peţitori pătrund în casa“i, 
benchetuiesc, îi sorb tot vinul, mănâncă turmele, fură din avuţia lui Ulise și- 
i pângăresc întreg palatul. Ea n-a pierdut încă nădejdea ca să-și revadă iar 
bărbatul. Nu crede c-a murit. Tot vrea să afle ce s-a mai întâmplat la Troia, 
când zidurile au fost arse. Cu cine a plecat de-acolo? Poate s-a mai aflat 
ceva între timp. De aceea și-a trimis feciorul, pe nume Telemah, la Sparta și 
la bătrânul rege Nestor, să-ntrebe ce se mai aude despre aheii rătăciţi. Chiar 
astăzi trebuie să se-ntoarcă. Însă tâlharii peţitori au pus la cale să-l ucidă 
fiindcă prea le stătea în cale. 

Ulise ascultase totul, și-n pieptul lui se aprinsese flacăra urii-n vâlvătăi. 
Ar fi pornit în acea clipă să se răzbune pe tâlhari. Dar el era prevăzător şi 
chibzuit în toate cele. Nu se pripise niciodată. Mai puţin se pripea acum. 


PLANUL FĂURITI ÎMPREUNĂ CU TELEMAH 


Și-a stat Ulise la Eumeu, în ospeţie, toată noaptea. Când s-au ivit pe 
mare zorii, s-a arătat și Telemah, venind cu o corabie. Ulise i-a ieşit înainte. 
L-a cunoscut numaidecât, căci era tocmai cum fusese Ulise-n vremea 
tinereții. 

După puţină cumpănire, Ulise i-a spus cine este. Tată și fiu s-au strâns în 
braţe. Și tatăl n-avea ochi destui să-și vadă şi să-și mângâie feciorul. 
Crescuse mare și puternic. Îl cerceta la trup, la față, şi tot rostea: 

— Mă bucur, Telemah, că ești voinic. Acum ne pregătim și de răsplata 
netrebnicilor peţitori. 


Apoi, în taină au făcut planul. Nu trebuia să afle nimeni că el, Ulise, s-a 
întors. Și cel dintâi s-a dus acasă feciorul, Telemah, voios cum nu fusese 
pân-atunci sărmanul tânăr niciodată. 

În urmă, a sosit Ulise în hainele de cerşetor. Când a intrat la el acasă, 
inima îi bătea să-i spargă pieptul, nimic alta. Pe poarta asta se pornise cu 
douăzeci de ani în urmă. Și iată, dup-atâta vreme, îi era dat s-o vadă iar. 

În poarta casei sta un câine, sleit, bătrân, aproape mort. Cum a simţit 
însă că Ulise atinge cu pașii lespedea, câinele a ridicat capul, încet, încet, și 
l-a privit. În ochii lui plini de credinţă a licărit o luminiţă. A încercat să dea 
din coadă şi să-şi arate bucuria. Era bătrânul câine Argos, ce îl slujise pe 
Ulise şi-l așteptase să-l mai vadă. Acum, privindu-l cu iubire, bătrânul câine 
a-nchis ochii. 

Înverşunat parcă mai rău, Ulise a pătruns în sala unde-i benchetuiau 
duşmanii. În hainele de cerşetor, s-a prefăcut că-i este foame şi le-a cerut o- 
mbucătură. 

Și ei, râzând în hohote, i-au dat nişte resturi de carne; dar l-au lovit, şi l- 
au batjocorit cu vorbe care de care mai urâte. 

Aflând regina Penelopa că-n casa ei un biet milog, fiindcă ceruse de 
mâncare, a fost bătut şi înjosit, s-a mâniat fără măsură. A dat poruncă unei 
roabe, bătrânei doici a lui Ulise, să-i pregătească un pat moale drumeţului, 
să s-odihnească. lar mai nainte, după datini, să-i spele picioarele 
preaostenite într-un lighean de aramă. 

Bătrâna doică Euricleea a pregătit patul cel moale; dar vrând să-l spele-n 
apa caldă pe cerșetor, simte la gleznă-o cicatrice. O cicatrice cunoscută, pe 
care o avea Ulise de când o fiară îl rănise, odată, la o vânătoare. 

Į se păruse ei ciudată şi faţa cerşetorului. 

— Ulise eşti, stăpâne drag! rostește-n şoaptă Euricleea. 

Dar el îi pune peste buze palma și-i face semn să tacă. Îi poruncește să 
nu scoată nici un cuvânt, să nu se afle că s-a întors — până ce dânsul nu-și 
isprăveşte pedepsirea celor ce-i pângăreau căminul. 


ÎNCĂ O NOAPTE 


În acest timp venise noaptea. Ulise sta pe lângă vatră şi Penelopa, 
întristată, cu ochii-n lacrimi, s-apucase să-i povestească drumeţului cât 
suferise de amarnic în aceşti douăzeci de ani. 

Dar peţitorii, de-astă dată, puneau la cale să-l ucidă pe Telemah, feciorul 
ei şi al lui Ulise, de nu se învoia s-aleagă dintre ei pe viitoru-i soţ. 


— Mâine va fi această ziuă, spunea mâhnita Penelopa. Am fost silită de 
ei toţi şi mă tem pentru Telemah. Însă și eu am hotărât că nu e demn să-mi 
fie soţ acela care n-ar putea să-ndoaie arcul lui Ulise. Căci iată, am să pun 
în luptă securile pe care bietul Ulise le-nșiruia în sală, câte douăsprezece. 
El, stând departe, arunca săgeata; şi ea trecea prin toate găurile de la securi. 
122: Acum la încercarea asta am să-i pun să se întreacă peţitorii. Și-acela, 
oh! acela care va întinde arcul și va răzbate, cu săgeata, toate securile, va 
trebui să-mi fie soț. Nu voi avea ce să mai fac. 

— Să nu amâni această luptă, Penelopa, o sfătuia drumeţul pe regină. Eu 
ştiu că-ţi va sosi bărbatul mai înainte ca peţitorii tăi să-ntindă arcul și 
repedea săgeată să străbată prin găurile acelea din securi. 

— Aş vrea să fie astfel, spunea ea, și lacrimile îi umpleau iar ochii. 

În acest chip a mai trecut o noapte. De dimineaţă, au venit cu fală toţi 
peţitorii la palat. S-au apucat întâi şi-ntâi de-ospăţ. Apoi, cu jale, Penelopa a 
adus arcul lui Ulise. Telemah, care știa taina, a-nfipt securile la rând, și 
peţitorii au luat arcul. L-au luat și au încercat să-ndoaie, cât de puţin, struna 
lui tare. Ce n-au făcut? Cât s-au silit! L-au încălzit la foc, în vatră. I-au uns 
şi struna cu grăsime. Însă nimic, şi iar nimic. Arcul parcă era de piatră. 


PEDEPSIREA PEŢITORILOR 


În acest timp orânduise Ulise, prin fiul lui, să se închidă poarta casei. Să 
nu mai poată fugi nimeni. Şi a grăit spre peţitori: 

— Daţi-mi şi mie puţin arcul. Aș vrea să îmi încerc şi eu puterea. 

— Tu, cerşetorule, au strigat ei, nu ţi-e destul că te-ndurăm aici? Vrei să 
te pui cu noi la rând, bărbaţi mai tineri și mai plini de fală? 

Și erau gata să-l lovească pe Ulise. 

A mijlocit însă, cu milă, Penelopa, spunând că nu e drept să se arate atât 
de aspri cu un oaspe, ce vrea numai să își măsoare forța cu a tuturor, după 
dreptate. 

Văzând că se apropie ceasul, Telemah a cerut reginei să urce sus, în 
încăperi. Și-a poruncit să i se dea arcul cel greu drumeţului, deşi toţi 
peţitorii strigau tare şi îl amenințau cu moartea. 

Ulise-a luat în mână arcul, l-a încordat şi-a tras în ţintă... Toţi au rămas 
înmărmuriţi. 

— Vezi, Telemah, a zis atunci Ulise, iată că n-am greșit, nici n-am trudit 
prea mult cu arcul, deşi sunt mai bătrân. Puterea mi-e încă deplină. Nu e, 
cum mă defaimă peţitorii. Și acum e vremea să gătim ospăţul! 


Astfel rosti Ulise și făcu semnul de luptă către Telemah. Acesta înşfăcă o 
sabie şi o suliță mai ascuţită şi veni lângă tatăl său. 

O! Ce-a mai fost! Ulise a sărit pe prag, răsturnând tolba la picioare și, 
luând săgeți de jos, porni să tragă. 

Și cel dintâi și cel mai rău dintre tâlharii peţitori a căzut mort, cu o 
săgeată-nfiptă în grumaz. 

Cine putea să lupte cu Ulise? Cine putea să-nfrunte pe viteazul care era 
atât de încercat? 

Vuietul greu al bătăliei se auzea până departe. Viclenii peţitori gemeau, 
fugeau înfricoşaţi pe lături. Privirea regelui Ulise îi străpungea ca un cuţit, 
şi ar fi dat orice pe lume să poată alerga prin porţi, să nu-l mai vadă pe 
Ulise, care le răsplătea purtarea. 

Până la urmă, într-un ceas sau două, sau, poate, mai puţin, Ulise, ajutat 
cu sârg de fiul său şi două slugi, ce şi-au recunoscut stăpânul, i-au nimicit 
pe peţitori. 

Slugile au primit poruncă să zvârle leşurile-ncolo. Ulise s-a spălat de 
sânge și s-a înfățișat soţiei: 

— Eu sunt Ulise, m-am întors! 

Ei încă nu-i venea să creadă că este el, cel așteptat atâta timp. Tot se 
temea că s-ar putea să fie vreo-nşelăciune. Inima îi bătea de teamă. Dar 
când Ulise i-a rostit cum îşi făcuse singur patul, la nunta lor, dintr-un 
măslin, împodobit cu flori de argint, de aur și de fildeş alb, regina s-a 
încredinţat. Numai Ulise știa taina. 

Ce bucurie-a fost, nu spun, că-i lesne de închipuit! 

Ulise, cât era de tare, plângea ca un copil, ţinând în braţele-i mult 
încercate pe scumpa, credincioasa lui soţie. Iar ea-l ţinea de gât cu braţe 
albe. 

Și mulţi, mulţi iscusiți poeţi au luat atunci lirele-n mâini să cânte 
isprăvile eroului Ulise. Dar nimeni n-a ştiut cu atâta farmec și-atâta de 
zguduitor, ca marele Homer, să cânte-n versuri dorinţa vechilor elini de-a- 
nvinge soarta — atunci când era dușmănoasă — de-a birui orice primejdii prin 
isteţime şi curaj. 


Note: 
11) În celebrul poem epic al lui Homer: „Odiseea“, Ulise glăsuieşte cu 
înflăcărare despre insula lui, Itaca: 


„Eu locuiesc Itaca, limpezitul 

Ostrov, pe unde-i muntele Neritul 

Cu freamăt de păduri, la-nfăţişare 
Măreţ, şi unde împrejur sunt multe 
Și-apropiate insule, precum e 

Zachintul păduros, Dulichiu, Same. 
Itaca-i cea mai delungată-n mare 

Și scundă spre apus, iar celelalte 

Sunt mai spre răsărit. Pietroasă, aspră-i 
Itaca, dar ca bună mamă crește 

Feciori voinici. Și-apoi nimic mai dulce 
Ca tara ei nu pot vedea pe lume“. 

12)1 Referire la ciconi, un neam de traci, aflat la poalele muntelui 
Ismaros, pe ţărmul de miazănoapte al mării Egee, între insulele Tasos şi 
Samotrace. 

13)1 Astfel de fapte sângeroase dovedesc care era îndeletnicirea de bază 
a cetelor de ahei, conduși de regii sau basileii lor, în cea de-a doua jumătate 
a mileniului al doilea înaintea erei noastre. În acest fel, „Odiseea“, la fel ca 
şi „Iliada“, zugrăvesc societatea și moravurile de atunci şi arată pricinile 
pentru care — în fapt — a fost distrusă şi jefuită Troia. Ele prevestesc pe 
viitorii cuceritori, care au năpădit cu sânge, săbii şi jaf peste pământ, și 
dintre care este destul să amintim pe tânărul macedonean, fiul lui Filip: 
Alexandru, şi pe romanul care purta numele de Cezar. 

44)41 Vechii geografi pretindeau că insula lotofagilor era Djerba din Sirta 
Mică. 

415)1 De aceea se spune că s-ar chema acum insula Capri. 

16)1 Homer le zice „ochi rotunzi“, iar noi îi denumim ciclopi. Țara 
ciclopilor ar fi coasta din golful Neapole, coastă care este toată presărată de 
munţi — ca de nişte uriași — având pe creştet câte un ochi rotund și stins, 
cratere de vulcani. În cântecele lor, elinii au considerat pe aceşti uriaşi ca pe 
niște fiinţe fabuloase, pe care le-a înfruntat eroul Ulise. 

47) În folclorul nostru, poate ca o influenţă a acestei legende, se găsesc 
poveşti despre Păcală sau alți eroi populari care pătrund în iad sau la moara 
dracilor şi orbesc pe unii dintre încornoraţi cu o ţepuşă sau o frigare încinsă 
în foc. Fiindcă eroul se recomandase mai înainte „Eu singur“ sau „Singur 


cc 


eu“, când cel orbit este întrebat de draci cine l-a înțepat cu frigarea, 


răspunde: „Singur eu“. În felul acesta eroul nostru scapă de pedeapsa 
dracilor, ca şi Ulise de aceea a ciclopilor. 

18)1 Unii geografi cred că această insulă ar fi Stromboli, cea cu mulți 
vulcani. 

19)1 Unii geografi socotesc că ar fi vorba de coasta sardă a strâmtorii 
Bonifacio. 

{10}t Astăzi ar fi Monte-Circeo, în Italia, pe o coastă a Mării Tireniene. 

{11}t Numele ei în româneşte înseamnă: pasăre de pradă. Ea era, în 
legendă, sora regelui Fete și fiica lui Helios — zeul soare. Se zicea că la 
sosirea aheilor în Eea, vrăjitoarea Circe a schimbat pe o mare parte dintre 
tovarășii lui Ulise în porci. Dar regele insulei Itaca, prin isteţimea sa, a 
reușit să le redea înfățișarea lor obișnuită, ba chiar să-i facă mai frumoși şi 
mai voinici decât fuseseră înainte. 

{12}t Una dintre isprăvile pe care le-au săvârşit aproape toţi eroii a fost 
pătrunderea în Infern. În legenda despre Ulise, aheii povesteau despre el că 
s-ar fi coborât în negrele ținuturi ale lui Hades, la fel ca și Heracle, Tezeu și 
Orfeu. 

413)1 În apropiere de Amalfi sunt până astăzi insulele Sirenuse. 

114)1 Insulele poartă aceleași nume și în geografia de azi. 

{15}t Homer numeşte insula Trinakia — insula tridentului. Mai târziu 
numele i s-a schimbat, potrivit înfățișării, în Trinacria — insula cu trei 
vârfuri. Pare că este de fapt ţinutul Mesinei de astăzi, din marea insulă 
Sicilia. 

{16} Ogigia ar fi insula Perejil din zilele noastre, în apropiere de Creta. 

{17}t Calipso era fiica lui Ocean şi a zeiţei Tetis — care era în același 
timp și mama lui Ahile peleianul. 

118)1 Homer ne cântă astfel în „Odiseea“: 

Deși dorit de ţară și soție 

Oprit era-ntr-o peşteră adâncată 
De zâna cea frumoasă, închinată, 
Calipso care-a vrut bărbat să-i fie. 

119)1 Insula Corfu. Pictorul rus V. H. Serov a creat tabloul „Ulise și 
Nausica“ pe fundalul unei priveliști din această insulă. 

120)1 Unii mitologi cred că prin aedul bătrân şi orb, Demodoc, Homer 
s-a reprezentat chiar pe el. Nu ştim sigur dacă este aşa sau nu, dar lucrul 
pare cu putință. Cunoştinţele geografice ale lui Homer despre insula Corfu, 


ca şi despre celelalte coaste ale mărilor, cântate de el, sunt de-a dreptul 
uimitoare, chiar dacă sunt învăluite deseori în haina alegoriei și legendei. 

421)1 Stânca în care legenda spune că s-ar fi prefăcut corabia feaciană, 
care l-a dus pe Ulise în Itaca, se vede și astăzi lângă insula Corfu. De altfel, 
şi Corfu are înfățișare de corabie. De aceea matrozii greci îi spun insulei nu 
Corfu, ci Karavi, care înseamnă în limba greacă corabie. 

{22}t Aceasta pare a fi fost una dintre încercările cele mai grele pentru 
arcaşi, la care nu se încumetau decât trăgătorii cei mai vestiți. Securile 
aveau în partea lor metalică niște găuri, pentru a putea fi agăţate la 
cingătoare, când erau folosite ca arme, sau în piroane, în perete. Trăgătorii 
cei mai iscusiți puneau aceste securi una în faţa celeilalte, la distanţă de 20- 
30 cm una de alta și trăgeau în aşa fel încât săgeata să străbată toate aceste 
găuri ale securilor dintr-o dată. 


AVENTUROASA CĂLĂTORIE A LUI ENEA 


Sfârşind legendele ce-au amintit păţaniile aheilor la înapoierea spre 
Elada, să întoarcem timpul iar în noaptea când flăcările mistuiau marea 
cetate a lui Priam. 

Cerul era roşu şi marea — până departe, către Creta — părea scăldată 
toată-n sânge. 

Unii troieni încă dormeau, visând poate calul de lemn, sau biruinţe în 
Elada. Şi dintr-o dată se trezeau cu lăncile vârâte-n piept, cu săbiile 
spintecându-i. 

lar gemetele se-nălțau până-n palatele de aur ale lui Zeus din Olimp, 
până la Hera și Atena, îndestulându-le în ura ce o aveau pentru troieni. 

În acel ceas s-a arătat, în vis, troianului Enea, umbra lui Hector cel 
viteaz. Hector ce apărase Troia și se sfârşise de curând sub crunta lance a lui 
Ahile. 

Eroul s-a înfățișat, însângerat și plin de răni. 

— O, tu, Enea, glăsuia umbra eroului troian, tu, cel născut de 
Afrodita!L! mândra zeiță a frumuseţii, fugi, te salvează dintre flăcări. 
Duşmanul este între ziduri. Troia se va surpa acum. Fugi, ia penaţii!?!. — zeii 
care au ocrotit până azi Troia — și focul sacru al cetăţii, urcă-i într-o corabie. 
Du-i peste mare, în tărâmul strămoșului nostru Dardan. Acolo tu ridică 
ziduri, în care să-i adăposteşti. Fă să re-nvie astfel Troia. 

Aşa a rostit aspru Hector, şi umbra lui însângerată s-a risipit. Atunci, 
Enea a şi sărit din aşternut. Dar n-a fugit, nu s-a ascuns. Ci, acest fiu al 
Afroditei şi al păstorului Anhise a înșfăcat o sabie şi a ieşit la bătălie, s-a 
luptat plin de îndrăzneală, făcând prăpăd printre dușmani. Și, tot luptând, s- 
a strecurat prin marea de oșteni ahei, până la marele palat unde şedea regele 
Priam. 

Palatul era însă-n flăcări. Din el ieşeau oșteni ahei, cu prada-n braţe: aur, 
stofe, vase de preţ și arme scumpe. În fruntea lor păşea feciorul vestitului 
erou, Ahile, cu sabia udă de sânge. Măcelăriseră pe Priam, care-i fusese lui 
Enea socru şi rege şi stăpân. 

— Mişeilor, a spus Enea și, având sabia în mână, s-a repezit către ahei, 
şi-ntâi către Neoptolem, feciorul marelui Ahile. 

Însă deodată i-a ieşit nainte însăşi Afrodita. 

— Stai, i-a rostit mândră zeiţa ce-i era mamă lui Enea. Un pas dacă mai 
faci, te stingi. Tu ai acum o datorie. Fugi şi-l salvează pe Anhise, bătrânul 


care mi-a fost soţ și ţie-ţi este tată scump. Du-te cu el şi cu fecioru-ți, micul 


Ascaniu, spre tărâmul de unde a venit Dardan, cel care-a pus temelii Troiei. 
13). 


Enea n-a mai stat pe gânduri şi s-a zorit să-şi scape tatăl. Mai înainte a 
intrat în templul Hestiei.!%* A luat de-acolo focul sacru într-o căldare de 
aramă. A luat de asemeni și penaţii şi s-a grăbit spre casa sa, luptând 
necontenit cu aheii. 

Acasă-l aşteptau soţia — fiica lui Priam cel bătrân, ce purta numele 
Creusa — feciorul său cel mititel: Ascaniu-lulus și bătrânul, care fusese 
odinioară soţul zeiței Afrodita. 

Enea şi-a urcat pe umeri tatăl cel slab şi gârbovit. Feciorul său, micul 
Ascaniu, s-a agăţat de haina lui, arsă de flăcări, găurită de loviturile de 
lănci. Iară soţia l-a urmat, purtând în braţe o lădiță cu câteva lucruri din 
casă. 

Astfel a răzbătut Enea prin vălmășagul bătăliei şi a ieşit pe o portiţă, 
afară din cetatea Troia, care ardea cu vâlvătăi. 

S-a cățărat pe naltul munte Ida și s-a ascuns într-o dumbravă, după o 
culme-mpădurită. Aici nu mai putea duşmanul să-i urmărească nicidecum. 


PIERDEREA CREUSEI 


Ajuns acolo în dumbrava unde erau mai toți troienii, câţi se salvaseră cu 
zile, Enea a văzut cu jale că soţia lui s-a rătăcit. 

— Unde-i Creusa? striga el. Unde-i Creusa, draga mea? S-a rătăcit între 
duşmani. 

Și fără să asculte sfatul celor ce se sileau să-l țină, el s-a întors, în goana 
mare, pe coastele împădurite. Ba a pătruns și în oraș, s-a furișat cu 
îndemânare printre aheii ce jefuiau încă orașul, adunau fete și copii şi 
duceau totul la corăbii. 

Înfruntând moartea-n orice clipă, Enea a căutat să-şi afle soţia şi-n cetele 
de robi; dar n-a putut s-o mai găsească. Căci ea, pe când părăsea Troia, s-a 
rătăcit între ahei. A fost surprinsă de un oștean și doborâtă cu o lance. 
Deasupra ei au căzut leşuri. Enea n-o putea zări. Umbra ei doar se ridicase 
şi rătăcea printre ruine. 

Și printr-o vrajă misterioasă, făcută chiar de Afrodita, umbra Creusei a 
venit lângă iubitul ei Enea şi i-a rostit cu voce blândă: 


— Dragul meu soţ! Nu au vrut zeii să-ți fiu tovarășă de drum, pe calea 
spre Hesperia!5*, spre ţara unde curge Tibrul cu valurile lui domoale. Acolo 
tu ai să fii rege. Altă soție vei avea. Deci nu mai plânge pe Creusa, ce te-a 
iubit atât de mult. Fii sănătos. Urmează-ţi calea. Ai grijă de feciorul nostru. 

Astfel a spus umbra Creusei, vestindu-i soţului, Enea, că trebuie să se 
îndrepte, cu cetele lui de troieni, undeva către asfinţit. Rostind cuvintele 
acestea, fiica lui Priam a pierit. Enea a strigat-o încă, dorind s-o mai 
îmbrăţișeze pe soţia sa mult credincioasă; dar, după cum spune legenda, a 
strâns în braţe numai fum. 

N-a mai avut alta ce face decât să se întoarcă-n munte. lară pe munte-l 
aşteptau, cuprinși de spaimă şi nădejde, bărbaţi, femei şi chiar copii, care 
scăpaseră de moarte. Și ei îl implorau cu toții: 

— Du-ne, Enea, unde vrei. Călăuzeşte-ne prin lume şi fă-ne o cetate 
nouă, în care să renască Troia. 


HERA ÎNCEPE SĂ-I LOVEASCĂ IARĂȘI PE TROIENI 


La rugămintea lui Anhise, Enea a primit să fie conducătorul cetelor. Au 
trebuit însă s-aștepte până ce au plecat aheii. Atunci şi-au construit corăbii 
din trunchiurile de pe Ida. Au făcut douăzeci de vase şi, sub conducerea 
înţeleaptă a lui Enea şi Anhise, troienii au pornit pe mare. 

Au poposit, în primul rând, în Tracia. Apoi în Delos. Aici Enea s-a plecat 
în templul zeului Apolo, a făcut jertfele de sânge și a-ntrebat oracolul: 
încotro trebuie să pornească? 

Oracolul i-a dat răspunsul: 

— Voi, ce vă trageţi din Dardan, căutaţi pământu-i de obârşie, în care 
acesta s-a născut. Întoarceţi-vă tot acolo. E ţara unde vor domni Enea și 
urmașii lui. {®} 

— Dar unde s-a născut Dardan, în care colț din asfințit? a întrebat din 
nou Enea. 

Însă Apolo n-a răspuns. Şi nici Creusa nu grăise, când s-arătase lui Enea, 
decât un nume, râul Tibru; dar unde curge acest râu, nu apucase să mai 
spună. 

— Unde o fi Hesperia? Unde-o fi țara lui Dardan? se întrebau acum 
troienii. 

Şi nu găseau nici un răspuns. 


Le rămânea numai să caute Hesperia necunoscută și să îndeplinească 
voia zeului cel bătrân și orb, ce purta numele de Fatum.17* 

Dar împotriva lor sta Hera. Ea-l urmărea înverşunată pe acest fiu al 
Afroditei. Căci nu putea să ierte Troia, unde fusese jignită adânc, unde 
nechibzuitul Paris dăduse premiul frumuseţii, mărul discordiei, de aur, 
mamei troianului Enea.48! 

Drept răzbunare pentru asta, Hera era tot ne-mblânzită și după ce căzuse 
Troia.19 

Pe mări, plutind mereu, Enea întâmpina veşnic furtuni, şi, coborând pe 
orice țărmuri, Hera-i punea nainte piedici. Vremea trecea neostenită și după 
atâtea suferinţe troienii colindau pe mare și nu ştiau încotro merg. Dar, cum, 
necum, plecând din Delos, flota troiană a atins de la o vreme ţărmul Cretei. 

— Aici ne e poate limanul, ţara pe care-a prevestit-o Febus-Apolo, prin 
oracol, a rostit tatăl lui Enea. 

Într-adevăr, insula Creta nu avea rege-n acea vreme. Enea s-ar fi învoit 
să stea acolo-n insulă, dar într-o noapte — ce să credeţi? — penaţii ce-i avea 
cu el prind viaţă şi încep să-i spună: 


ZEII PENAŢI ARATĂ DRUMUL SPRE ITALIA 


Hesperia, pe care-o cauţi — ţara străveche și bogată, din care a purces 
Dardan — este Italia, Enea. 

Îi spun penaţii, lui Enea, cum arată Italia şi care-i drumul pân-la ea. 

Numaidecât bunul Enea își părăseşte așternutul, trezeşte pe toţi soţii săi, 
le spune vestea și în grabă se şi îmbarcă pe corăbii, pornind către Italia. 

Și ar fi ajuns repede acolo, de nu-i lovea din nou zeiţa cu braţe albe din 
Olimp. 

Ea i-a împins către Strofade, două mici insule aflate între Peloponez și 
Zante. Aici se aflau nişte harpii, acele, genii răutăcioase, care aveau trupuri 
de păsări şi răpeau oamenilor hrana. Și au luptat cu aceste păsări și le-au 
învins până la urmă, prin iscusinţa lui Enea, şi s-au urcat iar pe corăbii. 

Au întâlnit în drum Itaca, insula regelui Ulise. Au poposit, după acea, și- 
n insula Leucadia şi, curând, au atins Epirul, unde se afla Andromaca, fosta 
soţie a lui Hector, târâtă jalnic în robie de fiul marelui Ahile: Neoptolem, 
întors din Troia. 

Purtaţi apoi de vânturi aspre, troienii au trebuit să treacă pe lângă Scila 
şi Caribda.110! 


Scăpând cu greu şi de aceşti monștri, după atâţia ani de trudă, troienii au 
ajuns prin locuri unde călcase și Ulise, unde sălășluiau ciclopii. 

Acolo, îngroziţi de Etna, muntele care zvârlea flăcări, au stat troienii o 
noapte-ntreagă, bine ascunși într-o dumbravă, privind înmărmuriţi vulcanul. 
În zori, când să pornească iarăşi, li s-a ivit în faţă un grec, uitat acolo de 
Ulise, în goana lui, când părăsise acest țărm neospitalier. l-a rugat în 
genunchi să-l ierte c-a fost dușmanul lor la Troia și să-l salveze din tărâmul 
acesta înfricoşător. Până atunci stătuse, bietul, ascuns, ca fiarele-n păduri. 

Tocmai se arăta pe munte și fiorosul Polifem, sprijinit într-un trunchi de 
pin, având orbit singuru-i ochi de-mpunsătura arzătoare a îndrăzneţului 
Ulise. De l-ar fi întâlnit pe grec, l-ar fi-nghiţit într-o clipită. 

Enea s-a înduplecat şi l-a luat pe corabie pe acest soț al lui Ulise, uitat 
aici de atâta timp. 


MOARTEA BĂTRÂNULUI ANHISE 


Părăsind şi acest tărâm, au plutit iarăși mai departe. Au ocolit Trinacria 
şi au lăsat ancora-n alt port, numit Drepan, unde Anhise — zdrobit de-atâta 
oboseală și rătăcire peste mări — a închis ochii și a murit. 

Mult l-a mai plâns bietul Enea pe tatăl său, bunul Anhise. Își amintea de 
acea noapte, când îl salvase din măcel, purtându-l în cârcă printre ahei. 
Acum, după draga-i soție, pierdea la rându-i pe părinte. Nu-i rămânea decât 
băiatul, care crescuse-n acest timp, de când tot rătăceau pe mare, și se 
făcuse un flăcăiandru isteţ și vesel şi voinic. 

După ce și-au jelit durerea, Enea, fiu-i şi troienii au făcut slujba 
înmormântării, demnă de un soţ al Afroditei. L-au ars pe rug, l-au îngropat 
şi au pus la cale multe jocuri. Apoi, sfârşindu-se cu toate, încă îndureraţi, 
troienii s-au urcat iarăşi pe corăbii. 

Italia era în față. Nu mai aveau decât un pas și-i atingeau ţărmul dorit. 
Dar Hera, duşmănoasa Hera, cum i-a zărit că se apropie, chiar de Italia, 
troienii, a şi zburat către Eol, marele rege peste vânturi. 

— Eol, a poruncit regina, neamul duşman, sosit din Troia, este pe Marea 
Tireniană, s-apropie de Italia. Dă drumul vânturilor tale şi suflă straşnic 
peste mări; să mi-i dobori pe toţi de-a valma; şi aşa să mi-i îneci în ape. 

Eol a ascultat pe soția celui ce stăpânea Olimpul și poruncea întregii 
lumi. 

A hohotit şi s-a-ndreptat spre adăpostul înalt de stânci, unde-și păstra, 
ascunse bine, cele mai credincioase vânturi. A deschis poarta de aramă și 


vânturile au ţâşnit în lungi vârtejuri peste mare. 
Marea a început să geamă și valurile au crescut, rostogolindu-se, uriaşe, 
săpând morminte mari de apă. Zile şi zile a durat furtuna fără de pereche. 
Troienii se luptau din greu. Poate de n-ar fi fost Enea, nici unul n-ar mai 
fi scăpat de furia mare a apelor. 


ZEUS PREZICE STRĂLUCIREA ROMEI 


Și i-a bătut furtuna asta pe bieţii călători, sosiți tocmai din Troia 
depărtată, vreme-ndelungă, cu mânie sporită neîncetat de Hera. 

Credeau că nu vor mai scăpa şi nu vor mai atinge țărmul. Însuşi Enea 
fericea pe cei căzuţi în fața Troiei. Dar când s-a potolit furtuna, au şi zărit 
înaintea lor un țărm întins și nisipos. Erau pe coasta Africii. Aici a poposit 
Enea cu numai şapte corăbii. Pe celelalte le pierduse; nu mai ştia de soarta 
lor. 

Câţi au ajuns însă acolo, scăpaţi de groaznica furtună, s-au strâns în 
braţe fericiți și au chiuit pe malul mării. 

— O! Zeus, cât este de bine să vieţuieşti, când ai simţit că te atinge, 
înghețată, suflarea morţii. 

Numai Enea era trist, căci îşi pierduse atâția oameni. El se urcase pe o 
stâncă, înaltă, de pe malul mării, doar, doar s-o mai zări ceva. 

În acest timp, zeiţa mamă a lui Enea se dusese la tatăl zeilor, ce-şi are 
tronul de aur pe Olimp. 

— O, tu, care-i conduci pe zei, ca şi pe oameni, deopotrivă, se ruga ea, 
de ce înduri ca fiul meu și cu troienii oropsiţi să nu-şi găsească, pe pământ, 
patria care şi-o doresc? Tu mi-ai făgăduit, odată, că din troieni o să se nască 
neamul puternic de romani. Când o să se-mplinească totul? 

Zeus, stăpânul din Olimp, a ascultat plin de răbdare pe dulcea zeiță a 
dragostei şi, surâzându-i, i-a atins buzele roșii și frumoase cu mâna lui plină 
de har şi i-a făcut un semn să tacă, să nu suspine în zadar. 

— Frumoasa mea, i-a răspuns Zeus. Să nu ai teamă. Fiul tău, vrednicul 
Enea, va stăpâni Italia. Va-ntemeia orașe noi, va face legi. Și-i va urma, la 
rândul lui, Ascaniu-lulusii!!, feciorul său. Neamul lui Hector va domni trei 
veacuri în Italia, până în ceasul când fecioara Hiatt. mândra preoteasă, va 
fi-ndrăgită de un zeu, zeul războiului, de Ares.!12!: Ea îi va naște lui doi 
gemeni. Dintre ei, Romulus va fi acel ce o să zidească Roma, cetatea-n veci 
nebiruită a zeului războiului. Şi apoi, frumoasă Afrodita, va veni ceasul 


când romanii vor răzbuna neamul troian. Micena, Ftia, Argosul, toate 
cetățile aheie vor fi atunci legate-n lanţuri. Pe lume se va naște Cezar, spiță 
troiană, numit Iuliu, de la strălucitorul Iulus — care va-ntemeia imperiul, ce 
va avea hotar Oceanul și aștri luminoși din slavă. El însuşi va deveni zeu. 
Atunci o să se curme vrajba. Războiul va fi ferecat în lanţuri grele pe 
pământ, sub pacea romană augustă.(14 

Astfel a spus măreţul Zeus, mângâind-o pe Afrodita, şi a poruncit zeului 
Hermest1”! să plece iute-n Africa!1€, în ajutorul lui Enea. 


ÎN CARTAGINA 


Pe această coastă a Africii se-ntemeiase de curând un regat nou: 
Cartagina. Regină aici era Didona, o preafrumoasă feniciană. Didona 
stăpânise Tirul. Dar fratele ei, Pigmalion, dorind să-i răpească tronul, a pus 
la cale s-o ucidă. 

Temându-se de Pigmalion, Didona-și luase avuţia şi se urcase pe corăbii 
cu câţiva prieteni credincioși. Sosiseră în Africa. Şi, sfătuită de un curtean, 
Didona-şi cumpărase acolo pământ pentru o cetate nouă. Legendele ne 
povestesc că ea ceruse unui rege din Africa să-i vândă numai atât pământ 
cât cuprindea pielea întinsă a unui taur. Dar sfetnicul o învățase să taie 
pielea-n fâşioare subţiri ca firele de aţă. Fâșiile le-a înnodat la capete şi a 
făcut un curmei lung, cu care ea a-nconjurat o suprafaţă nespus de largă de 
pământ. 

Pe acest pământ își zidea tocmai un nou oraş mândra regină, când a sosit 
la țărm Enea, gonit de vajnica furtună. 

Enea a aflat acolo pe cei mai mulţi dintre troieni. Aproape toate vasele, 
învârtejite de furtună, fuseseră împinse aici. 

Mai mult s-a minunat Enea, când în Cartagina cea largă a zărit în 
basoreliefuri și în picturi şi în statui înfăţişate întâmplări din marele război 
troian. Ochii i s-au umplut de lacrimi, văzând pe Priam și pe Hector şi pe 
alți mulţi viteji de seamă căzuţi sub armele aheie. 

Faima eroilor troieni trecuse peste mări și ţări. Așa încât, aflând Didona 
că ei, și mai ales Enea, ar fi ajuns în ţara sa, mai, mai că nu-i venea să 
creadă. 

În măreţele ei palate, Didona a orânduit ospeţe mari pentru Enea și 
pentru ceilalți călători. Regina sta pe un pat înalt, făcut din aur. Cincizeci de 
roabe se grăbeau s-aducă-n coşuri bunătăţi, fripturi şi prăjituri, care de care 


mai gustoase. Iară o sută de bărbaţi, tot robi şi ei, puneau pe mese amforele 
pline cu vinuri purpurii. Apoi troienii au fost poftiți să se aşeze-n jurul 
mesei, pe laviţe scumpe de lemn, acoperite cu covoare din lână albă 
împletită cu firișoare de argint. Și dintr-un colţ, cu lira-n braţe, deștepta 
sunete duioase un cântăreţ cu viers divin. 


REGINA DIDONA SE ÎNDRĂGOSTEȘTE DE ENEA 


În acest timp, privind Didona necontenit pe călătorul sosit din Troia 
depărtată, şi-a simţit inima cuprinsă de un simțământ tare ciudat. Şi ar fi 
vrut ca acea noapte, plină de stele şi parfum, să nu se mai sfârşească-n veci. 

— O, tu, Enea, glăsuia dalba regină feniciană, sunt prea mulţi ani de 
când cutreieri pe nesfârşirea mărilor. Nu vrei să povesteşti acuma ce-ai 
pătimit şi ce mai speri? 

Enea i-a răspuns Didonei: 

— Tu-mi ceri să povestesc, regino, nenumăratele întâmplări pe care le- 
au trăit troienii, sub biciuirea asprei Hera. Dorești să-mi reîmprospătez 
durerile, pe care noi ne străduim să le uităm. Însă dorinţa ta-i poruncă. Și 
iacătă-ţi voi povesti cum Agamemnon, cu Ulise şi cu Ahile cel cumplit au 
nimicit oraşul Troia. 

A început atunci Enea să-și depene, din amintiri, cum a fost arsă de ahei 
Troia, cum și-au făcut apoi corăbii troienii și au pornit de acolo, pe mări, 
către Hesperia. 

A povestit totul Enea, cum vânturile şi răutatea zeiței cea cu braţe albe i- 
a azvârlit încoa şi-ncolo. Au socotit că vor pieri. Însă vroiau să-ndeplinească 
poruncile destinului şi să ridice-o nouă Troia, acolo, în Hesperia, de unde le 
era strămoșul. De aceea nu s-au lăsat pradă greutăților care-i loveau şi au 
luptat cu îndrăzneală. Și vor lupta și mai târziu. 

Didona nu-și dezlipea ochii de pe chipul feciorului dulcei zeițe Afrodita. 
Iar dragostea şi-a aprins focul și-n pieptul dârz al lui Enea. 

Ospăţul s-a sfârşit în zori. Dar dragostea dintre ei doi, abia începută-n 
acea noapte, s-a-nvolburat, neistovită, în zilele cari au urmat. 

Enea parcă își uitase de soţii săi, de datorie, sub mângâierile Didonei. 
Nu mai trecea pe la corăbii, nu mai gândea să se pornească din nou către 
Italia. Ci-nveşmântat în haină scumpă, de purpură, argint şi aur, el se trudea 
să înalțe ziduri puternice Cartaginei. Numai că din Olimp veghea stăpânul 
cel cu braţ de fulger. 


— Cum? Nu se luptă să-mplinească îndatorirea-i de troian? A uitat de 
Hesperia? Înlănţuit de o femeie, se îngrijeşte să zidească cetăţi străine? a 
strigat. 

Și a poruncit fiului său Hermes, cel priceput la toate, să zboare în 
Cartagina şi să-l trezească pe Enea din dragostea ce-l mistuia. 

Hermes s-a dus şi l-a mustrat plin de asprime pe Enea, pentru această 
zăbovire pe țărmurile Cartaginei. 

— De te nesocoteşti pe tine, n-ai dreptul să îl uiţi pe Ascaniu, feciorul 
tău, ce trebuie să stăpânească în ţara vechiului Dardan. 

Atunci Enea s-a trezit. Şi şi-a smuls din suflet moliciunea. S-a îndreptat 
către corăbii, şi a poruncit troienilor să se gătească iar de drum. 


DIDONA ÎȘI STRĂPUNGE INIMA DE MÂHNIRE 


Însă Didona a aflat. Cu gemete, înlăcrimată, i-a-mbrăţișat picioarele şi, 
umilită, l-a rugat să nu cumva s-o părăsească, căci își va pierde zilele. 

— Nu plec de voia mea, Didona, i-a dat răspuns fiul zeiţei care împrăștie 
iubirea. Și nu am să te uit nicicând; căci tu mi-ai fost nespus de dragă. Însă 
eu am o datorie faţă de neamul meu troian și de feciorul meu, Ascaniu. 
Nimic nu mă mai poate ține. Tu nu mai plânge în zadar. 

Se povestește că Didona — văzând corăbiile troiene cum s-au îndepărtat 
de țărm — a fost prinsă de disperare. A poruncit robilor ei să îi clădească un 
rug înalt. Pe rug a aşternut un pat. Ea, îmbrăcată în veşminte de sărbătoare, 
s-a urcat pe acest rug. Și a cerut să se aprindă — cu o făclie — focul, din toate 
patru părți. Apoi, cu sabia lui Enea, ce rămăsese-n casa ei, Didona s-a 
străpuns în piept. 

Cartagina s-a zguduit aflând că a murit regina. Lumea a început s-alerge 
pe ulițele pietruite, strigând de groază şi mânie. 

Și chiar Enea, de pe mare, a văzut focul rugului, ce-și înălța pala spre 
slavă; dar nu ştia ce poate fi. 


NOUA PATRIE A TROIENILOR 


Privind încă în depărtare, către Cartagina, Enea a simţit stropi săraţi pe 
buze. Vântul îi biciuia obrajii. Vasul se legăna mai tare. 

Poseidoni17:: ridicat din ape, privea la ei cu ochii tulburi. Unii l-au zărit 
pe zeu şi au strigat la el cu spaimă: 

— Ce pregăteşti, tată Poseidon? 


Da-ndată a-nceput năvala de ape reci și înspumate peste corăbiile troiene 
şi vuietul s-a întețit. Nu mai vedeau în zări nimic. Doar hăuri negre lângă 
vase, creste de valuri vinete, nori amenințători deasupra, ploaie și muget ca 
de fiare, urlete ce-i înfricoşau, ţâșnind mereu din adâncimi. Poseidon îşi 
vărsa mânia pentru pierirea fenicienei, la rugămințile zeiţei cu braţe albe din 
Olimp. Astfel s-a scurs o zi şi o noapte în luptă crâncenă cu marea. Și-abia 
cu greu au izbândit s-ajungă în Trinacria.118) 

Se împlinea un an din vremea când mai fuseseră pe aci şi avuseseră 
mâhnirea să îl îngroape pe Anhise, tatăl eroului Enea. Pentru aceasta, după 
datini, Enea a orânduit, în cinstea bunului Anhise, jocuri, întreceri şi serbări 
dând biruitorilor în lupte premii mari: tauri și arme, vase de aramă și 
veşminte. 

În timpul nopţii s-a ivit Anhise însuşi, ca o umbră, în visele fiului său, şi 
i-a rostit poruncitor: 

— Feciorule, du-i pe troieni, degrabă, spre Italia. Te vei lupta cu un 
neam sălbatic, acolo, în ţinutul Laţium, şi-i vei învinge negreșit. Mai 
înainte, vino însă în ţara neagră a lui Hades, jos, sub pământ. Mă vei găsi pe 
mine însumi nu în Tartar, ci în Câmpiile Elizee. Şi ca s-ajungi până la mine, 
te va călăuzi sibila, clarvăzătoarea prorocită, care trăieşte lângă Cume. 

Umbra părintelui Anhise s-a risipit apoi ca fumul, deşi, prin somn, bunul 
Enea îl mai striga, îl mai ruga să-ntârzie încă o clipă și să-i dea sfaturi 
înțelepte. 

Dar umbra nu s-a mai întors. Enea s-a trezit din somn. A pus doi oameni 
să adune pe toţi troienii cât mai grabnic, pe punţile corăbiilor; şi au săltat 
ancorele grele, pornind către Italia. 

N-a trecut decât puţin timp și, ocrotiţi de Afrodita, troienii au ajuns la 
Cume. (19 

Ce-au chiuit! Ce-au mai cântat! Și ce-au mai dansat pe coasta mării, 
revăzându-și patria! 


PE CÂMPIILE ELIZEE 


În Cume au căutat troienii lăcașul sacru al lui Apolo. Acolo vieţuia pe 
atunci o prorocită, o sibilă, cu numele de Deifoba. 

Ea a făgăduit să-l ducă pe fiul mândrei Afrodita până-n Infern, să-şi vadă 
tatăl. Dar a cerut să i se aducă mai înainte o crenguţă, ce avea frunzele de 
aur, dintr-un stejar al zeilor. 


N-ar fi găsit această creangă Enea-n veci de veci, prin codri, fiindcă era 
ascunsă bine într-un desiş de nepătruns. Însă zeița Afrodita a trimis nişte 
porumbiţe albe ca laptele, ușoare, să zboare lin deasupra lui și să-i 
călăuzească mersul până-n dumbrava neştiută. Acolo a aflat crenguţa, a 
rupt-o iute, ş-a adus-o sibilei, care-n acest timp îi pregătise din făină, boabe 
de mac și stropi de miere, o prăjitură, ca s-o dea câinelui Cerber, în Infern. 

Dulceaţa-l atrăgea pe Cerber. Macul, în schimb, îl adormea. 

Pe o cărare misterioasă, prin gura unei peşteri negre, sibila l-a condus pe 
fiul zeiţei dragostei la Hades. Câinele Cerber a mâncat din prăjiturile sibilei, 
şi, adormind, ei au putut să intre lesne în Infern. 

Aici i-a găsit pe eroii ucişi în luptele grozave purtate zece ani la Troia. 
Erau și toţi vitejii ahei. A-ntâlnit-o și pe Didona. Enea i-a cerut iertare c-a 
părăsit-o din porunca lui Zeus cel neînduplecat. Dar ea și-a-ntors încolo 
capul, mâhnită, toată-nlăcrimată şi nu a vrut să-i dea iertare. 

Pe urmă l-a aflat Enea pe tatăl său, bunul Anhise. Era în Câmpiile 
Flizee. lar tatăl său i-a prevestit viitorul, pe urmașii lui și gloria cetăţii 
Roma. t20. 


RĂZBOIUL ISCAT DIN PRICINA LAVINIEI 


Aflând cele ce-i prevestise părintele său preaiubit, Enea s-a înapoiat, 
călăuzit tot de sibilă, pe țărmul mării, lângă Cume. Şi-a adunat în pripă 
oastea şi s-a călătorit spre Laţium, precum îl învățase Anhise. 

Stăpân în Laţium era regele cel bătrân Latinus.(21* Latinus se trăgea din 
spiţa zeului Cronost22:. doborât, de mult, de mult, de olimpieni, când au 
fost biruiţi titanii. Acest Latinus mai avea și o copilă, pe Lavinia. Regele o 
făgăduise pe fata sa unui războinic stăpânitor peste rutuli, care avea un oraş 
mare, numit şi până azi: Ardeea. Războinicul se numea Turnus. Era din 
neamul lui Danae. 

Enea și cu soții săi, plutind de-a lungul coastelor, au poposit între Ardeea 
şi Ostia, acolo unde se înălța cetatea regelui Latinus, adică în Laurenţium. 
{23}. De-aici pornise altă dată Dardan, strămoșul lui Enea, spre Asia, să- 
ntemeieze ţara Troadei cea bogată. Acuma se-ntorcea urmașul, după voința 
zeilor, chiar pe pământul strămoșesc. 

Solii troianului Enea, trimiși la regele Latinus, i-au dus în dar sceptrul 
lui Priam, pocalul lui, haina regească şi alte daruri preţioase, ce le purta cu 
el Enea, din Troia nimicită-n flăcări. Latinus i-a primit pe soli cu bunătate şi 


cu cinste. Și, aflând despre prorociri, s-a învoit să-i dea ca soţie eroului sosit 
din Troia, pe fiica lui, Lavinia. 

El s-a-nvoit, însă regina, soţia bătrânului Latinus, Amata cea cu păr 
cărunt, s-a necăjit că-și calcă vorba faţă de Turnus și rutuli. 

De aicea s-a iscat şi sfada. Turnus a început războiul.!2%: Şi s-au bătut 
fără cruţare. Turnus avea şi el aliaţi, mai mulți vecini. Între aceştia, cei mai 
de seamă au fost Mezenţiu, regele Cerei, şi Camila, o fată care se lupta 
neînfricată cu bărbaţii, gonind pe calul ei ca vântul. 

Enea era sprijinit de un alt rege bătrân, Evandru, fiul lui Hermes cel 
şiret. Acest Evandru întemeiase pe malul stâng al Tibrului, într-o regiune 
păduroasă, la poalele unei coline — colină zisă Palatinul — cetatea sa 
Palanțium. t25} 

Cu ajutorul Afroditei și al lui Zeus olimpianul, cu toate că neîmblânzita 
Hera îi stătea mereu împotrivă, Enea şi-a învins dușmanii; Turnus a fost 
răpus în luptă. Enea s-a căsătorit cu frumoasa Lavinia, și a urmat regelui 
Latinus pe tronul său din Laţium. 

El a domnit numai trei ani. Şi într-o altă bătălie, pe țărmul fluviului 
Numiciu, pe când pormise o furtună, înconjurat de fulgere şi trăsnete 
nimicitoare, Enea a pierit în slăvi. 

Rege atunci a fost ales feciorul său Iulus-Ascaniu. Însă în noaptea ce-a 
urmat, Enea s-a înfățișat fiului său, noului rege, purtând pe el încă armura 
şi-n mâini o sabie și-o lance, şi l-a vestit pe fiul său că Zeus l-a urcat în 
slăvi, c-a devenit la rându-i zeu. 

În amintirea şi spre cinstea acestui zeu strămoș, troienii i-au ridicat şi un 
sanctuar pe ţărmul fluviului Numiciu, unde Enea dispăruse, şi au hotărât să 
i se-nchine sub numele de Indigetul. 

Iulus, feciorul lui Enea, a părăsit apoi Laurenţium și a clădit un oraş nou, 


foarte întins, cu ziduri albe, numit de aceea Alba Longa.125 


ÎNTEMEIEREA ROMEI 


Și anii au trecut pe urmă, treizeci la număr, pân-s-a stins și Iulus, fiul lui 
Enea. lar după Iulus au domnit alți doisprezece regi mai mici. Şi apoi s-a 
urcat pe tron, în Alba Longa, Numitor. Pe el însă l-a doborât fratele său, 
prințul Amuliu. Și fiindcă Numitor avea şi o copilă: Ilia, prințul Amuliu a 
trimis-o în templul Hestiei, preoteasă. Fiind preoteasă n-avea dreptul să se 
mărite niciodată și deci nu putea avea fii. Dar zeul Ares a pândit-o pe Ilia 


când a venit pe malurile Tibrului și adormi sub un copac. Atunci s-a 
coborât, ca Zeus, şi-a-mbrăţișat-o pe vestală. {22 

Ilia a născut doi fii. Amuliu, unchiul Iliei, a poruncit ca frații gemeni să 
fie aruncaţi în Tibru. 

Numai că Zeus tot veghea să se-mplinească hotărârea ce o prevestise 
Afroditei. Și, prin voinţa lui divină, râul s-a revărsat pe țărm ducând cu el, 
nevătămațţi, pe cei doi frați numiţi de mamă: Remus și Romulus. Și valurile 
i-au lăsat la poalele unui smochin, care crescuse pe colina încântătoare, 
Palatină. 

Din fericire, o lupoaică, găsind copiii, i-a hrănit, după poruncile lui Ares, 
în marea grotă — Lupercal.128% 

Un păstor i-a aflat pe gemeni şi i-a luat în coliba lui. Crescând, ei s-au 
luptat cu Amuliu. L-au doborât, şi-n locul lui s-a urcat Romulus pe tron. El 
a pus temelia Romei pe Palatin, în locul unde îi hrănise fiara pe fiii crudului 
zeu Ares şi ai sărmanei Ilia.129 

Romulus și-a mutat aici poporul său din Alba Longa. 

Din neamul lui şi al lui Enea s-au tras apoi și Iuliu Cezar şi fiu-i adoptiv, 
August, amândoi apoteozaţi şi preschimbaţi în zei romani. 

Aceasta e povestea Romei, orașul închinat lui Ares, zeul războiului cel 
crunt.430). 


Note: 

11)1 Afrodita-Venus, prin Enea, fiul ei, era socotită drept strămoaşa 
romanilor. Şi, fiindcă zeiţa se născuse din sângele lui Uranus, care se 
scursese în apa mării, romanii se socoteau descendenți direcți din cea dintâi 
dinastie de zei, deci de origine mai bună decât elinii, care se trăgeau, prin 
Deucalion și Pira, din Prometeu. 

12)1 Penaţii sau larii erau zeii particulari ai fiecărei cetăţi și chiar ai 
fiecărei familii. 

13)1 Faptele săvârşite de supraviețuitorii din Troia au fost cântate de 
poetul latin Virgiliu, care a trăit şi a creat în aşa-numitul „secol de aur“, în 
timpul lui August, când pacea fusese statomicită, după nenumăratele 
războaie crâncene. Atunci și-a înstrunat Virgiliu lira lui măiastră să cânte, 
după poruncile Cezarului, triumful poporului roman ajuns pe culmile puterii 
şi pretinsul lui drept la supremaţia politică și economică în Mediterana. Pe 
baza legendelor romane, în bună parte cu elemente preluate însă de la elini, 


Virgiliu a creat o mare epopee: „Eneida“, slăvind eroii care au pus temeliile, 
după legendă, Romei antice. Acești eroi îşi transmiteau, în versurile 
„Eneidei“, mesajul lor către urmași de a păstra gloria străbună şi de-a o 
creşte prin virtuţi, cum ar fi mila faţă de cei în suferință, îndeplinirea 
datoriei sau dragostea caldă față de popor. În acest fel credea poetul Virgiliu 
că poporul roman poate contribui din plin la dezvoltarea grandioasă a unei 
noi civilizaţii. 

144)1 Hestia-Vesta la romani — zeița ocrotitoare a focului sacru, a 
căminului. 

{5} Hesperia înseamnă ţara din asfinţit, referindu-se de fapt la Italia. 

16)1 Romanii credeau că Dardan era acela care venise întâiul din 
Europa în Asia şi pusese bazele Troiei. El ar fi fost de origine din Italia, nu 
din Elada. Astfel se explica faptul că troienii scăpaţi din măcel s-au stabilit 
în Laţium și au întemeiat cetatea Roma. 

17)1 Fatum era zeul destinului la romani. Mai trebuie adăugat că în 
poema epică a lui Virgiliu: „Eneida“, eroii nu sunt ca aceia ai lui Homer. 
Deși sunt puternici, ei nu se străduiesc să înfrunte soarta și să-i calce voinţa, 
atunci când este împotriva lor. Dimpotrivă, vor s-o îndeplinească. Se simte 
astfel diferenţa dintre legendele elinilor, în care stăruie în bună măsură 
spiritul popular, și legenda romană relatată de Virgiliu. La acesta se poate 
vedea deja o concepţie de tip aristocratic: eroul Enea se supune soartei şi 
caută să-i îndeplinească neclintitele hotărâri, așa cum îi poruncesc zeii. 

(8)1 În legenda aceasta — deși are ca temei epopeea romană a lui 
Virgiliu — se folosesc tot numirile grecești ale zeilor, pentru a păstra unitatea 
firească a povestirii şi a face legătura directă între miturile şi legendele 
homerice eline cu cele italice, prin contopirea cărora și-a realizat de altfel 
însuşi Virgiliu grandioasa lui epopee Eneida. Se păstrează astfel şi unitatea 
legendei, cum epopeea lui Virgiliu se referă la zei, eroi și acțiuni cunoscute 
de noi din Legendele Olimpului. 

19)1 Hera-Junona îl dușmăneşte atât de mult pe Enea, nu numai fiindcă 
îl însoţise pe Paris la Sparta, când o răpise pe Elena, sau fiindcă era ginerele 
lui Priam și luptase cu vitejie împotriva aheilor, alături de Hector, ci în 
primul rând pentru că salvase câteva cete de troieni și urmărea să înființeze 
în Hesperia — Italia — o nouă Troie. 

110)1 Vergiliu ne cântă această întâlnire în „Eneida“: 

„Scila-i pe dreapta, la stânga Caribda cea neîmpăcată, Care de trei ori 
înghite-n adâncul gâtlej al genunii 


Valuri ce nu au sfârșit şi de-a rândul din nou către ceruri 
Ţi le azvârle, lovind și aștrii cu unda-i în spumă. 

Scila în tainică hrubă se-nchide şi capu-și aruncă 

Din ascunziş şi atrage spre stânci plutitoarele vase. 

Chip omenesc are dânsa, fecioară cu piept ce încântă 
Pân' la mijloc, şi-ncolo-i balenă la trup uriașă. “ 

{11}t Numele fiului lui Enea: Ascaniu sau Iulus, venea de la Ilus — 
adică cel din Ilion — Troia. 

412)1 Numele preotesei Ilia amintește de asemeni Ilionul. Ea se mai 
numeşte în legendă și Reea-Silvia. 

113)1 Marte, la romani. 

414) Virgiliu, în epopeea lui, ne cântă plin de măreție imaginarul 
răspuns dat de Zeus-Jupiter zeiței Afrodita-Venus, care-i ocrotea pe călătorii 
de la Troia. Acest răspuns este celebru. Împărații romani îl invocau 
adeseori, socotind că el justifica pe deplin pretenţiile de stăpânire asupra 
întregii lumi de atunci şi, mai ales, peste Elada. Moştenitorii lui Enea: Iulii, 
sau dinastia de Cezari, și-n primul rând însuși Octavian-August, pretindeau 
că soarta și zeii olimpieni au hotărât ca ei, romanii, urmașii vechilor troieni, 
să se răzbune pe ahei, ocupând chiar orașul vestitului rege Agamemnon, 
acela care-i condusese pe ahei la Troia, adică splendida Micenă. Să 
cucerească şi întregul Argos, unde domnise Diomede; Ftia, ţinutul păduros, 
unde văzuse lumina zilei cel mai puternic dintre ahei: Ahile, cel cu braţ de 
fier. Şi, în sfârşit, toate acele locuri, care-i dăduseră pe eroii biruitori la 
Troia. Prin acest închipuit răspuns, atât de drag inimilor imperiale, dat de 
Zeus-Jupiter, se hotăra de soartă, deci de puterile supreme, că el, August, 
care era neam de zei şi viitor zeu, avea dreptul să stăpânească tot pământul. 
Se știe doar că Octavian-August ceruse încă din timpul vieţii să i se facă un 
templu şi să fie adorat ca zeu. 

115)1 Numit Mercur de romani. 

116)1 Referire la coasta Africii de Nord, cam pe unde este astăzi Tunisia 

1417)1 Neptun, la romani. 

{18}1 Sicilia. 

{19}t Pe lângă Neapole de astăzi. 

{20}t Această povestire era cântată de Virgiliu. Cu ajutorul acestei 
prevestiri, Cezar-Octavian August dovedea că e din neamul lui Enea. Prin 
Enea se înrudea cu Dardan, fiul lui Zeus-Jupiter. După cum, tot prin Enea, 
se înrudea cu Afrodita şi cu cel dintâi zeu, Uranus. Deci, soarta — Fatum i-a 


hotărât lui August să întemeieze un imperiu, ale cărui graniţe să fie 
marginile lumii. 

„Ochii îndreaptă-i acuma încoace: priveşte-ţi tu neamul 

Și pe ai tăi, pe romani. Este Cezar şi spița întreagă 

A lui Iul, ce o purcede sub larga tărie albastră. 

Iată bărbatul, acesta-i ce-auzi că promis ti-i, adesea, Cezar August mlădiţă 
de zeu; și dura-vă el însuşi 

Veacul de aur în Latiu. 

Imperiu-i 

Dincolo de zodiac, se va-ntinde, afară încolo 

De-ale soarelui căi și pe unde de cer purtătorul 

Atlas rotește cu umăru-i boltă-n podoabă de aștri. “ 

Enea este numit în versurile lui Virgiliu drept „cel pios“. Căci prin Enea, un 
luptător neobosit, dar cu respect față de zei, Virgiliu arăta cum doreau 
împăratul şi aristocrații să fie îndeobşte un supus cetăţean roman, pentru a 
se împiedica orice răscoală populară: a sclavilor, a plebeilor sau a ţăranilor 
aflați în depărtatele provincii ale imperiului; de asemenea, a popoarelor 
ocupate de Roma. Să fie adică veşnic o „Pax romana“ sau „Pax Augusta“, o 
pace aspră, asupritoare, orânduită de la Roma de împărat și de aristocrați. 

121)1 De la el a venit numele de latini. 

{22}t Zeul Cronos sau Saturn, fiind doborât de zeii olimpieni, se 
refugiase în Laţium, după tradiţiile romane. 

{23} Adică cetatea laurilor sau a gloriei. 

124)1 Legendele eline înnobilează războiul Troiei, arătând că el avusese 
loc, nu din lăcomia regilor ahei şi din dorinţa lor de a stăpâni orașul Troia, 
ci ca o urmare a răpirii frumoasei Elena. Ca să nu rămână mai prejos, 
legenda romană are un conţinut asemănător. În loc de a se povesti că oastea 
cutezătorului Enea a năpădit cu armele ţinutul Laţium, ca să-l ia în 
stăpânire, se arată că războiul a fost iscat de gelozia lui Turnus. 

125)1 Pe colina Palatină or să se înalțe primele ziduri ale Romei. Roma 
Quadrată din legendă. Aici se vor clădi cele mai mari şi mai strălucitoare 
palate ale oraşului. 

126)1 Alba Longa a fost cuprins de Roma. 

(27)1 În muzeul din Cracovia se găseşte o splendidă camee antică, 
înfățișând pe zeul Ares-Marte, când se coboară la preoteasa Ilia, — pe malul 
râului Tibru, unde neîntinata vestală doarme — ca s-o îmbrățișeze. 


128)1 Pe Palatin se ridicase, de altfel, și sanctuarul numit Lupercal, în 
amintirea acestei întâmplări. Aici, în sanctuarul Lupercal, se celebrau pe 
vremuri strălucitoarele serbări lupercalii. Scena aceasta a hrănirii celor doi 
gemeni de către lupoaică era însăşi emblema Romei. Imaginea de bază a 
fost dată de un bronz turnat în secolul al V-lea înaintea erei noastre. Acestui 
bronz, care cuprindea numai pe lupoaică, i s-au adăugat mai târziu cei doi 
gemeni, care sug lacomi laptele hrănitor al mamei adoptive. 

{29}t Pe malul stâng al Tibrului, pe colina Palatină, s-au găsit urme 
omenești cam de la începutul celui dintâi mileniu al erei noastre. 

130)1 Legenda aceasta, prin care urmașii lui August își legitimau 
dreptul de a ocupa orice teritoriu străin, are pentru noi o deosebită 
însemnătate. Pe temeiul său au pătruns oştile romane, conduse de împăratul 
Traian, până în ţinuturile Daciei. Prin ea se pot apropia „Legendele 
Olimpului“ chiar de geneza formării poporului român. 


